༄༅། །འཇིགས་བྱེད་ལྷ་བཅུ་གསུམ་མའི་དབང་ཆེན་དང་། བསྟན་འབར་མ། ཡོན་ཏན་གཞིར་གྱུར་མ། ལམ་གཙོ། འཇིགས་བྱེད་སྨོན་ལམ་བཅས་ཀྱི་བཀའ་ཁྲིད།

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་།

༢༠༢༢

༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གི་
གསུང་འབུམ་ཕྱོགས་སྒྲིག་ཁང་།

ཏཱ་ལའི་བླ་མའི་དགེ་རྩ་ནས་བཀའ་ཁྲོལ་མེད་པར། པར་སྐྲུན་འགྲེམ་སྤེལ་དང་། སྐད་ཡིག་གཞན་དུ་བསྒྱུར་མི་ཆོག །

གསུང་བ་པོ།

༸རྒྱལ་མཆོག་བཅུ་བཞི་པ་ཆེན་པོ།

སྤྱི་ཁྱབ་ཞུ་སྒྲིག་པ།

ལྷ་རམས་པ་ཡང་སྟེང་སྤྲུལ་སྐུ།

སྤྱི་ཁྱབ་ཞུ་སྒྲིག་ལས་རོགས།

ལྷ་རམས་པ་རོང་པོ་བློ་བཟང་སྙན་གྲགས།

ཕབ་བཤུས་དང་ཕྱོགས་སྒྲིག་པ།

དགེ་བཤེས་འཇིགས་མེད་བློ་གྲོས།

ཞུས་དག་པ།

དགེ་བཤེས་དགེ་འདུན་ཆོས་གྲགས།

སྟོང་སྐོར་བློ་བཟང་དབང་ལྡན།

དེབ་གཟུགས་བྱུས་འགོད་པ།

སྟོང་སྐོར་བློ་བཟང་དབང་ལྡན།

པར་ཐེངས་དང་པོ། ཕྱི་ལོ་ ༢༠༢༢

པར་གྲངས། ༥༠༠

རྒྱལ་སྤྱིའི་དཔེ་རྟགས། 978-93-93373-26-7

པར་སྐྲུན་པ། ཏཱ་ལའི་བླ་མའི་དགེ་རྩ།

དྲ་བྱང་། www.dalailamatrust.org

གློག་འཕྲིན། sungbum@dalailama.com

པར་ཁང་། དིལླཱི་ཨར་ཆ་ན་དཔར་ཁང་། www.archanapress.com

CENTRE FOR COMPILATION AND EDITING OF HIS HOLINESS

THE 14th DALAI LAMA’S WRITINGS AND DISCOURSES

Compiled, Edited and Published under the auspice of
the Office of His Holiness the Dalai Lama

Copyright © The Dalai Lama Trust 2022

All Rights Reserved. No part of this publication may be reproduced, translated or circulated without the publisher’s prior consent.

Author

His Holiness the XIVth Dalai Lama

Chief Editor

Lharampa Yangten Tulku

Deputy Chief Editor

Lharampa Rongpo Lobsang Nyendak

Transcription & Compilation

Geshe Jigme Lodoe

Editors

Geshe Gedun Choedak

Lobsang Wangden Shastri

Lobsang Wangden Shastri

First Edition: 2022

Copies: 500

ISBN: 978-93-93373-26-7

Published by: The Dalai Lama Trust

Thekchen Choeling

McLeod Ganj - 176219

Dharamsala, (H.P.) INDIA

Website: www.dalailamatrust.org

E-mail: sungbum@dalailama.com

Printed at: Archana, India (www.archanapress.com)

དཀར་ཆག །

དཔར་སྐྲུན་གསལ་བཤད། VII

འདིར་བཞུགས་ཆོས་ཚན་རྣམས་ཇི་ལྟར་སྩལ་ཚུལ། VIII

ལྷ་བཅུ་གསུམ་མའི་དབང་ཆེན་དང་འབྲེལ་བའི་མཛད་པ། IX

དབང་དང་ཁྲིད་ཀྱི་རྒྱུན། X

བཟོད་གསོལ་དང་བསྔོ་སྨོན། XII

ཉིན་དང་པོའི་སྔ་དྲོའི་ཆོས་ཐུན། 1

སྔོན་འགྲོའི་བཤད་པ། 1

སྐྱབས་འགྲོའི་སྐོར། 1

དུས་རབས་ཉེར་གཅིག་པའི་ནང་ཕན་ཐོགས་དང་འབྲེལ་བ་ཡོད། 5

ལས་འབྲས་ཀྱི་རྣམ་གཞག ། 8

ཐེག་པ་ཆེ་ཆུང་གི་བཀའ་བསྡུའི་སྐོར། 10

བསླབ་པ་གསུམ་གྱི་རྣམ་གཞག ། 11

ཐེག་པ་ཆེན་པོའི་ཆོས་ཀྱི་བྱུང་རིམ། 15

སངས་རྒྱས་པའི་ཆོས་ཀྱི་ཐུན་མོང་མིན་པའི་ཁྱད་ཆོས། 17

བསྟན་འབར་མའི་བཤད་པ། 23

ཡོན་ཏན་གཞིར་གྱུར་མའི་སྔོན་འགྲོའི་བཤད་པ། 29

མཁན་སློབ་ཆོས་གསུམ་གྱི་མཛད་པ། 29

རྗེ་རིན་པོ་ཆེའི་ཆེ་བ། 31

ཡོན་ཏན་གཞིར་གྱུར་མ་དང་ལམ་གཙོའི་སྤྱི་བཤད། 33

ཡོན་ཏན་གཞིར་གྱུར་མའི་བཤད་པ། 35

མཁས་བཙུན་བཟང་གསུམ་གྱི་མཚན་ཉིད། 36

ཉིན་དང་པོའི་ཕྱི་དྲོའི་ཆོས་ཐུན། 39

ཡོན་ཏན་གཞིར་གྱུར་མའི་འཕྲོ། 39

བསྟེན་བྱ་དགེ་བའི་བཤེས་གཉེན་གྱི་མཚན་ཉིད། 39

བསྟེན་ནས་བློ་ཇི་ལྟར་སྦྱང་བའི་རིམ་པ། 41

མངོན་མཐོ་སྒྲུབ་བྱེད་ཀྱི་ཐབས་ཚུལ་ཙམ་ཕྱི་ནང་ཐུན་མོང་བ་ཡིན། 45

འཐོབ་བྱའི་བདེ་བ་བཞི། 46

ཞེད་སྣང་བསྐུལ་ཏེ་ཆོས་ཀྱི་ཉམས་ལེན་ལ་འཇུག་རྒྱུ་ཤིན་ཏུ་དཀའ། 47

ཡིད་ལ་འགྱུར་བ་གཏོང་བའི་ཆོས། 48

དངོས་པོའི་རྫས་རྒྱུན་ལ་ཐོག་མ་མེད། 50

སྐྱེ་བ་སྔ་ཕྱིའི་སྐོར། 53

ཐར་པ་དོན་གཉེར་གྱི་བློ་སྦྱོང་ཚུལ། 56

བདེན་བཞི་བསྟན་པའི་སྒོ་ནས་ལམ་ལ་བཀྲི་ཚུལ། 58

བསླབ་པ་གསུམ་དང་ཡན་ལག་བཅུ་གཉིས། 60

བྱང་སེམས་དང་ཕྱིན་དྲུག་ཉམས་སུ་ལེན་ཚུལ། 62

སོག་ཡུལ་དུ་ཐེངས་དང་པོ་ཕེབས་པ། 65

ཉིན་གཉིས་པའི་སྔ་དྲོའི་ཆོས་ཐུན། 67

ལམ་གཙོའི་བཀའ་ཁྲིད། 67

སྡུག་བསྔལ་ཤེས་དགོས་པར་གསུངས་པའི་སྡུག་བསྔལ། 70

ཚེ་འདིའི་སྣང་ཤས་ལྡོག་ཚུལ། 72

ཕྱི་མའི་སྣང་ཤས་ལྡོག་ཚུལ། 73

ལས་འབྲས་དང་ཞིག་པ། 76

ངེས་འབྱུང་རྒྱུད་ལ་བསྐྱེད་པའི་ཚུལ། 78

བྱང་སེམས་བསྐྱེད་དགོས་པའི་རྒྱུ་མཚན་དང་ཕན་ཡོན། 81

སྟོང་ཉིད་རྟོགས་དགོས་པའི་རྒྱུ་མཚན། 87

བྱང་སེམས་དང་ཡང་དག་པའི་ལྟ་བ་བསྒོམ་དགོས་པའི་རྒྱུ་མཚན། 94

ཡོན་ཏན་གཞིར་གྱུར་མའི་འཕྲོ། 97

གསང་སྔགས་སྤྱོད་པ་སྤྱི་བསླབ་ཀྱི་ཁོངས་སུ་གཏོགས་ཚུལ། 99

རིག་པ་རྒྱུན་ཆད་ཀྱི་རྣམ་གཞག་མི་འཐད་པའི་ཚུལ། 100

སྐུ་བཞིའི་རྣམ་གཞག་ཁས་ལེན་དགོས་པའི་གནད། 102

གསང་གསུམ་རོ་གཅིག་གི་གོ་དོན། 104

ཉིན་གཉིས་པའི་ཕྱི་དྲོའི་ཆོས་ཐུན། 107

འཇིགས་བྱེད་ལྷ་བཅུ་གསུམ་མའི་དབང་ཆེན། 107

འཇིགས་བྱེད་ཀྱི་སྟ་གོན་ལས་དགེ་བསྙེན་གྱི་སྡོམ་གཟུང་། 121

ཀུན་སློང་བཅོས་ཤིང་ནང་དབང་བསྐུར་བ། 124

སོ་ཤིང་འདོར་ཞིང་ཁྱོར་ཆུ་སྦྱིན་པ། 137

ཀུ་ཤ་དང་སྲུང་སྐུད་སྦྱིན་པ། 139

ཆོས་བཤད་དེ་སྤྲོ་བ་བསྐྱེད་ཅིང་རྨི་ལམ་བརྟག་པར་གདམས་པ། 140

ཉིན་གསུམ་པའི་སྔ་དྲོའི་ཆོས་ཐུན། 143

འཇིགས་བྱེད་ལྷ་བཅུ་གསུམ་མའི་དབང་ཆེན་གྱི་འཕྲོ། 143

རྨི་ལྟས་བཟང་ངན་དང་དེ་ལ་མངོན་ཞེན་བྱེད་མི་རུང་བའི་ཚུལ། 145

ཆོས་རྣམ་དག་སྒྲུབ་པའི་ཁྱད་ཆོས་ཐུན་མིན་ལྡན་ཚུལ། 147

དབང་དོན་ལམ་གྱི་རིམ་པར་སྒྲིག་པ། 148

ཡོན་ཏན་གཞིར་གྱུར་མའི་འཕྲོ། 150

རྫོགས་རིམ་རྣལ་འབྱོར་བཞི། 151

ངོ་མཚཪ་ཆེ་བའི་གཞུང་དེ་དག་ལ་སློབ་གཉེར་བྱེད་དགོས། 152

ཐ་མལ་པའི་སྣང་ཞེན་སེལ་ཚུལ། 155

བྱང་ཆུབ་སེམས་དཔའི་སྡོམ་པ་གཟུང་བ། 161

སྔགས་ཀྱི་སྡོམ་པ་གཟུང་བ། 163

ཉིན་གསུམ་པའི་ཕྱི་དྲོའི་ཆོས་ཐུན། 167

འཇིགས་བྱེད་ལྷ་བཅུ་གསུམ་མའི་དབང་ཆེན་གྱི་འཕྲོ། 167

རིགས་དང་མོས་པ་འདྲི་བ། 167

ཐམས་ཅད་རྣལ་འབྱོར་གྱི་སེམས་བསྐྱེད་པ། 168

གསང་བ་གདམས་ཏེ་དཀྱིལ་འཁོར་གྱི་ནང་དུ་ཞུགས་པ། 173

དཀྱིལ་འཁོར་གྱི་སྒོ་བཞིར་ཕྱག་བྱ་བ། 173

དམ་ལ་བཞག་པ། 175

ཡེ་ཤེས་པ་འབེབས་པ། 176

བུམ་དབང་ལས་ཆུའི་དབང་། 180

ཅོད་པན་གྱི་དབང་། 183

རྡོ་རྗེའི་དབང་། 184

དྲིལ་བུའི་དབང་། 184

མིང་གི་དབང་། 185

རྡོ་རྗེ་སློབ་དཔོན་གྱི་དབང་། 186

དེ་ཁོ་ན་ཉིད་དང་ལས་ཀྱི་རིམ་པ་བཤད་པ། 189

སྔགས་གཏད་པ་དང་མིག་སྨན་བསྐུ་བ། 190

མེ་ལོང་དང་མདའ་འཕང་བ། 192

སྤྱི་དང་བྱེ་བྲག་གི་རྗེས་སུ་གནང་བ། 192

རྡོ་རྗེའི་བརྟུལ་ཞུགས་དང་ལུང་བསྟན་པ། 193

གསང་བ་བཤད་པ་དང་དབུགས་དབྱུང་བ། 194

འཇིགས་བྱེད་སྨོན་ལམ་གྱི་བཤད་པ། 195

དབང་གཉིས་པ་གསང་དབང་། 204

འཇིགས་བྱེད་སྨོན་ལམ་གྱི་འཕྲོ། 206

དབང་གསུམ་པ་ཤེར་དབང་། 210

འཇིགས་བྱེད་སྨོན་ལམ་གྱི་འཕྲོ། 214

དབང་བཞི་པ་ཚིག་དབང་། 216

འཇིགས་བྱེད་སྨོན་ལམ་གྱི་འཕྲོ། 218

དཔར་བྱང་སྨོན་ཚིག ། 222

དཔར་སྐྲུན་གསལ་བཤད།

༄༅། །འཇིགས་བྱེད་ལྷ་བཅུ་གསུམ་མའི་དབང་ཆེན་དང་། བསྟན་འབར་མ། ཡོན་ཏན་གཞིར་གྱུར་མ། ལམ་གཙོ། འཇིགས་བྱེད་སྨོན་ལམ་བཅས་ཀྱི་བཀའ་ཁྲིད་ཅེས་པ་འདི་ནི། ཕྱི་ལོ་ ༢༠༡༣ ཟླ་ ༡༢ ཚེས་ ༢ ནས་ ༤ བར་ཉིན་གྲངས་གསུམ་རིང་། འཕགས་མཆོག་ཕྱག་ན་པདྨོ་ཁམས་གསུམ་ཆོས་ཀྱི་རྒྱལ་པོ་འཇིག་རྟེན་ཞི་བདེའི་ལམ་སྟོན། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་སྐུ་ཕྲེང་བཅུ་བཞི་པ་ཆེན་པོའི་ཞལ་སྔ་ནས་ཀྱིས། སོག་ཡུལ་དད་ལྡན་ཆོས་ཞུ་བས་ཞུས་ངོར། ལྡི་ལིའི་ Kempinski Ambience Hotel ཞེས་པའི་མགྲོན་ཁང་དུ་སྩལ་བའི་བསྟན་འབར་མ་དང་། ཡོན་ཏན་གཞིར་གྱུར་མ། ལམ་གཙོ་རྣམ་གསུམ། འཇིགས་བྱེད་ཀྱི་སྨོན་ལམ་བཅས་ཀྱི་བཤད་ལུང་དང་། འཇིགས་བྱེད་ལྷ་བཅུ་གསུམ་མའི་དབང་ཆེན་དང་བཀའ་ཁྲིད་བཅས་སྩལ་བའི་གསུང་གི་རིམ་པ་རྣམས་གླེགས་བམ་དུ་བསྒྲིགས་པ་ཞིག་ཡིན།

བཀའ་ཁྲིད་འདི་ཉིད། རིགས་ལམ་སློབ་ཟུར་དགེ་བཤེས་འཇིགས་མེད་བློ་གྲོས་ཀྱིས་ཡིག་འབེབས་ཕྱོགས་བསྒྲིགས་ཞུས་ཤིང་། དགེ་བཤེས་ཁོང་རང་ཉིད་ནས་གནད་ཆེའི་བརྗོད་བྱ་རྣམས་བདེ་བླག་ཏུ་གསལ་རྟོགས་སླད། བར་བར་དུ་བརྗོད་བྱ་དང་མཐུན་པའི་ཁ་བྱང་རེ་བཞག་ཅིང་། ཞུས་དག་ལན་གྲངས་དུ་མ་བྱས་རྗེས། དགེ་བཤེས་རོང་པོ་དགེ་འདུན་ཆོས་གྲགས་དང་། སྟོང་སྐོར་ཤཱསྟྲཱི་བློ་བཟང་དབང་ལྡན། སེར་བྱེས་དགེ་བཤེས་ལྷ་རམས་པ་རོང་པོ་བློ་བཟང་སྙན་གྲགས་བཅས་ཀྱིས་ཞུས་དག་ཞིབ་ནན་འཕར་ལྡབ་མང་པོ་བྱས་ཏེ། སེར་སྨད་ཤཱསྟྲཱི་བློ་བཟང་དབང་ལྡན་གྱིས་དེབ་གཟུགས་ཇུས་འགོད་བྱས་པ། འགན་འཛིན་ཡང་སྟེང་སྤྲུལ་སྐུ་ལ་སྤྱན་ཞིབ་གཟིགས་འབེབས་ཞུས་པ་བརྒྱུད་མཐའ་མའི་གཏན་འབེབས་ཀྱིས་དགའ་ལྡན་ཕོ་བྲང་ཡིག་ཚང་ནས་དཔར་སྐྲུན་འགྲེམས་སྤེལ་བྱས་པ་ཡིན།

འདིར་བཞུགས་ཆོས་ཚན་རྣམས་ཇི་ལྟར་སྩལ་ཚུལ།

བསྟན་འབར་མའི་བཤད་ལུང་ནི། ལྷ་བཅུ་གསུམ་མའི་དབང་ཆེན་གྱི་སྔོན་འགྲོའི་ནང་ཆོས་ངོ་སྤྲོད་ཀྱི་ཚུལ་དུ་སྩལ་སྐོར་བཀའ་ཁྲིད་དངོས་གཞིའི་ནང་གསལ་བ་ལྟར་ཡིན་ལ། ཡོན་ཏན་གཞིར་གྱུར་མ་དང་ལམ་གཙོའི་གཞུང་གཉིས་ནི། བླ་མེད་རྡོ་རྗེ་ཐེག་པའི་དབང་ཆེན་གྱི་སྔོན་འགྲོ་ཐུན་མོང་ལམ་སྦྱང་གི་ཚུལ་དུ་སྩལ་བ་ཞིག་ཡིན། དེ་ཡང་། ལམ་གྱི་རྩ་བ་བཤེས་གཉེན་བསྟེན་པའི་ཚུལ་ཞེས་གསུངས་པ་ལྟར། ཡོན་ཏན་གཞིར་གྱུར་མའི་བཤད་པའི་དབུར། བསྟེན་བྱ་དགེ་བའི་བཤེས་གཉེན་གྱི་མཚན་ཉིད་ཀྱི་སྐོར་དང་། བསྟེན་ནས་བློ་ཇི་ལྟར་སྦྱང་བའི་རིམ་པའི་སྐོར་ཞིབ་རྒྱས་གསུངས་ཤིང་། དེ་ནས་ཡོན་ཏན་གཞིར་གྱུར་མའི་ཐུན་མོང་ལམ་སྦྱང་གི་སྐོར་རྣམས་ལེགས་པར་ཟིན་མཚམས། ལམ་གྱི་གཙོ་བོ་རྣམ་པ་གསུམ་གྱི་བཤད་པ་ཞིབ་རྒྱས་སྩལ། དེ་ཟིན་པ་དང་སླར་ཡོན་ཏན་གཞིར་གྱུར་མའི་ཐུན་མོང་མིན་པ་རྡོ་རྗེ་ཐེག་པའི་ལམ་ལ་སློབ་ཚུལ་སྟོན་པའི་མཚམས་ནས་བཤད་པ་མཛད་དེ། འཁོར་ལོ་མཐའ་མའི་དེ་བཞིན་གཤེགས་པའི་སྙིང་པོའི་མདོས་སྔགས་ལམ་གྱི་གཞི་བཏིངས་པའི་སྐོར། གསང་སྔགས་ཀྱི་ཆོས་སྐོར་སྤྱོད་པ་སྤྱི་བསླབ་ཀྱི་ཁོངས་སུ་གཏོགས་ཚུལ། རིག་པ་རྒྱུན་ཆད་ཀྱི་རྣམ་གཞག་མི་འཐད་པའི་ཚུལ། སྐུ་བཞིའི་རྣམ་གཞག་ཁས་ལེན་དགོས་པའི་གནད། གསང་གསུམ་རོ་གཅིག་གི་གོ་བ། སྨིན་བྱེད་རྒྱུའི་དབང་དང་། གྲོལ་བྱེད་ལམ་གྱི་དབང་། གྲོལ་བ་འབྲས་བུའི་དབང་བཅས་ཀྱི་བཤད་པ་དང་། ལྷག་པར་དབང་གི་བྱེད་པ་འཇུག་པའི་གཞིའམ་གཞིའི་དབང་གང་ལ་འཇོག་པའི་སྐོར་སོགས་དབང་དངོས་གཞིའི་སྐབས་སྐུ་བཞིའི་ས་བོན་ཐེབས་ངེས་ཤིག་ཡོང་བའི་དོན་དུ། སྔགས་ལམ་གྱི་སྒྲོམ་སློང་བའི་བཤད་པ་ཤིན་ཏུ་ཞིབ་རྒྱས་སྩལ་གནང་མཛད་ཡོད།

དེ་ནས་དབང་གི་སྟ་གོན་དང་དངོས་གཞིའི་སྔོན་དུ་འཇིགས་བྱེད་ཀྱི་ཐུན་མོང་མིན་པའི་ཁྱད་ཆོས་ཞི་ཁྲོ་སྦྲགས་སྒྲུབ་ཀྱི་སྐོར་དང་། ཕྱི་ནང་གསང་གསུམ་གྱི་གཤིན་རྗེ་དང་། དེ་དག་གི་གཤེད་གང་ལ་འཇོག་པའི་སྐོར་སོགས་ཞིབ་པར་གསུངས་ཤིང་། དབང་དངོས་གཞིའི་སྐབས་དབང་གི་དག་པ་སྦྱིན་པའི་དོན་དུ། འཇིགས་བྱེད་ལྷ་བཅུ་གསུམ་མའི་སྨོན་ལམ་ལ་བསྐྱེད་རྫོགས་ཀྱི་ཟབ་གནད་ཚང་བའི་བཤད་པ་དབང་མཐའ་མ་གསུམ་དང་སྦྲགས་ནས་རྒྱས་པར་སྩལ་བ་བཀའ་ཁྲིད་དངོས་གཞིའི་ནང་གསལ་བ་ལྟར་ལགས། དབང་ཞུས་པའི་ཁས་ལེན་ལ། ཐམས་ཅད་མཁྱེན་པ་དགེ་འདུན་རྒྱ་མཚོས་མཛད་པའི་འཇིགས་བྱེད་བཅུ་གསུམ་མའི་སྨོན་ལམ་དེ་ཉིད་ཉིན་རེ་བཞིན་བཤར་སྒོམ་དང་འབྲེལ་ནས་གདོན་རྒྱུ་དང་། དེ་ནས་དགའ་ལྡན་ལྷ་བརྒྱ་མ་དང་འབྲེལ་ནས་དམིགས་བརྩེ་མ་ཕྲེང་སྐོར་རེ་དང་། ཐུན་དྲུག་བླ་མའི་རྣལ་འབྱོར་ལན་དྲུག་འདོན་དགོས་པར་གསུངས།

ལྷ་བཅུ་གསུམ་མའི་དབང་ཆེན་དང་འབྲེལ་བའི་མཛད་པ།

འཇམ་མགོན་བླ་མ་ཙོང་ཁ་པ་ཆེན་པོའི་ཐུགས་དམ་གྱི་ཉིང་ཁུ་སྙིང་གི་ཐིག་ལེ་ལྟ་བུར་གསུངས་པ་འཇིགས་བྱེད་དང་། རྗེ་བླ་མ་དེ་ཉིད་ཀྱིས་སྲོག་བསྡོས་ཀྱི་དཀའ་སྤྱད་བསྟེན་ཏེ་འཚོལ་བར་མཛད་ཅིང་། འཆད་རྩོད་རྩོམ་པའི་མཛད་པ་རྒྱ་ཆེ་ཤོས་སྐྱོང་ཡུལ་འདུས་པའི་ཆོས་སྐོར། སྐབས་ཤིག་བོད་ཡུལ་ནས་ནུབ་མཐར་གཏུགས་ཏེ། རྗེ་བཙུན་ཙོང་ཁ་པས་ཤིད་ཟན་བཏང་བར་གསུངས་པའི་མ་རྒྱུད་འཁོར་ལོ་བདེ་མཆོག་གི་ཆོས་སྐོར་གསུམ་ལས། ཡོངས་འཛིན་སྟག་བྲག་རིན་པོ་ཆེས་འཇིགས་བྱེད་དང་། ཡོངས་འཛིན་གླིང་རིན་པོ་ཆེས་གསང་འདུས། ཡོངས་འཛིན་ཁྲི་བྱང་རིན་པོ་ཆེས་བདེ་མཆོག་བཅས་ཉམས་བཞེས་གཙོར་འདོན་མཛད་པར་གསུངས་ཤིང་། ༸གོང་ས་༸སྐྱབས་མགོན་ཆེན་པོས་ཡི་དམ་དེ་གསུམ་གའི་ཉམས་བཞེས་གཙོར་འདོན་མཛད་པར་ཞལ་བཞེས་གནང་། དེ་ནི་བསྟན་པ་ལ་འཕེལ་འགྲིབ་ཀྱི་འཕོ་འགྱུར་ཤིན་ཏུ་ཆེན་པོ་བྱུང་བའི་དུས་སྐབས་སུ། ཆོས་སྐོར་དེ་གསུམ་གའི་རྒྱུན་གཏན་བརླག་ཏུ་མི་འགྲོ་བར་དགོངས་པའི་བླ་ན་མེད་པའི་མཛད་པར་སྣང་།

འཇིགས་བྱེད་ལྷ་བཅུ་གསུམ་མའི་དབང་ད་ཕན་ཐོ་ཡིག་ཏུ་འཁོད་པ་ཁོ་ནར་མཚོན་ན། ཕྱི་ལོ་ ༡༩༥༤ ལོར་རྒྱ་ནག་ཏུ་ཕེབས་སྐབས། པེ་ཅིན་གཡུང་ཧཱ་ཀོའོ་(དགའ་ལྡན་བྱིན་ཆགས་གླིང་)གཟིམ་ཆུང་དུ་ཐོག་མར་སྩལ་བ་ནས་བཟུང་། ཕྱི་ལོ་ ༢༠༡༨ ཟླ་ ༡ ཚེས་ ༡༨ དང་ ༡༩ གཉིས་སུ། གནས་མཆོག་རྡོ་རྗེ་གདན་དུ་སྩལ་བའི་བར་ཁྱོན་ལན་གྲངས་ ༢༦ ཙམ་སྩལ་གནང་མཛད་ཡོད།

དབང་དང་ཁྲིད་ཀྱི་རྒྱུན།

བསྟན་འབར་མ་ནི། འབྲས་སྤུངས་ཆོས་སྤྱོད་རབ་གསལ་སྐལ་བཟང་མགྲིན་རྒྱན་ནང་བཞུགས་ཤིང་། དེའི་ལུང་རྒྱུུན་ཡོངས་འཛིན་གླིང་རིན་པོ་ཆེའི་དྲུང་ནས་གསན་པར་གསུངས། བྱིན་རླབས་སྤུངས་ཞུས་སམ་ཡོན་ཏན་གཞིར་གྱུར་མའི་བཤད་ལུང་གསན་བཞེས་བཀའ་དྲིན་ཆེ་བའི་བརྒྱུད་པ་ནི། གསན་ཡིག་ལས་བྱང་ཆུབ་ལམ་གྱི་རིམ་པ་བདེ་མྱུར་གྱི་བརྒྱུད་རིམ་དང་མཐུན་པར་གསུངས་པས། མྱུར་ལམ་ཡོངས་འཛིན་གླིང་རིན་པོ་ཆེའི་དྲུང་ནས་གསན་ཅིང་། བདེ་ལམ་ཡོངས་འཛིན་ཁྲི་བྱང་རིན་པོ་ཆེའི་དྲུང་ནས་གསན་པས་དེ་གཉིས་ཀའི་དྲུང་ནས་གསན་པར་སྣང་ལ། ཡོངས་འཛིན་རྣམ་གཉིས་ཀྱིས་བདེ་མྱུར་གྱི་བཤད་ལུང་སྐྱབས་རྗེ་ཕ་བོང་ཁའི་དྲུང་ནས་གསན་པ་ཡིན། ལམ་གཙོའི་བཤད་ལུང་གི་རྒྱུན་ནི། ཡོངས་འཛིན་སྟག་བྲག་རིན་པོ་ཆེ་དང་། ཡོངས་འཛིན་གླིང་རིན་པོ་ཆེ། ཡོངས་འཛིན་ཁྲི་བྱང་རིན་པོ་ཆེ་བཅས་འགྲན་གྱི་ཟླ་མེད་བླ་མ་གསུམ་གའི་དྲུང་ནས་གསན་པར་གསུངས།

འཇིགས་བྱེད་ལྷ་བཅུ་གསུམ་མའི་སྨོན་ལམ་གྱི་བཤད་ལུང་གི་རྒྱུན་གང་ནས་གསན་མིན་༸གོང་ས་ཆེན་པོའི་གསན་ཡིག་ནང་མ་འཁོད་ཀྱང་། ཡོངས་འཛིན་གླིང་རིན་པོ་ཆེར་དེའི་བཤད་ལུང་གི་རྒྱུན་བཞུགས་པ་གང་གི་རྣམ་ཐར་ནང་གསལ་ཞིང་། ཡོངས་འཛིན་རིན་པོ་ཆེས་ཚིགས་བཅད་ལྟ་བུ་འགའ་ཞིག་འབུལ་རྒྱུར་ལུས་པ་ཡོད་སྲིད་པ་ལས་དེ་མིན་གང་ཉིད་ལ་ཐོབ་པའི་དབང་རྗེས་གནང་། ལུང་ཁྲིད་བཅས་ཡོད་ཚད་བུམ་པ་གང་བྱོའི་ཚུལ་དུ་༸གོང་ས་ཆེན་པོར་ཕུལ་ཟིན་སྐོར་གསུངས་པས། ལྷ་བཅུ་གསུམ་མའི་སྨོན་ལམ་གྱི་བཤད་ལུང་ཡང་ངེས་པར་ཕུལ་ཡོད་ངེས།

བཅོམ་ལྡན་འདས་འཇིགས་མཛད་རྡོ་རྗེ་ལྷ་བཅུ་གསུམ་མའི་དབང་ནི། ཡོངས་འཛིན་སྟག་བྲག་རིན་པོ་ཆེའི་དྲུང་ནས་རས་བྲིས་ཀྱི་དཀྱིལ་འཁོར་དུ་དབང་བཞི་ཡོངས་སུ་རྫོགས་པ་གསན་ཅིང་། དེས་མཁན་ཆེན་མཁྱེན་རབ་བསྟན་པ་ཆོས་འཕེལ་གྱི་དྲུང་ནས་དང་། དེས་ཕུར་ལྕོག་ཡོངས་འཛིན་བློ་བཟང་ཚུལ་ཁྲིམས་བྱམས་པ་རྒྱ་མཚོའི་དྲུང་ནས་གསན་པ་ཡིན། ཡང་བརྒྱུད་པ་གཅིག་ནི། ཡོངས་འཛིན་གླིང་རིན་པོ་ཆེའི་དྲུང་ནས་རས་བྲིས་ཀྱི་དཀྱིལ་འཁོར་དུ་དབང་བཞི་ཡོངས་རྫོགས་དཀྱིལ་ཆོག་རིན་ཆེན་ཕྲེང་བའི་སྟེང་ནས་ལེགས་པར་གསན་བཞེས་མཛད་ཅིང་། དེ་ལ་རིང་བརྒྱུད་དང་ཉེ་བརྒྱུད་གཉིས་ལས། གཉིས་ཀ་རྗེ་ཕ་བོང་ཁ་པ་བདེ་ཆེན་སྙིང་པོའི་དྲུང་ནས་གསན་པ་དང་། དེས་ཐུབ་བསྟན་ཡོངས་རྫོགས་ཀྱི་མངའ་བདག་བྲག་རི་རྡོ་རྗེ་འཆང་བློ་བཟང་ཐུབ་བསྟན་རྣམ་རྒྱལ་གྱི་དྲུང་ནས་གསན་པ་ཡིན།

བཟོད་གསོལ་དང་བསྔོ་སྨོན།

དུར་ཁྲོད་རྒྱན་གྱི་རྒྱུད་ལས། གཞན་ཡང་ང་ཡིས་གསུངས་པའི་བཀའ། །གསུང་གཅིག་ཉིད་དུ་གསུངས་གྱུར་ཀྱང་། །དུ་མ་ཉིད་དུ་སོ་སོར་སྣང་། །ཞེས་གསུངས་པ་ལྟར། གདུལ་བྱའི་ཁམས་མོས་དབང་པོ་དང་ལས་ཚུལ་བག་ཆགས་ཀྱི་བྱེ་བྲག་ལས་སྟོན་པ་བདེ་བར་གཤེགས་པའི་བཀའ་གསུང་གཅིག་ཉིད་ཐེག་པ་དང་། གྲུབ་མཐའི་རྣམ་གཞག་མི་འདྲ་བ་སྟོན་པའི་བདག་ཉིད་དུ་བཞུགས་པའི་ཚུལ་ལྟར། ༸གོང་ས་༸སྐྱབས་མགོན་ཆེན་པོའི་ཐུགས་ཀྱི་བཅུད་ཕྱུང་བ་ལྟ་བུའི་གདམས་པ་འདི་ཉིད་ཡིག་འབེབས་ཕྱོགས་སྒྲིག་ཞུ་བའི་ཚེ། ཡིག་འབེབས་ཕྱོགས་སྒྲིག་ཞུ་བ་པོའི་ཁམས་མོས་གོ་བ་དབང་བཙན་དུ་སོང་བ་དང་། གསུང་གི་སྒྲ་འཇུག་གསལ་པོ་མེད་པ་དང་ཆད་པ་སོགས་ལ་བརྟེན་ནས་༸རྒྱལ་བའི་ཐུགས་དགོངས་ཀྱི་མཐིལ་གང་ཡིན་ཡིག་ལམ་ནས་ཇི་བཞིན་གསལ་བར་བྱེད་མ་ནུས་པ་དང་། མདོར་ན། མ་རྟོགས་པ་དང་ལོག་པར་རྟོག་པའི་དྲི་མས་༸རྒྱལ་བའི་དགོངས་པའི་ཆ་ཤས་བསྒྲིབས་པའམ། ཡིག་འབེབས་ཕྱིན་ཅི་ལོག་ཏུ་སོང་བ་སོགས་ནོངས་པའི་ཚོགས་མང་དག་ཅིག་ངེས་པར་ཡོད་སྲིད་པས། ཚིག་དང་དོན་གྱི་བདག་པོ་༸གོང་ས་༸སྐྱབས་མགོན་ཆེན་པོ་གང་ཉིད་ལ་སྙིང་ནས་འཆགས་ཤིང་། གསུང་བཟང་འདི་ཉིད་ལ་ཐོས་བསམ་སྒོམ་པ་མཛད་པའི་རིས་མེད་དམ་པ་རྣམས་ལའང་བཟོད་གསོལ་ཞུ་བ་དང་། བཀའ་ཁྲིད་འདིའི་ནང་བརྗོད་དོན་གསལ་ཁ་མེད་པའམ་དོགས་གནས་ཀྱི་རིགས་མཆིས་ཚེ་བཀའ་ཁྲིད་ཀྱི་སྒྲ་རང་ལ་རྩ་འཛིན་གནང་སྐྱོང་ཡོང་བ་དང་། གཟུར་གནས་མཁྱེན་སྤྱན་ཡངས་པ་རྣམས་ཀྱིས་ནོར་འཁྲུལ་མཛུབ་སྟོན་གྱིས། སྤྱི་སྨན་དགོངས་འཆར་གནང་སྐྱོང་གི་རེ་འདུན་ཞུ་བཞིན་པ་ལྟར་ཡིག་ངག་གང་རུང་ནས་གསུངས་ན། འབྱུང་འགྱུར་གསུང་འབུམ་སྤྱི་ཡོངས་དཔར་བསྐྲུན་སྐབས་ལེགས་བཅོས་ཞུ་རྒྱུར་ཕན་ཐོགས་འབྱུང་ངེས་ལགས།

འདིར་འབད་རྣམ་དཀར་དགེ་བའི་ཕུང་པོ་ཅི་མཆིས་ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ་རྨང་གཞིར་བྱས་པའི་རྒྱལ་བསྟན་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པ་དང་། བསྟན་པ་དེ་འཛིན་ཀུན་གྱི་གཙུག་རྒྱན་སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་༸རྒྱལ་བའི་དབང་པོ་གང་ཉིད་ཀྱིས་དབུས་རིས་མེད་བསྟན་འཛིན་གྱི་སྐྱེས་བུ་དམ་པ་རྣམས་སྐུ་ཚེ་ཞབས་པད་བསྐལ་བརྒྱར་བརྟན་ཅིང་། རླབས་ཆེན་ཐུགས་བཞེད་མཐའ་དག་གེགས་མེད་ལྷུན་གྱིས་འགྲུབ་པའི་རྒྱུར་གྱུར་ཅིག །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་ནས། བོད་རྒྱལ་ལོ་ ༢༡༤༨ ཟླ་༤ ཚེས་༦ ། ཕྱི་ལོ་ ༢༠༢༡ ཟླ་༥ ཚེས་༡༨ ཉིན། །

ཉིན་དང་པོའི་སྔ་དྲོའི་ཆོས་ཐུན།

ཕྱི་ལོ་ ༢༠༡༣ ཟླ་ ༡༢ ཚེས་ ༢།

སྔོན་འགྲོའི་བཤད་པ།

སྐྱབས་འགྲོའི་སྐོར།

ཕལ་ཆེར་ལོ་ངོ་སྟོང་ཕྲག་གི་རིང་བོད་དང་ཐུན་མོང་མིན་པའི་འབྲེལ་བ་ཡོད་པའི་ཁྱེད་ཚོ་ཆེན་པོ་ཧོར་གྱི་ཡུལ་གྲུའི་ཆོས་གྲོགས་རྣམས་དེ་རིང་འདིར་འགྲོ་གྲོན་ཆེན་པོ་བཏང་སྟེ་ཆོས་འབྲེལ་གྱི་ཆེད་ཡོང་བ་རེད། ཚང་མར་འཚམས་འདྲི་ཡོད། ཀོ་རི་ཡའི་ཆོས་ཞུ་བ་ཇི་ཙམ་ཡོད་བཀའ་རྩད་བསྐྱངས། པཎ་གྲུབ་བཅུ་བདུན་གྱི་གསོལ་འདེབས་བཏོན་ཟིན་པ་རེད། ཤེས་རབ་སྙིང་པོ་ཐོན་ཅིག །གསུངས་ཏེ་ཤེར་སྙིང་དང་ཉན་ཐོས་ཞི་ཚོལ་མ། གང་གིས་རྟེན་ཅིང་འབྲེལ་བར་འབྱུང་། །ཞེས་སོགས་བཏོན་གྲུབ་མཚམས།

ཆོས་ཉན་བཤད་བྱེད་པའི་སྐབས་གང་དུ་ཡང་ཀུན་སློང་རྣམ་པར་དག་པའི་སྒོ་ནས་འཆད་ཅིང་ཉན་དགོས་པ་ལྟར། ངའི་ངོས་ནས་ཀྱང་ཀུན་སློང་རྣམ་པར་དག་པ་ཞིག་གསལ་བཏབ་སྟེ་ཆོས་འཆད་རྒྱུ་དང་། ཁྱེད་ཚོ་ཉན་པ་པོའི་ངོས་ནས་ཀྱང་ཀུན་སློང་རྣམ་པར་དག་པ་ཞིག་གསལ་བཏབ་སྟེ་ཉན་དགོས་པ་ཡིན། དེ་ཡང་ཀུན་སློང་རྣམ་པར་དག་པ་ཇི་འདྲ་ཞིག་དགོས་ཤེ་ན། སྐྱབས་འགྲོ་དང་སེམས་བསྐྱེད་གཉིས་ཏེ། སྐྱབས་འགྲོ་ལའང་སྐྱེས་བུ་ཆུང་ངུའི་སྐྱབས་འགྲོ་དང་། སྐྱེས་བུ་འབྲིང་གི་སྐྱབས་འགྲོ། སྐྱེས་བུ་ཆེན་པོའི་སྐྱབས་འགྲོ། དེ་བཞིན་དུ་གསང་སྔགས་རྡོ་རྗེ་ཐེག་པའི་སྐྱབས་འགྲོ་བཅས་ཀྱི་དབྱེ་བ་ཡོད་ལ། གསང་སྔགས་རྡོ་རྗེ་ཐེག་པའི་སྐྱབས་འགྲོ་ལ་ཡང་ཕྱིའི་སྐྱབས་འགྲོ་དང་། ནང་གི་སྐྱབས་འགྲོ། གསང་བའི་སྐྱབས་འགྲོ་བཅས་ཀྱི་དབྱེ་བ་ཡོད་པ་ལས། འདིར་གསལ་གདབ་རྒྱུའི་སྐྱབས་འགྲོ་ནི། སངས་རྒྱས་དང་ཆོས་དང་དགེ་འདུན་གསུམ་ལ་སྐྱབས་སུ་འགྲོ་བའི་མདོ་སྔགས་ཐུན་མོང་བའི་སྐྱབས་འགྲོ་དེ་ཡིན། དེ་ཡང་ཐེག་ཆེན་གྱི་སྐྱབས་འགྲོ་ཡིན་པས་མཆོག་གསུམ་གྱི་དགེ་འདུན་དེ་ཉིད་ཐེག་ཆེན་གྱི་དགེ་འདུན་དུ་དམིགས་སུ་བསལ་ཏེ་སྐྱབས་སུ་འགྲོ་བ་དང་། ཆོས་དེ་ཡང་བྱང་ཆུབ་ཀྱི་སེམས་ཀྱིས་ཟིན་པའི་ཐེག་པ་ཆེན་པོའི་འགོག་ལམ་གྱིས་བསྡུས་པའི་ཆོས་དཀོན་མཆོག་ལ་འཇོག་པ་ཡིན།

སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །ཞེས་པས་སྐྱབས་སུ་འགྲོ་བའི་ཡུལ་དཀོན་མཆོག་གསུམ་པོ་དེ་ངོས་བཟུང་ཞིང་། སྐྱབས་གསུམ་གྱི་ངོ་བོ་དང་ཁྱད་པར་སོགས་ཀྱི་སྐོར་མངོན་རྟོགས་རྒྱན་དུ་ཡང་གསལ་མོད། ཞིབ་ཚགས་པ་རྒྱུད་བླ་མའི་ནང་གསལ་ཡོད། བྱང་ཆུབ་བར་དུ་བདག་ནི་སྐྱབས་སུ་མཆི། །ཞེས་པས་སྐྱབས་སུ་འགྲོ་བའི་དགོས་པ་བྱང་ཆུབ་མ་ཐོབ་ཀྱི་བར་དུ་སྐྱབས་སུ་མཆི་བར་གསུངས་ཤིང་། བྱང་ཆུབ་ལ་ཉན་ཐོས་དང་རང་རྒྱལ། ཐེག་ཆེན་གྱི་བྱང་ཆུབ་བཅས་ཡོད་པ་ལས། སྐབས་འདིར་ཐེག་ཆེན་གྱི་བྱང་ཆུབ་ལ་གོ་དགོས་པས་བྱང་ཆུབ་ཆེན་པོ་བླ་མེད་རྫོགས་བྱང་གི་གོ་འཕང་མ་འཐོབ་ཀྱི་བར་དུ་སྐྱབས་སུ་མཆི་བར་གསུངས། དེ་ལྟར་དགོས་པ་བྱང་ཆུབ་ཆེན་པོ་འཐོབ་པའི་དོན་དུ་སྐྱབས་སུ་འགྲོ་བ་ཡིན་པས་ཆོས་དེ་ཡང་བྱང་ཆུབ་ཆེན་པོའི་གོ་འཕང་སྒྲུབ་བྱེད་ཐེག་ཆེན་གྱི་ཆོས་ལ་ངོས་འཛིན་དགོས་ཤིང་། ཆོས་དེ་ཚུལ་བཞིན་དུ་སྒྲུབ་པའི་དགེ་འདུན་ཡང་ཐེག་ཆེན་གྱི་དགེ་འདུན་དཀོན་མཆོག་ཏུ་གསུངས། དེས་སྐྱབས་འགྲོ་བསྟན་པ་དང་། བདག་གིས་སྦྱིན་སོགས་བགྱིས་པའི་ཚོགས་རྣམས་ཀྱིས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པས་སེམས་བསྐྱེད་གསུངས་པ་ཡིན། རང་ཅག་ཀུན་ལ་ཐོག་མ་མེད་པ་ནས་རང་ལ་གཅེས་པའི་བློ་ཡོད་ཀྱང་། ཞིབ་ཏུ་བསམས་ན་རང་ཁོ་ན་གཅེས་པར་བཟུང་བ་དེས་རང་ལ་ཕན་རྒྱུ་ཤིན་ཏུ་དཀའ་བར་མཐོང་ནུས། ཇི་ཙམ་གྱིས་རང་རྩ་ཆེ་བར་བརྩིས་ཏེ་གཅེས་པར་བཟུང་བས་གཞན་ཡལ་བར་འདོར་བའི་བློ་སྐྱེ་འོང་ལ། དེ་ལ་བརྟེན་ནས་གཞན་གྱི་སྲོག་གཅོད་པ་དང་མ་བྱིན་པར་ལེན་པ། ལོག་གཡེམ། རྫུན། ཕྲ་མ། ཚིག་རྩུབ། ངག་ཀྱལ། བརྣབ་སེམས། གནོད་སེམས། ལོག་ལྟ་སོགས་ཀྱིས་གཞན་ལ་གནོད་འཚེ་བྱེད་པ་འོང་བ་ཡིན། འདི་དག་ཀྱང་གཞན་དམན་པར་བལྟ་བ་དང་རང་གཅིག་པུའི་དོན་བསམས་པ་ལས་འབྱུང་བ་ཡིན།

གཞན་ལ་བརྩེ་བའི་བསམ་པ་ཡོད་ན་ལུས་ངག་ཡིད་གསུམ་གྱི་སྒོ་ནས་གཞན་ལ་གནོད་པ་བྱེད་པ་དེ་རང་ཤུགས་ཀྱིས་ལྡོག་པར་འགྱུར་བ་ཡིན། སྡིག་པ་གསོག་པ་སོགས་ཀྱི་ལས་ངན་པ་འདི་དག་གི་ཐུག་ས་རང་ཁོ་ནའི་དོན་བསམ་པའི་བློ་དེ་ཡིན་པས། རང་གཅིག་པུའི་དོན་བསམ་པ་མིན་པར་མཐའ་ཡས་པའི་སེམས་ཅན་མཐའ་དག་རང་དང་སྒོ་ཀུན་ནས་མཚུངས་པར་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་ཡིན་པས། ནམ་མཁའི་མཐས་གཏུགས་པའི་སེམས་ཅན་མཐའ་དག་ལ་ཕན་བདེ་བསྒྲུབ་པར་བྱ་སྙམ་པའི་བློ་བསྐྱེད་དགོས་ཤིང་། དེ་ལ་ལྷག་པའི་བསམ་པའམ་གཞན་ཕན་གྱི་སེམས་བསྐྱེད་ཅེས་བརྗོད་པ་ཡིན།

མདོར་ན། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པས་རང་གིས་སྦྱིན་པ་དང་ཚུལ་ཁྲིམས་ལ་སོགས་པའི་དགེ་བ་གང་བསགས་པ་ཀུན་འགྲོ་བ་སེམས་ཅན་ལ་ཕན་པ་དང་བདེ་བའི་རྒྱུར་འགྱུར་བར་ཤོག་སྙམ་པ་དང་། ནམ་མཁའི་མཐས་གཏུགས་པའི་སེམས་ཅན་གྱི་ཕན་བདེ་སྒྲུབ་པའི་ཆེད་དུ་བླ་མེད་རྫོགས་བྱང་གི་གོ་འཕང་འཐོབ་པར་ཤོག་ཅེས་སྨོན་པ་ཡིན། དེས་ན། ངོས་ཀྱིས་དབུ་བསྐུལ་ཏེ་སངས་རྒྱས་ཆོས་ཚོགས་མ་ལན་གསུམ་མཉམ་དུ་འདོན་རྒྱུ་དང་། འདོན་པའི་ཚེ་གོང་དུ་བཤད་མ་ཐག་པའི་དོན་དེ་དག་བློར་འཆར་བར་བྱས་ཏེ་སྐྱབས་འགྲོ་དང་སེམས་བསྐྱེད་གསལ་ལེགས་པར་ཐོབས་ཤིག །

ངོས་ཀྱིས་རྒྱུན་དུ། བྱང་ཆུབ་བར་དུ་བདག་ནི་སྐྱབས་སུ་མཆི། །ཞེས་པའི་སྐབས་བདག་ཅེས་པའི་ཚིག་ཅིག་འཐོན་བཞིན་ཡོད་ལ། བདག་གིས་སྦྱིན་སོགས་བགྱིས་པའི་ཚོགས་རྣམས་ཀྱིས། །ཞེས་པའི་སྐབས་སུའང་བདག་ཅེས་པའི་ཚིག་ཅིག་འཐོན་བཞིན་པ་ལྟར། སངས་རྒྱས་པའི་ཆོས་ཀྱི་ཁྱད་ཆོས་གཙོ་བོ་གཅིག་བདག་མེད་པའི་རྣམ་གཞག་དེ་ཡིན། འཛམ་བུ་གླིང་འདིའི་སྟེང་གི་ཆོས་ལུགས་གཞན་ཚང་མས་བདག་ཏུ་ལྟ་བའི་བློའི་ཡུལ་བདག་ཅེས་པ་ཕུང་པོ་ལས་དོན་གཞན་དུ་གྲུབ་པར་འདོད་པ་ཡིན། སངས་རྒྱས་པས་དེ་ལྟ་བུའི་ཕུང་པོ་ལས་དོན་གཞན་པའི་བདག་མ་གྲུབ་པའི་བདག་མེད་པའི་ལྟ་བ་གསུངས། འོ་ན་བདག་ཅེས་པ་གཏན་ནས་མེད་དམ་ཞེ་ན། ཕུང་པོ་ལ་བརྟེན་ནས་བཏགས་ཙམ་དུ་ཡོད་ཀྱི་ཕུང་པོ་ལས་དོན་གཞན་པའི་རང་རྐྱ་བའི་ཚུལ་དུ་མ་གྲུབ་པར་གསུངས།

དེས་ན། བདག་ཅེས་པའི་ཚིག་དེ་འདོན་པའི་ཚེ་སེམས་ནང་ཕུང་པོ་ལས་དོན་གཞན་པའི་རྟག་གཅིག་རང་དབང་བའི་བདག་གམ། ཡང་ན། ཕུང་པོ་དང་མཚན་ཉིད་མཐུན་ཞིང་ཕུང་པོ་ལ་དབང་སྒྱུར་བའི་རྗེ་བོ་ལྟ་བུའི་བདག་རང་རྐྱ་བ་ཞིག་མེད་སྙམ་དུ་བསམ་པ་སྟེ། མདོར་ན། གང་ཟག་ཅེས་པ་རང་རྐྱ་ཐུབ་པའི་རྫས་ཡོད་ཀྱིས་སྟོང་ཞིང་ལུས་སེམས་གཉིས་ལ་བརྟེན་ནས་བཏགས་པ་ཙམ་དུ་གྲུབ་པའི་ཚུལ་བློར་ཤར་བར་བྱས་ཏེ་ཚིག་དེ་བཏོན་ན་སངས་རྒྱས་ཆོས་ཚོགས་མའི་སྒོ་ནས་སྟོང་པ་ཉིད་དམ་བདག་མེད་པའི་དོན་བསྒོམ་རྒྱུ་ཡོད་པ་ཞིག་འོང་བ་ཡིན། དེས་ན། བདག་གིས་སྦྱིན་སོགས་བགྱིས་པའི་བསོད་ནམས་ཀྱིས། །ཞེས་འདོན་རྒྱུ་མིན་པར། བདག་གིས་སྦྱིན་སོགས་བགྱིས་པའི་ཚོགས་རྣམས་ཀྱིས། །ཞེས་བཏོན་ན་བསོད་ནམས་ཀྱི་ཚོགས་དང་ཡེ་ཤེས་ཀྱི་ཚོགས་གཉིས་ཀ་རྗེས་མཐུན་པའམ་ས་བཅད་མ་སྟོང་ཙམ་ཞིག་འོང་བ་ཡིན་པས་དེ་ལྟར་བསམ་བློ་བཏང་སྟེ། སངས་རྒྱས་ཆོས་ཚོགས་མ་མཉམ་དུ་ཐོན་ཅིག །
སངས་རྒྱས་ཆོས་ཚོགས་མ་ལན་གསུམ་དང་། གང་གིས་ཐུགས་བརྩེ་ཉེར་བཟུང་ནས། །ཞེས་སོགས་གསུངས་གྲུབ་མཚམས།

དེ་རིང་འདིར་ཡོན་ཏན་གཞིར་གྱུར་མ་དང་ལམ་གཙོ། བསྟན་འབར་མ་བཅས་ཀྱི་ཆོས་འབྲེལ་བྱ་རྒྱུ་ཡིན། བསྟན་འབར་མ་དེ་བཅོམ་ལྡན་འདས་རང་ཉིད་ཀྱིས་རང་གི་བསྟན་པ་ཡུན་དུ་གནས་པའི་ཆེད་བདེན་སྟོབས་བརྗོད་པ་ལྟ་བུ་ཞིག་ཡིན། ཐུགས་རྗེ་ཆེ་དབུ་མཛད་ལགས། དབུ་མཛད་ལགས་ཀྱིས་བསྟན་འབར་མ་བློ་ཐོག་ནས་འགྲོ་མི་འོང་སྙམ་སྟེ་དཔེ་ཆ་འདི་གྲ་སྒྲིག་བྱས་འདུག་པ་ཡག་པོ་འདུག །གསུངས་ཏེ་བཞད།

ཁ་སེང་ཉི་འོང་དུ་རྩ་ཆེན་པོར་བརྩི་བའི་གངས་རི་ཕུ་ཇིའི་ (Mount Fuji) མདུན་དུ་ཆོས་བརྒྱུད་མི་འདྲ་བ་མང་པོ་ཞིག་གི་མི་སྣ་མཉམ་དུ་འཛོམས་ཏེ་འདོན་པ་བཏོན་པ་རེད། སྐབས་དེར་ངོས་དང་ཀུན་གླིང་ཡོངས་འཛིན་སོགས་སྒོ་མང་བ་འགའ་ཞིག་ཡོད་ཅིང་ཤེས་རབ་སྙིང་པོ་བཏོན་པ་ཡིན། གང་འཚམ་ནས་ཤེས་རབ་སྙིང་པོ་འཁྲུགས་ཏེ་འབར་རི་འབུར་རི་ལྟ་བུ་ཆགས་གྲབས་བྱས་སོང་། གསུངས་ཏེ་བཞད། དེ་ནས་ཤེར་སྙིང་གི་མཇུག་གི་ཚིག་ཅིག་སྐད་ཆེ་ཙམ་བརྒྱབ་སྟེ་བཏོན་ནས་གྲུབ་སོང་། གསུངས་ཏེ་བཞད།

དུས་རབས་ཉེར་གཅིག་པའི་ནང་ཕན་ཐོགས་དང་འབྲེལ་བ་ཡོད།

དེ་རིང་འདིར་ཐོག་མར་བསྟན་འབར་མའི་སྟེང་ནས་སངས་རྒྱས་པའི་ཆོས་ཀྱི་ངོ་སྤྲོད་ལྟ་བུ་ཞིག་ཞུ་འདོད་བྱུང་། དེའི་སྔོན་དུ་ཞུ་འདོད་པ་ཞིག་ནི། ད་ལྟ་རང་རེ་རྣམས་དུས་རབས་ཉེར་གཅིག་པའི་ནང་སླེབས་ཡོད། ཆེན་པོ་ཧོར་རམ་སོག་པོར་མཚོན་ན། བར་སྐབས་དུས་ཀྱི་འགྱུར་བ་སྣ་ཚོགས་ཀྱི་འོག་སངས་རྒྱས་པའི་ཆོས་ལ་དམིགས་སུ་བཀར་ཏེ། དམ་བསྒྲགས་བྱེད་པ་དང་གཏོར་བཤིག་གཏོང་བའི་གནས་ཚུལ་བྱུང་ཡོད་ཀྱང་། སངས་རྒྱས་པའི་ཆོས་དེ་ཕ་མེས་ཀྱི་དུས་ནས་སམ་ལོ་ངོ་སྟོང་ཕྲག་གི་རིང་སོག་ཡུལ་དུ་དར་ཁྱབ་ཤིན་ཏུ་ཆེན་པོ་བྱུང་བ་ཞིག་ཡིན་པས། ལས་སླ་པོས་ཉམས་བརླག་ཏུ་གཏོང་རྒྱུ་ཧ་ཅང་ཁག་པོ་ཡིན་པར་བརྟེན། སངས་རྒྱས་པའི་ཆོས་ལ་སེམས་ཀྱི་གཏིང་ནས་དད་མོས་གསུབ་ཏུ་མེད་པའི་ཚུལ་དུ་ཡོད་པ་དེ་ཉིད་དུས་ཕྱིས་སུ་ཁྱེད་ཚོར་རང་དབང་ཐོབ་པའི་རྗེས་སུ་རང་དབང་གི་སྒོ་ནས་རང་གི་སེམས་ཀྱི་འདོད་པ་མངོན་གསལ་དོད་པོའི་ལམ་ནས་བཏོན་ཆོག་པ་ཞིག་བྱུང་ཡོད། དེ་ལྟ་བུའི་གནས་ཚུལ་གྱི་འོག་ནས་སངས་རྒྱས་ཀྱི་བསྟན་པ་གཞི་ནས་མི་ཉམས་གོང་འཕེལ་དང་ཉམས་པ་སོར་ཆུད་བྱེད་པའི་གནས་སྟངས་ཤིག་བྱུང་ཡོད།

དེ་ལ་ཐོག་མར་དུས་རབས་ཉེར་གཅིག་པ་འདིའི་ནང་དེ་ལྟ་བུའི་སངས་རྒྱས་པའི་ཆོས་ལ་ཕན་ཐོགས་སམ་འབྲེལ་བ་ཇི་ཡོད་ཀྱི་དྲི་བ་ཞིག་འདྲི་དགོས་པ་ཡིན། སྤྱིར་འཛམ་བུ་གླིང་འདིའི་སྟེང་དངོས་པོའི་ཡར་རྒྱས་ཤིན་ཏུ་ཆེན་པོ་ཕྱིན་ཡོད། ཁྱེད་ཚོ་སོག་པོར་མཚོན་ནའང་དེ་མཚུངས་དུས་ཚོད་ཧ་ཅང་མྱུར་པོའི་ནང་དངོས་པོའི་དཔལ་འབྱོར་ཡར་རྒྱས་འགྲོ་དང་འགྲོ་བཞིན་པ་ཡིན། གནས་སྟངས་དེའི་འོག་ཆོས་ཀྱི་ཕན་ཐོགས་ཇི་ཡོད་དང་ཆོས་ལ་འབྲེལ་བ་ཇི་ཡོད་བཤད་ན། དངོས་པོ་ཡར་རྒྱས་ཆེན་པོ་ཕྱིན་པ་དེས་ཕྱི་ལུས་ཀྱི་བདེ་སྐྱིད་ཀྱི་རིགས། དཔེར་ན། མིག་གིས་གཟུགས་ཡིད་དུ་འོང་བ་མཐོང་བ་དང་དེར་ལོངས་སྤྱོད་པ། རྣ་བས་རོལ་མོ་ལ་སོགས་པའི་སྒྲ་སྙན་པ་ལོངས་སུ་སྤྱོད་པ། དེ་བཞིན་དུ་དྲི་དང་རོ་ཞིམ་པ། རེག་བྱ་བདེ་བ་སོགས་ལ་ལོངས་སྤྱད་དེ་ཡིད་ཚིམ་པ་ལྟ་བུ་ཞིག་ཡོང་བཞིན་ཡོད་ཅིང་། དངོས་པོའི་ཡར་རྒྱས་ལ་བརྟེན་ནས་དེ་ལྟ་བུའི་ལུས་ཀྱི་བདེ་སྐྱིད་འབྱུང་བཞིན་ཡོད་ཀྱང་སེམས་ཀྱི་ཞི་བདེ་འབྱུང་མི་ནུས།

དེ་ཡང་སེམས་ཀྱི་ཞི་བདེ་དེ་ཕྱི་དངོས་པོས་དཀྲུག་པར་མི་བྱེད་པར་ནང་ཡིད་བློའི་སྟེང་ནས་དཀྲུག་པར་བྱེད་པ་ཡིན་པས། སེམས་ཀྱི་ཞི་བདེ་ཡོང་ཐབས་ཀྱང་ཡིད་བློའི་སྟེང་ནས་བསྒྲུབ་དགོས་པ་ལས་སྒོ་ལྔའི་ཤེས་པ་བརྒྱུད་ནས་སྒྲུབ་ཐབས་མེད། སྒོ་ལྔའི་ཤེས་པ་བརྒྱུད་ནས་སེམས་ནང་གློ་བུར་གློ་བུར་དུ་ཡིད་ཚིམ་པའི་ཚོར་བ་ཕྲན་བུ་འབྱུང་བ་ཡོད་ཀྱང་། དེས་སེམས་ནང་དོན་དམ་པའི་ཡིད་ཡོངས་སུ་ཚིམ་པའི་བདེ་སྐྱིད་སྟེར་བ་མེད། སྒོ་ལྔའི་ཤེས་པ་ལ་བརྟེན་ནས་འཕྲལ་སེལ་འཕྲལ་སེལ་གྱི་ཡིད་ཚིམ་པའི་མྱོང་བ་ཙམ་བྱ་དང་བྱིའུ། རི་དྭགས་སོགས་དུད་འགྲོའི་རིགས་ལ་ཡང་ཡོད་པས་དེ་དག་དང་གཅིག་གྱུར་ཡིན། དེས་ན། སེམས་ནང་ཞི་བདེ་མི་འོང་བར་བྱེད་པ་དང་སེམས་ཀྱི་ཞི་བདེ་དཀྲུག་མཁན་གྱི་གཙོ་བོ་ཡིད་བློའི་ངོ་བོར་གྱུར་པའི་ཆགས་སྡང་གཉིས་པོ་དེ་ཡིན་ལ། ཆགས་སྡང་གཉིས་ཀྱིས་སེམས་དཀྲུག་བཞིན་ཡོད་ཅིང་། དེ་གཉིས་ཀྱི་རྐྱེན་ལ་བརྟེན་ནས་སེམས་ནང་དངངས་སྐྲག་དང་དོགས་པ། འཇིགས་སྣང་སོགས་སྐྱེ་འོང་བ་ཡིན།

དེང་སང་གི་སྨན་བཅོས་དང་འཕྲོད་བསྟེན་གྱི་ཚན་རིག་པ་མང་པོས་ལུས་པོའི་འཕྲོད་བསྟེན་ནམ་བདེ་ཐང་ཞེས་པ་ལུས་རྩལ་རྩེ་བ་ལྟ་བུ་ལུས་ཀྱི་སྤྱོད་ལམ་དང་སྨན་ཟ་བ་རྐྱང་པར་བརྟེན་ནས་མི་འབྱུང་བར་ལུས་ཀྱི་འཕྲོད་བསྟེན་གྱི་གཙོ་བོ་སེམས་ནང་ཞི་བདེ་ལྡན་པ་ཞིག་དགོས་ཀྱི་འདུག་ཅེས་རྗོད་ཀྱི་ཡོད། འདི་ཡང་རང་དགར་ལུང་དྲངས་ཏེ་བཤད་པ་ལྟ་བུ་མིན་པར་དངོས་སུ་བརྟག་དཔྱད་བྱས་ཏེ་རྗོད་ཀྱི་ཡོད། དེ་ཡང་སེམས་ནང་མི་སྐྱིད་པའི་ཚོར་བ་ཡང་ཡང་བྱུང་བས་ལུས་ལ་འགྱུར་བ་ཇི་འབྱུང་སོགས་ཞིབ་འཇུག་བྱས་ཏེ་རྗོད་ཀྱི་ཡོད། ཆོས་ཀྱི་བསླབ་བྱས་སེམས་ཀྱི་ཞི་བདེ་སྒྲུབ་པར་བྱེད་པ་ཡིན་སྟབས་དུས་རབས་ཉེར་གཅིག་པའི་ནང་དངོས་པོའི་ཡར་རྒྱས་ཤིན་ཏུ་ཆེན་པོ་ཕྱིན་ཡོད་ཅིང་། ཁྱེད་ཚོ་སོག་པོར་མཚོན་ནའང་དངོས་པོའི་ཡར་རྒྱས་འགྲོ་དང་འགྲོ་བཞིན་པའི་སྐབས་འདིར་ཡང་ཆོས་དེ་འབྲེལ་བ་ཡོད་པ་དང་དགོས་མཁོ་ཡོད་པ་ཞིག་ཏུ་གྱུར་ཡོད།

སེམས་ཀྱི་སྙིང་སྟོབས་ཞེས་པ་སྒོ་ལྔའི་ཤེས་པའི་སྟེང་ནས་འོང་རྒྱུ་ཞིག་མིན་པར་ཡིད་བློའི་སྟེང་ནས་ཡོང་དགོས། ཇི་ཙམ་གྱིས་སེམས་ནང་རང་གིས་རང་ལ་ཡིད་ཆེས་དང་སྙིང་སྟོབས་ཡོད་པ་དེའི་ཚོད་ཀྱིས་འཇིགས་སྣང་དང་ཡ་ང་། བག་ཚ་བ་ལྟ་བུའི་བསམ་བློ་ཕྲན་བུའི་ཉུང་དུ་འགྲོ་བ་ཞིག་འོང་བ་ཡིན། སེམས་ནང་རང་གིས་རང་ལ་ཡིད་ཆེས་ཡོང་བའི་རྒྱུ་རྐྱེན་གཙོ་བོ་གོང་དུ་བཤད་པ་ལྟར་རང་གཅིག་པུའི་དོན་བསམ་པ་མིན་པར་བློ་རྒྱ་ཆེ་བ་དེ་ཡིན་ལ། ཇི་ཙམ་གྱིས་བསམ་བློ་རྒྱ་ཆེ་བ་ཡོད་པ་དེའི་ཚོད་ཀྱིས་སེམས་ནང་གྲོགས་མེད་གཅིག་པུའི་འདུ་ཤེས་མི་འབྱུང་བ་དང་། རང་གཅིག་པུའི་བདེ་དོན་བསམས་ནས་གནས་པས་སེམས་ནང་གྲོགས་མེད་གཅིག་པུའི་འདུ་ཤེས་སྐྱེ་འོང་བ་ཡིན། ཇི་ཙམ་གྱིས་གཞན་ལ་བརྩེ་བའི་བློ་དང་སེམས་ཐག་ཉེ་བ་ཡོད་པ་དེའི་ཚོད་ཀྱིས་སེམས་ནང་གྲོགས་མེད་གཅིག་པུའི་ཚོར་བ་དང་དེ་དང་འབྲེལ་བའི་འཇིགས་སྣང་ཉུང་བ་ཡོད།

ལས་འབྲས་ཀྱི་རྣམ་གཞག །

ཆོས་ཕྱོགས་དང་འབྲེལ་ནས་བཤད་ན། ཆོས་ལུགས་ལ་འཇིག་རྟེན་བཀོད་པ་པོ་འདོད་པའི་ཆོས་ལུགས་ཀྱི་སྡེ་ཚན་ཞིག་དང་། འཇིག་རྟེན་བཀོད་པ་པོ་མི་འདོད་པའི་ཆོས་ལུགས་ཀྱི་སྡེ་ཚན་ཞིག་སྟེ་གཉིས་སུ་དབྱེར་ཡོད། འཇིག་རྟེན་བཀོད་པ་པོ་འདོད་པའི་ཆོས་ལུགས་ཀྱིས་ཚད་མ་རྣམ་འགྲེལ་ལས་གསུངས་པ་ལྟར་རྟག་པ་རང་བྱུང་གི་སྐྱེས་བུ་ཁས་ལེན་ཞིང་། རང་རེ་ཀུན་འཇིག་རྟེན་བཀོད་པ་པོས་བཀོད་པར་ཁས་ལེན་པ་ཡིན། འཇིག་རྟེན་བཀོད་པ་པོས་བཀོད་པའི་སེམས་ཅན་ལ་མཚོན་ན་རང་དང་གཞན། དགྲ་དང་གཉེན་གཉིས་ཀ་འཇིག་རྟེན་བཀོད་པ་པོས་བཀོད་པ་ཡིན་པས་ཁྱད་པར་མེད། དེར་བརྟེན་བསམ་བློའི་ནང་རང་རེ་ཚང་མ་འཇིག་རྟེན་བཀོད་པ་པོས་བཀོད་པ་ཡིན་སྙམ་པའི་བློ་སྐྱེ་ནུས་ལ། དེ་ལྟར་བྱུང་ན་ང་དང་ཁྱོད་སྙམ་པའི་ཕྱོགས་རིས་ཀྱི་བསམ་བློ་ཤིན་ཏུ་དམ་པོ་དེ་ཤུགས་ཆུང་དུ་འགྲོ་བར་ཕན་ཐོགས་ཡོད། འཇིག་རྟེན་བཀོད་པ་པོར་རྩེ་གཅིག་པའི་དད་པ་ཡོད་ན་འཛམ་བུ་གླིང་འདིའི་ཐོག་གི་འགྲོ་བ་མི་ཡོངས་རྫོགས་འཇིག་རྟེན་བཀོད་པ་པོས་བཀོད་པ་གཅིག་གྱུར་ཡིན་པས་རང་རེ་ཚང་མ་གཅིག་པ་ཡིན་སྙམ་པའི་འདུ་ཤེས་གང་འཚམ་སྐྱེ་འོང་བས། འཇིག་རྟེན་བཀོད་པ་པོར་རྩེ་གཅིག་པའི་དད་པ་ཇི་ཙམ་ཆེ་བ་ཡོད་པ་དེའི་ཚོད་ཀྱིས་ངའོ་སྙམ་དུ་མཆོག་ཏུ་བཟུང་སྟེ་ཤིན་ཏུ་གཙིགས་ཆེན་པོར་འཛིན་པའི་བློ་དེ་ཅུང་ཟད་ཤུགས་ཆུང་དུ་འགྲོ་རྒྱུར་ཕན་ཐོགས་ཡོད།

གྲངས་ཅན་པའི་ནང་འཇིག་རྟེན་བཀོད་པ་པོ་འདོད་པའི་གྲངས་ཅན་ལྷར་བཅས་པ་དང་། དེ་མི་འདོད་པའི་གྲངས་ཅན་ལྷ་མེད་པ་སྟེ་གཉིས་ཡོད་པ་ལས་གྲངས་ཅན་ལྷ་མེད་པ་དང་། གཅེར་བུ་པ། སངས་རྒྱས་པ་གསུམ་འཇིག་རྟེན་བཀོད་པ་པོ་མི་འདོད་པའི་ཆོས་ལུགས་ཡིན། དེ་དག་གིས་དངོས་པོ་ཀུན་རྒྱུ་རྐྱེན་ལ་བརྟེན་ནས་འབྱུང་བ་སྟེ། བདེ་སྡུག་མྱོང་བ་པོ་རང་གི་བྱ་སྤྱོད་ཀྱིས་བདེ་སྡུག་གི་རྒྱུ་བསགས་ཏེ་དེ་ལ་བརྟེན་ནས་བདེ་སྡུག་གི་འབྲས་བུ་མྱོང་བའི་རྒྱུ་འབྲས་ཀྱི་རྣམ་གཞག་ཁས་ལེན་པ་ཡིན། དེ་ལྟ་བུའི་རྒྱུ་རྐྱེན་གྱི་འགྲོ་ལུགས་ནང་ལས་དང་འབྲས་བུ་ཞེས་པའི་རྣམ་གཞག་ཅིག་གསུངས། དེ་ཡང་གཞན་ལ་ཕན་བཏགས་ན་རང་ལ་བདེ་སྐྱིད་འབྱུང་བ་དང་། གཞན་ལ་གནོད་པ་བྱས་པས་རང་ལ་སྡུག་བསྔལ་འབྱུང་བའི་ལས་འབྲས་ཀྱི་རྣམ་གཞག་གཞིར་བཞག་སྟེ། གཞན་ལ་ཕན་བདེ་བསྒྲུབ་དགོས་པ་དང་གནོད་པ་བྱེད་མི་རིགས་པར་གསུངས།

ལྷག་པར་དུ་སངས་རྒྱས་པའི་ཆོས་དང་འབྲེལ་ནས་བཤད་ན། ནམ་མཁའི་མཐས་གཏུགས་པའི་སེམས་ཅན་ཐམས་ཅད་བདེ་བ་འདོད་པ་དང་སྡུག་བསྔལ་མི་འདོད་པར་མཚུངས་པས་དེ་དག་ཐམས་ཅད་ལ་བརྩེ་བ་བྱེད་དགོས་པར་གསུང་བཞིན་ཡོད། དེ་ལ་བརྟེན་ནས་སེམས་ནང་ངའོ་སྙམ་དུ་ཤིན་ཏུ་རྩ་ཆེན་པོར་བརྩིས་ཏེ་གཞན་ཡལ་བར་འདོར་བ་དང་། གཞན་ལ་གནོད་པ་བྱེད་པར་ཇི་མི་སྙམ་པའི་བསམ་བློ་གཏོང་བ་སོགས་མི་འབྱུང་བ་ཡིན། རང་གཅིག་པུའི་དོན་བསམ་པའི་བློ་ཤུགས་ཆུང་དུ་བཏང་སྟེ་བྱམས་བརྩེའི་བསམ་བློ་ཇི་ཙམ་ཤུགས་ཆེ་བ་བསྐྱེད་པ་དེའི་ཚོད་ཀྱིས་མི་སྐྱིད་པ་དང་འཇིགས་སྣང་གི་བསམ་བློ་མི་འབྱུང་ཞིང་། མི་གཞན་མང་པོ་དང་སྙིང་ཉེ་བའི་གྲོགས་པོར་འགྱུར་བ་སོགས་ཀྱི་ཁེ་ཕན་ཡོད། དེ་ལྟར་ཆོས་ཕྱོགས་ཀྱི་བསམ་བློར་བརྟེན་ནས་ཡིད་བློ་དང་འབྲེལ་ནས་སེམས་མི་སྐྱིད་པར་བྱེད་པའི་རྒྱུ་མཐའ་གཅིག་ཏུ་རང་གཅེས་པར་འཛིན་པ་དང་གཞན་ཡལ་བར་འདོར་བའི་བློ་ཤུགས་ཆུང་དུ་གཏོང་ཐུབ་པ་ཞིག་འོང་བ་ཡིན།

ཐེག་པ་ཆེ་ཆུང་གི་བཀའ་བསྡུའི་སྐོར།

རྒྱ་གར་དུ་སངས་རྒྱས་བཅོམ་ལྡན་འདས་ཀྱིས་མངོན་པར་རྫོགས་པར་སངས་རྒྱས་པའི་མཛད་པ་མཛད་དེ་ཐོག་མར་འཁོར་ལོ་དང་པོ་བདེན་བཞིའི་ཆོས་འཁོར་གསུངས་ཤིང་། ཆོས་འཁོར་དང་པོ་འདི་ཡོངས་གྲགས་ཀྱི་ཚུལ་དུ་གསུངས་པ་ཞིག་ཡིན། དེའི་རྗེས་སུ་གསུངས་པའི་ཤེར་ཕྱིན་གྱི་གཞུང་ལ་སོགས་པ་རྣམས་གདུལ་བྱ་ལས་དག་ཉུང་ཤས་ཀྱི་ངོར་གསུངས་པ་ལས་ཡོངས་གྲགས་ཀྱི་ཚུལ་དུ་གསུངས་པ་མིན། ལྷ་དང་མི་དང་ལྷ་མ་ཡིན་དང་དྲི་ཟར་བཅས་པའི་འཇིག་རྟེན་ཡི་རངས་ཏེ་ཞེས་གསུངས་པ་ལྟར། ཆོས་འཁོར་འདི་དག་གསུང་ཡུལ་ལ་མིའི་གདུལ་བྱ་ལས་དག་གི་རིགས་ཡོད་པའི་སྟེང་རང་རེ་མི་ཐ་མལ་པས་མཐོང་མི་ནུས་པའི་ལྷ་དང་གནོད་སྦྱིན་དང་དྲི་ཟ་སོགས་ཀྱི་ལས་དག་གི་གདུལ་བྱ་མང་པོའི་སར་གསུངས་པ་ཡིན་པས་ཡོངས་གྲགས་ལོ་རྒྱུས་ནང་ཕལ་ཆེར་འཁོད་མེད། དེར་བརྟེན་ཐེག་ཆེན་གྱི་གཞུང་རྣམས་ཡོངས་གྲགས་དགྲ་བཅོམ་འོད་སྲུང་སོགས་ཀྱིས་བཀའ་བསྡུ་མཛད་པའི་ནང་མི་གསལ་ཞེས་དོགས་པ་བཀོད་པར་སློབ་དཔོན་ལེགས་ལྡན་གྱིས། བྱང་ཆུབ་སེམས་དཔའ་ཀུན་ཏུ་བཟང་པོ་དང་འཇམ་དབྱངས། ཕྱག་རྡོར་ལ་སོགས་པ་ས་ལ་གནས་པའི་ལྷ་སྐུའི་རྣམ་པ་ཅན་གྱི་སེམས་དཔའ་ཆེན་པོ་དེ་དག་གིས་ཐེག་ཆེན་གྱི་གཞུང་མང་པོ་བཀའ་བསྡུ་མཛད་ཡོད་ཅེས་གསུངས་པ་ཕལ་ཆེར་དོན་ལ་གནས་པ་ཡིན། དེ་ཡང་ཐེག་ཆེན་གྱི་མདོ་དེ་དག་གདུལ་བྱ་ལས་དག་གི་ངོར་གསུངས་པ་ཡིན་པས་དེའི་འཁོར་དུ་ཡོད་པ་རྣམས་ཀྱིས་བཀའ་བསྡུ་གནང་བ་ལས་ཡོངས་གྲགས་ཀྱི་ཚུལ་དུ་བཀའ་བསྡུ་གནང་བའི་གྲས་སུ་མེད།

དེ་ལྟར་སངས་རྒྱས་བཅོམ་ལྡན་འདས་ཀྱིས་གསུངས་པའི་ཆོས་སྐོར་ལས་ཡོངས་གྲགས་ཀྱི་ཚུལ་དུ་གསུངས་པའི་བཀའ་སྡེ་སྣོད་གསུམ་ཞེས་པཱ་ལིའི་ནང་བཞུགས་པ་རྣམས་དེང་སང་ཡང་འབར་མ་དང་ཐའེ་ལནྜ། ཤྲཱི་ལང་ཀ་བཅས་སུ་དར་ཁྱབ་ཆེན་པོའི་ཚུལ་དུ་གནས་ཡོད། བཅོམ་ལྡན་འདས་རང་ཉིད་ཀྱང་ཐོག་མར་ཁྱིམ་ནས་ཁྱིམ་མེད་པར་རབ་ཏུ་བྱུང་བ་ལྟར་སྟོན་པས་གདུལ་བྱར་ཆོས་བསྟན་པའི་ཚེ་ཡང་ཐོག་མར་ཚུལ་ཁྲིམས་ཀྱི་བསླབ་པ་གསུངས་ཤིང་། དེ་ལ་ཡང་ཁྱིམ་པའི་ཚུལ་ཁྲིམས་དང་རབ་བྱུང་གི་ཚུལ་ཁྲིམས་གཉིས་སུ་གསུངས། བཅོམ་ལྡན་འདས་རང་ཉིད་ཁྱིམ་ནས་ཁྱིམ་མེད་པར་རབ་ཏུ་བྱུང་བར་མཛད་པ་ལྟར། བཅོམ་ལྡན་འདས་ཀྱི་གདུལ་བྱའི་གྲས་སུ་ཡང་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་ཆོས་ཉམས་སུ་ལེན་པའི་རིགས་ཤིག་དང་། ཡང་དགེ་བསྙེན་གྱི་བསླབ་པ་ནོད་དེ་ཁྱིམ་པའི་གནས་བཟུང་ནས་བཅོམ་ལྡན་འདས་ཀྱིས་གསུངས་པའི་ཆོས་ཉམས་སུ་ལེན་པའི་རིགས་ཤིག་སྟེ་སྡེ་ཚན་གཉིས་བྱུང་ཡོད། སྡེ་ཚན་དང་པོས་འདུལ་བའི་སྡེ་སྣོད་ཀྱི་བརྗོད་བྱ་ཚུལ་ཁྲིམས་ཀྱི་བསླབ་པ་ཉམས་ལེན་གཙོ་བོར་བྱེད་པ་ཡིན།

བསླབ་པ་གསུམ་གྱི་རྣམ་གཞག །

ཚུལ་ཁྲིམས་ཀྱི་བསླབ་པའི་ཉམས་ལེན་ཡོད་པའི་སྟེང་ཏིང་ངེ་འཛིན་གྱི་བསླབ་པ་བརྗོད་བྱའི་གཙོ་བོར་བྱེད་པའི་མདོ་སྡེའི་སྡེ་སྣོད་ཀྱི་དོན་ཉམས་སུ་བླངས་ནས་སེམས་ལ་སྦྱོང་བརྡར་བྱས་ཏེ། སེམས་ཀྱི་ནུས་པ་ཤུགས་ཇེ་ཆེར་གཏོང་བར་བྱེད་པ་ཡིན། རྒྱུན་དུ་རང་རེའི་སེམས་དེ་རྣམ་གཡེང་གི་གཞན་དབང་ཁོ་ནའི་ངང་གནས་པ་ཡིན་པས་སེམས་ཀྱི་ནུས་པ་གཅིག་ཏུ་བསྒྲིལ་ནུས་ཀྱི་མེད། ཏིང་ངེ་འཛིན་གྱི་བསླབ་པས་གཙོ་བོ་དྲན་ཤེས་བསྟེན་ཏེ་སེམས་ཀྱི་ནུས་པ་གཅིག་ཏུ་སྒྲིལ་བར་བྱེད་པ་སྟེ། དམིགས་པ་གང་ཡང་རུང་བ་ཞིག་ལ་དམིགས་ནས་རང་གིས་ཇི་ལྟར་འདོད་པ་ལྟར་སྐབས་བབ་ཀྱི་དམིགས་པ་དེ་གའི་སྟེང་བློ་ལྷན་ནེར་གནས་པའི་ཐབས་བྱེད་པ་ལྟ་བུས་བློ་ལ་སྦྱོང་བརྡར་སྤྲད་དེ། བློའི་ནུས་པ་ཤུགས་ཇེ་ཆེར་གཏོང་བར་བྱེད་པ་ཡིན། དེ་ལྟར་ཚུལ་ཁྲིམས་ཀྱི་བསླབ་པའི་སྟེང་ནས་ཏིང་ངེ་འཛིན་གྱི་བསླབ་པ་འོང་བ་ཡིན།

དེ་ནས་སེམས་ཀྱི་ནུས་པ་ཤུགས་ཇེ་ཆེར་ཕྱིན་མཚམས་གཙོ་བོ་བདག་མེད་པའི་དོན་བསམས་ཏེ་བདག་མེད་རྟོགས་པའི་ཤེས་རབ་སྐྱེད་པར་བྱེད་པ་ཡིན། སངས་རྒྱས་པའི་བསླབ་པ་གསུམ་གསུངས་པའི་སྐབས་ཀྱི་ཤེས་རབ་ཀྱི་བསླབ་པ་དེ་གཙོ་བོ་བདག་མེད་རྟོགས་པའི་ཤེས་རབ་ལ་གསུང་བཞིན་ཡོད། སྤྱིར་བསླབ་པ་གསུམ་གྱི་རྣམ་གཞག་ཙམ་མུ་སྟེགས་པ་དང་ཡང་ཐུན་མོང་བ་ཡིན། སངས་རྒྱས་པའི་གཞུང་ནས་བསླབ་པ་གསུམ་པོ་དེ་གཙོ་བོ་བདག་མེད་པའི་ལྟ་བའི་ཁྱད་པར་དང་འབྲེལ་ནས་གསུང་བཞིན་ཡོད། དཔེར་ན། ཚུལ་ཁྲིམས་ཀྱི་བསླབ་པ་ལྟ་བུ་ཐར་པ་སྒྲུབ་པའི་དོན་དུ་གསུངས་ཤིང་། ཐར་པའི་རྣམ་གཞག་ཀྱང་བདག་མེད་པའི་ལྟ་བ་དང་འབྲེལ་བའི་སྒོ་ནས་གསུངས། དེ་ལྟ་བུའི་ཐར་པ་འཐོབ་པའི་ཆེད་དུ་དམིགས་ཏེ་ལུས་ངག་གི་ཉེས་སྤྱོད་སྡོམ་པའི་ཚུལ་ཁྲིམས་ལ་སངས་རྒྱས་པའི་ལུགས་ཀྱི་ལྷག་པའི་ཚུལ་ཁྲིམས་ཀྱི་བསླབ་པ་ཞེས་བརྗོད། དེ་ལྟ་བུའི་ཐར་པ་འཐོབ་ཕྱིར་བདག་མེད་རྟོགས་པའི་ཤེས་རབ་བསྒོམ་པའི་དོན་དུ་རྩེ་གཅིག་པའི་ཞི་གནས་སྒྲུབ་པ་ཡིན་པས་དེ་འདྲའི་ཞི་གནས་ལ་ལྷག་པ་ཏིང་ངེ་འཛིན་གྱི་བསླབ་པ་ཞེས་བརྗོད་པ་ཡིན། ཤེས་རབ་ཀྱི་བསླབ་པ་ལ་ཡང་ཞི་རགས་ཀྱི་རྣམ་པ་ཅན་གྱི་ལྷག་མཐོང་ཡང་ཡོད་ཅིང་དེ་དག་ཕྱི་ནང་ཐུན་མོང་བ་ཡིན། དེ་དག་ལས་ཁྱད་ཞུགས་ཏེ་བདག་མེད་པའི་ལྟ་བ་ལ་རྩེ་གཅིག་ཏུ་དམིགས་ཤིང་། ཞི་གནས་ཀྱི་གྲོགས་དང་བཅས་པའི་སོ་སོར་རྟོག་པའི་ཤེས་རབ་བམ་ལྷག་མཐོང་ལ་ལྷག་པའི་ཤེས་རབ་ཀྱི་བསླབ་པ་ཞེས་བརྗོད། དེ་ལྟར་བསླབ་པ་གསུམ་པོ་དེ་བདག་མེད་པའི་ལྟ་བ་དང་འབྲེལ་ནས་གསུངས་པས་ལྷག་པའི་བསླབ་པ་ཞེས་ལྷག་པའི་ཚིག་སྦྱར་ནས་གསུངས། འདི་དག་པཱ་ལིའི་གཞུང་ནས་གསུངས་པ་དེ་ཡིན།

ཐེག་པ་ཆེན་པོས་ཇི་ལྟར་གསུང་བ་ཡིན་ཞེ་ན། རང་གཅིག་པུའི་དོན་དུ་ཐར་པ་བསྒྲུབ་རྒྱུ་གཙོ་བོ་མིན་པར་ནམ་མཁའི་མཐས་གཏུགས་པའི་སེམས་ཅན་ལ་ཕན་བདེ་བསྒྲུབ་པའི་བློ་བསྐྱེད་རྒྱུ་གཙོ་བོར་བྱས་ཏེ་བློ་དེས་གཞན་ལ་ཕན་བདེ་བསྒྲུབ་པའི་བསམ་བློ་གཏོང་བཞིན་ཡོད། གཞན་ལ་ཕན་བདེ་བསྒྲུབ་ཅེས་པ་ཡང་དཔེར་ན། སོ་སོ་རང་ཉིད་ལ་མཚོན་ན་སེམས་དུལ་བའི་སྟེང་ནས་བདེ་སྐྱིད་བསྒྲུབ་དགོས་པ་ལས་དེ་ལས་གཞན་དུ་རང་གི་བདེ་སྐྱིད་སྒྲུབ་པའི་ཐབས་ལམ་མེད་ལ། ཕྱི་དངོས་པོའི་ཡར་རྒྱས་རྐྱང་པའི་སྟེང་ནས་རང་གི་སྡུག་བསྔལ་རྩ་བ་ནས་ཞི་ཐུབ་པ་ཞིག་འོང་ཐབས་མེད། སེམས་ཅན་གཞན་ལ་མཚོན་ནའང་དེ་དག་ལ་བདེ་སྐྱིད་ཡོང་བ་ལ་གཙོ་བོ་སེམས་ཅན་རང་རང་གིས་བསམ་བློ་བཏང་སྟེ་སྡུག་བསྔལ་གྱི་རྒྱུ་གང་ཡིན་ལེགས་པར་ངོ་འཕྲོད་པའི་སྟེང་ནས་སྡུག་བསྔལ་གྱི་རྒྱུའི་གཉེན་པོ་བསྟེན་ནས་སྡུག་བསྔལ་ལས་ཐར་བར་བྱེད་དགོས་པ་ཡིན། དཔེར་ན། རང་སྡུག་བསྔལ་ལས་ཐར་བ་ལ་ཐོག་མར་སྡུག་བསྔལ་གྱི་རྒྱུ་ངོ་ཤེས་པར་བྱེད་པ་དང་། དེ་ནས་དེ་ལ་གཉེན་པོ་བསྟེན་ཏེ་དེ་བཀག་པའི་སྒོ་ནས་འབྲས་བུ་སྡུག་བསྔལ་ལས་ཐར་བར་བྱེད་དགོས་པ་དེ་བཞིན་དུ་སེམས་ཅན་གཞན་ལ་མཚོན་ནའང་། དེ་དག་མཐར་ཐུག་པའི་བདེ་བ་ལ་འགོད་པ་ལ་ཐོག་མར་བླང་དོར་གྱི་གནད་བསྟན་ཏེ་བླང་དོར་གྱི་གནད་ཤེས་པའི་སྒོ་ནས་རང་རང་གི་སྡུག་བསྔལ་ལས་ཐར་བར་བྱེད་དགོས་པ་ཡིན།

བླང་དོར་གྱི་གནད་བསྟན་པ་ལ་བླང་དོར་གྱི་གནད་བསྟན་ཡུལ་གྱི་གདུལ་བྱའི་ཁམས་དང་མོས་པ། བག་ལ་ཉལ། དབང་པོའི་ཁྱད་པར་སོགས་ཤེས་དགོས་ཤིང་། དེ་མ་ཤེས་ན་རང་གི་ངོས་ནས་ལྷག་བསམ་རྣམ་དག་གིས་བཤད་ཀྱང་དོན་དུ་འགྱུར་མིན་ཐེ་ཚོམ་ཡིན། དཔེར་ན། བློ་སྦྱངས་མ་བྱས་སེམས་ཅན་ལ། །སྟོང་པ་ཉིད་ནི་སྟོན་པ་དང་། །ཞེས་གསུངས་པ་ལྟར་ཡུལ་ཕ་རོལ་པོའི་ངོས་ནས་རྒྱུ་ཚོགས་སྨིན་པ་ཞིག་མ་བྱུང་ན་ཆོས་ཇི་ཙམ་ཟབ་པོ་ཞིག་བཤད་ཀྱང་དེས་ཕན་ཐོགས་མི་འབྱུང་བའི་གནས་སྟངས་འོང་བཞིན་ཡོད། གདུལ་བྱའི་ཁམས་དང་མོས་པ། བསམ་པ་སོགས་ཇི་བཞིན་ཤེས་པ་དགྲ་བཅོམ་པའི་གོ་འཕང་ཐོབ་པ་རྣམས་ལ་ཡང་མི་འབྱུང་། ཉོན་མོངས་པའི་དགྲ་བཅོམ་པ་ཙམ་གྱིས་གཞན་གྱི་ཁམས་དང་མོས་པ་ཇི་བཞིན་ཤེས་པ་མི་འོང་།

ཉོན་མོངས་པས་རང་རྒྱུད་ལྡན་གྱི་གང་ཟག་དེ་ཉིད་ཉོན་མོངས་པར་བྱེད་པ་ཙམ་ཡིན་ལ། དེས་བཞག་པའི་བག་ཆགས་ཀྱིས་ཤེས་བྱ་ཤེས་པ་ལ་བར་དུ་གཅོད་པ་ཡིན་པས་གཞན་གྱི་ཁམས་དང་མོས་པ་དང་། དབང་པོའི་ཁྱད་པར་ཇི་བཞིན་ཤེས་པ་ལ་ཤེས་བྱ་ཤེས་པ་ལ་བར་དུ་གཅོད་པའི་སྒྲིབ་པ་བསལ་དགོས། དེ་ལྟ་བུའི་སྒྲིབ་པ་མ་བསལ་བར་གཞན་དོན་ཉི་ཚེ་བ་ཙམ་ཞིག་ལས་གཞན་དོན་མཐར་ཐུག་པ་བསྒྲུབ་མི་ནུས། དེས་ན། གཞན་དོན་སྒྲུབ་པའི་ལྷག་བསམ་བསྐྱེད་པ་ལྟར། ཁ་ཡོད་ལག་ཡོད་ཀྱི་གཞན་དོན་བསྒྲུབ་པ་ལ་རྣམ་མཁྱེན་མ་ཐོབ་པར་ཐབས་མི་འདུག་སྙམ་པའི་ངེས་པ་རྙེད་པ་ཞིག་འོང་བ་ཡིན། དེ་ལྟར་ཐེག་པ་ཆེན་པོ་བ་རྣམས་ཀྱིས་རང་གཅིག་པུའི་དོན་བསམ་པ་མིན་པར་མཐའ་ཡས་པའི་སེམས་ཅན་མཐའ་དག་གི་དོན་ལ་དམིགས་པར་བྱེད་པ་ཡིན། སེམས་ཅན་དེ་དག་གི་དོན་བསྒྲུབ་པའི་ཕྱིར་རྣམ་མཁྱེན་རྒྱལ་བའི་གོ་འཕང་འཐོབ་པ་ཞིག་མ་བྱུང་ན་མི་འགྲིག་སྙམ་དུ་བསམ་པ་སྟེ། མདོར་ན། ཉོན་མོངས་པའི་སྒྲིབ་པ་དང་ཤེས་བྱའི་སྒྲིབ་པ་གཉིས་ལས་གཙོ་བོ་ཤེས་བྱའི་སྒྲིབ་པ་སྤོང་བའི་ཐབས་ལ་འབད་པ་ཡིན། སྟོང་ཉིད་སྒོམ་པ་ཡང་ཉོན་མོངས་ཙམ་སྤོང་བའི་དོན་དུ་མིན་པར་གཙོ་བོ་ཤེས་བྱའི་སྒྲིབ་པ་སྤོང་བའི་དོན་དུ་སྒོམ་པར་གསུངས། དེའི་ཕྱིར་ཤེར་ཕྱིན་གྱི་གཞུང་ནས་སེམས་བསྐྱེད་གཞིར་བཞག་སྟེ་རྣམ་མཁྱེན་སྒྲུབ་པའི་ཐབས་ལམ་གསུངས་པ་ཡིན།

ཐེག་པ་ཆེན་པོའི་ཆོས་ཀྱི་བྱུང་རིམ།

བྱམས་པ་མགོན་པོའི་མདོ་སྡེ་རྒྱན་དུ་ཐེག་པ་ཆེན་པོ་ཞེས་པའི་ཐ་སྙད་གསུངས་ཡོད། དེ་ཡང་ཐེག་པ་དམན་པ་ཞེས་དོར་བྱ་ལ་ངོས་འཛིན་པ་ལྟ་བུའམ། དེ་ལ་བརྙས་སྨོད་མཛད་པ་ལྟ་བུ་ཞིག་གཏན་ནས་མིན། བྱང་ཆུབ་སེམས་དཔའི་སྡོམ་པའི་བསླབ་བྱའི་ནང་ཉན་ཐོས་ལ་སྨོད་ན་རྩ་ལྟུང་འབྱུང་བར་གསུངས། ཐེག་དམན་གྱི་གཞུང་རྣམས་ཐར་པ་སྒྲུབ་པའི་ལམ་མ་ནོར་བར་སྟོན་པའི་གཞུང་ཡིན་པས་ངེས་པར་བརྩི་བཀུར་བྱེད་དགོས་པ་ཡིན། བསམ་པ་རྒྱ་ཆེ་ཆུང་དང་ལམ་གྱི་ཐབས་ཤེས་རྒྱ་ཆེ་ཆུང་གི་ཁྱད་པར་ཙམ་མ་གཏོགས་ཐེག་དམན་གྱི་གཞུང་རྣམས་ཐར་པའི་གོ་འཕང་སྒྲུབ་པའི་སངས་རྒྱས་པའི་ཆོས་རྣལ་མ་དང་སངས་རྒྱས་པའི་ཆོས་ཀྱི་རྨང་གཞི་ལྟ་བུ་དེ་ཡིན། སྐབས་རེར་ང་ཚོ་ཐེག་ཆེན་པ་ཡིན་ཞེས་ཐེག་པ་དམན་པ་རྣམས་ལ་དམན་པར་བརྩི་བ་དེ་མི་རུང་། ཐེག་ཆེན་གྱི་གཞུང་ནས་གསུངས་པའི་འདུལ་བའི་ཉམས་ལེན་དང་བདེན་བཞིའི་སྐོར། བྱང་ཕྱོགས་སོ་བདུན་གྱི་ཉམས་ལེན་རྣམས་གཅིག་གྱུར་ཡིན་ཞིང་། དེ་དག་མེད་པར་ཐེག་པ་ཆེན་པོའི་ཟབ་རྒྱས་ཀྱི་སྣོན་མ་གདབ་ས་གང་ཡང་མེད། ཐེག་པ་ཆེན་པོའི་ལམ་གྱི་སྣོན་པ་གདབ་སའི་གཞི་མ་ལྟ་བུ་དེ་བདེན་བཞིའི་ཆོས་འཁོར་གྱི་སྐབས་ནས་གསུངས་པའི་ལམ་དེ་དག་ཡིན།

ཐེག་ཆེན་གྱི་ཆོས་སྐོར་ཕལ་ཆེ་བ་ལེགས་སྦྱར་གྱི་སྐད་ཡིག་ཐོག་བཞུགས་པ་ལྟར། ཀླུ་སྒྲུབ་ལ་སོགས་པའི་དཔལ་ནཱ་ལེནྡྲའི་མཁས་པའི་དབང་པོ་དེ་དག་གི་གཞུང་ཡོངས་རྫོགས་ལེགས་སྦྱར་གྱི་སྐད་ཡིག་ཐོག་མཛད་ཡོད། དེ་ལྟར་སངས་རྒྱས་པའི་ཆོས་བརྒྱུད་ལ་པཱ་ལིའི་ཆོས་བརྒྱུད་ཅིག་དང་ལེགས་སྦྱར་གྱི་ཆོས་བརྒྱུད་ཅིག་སྟེ་གཉིས་ཡོད། པཱ་ལིའི་ཆོས་བརྒྱུད་གོང་དུ་ཞུས་པའི་ཡུལ་གྲུ་དེ་དག་ཏུ་ཁྱབ་ཡོད་ལ། ལེགས་སྦྱར་གྱི་ཆོས་བརྒྱུད་དེ་ཐོག་མར་རྒྱ་གར་ནས་རྒྱ་ནག་ཏུ་དར་བ་དང་། རྒྱ་ནག་ཏུ་ལེགས་སྦྱར་གྱི་ཆོས་དར་ཏེ་ཕལ་ཆེར་ལོ་བརྒྱ་ཕྲག་གསུམ་མམ་བཞི་ཙམ་ཕྱིན་པའི་རྗེས་རྒྱ་གར་ནས་བོད་དུ་དར་འཕེལ་བྱུང་ཡོད། རྒྱ་ནག་ནས་འབྲེལ་ཡོད་ཀོ་རི་ཡ་དང་ཝེད་ནམ། ཉི་ཧོང་བཅས་སུ་ལེགས་སྦྱར་གྱི་ཆོས་བརྒྱུད་དར་བ་ཡིན།

བོད་ཀྱི་ཆོས་རྒྱལ་དང་རྒྱ་ནག་གཉིས་ལ་ཐུན་མོང་མིན་པའི་འབྲེལ་བ་ཡོད་ཀྱང་བོད་ཀྱི་ཆོས་རྒྱལ་གྱིས་མཁན་ཆེན་ཞི་བ་འཚོ་བོད་དུ་གདན་ཞུ་གནང་བ་སོགས་བོད་ཀྱི་སངས་རྒྱས་པའི་ཆོས་དེ་ཐད་ཀར་རྒྱ་གར་ནས་ཚུར་བཞེས་ཡོད། བོད་ནས་ཆེན་པོ་ཧོར་གྱི་ཡུལ་གྲུར་དར་འཕེལ་བྱུང་ཡོད། སོག་ཡུལ་དུ་བསྟན་པ་སྔ་དར་དང་བར་དར། ཕྱི་དར་ཞེས་གསུང་སྲོལ་ཡོད་པ་ལྟར་བསྟན་པ་སྔ་དར་ཞེས་པ་བོད་དུ་སངས་རྒྱས་ཀྱི་ཆོས་མ་དར་བའི་སྔོན་ནས་བྱུང་བ་འདྲ། དེ་ཡང་ཕལ་ཆེར་དར་ལམ་བརྒྱུད་དེ་སངས་རྒྱས་པའི་ཆོས་རྒྱ་ནག་ཏུ་དར་བའི་སྐབས་ཙམ་ནས་སོག་ཡུལ་དུ་དར་བའི་སྐོར་ཞིག་གོ་མྱོང་ཡང་ཞིབ་ཕྲ་མི་ཤེས།

དེ་ནས་ཕྱིས་སུ་འགྲོ་མགོན་ཆོས་རྒྱལ་འཕགས་པའི་སྐུ་དུས་སུ་བོད་ནས་ཧོར་ཡུལ་དུ་སངས་རྒྱས་པའི་ཆོས་དར་ཞིང་། ལྷག་པར་དུ་ཐམས་ཅད་མཁྱེན་པ་བསོད་ནམས་རྒྱ་མཚོ་ཧོར་ཡུལ་དུ་ཕེབས་ཏེ་བོད་ཀྱི་ཐེག་པ་ཆེན་པོའི་ཆོས་བརྒྱུད་སྤྱི་དང་ཡང་སྒོས་རི་བོ་དགེ་ལྡན་པའི་ཆོས་བརྒྱུད་ཆེན་པོ་ཧོར་གྱི་ཡུལ་དུ་དར་སྤེལ་ཤུགས་ཆེ་བྱུང་ཡོད་ལ། འདས་པའི་ལོ་ངོ་བརྒྱ་ཕྲག་འགའ་ཞིག་གི་རིང་སོག་པོའི་དགེ་བཤེས་མཁས་པ་ཧ་ཅང་མང་པོ་ཕེབས་ཡོད། དེ་དག་ཀྱང་འགོ་སྟོད་དུ་དབུས་གཙང་ལ་སློབ་གཉེར་ལ་ཕེབས། དེ་ནས་རིམ་བཞིན་ཧོར་ཡུལ་རང་ལ་བཤད་གྲྭ་རྒྱ་ཆེན་པོ་དང་སྤུས་དག་པོ་མང་པོ་བྱུང་སྟེ་དེ་དག་ནས་མཁས་པ་ཧ་ཅང་མང་པོ་ཐོན་ཡོད།

ཁྱེད་ཚོ་སོག་པོའི་མི་རིགས་ཀྱི་གྲས་སུ་ནང་ཆོས་ཉམས་སུ་ལེན་མཁན་ཡོད་ལ་ཡེ་ཤུའི་ཆོས་ཉམས་སུ་ལེན་མཁན་ཡང་ཡོད། དེ་བཞིན་དུ་ཧ་སག་གི་རིགས་ཡིན་ན་ཁ་ཆེའི་ཆོས་ཉམས་སུ་ལེན་མཁན་དེ་འདྲ་ཡང་ཡོད་སྲིད། ཆོས་ཉམས་སུ་མི་ལེན་པའི་རིགས་ཀྱང་ཡོང་སྲིད། འོན་ཀྱང་མོང་གོལ་ཞེས་སོག་པོ་སྤྱི་ཡོངས་ཀྱི་ཆ་ནས་བཤད་ན་སོག་པོའི་རིག་གཞུང་ངམ་སོག་པོའི་རྣམ་པ་ལྟ་བུ་དེ་བོད་དང་མཚུངས་པར་སངས་རྒྱས་པའི་ཆོས་ཀྱི་སྟེང་ནས་འཐོན་བཞིན་ཡོད། དེ་ཡང་བོད་པའི་ཁྲོད་དུ་ནང་པ་དང་ཁ་ཆེ། ཡེ་ཤུ། ཆོས་ཁས་མི་ལེན་པ་སོགས་འདྲ་མིན་ཡོད་ཀྱང་བོད་ཀྱི་ཆོས་དང་རིག་གཞུང་ཞེས་བརྗོད་ན་གཙོ་བོ་སངས་རྒྱས་པའི་ཆོས་དང་འབྲེལ་བ་ཞིག་ཡིན། དེ་ལྟར་ནང་པའི་ཆོས་ལས་ཐེག་ཆེན་གྱི་ཆོས་ཀྱི་བྱུང་རིམ་དེ་འདྲ་ཞིག་ཡིན།

སངས་རྒྱས་པའི་ཆོས་ཀྱི་ཐུན་མོང་མིན་པའི་ཁྱད་ཆོས།

སངས་རྒྱས་པའི་ཆོས་ཀྱི་ཐུན་མོང་མ་ཡིན་པའི་ཁྱད་ཆོས་ཤིག་ནི། བཅོམ་ལྡན་འདས་ཉིད་ཀྱིས། དགེ་སློང་དག་གམ་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་གསུངས་ཏེ་བཅོམ་ལྡན་འདས་ཀྱི་རྗེས་འབྲང་རྣམས་ཀྱིས་བཅོམ་ལྡན་འདས་ཀྱི་བཀའ་ལ་དད་པ་ཡོད་པ་རྒྱུ་མཚན་དུ་བྱས་ཏེ་བཀའ་ལ་བརྩི་རྒྱུ་མིན་པར་བཅོམ་ལྡན་འདས་ཀྱིས་གང་གསུངས་པའི་དོན་ལ་གཙོ་བོ་རིགས་པའི་ལམ་ནས་དཔྱད་པ་དང་ཞིབ་འཇུག་བྱས་ནས་རིགས་པས་གནོད་པ་མེད་པར་རིགས་པའི་སྒྲུབ་བྱེད་ལྡན་པ་ཞིག་ཏུ་མཐོང་མཚམས་ཡིད་ཆེས་ཀྱིས་ཁས་ལེན་དགོས་པ་དང་། དེ་ཡང་བཅོམ་ལྡན་འདས་ཀྱི་བཀའ་ཡིན་པ་རྒྱུ་མཚན་དུ་བྱས་ཏེ་ཁས་ལེན་མི་དགོས་ཞེས་གསུངས། ཕལ་ཆེར་འཛམ་བུ་གླིང་འདིའི་སྟེང་གི་ཆོས་ཀྱི་སྟོན་པ་གཞན་ཕལ་མོ་ཆེས་སྟོན་པ་རང་རང་གིས་གསུངས་པའི་ཆོས་ལ་ཡིད་ཆེས་བྱེད་དགོས་པར་གསུང་བ་ལས་སྟོན་པ་སོ་སོའི་བཀའ་ཡིན་པ་རྒྱུ་མཚན་དུ་བྱས་ཏེ་ཁས་ལེན་མི་དགོས་ཞེས་ཕལ་ཆེར་མི་གསུང་།

སངས་རྒྱས་བཅོམ་ལྡན་འདས་ཀྱིས་གོང་དུ་ཞུས་པ་ལྟར་ངས་བསྟན་པའི་ཆོས་ལ་བརྟག་དཔྱད་དང་ཞིབ་འཇུག །ཚོད་ལྟ་བྱོས་ཞེས་གསུངས་ཡོད། དེར་རྒྱུ་མཚན་གཉིས་ཡོད། རྒྱུ་མཚན་གཅིག་ནི་བཅོམ་ལྡན་འདས་ཀྱིས་གདུལ་བྱའི་ཁམས་དང་མོས་པ་ལ་བསྟུན་ནས་གསུང་སྟངས་མི་འདྲ་བ་གསུང་བཞིན་ཡོད། དཔེར་ན། ལྟ་བའི་སྐོར་ལ་མཚོན་ན་ཐོག་མར་གང་ཟག་གི་བདག་མེད་ཙམ་དང་། ཡང་གང་ཟག་གི་བདག་མེད་ཀྱི་སྟེང་ཆོས་ཀྱི་བདག་མེད་གསུངས་པ་ལྟ་བུ། ཆོས་ཀྱི་བདག་མེད་ལ་ཡང་རྣམ་རིག་པའི་ལུགས་ཀྱི་ཆོས་ཀྱི་བདག་མེད་དང་དབུ་མ་པའི་ལུགས་ཀྱི་ཆོས་ཀྱི་བདག་མེད་ལྟ་བུ་ལྟ་བའི་སྐོར་གསུང་སྟངས་མི་འདྲ་བ་ཡོད། དེ་ལྟར་བཅོམ་ལྡན་འདས་ཀྱིས་གདུལ་བྱའི་ཁམས་དང་མོས་པ་ལ་བསྟུན་ནས་ཐབས་དང་རྣམ་པ་དུ་མའི་སྒོ་ནས་ཆོས་སྟོན་པར་མཛད་པས་དེ་དག་ལ་དྲང་ངེས་འབྱེད་དགོས་པར་གསུངས་ཡོད།

གཉིས་ནས་བཅོམ་ལྡན་འདས་ཀྱི་ཆོས་དེ་དངོས་ཡོད་གནས་ཚུལ་གཞི་ལ་བཞག་ནས་གསུངས་པའི་ཆོས་ཤིག་ཡིན་པ་ལས་རྣམ་རྟོག་གིས་སྒྲོ་བཏགས་ནས་གསུངས་པ་ཞིག་མིན། དེར་བརྟེན་སངས་རྒྱས་པའི་ཆོས་ནས་ལོག་ལྟ་གསུང་བའི་ཚེ་སྐུར་འདེབས་ཀྱི་ལོག་ལྟ་དང་སྒྲོ་འདོགས་ཀྱི་ལོག་ལྟ་ཞེས་གཉིས་གསུངས་ཡོད། མེད་པ་ཞིག་ཡོད་པར་འཛིན་པ་སྒྲོ་འདོགས་ཀྱི་ལོག་ལྟ་དང་། ཡོད་པ་ཞིག་མེད་པར་འཛིན་པ་སྐུར་འདེབས་ཀྱི་ལོག་ལྟ་ཡིན་པས་དེ་གཉིས་ཀ་བསལ་དགོས་པ་ཡིན། འདིས་དངོས་ཡོད་གནས་ཚུལ་གང་ཡིན་པ་ཤེས་དགོས་པར་བསྟན། དེ་ལྟར་སངས་རྒྱས་བཅོམ་ལྡན་འདས་ཀྱི་ཆོས་དེ་དངོས་ཡོད་གནས་ཚུལ་གཞིར་བཞག་ནས་གསུངས་པ་ཞིག་ཡིན་པས་རིགས་པས་དཔྱད་པ་བྱེད་པའི་ཚེ་ར་འཕྲོད་རྒྱུ་ཡོད་པ་ཞིག་ཡིན། སངས་རྒྱས་བཅོམ་ལྡན་འདས་ཀྱི་ཆོས་ཚུལ་འདི་རིགས་པ་དང་ལྡན་པ་ཞིག་ཡིན་པ་ཤིན་ཏུ་གསལ་པོ་རེད།

ད་ལྟ་ཞུས་པ་ལྟར་སངས་རྒྱས་པའི་ཆོས་དེ་དངོས་ཡོད་གནས་ཚུལ་གཞིར་བཞག་སྟེ་གསུངས་པ་ཞིག་ཡིན། དུས་ཚོད་མེད་པས་འདིར་ཞིབ་ཕྲ་བཤད་དགོས་པ་མི་འདུག་ཀྱང་། མདོར་བསྡུས་ན་བཀའ་འགྱུར་དང་བསྟན་འགྱུར་པོད་སུམ་བརྒྱ་ལྷག་ཙམ་ཞིག་བཞུགས་པ་དེ་དག་གི་ནང་དངོས་ཡོད་གནས་ཚུལ་གང་ཡིན་འགྲེལ་བཤད་མཛད་པའི་སྡེ་ཚན་མང་པོ་ཞིག་ཡོད། ངོས་ཀྱིས་འདི་དག་ཚན་རིག་གི་སྡེ་ཚན་ཡིན་ཞེས་རྗོད་ཀྱི་ཡོད། འདི་དག་ཀྱང་གཙོ་བོ་ཕྱི་དངོས་ཁམས་རིག་པ་དང་ནང་སེམས་ཁམས་རིག་པ་དང་འབྲེལ་བའི་སྐོར་དེ་ཡིན། དེ་ལྟར་སངས་རྒྱས་པའི་ཆོས་ནས་བརྟག་དཔྱད་བྱ་རྒྱུ་ཤིན་ཏུ་གལ་ཆེར་གསུངས་པ་ལྟར་བརྟག་དཔྱད་བྱེད་སྟངས་ཀྱང་། གོང་དུ་ཞུས་པ་ལྟར་བསལ་བྱའི་སྒྲོ་འདོགས་ལོག་ལྟ་དང་སྐུར་འདེབས་ཀྱི་ལོག་ལྟ་སོགས་ལ་ཞིབ་འཇུག་བྱས་ཏེ་བསལ་དགོས་པ་ལས་བཀའ་ལྟ་བུ་བཏང་ནས་བསལ་རྒྱུ་ཡོད་པ་ཞིག་མིན་པས་གཏན་ཚིགས་རིགས་པའི་སྐོར་རྣམས་ཤིན་ཏུ་གལ་ཆེན་ཡིན་པར་གསུངས་ཡོད།

མགོན་པོ་ཀླུ་སྒྲུབ་ལ་སོགས་པའི་བསྟན་འཛིན་གྱི་སྐྱེས་བུ་དེ་དག་གི་གཞུང་གི་ནང་སངས་རྒྱས་ཀྱི་གསུང་གི་ལུང་དྲངས་པ་ཡོད་ཀྱང་གཙོ་བོ་རིགས་པ་བཀོད་དེ་དངོས་ཡོད་གནས་ཚུལ་བསྒྲུབས་པར་མཛད་ཡོད། ཚད་མ་རྣམ་འགྲེལ་གྱི་ལེའུ་གཉིས་པ་ཚད་མ་གྲུབ་པའི་ལེའུའི་ནང་བདེན་བཞིའི་རྣམ་གཞག་གསུང་བའི་སྐབས་གཙོ་བོ་རིགས་པས་བསྒྲུབས་ཏེ་གསུངས་ཡོད། མདོར་ན། སངས་རྒྱས་པའི་གཞུང་དུ་རིགས་པས་དཔྱད་པ་བྱེད་ཚུལ་ཤིན་ཏུ་མང་པོ་གསུངས་ཡོད་ལ། སློབ་དཔོན་ཕྱོགས་གླང་དང་ཆོས་གྲགས་ཀྱིས་ཚད་མའི་འགྲོ་སྟངས་ཧ་ཅང་རྒྱས་པོ་གསུངས་ཡོད་པ་དེ་དག་ཚན་རིག་གི་སྡེ་ཚན་ནང་བཞག་ཆོག་པ་ཡིན། དངོས་པོའི་གནས་ཚུལ་འདི་དག་གཞིར་བཞག་སྟེ་ཞིབ་ཏུ་དཔྱད་པའི་ཚེ་དངོས་པོ་རྣམས་སྐད་ཅིག་སྐད་ཅིག་གིས་འཇིག་པའི་བདག་ཉིད་ཅན་དུ་གྲུབ་པ་དང་། འབྲས་བུའི་ཆོས་རྣམས་རྒྱུ་ལ་རག་ལས་པའི་ཚུལ་མཐོང་ནུས་ལ་འདི་དག་དངོས་ཡོད་གནས་ཚུལ་ཡིན། དེ་བཞིན་དུ་ཕན་ཚུན་ལྟོས་ནས་གྲུབ་པའི་རྣམ་གཞག་དེ་དངོས་ཡོད་གནས་ཚུལ་དང་མཐུན་ཞིང་འདི་དག་གཞིར་བཞག་སྟེ་ནང་པའི་ལྟ་གྲུབ་ཀྱི་རྣམ་གཞག་ཁག་འཐོན་བཞིན་ཡོད།

དེ་ཡང་བདེན་བཞིའི་ནང་གི་སྡུག་བདེན་གྱི་ཁྱད་ཆོས་མི་རྟག །སྡུག་བསྔལ། སྟོང་བ། བདག་མེད་ཅེས་བཞིར་གསུངས་པའི་མི་རྟག་པ་ལྟ་བུ་དངོས་ཡོད་གནས་ཚུལ་དཔྱད་པ་ལས་དངོས་པོ་རྣམས་སྐད་ཅིག་སྐད་ཅིག་ལ་འཇིག་པའི་བདག་ཉིད་ཅན་དུ་གྲུབ་པ་ངེས་ནུས། འོན་ཀྱང་རང་རེའི་རྒྱུད་ལ་རྟག་འཛིན་གྱི་བློ་སྐྱེ་བ་དང་དེས་བློ་ངན་གཞན་མང་པོ་འདྲེན་པར་བྱེད་པ་ཡིན་སྟབས། རྟག་འཛིན་གྱི་བློ་དེ་ཉིད་ཟློག་པའི་དོན་དུ་སྐད་ཅིག་སྐད་ཅིག་ལ་འཇིག་པའི་བདག་ཉིད་ཀྱི་མི་རྟག་པའི་ཚུལ་ཤེས་དགོས་ཤིང་། དེ་ཤེས་པ་ལ་བརྟེན་ནས་རྟག་འཛིན་གྱི་བློ་ཟློག་པར་བྱེད་པ་ཡིན། དེ་ཡང་དངོས་ཡོད་གནས་ཚུལ་ལ་ཕྱིན་ཅི་ལོག་ཏུ་རྟོག་པའི་བློ་ཞིག་གིས་རང་རེ་རྣམས་ཕུང་བར་བྱེད་པ་ཡིན་པས་བློ་དེ་སེལ་ཐབས་ཀྱང་དངོས་ཡོད་གནས་ཚུལ་ཇི་ཡིན་ཤེས་པའི་སྒོ་ནས་སེལ་ཐབས་བྱེད་དགོས་པར་བརྟེན། སྐད་ཅིག་སྐད་ཅིག་ལ་འཇིག་པའི་བདག་ཉིད་ཅན་གྱི་ལྟ་བ་ཞིག་གསུངས།

དེ་བཞིན་དུ་བདག་མེད་པའི་དོན་ཡང་ཐོག་མར་དཔྱད་པ་བྱས་ཏེ་བདག་མ་རྙེད་པའམ། བློ་ལ་ཤར་བ་ལྟར་གྲུབ་པ་ཞིག་མཛུབ་མོ་འཛུགས་ས་མེད་པས་བདག་ཅེས་པ་བརྟེན་ནས་བཏགས་པར་གྲུབ་ཅིང་། བརྟེན་ནས་བཏགས་པ་ཡིན་པས་ལྟོས་ནས་གྲུབ་པ་དང་། ལྟོས་ནས་གྲུབ་པས་ངོ་བོ་ཉིད་ཀྱིས་མ་གྲུབ་པ་ཡིན་ཞེས་བདག་མེད་པའི་ལྟ་གྲུབ་གསུངས་ཡོད། དེ་ཡང་རང་རེ་ཀུན་སྡུག་བསྔལ་མི་འདོད་པ་ཤ་སྟག་ཡིན་ཡང་སྡུག་བསྔལ་གྱི་རིགས་ཕལ་ཆེ་བ་ང་ཚོ་རང་ཉིད་ཀྱི་བསམ་བློ་གཏོང་སྟངས་ལ་བརྟེན་ནས་ཡོང་བ་ཡིན། དེ་ཡང་མི་ཤེས་པའི་དབང་གིས་བྱུང་བ་ཡིན་པས་སྡུག་བསྔལ་གྱི་རྩ་བ་མི་ཤེས་པའམ་མ་རིག་པ་ཡིན་ཞེས་ཆོས་ལུགས་གཞན་གང་དང་ཡང་མི་འདྲ་བར་གསུངས་ཡོད། མ་རིག་པ་ལ་རྒྱུ་འབྲས་ཀྱི་རྟེན་འབྲེལ་ལམ་ལས་འབྲས་ལ་རྨོངས་པའི་མ་རིག་པ་ཞིག་དང་། ཆོས་རྣམས་ཀྱི་ཡིན་ལུགས་སམ་དེ་ཁོ་ན་ཉིད་ལ་རྨོངས་པའི་མ་རིག་པ་ཞིག་སྟེ་གཉིས་ཡོད།

མ་རིག་པ་གཉིས་ཀ་གཞི་མེད་པ་ལ་བློས་སྒྲོ་བཏགས་པ་ལ་བརྟེན་ནས་བྱུང་བ་ཡིན་པས་དེ་གཉིས་སེལ་ལུགས་ཀྱང་རྒྱུ་འབྲས་ཀྱི་རྟེན་འབྱུང་ཤེས་པའི་སྒོ་ནས་ལས་རྒྱུ་འབྲས་ལ་རྨོངས་པའི་མ་རིག་པ་སེལ་བ་དང་། ལྟོས་ནས་གྲུབ་པའི་རྟེན་འབྱུང་གི་ལྟ་བ་ཤེས་པའི་སྒོ་ནས་དེ་ཁོ་ན་ཉིད་ལ་རྨོངས་པའི་མ་རིག་པ་སེལ་དགོས་པ་ཡིན། རང་རེ་རྣམས་མི་ཤེས་པས་ཕུང་བར་བྱེད་པས་མི་ཤེས་པ་སེལ་བའི་དོན་དུ་གཞིའི་དངོས་ཡོད་གནས་ཚུལ་དེ་དག་ཕྱོགས་སྡོམ་བརྒྱབ་སྟེ་ལྟ་གྲུབ་ཀྱི་རྣམ་གཞག་དེ་དག་གསུངས་པ་ཡིན། དེས་ན་བཀའ་འགྱུར་དང་བསྟན་འགྱུར་པོད་སུམ་བརྒྱ་ལྷག་ཙམ་བཞུགས་པ་དེ་དག་གི་བརྗོད་བྱའི་ནང་ལྟ་གྲུབ་ཀྱི་སྡེ་ཚན་ཞིག་གསུངས་ཡོད།

གཞི་དངོས་པོའི་གནས་ཚུལ་གྱི་སྟེང་ནས་ལྟ་གྲུབ་ཀྱི་རྣམ་གཞག་གམ་སྡེ་ཚན་དེ་དག་གཏན་འབེབས་བྱས་ཤིང་། ལྟ་གྲུབ་ཀྱི་རྣམ་གཞག་དེ་དག་གཞིར་བཞག་སྟེ་ཆོས་ཉམས་སུ་ལེན་ལུགས་ཀྱི་སྐོར་གསུངས་ཏེ། འདི་སྡེ་ཚན་གསུམ་པ་དེ་ཡིན། དེ་ལྟར་སྡེ་ཚན་ལོགས་སུ་བཟོ་ཐུབ་པ་ཞིག་ཡིན་ལ། དེའི་སྐོར་ཡིག་ཆ་བཟོ་འགོ་བཙུགས་ནས་ལོ་འགའ་ཞིག་ཕྱིན་ཟིན་ཅིང་ལོ་རྗེས་མ་ཕྱི་ལོ་ ༢༠༡༤ ལོ་འགོར་འཐོན་རྒྱུ་ཡིན། ཡིག་ཆ་དེ་ཐོན་རྗེས་ཁྱེད་ཚོར་བསྐུར་ཡོང་། ཁྱེད་ཚོས་དེའི་སྐོར་སློབ་སྦྱོང་བྱས་ཏེ་ཤེས་པར་བྱེད་དགོས། ཤེས་སོང་ངམ། གསུངས་ཏེ་བཞད།

བསྟན་འབར་མའི་བཤད་པ།

བསྟན་འབར་མ་འདི་ཕལ་ཆེར་འབྲས་སྤུངས་ཀྱི་ཆོས་སྤྱོད་ནང་ཡོད་དམ། ཞེས་བཀའ་རྩད་གནང་བར། ཡོད་ཞུས་པར། དེས་ན་ངོས་ཀྱིས་ལུང་ཐོབ་ཡོད། ཟུར་དུ་ལུང་ཐོབ་ཡོད་མེད་དྲན་གྱི་མི་འདུག །བཀའ་འགྱུར་ནང་གི་ཟླ་བའི་སྙིང་པོའི་མདོར་གསལ་བ་བཞིན་ཇོ་བོའི་མདོ་ཀུན་ལས་བཏུས་པར་གསལ་ཞེས་འཁོད་འདུག །བསྟན་འབར་མ་འདི་རང་རེས་རྒྱུན་དུ་འདོན་གྱི་ཡོད།

སངས་རྒྱས་རྣམ་གཟིགས་གཙུག་ཏོར་ཐམས་ཅད་སྐྱོབ། །

འཁོར་བ་འཇིག་དང་གསེར་ཐུབ་འོད་སྲུངས་དང་། །

ཤཱཀྱ་ཐུབ་པ་གོའུ་ཏམ་ལྷ་ཡི་ལྷ། །

སངས་རྒྱས་དཔའ་བོ་བདུན་ལ་ཕྱག་འཚལ་ལོ། །

ཞེས་གསུངས་ཏེ། བཅོམ་ལྡན་འདས་ཉིད་ཀྱིས་ཐོག་མར་བྱང་ཆུབ་ཀྱི་མཆོག་ཏུ་ཐུགས་བསྐྱེད། དེ་ནས་ཐུན་མོང་ངམ་ཡོངས་གྲགས་སུ་བསྐལ་པ་དུ་མར་སྟོང་ཉིད་ཀྱི་ལྟ་བའི་གྲོགས་དང་བཅས་པའི་བདག་པས་གཞན་གཅེས་པའི་བྱང་ཆུབ་ཀྱི་སེམས་དང་ཕྱིན་དྲུག་ཉམས་བཞེས་གནང་སྟེ། མཐར་ཚེ་ལོ་བརྒྱ་པར་རྒྱ་གར་དུ་རྒྱལ་པོའི་སྲས་ཤིག་ཏུ་འཁྲུངས་ཏེ་མངོན་པར་རྫོགས་པར་སངས་རྒྱས་པའི་མཛད་པ་མཛད། ནམ་མཁའི་མཐས་གཏུགས་པའི་སེམས་ཅན་གྱི་དོན་དུ་བསྐལ་པ་ནས་བསྐལ་པའི་རིང་སྐུ་ལས་བསྐྱོན་པའི་བདེན་པའི་མཐུ་ལ་བརྟེན་ནས་རང་གི་བསྟན་པ་འདི་ཉིད་ཡུན་རིང་དུ་རྒྱས་པར་ཤོག་ཅིག་ཅེས་པའི་ཐུགས་སྨོན་གནང་ཡོད། དེ་ཡང་།

སེམས་ཅན་དོན་དུ་བདག་གིས་སྔོན། །

དཀའ་བ་གང་ཞིག་སྤྱད་གྱུར་དང་། །

བདག་གི་བདེ་བ་བཏང་བ་ཡིས། །

བསྟན་པ་ཡུན་རིང་འབར་གྱུར་ཅིག །

ཅེས་གསུངས་ཏེ། ཐོག་མ་ཉིད་ནས་བདག་པས་གཞན་གཅེས་པའི་བྱང་ཆུབ་ཀྱི་སེམས་ཉམས་བཞེས་གནང་སྟེ་རང་གི་བདེ་བ་གཞན་ལ་སྦྱིན་པ་དང་། གཞན་གྱི་སྡུག་བསྔལ་རང་གིས་བཞེས་པའི་བདག་གཞན་མཉམ་བརྗེའི་བྱང་ཆུབ་ཀྱི་སེམས་ཉམས་བཞེས་གནང་བའི་མཐུ་ལ་བརྟེན་ནས་རང་གི་བསྟན་པ་ཡུན་རིང་དུ་གནས་པར་གྱུར་ཅིག་ཅེས་ཐུགས་སྨོན་མཛད། དེ་ནས།

ངས་སྔོན་ནད་པའི་ཆེད་དག་ཏུ། །

རང་གི་འཚོ་བ་ཡོངས་བཏང་བས། །

སེམས་ཅན་ཕོངས་པ་བསྐྱབ་པའི་ཕྱིར། །

ཡུན་རིང་བསྟན་པ་འབར་གྱུར་ཅིག །

ཅེས་བྱེ་བྲག་ཏུ་ནད་པ་སྐྱབས་མེད་པ། མགོན་མེད་པ། མདོར་ན། མི་ཙམ་དུ་མ་ཟད་སྲོག་ཆགས་བྱ་དང་བྱིའུ། རི་དྭགས་སོགས་ནད་ཀྱིས་མནར་ཞིང་ཉམ་ཐག་པ་རྣམས་ལ་མཐའ་གཅིག་ཏུ་བརྩེ་བས་དགོངས་ཏེ་ཕན་བདེ་སྒྲུབ་པའི་ཚུལ་གསུངས། སྐྱེས་རབས་སོ་བཞི་སོགས་སུ་གསལ་བ་ལྟར་ཞེ་ས་མ་ཞུས་ན་ཐུན་མོང་གི་སྣང་ངོར་བཅོམ་ལྡན་འདས་ཉིད་སྔར་དུད་འགྲོའི་སྐྱེ་གནས་སུ་འཁྲུངས་པའི་ཚེ་ནའང་གཞན་གྱི་སྡུག་བསྔལ་སེལ་བའི་བྱ་བ་རླབས་ཆེན་གནང་ཡོད། དེ་བཞིན་དུ་ཆོས་དོན་དུ་གཉེར་བའི་ཆེད་དུ།

བུ་དང་བུ་མོ་ཆུང་མ་དང་། །

ནོར་དང་གླང་ཆེན་ཤིང་རྟ་དང་། །

རིན་ཆེན་བྱང་ཆུབ་ཕྱིར་བཏང་བས། །

བསྟན་པ་ཡུན་རིང་འབར་གྱུར་ཅིག །

ཅེས་གསུངས། དེ་ནས།

བདག་གིས་སངས་རྒྱས་རང་སངས་རྒྱས། །

ཉན་ཐོས་ཕ་དང་མ་དང་ནི། །

དྲང་སྲོང་དག་ལ་མཆོད་བྱས་པས། །

བསྟན་པ་ཡུན་རིང་འབར་གྱུར་ཅིག །

ཅེས་གསུངས་ཏེ། རང་གི་ཕ་མས་མཚོན་པའི་ཕྱི་ནང་དབྱེ་བ་མེད་པའི་སྐྱབས་གནས་དམ་པའམ་སྐྱེ་བོ་མཆོག་ཡོངས་སུ་རྫོགས་པར་གུས་པས་བཏུད་དེ་མཆོད་པ་བྱས་པ་ལ་བརྟེན་ནས་བསྟན་པ་ཡུན་རིང་འབར་གྱུར་ཅིག་ཅེས་ཐུགས་སྨོན་གནང་ཡོད།

བསྐལ་པ་བྱེ་བ་དུ་མར་བདག །

སྡུག་བསྔལ་སྣ་ཚོགས་མྱོང་གྱུར་ཅིང་། །

བྱང་ཆུབ་དོན་དུ་ཐོས་བཙལ་བས། །

བསྟན་པ་ཡུན་རིང་འབར་གྱུར་ཅིག །

ཅེས་གསུངས་ཏེ། གཞུང་འདིས་ཐོས་པ་བྱེད་རྒྱུ་གལ་ཆེན་པོ་ཡིན་པར་གསུངས། དེ་ཡང་བསྒྲུབ་བྱ་སངས་རྒྱས་ཀྱི་གོ་འཕང་ལས་རྣམ་པ་ཐམས་ཅད་མཁྱེན་པའི་ཡེ་ཤེས་ཞེས་མཁྱེན་པའི་ཡེ་ཤེས་དེ་གཙོ་བོར་གསུངས་ཤིང་མཚན་དང་དཔེ་བྱད་ཀྱིས་བརྒྱན་པའི་སྐུ་དེ་ཕལ་པ་ལྟ་བུ་ཞིག་ཡིན། མཁྱེན་པའི་ཡེ་ཤེས་དེ་ཉིད་སྒྲུབ་བྱེད་ཀྱི་ཐབས་ཀྱི་གཙོ་བོ་ཡང་ཤེས་རབ་ཀྱི་ཕ་རོལ་ཏུ་ཕྱིན་པ་ཡིན་པར་གསུངས། གཞི་ཤེར་ཕྱིན། ལམ་ཤེར་ཕྱིན། འབྲས་བུ་ཤེར་ཕྱིན་རྣམས་བརྗོད་བྱར་བྱེད་པའི་གཞུང་ལ་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་པའི་ཐ་སྙད་ཐོགས་པ་ལྟར་ཤེས་རབ་དེ་ཤིན་ཏུ་གལ་ཆེན་པོར་བརྩིས་ཡོད་ལ། རང་རེས་ཀྱང་ཤེར་ཕྱིན་གྱི་གཞུང་གཙོ་བོར་རྩི་བཞིན་ཡོད།

དེ་ལྟ་བུའི་ཤེས་རབ་སྐྱེད་པའི་རིམ་པ་ལ་ཡང་ཐོག་མར་ཐོས་བྱུང་གི་ཤེས་རབ་བསྐྱེད། དེ་ནས་ཐོས་པའི་དོན་ཡང་ནས་ཡང་དུ་བསམས་ཏེ་དོན་དེར་ངེས་པ་རྙེད་པའི་རྗེས་དཔག་ཚད་མའམ་བསམ་བྱུང་གི་ཤེས་རབ་བསྐྱེད་པ་དང་། བསམ་བྱུང་གི་ཤེས་རབ་བསྐྱེད་དེ་ངེས་པ་དཔྱིས་ཕྱིན་པར་རྙེད་པའི་དོན་དེ་ཉིད་ཡང་ནས་ཡང་དུ་འདྲིས་ཤིང་གོམས་པར་བྱས་ཏེ་བསྒོམས་བྱུང་གི་ཤེས་རབ་བསྐྱེད་དེ་འགྲོ་དགོས་པར་གསུངས། དེ་ནས།

བདག་གིས་ཚུལ་ཁྲིམས་བརྟུལ་ཞུགས་དང་། །

དཀའ་ཐུབ་ཡུན་རིང་བསྟེན་བྱས་ཤིང་། །

ཕྱོགས་བཅུའི་སངས་རྒྱས་ངས་མཆོད་པས། །

བསྟན་པ་ཡུན་རིང་འབར་གྱུར་ཅིག །

འདི་ནས་སྦྱིན་པ་དང་ཚུལ་ཁྲིམས་སོགས་གསུངས།

བདག་སྔོན་བརྩོན་འགྲུས་དང་ལྡན་པས། །

རྟག་ཏུ་བརྟན་ཅིང་ཕ་རོལ་གནོན། །

སེམས་ཅན་ཐམས་ཅད་བསྒྲལ་དོན་དུ། །

བདག་བསྟན་ཡུན་རིང་འབར་གྱུར་ཅིག །

བཟོད་བརྟུལ་རྟག་ཏུ་བསྟེན་བྱས་ཤིང་། །

སེམས་ཅན་ཉོན་མོངས་སྙིགས་མ་ཡི། །

སེམས་ཅན་ངན་བཟོད་བྱས་གྱུར་པས། །

བསྟན་པ་ཡུན་རིང་འབར་གྱུར་ཅིག །

འདིས་བཟོད་པ་གསུངས།

བསམ་གཏན་རྣམ་ཐར་གཟུགས་མེད་དང་། །

ཏིང་འཛིན་གངྒཱའི་བྱེ་སྙེད་པ། །

བསྒོམས་པས་དེ་མཐུས་བདག་གི་ནི། །

བསྟན་པ་ཡུན་རིང་འབར་གྱུར་ཅིག །

འདིས་བསམ་གཏན་གསུངས།

ཡེ་ཤེས་དོན་དུ་བདག་གིས་སྔོན། །

དཀའ་ཐུབ་ནགས་དག་བསྟེན་བྱས་ཤིང་། །

བསྟན་བཅོས་དུ་མ་ཉེར་བསྟན་པས། །

བདག་གི་བསྟན་པ་འབར་གྱུར་ཅིག །

བརྩེ་བའི་རྒྱུ་ཡིས་ཤ་ཁྲག་དང་། །

འཚོ་བ་ཡོངས་སུ་བཏང་གྱུར་ཅིང་། །

ཡན་ལག་ཉིང་ལག་བཏང་བ་ཡིས། །

ཆོས་ཚུལ་རྣམ་པར་འཕེལ་གྱུར་ཅིག །

ཅེས་པས་དཀའ་སྤྱད་ཤིན་ཏུ་ཆེན་པོ་མཛད་པའི་སྐོར་གསུངས།

བདག་སྔོན་སྡིག་པའི་སེམས་ཅན་རྣམས། །

བྱམས་པས་གསལ་བར་སྨིན་བྱས་ཤིང་། །

ཐེག་པ་གསུམ་ལ་རབ་བཀོད་པས། །

ཆོས་ཀྱི་མཆོད་སྦྱིན་རྒྱས་གྱུར་ཅིག །

ཅེས་གསུངས་ཏེ། གདུལ་བྱ་རྣམས་ལ་ཆོས་གསུངས་ཏེ་ཉན་རང་དང་བྱང་སེམས་ཀྱི་ཐེག་པ་གསུམ་ལ་བཀོད་པའི་བདེན་མཐུ་ལ་བརྟེན་ནས་ཆོས་འདི་རྒྱས་པར་གྱུར་ཅིག་ཅེས་སྨོན་པ་ཡིན།

བདག་སྔོན་ཐབས་ཤེས་གྱུར་པ་ན། །

སེམས་ཅན་ལྟ་ངན་ལས་བསྒྲལ་ཅིང་། །

ཡང་དག་ལྟ་ལ་བཀོད་བྱས་པས། །

ཆོས་ནི་རྣམ་པར་འཕེལ་གྱུར་ཅིག །

ཅེས་གསུངས་ཏེ། ཕྱིན་ཅི་ལོག་གི་ལྟ་བ་བཞིའི་གཉེན་པོར་ཕྱིན་ཅི་མ་ལོག་པའི་ལྟ་བ་བཞི་དང་། དེ་དག་ཀྱང་མཐར་གཏུགས་ན་བདག་མེད་པའི་ལྟ་བར་ཐུག་པས་འདིར་སྟོང་ཉིད་ཀྱི་ལྟ་བ་གསུངས།

བདག་གིས་སེམས་ཅན་བསྡུ་དངོས་བཞིས། །

ཉོན་མོངས་མེ་ལས་ཐར་བྱས་ཤིང་། །

བདག་གིས་འཕེལ་སྡིག་ཕམ་བྱས་པས། །

བདག་འཁོར་ཡུན་རིང་གནས་གྱུར་ཅིག །

བདག་གིས་མུ་སྟེགས་ཅན་གཞན་དག །

ལྟ་བའི་ཆུ་ལས་བསྒྲལ་བྱས་ཏེ། །

ཡང་དག་ལྟ་ལ་བཀོད་གྱུར་པས། །

བདག་འཁོར་རྟག་ཏུ་གུས་གྱུར་ཅིག །

ཡུན་རིང་བསྟན་པ་འབར་གྱུར་ཅིག །

གཞུང་འདི་བཅོམ་ལྡན་འདས་ཉིད་ཀྱིས་གསུངས་ཤིང་རང་རེས་རྒྱུན་དུ་འདོན་གྱི་ཡོད། འདིའི་བརྗོད་དོན་སྙིང་པོ་དེ་བསྒྱུར་ན་འགྲིག །ཅེས་ལོ་ཙཱ་བར་བཀའ་སྩལ།

ཡོན་ཏན་གཞིར་གྱུར་མའི་སྔོན་འགྲོའི་བཤད་པ།

མཁན་སློབ་ཆོས་གསུམ་གྱི་མཛད་པ།

དུས་རབས་བདུན་པའི་ནང་ཆོས་རྒྱལ་སྲོང་བཙན་སྒམ་པོའི་སྐབས་བོད་དུ་སངས་རྒྱས་པའི་ཆོས་ལ་དམིགས་བསལ་ཐུགས་སྣང་གནང་སྟེ། བལ་ཡུལ་ནས་སྟོན་པ་ཐུབ་པའི་དབང་པོའི་རྟེན་གཙོ་ཞིག་གདན་དྲངས་པ་དང་། རྒྱ་ནག་ནས་ཀྱང་དེ་མཚུངས་གདན་དྲངས་ཏེ་བལ་བཟས་བཞེངས་པའི་ལྷ་སའི་གཙུག་ལག་ཁང་དང་། རྒྱ་བཟས་བཞེངས་པའི་རྭ་མོ་ཆེའི་གཙུག་ལག་ཁང་གཉིས་སུ་རྟེན་གཙོ་དེ་གཉིས་བཞུགས་སུ་གསོལ་ཡོད། དེ་ཡང་བལ་བཟས་བཞེངས་པའི་གཙུག་ལག་ཁང་གི་རྟེན་གཙོར་རྒྱ་བཟས་རྒྱ་ནག་ནས་གདན་དྲངས་པའི་ཇོ་བོའི་སྐུ་བཞུགས་སུ་གསོལ་ཡོད་ཅིང་། སྐུ་དེའི་ཞལ་བལ་ཡུལ་དུ་གཏད་ནས་རྒྱ་ནག་ལ་རྒྱབ་བསྟན་ཏེ་བཞུགས་སུ་གསོལ་ཡོད། གསུངས་ཏེ་བཞད། རྒྱ་བཟས་བཞེངས་པའི་རྭ་མོ་ཆེའི་གཙུག་ལག་ཁང་གི་རྟེན་གཙོར་བལ་བཟས་གདན་དྲངས་པའི་སྐུ་དེ་བཞུགས་སུ་གསོལ་ཞིང་དེའི་ཞལ་རྒྱ་ནག་ལ་གཏད་དེ་བཞུགས་སུ་གསོལ་ཡོད། འདི་སྤྱོད་པ་ཉེས་པོ་ལྟ་བུ་ཞིག་མི་འདུག་གམ། གསུངས་ཏེ་བཞད། འདི་ལ་ཞིབ་འཇུག་བྱ་རྒྱུ་ཡོད། འདི་འཕྲོས་བཤད་ཡིན་པས་བསྒྱུར་མི་དགོས། ཞེས་ལོ་ཙཱ་བར་བཀའ་སྩལ། གང་ལྟར་དུས་རབས་བདུན་པའི་ནང་ཆོས་རྒྱལ་སྲོང་བཙན་སྒམ་པོའི་སྐབས་སངས་རྒྱས་པའི་ཆོས་ལ་ཐུགས་སྣང་ཧ་ཅང་ཆེན་པོ་གནང་ཡོད།

སངས་རྒྱས་པའི་ཆོས་དེ་རྒྱ་གར་ནས་བྱུང་བ་ལྟར་ཁུངས་བཙན་ཤོས་རྒྱ་གར་ཡིན་ཞིང་། དེའི་ཚེ་དེའི་དུས་སུ་དཔལ་ནཱ་ལེནྡྲ་སོགས་སུ་བསྟན་པ་དར་འཕེལ་བསམ་གྱིས་མི་ཁྱབ་པའི་ཤུགས་ཆེན་པོ་ཡོད་པ་ལྟར། དུས་རབས་བརྒྱད་པའི་ནང་བོད་ཀྱི་ཆོས་རྒྱལ་གྱིས་ནཱ་ལེནྡྲ་རང་ནས་མཁན་ཆེན་ཞི་བ་འཚོ་བོད་དུ་གདན་ཞུ་གནང་བ་དང་། སློབ་དཔོན་རིན་པོ་ཆེས་མཁན་ཆེན་གྱི་ཕྱག་རོགས་གནང་སྟེ་མདོར་ན། མཁན་སློབ་ཆོས་གསུམ་དུ་གྲགས་པ་དེ་དག་གིས་དུས་རབས་བརྒྱད་པའི་ནང་བོད་དུ་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་བཙུགས་གནང་ཞིང་། དེ་ཡང་ཕྱི་འདུལ་བའི་ཉམས་བཞེས་ཀྱི་སྲོལ་ཚད་ལྡན་ཡོད་པ་ཞིག་ཡིན།

མཁན་ཆེན་ཞི་བ་འཚོ་རང་ཉིད་གཞི་ཐམས་ཅད་ཡོད་པར་སྨྲ་བའི་ལུགས་ཀྱི་སྡོམ་རྒྱུན་འཛིན་པའི་འདུལ་བ་འཛིན་པ་ཆེན་པོ་ཞིག་ཡིན་པ་དང་། དེའི་སྟེང་ཁོང་དབུ་མའི་ལྟ་གྲུབ་འཛིན་པའི་མཁས་པ་སྙན་གྲགས་ཅན་ཞིག་ཀྱང་ཡིན་ཞིང་། དབུ་མའི་ལྟ་གྲུབ་དེ་ཡང་ཚད་མའི་ལམ་ལ་བརྟེན་ནས་འཛིན་སྐྱོང་སྤེལ་གསུམ་གནང་མཁན། ཕྱོགས་གླང་ཆོས་གྲགས་ཕེབས་རྗེས་སུ་བྱོན་པའི་ཚད་མའི་གཞུང་ལ་ཤིན་ཏུ་མཁས་པའི་ཚད་མ་པ་གཙོ་བོ་ཞིག་ཡིན། དེ་བཞིན་དུ་མཁན་ཆེན་ཞི་བ་འཚོས་དེ་ཁོ་ན་ཉིད་སྒྲུབ་པའི་རབ་བྱེད་ཅེས་པའི་གསང་སྔགས་བླ་མེད་ཀྱི་ཆོས་སྐོར་ཞིག་ཀྱང་མཛད་ཡོད་པ་བསྟན་འགྱུར་ནང་བཞུགས་ཡོད། གཞུང་མདོར་བསྡུས་ཡིན་པ་གང་ཞིག་ལ་ནང་དོན་གནད་འགག་ཧ་ཅང་ཆེན་པོ་གསུངས་པ་ཞིག་འདུག །ངོས་ཀྱིས་དེ་མཇལ་བ་ཡིན། དེ་ལྟར་མཁན་ཆེན་ཞི་བ་འཚོ་རང་ཉིད་ཕྱི་འདུལ་བ། ནང་བྱང་སེམས། གསང་བ་གསང་སྔགས་ཀྱི་ཉམས་བཞེས་ཆ་ཚང་ཡོད་པ་ཞིག་ཡིན། དེ་ནས་ཡར་དེད་ན་མགོན་པོ་ཀླུ་སྒྲུབ་ཀྱིས་ཀྱང་ཕྱི་འདུལ་བ། ནང་བྱང་སེམས། གསང་བ་གསང་སྔགས་ཀྱི་ཉམས་བཞེས་ཆ་ཚང་བ་གནང་ཡོད། གང་ལྟར་ཡོངས་གྲགས་བོད་གངས་ཅན་ལྗོངས་ཀྱི་གཞི་འདུལ་བ་ནས་བརྩམས་པའི་སངས་རྒྱས་ཀྱི་བསྟན་པ་ཡོངས་སུ་རྫོགས་པ་དེ་གཙོ་བོ་མཁན་ཆེན་ཞི་བ་འཚོས་འགན་རྐང་བཞེས་གནང་བ་ལ་བརྟེན་ནས་ཚུགས་པ་ཞིག་ཡིན།

རྗེ་རིན་པོ་ཆེའི་ཆེ་བ།

དེ་ནས་རིམ་གྱིས་བོད་གངས་ཅན་ལྗོངས་རང་གི་མཁས་པ་ཡང་ཤིན་ཏུ་མང་པོ་བྱོན་ཡོད། བོད་རང་གི་མཁས་པ་དེ་དག་གིས་བརྩམས་པའི་གཞུང་ལ་མཚོན་ན་པོད་སྟོང་ཕྲག་མང་པོ་ཡོད། བོད་ཀྱི་ཡོངས་གྲགས་རྩོད་མེད་ཀྱི་མཁས་པ་དེ་དག་ལས་ཀྱང་ཐོག་མར་ས་པཎ་དང་། དེ་ནས་ཀློང་ཆེན་རབ་འབྱམས། དེ་ནས་རྗེ་རིན་པོ་ཆེ་སྟེ་ཁོང་གསུམ་ལ་འཇམ་དབྱངས་རྣམ་གསུམ་ཞེས་པའི་གསུང་སྲོལ་བྱུང་ཡོད།

རྗེ་རིན་པོ་ཆེར་མཚོན་ན། རྗེ་རང་ཉིད་ཀྱིས། དང་པོར་རྒྱ་ཆེན་ཐོས་པ་མང་དུ་བཙལ། །བར་དུ་གཞུང་ལུགས་ཐམས་ཅད་གདམས་པར་ཤར། །མཐའ་མར་ཉིན་མཚན་ཀུན་ཏུ་ཉམས་སུ་བླངས། །ཀུན་ཀྱང་བསྟན་པ་རྒྱས་པའི་ཆེད་དུ་བསྔོས། །ཞེས་གསུངས་པ་ལྟར་ཐོས་བསམ་སྒོམ་གསུམ་ཕྱོགས་ཆར་མ་ལྷུང་བ་ཞིག་གནང་ཡོད། ཐོས་པ་གནང་སྟངས་ཀྱང་རྟོགས་བརྗོད་མདུན་ལེགས་མའི་ནང་། འཛམ་གླིང་རྒྱན་དྲུག་མཆོག་གཉིས་ཞེས་གྲགས་པའི། །གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་ལྟར་གནང་ཡོད། དེ་ཡང་རྗེ་རིན་པོ་ཆེར་གསུང་འབུམ་པོད་བཅོ་བརྒྱད་ལས་མེད་ཀྱང་དེ་དག་ལ་ཞིབ་འཇུག་ལེགས་པོ་ཞིག་བྱས་ན་དངོས་གནས་དྲང་གནས་རྒྱ་གར་མཁས་པའི་གཞུང་རྣམས་གོང་འོག་གུང་བསྒྲིགས་ཏེ་དཔྱད་པ་གནང་སྟངས་ཤིན་ཏུ་ངོ་མཚར་སྐྱེ་དགོས་པ་ཡོད། འཇམ་མགོན་བླ་མ་ཙོང་ཁ་པ་ཆེན་པོར་ཤེས་རབ་ཆེ་བ། གསལ་བ། མྱུར་བ། ཟབ་པ་ཞེས་གསུང་སྲོལ་ཡོད་པ་དེ་དག་ཆ་ཚང་ཐུགས་རྒྱུད་ལ་མངའ་བ་བསམ་གྱིས་མི་ཁྱབ་པ་ཞིག་ཡིན།

ངོས་ཀྱིས་རྒྱུན་དུ་རྩེད་མོ་དང་སྦྲགས། རྗེ་རིན་པོ་ཆེ་དང་ངོས་གཉིས་ཕ་ཡུལ་ཨ་མདོ་ནས་ཡིན་པ་གཅིག་པ་ཡིན་ཞེས་རྗོད་ཀྱི་ཡོད། གསུངས་ཏེ་བཞད། སྒོ་མང་གི་ཨ་མདོའི་དགེ་བཤེས་རྒན་འཇམ་དབྱངས་ཡེ་ཤེས་ཀྱིས། བོད་ཀྱི་མཁས་པ་ཡིན་ན་ཨ་མདོ་བ་ཡིན་པས་ཁྱབ་ཅེས་བཤད་པ་རེད། དེ་ལྟ་ཧ་ཅང་ཐལ་དྲགས་པ་མིན་ནམ། གསུངས་ཏེ་བཞད། གང་ལྟར་རྗེ་རིན་པོ་ཆེ་ཨ་མདོ་ནས་ཡིན་ཞིང་། རྗེ་རིན་པོ་ཆེའི་འཁྲུངས་ཡུལ་དང་ངོས་ཀྱི་སྐྱེས་ཡུལ་གཉིས་ཀྱི་བར་རྟ་ཞོན་ནས་ཕྱིན་ན་ཕལ་ཆེར་ཉིན་ལམ་གཅིག་གི་ཚད་ཙམ་ལས་མེད་པ་ལམ་ཐག་ཉེ་པོ་ཡིན། གང་ལྟར་ཡང་རྗེ་རིན་པོ་ཆེ་ཁོང་དངོས་གནས་དྲང་གནས་མཁས་པ་ཆེན་པོ་ཞིག་ཡིན།

དེ་ཡང་ཚིག་རྐྱང་པར་མཁས་པ་མིན་པར། བར་དུ་གཞུང་ལུགས་ཐམས་ཅད་གདམས་པར་ཤར། །མཐའ་མར་ཉིན་མཚན་ཀུན་ཏུ་ཉམས་སུ་བླངས། །ཞེས་གསུངས་པ་ལྟར། རྗེ་རིན་པོ་ཆེས་སྐུ་ཚེའི་སྟོད་དུ་མཛད་པའི་གསུང་ལེགས་བཤད་གསེར་ཕྲེང་ལྟ་བུ་དང་། སྐུ་ཚེའི་སྨད་དུ་མཛད་པའི་ལམ་རིམ་ལྷག་མཐོང་ཆེ་ཆུང་དང་དབུ་མ་དགོངས་པ་རབ་གསལ། དེ་བཞིན་དུ་སྔགས་ཀྱི་གཞུང་སྔགས་རིམ་ཆེན་མོ་ལྟ་བུ་སྐུ་ཚེའི་སྟོད་དུ་མཛད་པ་ཁག་དང་སྐུ་ཚེའི་སྨད་དུ་མཛད་པའི་རིམ་ལྔ་གསལ་སྒྲོན་ལྟ་བུའི་གཞུང་རྣམས་མཇལ་ཏེ་ཞིབ་འཇུག་བྱས་ན་སྐུ་ཚེའི་སྨད་ལ་མཛད་པ་རྣམས་དངོས་གནས་ཉམས་མྱོང་འཁྲུངས་ཏེ་མཛད་པ་ཤིན་ཏུ་གསལ་པོ་རེད། དེ་བཞིན་དུ། གཞུང་ལ་ཕྱོགས་རེ་བ་དང་རགས་པ་རེས། །ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་ལྟ་བུའི་ཡོན་ཏན་རྣམས་རྗེ་རིན་པོ་ཆེའི་ཐུན་མོང་མིན་པའི་ཡོན་ཏན་ཡིན།

རྗེ་རིན་པོ་ཆེས་གསུང་འབུམ་པོད་བཅོ་བརྒྱད་ཙམ་མཛད་ཡོད་ཅིང་དེ་དག་གི་ནང་དོན་དམ་པའི་གཞུང་དོན་གཏན་ལ་ཕབ་པའི་ལེགས་བཤད་ཁོ་ན་ལས་གྲོང་ཆོག་ལ་མཁོ་བའི་དཔེ་ཆ་ཕལ་ཆེར་མེད། ལེགས་བཤད་དེ་དག་ཏུ་མ་ཟད་སྤྱིར་རྗེ་རིན་པོ་ཆེའི་གསུང་རྣམས་གཞུང་དོན་སླ་བའི་རིགས་ལ་བཤད་པ་ཉུང་བསྡུས་དང་། གཞུང་གི་དཀའ་གནད་ཀྱི་རིགས་ལ་བཤད་པ་ཇེ་རྒྱས་ཇེ་རྒྱས་སུ་གསུངས་པའི་ཁྱད་ཆོས་ཡོད། བླ་མ་གཞན་མང་པོའི་གཞུང་དུ་སླ་བའི་རིགས་ལ་བཤད་པ་རྒྱས་པོ་དང་། དཀའ་བའི་རིགས་ལ་བཤད་པ་ཇེ་ཉུང་ཇེ་ཉུང་དུ་བཏང་བ་དེ་འདྲ་ཡོད། གསུངས་ཏེ་བཞད། དེ་དང་འབྲེལ་ནས་བཤད་ན་རྗེ་རིན་པོ་ཆེ་ཁོང་བསམ་གྱིས་མི་ཁྱབ་པ་ཞིག་ཡིན། རྗེའི་གསུང་རྣམས་ལ་བློ་གཟུ་བོར་གནས་པའི་སྒོ་ནས་ལེགས་པར་མཇལ་ཏེ་བསམས་ན་དངོས་གནས་ཐུན་མོང་མིན་པའི་ཁྱད་ཆོས་ཡོད་པ་ཞིག་ཡིན།

ཡོན་ཏན་གཞིར་གྱུར་མ་དང་ལམ་གཙོའི་སྤྱི་བཤད།

དེ་རིང་འདིར་རྗེ་རིན་པོ་ཆེས་མཛད་པའི་ཡོན་ཏན་གཞིར་གྱུར་མ་དང་ལམ་གཙོའི་ཁྲིད་འདོན་རྒྱུ་དང་། ཡོན་ཏན་གཞིར་གྱུར་མ་འདི་ཇོ་བོ་རྗེའི་ལམ་སྒྲོན་དུ་མདོ་སྔགས་ཀྱི་ལམ་ཐམས་ཅད་སྐྱེས་བུ་གསུམ་གྱི་ལམ་གྱི་རིམ་པར་བསྒྲིགས་ནས་བསྟན་པ་དེ་དག་གསོལ་འདེབས་ཀྱི་ཚུལ་དུ་མཛད་པ་ཞིག་ཡིན། སངས་རྒྱས་པའི་ཆོས་ཀྱི་ཁྱད་ཆོས་གཙོ་བོ་ངེས་ལེགས་བསྒྲུབ་རྒྱུ་དེ་ཡིན་ཞིང་། མངོན་མཐོ་བསྒྲུབ་རྒྱུ་ཙམ་མུ་སྟེགས་པ་དང་ཡང་ཐུན་མོང་བ་ཡིན། མངོན་མཐོའམ་སྐྱེ་བ་ཕྱི་མ་ཁས་ལེན་མིན་ལ་མི་ལྟོས་པར་དེང་སང་གི་ཆོས་ལུགས་ཕལ་མོ་ཆེས་བཤད་པའི་དོན་རྣམས་ཚུལ་བཞིན་དུ་བསྒྲུབས་ན་ཕྱི་མ་མངོན་མཐོ་འཐོབ་ནུས་པར་ཐེ་ཚོམ་མེད། དེར་བརྟེན་མངོན་མཐོ་སྒྲུབ་པའི་ཐབས་ཚུལ་དེ་ཆོས་ལུགས་མང་པོའི་གཞུང་ནས་བསྟན་ཡོད། བདག་མེད་པའི་ལྟ་བའི་ཁྱད་པར་དང་འབྲེལ་ནས་ངེས་ལེགས་ཐར་པའི་གོ་འཕང་བསྒྲུབ་རྒྱུ་དེ་སངས་རྒྱས་པའི་ཆོས་ཀྱི་ཐུན་མོང་མིན་པའི་ཁྱད་ཆོས་ཡིན། དེའི་ཕྱིར། རྗེ་རིན་པོ་ཆེས་ཐར་པ་སྒྲུབ་བྱེད་ཀྱི་ཀུན་སློང་ངམ་ངེས་འབྱུང་གི་བསམ་པ་དང་། ཐམས་ཅད་མཁྱེན་པའི་གོ་འཕང་སྒྲུབ་བྱེད་བྱང་ཆུབ་ཀྱི་སེམས། ངེས་འབྱུང་དེ་བྱང་སེམས་ཀྱི་སྔོན་འགྲོ་ཙམ་དུ་མ་ཟད་ཐར་པ་ཙམ་བསྒྲུབ་པ་ལ་ཡང་མེད་ཐབས་མེད་པ་ཞིག་ཡིན། དེ་གཉིས་ཀའི་གྲོགས་སུ་སྟོང་ཉིད་ཀྱི་ལྟ་བ་བཅས་ལམ་གྱི་གཙོ་བོ་རྣམ་པ་གསུམ་གསུངས།

བོད་གངས་ཅན་གྱི་ལྗོངས་སུ་རྙིང་མ་དང་བཀའ་བརྒྱུད་སོགས་ཀྱི་གཞུང་དུ་བློ་ལྡོག་རྣམ་བཞི་ཞེས་གསུངས་པ་ལྟར། རྗེ་རིན་པོ་ཆེས་ལམ་གཙོའི་གཞུང་འདི་བློ་ལྡོག་རྣམ་བཞི་དང་འབྲེལ་ནས་གསུངས་པ་ཞིག་ཡིན། དེ་ཡང་དལ་འབྱོར་དོན་ཆེ་རྙེད་དཀའ་དང་འཆི་བ་མི་རྟག །ལས་རྒྱུ་འབྲས་བཅས་བསམས་ཏེ་ཚེ་འདིའི་སྣང་ཤས་ཟློག་པ་དང་། དེ་ནས་འཁོར་བ་སྤྱི་བྱེ་བྲག་གི་སྡུག་བསྔལ་བསམས་ཏེ་ཕྱི་མའི་སྣང་ཤས་ཟློག་པ་སྟེ་ངེས་འབྱུང་གི་བློ་སྦྱོང་བ་ནས་འཁྲིད་ཚུལ་གསུངས་ཡོད།

དེ་ལྟར་ཡོན་ཏན་གཞིར་གྱུར་མ་དང་ལམ་གཙོའི་འཁྲིད་ཚུལ་ལ་ཕྲན་བུའི་ཁྱད་པར་ཡོད་པ་ལྟ་བུ་ཞིག་འདུག །ཡོན་ཏན་གཞིར་གྱུར་མ་འདི་གདུལ་བྱ་སྤྱི་ཡོངས་ལ་གསུངས་པ་ལྟ་བུ་ཞིག་དང་། ལམ་གཙོ་འདི་རྗེའི་ཐུན་མོང་མིན་པའི་སློབ་མ་ཚ་ཁོ་དབོན་པོ་ངག་དབང་གྲགས་པས་ཐག་རིང་གི་ཡུལ་ནས་འཕྲིན་ཡིག་གི་ལམ་ནས་བསྐུལ་མ་མཛད་པའི་ངོར་གདམས་པ་ཡིན། རྗེ་རིན་པོ་ཆེའི་གསུང་ཐོར་བུའི་ནང་ཚ་ཁོ་དབོན་པོ་ངག་དབང་གྲགས་པར། ཁོ་བོས་སྨྲས་པའི་རྗེས་སུ་ཞུགས་ཤིག་དང་། །ཚེ་རབས་ཀུན་ཏུ་སྤྱོད་དང་སྨོན་ལམ་ཀུན། །མཚུངས་པར་སྤྱད་དེ་ནམ་ཞིག་སངས་རྒྱས་ཚེ། །བདུད་རྩིའི་བགོ་བཤའ་ཐོག་མར་སྦྱིན་པར་བྱ། །ཞེས་ཁོང་རྗེའི་ཐུན་མོང་མིན་པའི་སློབ་མ་ཡིན་པར་བརྟེན་ཚེ་རབས་ཀུན་ཏུ་རྗེ་རིན་པོ་ཆེ་རང་ཉིད་དང་སྤྱོད་པ་དང་སྨོན་ལམ་ཀུན་མཐུན་པར་སྤྱད་དེ། ནམ་ཞིག་རྗེ་རིན་པོ་ཆེ་རང་ཉིད་མངོན་པར་རྫོགས་པར་སངས་རྒྱས་པའི་ཚེ་བདུད་རྩིའི་བགོ་བཤའ་ཐོག་མར་སྦྱིན་པར་བྱ་ཞེས་གསུངས་ཏེ་ཐུན་མོང་མིན་པ་ཞིག་ཡིན་འདུག །སྐྱབས་སུ་མཆི། རང་རེས་ཀྱང་ལམ་གཙོ་བཏོན་ཏེ་ཚེ་རབས་ནས་ཚེ་རབས་སུ་རྗེའི་བསྟན་པ་དང་མཇལ་ནས་རྗེ་རིན་པོ་ཆེ་རང་གི་ཐུགས་རྒྱུད་ཀྱི་ཉམས་རྟོགས་དང་མཚུངས་པའི་ཡོན་ཏན་རིམ་གྱིས་སྐྱེ་ཐུབ་པའི་སྨོན་ལམ་འདེབས་རྒྱུ་གལ་ཆེན་པོ་ཡིན།

ཡོན་ཏན་གཞིར་གྱུར་མའི་བཤད་པ།

ཡོན་ཏན་གཞིར་གྱུར་མའི་གཞུང་འདིའི་བཤད་ལུང་གི་རྒྱུན་ཕལ་ཆེར་གླིང་རིན་པོ་ཆེའི་སྐུ་མདུན་ནས་ཐོབ་ཡོད་ལ། སྟག་བྲག་རིན་པོ་ཆེའི་སྐུ་མདུན་ནས་ཀྱང་ཕལ་ཆེར་ཐོབ་ཡོད་སྙམ།

ཡོན་ཏན་ཀུན་གྱི་གཞིར་གྱུར་དྲིན་ཅན་རྗེ། །

ཚུལ་བཞིན་བསྟེན་པ་ལམ་གྱི་རྩ་བ་རུ། །

ལེགས་པར་མཐོང་ནས་འབད་པ་དུ་མ་ཡིས། །

གུས་པ་ཆེན་པོས་བསྟེན་པར་བྱིན་གྱིས་རློབས། །

ཞེས་པས་བཤེས་གཉེན་བསྟེན་ཚུལ་གསུངས། ལམ་རིམ་ཆེན་མོའི་ནང་རྗེ་རིན་པོ་ཆེས་ས་བཅད་ཕྱེ་བའི་ཚེ། ལམ་གྱི་རྩ་བ་བཤེས་གཉེན་བསྟེན་པའི་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་ཞེས་གསུངས་པ་ལྟར། དཔེར་ན། སློབ་སྦྱོང་ལེགས་པོ་ཞིག་འོང་བ་ལ་དགེ་རྒན་གལ་ཆེན་པོ་ཡིན་པ་བཞིན་དུ། ཆོས་ཀྱི་ཉམས་ལེན་ལེགས་པོ་ཞིག་འོང་བ་ལ་ཡང་དགེ་རྒན་ཤིན་ཏུ་གལ་ཆེན་པོ་ཡིན། གང་ཉམས་སུ་བླང་རྒྱུའི་ཆོས་དེ་ཤེས་བྱའི་རྣམ་གྲངས་ཙམ་ཞིག་མིན་པར་སེམས་འདུལ་བའི་ཐབས་ལམ་ཞིག་ཡིན་པས་དགེ་རྒན་དེ་ཡང་ཆོས་ཀྱི་འགྲེལ་བཤད་བྱེད་ཤེས་པ་ཞིག་དང་། གང་འགྲེལ་བཤད་བྱས་པ་དེ་དག་དགེ་རྒན་རང་གིས་ཀྱང་ཉམས་སུ་བླངས་པའི་ཉམས་མྱོང་ཡོད་པ་ཞིག་དགོས། དེའི་ཕྱིར་མཁས་གྲུབ་གཉིས་ལྡན་ཞེས་གསུངས་ཏེ། མཁས་པའི་ཡོན་ཏན་གྱི་ཆ་ནས་འགྲེལ་བཤད་མཐའ་མ་འགག་པའི་ཚུལ་དུ་བརྒྱག་རྒྱུ་ཡོད་པ། དེ་ཡང་ཚིག་རྐྱང་པའི་མཁས་པ་ཡིན་ན་དེས་བཤད་པ་རྣམས་ཀྱིས་སེམས་རྒྱུད་ལ་དེ་ཙམ་མི་ཕན་པས་ཐོས་དོན་རྒྱུད་ལ་སྦྱར་བའམ་ཐོས་དོན་སྒྲུབ་ལ་གཞོལ་བའི་གྲུབ་པའི་ཉམས་མྱོང་ཡོད་པ་ཞིག་དང་། ཉམས་མྱོང་དེའི་སྟེང་ནས་བཤད་ནུས་པ་ཞིག་དགོས་པས་ཆོས་འཆད་མཁན་གྱི་བླ་མ་མཁས་གྲུབ་གཉིས་ལྡན་ཞིག་དགོས་པར་གསུངས། ཕལ་ཆེར་ཐོ་ཡོན་བླ་མ་ཡིན་ནམ་ཅིག་གིས་དབུས་གཙང་གི་བླ་མ་འགའ་ཞིག་ལ། སྔ་མོའི་བོད་དང་རྒྱ་གར་གྱི་བླ་མ་རྣམས་མཚན་ཐུང་ཐུང་དང་ཡོན་ཏན་རིང་པོ་ཡོད། ཕྱིས་ཀྱི་བོད་ཀྱི་བླ་མ་རྣམས་མཚན་རིང་པོ་དང་ཡོན་ཏན་ཐུང་ཐུང་ལས་མེད་ཅེས་ཟུར་ཟ་གསུངས་པ་གལ་ཆེན་པོ་ཡིན། གསུངས་ཏེ་བཞད།

དེ་ཡང་སློབ་དཔོན་དབྱིག་གཉེན་གྱིས། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་བདག་ཉིད་དོ། །དེ་འཛིན་བྱེད་པ་སྨྲ་བྱེད་པ། །སྒྲུབ་པར་བྱེད་པ་ཁོ་ན་ཡིན། །ཞེས་གསུངས་པ་ལྟར། སྟོན་པའི་བསྟན་པ་ལུང་རྟོགས་ཀྱི་བསྟན་པ་གཉིས་སུ་འདུས་ལ། ལུང་རྟོགས་ཀྱི་བསྟན་པ་གཉིས་པོ་དེ་བཤད་སྒྲུབ་གཉིས་ཀྱི་སྒོ་ནས་འཛིན་སྐྱོང་བྱེད་རྒྱུ་ལས་ལྷ་ཁང་ཡོད་པ་དང་སྐུ་ཆེན་པོ་ཡོད་པས་མི་ཕན་ཞིང་། གྱོན་ཆས་རྫིག་པོ་དང་ཁྲི་མཐོན་པོ་ཡོད་པས་ཀྱང་མི་ཕན་པར་ལུང་རྟོགས་ཀྱི་ཡོན་ཏན་རྒྱུད་ལ་ལྡན་པ་ཞིག་དགོས་པར་གསུངས། དེར་བརྟེན་བླ་མ་དེ་ཡང་ལུང་རྟོགས་ཀྱི་ཡོན་ཏན་རྒྱུད་ལ་ལྡན་པ་ཞིག་དགོས་ཤིང་། དེས་དགེ་ཕྲུག་ལ་ལུང་རྟོགས་ཀྱི་ཆོས་བསྟན་ཏེ་དགེ་ཕྲུག་རྣམས་ཀྱང་ལུང་རྟོགས་ཀྱི་ཡོན་ཏན་ལྡན་པ་ཞིག་ཏུ་འགྱུར་ཐབས་བྱེད་དགོས་པར་གསུངས།

མཁས་བཙུན་བཟང་གསུམ་གྱི་མཚན་ཉིད།

གུང་ཐང་རིན་པོ་ཆེས་མཛད་པའི་བློ་བཟང་རྒྱལ་བསྟན་མའི་ནང་། མང་དུ་ཐོས་པ་རྒྱ་ཆེར་བཙལ་བས་མཁས། །ཐོས་དོན་ཇི་བཞིན་རྒྱུད་ལ་སྦྱར་བས་བཙུན། །ཀུན་ཀྱང་བསྟན་འགྲོའི་དོན་དུ་བསྔོ་བས་བཟང་། །ཞེས་གསུངས་པ་ལྟར་མཁས་བཙུན་བཟང་གསུམ་གྱི་ཡོན་ཏན་དང་ལྡན་པ་ཞིག་དགོས་པ་ཡིན། ཐོས་པ་རྒྱ་ཆེར་བཙལ་བས་མཁས་པའི་ཡོན་ཏན་དང་ལྡན་པ་སྟེ། ༸གོང་ས་ལྔ་པ་ཆེན་པོས་ཁོང་རང་ཉིད་ཀྱི་མཁྱེན་པའི་ཡོན་ཏན་རྣམས་བསླབས་ནས་ཤེས་པ་ཡིན་ཞེས་གསུངས་ཡོད། གསུངས་ཏེ་བཞད། མ་བསླབས་པར་སྐུ་སྐྱེ་སྔོན་མའི་བག་ཆགས་སད་པ་ལ་བརྟེན་ནས་རྟོགས་པ་མཐོན་པོར་སོན་ཡོད་གསུང་མཁན་གཞན་ལ་ཟུར་ཟ་དང་ཁྱད་གསོད་གནང་བ་ཡིན། དེ་ལྟར། མང་དུ་ཐོས་པ་རྒྱ་ཆེར་བཙལ་བས་མཁས། །ཞེས་གསུངས་པ་ལྟར་ཐོས་པ་རྒྱ་ཆེན་པོ་འཚོལ་དགོས་པར་གསུངས།

དེ་ནས། ཐོས་དོན་ཇི་བཞིན་རྒྱུད་ལ་སྦྱར་བས་བཙུན། །ཞེས་གསུངས་པ་ལྟར། ཐོས་པ་ཙམ་ལ་མ་བཞག་པར་འདུལ་བའི་ཉམས་ལེན་ནས་བཟུང་རྒྱུད་རྒྱལ་གསང་བ་འདུས་པའི་བར་གྱི་ལམ་རྣམས་ད་ལྟ་ཉམས་སུ་ལེན་ནུས་པ་ཉམས་སུ་བླངས། ད་ལྟ་ཉམས་སུ་ལེན་མི་ནུས་པ་ཞིག་ཡིན་ནའང་ལམ་ཡོངས་རྫོགས་ཉིན་རེ་བཞིན་དུ་བཤར་སྒོམ་གྱི་ཚུལ་དུ་རྒྱུས་ལོན་ཐུབ་པ་ཞིག་བྱེད་དགོས། དེ་ནས། ཀུན་ཀྱང་བསྟན་འགྲོའི་དོན་དུ་བསྔོ་བས་བཟང་། །ཞེས་གསུངས་པ་ལྟར། ཐེག་པ་ཆེན་པོའི་ཆོས་ཉམས་སུ་ལེན་མཁན་ཡིན་པའི་ཆ་ནས་སྒོ་གསུམ་གྱི་དགེ་བ་ཅི་བྱས་གཞན་དོན་འབའ་ཞིག་གི་ཆེད་དུ་བསྔོ་བ་ཞིག་དགོས་པར་གསུངས། དེ་ཡང་། བདག་གི་ལུས་དང་དེ་བཞིན་ལོངས་སྤྱོད་དང་། །དུས་གསུམ་དགེ་ཚོགས་ཕུང་པོ་ཅི་མཆིས་པ། །མར་གྱུར་སེམས་ཅན་ཀུན་གྱི་དོན་གྱི་ཕྱིར། །དེང་ནས་ཕངས་པ་མེད་པར་གཏང་བར་བྱ། །ཞེས་གསུངས་པ་ལྟར་གྱི་སེམས་བསྐྱེད་བཟང་པོས་ཟིན་པ་ཞིག་དགོས་པར་གསུངས། དེ་འདྲ་ཞིག་ལ་མཁས་བཙུན་བཟང་གསུམ་ཞེས་གསུངས། གུང་ཚིགས་ཡིན་པས་འདིར་ཆོས་མཚམས་འཇོག་རྒྱུ་ཡིན། ཆི་ཁེ་མེད་ཀྱང་གུང་ཟས་རྒྱགས་ཚད་ཟོ་ཨང་། གསུངས་ཏེ་ཉིན་དང་པོའི་སྔ་དྲོའི་ཆོས་ཐུན་གྲུབ་པར་མཛད།

ཉིན་དང་པོའི་ཕྱི་དྲོའི་ཆོས་ཐུན།

ཕྱི་ལོ་ ༢༠༡༣ ཟླ་ ༡༢ ཚེས་ ༢།

ཡོན་ཏན་གཞིར་གྱུར་མའི་འཕྲོ།

བསྟེན་བྱ་དགེ་བའི་བཤེས་གཉེན་གྱི་མཚན་ཉིད།

བཤེས་གཉེན་བསྟེན་ཚུལ་གྱི་སྐབས་འདིར་ངོས་ཀྱིས་ཞུ་འདོད་པ་ཞིག་ནི། རྗེ་རིན་པོ་ཆེའི་ལམ་རིམ་ཆེན་མོའི་ནང་བཤེས་གཉེན་བསྟེན་ཚུལ་གསུངས་པའི་མཚམས་དེར། བསྟེན་བྱ་དགེ་བའི་བཤེས་གཉེན་གྱི་མཚན་ཉིད། སྟེན་བྱེད་སློབ་མའི་མཚན་ཉིད། དེས་དེ་ཇི་ལྟར་བསྟེན་པའི་ཚུལ་ཞེས་གསུངས་པ་ལྟར། དགེ་བའི་བཤེས་གཉེན་གལ་ཆེན་པོ་ཡིན་པ་ལྟར། དགེ་བའི་བཤེས་གཉེན་ཇི་ཙམ་གལ་ཆེན་པོ་ཡིན་པ་དེའི་ཚོད་ཀྱིས་དགེ་བའི་བཤེས་གཉེན་གྱི་མཚན་ཉིད་དེ་དག་ཚང་བ་ཞིག་དགོས་པས། རྗེ་རིན་པོ་ཆེས་ལམ་རིམ་ཆེན་མོར། དེ་ཡང་རང་མ་དུལ་བས་གཞན་འདུལ་བ་གནས་མེད་པར་གསུངས་པས་གཞན་འདུལ་བའི་བླ་མ་དེས་ཐོག་མར་རང་གི་རྒྱུད་བཏུལ་བ་ཞིག་དགོས་སོ། །འོ་ན་ཇི་ལྟར་བཏུལ་བ་ཞིག་དགོས་སྙམ་ན། གང་བྱུང་བྱུང་གི་སྒྲུབ་པ་བྱས་ནས་རྟོགས་པའི་ཡོན་ཏན་དུ་མིང་བཏགས་པ་རེ་རྒྱུད་ལ་ཡོད་པས་མི་ཕན་པས་རྒྱལ་བའི་བསྟན་པ་སྤྱི་དང་མཐུན་པའི་རྒྱུད་འདུལ་ལུགས་ཤིག་དགོས་ཏེ། དེ་ནི་བསླབ་པ་རིན་པོ་ཆེ་གསུམ་དུ་ངེས་པས་དུལ་བ་ལ་སོགས་པ་གསུམ་གསུངས་སོ། །ཞེས་གསུངས་ཤིང་། མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པ་བརྩོན་བཅས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་བ་སྤངས་ལ་བསྟེན། །ཞེས་གསུངས་པའི་མཚན་ཉིད་དེ་དག་ཤེས་པར་བྱས་ཏེ་དེ་དག་ཚང་བ་ཞིག་དགོས་པ་གལ་ཆེན་པོ་ཡིན།

དེས་ན་ལམ་རིམ་ཆེན་མོར་གསུངས་པ་འདི་དག་ལ་ཁྱེད་ཚོས་དོ་སྣང་བྱས་ཏེ་ཤེས་པར་བྱེད་དགོས། ངོས་ཀྱིས་འདི་ལྟར་བཤད་དགོས་དོན་ནི། དེང་སང་འཛམ་བུ་གླིང་འདིའི་སྟེང་ཆོས་པའི་མིང་འཁྱེར་ཏེ་ཆོས་དང་མི་མཐུན་པའི་དོན་སྒྲུབ་པ་ཡོང་བཞིན་ཡོད། འདི་ཡང་ནང་པ་ཙམ་མིན་པར་ཆོས་ལུགས་མང་པོའི་ནང་ཡོང་གི་ཡོད། འཇར་མན་གྱི་ཡེ་ཤུའི་བླ་མ་ཞིག་གིས་ཁོ་རང་གི་སྡོད་ཤག་ནང་གི་འཛིན་ཆས་སོགས་ལ་འགྲོ་སོང་ཤིན་ཏུ་ཆེན་པོ་བཏང་ནས་རྒྱས་སྤྲོས་ཧ་ཅང་ཆེན་པོ་བྱས་པའི་རྒྱུ་མཚན་ལ་བརྟེན་ནས་ཉེ་ཆར་རང་ཡེ་ཤུའི་བླ་ཆེན་པོབ་ཀྱིས་འཇར་མན་གྱི་བླ་མ་དེའི་གོ་གནས་མར་ཕབ་ཡོད། ཡེ་ཤུའི་ཆོས་པ་རྣམས་འདོད་ཆུང་ཆོག་ཤེས་ཀྱིས་འཚོ་དགོས་པ་ཡིན་ཡང་ཡེ་ཤུའི་བླ་མའི་མིང་འཁྱེར་མཁན་ཞིག་གིས་འདོད་ཆུང་ཆོག་ཤེས་མེད་པར་རྒྱས་སྤྲོས་ཤིན་ཏུ་ཆེན་པོ་བྱས་པར་བརྟེན་འགྲིག་གི་མེད་ཅེས་གནས་དབྱུང་བཏང་བ་རེད། ཆོས་ལུགས་མང་པོའི་ནང་ཆོས་པའི་མིང་དང་ལྷག་པར་བླ་མའི་མིང་འཁྱེར་ཏེ་མི་མང་ལ་བཤུ་གཞོག་དང་མགོ་སྐོར་གཏོང་བའི་གནས་ཚུལ་ཡོང་བཞིན་འདུག །བོད་པའི་བླ་མའི་གྲས་སུ་ཡང་དེ་འདྲ་ཡོང་བཞིན་འདུག །

ཕལ་ཆེར་ལོ་ཉི་ཤུ་ཙམ་གྱི་སྔོན་རྒྱ་ནག་སྐམ་ས་ཆེན་པོ་ནས་ནང་པའི་ཆོས་པ་ཞིག་ངོས་ཐུག་འཕྲད་དུ་སླེབས་ཏེ། ཁོང་གིས་བོད་ནས་མར་རྒྱ་ནག་ཏུ་ཆོས་ཀྱི་རྒྱལ་པོ་ཡིན་ཟེར་མཁན་དེ་འདྲ་ཡོང་གི་འདུག །ནང་ཆོས་ལ་དད་པ་ཅན་གྱི་རྒྱ་རིགས་རྣམས་ཀྱིས་དད་པ་ཧ་ཅང་ཆེན་པོ་བྱེད་ཀྱི་ཡོད་ཀྱང་། གང་འཚམ་ནས་ཆོས་ཀྱི་རྒྱལ་པོ་ཡིན་ཟེར་མཁན་དེ་དག་ལ་བུད་མེད་དང་དངུལ་དགོས་ཀྱི་འདུག །ཅེས་བཤད་སོང་། རྒྱུན་དུ་ངོས་ཀྱིས་རྒྱ་རིགས་ཚོར་ཀུ་རེ་དང་སྦྲགས་ནས་རྗོད་བཞིན་པ་ལྟར། ཨ་མི་ཐོ་ཧྥུ། ཨ་མི་ཐོ་ཧྥུ་ཞེས་བརྗོད་དེ་ཤོག་ཆག་དམར་པོ་དེ་འདྲ་ཕུལ་ནས་དད་པ་ཧ་ཅང་ཆེན་པོ་བྱེད་ཀྱི་ཡོད། ཁོང་གིས། དེ་འདྲ་ཡོང་བཞིན་པ་ཡག་པོ་མི་འདུག་པས་ཁྱེད་ནས་བཀག་འགོག་བྱ་རྒྱུ་འདྲ་མེད་དམ་ཞེས་བཤད་བྱུང་། དེར་ངོས་ཀྱིས། ངོས་རྒྱ་གར་དུ་བསྡད་ཡོད་པས་བྱ་ཐབས་གང་ཡང་མེད། ཁྱེད་ཚོ་ཆོས་ལ་དད་པ་ལྡན་པ་རྣམས་ཀྱིས་བཤེས་གཉེན་གྱི་མཚན་ཉིད་གང་འདྲ་ཚང་དགོས་མིན་ཤེས་པར་བྱས་ཏེ། ཆོས་ཀྱི་རྒྱལ་པོ་ཡིན་ཟེར་མཁན་དེ་འདྲ་སླེབས་པའི་སྐབས་བཤེས་གཉེན་གྱི་མཚན་ཉིད་དེ་དག་ཚང་མིན་བརྟག་དཔྱད་བྱེད་པ་དང་། གལ་ཏེ་མཚན་ཉིད་ཚང་བ་ཞིག་ཡིན་ན་དེའི་དྲུང་ནས་ཆོས་ཉན་རུང་བ་དང་། མཚན་ཉིད་ཚང་མིན་ལེགས་པར་མ་ཤེས་པའི་སྔོན་དུ་བླ་མའི་འདུ་ཤེས་མི་འཇོག་པར་ཆོས་གྲོགས་ཀྱི་འདུ་ཤེས་བཞག་སྟེ་ཆོས་ཀྱི་བགྲོ་གླེང་བྱེད་པར་ཁྱད་པར་མེད། ཅེས་བརྗོད་པ་ཡིན། འདིར་གནད་འགག་ཡོད།

བཤེས་གཉེན་ཆོས་བཅུ་ལྡན་གསུངས་པའི་ནང་གི་གཙོ་བོ་ལྟ་བུ་ནི་གོང་དུ་བཤད་པ་ལྟར་མཁས་གྲུབ་གཉིས་ཀྱི་ཡོན་ཏན་ལྡན་པའམ་མཁས་བཙུན་བཟང་གསུམ་གྱི་ཡོན་ཏན་དང་ལྡན་པ་ཞིག་དགོས་རྒྱུ་ཤིན་ཏུ་གལ་ཆེན་པོ་ཡིན། དེ་ལྟ་བུའི་དགེ་བའི་བཤེས་གཉེན་མཚན་ཉིད་ཚང་བ་ཞིག་རྙེད་ནས་དེ་ཚུལ་བཞིན་དུ་བསྟེན་པ་དང་། དེ་ལ་ཡང་བསམ་པས་བསྟེན་ཚུལ་དང་སྦྱོར་བས་བསྟེན་ཚུལ། རྩ་བ་དད་པ་སྦྱོང་བ་དང་བཀའ་དྲིན་ཆེན་པོ་རྗེས་སུ་དྲན་ཏེ་གུས་པ་བསྐྱེད་པ་ཞེས་སོགས་གསུངས་པ་ལྟར་བསམ་དགོས།

བསྟེན་ནས་བློ་ཇི་ལྟར་སྦྱང་བའི་རིམ་པ།

དགེ་བའི་བཤེས་གཉེན་བསྟེན་པའི་དགོས་དོན་ནི། ཐོས་བསམ་སྒོམ་གསུམ་གྱི་སྒོ་ནས་ད་ལྟ་ཐ་མལ་དུ་གནས་པའི་རང་གི་ཤེས་རྒྱུད་འདི་ཉིད་རིམ་གྱིས་གནས་ཚད་གོང་མཐོར་གཏོང་བ་སྟེ། མདོར་ན། ཤེས་རབ་སྙིང་པོར། ག་ཏེ་ག་ཏེ་པཱ་ར་ག་ཏེ་པཱ་ར་སཾག་ཏེ་བོ་དྷི་སྭཱ་ཧཱ། ཞེས་གསུངས་པ་ལྟར། ཐོག་མར་ངེས་ལེགས་ཐར་པ་དོན་གཉེར་གྱི་བློ་བཅོས་མ་མིན་པ་རྒྱུད་ལ་སྐྱེས་མཚམས་སྤྱིར་ཚོགས་ལམ་ཐོབ་པར་འཇོག་པ་དང་། ཐེག་ཆེན་གྱི་ལམ་ལྔའི་དབང་དུ་བྱས་ན་ཐེག་ཆེན་གྱི་ངེས་ལེགས་ཐམས་ཅད་མཁྱེན་པའི་གོ་འཕང་འཐོབ་འདོད་ཀྱི་བློ་བཅོས་མ་མིན་པ་སྐྱེས་མཚམས་ཐེག་ཆེན་ཚོགས་ལམ་རྒྱུད་ལ་སྐྱེས་པར་འཇོག །

རྟོགས་པ་གོང་ནས་གོང་དུ་བགྲོད་པའི་ནུས་པ་གཙོ་བོ་འདོན་མཁན་ཤེས་རབ་ཡིན་པ་ལས་ཐབས་མིན་པས་སྟོང་ཉིད་རྟོགས་པའི་ཤེས་རབ་ཀྱི་ནུས་པ་གོང་ནས་གོང་དུ་སྤེལ་དགོས། སྟོང་ཉིད་ལ་དམིགས་པའི་ཞི་ལྷག་ཟུང་འབྲེལ་གྱི་བསྒོམས་བྱུང་ངམ་ཇི་ལྟ་བ་ལ་དམིགས་པའི་ལྷག་མཐོང་ཐོབ་པའི་ཚེ་ག་ཏེ་གཉིས་པ་སྟེ་སྦྱོར་ལམ་ཐོབ་པ་ཡིན། དེ་ནས་སྟོང་ཉིད་ལ་མྱོང་བ་ཐོན་ཏེ་སྟོང་ཉིད་མངོན་སུམ་དུ་རྟོགས་པའི་དོན་དམ་བྱང་ཆུབ་ཀྱི་སེམས་སྐྱེས་པའི་ཚེ་པཱ་ར་ག་ཏེ་ཞེས་གསུངས་པ་ལྟར། འཇིག་རྟེན་ལས་ཕ་རོལ་ཏུ་གྱུར་པ་སྟེ་འཇིག་རྟེན་ལས་འདས་པའི་ལམ་མཐོང་ལམ་ཐོབ་པར་འཇོག་ཅིང་། ཐེག་ཆེན་གྱི་དབང་དུ་བྱས་ན་དུས་དེར་ས་དང་པོ་ཐོབ་པ་ཡིན། དེ་ནས་པཱ་ར་སཾག་ཏེ་ཞེས་པས་སྒོམ་ལམ་ཐོབ་ཅིང་ས་ལྷག་མ་རྣམས་རིམ་གྱིས་མངོན་དུ་བྱས་ཏེ། བོ་དྷི་སྭཱ་ཧཱ་ཞེས་བླ་མེད་རྫོགས་བྱང་གི་གོ་འཕང་འཐོབ་པར་གསུངས། རང་རེའི་ཤེས་རྒྱུད་དེ་ལྟར་གོང་སྤེལ་གཏོང་དགོས་པ་ཡིན།

ཤེས་རབ་སྙིང་པོའི་སྔགས་འདི་བགྲང་བའི་ཚེ་སེམས་ནང་དྲན་གསོ་བཏང་སྟེ། རང་རེ་རྣམས་སྡུག་བསྔལ་མི་འདོད་པ་དང་བདེ་བ་འདོད་པ་ནི་ཡིན་ལ། རང་གཞན་ཀུན་ལ་ཕན་བདེ་འབའ་ཞིག་སྟེར་བའི་གཏན་གྱི་བདེ་བའི་གོ་འཕང་ཞིག་ཡོད་དང་མེད་ཐོག་མར་དཔྱད་པ་བྱས། དེ་ཡང་རྣམ་འགྲེལ་ལས་ཐར་པ་སྒྲུབ་པའི་རིགས་པ་དང་། ཐམས་ཅད་མཁྱེན་པའི་གོ་འཕང་སྒྲུབ་པའི་རིགས་པ་གསུངས་པ་དེ་དག་ལ་བསམ་བློ་ལེགས་པར་བཏང་། དེ་དག་གི་རྩ་བ་ཡང་རྒྱུད་བླ་མས་རྩལ་དུ་བཏོན་ནས་གསུངས་པའི་ཁམས་བདེ་གཤེགས་སྙིང་པོའི་སྐོར་སོགས་ལ་ལེགས་པར་བསམ་པ་དང་། ཁམས་བདེ་གཤེགས་སྙིང་པོའི་གོ་བ་དཔྱིས་ཕྱིན་པ་གསང་སྔགས་བླ་མེད་ཀྱི་གཞུང་ནས་གསུངས་པའི་གཉུག་མ་ལྷན་ཅིག་སྐྱེས་པའི་འོད་གསལ་གྱི་སྟེང་ནས་བསམ་བློ་གཏོང་དགོས་པས་དེ་དག་གི་དོན་ལ་བསམ་བློ་ལེགས་པར་བཏང་ནས། ད་ལྟའི་རང་རེའི་ཤེས་རྒྱུད་བདེ་བ་འདོད་པ་དང་སྡུག་བསྔལ་མི་འདོད་པ་ཡིན་ཡང་རྨོངས་པའི་གཞན་དབང་དུ་གྱུར་པ་དེ་ཉིད་རྨོངས་པ་རིམ་གྱིས་བསལ་ཏེ་མཐར་རྣམ་མཁྱེན་རྒྱལ་བའི་གོ་འཕང་ངམ། རྣམ་པ་ཐམས་ཅད་མཁྱེན་པའི་ཡེ་ཤེས་ཀྱི་ངོ་བོར་བསྒྱུར་བའི་དམིགས་ཡུལ་འཛིན་དགོས་ལ། ཉིན་རེ་བཞིན་དུ་ཁ་ཏོན་དགེ་སྦྱོར་སོགས་གང་བྱས་ཀྱང་གཞུང་ཐིག་འདིའི་སྟེང་ནས་འགྲོ་ཐུབ་པ་ཞིག་ངེས་པར་བྱེད་དགོས།

དགེ་བའི་བཤེས་གཉེན་བསྟེན་ནས་བློ་སྦྱངས་ཏེ་རིམ་གྱིས་ས་བཅུ་དང་ལམ་ལྔ་བགྲོད་དགོས་པ་ཡིན། དེ་ཡང་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱི་ནུས་པའམ་སྟོབས་ལ་བརྟེན་ནས་འགྲོ་དགོས་པ་ལས་ཤེས་རབ་དེ་མེད་པར་སྡུག་བསྔལ་མི་འདོད་པ་དང་བདེ་བ་འདོད་པ་ཙམ་གྱིས་ལམ་བགྲོད་ཐུབ་པ་མི་འོང་། མིའི་རྟེན་ལ་ཆོས་རབ་ཏུ་རྣམ་འབྱེད་ཀྱི་ཤེས་རབ་གཞན་དང་མི་འདྲ་བ་ཞིག་ཡོད་པ་ལྟ་བུ་རྟེན་གཞན་ལ་མེད། ལྷག་པར་དུ་གཉུག་མ་ལྷན་ཅིག་སྐྱེས་པའི་འོད་གསལ་ལམ་དུ་བྱེད་པའི་ཉམས་ལེན་ལ་མཚོན་ན། འཛམ་བུ་གླིང་པ་མངལ་སྐྱེས་ཁམས་དྲུག་ལྡན་གྱི་རྟེན་འདི་ཤིན་ཏུ་གནད་འགག་ཆེན་པོ་ཡིན་པའི་སྐོར་མགོན་པོ་ཀླུ་སྒྲུབ་ཀྱི་སྲས་ཀྱི་ཐུ་བོའི་གྲས་སློབ་དཔོན་ཀླུ་བྱང་གིས་རྣམ་གཞག་རིམ་པའི་ནང་གསུངས་ཡོད།

དེས་ན། ད་ལྟ་རང་རེར་ཡོད་པའི་ཆོས་སྒྲུབ་པའི་མིའི་ལུས་རྟེན་འདི་ཉིད་དེ་ལྟ་བུའི་རྣམ་མཁྱེན་སྒྲུབ་པའི་ཐབས་ཚང་ལ་མ་ནོར་བ་སྒྲུབ་པའི་རྟེན་བཟང་མཆོག་ཏུ་གྱུར་པ་དེ་ཡིན་པས། ལམ་གྱི་རྩ་བ་བཤེས་གཉེན་བསྟེན་པའི་ཚུལ་དང་། བསྟེན་ནས་བློ་ཇི་ལྟར་སྦྱང་བའི་རིམ་པ་ཞེས་གསུངས་པ་ལས་གཉིས་པ་ལ། དལ་བའི་རྟེན་ལ་སྙིང་པོ་བླང་བའི་ཕྱིར་བསྐུལ་བ་དང་། སྙིང་པོ་ཇི་ལྟར་ལེན་པའི་ཚུལ་གཉིས་སུ་གསུངས་པའི་དང་པོ་སྙིང་པོ་ལེན་པར་བསྐུལ་བ་ལ། དལ་འབྱོར་དོན་ཆེ་རྙེད་དཀའ་བསམ་དགོས། མིའི་ལུས་རྟེན་འདི་རྩ་ཆེན་པོ་ཡིན་པར་མཐོང་ཐུབ་པ་ཞིག་དང་། དེ་ཡང་རྒྱུ་མེད་པ་ལས་བྱུང་བའམ་མི་མཐུན་པའི་རྒྱུ་ལས་བྱུང་བ་མིན་པར། ཚུལ་ཁྲིམས་རྣམ་པར་དག་པས་གཞི་བཟུང་། སྦྱིན་སོགས་ཀྱིས་གྲོགས་བྱས། སྨོན་ལམ་དྲི་མ་མེད་པས་མཚམས་སྦྱར་བ་ལ་བརྟེན་ནས་ཡོང་དགོས་པར་གསུངས་པས། རྒྱུ་དེ་དག་སྒྲུབ་དཀའ་སླ་གང་ཡིན་བསམ་བློ་བཏང་ན་ལས་སླ་པོ་མེད་པར་ངེས་ནུས་པས་དལ་འབྱོར་ངོས་བཟུང་། དེ་ནས་དལ་འབྱོར་དོན་ཆེ་བར་བསམ། དེ་ནས་དལ་འབྱོར་རྙེད་པར་དཀའ་བར་བསམས་ཏེ་ལུས་རྟེན་འདིའི་སྟེང་ནས་རྣམ་མཁྱེན་སྒྲུབ་པའི་ཐབས་ཆ་ཚང་བའམ་ཆོས་རླབས་ཆེན་ཞིག་སྒྲུབ་པའི་འགོ་འཛུགས་དགོས་ལ། འགོ་བཙུགས་ནས་ལག་ལེན་ལ་བཀལ་ན་རྣམ་མཁྱེན་སྒྲུབ་ནུས་པའི་ཚུལ་བསམས་ཏེ་དལ་འབྱོར་དོན་ཆེ་བ་བསམ་པ་དང་། དེ་ནས་དལ་འབྱོར་རྙེད་པར་དཀའ་བ་བསམས་ནས་ཚེ་འདི་ག་རང་ལ་ཉམས་ལེན་འགོ་བཙུགས་ཏེ་དལ་འབྱོར་གྱི་ཨང་ཀ་མ་འཁྲུགས་པའི་སྒོ་ནས་རྣམ་མཁྱེན་བསྒྲུབ་པར་བྱ་སྙམ་པའི་བློ་བསྐྱེད་དགོས་པ་ཡིན་པས་འདིར།

ལན་ཅིག་རྙེད་པའི་དལ་བའི་རྟེན་བཟང་འདི། །

ཤིན་ཏུ་རྙེད་དཀའ་དོན་ཆེན་ཤེས་གྱུར་ནས། །

ཉིན་མཚན་ཀུན་ཏུ་སྙིང་པོ་ལེན་པའི་བློ། །

རྒྱུན་ཆད་མེད་པར་སྐྱེ་བར་བྱིན་གྱིས་རློབས། །

ཞེས་གསུངས།

མངོན་མཐོ་སྒྲུབ་བྱེད་ཀྱི་ཐབས་ཚུལ་ཙམ་ཕྱི་ནང་ཐུན་མོང་བ་ཡིན།

དེ་ནས་སྙིང་པོ་ཇི་ལྟར་ལེན་པའི་ཚུལ་ལ། ཇོ་བོ་རྗེའི་ལམ་སྒྲོན་གྱི་སྐབས་སུ་སྐྱེས་བུ་ཆུང་ངུ་དང་འབྲིང་། ཆེན་པོའི་ལམ་གྱི་འགྲོ་སྟངས་བཅས་གསུངས་ཤིང་། འདི་ལྟར་གསུངས་པ་མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བའི་ནང་སྐྱེས་བུའི་བསྒྲུབ་བྱ་ལ་གནས་སྐབས་མངོན་མཐོ་དང་མཐར་ཐུག་ངེས་ལེགས་གཉིས་སུ་གསུངས་པ་དང་མཐུན་པ་ཡིན། དེ་ཡང་སྐབས་འདིར་སྐྱེས་བུ་ཆུང་འབྲིང་ཆེ་གསུམ་གྱི་བསྒྲུབ་བྱ་གསུམ་གསུངས་པ་ལས་སྐྱེས་བུ་ཆུང་ངུའི་བསྒྲུབ་བྱ་མངོན་མཐོ་དང་། དེ་སྒྲུབ་བྱེད་དུ་ལས་འབྲས་ལ་སློབ་པའི་ཚུལ་གསུངས། ལས་འབྲས་ལ་སློབ་པའི་ཚུལ་མུ་སྟེགས་པའི་གཞུང་དུ་ཡང་གསུངས་ཤིང་། ཡེ་ཤུའི་ཆོས་ལ་སོགས་པས་ཀྱང་མི་གཞན་ལ་གནོད་པ་མི་བྱེད་པར་ཕན་འདོགས་པ་སོགས་ཀྱི་ཉམས་ལེན་གྱི་སྐོར་གསུངས་པས་གོང་དུ་ཞུས་པ་ལྟར་མངོན་མཐོ་སྒྲུབ་བྱེད་ཀྱི་ཐབས་ལ་སློབ་ཚུལ་འདི་ཕྱི་ནང་ཐུན་མོང་བ་ཡིན།

གཞན་ལ་གནོད་པ་སྤོང་བ་སོགས་ཀྱི་ལས་འབྲས་ཀྱི་ཉམས་ལེན་དེ་དག་ནང་པའི་ཆོས་སུ་འགྲོ་བ་ལ་སྐྱབས་འགྲོས་ཟིན་པ་ཞིག་དགོས་པས་ལས་འབྲས་ཀྱི་སྔོན་དུ་སྐྱབས་འགྲོ་གསུངས། དེ་ལྟར་སྐྱབས་འགྲོ་དང་ལས་འབྲས་གཉིས་ཀྱི་ཐབས་ལ་བརྟེན་ནས་མངོན་མཐོ་སྒྲུབ་པ་དང་། སྐྱབས་འགྲོ་ལ་ཡང་རྒྱུ་འཇིགས་དད་གཉིས་སུ་གསུངས་ཏེ། སྐབས་འདིར་སྐྱེས་བུ་ཆུང་ངུའི་སྐྱབས་འགྲོ་ལྟར་ན། རང་ཉིད་ངན་འགྲོའི་སྡུག་བསྔལ་ལམ་སྡུག་བསྔལ་གྱི་སྡུག་བསྔལ་གྱིས་མནར་ཚུལ་བསམས་ཏེ་འཇིགས་པ་སྐྱེ་བ་དང་། འཇིགས་པ་དེ་ལས་སྒྲོལ་བ་ལ་མི་དགེ་བཅུ་སྤོང་གི་ཚུལ་ཁྲིམས་ཉམས་སུ་བླང་དགོས་པ་དང་། དེ་ཉམས་སུ་བླངས་པས་འཇིགས་པ་དེ་ལས་སྒྲོལ་ནུས་པ་དང་། ཉམས་ལེན་དེ་སྟོན་པའི་སྟོན་པ་དང་། དེ་ཚུལ་བཞིན་དུ་སྒྲུབ་པའི་དགེ་འདུན་ཏེ་སྐྱབས་གསུམ་པོ་དེ་དག་ལ་བློ་གཏད་བཅོལ་ཏེ་སྙིང་ཐག་པ་ནས་སྐྱབས་སུ་འགྲོ་བ་ཡིན།

དེ་ལྟ་བུའི་འཇིགས་པ་སྐྱེ་བ་ལ་ངན་འགྲོའི་སྡུག་བསྔལ་བསམ་དགོས་ཤིང་། ངན་འགྲོའི་སྡུག་བསྔལ་བསམ་པ་ལ་ངན་འགྲོའི་སྡུག་བསྔལ་ལམ་ངན་འགྲོའི་སྐྱེ་བ་ཞེས་པ་ཧ་ཅང་ཐག་རིང་པོ་ཞིག་ན་ཡོད་པ་ལྟ་བུ་མིན་པར་ད་ལྟའི་རང་རེའི་དབུགས་འགྲོ་འོང་གི་རྒྱུན་འདི་ཉིད་ཆད་པ་དང་ངན་འགྲོར་འཕེན་པའི་ལས་སྟོབས་ལྡན་གྱི་ནུས་པ་མ་ཉམས་པར་ཡོད་པ་དེ་ཉིད་མངོན་དུ་གྱུར་ཏེ་དེ་མ་ཐག་ངན་འགྲོར་སྐྱེ་ངེས་པ་ཡིན་པས། ངན་འགྲོའི་སྡུག་བསྔལ་བསམས་ཏེ་སེམས་ནང་ཛ་དྲག་གི་ཚོར་བ་ལྟ་བུ་འབྱུང་བར་མི་རྟག་པའི་དོན་བསམ་པ་གལ་ཆེ། དེ་ལྟར་སྐྱེས་བུ་ཆུང་ངུའི་ཆོས་སྐོར་ལས་ཐོག་མར་མི་རྟག་པ་བསམས་ཏེ་ཕྱི་མ་དོན་གཉེར་གྱི་བློ་སྐྱེས། དེ་སྐྱེས་པའི་མཚམས་སུ་ཕྱི་མར་བདེ་བའི་ཐབས་བསྟེན་པ་ཞེས་སྐྱབས་འགྲོ་དང་ལས་འབྲས་གཉིས་གསུངས་ཏེ། དེ་ལ་བརྟེན་ནས་མངོན་མཐོ་སྒྲུབ་པ་སྟེ་སྐྱེས་བུ་ཆུང་ངུའི་འགྲོ་སྟངས་དེ་འདྲ་ཞིག་ཡིན།

འཐོབ་བྱའི་བདེ་བ་བཞི།

སངས་རྒྱས་པའི་ཆོས་ཀྱི་དགོས་དོན་གང་ཡིན་ཞེ་ན། བདེ་བ་བསྒྲུབ་རྒྱུ་དེ་ཡིན་ཞེས་བརྗོད་ནུས། གནས་སྐབས་ཀྱི་བདེ་བ་མངོན་མཐོའི་བདེ་སྐྱིད་དང་མཐར་ཐུག་གི་བདེ་བ་ངེས་ལེགས་གཉིས་ལས། གནས་སྐབས་མངོན་མཐོའི་བདེ་བ་ལ་ཡང་ཚེ་འདིའི་མངོན་མཐོའི་བདེ་བ་དང་ཕྱི་མའི་མངོན་མཐོའི་བདེ་བ་གཉིས་ཡོད་ཅིང་། ངེས་ལེགས་ལ་ཡང་ངེས་ལེགས་ཐར་པའི་བདེ་བ་དང་ངེས་ལེགས་ཐམས་ཅད་མཁྱེན་པའི་བདེ་བ་གཉིས་ཏེ་འཐོབ་བྱའི་བདེ་བ་ལ་དབྱེ་བ་བཞིར་དབྱེ་རུང་། མི་དགེ་བཅུ་སྤོང་གི་ཚུལ་ཁྲིམས་དང་བྱམས་བརྩེ་སོགས་ལ་ཉམས་ལེན་ལེགས་པོ་བྱས་ན་མི་ཚེ་འདི་ག་རང་ལ་སྐྱིད་པོ་འོང་ལ། གཏན་དུ་བདེ་ཞིང་སྐྱིད་པའི་འགོ་ཚུགས་ཐུབ་པ་ཞིག་འོང་བས་ཚེ་འདི་སྐྱིད་ལ། དེའི་ཐོག་སྡིག་སྤོང་དགེ་སྒྲུབ་དང་བྱང་ཆུབ་ཀྱི་སེམས་ཀྱི་ཉམས་ལེན་ལེགས་པོ་བྱས་ན། ཚེ་རབས་ཕྱི་མ་རྣམས་སུའང་མངོན་མཐོའི་ལུས་རྟེན་བརྒྱུད་མར་འཐོབ་ནུས་པ་བརྒྱ་ཆ་བརྒྱ་གཏན་ཁེལ་བ་ཡིན། དེ་དག་བརྒྱུད་དེ་སྤྱིར་ངེས་ལེགས་དང་ཡང་སྒོས་སྐབས་འདིར་གསུངས་པའི་ངེས་ལེགས་ཐམས་ཅད་མཁྱེན་པའི་གོ་འཕང་སྒྲུབ་ནུས་པ་ཞིག་འོང་བ་ཡིན།

ཞེད་སྣང་བསྐུལ་ཏེ་ཆོས་ཀྱི་ཉམས་ལེན་ལ་འཇུག་རྒྱུ་ཤིན་ཏུ་དཀའ།

ངོས་ཀྱིས་འདི་ལྟར་བཤད་དགོས་པ་ནི། སྔར་ཁམས་ཁུལ་དུ་དགོན་པ་ཞིག་ཏུ་མཁན་པོ་ཞིག་ཡོད། ཉིན་ཞིག་ངོ་ཤེས་ཤིག་མཁན་པོ་མཇལ་བར་སླེབས་སྐབས་མཁན་པོ་མ་བཞུགས་པ་དང་འཁེལ་ཏེ། མཁན་པོའི་ཞབས་ཕྱིར། ང་མཁན་པོ་མཇལ་བར་སླེབས་པ་ཡིན། མཁན་པོ་གང་དུ་བཞུགས་ཡོད་ཅེས་དྲིས་པར་ཞབས་ཕྱི་དེས། དེ་རིང་མཁན་པོ་སྤོ་བོ་རྨོ་བོ་ཚོར་ཞེད་སྣང་བསྐུལ་བར་ཕྱིན་ཏེ་འདིར་བཞུགས་མེད། ཅེས་བཤད་པ་རེད། གསུངས་ཏེ་བཞད། ངོས་ཀྱིས་སྒྲུང་འདི་བཤད་ཀྱི་ཡོད།

ཡང་སྔར་ལོ་བཞི་བཅུའི་གོང་དུ་དྷ་རམ་ས་ལའི་དཔེ་མཛོད་ཁང་དུ་ནང་ཆོས་ངོ་སྤྲོད་བྱེད་ཀྱི་ཡོད་པའི་སྐབས་ཤིག་ནང་ཆོས་སྦྱོང་མཁན་རྒྱ་གར་བའི་སྤོ་ལགས་ཤིག་ཡོད་པ་ཁོང་ཉིན་ཞིག་ངོས་དང་ཐུག་འཕྲད་བྱུང་། ང་གཉིས་ཕན་ཚུན་སྐད་ཆ་བཤད་པའི་སྐབས་ཁོང་གིས། དཔེ་མཛོད་དུ་ནང་ཆོས་ངོ་སྤྲོད་བྱེད་སར་ཕྱིན་པ་ཡིན། བྱང་ཆུབ་ཀྱི་སེམས་དང་གཞན་ཕན་སྒྲུབ་པའི་སྐོར་གསུང་བཞིན་འདུག་པས་སེམས་ལ་ཤིན་ཏུ་ཕན་པོ་བྱུང་ལ་ཧ་ཅང་དགའ་པོ་བྱུང་། ཉིན་ཞིག་ནང་ཆོས་ངོ་སྤྲོད་ལ་འགྲོ་སྐབས་དམྱལ་བའི་སྐོར་གསུང་གིན་འདུག་པ་ཚ་བ་ལ་ནི་ཚ་ཚོད་མི་འདུག །གྲང་བ་ལ་ནི་གྲང་ཚོད་མི་འདུག །དེའི་རྗེས་སུ་ནང་ཆོས་ཉན་དུ་ཕྱིན་མེད་ཅེས་བཤད་སོང་། གསུངས་ཏེ་བཞད།

བཅོམ་ལྡན་འདས་ཀྱིས་སྡུག་བདེན་དང་པོར་བསྟན་ཏེ་སྡུག་བསྔལ་སྒོམ་པའི་ཚུལ་གསུངས་ཡོད་ཀྱང་། དེའི་རྒྱུ་མཚན་ནི་སྡུག་བདེན་གྱི་མཇུག་ཏུ་འགོག་པའི་བདེན་པ་ཞེས་པ་ཞིག་གསུང་རྒྱུ་ཡོད་པའི་ཆ་ནས་སྡུག་བསྔལ་བསྒོམ་དགོས་པར་གསུངས་པ་ཡིན། སྡུག་བསྔལ་ཙམ་བསྒོམས་ནས་བསྡད་རྒྱུ་ཞིག་མིན། རང་རེ་རྣམས་ཚེ་འདིའི་སྣང་ཞེན་དང་ཕྱི་མའི་སྣང་ཞེན་གྱི་དབང་གིས་བདེ་བ་ཕལ་པ་ཞིག་ལ་མགོ་འཁོར་ཏེ་ངེས་ལེགས་ཀྱི་བདེ་བ་སྒྲུབ་མི་ནུས་པ་ཡིན་པས་བཅོམ་ལྡན་འདས་ཀྱིས་སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ་ཞེས་གསུངས་ཤིང་དེའི་མཇུག་དེར། འགོག་པ་མངོན་དུ་བྱ། ལམ་བསྒོམ་པར་བྱ་ཞེས་གསུངས་པའི་གནད་འགག་ཤེས་དགོས་པ་ཡིན།

རང་རེ་མང་པོས་ཆོས་བཤད་པའི་ཁུལ་བྱས་ཏེ་གང་འཚམ་ནས་དམྱལ་བའི་སྡུག་བསྔལ་སོགས་བཤད་དེ་མི་ལ་ཞེད་སྣང་སློང་བར་བྱེད་པ་ལྟ་བུར་གྱུར་ན་མི་འགྲིག །འགོག་པའི་བདེན་པ་ཞེས་པ་ཞིག་ཡོད་རུང་བ་དང་། རང་རེའི་རྒྱུད་འདིའི་སྟེང་དུ་འགྲུབ་རུང་ཡིན་པའི་གོ་བ་རྙེད་ཐུབ་པ་ཞིག་བྱུང་ན་འདུ་བྱེད་ཀྱི་སྡུག་བསྔལ་བསམས་ཏེ་ཡིད་བསུན་པ་ཞིག་འོང་བར་རྒྱུ་མཚན་ཡོད། དཔེར་ན། སྤྱོད་འཇུག་གི་ལེའུ་དང་པོའི་ནང་བྱང་ཆུབ་ཀྱི་སེམས་ཀྱི་ཕན་ཡོན་གསུངས་པ་སོགས་མཇལ་སྐབས་སེམས་ནང་སྤྲོ་སྣང་ཤིན་ཏུ་ཆེན་པོ་འོང་རྒྱུ་ཡོད། དེ་ལྟ་བུའི་སྒོ་ནས་ཆོས་ཀྱི་དགོས་པ་དང་རྒྱུ་མཚན་མཐོང་སྟེ་ཉམས་ལེན་བྱེད་དགོས་པ་ལས་ཞེད་སྣང་བསྐུལ་ཏེ་ཆོས་ཀྱི་ཉམས་ལེན་ལ་འཇུག་རྒྱུ་ཤིན་ཏུ་དཀའ་བ་ཡིན། གནད་འགག་དེ་དག་ཤེས་དགོས་པ་གལ་ཆེན་པོ་ཡིན།

ཡིད་ལ་འགྱུར་བ་གཏོང་བའི་ཆོས།

དེ་ནས།

ལུས་སྲོག་གཡོ་བ་ཆུ་ཡི་ཆུ་བུར་བཞིན། །

མྱུར་དུ་འཇིག་པའི་འཆི་བ་དྲན་པ་དང༌། །

ཞེས་གསུངས་པ་ལྟར། འཆི་བ་བསམ་པ་ལ་ངེས་པར་འཆི་བ་བསམ་པ། ནམ་འཆི་ངེས་མེད་བསམ་པ། འཆི་བའི་ཚེ་རང་གི་ཡིད་བློའི་སྟེང་དུ་དགེ་བའི་ནུས་པའམ་བག་ཆགས་བཟང་པོ་ཞིག་ཡོད་ན་དེས་ཚེ་རབས་ནས་ཚེ་རབས་སུ་ཕན་པ་ལས་དེ་མིན་ཚེ་འདིའི་རྒྱུ་ནོར་ལོངས་སྤྱོད་དང་། གཏམ་སྙན་གྲགས། ལུས་བཟང་པོ་སྟོབས་དང་ལྡན་པ་ཇི་འདྲ་ཞིག་ཡོད་ཀྱང་དེ་དག་གིས་ཕན་པ་གཏན་ནས་མེད། གུང་ཐང་རིན་པོ་ཆེས། ལམ་རྒྱུས་མེད་ཀྱི་ས་མཁན་ཆོས་ཡིན་ཞིང་། །ལམ་བཤུལ་རིང་གི་ལམ་རྒྱགས་ཆོས་ཡིན་ལ། །ལམ་བགྲོད་དཀའི་དེད་དཔོན་ཆོས་ཡིན་པས། །དུས་ད་ནས་སྒོ་གསུམ་ཆོས་ལ་འབུངས། །ཞེས་གསུངས་པ་ལྟར་ཡིན།

མདོར་ན། ཆོས་ཞེས་པ་ཙོག་པུར་བསྡད་དེ་སྔགས་བགྲང་རྒྱུ་ལྟ་བུ་ཞིག་གི་དོན་མིན་པར་སེམས་རྒྱུད་ཀྱི་སྟེང་ནས་བློ་དགེ་བའི་ཕྱོགས་སུ་བཏང་སྟེ། སེམས་རྒྱུད་དུལ་བར་གྱུར་པ་ཞིག་ལ་བརྗོད་ཅིང་། སེམས་རྒྱུད་ལེགས་པར་དུལ་བ་ཞིག་བྱུང་ན། སྤྱོད་འཇུག་ལས། དེ་ནས་བཟུང་སྟེ་གཉིད་ལོག་གམ། །བག་མེད་གྱུར་ཀྱང་བསོད་ནམས་ཤུགས། །རྒྱུན་མི་ཆད་པར་དུ་མ་ཞིག །ནམ་མཁའ་མཉམ་པར་རབ་ཏུ་འབྱུང་། །ཞེས་གསུངས་པ་ལྟར་ཡིན། བློ་དགེ་བའི་ཕྱོགས་སུ་ཤུགས་ཆེན་པོས་ཕྱོགས་ཐུབ་པ་ཞིག་བྱུང་ན་ལུས་ངག་གི་སྤྱོད་པ་ཀུན་དགེ་བའི་ཕྱོགས་སུ་འགྲོ་བ་ཞིག་འོང་ལ། ལུས་ངག་ཡིད་གསུམ་ལས་ཡིད་གཙོ་བོ་ཡིན་པས། བཞི་བརྒྱ་པ་ལས་ཀྱང་། ཤཱཀྱ་གོས་མེད་བྲམ་ཟེ་སྟེ། །གསུམ་པོ་རྣམས་ཀྱིས་ཆོས་ཡིད་དང༌། །མིག་དང་རྣ་བ་ཡིས་འཛིན་པ། །དེ་ཕྱིར་ཐུབ་པའི་གཞུང་ལུགས་ཕྲ། །ཞེས་ལུས་ཀྱིས་དཀའ་ཐུབ་བསྟེན་ནས་སྒྲུབ་པའི་ཆོས་ཤིག་དང་། རིག་བྱེད་ཀྱི་སྒྲ་ཉན་ཏེ་སྒྲུབ་པའི་ཆོས་ཤིག །ཡིད་ལ་འགྱུར་བ་བཏང་སྟེ་སྒྲུབ་པའི་ཆོས་ཤིག་སྟེ་གསུམ་ཡོད་པ་ལས། ཐུབ་པའི་ཆོས་དེ་ཡིད་ལ་འགྱུར་བ་གཏོང་བའི་ཆོས་ཡིན་ཞིང་དེ་སྒྲུབ་དཀའ་བ་ཡོད་ཅེས་གསུངས་ཡོད།

གང་ལྟར་ཡང་ཆོས་བྱེད་ཅེས་པ་བློར་འགྱུར་བ་བཏང་ནས་སེམས་ཉོན་མོངས་པའི་གཞན་དབང་དུ་སོང་བ་དེ་ལས་ཅུང་ཟད་ཐག་བསྲིངས་ཏེ་རིམ་གྱིས་ཉོན་མོངས་ལ་ཕར་དབང་སྒྱུར་ནུས་པ་ཞིག་བྱེད་དགོས་པ་དེ་འདྲ་ཞིག་ལ་ཆོས་བྱེད་ཅེས་བརྗོད་པ་ཡིན། དེ་ལྟ་བུའི་སྒོ་ནས་བློ་དུལ་བ་ཞིག་བྱུང་ན་ཚེ་རབས་ནས་ཚེ་རབས་སུ་ཕན་ཐོགས་པ་ཞིག་འོང་བས་འཆི་བའི་ཚེ་ཆོས་མ་གཏོགས་གཞན་གང་གིས་ཀྱང་མི་ཕན་པར་བསམ་པ་ཞེས་གསུངས་ཏེ་དེས་མི་རྟག་པ་བསམ་པའི་ཚུལ་བཤད་པ་ཡིན།

དངོས་པོའི་རྫས་རྒྱུན་ལ་ཐོག་མ་མེད།

ཤི་བའི་རྗེས་སུ་ལུས་དང་གྲིབ་མ་བཞིན། །

དཀར་ནག་ལས་འབྲས་ཕྱི་བཞིན་འབྲང་བ་ལ། །

ཞེས་གསུངས་ཏེ། འདིའི་སྐབས་སུ་རྣམ་འགྲེལ་ལས། རྣམ་ཤེས་མིན་པ་རྣམ་ཤེས་ཀྱི། །ཉེར་ལེན་མིན་པའི་ཕྱིར་ཡང་འགྲུབ། །ཅེས་གསུངས་པའི་དོན་ལ་བསམ་བློ་གཏོང་དགོས། དེ་ཡང་དཔེར་ན། རང་རེའི་ལུས་འདི་ཕྲ་རབ་ཀྱི་རྡུལ་ཚོགས་པའི་སྒོ་ནས་གྲུབ་པ་ཞིག་ཡིན་པས་འདིའི་ཉེར་ལེན་གྱི་རྒྱུ་ལ་རང་དང་རིགས་འདྲ་བ་ཞིག་དགོས་ཤིང་། རིགས་འདྲའི་ཉེར་ལེན་ཕ་མའི་ཁུ་ཁྲག་གི་སྟེང་ནས་འོང་བ་ཡིན་ལ། ཕ་མའི་ཁུ་ཁྲག་དེ་ཡང་སྔར་གྱི་ཕ་མའི་ཁུ་ཁྲག་དང་། དེ་ཡང་རང་གི་སྔ་ལོགས་ཀྱི་ཕ་མའི་ཁུ་ཁྲག་སྟེ་ཡར་དེད་ན་ད་ལྟའི་རང་རེའི་ཕུང་པོ་འདིའི་ཉེར་ལེན་གྱི་རྫས་རྒྱུན་དེ་ཐོག་མར་འཛམ་གླིང་འདི་ཉིད་ཆགས་པའི་གནས་སྐབས་ཀྱི་རྡུལ་ཕྲ་རབ་ཀྱི་སྟེང་ནས་ངོས་འཛིན་དགོས་པས། དབུ་མ་བཞི་བརྒྱ་པའི་ནང་དངོས་པོ་ལ་ཐོག་མ་མེད་ཅིང་། དངོས་པོ་བྱེ་བྲག་པ་འགའ་ཞིག་ལ་མཐའ་མའི་མཐའ་ཡོད་ཅེས་གསུངས་པའི་དགོངས་པ་བཞེས་ས་འདི་ཡིན།

དེ་ལྟར་ལུས་འདིའི་རིགས་འདྲའི་ཉེར་ལེན་གྱི་རྫས་རྒྱུན་ལ་ཐོག་མ་འཇོག་མི་ནུས་པ་ལྟར་ལུས་འདི་དང་འབྲེལ་ཏེ་ཚོར་བ་བདེ་སྡུག་ཉམས་སུ་མྱོང་བའི་ཤེས་པ་དེ་ཡང་། རང་ཉིད་གསལ་རིག་གི་བདག་ཉིད་ཙམ་དུ་སྐྱེད་བྱེད་ཀྱི་ཉེར་ལེན་གྱི་རྫས་རྒྱུན་ལ་ཐོག་མ་འཇོག་མི་ནུས། རིག་པ་བློ་ཡི་མཚན་ཉིད་ཅེས་བཤད་པ་ལྟར་ཡུལ་མྱོང་བའི་སྒོ་ནས་ཤེས་པའམ། ཡུལ་དེའི་རྣམ་ལྡན་དུ་བསྐྱེད་པའི་སྒོ་ནས་ཡུལ་དེ་དང་དེ་རིག་པའི་གསལ་རིག་ཅིག་ཡོད་པ་དེ་ཉིད་བེམ་པོའི་ཆོས་མིན་པར་གསལ་ཙམ་རིག་ཙམ་གྱི་མྱོང་བའི་བདག་ཉིད་ཅིག་ཡིན། དེ་ལ་ཡང་ནང་གསེས་ཀྱི་རིམ་པ་མང་པོ་ཡོད། དཔེར་ན། སད་དུས་ཀྱི་གནས་སྐབས་ཀྱི་ཤེས་པའི་རིམ་པ་ཞིག་དང་། རྨི་ལམ་གྱི་གནས་སྐབས་ཀྱི་ཤེས་པའི་རིམ་པ་ཞིག །གཉིད་མཐུག་པོ་ཁུག་པའི་སྐབས་ཀྱི་ཤེས་པའི་རིམ་པ་ཞིག །བརྒྱལ་བའི་གནས་སྐབས་ཀྱི་ཤེས་པའི་རིམ་པ་ཞིག་སྟེ་རིམ་པ་མང་པོ་འཇོག་ནུས་པ་མཐོང་བ་མངོན་གྱུར་ཡིན།

དེ་ལྟར་བསམ་བློ་ལེགས་པར་བཏང་ན་ཤེས་པ་ལ་རིམ་པ་མང་པོ་ཡོད་པ་རང་རེའི་ཉམས་མྱོང་གི་སྟེང་ནས་ཤེས་ནུས་ལ། ཤེས་པ་ཕྲ་རགས་མང་པོ་ཡོད་པ་དེ་དག་འགྱུར་བ་འགྲོ་བའི་རང་བཞིན་ཅན་ཡིན་པ་ཡང་རང་རེས་ཤེས་ཀྱི་ཡོད། ཤེས་པ་ལ་འགྱུར་བ་ཡོད་པར་མཐོང་བས་དེ་དག་རྒྱུ་ཅན་ཡིན་པར་ཤེས་ནུས། དཔེར་ན། ཕྱིའི་རྫས་ཀྱི་རྒྱུ་ལ་ཉེར་ལེན་དང་ལྷན་ཅིག་བྱེད་རྐྱེན་གྱི་རྒྱུ་གཉིས་སུ་དབྱེར་ཡོད་པ་ལྟར། ནང་ཤེས་པ་ལ་མཚོན་ནའང་དེའི་རྒྱུ་ལ་ཉེར་ལེན་དང་ལྷན་ཅིག་བྱེད་རྐྱེན་གྱི་རྒྱུ་གཉིས་ཡོད་དགོས་པ་ཡང་དངོས་པོའི་སྤྱི་ལུགས་ལྟ་བུ་ཞིག་ཡིན། མིག་གི་དབང་པོ་དང་རྣ་བའི་དབང་པོ་སོགས་དང་ཀླད་པའི་རྫས་ལ་སོགས་པ་རྣམས་ནང་ཤེས་པའི་ལྷན་ཅིག་བྱེད་རྐྱེན་ཡིན་ཞིང་། འབྲས་བུ་ཤེས་པ་དེ་ཉིད་གསལ་རིག་ཙམ་གྱི་བདག་ཉིད་ཅན་ཡིན་པས་དེའི་ཉེར་ལེན་གྱི་རྒྱུ་དེ་ཡང་རང་འབྲས་གསལ་རིག་གི་ངོ་བོར་འགྱུར་རུང་ཞིག་དགོས་པ་ཡིན། གཟུགས་ཅན་བེམ་པོའི་ཆོས་ཤིག་གསལ་རིག་གི་ངོ་བོར་འགྱུར་མི་ནུས་པས། ཤེས་པའི་ཉེར་ལེན་གྱི་རྒྱུ་ལ་འབྲས་བུ་ཤེས་པ་དང་གསལ་རིག་གི་བདག་ཉིད་གཅིག་པར་གྲུབ་པ་ཞིག་དགོས་པ་ལས། རང་དང་རིགས་མི་མཐུན་པ་ཞིག་གིས་ཤེས་པའི་ཉེར་ལེན་གྱི་རྒྱུ་བྱེད་མི་ནུས།

དེ་ལྟར་བསམ་བློ་ལེགས་པར་བཏང་ན་བདག་རྐྱེན་དབང་པོ་སོགས་ལ་བརྟེན་ནས་གསལ་རིག་གི་བདག་ཉིད་ཅན་གྱི་ཤེས་པ་སྐྱེ་བ་ཡོད་ཀྱང་ཤེས་པ་གསལ་རིག་ཙམ་གྱི་བདག་ཉིད་ཅན་དུ་སྐྱེ་བ་དེ་དེ་མ་ཐག་རྐྱེན་གསལ་རིག་གི་རྒྱུན་སྔ་མ་ལ་བརྟེན་ནས་འོང་བ་ཡིན། དཔེར་ན། རང་རེའི་རྒྱུད་ཀྱི་དེ་རིང་གི་ཤེས་པ་འདི་ཉིད་སྐྱེད་བྱེད་ཀྱི་ཀླད་པའི་རྫས་དེ་དག་ཀྱང་ཆུ་ཚོད་ཉེར་བཞིའི་རིང་འགྱུར་བ་ཧ་ཅང་ཤུགས་ཆེན་པོ་འགྲོ་བཞིན་ཡོད། དེ་ལྟ་བུའི་ཀླད་པའི་རྫས་ཀྱིས་རྟེན་བྱས་ཤིང་། ཁ་སང་གི་ཤེས་པའི་རྒྱུན་དེ་གས་ཉེར་ལེན་བྱས་ཏེ་དེ་རིང་གི་ཤེས་པ་འདི་ཉིད་གསལ་རིག་ཙམ་གྱི་བདག་ཉིད་དུ་སྐྱེ་བ་ཡིན།

དེ་ཡང་སད་དུས་ཀྱི་ཤེས་པ་དང་གཉིད་དུས་ཀྱི་ཤེས་པ། རྨི་ལམ་གྱི་གནས་སྐབས་ཀྱི་ཤེས་པ་སྟེ་ཤེས་པ་དེ་དག་ལ་ཡུལ་རིག་ཙམ་གྱི་ནུས་པ་ཡོད་པ་གཅིག་མཚུངས་ཡིན། འོན་ཀྱང་བདག་རྐྱེན་མི་འདྲ་བའི་ཁྱད་པར་ཡོད་པ་ལྟ་བུ་ཞིག་ཡིན། དེ་ལྟར་ཤེས་པ་ལ་ཉེར་ལེན་གྱི་རྒྱུ་ཞིག་མེད་པར་རང་ཉིད་གསལ་རིག་ཙམ་གྱི་ངོ་བོར་བསྐྱེད་མི་ནུས་པས་རྒྱུ་མེད་དུ་འགྱུར་ལ། ཤེས་པ་སྐད་ཅིག་དང་པོ་བཞག་ན་དེ་ཉིད་རིགས་མི་མཐུན་པའི་རྒྱུ་ལས་སྐྱེས་པའམ། ཡང་ན། རྒྱུ་མེད་ལས་སྐྱེས་པར་ཁས་ལེན་དགོས། དེ་ལྟར་ཁས་བླངས་ན་ཤིན་ཏུ་ཐལ་བར་འགྱུར་བས་ཤེས་པ་དེ་ཉིད་རང་གི་རིགས་མཐུན་གྱི་རྒྱུ་ལས་སྐྱེ་དགོས་པ་འོས་མེད་དུ་འགྲུབ་པས། མངལ་དུ་ཉིང་མཚམས་སྦྱར་མ་ཐག་པའི་ཤེས་པ་དེ་ཉིད་ལ་རང་གི་རིགས་འདྲའི་རྒྱུན་སྔ་མ་ཞིག་ངེས་པར་གཞག་དགོས་པར་གྲུབ་པ་ཡིན།

ངོས་ཀྱིས་ཚན་རིག་པ་ཁག་ཅིག་ལ་དེའི་སྐོར་དྲི་བ་དྲིས་ཏེ་གོ་བསྡུར་བྱེད་མྱོང་། དེ་ཡང་བུད་མེད་ཀྱི་མངལ་སྐྱོན་མེད་པ་ཞིག་ཏུ་ཁུ་ཁྲག་སྐྱོན་མེད་པ་ཞིག་འདུས་ན་བྱིས་པ་སྦྲུམ་པས་ཁྱབ་བམ་ཞེས་དྲིས་པར་དེ་ལྟར་མ་ཁྱབ་ཅེས་རྗོད་ཀྱི་འདུག །དེས་ན་མངལ་སྐྱོན་མེད་པ་ཞིག་ཏུ་སྐྱོན་མེད་པའི་ཁུ་ཁྲག་འདུས་པ་ཙམ་གྱིས་མངལ་ཆགས་པའི་ངེས་པ་མེད་པ་དེས་མངལ་ཆགས་པ་ལ་དེ་དག་ལས་གཞན་པའི་རྒྱུ་རྐྱེན་གསུམ་པ་ཞིག་ཡོད་དགོས་པར་བསྟན་པ་ཡིན། གལ་ཏེ་མངལ་སྐྱོན་མེད་པ་ཞིག་ཏུ་སྐྱོན་མེད་པའི་ཁུ་ཁྲག་འདུས་པ་ཙམ་གྱིས་མངལ་ཆགས་པའི་ངེས་པ་ཡོད་ན་རྫས་འདུས་པ་ཙམ་གྱིས་སྲོག་ཆགས་འགྲུབ་དགོས་མོད་ཀྱང་། དེ་དག་འདུས་པ་ཙམ་གྱིས་སྲོག་ཆགས་སྦྲུམ་པའི་ངེས་པ་མེད་པ་དེས་རྐྱེན་གསུམ་པ་ཞིག་དགོས་པའི་རྟགས་བསྟན་པ་ཡིན།

རང་རེའི་མཛོད་ཀྱི་གཞུང་དུ་སྲིད་པ་ཉེ་བར་འཁོར་བ་ཞེས་གསུངས་པ་ལྟར། དཔྱད་པ་ལེགས་པར་བྱས་ན་ཤེས་པའི་རྒྱུན་མ་བཞག་པར་གོ་ལའི་སྐར་ཚོགས་དང་གས་ཐོར་ཆེན་མོ་སོགས་ཀྱི་བྱུང་ཚུལ་ལ་འགྲེལ་བཤད་བྱ་རྒྱུ་ཁག་པོ་ཡོད། དེ་དག་འཇིག་རྟེན་བཀོད་པ་པོས་བཀོད་པར་ཁས་བླངས་ཀྱང་རྙོག་གྲ་ཧ་ཅང་ཆེན་པོ་ཡོད། དེ་དག་རྒྱུ་དང་རྐྱེན་ལ་བརྟེན་ནས་བྱུང་བར་ཁས་ལེན་དགོས་ལ། དེ་ཡང་ཞིབ་ཏུ་དཔྱད་ན་མ་འོངས་པར་འབྱུང་བར་འགྱུར་བའི་བདེ་སྡུག་ལ་ལོངས་སྤྱོད་པ་པོའི་བཅུད་ཀྱི་འཇིག་རྟེན་ནམ་སེམས་ཅན་གྱི་རིགས་ཡོད་པ་ཡིན་པས་དེ་དག་གི་ལས་ཀྱི་བདག་འབྲས་སུ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ལ་སོགས་པ་གྲུབ་པར་བཤད་དགོས། དེ་ལྟར་མ་བཤད་ན་གནས་ཚུལ་མང་པོ་ཞིག་འགྲེལ་བཤད་བྱེད་མ་ཐུབ་པའི་སྒོ་ནས་འགྲོ་དགོས་པར་འགྱུར་བ་ཡིན།

སྐྱེ་བ་སྔ་ཕྱིའི་སྐོར།

དེ་བཞིན་དུ་བཞི་བརྒྱ་པ་ལས་གསུངས་པ་ལྟར། སྐྱེ་བ་སྔ་མ་དྲན་མཁན་ཡང་རང་རེས་དངོས་སུ་མཐོང་རྒྱུ་ཡོད། དྲན་རྒྱུ་ཞིག་ཡོད་པའི་ཆ་ནས་དྲན་པ་ཡིན། སྐྱེ་བ་སྔ་ཕྱིའི་རྣམ་གཞག་བཤད་ན་གནས་ཚུལ་མང་པོ་ཞིག་འགྲེལ་བཤད་བྱེད་ནུས་ཤིང་། སྐྱེ་བ་སྔ་ཕྱི་ཁས་མ་བླངས་ན་གནས་ཚུལ་མང་པོ་ཞིག་རྒྱུ་མེད་རྐྱེན་མེད་དམ་གློ་བུར་དུ་བྱུང་བ་ཡིན་ཞེས་བཤད་དགོས་པར་འགྱུར་བ་ཡིན། སྤྱིར་ལུས་ཀྱི་རིགས་རྫས་ཕྲ་མོའི་སྟེང་ནས་རྣམ་རྟོག་གི་རིགས་འདྲ་མིན་སྐྱེ་བ་བཤད་དུ་ཡོད་ཀྱང་བརྒྱ་ཆ་བརྒྱ་ཐམ་པ་ལུས་ཀྱི་རིགས་རྫས་ཕྲ་མོའི་སྟེང་ནས་འགྲེལ་བཤད་བྱ་རྒྱུ་ཤིན་ཏུ་དཀའ་བ་ཡིན།

ངོས་ཀྱིས་ཚན་རིག་པའི་མཉམ་དུ་འདས་པའི་ལོ་སུམ་ཅུ་ལྷག་གི་རིང་གོ་བསྡུར་མང་པོ་བྱས་པ་རེད། འོན་ཀྱང་གོ་བསྡུར་བྱེད་པའི་སྐབས་ད་ལྟ་ད་ལྟའི་རང་རེའི་སེམས་ཀྱི་འགྲོ་སྟངས་སོགས་གོང་དུ་བཤད་པའི་ཚན་རིག་གི་སྡེ་ཚན་དང་འབྲེལ་བ་ཡོད་པའི་སྐོར་གླེང་བ་ལས། སྐྱེ་བ་སྔ་ཕྱིའི་སྐོར་དང་ཐར་པ་དང་ཐམས་ཅད་མཁྱེན་པའི་སྐོར་གང་ཡང་གླེང་གི་མེད། ངོས་ཀྱིས་ནང་ཆོས་ནས་བཤད་པའི་ཚན་རིག་དང་རིག་གསར་གྱི་ཚན་རིག་ཅེས་ཐ་སྙད་བྱེད་ཀྱི་ཡོད། དེ་གཉིས་ཀ་ཚན་རིག་ཡིན་པ་གཅིག་གྱུར་ཡིན། དེ་ལྟར་ཕན་ཚུན་གོ་བསྡུར་བྱེད་པའི་ཚེ་སྒོ་ལྔའི་དབང་ཤེས་རྣམས་མིན་པར་ནང་རྣམ་པར་ཤེས་པའམ་ཡིད་བློ་རྟོག་པའི་སྐོར་ཚན་རིག་པས་ད་ལྟའི་ཆར་འགྲེལ་བཤད་བྱེད་ཐུབ་ཀྱི་མེད། ངོས་ཀྱིས་ཚན་རིག་པར་ཤེས་པ་ལ་རྟོག་མེད་ཀྱི་ཤེས་པ་དང་ཡིད་བློ་རྟོག་པ་སྟེ་རིགས་གཉིས་ཡོད་པ་ཀླད་པའི་རྫས་ལ་བརྟག་དཔྱད་བྱས་པ་ལས་ཕལ་ཆེར་ཤེས་ནུས་པས་དེར་ངེས་པར་ཞིབ་འཇུག་བྱེད་དགོས་ཞེས་རྗོད་ཀྱི་ཡོད།

རྟོག་པ་ཞེས་བརྗོད་ན་འདུ་ཤེས་གཡེར་པོ་ཞེས་བཤད་པ་ལྟར་སྤྱང་པོ་ཡོད་པའི་དོན་ཡིན་ལ། རྟོག་མེད་ཅེས་པ་ཐད་ཀ་ཐད་ཀར་ཡུལ་གང་རིག་པ་དེ་ག་ལས་ཡུལ་ལ་དཔྱད་པ་བྱེད་པའི་ནུས་པ་གང་ཡང་མེད། དེས་ན་རྣམ་པར་ཤེས་པའི་རྒྱུན་ལ་ཐོག་མ་ཡོད་པར་ཁས་བླངས་ན་མི་བདེ་བ་ཡོད་ཅིང་། ཐོག་མ་མེད་པར་ཁས་བླངས་ན་དེ་ལ་བརྟེན་ནས་སྐྱེ་བ་སྔ་ཕྱིའི་རྣམ་གཞག་འགྲུབ་འོང་བ་ཡིན། དེ་ཡང་རྣམ་འགྲེལ་ལས། རྣམ་ཤེས་མིན་པ་རྣམ་ཤེས་ཀྱི། །ཉེར་ལེན་མིན་པའི་ཕྱིར་ཡང་འགྲུབ། །ཅེས་གསུངས་པ་ལྟར་ཡིན།

སྔར་སྒོ་མང་མཁན་ཟུར་སོག་པོ་བློ་བཟང་དང་ངོས་གཉིས་ཉིན་གཅིག་ཕན་ཚུན་སྐད་ཆ་བཤད་རྒྱུ་བྱུང་། ཁོང་གིས་ཕྱག་རྒྱ་འདི་ལྟར་བྱས་ཏེ། བྱིས་པ་སྐྱེས་མ་ཐག་པའི་རིག་པ་ཆོས་ཅན། རིག་པ་སྔ་མ་སྔོན་དུ་སོང་སྟེ། རིག་པ་ཡིན་པའི་ཕྱིར་ཞེས་པའི་གཏན་ཚིགས་འདི་འགོད་ཀྱི་ཡོད། རིག་པ་ཡིན་པའི་ཕྱིར་ཞེས་པའི་གཏན་ཚིགས་ཐུང་ཐུང་ཞིག་ལས་མེད་ཀྱང་འདིའི་ནང་དོན་དག་ཤིན་ཏུ་ཟབ་པོ་བསམ་བློ་གཏོང་རྒྱུ་ཡོད་ཅེས་བཤད་སོང་། སོག་པོ་བློ་བཟང་ལེ་ལོ་གང་འཚམ་ཡོད་ཀྱང་རིགས་པ་ཤིན་ཏུ་རྣོན་པོ་ཡོད། གསུངས་ཏེ་བཞད།

དེ་ལྟར། ཤི་བའི་རྗེས་སུ་ལུས་དང་གྲིབ་མ་བཞིན། །ཞེས་གསུངས་ཏེ་རྣམ་ཤེས་ཀྱི་རྒྱུན་ལ་ཐོག་མ་མེད་པ་དང་མུ་མཐུད་འཇུག་ཅིང་། ཀུན་གཞི་དཀའ་འགྲེལ་ལས་ཀུན་གཞི་གསུངས་ཏེ་བག་ཆགས་བསྒོ་གཞི་དང་སྒོ་བྱེད་ཀྱི་རྣམ་གཞག་གསུངས་པ་ལྟར། ཀུན་གཞི་ཁས་བླངས་ན་དོན་དམ་དཔྱོད་བྱེད་ཀྱི་རིགས་པས་གནོད་པས་དེ་ལྟར་ཁས་ལེན་པ་མི་རིགས་ཀྱང་། རྣམ་ཤེས་ཀྱི་སྟེང་དུ་བག་ཆགས་བསྒོ་གཞི་དང་སྒོ་བྱེད་ཀྱི་རྣམ་གཞག་བཤད་དགོས་པ་ཡིན། དབུ་མ་དགོངས་པ་རབ་གསལ་དུ་གཏན་གྱི་བག་ཆགས་བསྒོ་གཞིར་ང་ཙམ་དང་། གནས་སྐབས་ཀྱི་བག་ཆགས་བསྒོ་གཞིར་ཡིད་བློ་གསུངས་པ་ལྟར་བག་ཆགས་བསྒོ་གཞི་དེ་ཤེས་པའི་རྒྱུད་ཀྱི་སྟེང་ནས་ངོས་འཛིན་བྱས་ཡོད། དེ་ལྟ་བུའི་ཤེས་པའི་རྒྱུན་གྱི་སྟེང་གི་བག་ཆགས་དེ་དག་སྐྱེ་བ་ཕྱི་མ་རྣམས་སུ་ཡང་ཕྱིན་ཏེ་ཕན་གནོད་འབྲེལ་བ་ཡིན་ཞེས་གསུངས། ཕར་ཕྱིན་སྐབས་ལྔ་པར་རྟེན་འབྲེལ་ཡན་ལག་བཅུ་གཉིས་གསུངས་པའི་ཚེ་སྲེད་ལེན་གྱིས་གསོས་བཏབ་ནས་སྲིད་པའི་རྟེན་འབྲེལ་འགྲུབ་པར་གསུངས་པ་གཙོ་བོ་བག་ཆགས་ཀྱི་སྟེང་ནས་ངོས་འཛིན་དགོས་ལ། དབུ་མ་ཐལ་འགྱུར་བའི་ལུགས་ལྟར་ན་སྲིད་པའི་རྟེན་འབྲེལ་དེ་ཕལ་ཆེར་ལས་ཞིག་པའི་ཞིག་པའི་སྟེང་ནས་ངོས་འཛིན་བྱེད་ཀྱི་ཡོད་པ་འདྲ། དབུ་མ་ཐལ་འགྱུར་བས་ཞིག་པ་འདུས་བྱས་སུ་བཞེད་པ་ཡིན།

ངེས་པ་བརྟན་པོ་རྙེད་ནས་ཉེས་པའི་ཚོགས། །

ཕྲ་ཞིང་ཕྲ་བ་རྣམས་ཀྱང་སྤོང་བ་དང༌། །

དེ་ལྟར་དཀར་ནག་གི་ལས་འབྲས་ལུས་དང་གྲིབ་མ་བཞིན་དུ་ཕྱི་བཞིན་འབྲང་བ་ལ་ངེས་པ་བརྟན་པོ་རྙེད་དེ་ཉེས་པའི་ཚོགས་ཕྲ་ཞིང་ཕྲ་བ་དཔེར་ན། མི་དགེ་བཅུ་སྤོང་བ་སྟེ་གཞན་གནོད་གཞི་དང་བཅས་པ་སྤོང་བའམ་སྡོམ་པ་དང་། མི་དགེ་བ་བཅུ་སྤངས་པའི་དཀར་པོ་དགེ་བཅུའི་ལམ་ཉམས་སུ་ལེན་པ་སྟེ།

དགེ་ཚོགས་མཐའ་དག་སྒྲུབ་པར་བྱེད་པ་ལ། །

རྟག་ཏུ་བག་དང་ལྡན་པར་བྱིན་གྱིས་རློབས། །

ཞེས་གསུངས། འདིར་བག་ཡོད་དང་ལྡན་པ་ཞིག་དགོས་པར་གསུངས་པ་ལྟར། བག་ཡོད་ལྡན་ན་དྲན་ཤེས་འབྱུང་ལ། དྲན་ཤེས་ལྡན་པས་བསླབ་པ་ལས་མི་འདའ་བ་དེ་འོང་བ་ཡིན།

ཐར་པ་དོན་གཉེར་གྱི་བློ་སྦྱོང་ཚུལ།

སྤྱད་པས་མི་ངོམས་སྡུག་བསྔལ་ཀུན་གྱི་སྒོ། །

ཡིད་བརྟན་མི་རུང་སྲིད་པའི་ཕུན་ཚོགས་ཀྱི། །

ཉེས་དམིགས་རིག་ནས་ཐར་པའི་བདེ་བ་ལ། །

དོན་གཉེར་ཆེན་པོ་སྐྱེ་བར་བྱིན་གྱིས་རློབས། །

ཞེས་གསུངས་ཏེ། འདིས་སྐྱེས་བུ་འབྲིང་གི་ལམ་བསྟན་པ་ཡིན། འདི་ཉིད་ལམ་རིམ་གྱི་སྐབས་སུ་སྐྱེས་བུ་ཆེན་པོའི་སྔོན་འགྲོའི་ཚུལ་དུ་གསུངས་པས་སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ཞེས་གསུངས། འདིའི་སྐབས་ལམ་རིམ་བསྡུས་དོན་གྱི་ཚིག །སྡུག་བདེན་ཉེས་དམིགས་བསམ་ལ་མ་འབད་ན། །ཐར་པ་དོན་གཉེར་ཇི་བཞིན་མི་སྐྱེ་ཞིང་། །ཀུན་འབྱུང་འཁོར་བའི་འཇུག་རིམ་མ་བསམས་ན། །སྲིད་པའི་རྩ་བ་གཅོད་ཚུལ་མི་ཤེས་པས། །ཞེས་རྒྱུ་མཚན་དུ་བཀོད་དེ། སྲིད་ལས་ངེས་འབྱུང་སྐྱོ་ཤས་བསྟེན་པ་དང་། །འཁོར་བར་གང་གིས་བཅིངས་པ་ཤེས་པ་གཅེས། །ཞེས་གསུངས་པའི་ཚིག་དེའི་དོན་བསམས་ན་ནུས་པ་ཤིན་ཏུ་ཆེན་པོ་ཡོད།

དེ་ཡང་གཞུང་འདིས་སྲིད་པ་འཁོར་བའི་སྡུག་བསྔལ་མ་བསམས་པར་འཁོར་བ་ལས་ཐར་འདོད་ཀྱི་བློ་མི་སྐྱེ་བར་བསྟན་པ་ཡིན། དཔེར་ན། རང་རེའི་མི་ཚེ་འདིར་མཚོན་ནའང་རང་ཉིད་སྐྱིད་པོ་ཡིན་སྙམ་དུ་དྲན་ནས་གནས་ན་དེ་ལས་མཆོག་ཏུ་གྱུར་པའི་གནས་སྐབས་གཞན་འཚོལ་བ་མི་འོང་ལ། གནས་སྐབས་གོང་མ་གོང་མར་འགྲོ་བ་ལ་འོག་མ་འོག་མར་སྐྱོན་མཐོང་བ་ཞིག་དགོས། འོག་མར་སྐྱོན་མཐོང་བས་དེ་ལས་ཁྱད་ཞུགས་པའི་གནས་སྐབས་གོང་མར་འགྲོ་འདོད་འབྱུང་བ་ཡིན། དཔེར་ན། སློབ་ཕྲུག་ཅིག་ལ་མཚོན་ན་སློབ་གྲྭ་ཆུང་བ་ཐོན་ཟིན་པའི་རྗེས་སུ་ད་འགྲིག་ཡོད་སྙམ་དུ་དྲན་ནས་གནས་ན་མཐོ་སློབ་ཏུ་འགྲོ་རྒྱུའི་འདུན་པ་མི་འབྱུང་བ་ལྟར་ཡིན། དེ་ལས་ལྡོག་སྟེ་ད་ལྟ་སློབ་ཆུང་ཐོན་ཙམ་ཡིན་པས་དེ་ལས་གོང་མར་གྱུར་པའི་མཐོ་སློབ་ཏུ་འགྲོ་དགོས་སྙམ་པ་སྟེ། སློབ་ཆུང་ཐོན་པ་ཙམ་གྱིས་མི་འགྲིག་པའི་བསམ་བློ་འཁོར་ཐུབ་པ་བྱུང་ན་སློབ་འབྲིང་དང་། མཐོ་སློབ། གཙུག་ལག་སློབ་གྲྭའི་བར་རིམ་གྱིས་འགྲིམ་རྒྱུའི་འདུན་པ་སྐྱེ་འོང་བ་ལྟར་ཡིན། དེས་ན་ད་ལྟ་ད་ལྟའི་གནས་སྐབས་འདི་ཉིད་མཐར་ཐུག་གི་གནས་སྐབས་མིན་པར་ངོས་འཛིན་ཐུབ་པ་བྱུང་ན་གོང་མ་གོང་མའི་གནས་སྐབས་འཚོལ་འདོད་ཀྱི་འདུན་པ་འབྱུང་བས། སྡུག་བདེན་ཉེས་དམིགས་བསམ་ལ་མ་འབད་ན། །ཐར་པ་དོན་གཉེར་ཇི་བཞིན་མི་སྐྱེ་ཞིང་། །ཞེས་གསུངས་པ་ལྟར་ཐར་པ་དོན་གཉེར་གྱི་བློ་མི་སྐྱེ་བར་གསུངས།

ཐར་པ་དོན་གཉེར་གྱི་བློ་སྐྱེ་བ་ལ་སྔོན་དུ་སྤྱིར་ཐར་པ་ཤེས་བྱ་ལ་ཡོད་པ་དང་། ཡང་སྒོས་རང་གི་རྒྱུད་སྟེང་དུ་འགྲུབ་རུང་ཡིན་པར་མཐོང་དགོས་ཤིང་། དེ་ལྟར་མ་མཐོང་བར་ཐར་པ་དོན་གཉེར་གྱི་བློ་མི་སྐྱེ། དེ་ཡང་ཐར་པའི་ཡོན་ཏན་བསམ་པ་དང་ཐར་པ་འགྲུབ་རུང་ཡིན་པའི་ཚུལ་གཉིས་ངེས་དགོས་ཤིང་། དེ་ཙམ་གྱིས་ཀྱང་མི་ཆོག་པར་ཐར་པ་འཐོབ་པ་ལ་གེགས་བྱེད་པའི་འགལ་རྐྱེན་གང་ཡིན་པ་དང་། དེ་ལ་རྒྱབ་རྟེན་ཚད་མ་ཡོད་མེད་བཅས་ལ་བསམ་བློ་གཏོང་དགོས། ཐར་པ་འཐོབ་པའི་གེགས་ཉོན་སྒྲིབ་ཡིན་ཞིང་དེའི་རྩ་བ་བདེན་འཛིན་དང་། དེ་ལ་རྒྱབ་རྟེན་ཚད་མ་གཞག་ཏུ་མེད། དེ་བཞིན་དུ་བདེན་འཛིན་གྱི་འཛིན་སྟངས་སེམས་ཀྱི་རང་བཞིན་ལ་ཞུགས་ཡོད་མེད་ཀྱང་དཔྱད་དགོས། ཤེས་པ་གསལ་ཙམ་རིག་ཙམ་གྱི་རང་བཞིན་ལ་དྲི་མས་བསླད་མ་མྱོང་བར་རང་བཞིན་འོད་གསལ་བ་ཡིན་ཞིང་། འདིའི་སྐོར་སྔགས་ཀྱི་གཞུང་རྣམས་ནས་འགྲེལ་བཤད་དཔྱིས་ཕྱིན་པ་གནང་ཡོད་པས་ཕན་ཐོགས་ཤིན་ཏུ་ཆེན་པོ་ཡོད། ཉོན་མོངས་ཀྱི་རིགས་རྣམས་རང་བཞིན་བརྒྱད་ཅུའི་ཀུན་རྟོག་རགས་པའི་རིགས་མངོན་དུ་གྱུར་པའི་རིང་གནས་པ་ལས་རགས་པའི་བློ་རྣམས་ཐིམ་སྟེ་ཕྲ་བ་གཉུག་མའི་ཤེས་པ་མངོན་དུ་གྱུར་པའི་གནས་སྐབས་སུ་ཉོན་མོངས་མངོན་དུ་འགྱུར་བ་མེད། དགེ་བའི་བློ་རྣམས་བློ་ཕྲ་མོ་མངོན་དུ་གྱུར་པའི་སྐབས་སུ་ཡང་སྐྱེ་ནུས་པ་ལྟ་བུ་ཞིབ་ཏུ་བསམས་ན་ཐར་པ་འཐོབ་པ་ལ་གེགས་བྱེད་ཀྱི་ཉོན་སྒྲིབ་བམ་གཏི་མུག་བདེན་འཛིན་ཞེས་པ་སྤོང་ནུས་པར་འདུག་སྙམ་དུ་ངེས་པ་ཞིག་འོང་ལ། དེའི་ཚེ་ཐར་པ་དོན་གཉེར་གྱི་བློ་བཅོས་མ་མིན་པ་སྐྱེ་འོང་བ་ཡིན།

བདེན་བཞི་བསྟན་པའི་སྒོ་ནས་ལམ་ལ་བཀྲི་ཚུལ།

ཀུན་འབྱུང་འཁོར་བའི་འཇུག་རིམ་མ་བསམས་ན། །སྲིད་པའི་རྩ་བ་གཅོད་ཚུལ་མི་ཤེས་པས། །སྲིད་ལས་ངེས་འབྱུང་སྐྱོ་ཤས་བསྟེན་པ་དང་། །འཁོར་བར་གང་གིས་བཅིངས་པ་ཤེས་པ་གཅེས། །ཞེས་གསུངས་པའི་དོན་ཤིན་ཏུ་ཟབ་པོ་ཡིན་ལ་ཧ་ཅང་གལ་ཆེན་པོ་ཡིན། ལམ་རིམ་ཆེན་མོར་སྐྱེས་བུ་འབྲིང་གི་སྐབས་སུ་བདེན་བཞིའི་རྣམ་གཞག་གསུངས་ཏེ་དེ་དག་གི་སྡོམ་ལྟ་བུར། དེ་ལྟར་ན་བདེན་བཞི་ནི་ཐེག་པ་ཆེ་ཆུང་ཀུན་ཏུ་ལན་དུ་མར་གསུངས་ཤིང༌། འཁོར་བར་འཇུག་པ་དང་དེ་ལས་ལྡོག་པའི་གནད་རྣམས་བདེ་བར་གཤེགས་པས་བསྡུས་པ་ཡིན་པས་རྣམ་གྲོལ་བསྒྲུབ་པ་ལ་ཤིན་ཏུ་གལ་ཆེ་ཞིང༌། ཉམས་ལེན་གྱི་འགག༌སྡོམ་ཡང་ཆེ་བས་རིམ་པ་དེ་ལྟར་དུ་སློབ་མ་འཁྲིད་དགོས་ཏེ། ཞེས་གསུངས་པ་ཤིན་ཏུ་གལ་ཆེན་པོ་ཡིན། ངོས་ཀྱིས་རྒྱུན་དུ་ཆོས་འཆད་པའི་ཚེ་བདེན་བཞིའི་སྒོ་ནས་འཆད་ཀྱིན་ཡོད་ལ། དེ་ལྟར་འཆད་པའི་རྒྱུ་མཚན་ཡང་བཅོམ་ལྡན་འདས་ཉིད་ཀྱིས་ཀྱང་ཆོས་ཐོག་མར་འཆད་པའི་ཚེ་བདེན་བཞི་གསུངས་ཤིང་། རྗེ་རིན་པོ་ཆེས་ཀྱང་གོང་དུ་དྲངས་པ་ལྟར་ལམ་རིམ་ཆེན་མོའི་སྐྱེས་བུ་འབྲིང་གི་ཆོས་སྐོར་གསུངས་པའི་ཚེ་བདེན་བཞིའི་རྣམ་གཞག་སྙིང་བསྡུས་ཤིག་གསུངས་ཏེ། སློབ་མ་འཁྲིད་པའི་རིམ་པ་ཡང་ཚུལ་དེ་ལྟར་དུ་བྱེད་དགོས་པར་གསུངས་པ་ཤིན་ཏུ་གནད་འགག་ཆེན་པོ་ཡིན།

བདེན་བཞིའི་རྣམ་གཞག་ལ་བསམ་བློ་ཞིབ་ཚགས་བཏང་ན་ནང་པའི་ཆོས་ཀྱི་འགྲོ་སྟངས་ངོ་མ་དེ་ཤེས་ནུས་ལ། ནང་པའི་ཆོས་ཀྱི་འགྲོ་སྟངས་ངོ་མ་དེ་ཤེས་པ་ཞིག་བྱུང་ན་ནང་པའི་ཆོས་ཀྱི་ཁྱད་ཆོས་ཇི་ཡིན་ཤེས་ནུས་པས། སངས་རྒྱས་པའི་ཆོས་ལ་ཤེས་ནས་དད་པ་འཐོབ་པ་ཞིག་འོང་བ་ཡིན། སངས་རྒྱས་པའི་ཆོས་ལ་ཤེས་ནས་དད་པ་ཐོབ་པ་ཞིག་བྱུང་ཚེ། བསྟན་པའི་ངང་ཚུལ་ཤེས་ནས་སྟོན་པ་ལ། །ཡིད་ཆེས་རྙེད་པས་རྟག་ཏུ་གང་བར་ཤོག །ཅེས་གསུངས་པ་དེ་འོང་བ་ཡིན། དེ་ཡང་བཅོམ་ལྡན་འདས་ལོ་ཉིས་སྟོང་དྲུག་བརྒྱའི་གོང་དུ་བྱོན་པ་ཡིན། ཤིན་ཏུ་རྩ་ཆེན་པོ་ཡིན་ཟེར་བ་ལྟ་བུ་མིན་པར་བཅོམ་ལྡན་འདས་ཀྱིས་གསུངས་པའི་གསུང་ལ་དཔྱད་པ་ཞིབ་ཚགས་བྱས་པ་ལས་རིགས་པས་དཔྱད་བཟོད་པ་ཞིག་ཏུ་མཐོང་ནུས་ལ། དེ་ལྟར་མཐོང་བའི་ཚེ་ཤེས་ནས་དད་པ་ཐོབ་པ་ཞེས་པ་དེ་འོང་བ་ཡིན། འདིར་རིགས་པས་དཔྱད་བཟོད་ཅེས་བཤད་པ་སྟོང་ཉིད་ཀྱི་དགག་བྱར་གྱུར་པའི་རིགས་པའི་དཔྱད་བཟོད་ཅེས་པ་དེ་རྗོད་ཀྱི་མེད།

དེ་ལྟར། སྤྱད་པས་མི་ངོམས་སྡུག་བསྔལ་ཀུན་གྱི་སྒོ། །ཞེས་པའི་གཞུང་འདིས་སྲིད་པའི་སྡུག་བསྔལ་བསམ་པར་གསུངས་ཤིང་། དེ་ཡང་སྤྱད་པས་མི་ངོམས་ཞེས་པས་ངོམས་པ་མེད་པའི་ཉེས་པ་དང་། ཡིད་བརྟན་མི་རུང་ཞེས་པས་ངེས་པ་མེད་པའི་ཉེས་པ་གསུངས་ཏེ། དེ་ལྟ་བུའི་ཚུལ་བསམས་པ་ལས་ཐར་པ་དོན་གཉེར་གྱི་བློ་སྐྱེ་བར་བྱིན་གྱིས་རློབས་ཞེས་གསུངས།

བསླབ་པ་གསུམ་དང་ཡན་ལག་བཅུ་གཉིས།

ཐར་པ་དོན་གཉེར་གྱི་བློ་སྐྱེས་པའི་མཚམས་དེར།

རྣམ་དག་བསམ་པ་དེ་ཡིས་དྲངས་པ་ཡི། །

དྲན་དང་ཤེས་བཞིན་བག་ཡོད་ཆེན་པོ་ཡིས། །

བསྟན་པའི་རྩ་བ་སོ་སོ་ཐར་པ་ལ། །

སྒྲུབ་པ་སྙིང་པོར་བྱེད་པར་བྱིན་གྱིས་རློབས། །

ཞེས་གསུངས་པ་ལྟར། ཐར་པ་སྒྲུབ་པའི་ཐབས་ལམ་བསླབ་པ་གསུམ་ལ་བསླབ་དགོས་པར་གསུངས། ལམ་བསླབ་པ་གསུམ་གྱི་ཐོག་མའི་འགོ་འཛུགས་སམ་དེ་མ་ཐག་ལག་ལེན་ལ་འགེལ་དགོས་པ་དེ་ཚུལ་ཁྲིམས་ཀྱི་བསླབ་པ་དེ་ཡིན་ཞིང་། འདི་བསླབ་པ་གཞན་གཉིས་ཀྱི་གཞི་དང་རྩ་བ་ལྟ་བུ་དེ་ཡིན། སྐྱ་བོའི་ཚུལ་ཁྲིམས་དང་རབ་བྱུང་གི་ཚུལ་ཁྲིམས་སོགས་སོ་ཐར་གྱི་ཚུལ་ཁྲིམས་བླངས་ཏེ་དེ་ཉམས་སུ་ལེན་པ་དང་། དེའི་རྩ་བ་ལྟ་བུ་དྲན་ཤེས་དང་བག་ཡོད་ལ་ཐུག་པས་དེ་དག་དགོས་པར་གསུངས།

ལམ་རིམ་ཆེན་མོར་སྡུག་བསྔལ་དང་ཀུན་འབྱུང་བསམ་པའི་སྐོར་དང་། རྟེན་འབྲེལ་ཡན་ལག་བཅུ་གཉིས་ཀྱི་སྒོ་ནས་འཁོར་བར་འཇུག་ལྡོག་གི་ཚུལ་བསམ་པ་གཉིས་གསུངས་པ་ལས། རྟེན་འབྲེལ་ཡན་ལག་བཅུ་གཉིས་ཀྱི་སྐོར་དེ་ཤིན་ཏུ་གལ་ཆེན་པོ་ཡིན། འདིའི་སྐོར་པཱ་ལིའི་གཞུང་དང་ལེགས་སྦྱར་གྱི་གཞུང་གཉིས་ཀར་གསུངས་ཤིང་། བཅོམ་ལྡན་འདས་ཉིད་ཀྱིས་དགེ་འདུན་པ་རྣམས་འཚོགས་སའི་གཙང་ཁང་ངམ་འདུ་ཁང་གི་སྒོ་འཕྱོར་འོག་ཏུ་སྲིད་པའི་འཁོར་ལོ་ཆ་ལྔ་པ་འབྲི་དགོས་པའི་བཀའ་བཀོད་གནང་བ་འདུལ་བ་མདོ་རྩ་བའི་ནང་གསལ་པོ་གསུངས་ཡོད། སྔར་ལོ་མང་པོའི་སྔོན་ངོས་ཐའེ་ལནྜ་ལ་སླེབས་པའི་སྐབས་ཤིག་ཡུལ་དེའི་དགོན་པ་ཞིག་གི་སྒོ་འགྲམ་དེར་པར་རིས་ནང་མི་གྲོངས་མ་ཐག་པ་དང་། རོ་བམ་པ་དང་བསྔོས་པ། རུལ་བ། རྣགས་པ་ཞེས་གསུངས་པ་ལྟར་གྲོངས་ནས་ཉིན་ཞག་རེ་ཟུང་ཕྱིན་པའི་ཕུང་པོའི་པར་རིས་བཀོད་དེ་ཆེ་ཤེལ་བརྒྱུད་ནས་མིའི་ཕུང་པོའི་པར་རིས་ལ་བལྟ་རྒྱུ་ཡོད་པ་ཞིག་འདུག །འདིས་ཕྱོགས་གཅིག་ནས་ལུས་དྲན་པ་ཉེར་གཞག་བསྒོམ་རྒྱུར་ཕན་གྱི་ཡོད།

དེ་ཡང་རྒ་ཤིའི་སྡུག་བསྔལ་ལ་སོགས་པ་བསམས་ཏེ་དེ་དག་གི་རྒྱུ་གང་ཡིན་རྩད་གཅོད་པ་སྟེ་རྒ་ཤི་སྐྱེ་བ་ལས་འབྱུང་བ་དང་། སྐྱེ་བ་སྲིད་པའི་རྟེན་འབྲེལ་ལས་འབྱུང་བ། སྲིད་པའི་རྟེན་འབྲེལ་སྲེད་ལེན་གྱི་གསོས་བཏབ་པ་ལས་འབྱུང་བ་སོགས་ལུགས་ལྡོག་གི་སྒོ་ནས་དཔྱད་པ་བྱེད་དགོས། མ་རིག་པ་ཡོད་ན་དེ་ལ་བརྟེན་ནས་རྟེན་འབྲེལ་སྔ་མ་སྔ་མ་ལས་ཕྱི་མ་ཕྱི་མ་འབྱུང་བ་དང་། མ་རིག་པ་ལྡོག་པ་ལས་རྟེན་འབྲེལ་ཕྱི་མ་ཕྱི་མ་རྣམས་ལྡོག་པར་འགྱུར་བ་དཔེར་ན། རྒ་ཤིའི་སྡུག་བསྔལ་ལྡོག་པ་ལ་སྐྱེ་བ་ལྡོག་དགོས་པ་དང་། སྐྱེ་བ་ལྡོག་པ་ལ་སྐྱེ་བ་འཕེན་བྱེད་ཀྱི་སྲིད་པའི་རྟེན་འབྲེལ་ལྡོག་དགོས་པ་ལྟ་བུ་རྟེན་འབྲེལ་ཡན་ལག་བཅུ་གཉིས་ལུགས་འབྱུང་གི་སྒོ་ནས་འཁོར་བ་འགྲུབ་རིམ་དང་། ལུགས་ལྡོག་གི་སྒོ་ནས་མྱང་འདས་འགྲུབ་པའི་འཁོར་འདས་གཉིས་ཀྱི་འགྲུབ་རིམ་བསྟན་པ་ཤིན་ཏུ་གལ་ཆེན་པོ་ཡིན།

རང་རེའི་སོག་པོའི་དགོན་སྡེ་ཁག་ཏུ་ཡང་སྲིད་པའི་འཁོར་ལོ་ཆ་ལྔ་པའི་རི་མོ་འབྲི་སྲོལ་ཡོད་པ་ཤིན་ཏུ་གལ་ཆེན་པོ་ཡིན། འདིས་སངས་རྒྱས་པའི་ཆོས་ཀྱི་བདེན་པ་བཞིའི་ནང་གི་གཙོ་བོ་སྡུག་ཀུན་གཉིས་ཀྱི་སྐྱེ་རིམ་དང་ལྡོག་རིམ་བསྟན་པ་ཤིན་ཏུ་གནད་འགག་ཆེན་པོ་ཡིན། དེ་ལྟ་བུའི་སྲིད་པ་འཁོར་བའི་རྩ་བར་གྱུར་པའི་མ་རིག་པ་ཤེས་པའི་སྒོ་ནས་དེའི་གཉེན་པོ་སྟོང་ཉིད་རྟོགས་པའི་ལྟ་བ་སྐྱེད་ཐབས་བྱེད་དགོས་པ་ཡིན། སྟོང་པ་ཉིད་ཀྱི་ལྟ་བར་ཞི་སྒོ་གཉིས་པ་མེད་པ་ཞེས་གསུངས་པ་ལྟར། མ་རིག་པར་གནོད་བྱ་གནོད་བྱེད་དུ་སོང་བའི་སྒོ་ནས་གཉེན་པོར་གྱུར་པ་དེ་བདག་མེད་རྟོགས་པའི་ཤེས་རབ་ཁོ་ན་ཡིན། བྱམས་སོགས་རྨོངས་དང་འགལ་མེད་ཕྱིར། །ཤིན་ཏུ་ཉེས་པ་ཚར་གཅོད་མིན། །ཞེས་གསུངས་པ་ལྟར་བྱམས་པ་དང་བརྩེ་བ་ལ་སོགས་པས་རྨོངས་པ་བདེན་འཛིན་ནམ་བདག་འཛིན་ལ་བརྒྱུད་ནས་གནོད་པ་ཡོད་ཀྱང་། དེ་དང་འཛིན་སྟངས་འགལ་བ་མིན་པས་གནོད་བྱ་གནོད་བྱེད་དུ་སོང་བའི་གཉེན་པོ་མིན་ཞེས་གསུངས། དེས་ན་མ་རིག་པ་སྤོང་བ་ལ་བདག་མེད་རྟོགས་པའི་ཤེས་རབ་བསྐྱེད་དགོས་ཤིང་། དེ་ལ་ཏིང་ངེ་འཛིན་གྱི་བསླབ་པ་དང་། དེའི་སྔོན་དུ་ཚུལ་ཁྲིམས་ཀྱི་བསླབ་པ་དགོས་པ་སྟེ། དེ་ལྟ་བུའི་བསླབ་པ་གསུམ་གྱི་ཉམས་ལེན་ལ་བརྟེན་ནས་ཐར་པ་སྒྲུབ་པའི་རིམ་པ་གསུངས་པ་ཡིན།

བྱང་སེམས་དང་ཕྱིན་དྲུག་ཉམས་སུ་ལེན་ཚུལ།

དེའི་རྗེས་སུ་སྐྱེས་བུ་ཆེན་པོའི་ལམ་ལ་བརྟེན་ནས་རྣམ་མཁྱེན་སྒྲུབ་ཚུལ་གསུངས་པ་ལས། ཐོག་མར་སྐྱེས་བུ་ཆེན་པོའི་ལམ་གྱི་འཇུག་སྒོའམ་གཞུང་ཤིང་ལྟ་བུ་བྱང་ཆུབ་ཀྱི་སེམས་ཡིན་པས་དེ་འཆད་པ་ལ།

རང་ཉིད་སྲིད་མཚོར་ལྷུང་བ་ཇི་བཞིན་དུ། །

མར་གྱུར་འགྲོ་བ་ཀུན་ཀྱང་དེ་འདྲ་བར། །

མཐོང་ནས་འགྲོ་བ་སྒྲོལ་བའི་ཁུར་ཁྱེར་བའི། །

བྱང་ཆུབ་སེམས་མཆོག་འབྱོངས་པར་བྱིན་གྱིས་རློབས། །

ཞེས་གསུངས་ཏེ། འདིས་བྱང་ཆུབ་ཀྱི་སེམས་བསྒོམ་དགོས་པར་བསྟན། ད་ནངས་སྔ་དྲོ་མདོར་བསྡུས་ཤིག་ཞུས་པ་ལྟར་བྱང་ཆུབ་ཀྱི་སེམས་ཀྱི་གདམས་པ་སྟོན་པའི་གཞུང་གཙོ་བོ་སྤྱོད་འཇུག་ཡིན་པས་ཁྱེད་ཚོས་སྤྱོད་འཇུག་བལྟ་དགོས། སྤྱོད་འཇུག་དེ་དུས་རབས་བརྒྱད་པའི་ནང་མཛད་པར་གསུང་སྲོལ་ཡོད། དུས་རབས་བརྒྱད་པའི་ནང་སྤྱོད་འཇུག་མཛད་པ་ནས་བཟུང་དུས་ད་ལྟ་དུས་རབས་ཉེར་གཅིག་པར་སླེབས་པའི་བར་སྤྱིར་བྱང་ཆུབ་སེམས་སྦྱོང་གི་གདམས་པ་དང་ལྷག་པར་དུ་བདག་གཞན་མཉམ་བརྗེའི་གདམས་པ་སྟོན་པའི་གཞུང་ཞིག་ལ་སྤྱོད་འཇུག་ལས་ལྷག་པ་ཞིག་བྱུང་མྱོང་མེད། བྱང་སེམས་ཀྱི་གདམས་པ་སྟོན་པའི་གཞུང་ཟབ་ཤོས་དེ་ཡིན། འདིའི་ཁུངས་གཏུགས་སའི་རྩ་བ་ལྟ་བུ་མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བ་དང་བྱང་ཆུབ་སེམས་འགྲེལ་གཉིས་ཡིན། གཞུང་འདི་གཉིས་ལ་ཁུངས་གཏུགས་ཏེ་སྤྱོད་འཇུག་ནང་རིགས་པའི་རྣམ་གྲངས་མཐའ་ཡས་པའི་སྒོ་ནས་རང་གཅེས་འཛིན་གྱི་སྐྱོན་དང་གཞན་གཅེས་འཛིན་གྱི་ཡོན་ཏན་གསུངས་ཡོད།

ངོས་ལ་མཚོན་ནའང་མི་ཚེར་འགྱུར་བ་གཏོང་བའི་གཞུང་གཙོ་བོ་སྤྱོད་འཇུག་འདི་ཡིན། ཕྱི་ལོ་ ༡༩༦༩ ལོར་སྤྱོད་འཇུག་གི་བཤད་ལུང་ཞུས་ཏེ་དེ་ནས་བཟུང་གཞན་ལ་ཡང་སྤྱོད་འཇུག་འཆད་པ་དང་རང་གིས་ཀྱང་ཉམས་སུ་བླངས་ཏེ་ཕན་ཐོགས་ཤིན་ཏུ་ཆེན་པོ་བྱུང་། དེར་བརྟེན་ཁྱེད་ཚོས་ཀྱང་སྤྱོད་འཇུག་ལེགས་པོ་བལྟ་དགོས།

སེམས་ཙམ་བསྐྱེད་ཀྱང་ཚུལ་ཁྲིམས་རྣམ་གསུམ་ལ། །

གོམས་པ་མེད་ན་བྱང་ཆུབ་མི་འགྲུབ་པར། །

ལེགས་པར་མཐོང་ནས་རྒྱལ་སྲས་སྡོམ་པ་ལ། །

བརྩོན་པ་དྲག་པོས་སློབ་པར་བྱིན་གྱིས་རློབས། །

ཞེས་གསུངས་པ་ལྟར། སེམས་བསྐྱེད་ནས་སེམས་བསྐྱེད་པ་ཙམ་ལ་བཞག་སྟེ་རྣམ་མཁྱེན་འཐོབ་པར་ཤོག་སྙམ་དུ་སྨོན་པ་ཙམ་གྱིས་རྣམ་མཁྱེན་འཐོབ་པར་མི་ནུས་པས་རྣམ་མཁྱེན་དངོས་སུ་བསྒྲུབ་དགོས་པ་ཡིན། དེ་བསྒྲུབ་པ་ལ་མདོར་བསྡུས་ན་ལམ་ཐབས་ཤེས་གཉིས་དང་། དེ་ཡང་རྒྱས་པར་ཕྱེ་ན་ཕ་རོལ་ཏུ་ཕྱིན་པ་དྲུག་ལ་སོགས་པ་ཉམས་སུ་བླངས་ཏེ་བསྒྲུབ་དགོས་པ་ཡིན། འདིར་བྱང་ཆུབ་སེམས་དཔའི་ཚུལ་ཁྲིམས་གསུམ་ཞེས་གསུངས་པ་ནི། ཉེས་སྤྱོད་སྡོམ་པའི་ཚུལ་ཁྲིམས་དང་། དགེ་བ་ཆོས་སྡུད་ཀྱི་ཚུལ་ཁྲིམས། སེམས་ཅན་དོན་བྱེད་ཀྱི་ཚུལ་ཁྲིམས་བཅས་ཡིན་ཞིང་། འདི་གསུམ་གྱི་ནང་དུ་བྱང་ཆུབ་སེམས་དཔའི་བསླབ་བྱ་ཡོངས་རྫོགས་འདུས་པས་བསླབ་བྱ་དེ་དག་ལག་ཏུ་བླང་དགོས་པར་གསུངས། བསླབ་བྱའི་གཙོ་བོ་བསམ་གཏན་དང་ཤེས་རབ་སྟེ་ཞི་ལྷག་གཉིས་པོ་དེ་ཡིན་པས་དེ་གཉིས་འཆད་པ་ལ།

ལོག་པའི་ཡུལ་ལ་གཡེང་བ་ཞི་བྱེད་ཅིང༌། །

ཡང་དག་དོན་ལ་ཚུལ་བཞིན་དཔྱོད་པ་ཡི། །

ཞི་གནས་ལྷག་མཐོང་ཟུང་དུ་འབྲེལ་བའི་ལམ། །

མྱུར་དུ་རྒྱུད་ལ་སྐྱེ་བར་བྱིན་གྱིས་རློབས། །

ཞེས་གསུངས་ཏེ། གཞུང་འདིས་ཞི་ལྷག་གཉིས་རྩལ་དུ་བཏོན་ནས་གསུངས། ལོག་པའི་ཡུལ་ཞེས་པ་དགེ་སྡིག་གཉིས་ལས་སྡིག་པ་ལ་ལོག་པ་ཞེས་གསུངས་པའི་ལོག་པ་དེ་མིན་པར་སྐབས་འདིའི་ལོག་པ་ནི་སྐབས་སུ་བབས་པའི་དམིགས་པ་ལས་གཞན་དུ་གྱུར་པའི་ཡུལ་ལ་གོ་བ་ཡིན། དེ་ཡང་སྐབས་བབ་ཀྱི་དམིགས་པ་ལས་གཞན་དུ་གྱུར་པའི་ཡུལ་ལ་བློ་འཕྲོས་ན་འཕྲོ་རྒོད་ཀྱི་དབང་གིས་སེམས་རྩེ་གཅིག་པའི་ཏིང་ངེ་འཛིན་བསྒྲུབ་པར་སྐྱོན་འབྱུང་བས། སྐབས་སྟོབས་ཀྱིས་ལོག་པ་ཞེས་སྦྱར་ཡང་རུང་བ་ཡིན། འདིའི་ལོག་པ་དེ་ས་ཡང་འཇུག་ཅན་གྱི་ལོགས་ཞེས་སྦྱར་ཏེ་དམིགས་པ་དེ་ལས་ལོགས་སུའམ་གཞན་ལ་བློ་འཕྲོ་བའི་དོན་ལ་ཡང་གོ་རུང་བ་ཡིན།

དེ་ཡང་། ལོག་པའི་ཡུལ་ལ་གཡེང་བ་ཞི་བྱེད་ཅིང་། །ཞེས་པས་ཞི་གནས་དང་། ཡང་དག་དོན་ལ་ཚུལ་བཞིན་དཔྱོད་པ་ཡི། །ཞེས་པས་ལྷག་མཐོང་བསྟན་པ་ཡིན། དེ་ལྟ་བུའི། ཞི་གནས་དང་ལྷག་མཐོང་ཟུང་དུ་འབྲེལ་བའི་ལམ། །མྱུར་དུ་རྒྱུད་ལ་སྐྱེ་བར་བྱིན་གྱིས་རློབས། །ཞེས་གསུངས་ཏེ། གཞུང་འདིས་བྱང་ཆུབ་སེམས་དཔའི་ཕྱིན་དྲུག་གི་སྤྱོད་པ་སྤྱི་དང་ལྷག་པར་ཞི་ལྷག་གི་བསླབ་བྱ་གཉིས་གསུངས་པ་ཡིན། འདིའི་མཚམས་སུ་སང་ཞོགས་ལམ་གཙོ་འདོན་རྒྱུ་དང་། དེའི་རྗེས་སུ་སྔགས་ལམ་ལ་འཇུག་པར་བསྟན་པའི་གཞུང་འདིའི་འཕྲོ་དེ་བསྐྱངས་ན་འཚམས་པོ་ཡོད། དེ་ལྟར་སང་ཉིན་གཞུང་གི་ཁྲིད་འཕྲོ་བསྐྱལ་ཏེ་དེའི་རྗེས་སུ་འཇིགས་བྱེད་ཀྱི་དབང་ཆེན་བྱ་རྒྱུ་ཡིན།

སོག་ཡུལ་དུ་ཐེངས་དང་པོ་ཕེབས་པ།

སྔར་ཕྱི་ལོ་ ༡༩༧༩ ལོར་ངོས་སོག་ཡུལ་དུ་ཐེངས་དང་པོ་འགྲོ་བའི་སྐབས། སོག་ཡུལ་དེ་དམར་པོའི་དབང་སྒྱུར་འོག་གནས་ཡོད་པས་དགའ་ལྡན་དགོན་པའི་ལྕགས་རིའི་ནང་རོལ་ཏུ་ཞལ་འདོན་བྱེད་ཆོག་པ་ལྟ་བུའི་རང་དབང་ཅུང་ཟད་ཡོད་ཀྱང་ལྕགས་རིའི་ཕྱི་རོལ་ཏུ་ཆོས་ཁས་མི་ལེན་མཁན་ Atheist ཡིན་ཁུལ་བྱས་ཏེ་བསྡད་དགོས་ཀྱི་ཡོད། གསུངས་ཏེ་བཞད། སྐབས་དེར་ངོས་ཀྱིས་འབྱུང་འགྱུར་སྤྱིར་བསྟན་པ་ལ་བར་ཆད་ཀྱིས་མི་ཚུགས་པར་ཉམས་པ་སོར་ཆུད་པ་དང་། ཡང་སྒོས་འཇམ་མགོན་བླ་མའི་བསྟན་པ་ཉམས་པ་སོར་ཆུད་པ་ཞིག་བྱུང་ན་སྙམ་པའི་སྨོན་ལམ་དང་བཅས་འཇིགས་བྱེད་བཅུ་གསུམ་མའི་དབང་ཆེན་ཞིག་བསྐུར་བ་ཡིན། སྐབས་དེར་དྲུག་ཅུ་མ་འདོན་པའི་སྐབས་དགའ་ལྡན་དགོན་པའི་ལས་ཀ་བྱེད་མཁན་དེ་དག་གིས་དྲུག་ཅུ་མ་བཏོན་ན་མི་འགྲིག་ཅེས་བརྗོད་སོང་། སྔར་དྲུག་ཅུ་མ་དེ་གུང་ཁྲན་ཏང་གི་མགོ་ལ་བརྒྱག་གི་མེད་དམ་སྙམ་དུ་དྲན་གྱི་ཡོད་པ་འདྲ། གང་ལྟར་དྲུག་ཅུ་མར་དམ་བསྒྲགས་བྱས་ཏེ་འདོན་ཆོག་གི་མེད། གསུངས་ཏེ་བཞད།

ཁྱེད་ཚོ་སོག་པོ་རྣམས་དད་པ་རྩེ་གཅིག་པ་ཡིན་སྟབས་དེ་རིང་འདིར་ཡང་འཇིགས་བྱེད་ལྷ་བཅུ་གསུམ་པའི་དབང་བྱ་རྒྱུ་བྱས་པ་ཡིན། ཐོག་མར་སྤྱན་རས་གཟིགས་རྒྱལ་བ་རྒྱ་མཚོའི་དབང་ཞིག་བྱས་ན་སྙམ་དུ་དྲན་པ་རེད། འོན་ཀྱང་བསམ་བློ་གཞན་ཞིག་གཏོང་སྐབས་འཇིགས་བྱེད་འདི་དགེ་ལྡན་པའི་ཐུན་མོང་མིན་པའི་ཡི་དམ་དང་། ལྷག་པར་ཁྱེད་ཚོ་སོག་ཡུལ་དགའ་ལྡན་དགོན་པའི་ཚོགས་གཞུང་ལ་འཇིགས་བྱེད་འདོན་བཞིན་ཡོད་སྟབས་འཇིགས་བྱེད་ཀྱི་དབང་ཞིག་བྱས་ན་སྙམ་དུ་དྲན་པ་རེད། དེར་བརྟེན་སང་ཉིན་བཅུ་གསུམ་མའི་དབང་གི་སྟ་གོན་བྱ་རྒྱུ་ཡིན། དབང་ཞུ་བར་དམ་ཚིག་གཙང་མ་དགོས་པ་ཡིན། ཁྱེད་ཚོས་འདིར་དེབ་ཅིག་ཀྱང་བཏོན་འདུག །

རྒྱལ་པོ་ཤུགས་ལྡན་བསྟེན་ན་༸གོང་ས་ལྔ་པའི་སྐབས་ནས་དམ་ཚིག་གི་བསྲེ་ལྷད་ཡོད་ཅིང་། སྐུ་ཕྲེང་བཅུ་གསུམ་པའི་སྐབས་སུ་དམ་ཚིག་གི་བསྲེ་ལྷད་ཡོད། ངོས་ཀྱིས་ཚེ་སྟོད་ལ་དོལ་རྒྱལ་བསྟེན་ཡང་དེ་ངོས་རང་ནོར་བ་རེད། ཕྱི་ལོ་ ༡༩༧༠ དོན་གྲངས་ཀྱི་སྐབས་ནས་ངོས་ཀྱིས་དོལ་རྒྱལ་གྱི་གནས་ཚུལ་སྐོར་བརྟག་དཔྱད་ཞིབ་ཏུ་བྱས་ཏེ་མཚམས་འཇོག་བྱས་པ་ཡིན་ལ། དེ་ནས་བཟུང་གཞན་ལ་ཡང་རྒྱལ་པོ་ཤུགས་ལྡན་སྟེན་མཁན་རྣམས་ངོས་ཀྱི་འགྲམ་ནས་བཀའ་ཆོས་ཞུས་ཏེ་དབང་དང་སྡོམ་པ་སོགས་ལེན་དུ་མ་ཡོང་ཞེས་བརྗོད་ཀྱི་ཡོད། ཁྱེད་ཚོའི་གྲས་སུ་ཡང་གལ་ཏེ་ཤུགས་ལྡན་སྟེན་མཁན་དེ་འདྲ་ཡོད་ན་སང་ཉིན་དབང་ཞུ་བར་མ་ཡོང་ཞེས་བརྗོད་རྒྱུ་ཡིན། དེ་རིང་འདིར་ནང་ཆོས་ཀྱི་ངོ་སྤྲོད་ལྟ་བུ་ཞིག་ཡིན་པས་སྐྱོན་མེད་ཀྱང་སང་ཉིན་སྡོམ་པ་ཞུ་དགོས་པ་ཡིན་པས་དམ་ཚིག་གཙང་མ་ཡོད་པ་ཞིག་ངེས་པར་དགོས་པ་རེད།

རྒྱལ་པོ་ཤུགས་ལྡན་༸གོང་ས་ལྔ་པ་ཆེན་པོའི་སྐབས་སུ་བྱུང་བ་ཡིན་པས་དེའི་སྐོར་རྒྱུས་ཆེ་ཤོས་དེ་༸གོང་ས་ལྔ་པ་ཆེན་པོ་ཡིན། ༸གོང་ས་ལྔ་པ་ཆེན་པོས་དོལ་རྒྱལ་ལ་ངོས་འཛིན་ཇི་འདྲ་ཞིག་གནང་གི་ཡོད་ཅེ་ན། རྒྱུ་ཡི་ཁྱད་པར་སྨོན་ལམ་ལོག་པ་ལས་བྱུང་བ། ངོ་བོའི་ཁྱད་པར་དམ་སྲི་འབྱུང་པོ་ཡིན་པ། བྱེད་ལས་ཀྱི་ཁྱད་པར་བསྟན་པ་དང་འགྲོ་བ་ལ་གནོད་པ་བྱེད་མཁན་ཡིན་པར་གསུངས་ཡོད།

ངོས་ཀྱི་ཆོས་འབྲེལ་དེ་འདིར་མཚམས་འཇོག་རྒྱུ་ཡིན། ཁྱེད་ཚོ་དོན་གཉེར་ཅན་དེ་འདྲ་ཡོད་ན་འདིར་བསྐྱར་བཤད་ཀྱི་ཆེད་ཆུ་ཚོད་གཅིག་གམ་ཆུ་ཚོད་ཕྱེད་ཙམ་རིང་ཆོས་ཐུན་ཞིག་འཚོགས་ན་ལེགས་པོ་ཡོད། སྒོ་མང་གི་མཁན་པོ་ལས་ཟུར་རྣམ་པ་གཉིས་དང་རྒན་ཡོན་ཏན་བཅས་ཡོད་པས་དེ་དག་དང་དྲི་བ་དྲིས་ལན་ཅུང་ཟད་བྱས་ན་ཕན་ཐོགས་ཡོང་ངེས་ཡིན། གལ་ཏེ་བྲེལ་བ་ཡོད་པ་དེ་འདྲ་ཡིན་ན་ངེས་པར་བསྡད་དགོས་དོན་མེད། ལམ་རིམ་སྨོན་ལམ་སོགས་གསུངས་ཏེ་ཉིན་དང་པོའི་ཕྱི་དྲོའི་ཆོས་ཐུན་གྲུབ་པར་མཛད།

ཉིན་གཉིས་པའི་སྔ་དྲོའི་ཆོས་ཐུན།

ཕྱི་ལོ་ ༢༠༡༣ ཟླ་ ༡༢ ཚེས་ ༣།

ལམ་གཙོའི་བཀའ་ཁྲིད།

ཤེར་སྙིང་དང་ཉན་ཐོས་ཞི་ཚོལ་མ། རྩ་ཤེའི་མཆོད་བརྗོད། རྣམ་འགྲེལ་གྱི་མཆོད་བརྗོད། སངས་རྒྱས་ཆོས་ཚོགས་མ་བཅས་གསུང་མཚམས།

ཁ་སེང་གི་འཕྲོ་ནས་མར་འདོན་རྒྱུ་ཡིན། ལོག་པའི་ཡུལ་ལ་གཡེང་བ་ཞི་བྱེད་ཅིང༌། །ཡང་དག་དོན་ལ་ཚུལ་བཞིན་དཔྱོད་པ་ཡི། །ཞི་གནས་ལྷག་མཐོང་ཟུང་དུ་འབྲེལ་བའི་ལམ། །མྱུར་དུ་རྒྱུད་ལ་སྐྱེ་བར་བྱིན་གྱིས་རློབས། །ཞེས་པའི་གཞུང་འདིའི་མཚམས་ནས་ལམ་གཙོ་འཁྲིད་རྒྱུ་ཡིན། ཁ་སང་ཞུས་པ་ལྟར་ལམ་གཙོའི་བརྗོད་བྱ་ནི། ངེས་ལེགས་ཐར་པ་དང་ཐམས་ཅད་མཁྱེན་པའི་གོ་འཕང་གཉིས་བསྒྲུབ་བྱར་བཞག་སྟེ་དེའི་སྒྲུབ་ཐབས་གསུང་བཞིན་ཡོད། དེ་ཡང་ངེས་ལེགས་ཐམས་ཅད་མཁྱེན་པ་སྒྲུབ་པའི་རྩ་བ་བྱང་ཆུབ་ཀྱི་སེམས་ཡིན་ལ། སྐབས་འདིར་དེའི་སྔོན་འགྲོར་ངེས་འབྱུང་གསུངས།

རྗེ་བཙུན་བླ་མ་རྣམས་ལ་ཕྱག་འཚལ་ལོ། །

རྒྱལ་བའི་གསུང་རབ་ཀུན་གྱི་སྙིང་པོའི་དོན། །
རྒྱལ་སྲས་དམ་པ་རྣམས་ཀྱིས་བསྔགས་པའི་ལམ། །
སྐལ་ལྡན་ཐར་འདོད་རྣམས་ཀྱི་འཇུག་ངོགས་དེ། །
ཇི་ལྟར་ནུས་བཞིན་བདག་གིས་བཤད་པར་བྱ། །

ཞེས་གསུངས་ཏེ་ངེས་འབྱུང་། བྱང་སེམས། ཡང་དག་པའི་ལྟ་བ་རྣམས་གཞུང་འདིས་དཀྱུས་གཅིག་ཏུ་བསྟན་པར་བཤད་ཀྱང་རུང་ཞིང་། ཡང་། རྒྱལ་བའི་གསུང་རབ་ཀུན་གྱི་སྙིང་པོའི་དོན། །ཞེས་པས་ངེས་འབྱུང་དང་། རྒྱལ་སྲས་དམ་པ་རྣམས་ཀྱིས་བསྔགས་པའི་ལམ། །ཞེས་པས་བྱང་སེམས། སྐལ་ལྡན་ཐར་འདོད་རྣམས་ཀྱི་འཇུག་ངོགས། ཞེས་པས་ཡང་དག་པའི་ལྟ་བ་བསྟན་པར་སྦྱར་དེ་བཤད་ཀྱང་རུང་བ་ཡིན། ཇི་ལྟར་ནུས་བཞིན་བདག་གིས་བཤད་པར་བྱ། །ཞེས་པས་རྩོམ་པར་དམ་བཅའ་བ་བསྟན་པ་ཡིན།

གང་དག་སྲིད་པའི་བདེ་ལ་མ་ཆགས་ཤིང་། །
དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །
རྒྱལ་བ་དགྱེས་པའི་ལམ་ལ་ཡིད་རྟོན་པའི། །
སྐལ་ལྡན་དེ་དག་དང་བའི་ཡིད་ཀྱིས་ཉོན། །

ཅེས་གསུངས་པ་སྣོད་ལྡན་ཉན་པར་བསྐུལ་བ་སྟེ། སྐབས་འདིར་ཚ་ཁོ་དབོན་པོ་ངག་དབང་གྲགས་པར་གདམས་པ་ཡིན། གཞུང་འདི་ཡང་གོང་ལྟར་དཀྱུས་གཅིག་ཏུ་བཤད་ཀྱང་རུང་ལ། ཡང་། གང་དག་སྲིད་པའི་བདེ་ལ་མ་ཆགས་ཤིང་། །ཞེས་པ་ངེས་འབྱུང་དང་། དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །ཞེས་དལ་འབྱོར་དོན་ཡོད་པར་བྱ་བའི་ཕྱིར་བསླབ་པར་བྱ་བའི་གཙོ་བོ་བྱང་ཆུབ་ཀྱི་སེམས་ཡིན་པས་གཞུང་དེས་བྱང་ཆུབ་ཀྱི་སེམས་གསུངས། རྒྱལ་བ་དགྱེས་པའི་ལམ་ལ་ཡིད་རྟོན་པའི། །ཞེས་རྒྱལ་བ་དགྱེས་པའི་ལམ་མམ་ཞི་སྒོ་གཉིས་པ་མེད་པ་སྟོང་ཉིད་རྟོགས་པའི་ལྟ་བ་དེ་གསུངས། དེ་ལྟ་བུའི་ལམ་ལ་ཡིད་རྟོན་པའི། སྐལ་ལྡན་དེ་དག་དང་བའི་ཡིད་ཀྱིས་ཉོན། །ཅེས་གསུངས་ཏེ། སྐལ་ལྡན་དེ་དག་ཅེས་པས་དངོས་སུ་ཚ་ཁོ་དབོན་པོ་ངག་དབང་གྲགས་པར་གདམས་ཀྱང་བརྒྱུད་ནས་དུས་ད་ལྟའི་བར་འབུམ་ཕྲག་མང་པོ་བྱུང་བའི་རྗེའི་རྗེས་འབྲང་དེ་དག་ལ་གདམས་པ་ཡིན།

ལམ་གཙོའི་སྐབས་འདིར་ངེས་འབྱུང་ལ་མཚོན་ན་ངེས་འབྱུང་དགོས་པའི་རྒྱུ་མཚན། ངེས་འབྱུང་ཇི་ལྟར་སྒོམ་པའི་ཚུལ། བསྒོམས་ནས་ངེས་འབྱུང་སྐྱེས་པའི་ཚད་བཅས་གསུངས་པ་དེ་བཞིན་དུ་དོན་གྱིས་བྱང་ཆུབ་ཀྱི་སེམས་ལ་ཡང་དེ་བསྒོམ་དགོས་པའི་རྒྱུ་མཚན། སྒོམ་པའི་ཚུལ། བྱང་སེམས་ལ་མྱོང་བ་སྐྱེས་པའི་ཚད་བཅས་ཡོད་པ་ལས། བྱང་སེམས་ལ་མྱོང་བ་སྐྱེས་པའི་ཚད་དེ་ངེས་འབྱུང་གི་མྱོང་བ་སྐྱེས་པའི་ཚད་བསྟན་པས་རིགས་བསྒྲེས་ཏེ་ཤེས་པར་ནུས་པས་དངོས་སུ་མ་གསུངས། དེ་བཞིན་དུ་ཡང་དག་པའི་ལྟ་བ་རྟོགས་དགོས་པའི་རྒྱུ་མཚན། ལྟ་བ་དེ་ཇི་ལྟར་གཏན་ལ་འབེབས་པའི་ཚུལ། ལྟ་བའི་དཔྱད་པ་རྫོགས་པའི་ཚད་བཅས་གསུངས་པ་ལས། ཐོག་མར་ངེས་འབྱུང་དགོས་པའི་རྒྱུ་མཚན་བསྟན་པ་ལ།

རྣམ་དག་ངེས་འབྱུང་མེད་པར་སྲིད་མཚོ་ཡི། །
བདེ་འབྲས་དོན་གཉེར་ཞི་བའི་ཐབས་མེད་ལ། །
སྲིད་ལ་བརྐམ་པ་ཡིས་ཀྱང་ལུས་ཅན་རྣམས། །
ཀུན་ནས་འཆིང་ཕྱིར་ཐོག་མར་ངེས་འབྱུང་བཙལ། །

ཞེས་གསུངས་ཏེ། ངེས་འབྱུང་མེད་པར་སྲིད་པའི་ཕུན་ཚོགས་དོན་གཉེར་གྱི་བློ་ལྡོག་མི་ནུས་པ་དང་། སྲིད་པའི་ཕུན་ཚོགས་ལ་ཇི་ཙམ་ཞེན་པ་ཆེ་བ་དེའི་ཚོད་ཀྱིས། བདེ་སྨོན་དུ། འདོད་སྲེད་ཞགས་པས་འཁོར་བའི་བཙོན་རར་བཅིངས། །ཞེས་གསུངས་པ་ལྟར་འོང་བ་ཡིན། སྲེད་ལེན་གཉིས་སྲིད་པ་འཁོར་བར་སྐྱེ་བ་ལ་དེ་མ་ཐག་གསོས་འདེབས་བྱེད་དེ་ཡིན་པས་དེ་གཉིས་འཁོར་བར་འཆིང་བྱེད་ཀྱི་རྩ་བའམ་གཙོ་བོ་ཡིན་ཕྱིར། སྲིད་ལ་བརྐམ་པ་སྟེ་ཆགས་པ་ཡིས་ཀྱང་ལུས་ཅན་རྣམས་ཀུན་ནས་འཆིང་ཕྱིར་ཐོག་མར་ངེས་འབྱུང་བཙལ་དགོས་པར་གསུངས།

སྤྱིར་ངེས་པར་འབྱུང་བའམ་ཡིད་འབྱུང་བ་ཞེས་པ། ཡིད་བསུན་ནས་དེ་ལས་ཐར་འདོད་ཀྱི་བློ་ཞིག་ལ་གོ་ཞིང་། དེ་ཡང་སྐྱེས་བུ་ཆུང་ངུའི་སྐབས་ཀྱི་ངན་འགྲོའི་སྡུག་བསྔལ་བསམས་ཏེ། དེ་ལས་ཐར་འདོད་ཀྱི་བློ་སྐྱེས་པ་ནས་བཟུང་སྟེ། ངེས་པར་འབྱུང་འདོད་ཀྱི་བློ་ཙམ་སྐྱེས་པར་འཇོག་རུང་།

སྡུག་བསྔལ་ཤེས་དགོས་པར་གསུངས་པའི་སྡུག་བསྔལ།

བཅོམ་ལྡན་འདས་ཀྱིས། འདི་ནི་སྡུག་བསྔལ་འཕགས་པའི་བདེན་པའོ། །འདི་ནི་ཀུན་འབྱུང་འཕགས་པའི་བདེན་པའོ། །འདི་ནི་འགོག་པ་འཕགས་པའི་བདེན་པའོ། །འདི་ནི་ལམ་འཕགས་པའི་བདེན་པའོ། །ཞེས་བདེན་བཞིའི་ངོ་བོ་ལ་བཟླས་པ་དང་། འདིའི་སྐབས་དངོས་ཡོད་གནས་ཚུལ་ཇི་ཡིན་གསུངས་པ་ལས་བླང་དོར་ཇི་ལྟར་བྱེད་ཚུལ་སྐོར་མ་གསུངས། གཞིའི་དངོས་ཡོད་གནས་ཚུལ་གསུངས་པའི་རྗེས་སུ་དེ་ལ་བླང་དོར་གྱི་འཇུག་ལྡོག་ཇི་ལྟར་བྱེད་ཚུལ་བསྟན་པའི་ཕྱིར། སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ། འགོག་པ་མངོན་དུ་བྱ། ལམ་བསྒོམ་པར་བྱ་ཞེས་གསུངས།

འོ་ན་བདེན་བཞིར་བླང་དོར་གྱི་འཇུག་ལྡོག་དེ་ལྟར་བྱེད་པའི་དགོས་པ་གང་ཡོད་ཅེ་ན། སྡུག་བསྔལ་གཏན་དུ་ཟད་ཟིན་པའི་རྗེས་སུ་སླར་ཤེས་པར་བྱར་མེད་ཅིང་། ཀུན་འབྱུང་རྩ་བ་ནས་སྤངས་ཟིན་པའི་རྗེས་སུ་སླར་སྤང་བར་བྱར་མེད་པ། མཐར་ཐུག་ཐར་པའི་གོ་འཕང་ངམ་འགོག་པ་ཐོབ་ཟིན་པའི་རྗེས་སུ་སླར་མངོན་དུ་བྱར་མེད་པ། ལམ་བསྒོམས་ཟིན་པའི་རྗེས་སུ་སླར་བསྒོམ་དུ་མེད་པར་གསུངས་ཏེ། བདེན་བཞིའི་བླང་དོར་གྱི་འཇུག་ལྡོག་ཚུལ་བཞིན་ཉམས་སུ་བླངས་ན་དེའི་འབྲས་བུར་སྲིད་པ་འཁོར་བ་ལས་ཡོངས་སུ་ཐར་བའི་ཐར་པའི་གོ་འཕང་འཐོབ་ནུས་པར་གསུངས།

ཡང་འགྲེལ་ལུགས་གཅིག་ལ་ཐ་སྙད་པའི་དབང་དུ་བྱས་ཏེ་བདེན་བཞིའི་བླང་དོར་འཇུག་ལྡོག་འཐད་ཀྱང་། དོན་དམ་པའི་དབང་དུ་བྱས་ན་སྡུག་བསྔལ་ཤེས་པར་བྱ་བ་དང་ཀུན་འབྱུང་སྤང་བར་བྱ་བ། འགོག་པ་མངོན་དུ་བྱ་བ་དང་ལམ་བསྒོམ་པར་བྱ་བ་མེད་པར་གསུངས་པ་སྟེ། བདེན་གཉིས་དང་སྦྱར་ནས་འཆད་སྟངས་ཤིག་ཀྱང་ཡོད། འདི་དབུ་མ་པའི་ལུགས་ཀྱི་དགོངས་པ་འགྲེལ་ལུགས་ཡིན།

པཎ་ཆེན་བློ་བཟང་ཆོས་རྒྱན་གྱིས། འཁོར་བའི་ཉེས་བརྒྱ་སེམས་པའི་ཚུལ། །
མང་ཡང་སྡུག་བསྔལ་སྡུག་བསྔལ་ལས། །འཇིགས་ནས་ཐར་འདོད་ཕྱུགས་ལའང་ཡོད། །ཅེས་སྡུག་བསྔལ་གྱི་སྡུག་བསྔལ་ལས་ཐར་འདོད་དུད་འགྲོར་ཡང་ཡོད་ཅིང་། ཟག་བཅས་ཚོར་བ་བདེ་བ་ལས། །ཡིད་འབྱུང་ཕྱི་རོལ་པ་ལའང་མཆིས། །ཞེས་འགྱུར་བའི་སྡུག་བསྔལ་ཟག་བཅས་ཀྱི་ཚོར་བ་བདེ་བ་ལས་ཐར་འདོད་འདོད་པའི་ཕུན་ཚོགས་ལ་ཉེས་དམིགས་སུ་བལྟས་ཏེ། བསམ་གཟུགས་ཀྱི་ཏིང་ངེ་འཛིན་ནམ་ཁམས་གོང་མའི་ཡོན་ཏན་དོན་དུ་གཉེར་བའི་མུ་སྟེགས་པ་ལའང་ཡོད་པར་གསུངས།

དེས་ན། བཅོམ་ལྡན་འདས་ཀྱིས་སྡུག་བསྔལ་ཤེས་པར་བྱ་ཞེས་གསུངས་པའི་སྡུག་བསྔལ་དེ་གང་ཡིན་ཞེ་ན། དེས་ན་འདུ་བྱེད་རང་བཞིན་གྱི། །ཉེ་བར་ལེན་པའི་ཕུང་པོ་འདི། །སྡུག་བསྔལ་གྲུབ་དང་འགྲུབ་པའི་སྣོད། །ནད་དང་འབྲས་དང་ཟུག་རྔུ་ལྟར། །དམིགས་ནས་བསྒོམས་ན་བྱིངས་གཡོ་ལགས། །ཞེས་གསུངས་ཏེ། སྤྱིར་ཚོར་བ་སྡུག་བསྔལ་དུད་འགྲོས་ཀྱང་མི་འདོད་པས་སྡུག་བསྔལ་གྱི་སྡུག་བསྔལ་ལས་ཐར་འདོད་དུད་འགྲོ་ལ་ཡང་ཡོད་པ་དང་། རང་རེ་ཕལ་མོ་ཆེས་འདོད་པའི་ཡོན་ཏན་ལ་ཉེས་དམིགས་སུ་མཐོང་རྒྱུ་ཕར་ཟད། དངོས་པོ་ཡར་རྒྱས་གཏོང་དགོས་པ་དང་ཕྱུག་པོར་འགྱུར་དགོས་ཞེས་བཤད་དེ་འགྱུར་བའི་སྡུག་བསྔལ་ཟག་བཅས་ཀྱི་ཕུན་ཚོགས་སམ་འཁོར་བའི་བདེ་བའི་རིགས་ལ་མངོན་པར་འདོད་པའམ་ཡིད་མངོན་དུ་ཕྱོགས་ཏེ་འགྲོ་བཞིན་ཡོད་པས། དེ་ལྟ་བུའི་ཟག་བཅས་ཀྱི་ཕུན་ཚོགས་འགྱུར་བའི་སྡུག་བསྔལ་དུ་ཤེས་པར་བྱས་ཏེ་དེ་ལས་ཡིད་འབྱུང་དགོས་པ་དང་། ལྷག་པར་བཅོམ་ལྡན་འདས་ཀྱིས། སྡུག་བསྔལ་དེ་དག་གང་ལ་བརྟེན་ནས་འབྱུང་བའི་རྩ་བ་ལས་ཉོན་གྱི་གཞན་དབང་ཅན་གྱི་ཉེ་བར་ལེན་པའི་ཕུང་པོའི་སྐྱེ་བའམ། ཉེ་བར་ལེན་པའི་ཕུང་པོ་དེ་འདུ་བྱེད་ཀྱི་སྡུག་བསྔལ་ལ་བཞག་སྟེ། དེ་ལས་ཐར་འདོད་ཀྱི་བློ་སྐྱེ་དགོས་ཞེས་གསུངས་ཤིང་སངས་རྒྱས་པའི་ཆོས་ཀྱི་འགྲོ་སྟངས་དེ་ཡིན། དེ་ལྟ་བུའི་འདུ་བྱེད་ཀྱི་སྡུག་བསྔལ་སྡུག་བསྔལ་དུ་མཐོང་སྟེ་དེ་ལས་ངེས་པར་འབྱུང་འདོད་ཀྱི་བློ་དེར་རྣམ་དག་ངེས་འབྱུང་ཞེས་བརྗོད་ལ། དེ་མེད་པར་སྲིད་པ་འཁོར་བ་ལས་ཐར་ཐབས་མེད་པས་དེ་བསྐྱེད་དགོས་པར་གསུངས། དེ་དག་གིས་ངེས་འབྱུང་དགོས་པའི་རྒྱུ་མཚན་གསུངས་ནས།

ཚེ་འདིའི་སྣང་ཤས་ལྡོག་ཚུལ།

ངེས་འབྱུང་ཇི་ལྟར་སྒོམ་པའི་ཚུལ་གང་ཡིན་ཞེ་ན།

དལ་འབྱོར་རྙེད་དཀའ་ཚེ་ལ་ལོང་མེད་པ། །

ཡིད་ལ་གོམས་པས་ཚེ་འདིའི་སྣང་ཤས་ལྡོག །

ཅེས་གསུངས་ཏེ། ངེས་འབྱུང་སྒོམ་ཚུལ་ལ་ཚེ་འདིའི་སྣང་ཤས་ལྡོག་པ་དང་ཕྱི་མའི་སྣང་ཤས་ཟློག་པའི་ཚུལ་གཉིས་གསུངས། གོང་དུ་ཡོན་ཏན་གཞིར་གྱུར་མའི་ནང་གསུངས་པ་ལྟར། དལ་འབྱོར་དོན་ཆེ་རྙེད་དཀའ་དང་འཆི་བ་མི་རྟག་པ་ལ་སོགས་པ་བསམས་ཏེ། རྟག་འཛིན་གྱི་བློས་ཚེ་འདི་ཁོ་ནའི་དོན་བསམ་པའམ་ཚེ་འདི་ཁོ་ན་གལ་ཆེ་ཤོས་སུ་བརྩི་བའི་བློ་དེ་ཤུགས་ཆུང་དུ་གཏོང་དགོས། ཚེ་འདི་འཚོ་དགོས་ཀྱང་ཚེ་འདི་ཁོ་ན་བསམས་ནས་བསྡད་ན་ནམ་ཕུགས་གཏན་གྱི་འདུན་མ་བསྒྲུབ་མི་ནུས་ལ། ཚེ་འདི་ཁོ་ནར་ཞེན་པའི་རྟག་འཛིན་གྱི་བློས་རང་རེ་རྣམས་ཕུང་བར་བྱེད་པ་ཡིན།

དེ་ཡང་བཅོམ་ལྡན་འདས་ཀྱིས་ཕྱིན་ཅི་ལོག་གི་ལྟ་བ་བཞི་ཞེས་གསུངས་པ་ལྟར། མི་རྟག་པ་ལ་རྟག་པར་ཞེན་པའི་བློས་ཕུང་བར་བྱེད་ལ། སྡུག་བསྔལ་ལ་བདེ་བར་ཞེན་པའི་བློས་ཀྱང་ཕུང་བར་བྱེད། དཔེར་ན། ཟག་བཅས་ཀྱི་ཚོར་བ་བདེ་བ་སྡུག་བསྔལ་བའི་རང་བཞིན་ཡིན་ཡང་དེ་ལ་ཤིན་ཏུ་རྩ་ཆེན་པོར་བརྩིས་ཏེ་དོན་དུ་གཉེར་བ་དང་། དེ་བཞིན་དུ་བདག་མེད་པ་ལ་བདག་ཏུ་འདུ་ཤེས་པའི་བློས་ཕུང་བར་བྱེད་ལ། མི་གཙང་བ་ལ་གཙང་བར་ཞེན་པའི་བློས་ཀྱང་ཕུང་བར་བྱེད་པ་སྟེ། མདོར་ན། ཕྱིན་ཅི་ལོག་གི་རྟོག་པ་བཞི་པོ་དེས་འཇིག་རྟེན་ཆོས་བརྒྱད་ཀྱི་བསམ་པ་སྐྱེ་བར་བྱེད་ལ། འཇིག་རྟེན་ཆོས་བརྒྱད་ཀྱི་རྣམ་རྟོག་དང་འདྲེས་ན་ཆོས་བྱས་ཀྱང་དེའི་གཞན་དབང་དུ་འགྲོ་ལ། སྒྲུབ་པ་ཉམས་ལེན་ཞིག་བྱས་ཀྱང་གང་འཚམ་ནས་འཇིག་རྟེན་ཆོས་བརྒྱད་ཁོ་ནའི་ངང་དུ་འགྲོ་བ་དང་། དཔེར་ན། ཆོས་ཤིག་འཆད་པ་ཡིན་ཡང་ཁེ་འདོད་དང་གྲགས་འདོད་ཀྱི་སྒོ་ནས་འཆད་པ་ལྟ་བུ་འཇིག་རྟེན་ཆོས་བརྒྱད་ཀྱི་དབང་དུ་འགྲོ་བཞིན་ཡོད།

གང་ལྟར་ནང་བསམ་བློའི་སྟེང་ནས་འཇིག་རྟེན་ཆོས་བརྒྱད་ཀྱི་གཞན་དབང་དུ་གྱུར་ན་ཡ་གིའི་བླ་མས་ཀྱང་སྡིག་པ་གསོག་གི་ཡོད་ལ། ལོ་གསུམ་ཕྱོགས་གསུམ་གྱི་མཚམས་ལ་གནས་པའི་རི་ཁྲོད་པ་ཞིག་ཡིན་ནའང་ངོ་མཚར་དེ་ཙམ་སྐྱེ་རྒྱུ་མེད། དེས་ན་གཙོ་བོ་ནང་སེམས་ལ་འགྱུར་བ་ཐེབས་པ་ཞིག་དགོས། འཇིག་རྟེན་ཆོས་བརྒྱད་ཀྱི་བློ་རྣམས་ཕྱིན་ཅི་ལོག་གི་ལྟ་བ་བཞིའམ་རྟག་འཛིན་གྱི་བློ་ལ་བརྟེན་ནས་འབྱུང་བ་ཡིན་པས་ཚེ་འདིའི་སྣང་ཤས་ལྡོག་ཐབས་བྱེད་དགོས་པར་གསུངས།

ཕྱི་མའི་སྣང་ཤས་ལྡོག་ཚུལ།

ལས་འབྲས་མི་བསླུ་འཁོར་བའི་སྡུག་བསྔལ་རྣམས། །

ཡང་ཡང་བསམས་ན་ཕྱི་མའི་སྣང་ཤས་ལྡོག །

ཅེས་ཁ་སང་ཞུས་པ་ལྟར་ལས་འབྲས་མི་བསླུ་བའི་ཚུལ་གསུངས། དེ་ཡང་མགོན་པོ་ཀླུ་སྒྲུབ་ཀྱི་འཇིག་རྟེན་ལས་འདས་པར་བསྟོད་པ་ལས། སྡུག་བསྔལ་རང་གིས་བྱས་པ་དང་། །གཞན་གྱིས་བྱས་དང་གཉིས་ཀས་བྱས། །རྒྱུ་མེད་པར་ནི་རྟོག་གེ་འདོད། །ཁྱོད་ཀྱིས་བརྟེན་ནས་འབྱུང་བར་གསུངས། །ཞེས་གསུངས་ཏེ། སྡུག་བསྔལ་རང་བཞིན་པ་ཡིན་པར་འདོད་པ་དང་། ཡང་སྡུག་བསྔལ་དེ་གཞན་འཇིག་རྟེན་བཀོད་པ་པོས་བྱས་པར་འདོད་པ་དང་། ཡང་རྒྱུ་མེད་གློ་བུར་དུ་བྱུང་བར་འདོད་པ་སོགས་ཡོད་ཀྱང་། བཅོམ་ལྡན་འདས་ཀྱིས་བདེ་སྡུག་ལ་སོགས་པ་ཀུན་རང་རང་གི་རྒྱུ་དང་རྐྱེན་ལ་བརྟེན་ནས་འབྱུང་བར་གསུངས་ཞེས་བསྟན་པ་ཡིན།

འཕེལ་འགྲིབ་བམ་སྐད་ཅིག་སྐད་ཅིག་ལ་སྐྱེ་འཇིག་བྱེད་པའི་ཆོས་ཤིག་ཡིན་ཕྱིན་ཆད་རྒྱུ་ལ་བརྟེན་ནས་སྐྱེས་པ་ཤིན་ཏུ་གསལ་བ་ཡིན། ཁྱེད་ཚོ་དགེ་འདུན་པའི་ནང་མཚན་ཉིད་ཀྱི་གཞུང་ལ་སློབ་གཉེར་བྱེད་མཁན་ཇི་ཙམ་ཡོད། ལག་པ་རྐྱོངས་དང་། ཞེས་བཀའ་རྩད་བསྐྱངས། མི་རྟག་པའམ་འཇིག་པ་ལ་ཡང་དབྱེ་བ་གཉིས་ཡོད། རྒྱུན་གྱི་མི་རྟག་པ་ཞེས་རགས་པའི་མི་རྟག་པ་དང་། འདི་ནི་ཁ་སང་འཆི་བ་མི་རྟག་པའི་སྐོར་གསུངས་པ་ལྟ་བུ་རྒྱུན་འགག་པར་འགྱུར་བའི་མི་རྟག་པ་དེར་གོ་དགོས། དེ་ལྟ་བུའི་རྒྱུན་འགག་པའི་རགས་པའི་མི་རྟག་པ་དེ་ཡང་མཐུན་པའི་རྐྱེན་ཟད་ཅིང་མི་མཐུན་པའི་རྐྱེན་དང་འཕྲད་པའི་ཚེ་འོང་བ་ཡིན་ལ། དེ་ཡོང་བ་ཡང་གཞི་ལ་འཇིག་པའི་བདག་ཉིད་ཅིག་ཡོད་དགོས་པ་ལས་འཇིག་པའི་བདག་ཉིད་མེད་པར་དེ་མི་འབྱུང་། དཔེར་ན། འདུས་མ་བྱས་ཀྱི་ནམ་མཁའ་ལྟ་བུར་མཚོན་ན་རྒྱུ་རྐྱེན་གྱིས་སྐྱེས་པ་མིན་པས་རྟག་ཏུ་གནས་པ་ཡིན།

དེས་ན། རྒྱུ་དང་རྐྱེན་གྱིས་སྐྱེས་པ་ཞིག་ཡིན་ཕྱིན་ཆད་མཐར་འགག་པར་འགྱུར་བ་ཡིན་ལ། དེ་ལྟར་འགག་པ་ཡང་རང་ཉིད་རྒྱུ་རྐྱེན་གྱིས་སྐྱེས་པའི་ཚེ་འཇིག་པའི་བདག་ཉིད་དུ་སྐྱེས་པའི་ཆ་ནས་ཡིན། རང་གི་ལུས་ལ་མཚོན་ན། ལོ་བཅུ་དང་ཉི་ཤུ། སུམ་ཅུ། བཞི་བཅུ། ལྔ་བཅུ། དྲུག་ཅུ་ཕྱིན་པའི་ཚེ་འགྱུར་བཞིན་ཡོད་ལ། དེ་ལྟར་ལོ་བཅུའི་དུས་ཡུན་གྱི་ལུས་སྟེང་གི་མངོན་གསལ་དོད་པོའི་འགྱུར་བ་དེ་ལོ་གཅིག་གི་འགྱུར་བ་ལ་བརྟེན་ནས་འོང་དགོས། ལོ་གཅིག་གི་འགྱུར་བ་དེ་ཟླ་བ་བཅུ་གཉིས་རེ་རེའི་འགྱུར་བ་ལ་བརྟེན་པ་དང་། ཟླ་བ་གཅིག་གི་འགྱུར་བ་དེ་ཉིན་ཞག་གཅིག་གི་འགྱུར་བ་དང་། ཉིན་ཞག་གཅིག་གི་འགྱུར་བ་དེ་ཆུ་ཚོད་རེ་རེའི་འགྱུར་བ་དང་། ཆུ་ཚོད་གཅིག་གི་འགྱུར་བ་དེ་སྐར་མ་རེ་རེ་དང་། སྐར་མ་རེ་རེའི་འགྱུར་བ་དེ་སྐར་ཆ་རེ་རེའི་འགྱུར་བ་ལ་བརྟེན་ནས་འོང་དགོས་པ་དེང་རབས་ཀྱི་དངོས་ཁམས་ཚན་རིག་པའི་བརྟག་ཐབས་ལ་བརྟེན་ནས་ཀྱང་ཤེས་ཀྱི་ཡོད། ངོས་ཀྱིས་ཀྱང་གློག་ཆས་ཡོད་པའི་ཆེ་ཤེལ་བརྒྱུད་དེ་བལྟས་ནས་མཐོང་མྱོང་། དེའི་ནང་ནས་ལྟ་སྐབས་དངོས་པོ་རྣམས་རྡུལ་ཕྲ་རབ་ལ་བརྟེན་ནས་གྲུབ་པ་དང་། རྡུལ་ཕྲ་རབ་རྣམས་རྟག་ཏུ་གཡོ་བའི་རང་བཞིན་དུ་གྲུབ་པ་ཞིག་ཏུ་མཐོང་རྒྱུ་འདུག །

རང་རེའི་གཞུང་དུ་ཡང་རྒྱུས་སྐྱེས་ཙམ་ཉིད་ནས་འཇིག་པའི་བདག་ཉིད་དུ་སྐྱེས་པ་ཡིན་པས་སྐད་ཅིག་སྐད་ཅིག་ལ་འཇིག་པའི་ངོ་བོར་གྲུབ་པ་དང་། དེ་ལྟ་བུའི་ཕྲ་བའི་མི་རྟག་པ་དེ་ཡང་མཐུན་པའི་རྒྱུ་རྐྱེན་ཟད་པ་དང་མི་མཐུན་པའི་འགལ་རྐྱེན་འཕྲད་པའི་དབང་གིས་བྱུང་བ་མིན་པར་རང་སྐྱེད་བྱེད་ཀྱི་རྒྱུས་བྱས་པར་གསུངས། སྤྱིར་སྐྱེས་པ་ཞེས་པ་གྲུབ་པའི་དོན་ཡིན་ལ། འགག་པ་ཞེས་པ་མེད་པར་གྱུར་པའི་དོན་ཡིན་མོད་ཞིབ་ཏུ་བསམས་ན་སྐྱེས་ཙམ་ཉིད་ནས་འགག་པའི་བདག་ཉིད་དུ་སྐྱེས་པ་ཡིན་པས་སྐྱེ་འགག་དུས་མཉམ་པར་འཇོག་པ་ཡིན། མཛོད་ལུགས་ལྟར་ན། མཚན་ཉིད་སྐྱེ་སོགས་བཞི་ཞེས་གསུངས་ཏེ། སྐྱེ་བ་དང་གནས་པ། རྒ་བ་དང་འཇིག་པ་ཞེས་རིམ་ཅན་དུ་འབྱུང་བ་ལྟ་བུར་གསུངས་མོད། མདོ་སྡེ་པ་ཡན་ཆད་ཀྱིས་རིགས་པས་དཔྱད་པ་ལས་དངོས་པོ་རྣམས་སྐད་ཅིག་སྐད་ཅིག་ལ་འཇིག་པའི་བདག་ཉིད་དུ་སྐྱེས་པ་དང་། འཇིག་པ་དེ་ཡང་སྐྱེད་བྱེད་ཀྱི་རྒྱུ་ཉིད་ཀྱིས་བྱས་པ་ལས་འགལ་རྐྱེན་གཞན་འཕྲད་པའི་དབང་གིས་བྱུང་བ་མིན་ཞེས་གསུངས་པ་དཔྱད་པ་གཏིང་ཟབ་གནང་བའི་གསུང་ཡིན། དེ་ལྟར་སངས་རྒྱས་པ་སྤྱིས་འཇིག་རྟེན་བཀོད་པ་པོ་མི་འདོད་ཅིང་དངོས་པོ་རྣམས་རྒྱུ་མེད་རྐྱེན་མེད་ལ་བརྟེན་ནས་འབྱུང་བར་ཡང་མི་འདོད་པར་རྒྱུ་དང་རྐྱེན་ལ་བརྟེན་ནས་བདེ་སྡུག་ལ་སོགས་པ་འབྱུང་བར་བཞེད།

ལས་འབྲས་དང་ཞིག་པ།

ལས་འབྲས་ཞེས་པ་ཇི་འདྲ་ཞིག་ལ་བརྗོད་ཅེ་ན། སྤྱིར་རྒྱུ་དང་རྐྱེན་གྱི་འགྲོ་སྟངས་ཤིག་ཡོད་པ་དེ་སེམས་ཅན་གྱི་ལས་ཀྱིས་བྱས་པའམ་སངས་རྒྱས་ཀྱི་འཕྲིན་ལས་ཀྱིས་བསྐྲུན་པ་དེ་འདྲ་མིན་པར་དངོས་པོའི་གཤིས་ལུགས་སམ་རང་བཞིན་ཆོས་ཉིད་དུ་གནས་པ་ཞིག་ཡིན། རྒྱུ་དང་འབྲས་བུའི་རྣམ་གཞག་ནང་ནང་གསེས་ཚོར་བ་བདེ་སྡུག་དང་འབྲེལ་བའི་རྒྱུ་འབྲས་ཀྱི་རིམ་པ་ཞིག་ཡོད། ཚོར་བ་བདེ་སྡུག་ཅེས་པ་མྱོང་བ་ཡིན་པས་ཤེས་པ་ཡིན་ལ། འབྲས་བུ་མྱོང་བའི་བདག་ཉིད་ཀྱི་བདེ་སྡུག་གི་ཚོར་བ་རྣམས་ཀྱི་སྐྱེད་བྱེད་ཀྱི་རྒྱུ་བེམ་པོ་རྐྱང་པ་མིན་པར་ཤེས་པ་རང་གི་སྟེང་ནས་ཀྱང་གཞག་དགོས། དེ་ལྟར་བདེ་བ་དང་སྡུག་བསྔལ་ཞེས་པ་ཤེས་པའི་སྟེང་ནས་འབྱུང་བ་ཡིན་པས་དེའི་སྐྱེད་བྱེད་ཀྱི་རྒྱུ་ཡང་ཤེས་པའི་སྟེང་ནས་འོང་དགོས་པ་ཡིན། ལས་ཞེས་པ་ཀུན་སློང་བྱེ་བྲག་པ་ཞིག་དང་འབྲེལ་བའི་སྒོ་ནས་བྱ་བ་ཞིག་བྱས་ཏེ། བྱ་བ་འཇིག་པའི་བདག་ཉིད་ཡིན་པས་བྱ་བ་བྱས་པའི་སྐད་ཅིག་གཉིས་པའི་དུས་སུ་སྐད་ཅིག་དང་པོ་ཞིག་པ་ཡིན། འདིའི་སྐོར་ཁྱེད་ཚོ་གཞུང་སྦྱོང་མཁན་རྣམས་ཀྱིས་ཤེས་ཀྱི་རེད། རང་རྒྱུད་པ་མན་ཆད་ཀྱིས་ཞིག་པ་དང་འཇིག་པ་ཐ་དད་དུ་གསུངས་ཀྱང་། མིང་རྐྱང་བཏགས་ཡོད་ཙམ་གྱི་རྣམ་གཞག་འཇོག་ཐུབ་པ་བྱུང་ན་ཞིག་པ་ཞེས་པ་ཡུལ་སྟེང་ནས་གྲུབ་མི་དགོས་པ་དང་། བརྟེན་ནས་བཏགས་ཙམ་གྱི་སྐྱེ་འཇིག་འཇོག་པས་འཇིག་པ་གྲུབ་པའི་གནས་སྐབས་སུ་ཞིག་པ་བཞག་དགོས་པ་ཡིན། ཞིག་པ་ཞེས་པའི་འདས་ཚིག་དང་། འཇིག་པ་ཞེས་པ་མ་འོངས་པའམ་ད་ལྟ་བའི་ཚིག་ཡིན། འཇིག་པ་གྲུབ་པའི་གནས་སྐབས་དེ་ཞིག་པ་ཡིན་པས་འཇིག་པ་རྒྱུས་བསྐྱེད་པ་ལྟར་འཇིག་པ་གྲུབ་པའི་གནས་སྐབས་ཀྱི་ཞིག་པ་དེ་ཡང་རྒྱུས་བསྐྱེད་པ་ཡིན་པར་ཟླ་བ་གྲགས་པའི་རིགས་པ་དྲུག་ཅུ་པའི་འགྲེལ་པའི་ནང་གསུངས་ཤིང་། ཚིག་གསལ་དུ་ཡང་ཕལ་ཆེར་གསུངས་ཡོད། འདི་དག་གནད་འགག་ཤིན་ཏུ་ཆེན་པོ་ཡིན། རྗེ་རིན་པོ་ཆེའི་དབུ་མ་དགོངས་པ་རབ་གསལ་ནང་ཐལ་འགྱུར་བའི་ཐུན་མོང་མ་ཡིན་པའི་དཀའ་གནད་བརྒྱད་ཅེས་པ་ཞིག་གསུངས་པ་དེ་དག་ཞིབ་པར་བསམ་དགོས།

དེ་ལྟར་ལས་བསགས་པའི་སྐད་ཅིག་གཉིས་པ་ལ་ལས་འགགས་པ་དང་། ལས་འགགས་ཀྱང་ལས་ཞིག་པའི་ཞིག་པ་མུ་མཐུད་ནས་འབྱུང་བ་ཡིན། བག་ཆགས་ཞེས་པ་གཙོ་བོ་འདིའི་སྒང་ནས་བསམ་བློ་གཏོང་དགོས། དེ་མིན་བག་ཆགས་ཞེས་པ་ལྡན་མིན་འདུ་བྱེད་ཡིན་ཞེས་བརྗོད་དེ་འབར་རི་འབུར་རིའི་ཐོག་ལ་འཇོག་པ་ལས་མཛུབ་མོ་འཛུགས་ས་གསལ་པོ་མེད་པ་ལྟ་བུ་ཞིག་འདུག །ཞིག་པ་དངོས་པོར་འདོད་པ་དེའི་སྒོ་ནས་བསམ་བློ་བཏང་ན་ཁ་སང་བཤད་པ་ལྟར། སྲིད་པའི་རྟེན་འབྲེལ་ཞེས་པ་ཞིག་པའི་སྟེང་ནས་འཇོག་ནུས་པ་ཞིག་ཏན་ཏན་ཡོད། མདོར་ན། ལས་འབྲས་ཞེས་པ་ཀུན་སློང་གི་ཁྱད་པར་དང་འབྲེལ་ནས་བྱ་བ་གསར་པ་ཞིག་གྲུབ་སྟེ། བྱ་བ་དེ་ཉིད་ཞིག་པའི་ཞིག་པས་ང་ཙམ་མམ་ཡིད་བློའི་སྟེང་དུ་བག་ཆགས་བཞག་ནས་མ་འོངས་པར་རྐྱེན་དང་འཕྲད་པའི་ཚེ་དེའི་རྒྱུན་གྱིས་འབྲས་བུ་སྐྱེ་བའི་རྣམ་གཞག་ཅིག་ལ་བརྗོད་པ་ཡིན།

སོ་སོས་བསགས་པའི་ལས་ངན་པའི་འབྲས་བུ་དེ་ཉིད་བཟང་པོའི་ལས་སྟོབས་ཆེ་བ་ཞིག་བསགས་ན་དེས་ཟིལ་གྱིས་གནོན་པ་ཡིན་མོད། འོན་ཀྱང་མི་ལེ་ལོ་ཅན་རྣམས་ཀྱིས་བཟང་པོའི་ལས་གསོག་པར་སུན་ཏེ་དེར་འབད་བརྩོན་མི་བྱེད་པར་ང་རང་གི་ལས་ཡིན་ཞེས་ཉལ་ནས་སྡོད་ཀྱི་ཡོད། ལས་ཀྱི་རྣམ་པར་སྨིན་པ་ནི་མ་གཏོགས་སོ། །ཞེས་གསུངས་པ་ལྟར་འབྲས་བུ་ཡོངས་སུ་སྨིན་ཟིན་པ་ཞིག་ཡིན་ན་ལས་ཡིན་ཞེས་བརྗོད་དེ་བསྡད་ཀྱང་རུང་མོད། རང་གི་ལས་ངན་པ་བསགས་པའི་འབྲས་བུ་འབྱུང་འགྱུར་མངོན་དུ་འགྱུར་རྒྱུའི་རྣམ་པ་ཐོན་པའི་ཚེ་སྟོབས་ཆེ་བའི་བཟང་པོའི་ལས་བསག་ན་དེ་ལ་བརྟེན་ནས་ལས་ངན་པ་དེའི་འབྲས་བུ་སྨིན་མི་ནུས་པས་བཟང་པོའི་ལས་གསོག་དགོས་པ་གལ་ཆེན་པོ་ཡིན།

དེས་ན་ལས་འབྲས་ཞེས་བཤད་དེ་རང་ལ་རང་དབང་མེད་པ་ལྟ་བུ་ཞིག་འདོད་པ་གཏན་ནས་མི་རུང་། སྔར་སོ་སོས་གསར་དུ་བསགས་པའི་ནོར་འཁྲུལ་གྱི་ལས་རྣམས་ཕྱིས་བཟང་པོའི་ལས་གསར་པ་སྟོབས་དང་ལྡན་པ་ཞིག་གསོག་ཐུབ་པ་བྱུང་ན་དེས་སྔར་སྐྱེ་བ་དུ་མའི་རིང་བསགས་པའི་ལས་ངན་པ་རྣམས་འདག་པར་འགྱུར་བ། དཔེར་ན། སྤྱོད་འཇུག་ལས་བྱང་ཆུབ་ཀྱི་སེམས་ལ་དོན་དམ་པའི་ཉམས་ལེན་ཚད་ལྡན་ཞིག་བྱས་ན་དེས་བསྐལ་པ་མང་པོའི་རིང་བསགས་པའི་སྡིག་པ་རྣམས་འདག་པར་འགྱུར་བར་གསུངས་པ་ལྟར་ཡིན། དེས་ན་ལས་འབྲས་མི་བསླུ་བ་ཞེས་པས་སེམས་རྒྱུད་ཉོན་མོངས་དུག་གསུམ་གྱི་གཞན་དབང་དུ་སོང་སྟེ། རང་གི་ངང་གིས་ལུས་ངག་ཡིད་གསུམ་གྱི་སྒོ་ནས་ལས་གསོག་པ་དེ་བཟློག་མ་ཐུབ་པའི་རིང་། གནས་སྐབས་སྐྱེ་གནས་བཟང་པོར་སྐྱེས་ཀྱང་ཡིད་བརྟན་མི་རུང་བར་གསུངས། དེ་ལྟར་འདིར་ལས་འབྲས་ཀྱི་སྐོར་ཅུང་ཟད་བརྗོད་འདོད་བྱུང་།

ངེས་འབྱུང་རྒྱུད་ལ་བསྐྱེད་པའི་ཚུལ།

དེའི་མཇུག་དེར་འཁོར་བའི་སྡུག་བསྔལ་བསམ་པའི་ཚུལ་ནི། གཤམ་གྱི་བྱང་ཆུབ་ཀྱི་སེམས་སྒོམ་ཚུལ་བསྟན་པའི་གཞུང་དེ་ཡར་བླངས་ན་ཤིན་ཏུ་ལེགས་པོ་ཡོད། ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །བཟློག་དཀའ་ལས་ཀྱི་འཆིང་བ་དམ་པོས་བསྡམས། །བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །མ་རིག་མུན་པའི་སྨག་ཆེན་ཀུན་ནས་འཐིབས། །མུ་མེད་སྲིད་པར་སྐྱེ་ཞིང་སྐྱེ་བ་རུ། །སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །གནས་སྐབས་འདི་འདྲར་གྱུར་པའི་མ་རྣམས་ཀྱི། །ངང་ཚུལ་བསམས་ནས་སེམས་མཆོག་བསྐྱེད་པར་མཛོད། །ཅེས་པའི་གཞུང་འདི། གནས་སྐབས་འདི་འདྲར་གྱུར་པའི་བདག་ཉིད་ཀྱི། །ངང་ཚུལ་བསམས་ནས་ངེས་འབྱུང་བསྐྱེད་པར་མཛོད། །ཅེས་འདོན་པ་བསྒྱུར་ཏེ་བཏོན་ན་ཤིན་ཏུ་འཚམས་པོ་ཡོད། གཞུང་འདིས་སྡུག་བདེན་འཁོར་བའི་ཉེས་དམིགས་བསམ་པ་དང་། ཀུན་འབྱུང་འཁོར་བའི་འཇུག་རིམ་བསམ་པའི་ཚུལ་གཉིས་ཚུར་བསྡོམས་ཏེ་གསུངས་པ་ཞིག་ཡིན།

དེ་ཡང་ཤུགས་དྲག་ཆུ་བོ་བཞི་ཞེས་པར་སྦྱོར་ཚུལ་མང་པོ་ཡོད་ཀྱང་གཙོ་བོ་སྐྱེ་རྒ་ན་འཆིའི་འབྲས་དུས་ཀྱི་ཆུ་བོ་བཞི་ལ་སྦྱོར་བ་ཡིན། སྐྱེ་རྒ་ན་འཆིའི་ཆུ་བོ་བཞི་པོ་དེ་བཟློག་ཏུ་མེད་པ་ཞིག་ཡིན་ཅིང་། དེ་གང་ལས་བྱུང་བ་ཡིན་ཞེ་ན། ལས་ལ་བརྟེན་ནས་འབྱུང་བར་གསུངས་ལ། ལས་གང་གིས་བསགས་པ་ཡིན་ཞེ་ན། དབུ་མ་འཇུག་པ་ལས། ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །ལྟ་ལས་བྱུང་བར་བློ་ཡིས་མཐོང་གྱུར་ཅིང་། །བདག་ནི་འདི་ཡི་ཡུལ་དུ་རྟོགས་བྱས་ནས། །རྣལ་འབྱོར་པ་ཡིས་བདག་ནི་འགོག་པར་བྱེད། །ཅེས་གསུངས་པ་ལྟར། བདག་ཏུ་འཛིན་པའི་བདག་འཛིན་ནམ་འཇིག་ལྟ་དེའི་དབང་གིས་ཆགས་སྡང་གཉིས་འབྱུང་ལ། དེ་ལ་བརྟེན་ནས་ལས་གསོག་པ་ཡིན་པས། བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །ཅེས་གསུངས།

དེ་ལྟ་བུའི་གང་ཟག་གི་བདག་འཛིན་ནམ་ལྷན་སྐྱེས་ཀྱི་འཇིག་ལྟ་ལྕགས་ཀྱི་དྲ་བ་ལྟ་བུའི་སྦུབས་སུ་ཚུད་པའི་རྐྱེན་ནི། གང་ཟག་གང་དུ་གདགས་པའི་གཞི་ཕུང་པོ་བདེན་པར་འཛིན་པའི་ཆོས་ཀྱི་བདག་འཛིན་ལ་ཐུག་ཅིང་། ཆོས་ཀྱི་བདག་འཛིན་ཞེས་པ་ནང་གི་མྱོང་བ་དང་ཕྱིའི་གཟུགས་སྒྲ་ལ་སོགས་པ་སྣང་ཞིང་སྲིད་པའི་ཆོས་གང་དང་གང་ཡིན་ཡང་། དེ་དག་སྣང་ཞིང་མྱོང་བའི་ཚེ་ཡུལ་སྟེང་ནས་ཡོད་པ་ལྟ་བུ་ཞིག་ཏུ་སྣང་ཞིང་སྣང་བ་ལྟར་དུ་བདེན་པར་འཛིན་པའི་བློ་ཞིག་ལ་བརྗོད། བདག་མེད་ཀྱི་ལྟ་བ་ལེགས་པར་བསམས་ཏེ་གོམས་པ་གང་འཚམ་ཡོད་པ་ཞིག་མ་བྱུང་ན་རྨི་ལམ་ཚུན་ཆད་ལ་ཆོས་ཀྱི་བདག་འཛིན་སྐྱེ་བ་ཡིན་པས་ཤིན་ཏུ་དཀའ།

གཟུགས་འཛིན་པའི་བློ་ལ་བདེན་གྲུབ་ཀྱིས་ཁྱད་པར་དུ་བྱས་ཏེ་གཟུགས་འཛིན་ཚུལ་ཞིག་དང་། བདེན་མེད་ཀྱིས་ཁྱད་པར་དུ་བྱས་ཏེ་གཟུགས་འཛིན་ཚུལ་ཞིག །
བདེན་མི་བདེན་གང་གིས་ཀྱང་ཁྱད་པར་དུ་མ་བྱས་པའི་གཟུགས་འཛིན་ཚུལ་ཞིག་སྟེ་གསུམ་ཙམ་ཡོད་པ་ལས། བདེན་མི་བདེན་གང་གིས་ཀྱང་ཁྱད་པར་དུ་མ་བྱས་པའི་གཟུགས་འཛིན་ཚུལ་གྱི་ནང་གཟུགས་འཛིན་ཚད་མའམ་ཐ་སྙད་པའི་ཚད་མ་དེ་འོང་བཞིན་ཡོད། ཐ་སྙད་པའི་ཚད་མ་དེ་དང་མཉམ་དུ་དམིགས་པ་ལ་ཤུགས་དྲག་པོ་གཏད་དེ་ཡུལ་དེ་ཇི་ལྟར་སྣང་བ་ལྟར་བདེན་པར་འཛིན་པའི་ཨ་འཐས་ཀྱི་བློ་སྐྱེ་བའི་ཚེ་བདེན་འཛིན་སྐྱེ་བཞིན་ཡོད། དེས་ན། མ་རིག་མུན་པའི་སྨག་ཆེན་ཀུན་ནས་འཐིབས། །ཞེས་གང་ཟག་གི་བདག་འཛིན་ཡོང་བའི་གཞི་མ་ལྟ་བུ་ཆོས་ཀྱི་བདག་འཛིན་གྱིས་བྱེད་པར་གསུངས།

དེ་ལྟར་བདག་འཛིན་གཉིས་ཀྱི་དབང་གིས་ལས་བསགས་ཏེ་འབྲས་བུ་སྐྱེ་རྒ་ན་འཆིའི་སྡུག་བསྔལ་རྒྱུན་མ་ཆད་པར་འོང་བ་ཡིན་པས། མུ་མེད་སྲིད་པར་སྐྱེ་ཞིང་སྐྱེ་བ་རུ། །སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །ཞེས་གསུངས་ཏེ། སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་གསུམ་གྱིས་རྒྱུན་ཆད་མེད་པར་མནར་བར་གསུངས། དེ་ལྟ་བུའི་ངང་ཚུལ་རང་སྟེང་དུ་བསམ་པ་ངེས་འབྱུང་སྒྲུབ་པར་འགྲོ་ཞིང་། གཞན་སྟེང་དུ་ཁ་སྤོས་པ་ལས་བྱང་ཆུབ་ཀྱི་སེམས་སམ་སྙིང་རྗེ་སྒོམ་པར་འགྲོ་བ་ཡིན། རྗེ་རིན་པོ་ཆེས་ངེས་འབྱུང་སྒྲུབ་ཚུལ་གསུངས་པའི་སྐབས་འདིར། འཁོར་བའི་སྡུག་བསྔལ་ཞེས་གསུངས་པ་ལས་འཁོར་བའི་སྡུག་བསྔལ་ཞིབ་ཚགས་མ་གསུངས་པས་གཤམ་གྱི་ཚིག་འདི་དག་ཡར་བླངས་ཏེ་བསམས་ན་ལེགས་པོ་ཡོད། དེ་ལྟར་སྡུག་བསྔལ་སྒོམ་པའི་ཚུལ་བཤད་དེ། ངེས་འབྱུང་གི་བསམ་པ་སྐྱེས་པའི་ཚད་བསྟན་པ་ནི།

དེ་ལྟར་གོམས་པས་འཁོར་བའི་ཕུན་ཚོགས་ལ། །

ཡིད་སྨོན་སྐད་ཅིག་ཙམ་ཡང་མི་སྐྱེ་ཞིང་། །

ཉིན་མཚན་ཀུན་ཏུ་ཐར་པ་དོན་གཉེར་བློ། །

བྱུང་ན་དེ་ཚེ་ངེས་འབྱུང་སྐྱེས་པ་ལགས། །

ཞེས་གསུངས།

བྱང་སེམས་བསྐྱེད་དགོས་པའི་རྒྱུ་མཚན་དང་ཕན་ཡོན།

དེ་ནས་སེམས་བསྐྱེད་དགོས་པའི་རྒྱུ་མཚན་ནི།

ངེས་འབྱུང་དེ་ཡང་རྣམ་དག་སེམས་བསྐྱེད་ཀྱིས། །

ཟིན་པ་མེད་ན་བླ་མེད་བྱང་ཆུབ་ཀྱི། །

ཕུན་ཚོགས་བདེ་བའི་རྒྱུ་རུ་མི་འགྱུར་བས། །

བློ་ལྡན་རྣམས་ཀྱིས་བྱང་ཆུབ་སེམས་མཆོག་བསྐྱེད། །

ཅེས་གསུངས་ཏེ། བྱང་ཆུབ་ཀྱི་སེམས་ཞེས་པ་ཁ་སེང་བསྟན་འབར་མའི་དབུར། སེམས་ཅན་དོན་དུ་བདག་གིས་སྔོན། །དཀའ་བ་གང་ཞིག་སྤྱད་གྱུར་དང་། །བདག་གི་བདེ་བ་བཏང་བ་ཡིས། །བསྟན་པ་ཡུན་རིང་འབར་གྱུར་ཅིག །ཅེས་གསུངས་པའི་སྐོར་ཞུས་ཟིན་པ་ལྟར། སངས་རྒྱས་བཅོམ་ལྡན་འདས་ལ་མཁྱེན་བརྩེ་ནུས་གསུམ་གྱི་ཡོན་ཏན་མཐར་ཐུག་པ་མངའ་བའི་རྩ་བ་བྱང་ཆུབ་ཀྱི་སེམས་ལ་ཐུག་ཡོད། མི་ལྟ་བུར་མཚོན་ན་དངོས་གཞིའི་ལས་ཀ་བྱེད་མཁན་ལྟ་བུ་སྟོང་ཉིད་ཀྱི་ལྟ་བ་ཡིན་ཞིང་། དེས་དངོས་སུ་སྒྲིབ་པ་སྤོང་བའི་བྱ་བ་བྱེད་ཀྱང་དེའི་རྒྱབ་རྟེན་དུ་བྱང་ཆུབ་ཀྱི་སེམས་མེད་ན་སྟོང་ཉིད་ཀྱི་ལྟ་བ་རྒྱུད་ལ་སྐྱེས་པ་ཙམ་གྱིས་བདག་འཛིན་གྱི་གཉེན་པོར་འགྲོ་བ་མ་གཏོགས་དེས་བཞག་པའི་བག་ཆགས་སམ་ཤེས་སྒྲིབ་ཀྱི་གཉེན་པོར་འགྲོ་མི་ནུས། དེས་ན་བྱང་ཆུབ་ཀྱི་སེམས་མེད་པར་སྟོང་པ་ཉིད་ཇི་ཙམ་བསྒོམས་ཀྱང་སྟོང་ཉིད་དགོས་པ་ཡོངས་སུ་རྫོགས་པའི་ཚུལ་གྱིས་བསྒོམ་པར་མི་འགྱུར།

སྤྱོད་འཇུག་ལས། ཕན་པར་བསམས་པ་ཙམ་གྱིས་ཀྱང་། །སངས་རྒྱས་མཆོད་ལས་ཁྱད་འཕགས་ན། །ཞེས་གསུངས་པ་ལྟར། རང་དོན་ཡིད་བྱེད་ཀྱི་བསམ་པའམ་རང་ཁོ་ནའི་དོན་བསམས་ཏེ་ཚེ་འདིའི་བདེ་ཐབས་ཆེད་སངས་རྒྱས་ལ་མཆོད་འབུལ་ཤིན་ཏུ་རྒྱ་ཆེན་པོ་བྱས་ཀྱང་ཕན་ཡོན་དེ་ཙམ་མེད། སེམས་ཅན་སུ་འདྲ་ཞིག་ལ་ཡང་གནོད་པ་མི་བྱེད་པར་ཕན་པ་བསྒྲུབ་སྙམ་པའི་ཕན་པའི་བསམ་པ་བཟང་པོ་ཞིག་བསྐྱེད་ཚེ། བློ་དེ་ཡུད་ཙམ་ཞིག་བསྐྱེད་པ་མཆོད་པ་རྒྱ་ཆེ་མུ་མེད་ཕུལ་བ་ལས་ཀྱང་ཕན་ཡོན་ཆེ་བར་གསུངས་པ་དངོས་ཡོད་ཡིན།

རང་རེའི་མཐོང་ཆོས་སུ་འཛམ་བུ་གླིང་འདིའི་སྟེང་གི་དུད་འགྲོ་ཞིག་ལ་མཚོན་ནའང་། ཅུང་ཟད་སེམས་བཟང་པོ་ཡོད་པ་ཞིག་ཡིན་ན་དུད་འགྲོ་ནང་ཁུལ་འཆམ་མཐུན་ངང་གནས་ཀྱི་ཡོད། དཔེར་ན། སེམས་རྒྱུད་དུལ་པོ་ཡོད་པའི་ཁྱི་དེ་རིགས་རང་གི་ཉེ་འཁོར་གྱི་ཁྱི་གཞན་དང་ཞི་ལྷོད་ངང་གནས་ཀྱི་ཡོད། གཞན་སུ་དང་ཡང་མི་འདྲིས་པར་རྒྱུན་དུ་རྨུག་མཁན་གྱི་ཁྱི་ཞིག་ཡིན་ན་གྲོགས་མེད་གཅིག་པུར་བསྡད་རྒྱུ་མ་གཏོགས་གཞན་དང་ཞི་ལྷོད་ངང་གནས་ཐུབ་ཀྱི་མེད། ཁྱི་དེ་རིགས་སླེབས་པ་དང་ཁྱི་གཞན་རྣམས་འབྲོ་བཞིན་ཡོད། དེ་དང་མཚུངས་པར་རང་རེ་མི་རྣམས་ལ་ཡང་ཕན་པའི་བསམ་པ་དང་ལྡན་ན་མི་གཞན་ཚང་མས་དགའ་མོས་བྱ་ཡུལ་ཞིག་དང་། ཚང་མ་གཉེན་དུ་འགྱུར་བ་ཞིག་ཡོང་ལ། རང་གཅིག་པུའི་དོན་བསམས་ཏེ་གོ་སྐབས་བྱུང་ཕྱིན་གཞན་ལ་དབང་ཡོད་བྱེད་པ་དང་། རྫུན་ཤོད་པ། མགོ་སྐོར་གཏོང་བ་སོགས་བྱས་ན་སྐྱིད་པ་ཡོང་རྒྱུ་གཏན་ནས་མེད། དེས་ན་ཆོས་ཕྱོགས་ཀྱི་དོན་མིན་པར་མི་ཚེ་འདི་ག་རང་ལ་སྐྱིད་པ་ཞིག་འདོད་ཀྱང་སེམས་བཟང་པོ་བྱ་རྒྱུ་རྩ་བ་ཡིན་པས་ཆོས་ལུགས་ཚང་མས་བརྩེ་བ་གལ་ཆེན་པོ་ཡིན་པར་གསུངས་ཡོད།

རང་རེ་མི་རྣམས་ལ་བརྩེ་སེམས་ཀྱི་ས་བོན་ལྟ་བུ་ཞིག་རང་བཞིན་ལྷན་སྐྱེས་ལ་ཡོད་ཅིང་། འདིའི་ནུས་པ་གོང་དུ་སྤེལ་ཐུབ་པ་བྱུང་ན་རང་གི་མི་ཚེ་བདེ་སྐྱིད་ལྡན་པ་ཞིག་དང་། སྤྱི་ཚོགས་ཀྱང་བདེ་སྐྱིད་ལྡན་པ་ཞིག་རང་བཞིན་གྱིས་འོང་བ་ཡིན་པས། ཆོས་ལུགས་ཚང་མས་བྱམས་བརྩེའི་བསླབ་བྱ་གསུངས་ཡོད། སངས་རྒྱས་པའི་ཆོས་ནས་ནམ་མཁའི་མཐས་གཏུགས་པའི་སེམས་ཅན་མཐའ་དག་ལ་དམིགས་པའི་མཐའ་མེད་པའི་བྱམས་བརྩེ་སྤེལ་བའི་ཚུལ་གསུངས་ཤིང་། བཅོམ་ལྡན་འདས་ཉིད་ཀྱིས་ཀྱང་དེ་ལྟ་བུའི་བྱང་ཆུབ་ཀྱི་སེམས་ཉམས་བཞེས་གནང་སྟེ། མཁྱེན་བརྩེ་ནུས་པའི་ཡོན་ཏན་མཐར་ཕྱིན་པ་དེ་བྱུང་བ་ཡིན་ལ། སངས་རྒྱས་པའི་ཆོས་འདི་སྙིང་རྗེའི་རྩ་བ་ཅན་ཡིན་པས་འདས་པའི་ལོ་ཉིས་སྟོང་དྲུག་བརྒྱ་ཙམ་གྱི་རིང་སྟོན་པའི་རྗེས་འབྲང་གྲངས་མེད་པ་ལྟ་བུ་ཞིག་བྱུང་བ་དེ་དག་འཕྲལ་དུ་བདེ་བ་དང་ཕུགས་ཐར་པ་དང་ཐམས་ཅད་མཁྱེན་པའི་གོ་འཕང་མངོན་དུ་མཛད་པ་ལྟ་བུ། མདོར་ན། ཚེ་འདི་ཕྱི་གཉིས་ཡོད་ཡོང་བའི་རྩ་བ་ལྟ་བུ་སྙིང་རྗེ་དང་བྱམས་བརྩེ་ཉམས་བཞེས་གནང་བ་ལ་བརྟེན་ནས་བྱུང་བ་ཡིན་པས། ཕན་པའི་བསམ་པ་དེ་ཤིན་ཏུ་རྩ་ཆེན་པོ་ཡིན།

དེས་ན་སྤྱོད་འཇུག་ལས། བསྐལ་པ་དུ་མར་རབ་དགོངས་མཛད་པ་ཡི། །ཐུབ་དབང་རྣམས་ཀྱིས་འདི་ཉིད་ཕན་པར་གཟིགས། །ཞེས་གསུངས་པ་ལྟར། བསྐལ་པ་ནས་བསྐལ་པའི་རིང་རང་གིས་ཉམས་བཞེས་གནང་སྟེ། ཉམས་མྱོང་གི་རྟོགས་པ་གོང་དུ་འཕེལ་ཏེ་མཐར་མངོན་པར་རྫོགས་པར་སངས་རྒྱས་པའི་ཚེ་ན། རང་གི་ཉམས་མྱོང་གི་སྟེང་ནས་རྣམ་པ་ཐམས་ཅད་དུ་ཕན་པ་འབའ་ཞིག་སྟེར་བར་བྱེད་པ་དེ་ཕན་པའི་བསམ་པའམ་བྱང་ཆུབ་ཀྱི་སེམས་ཡིན་པར་དགོངས་པ་ཡིན་ཞེས་གསུངས་པ་ལྟར། བྱང་ཆུབ་ཀྱི་སེམས་ཞེས་པ་བསམ་གྱིས་མི་ཁྱབ་པ་ཞིག་ཡིན།

ངོས་ཀྱི་རྒྱུད་ལ་བྱང་ཆུབ་ཀྱི་སེམས་སྐྱེས་ཡོད་ཅེས་བརྗོད་ཀྱི་མེད། འོན་ཀྱང་ཁ་སང་ཞུས་པ་ལྟར་སྤྱོད་འཇུག་གི་གཞུང་ལ་བསམ་བློ་བཏང་སྟེ་ཉིན་རེ་བཞིན་དུ་བྱང་ཆུབ་ཀྱི་སེམས་སྒོམ་གྱི་ཡོད་ལ། དེས་སེམས་ལ་ཤིན་ཏུ་ཕན་གྱི་འདུག །སྟོང་ཉིད་ཀྱི་ལྟ་བས་ཤེས་སྒྲིབ་ཀྱི་གཉེན་པོ་བྱེད་པར་བྱང་ཆུབ་ཀྱི་སེམས་ཀྱི་རྒྱབ་རྟེན་དགོས་ཤིང་། རྣམ་དཔྱོད་ལྡན་པའི་བྱང་ཆུབ་ཀྱི་སེམས་འོང་བ་ལ་ཡང་སྟོང་ཉིད་ཀྱི་ལྟ་བ་མེད་ཐབས་མེད་པ་ཡིན། མི་ཚེ་དོན་དང་ལྡན་པའམ་དལ་བ་ཐོབ་པ་དོན་དང་ལྡན་པ་ཞིག་ཡོང་བའི་ཉམས་ལེན་གྱི་གཙོ་བོ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་གཉིས་པོ་དེ་ཡིན། སངས་རྒྱས་བཅོམ་ལྡན་འདས་ཀྱི་ཆོས་ཀྱི་ཐུན་མོང་མིན་པའི་ཁྱད་ཆོས་དེ་ཡང་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་གཉིས་ཀྱི་སྟེང་ནས་འཐོན་དགོས་པ་ཡིན། དེ་ལྟར་ཐར་པ་དོན་གཉེར་གྱི་ངེས་འབྱུང་གི་བསམ་པ་དང་བསླབ་པ་གསུམ་གྱི་ཉམས་ལེན་ཤིན་ཏུ་གཏིང་ཟབ་པོ་ཡོད་ཀྱང་། བྱང་ཆུབ་ཀྱི་སེམས་མེད་ན་རྣམ་མཁྱེན་རྒྱལ་བའི་གོ་འཕང་འཐོབ་པའི་རྒྱུར་མི་འགྱུར་བས་བྱང་ཆུབ་ཀྱི་སེམས་བསྐྱེད་དགོས་པར་གསུངས།

འདིར་པཎ་གྲུབ་བཅུ་བདུན་གྱི་ཐང་ག་བཞུགས་ཡོད་པ་ལྟར། མཁས་པ་དེ་དག་དཔྱད་པ་ཧ་ཅང་ཞིབ་ཚགས་གནང་སྟེ་དགོངས་པ་ཤིན་ཏུ་གཏིང་ཟབ་བཞེས་མཁན་གྱི་མཁས་པའི་དབང་པོ་ཡིན། ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་ཞིབ་ཏུ་དཔྱོད་པ་དང་ཆབས་ཅིག་ཉམས་བཞེས་གནང་སྟེ། ཉམས་མྱོང་གི་སྟེང་ནས་བྱང་ཆུབ་ཀྱི་སེམས་དེ་བདེ་སྐྱིད་འབྱུང་བའི་རྩ་བ་ཡིན་པའི་ཚུལ་མཁས་པ་དེ་དག་གིས་མཛད་པའི་གཞུང་མང་པོར་བལྟས་ན་ཤེས་ནུས། ཟབ་པ་སྟོང་ཉིད་ཀྱི་ལྟ་བའི་སྐོར་དང་རྒྱ་ཆེ་བ་བྱང་ཆུབ་ཀྱི་སེམས་ཀྱི་སྐོར་ལ་གསུངས་པ་རྣམས་ཤིན་ཏུ་ངོ་མཚར་སྐྱེ་དགོས་པ་རེད། ཞི་བ་ལྷའི་སྤྱོད་འཇུག་ལས། འགྲོ་བའི་འཆི་བདག་འཇོམས་བྱེད་པའི། །བདུད་རྩི་མཆོག་ཀྱང་འདི་ཡིན་ནོ། །འགྲོ་བའི་དབུལ་བ་སེལ་བ་ཡི། །མི་ཟད་གཏེར་ཡང་འདི་ཡིན་ནོ། །འགྲོ་བའི་ནད་རབ་ཞི་བྱེད་པའི། །སྨན་གྱི་མཆོག་ཀྱང་འདི་ཡིན་ནོ། །སྲིད་ལམ་འཁྱམ་ཞིང་དུབ་པ་ཡི། །འགྲོ་བའི་ངལ་བསོའི་ལྗོན་ཤིང་ཡིན། །འགྲོ་བ་ཐམས་ཅད་ངན་འགྲོ་ལས། །སྒྲོལ་བར་བྱེད་པའི་སྤྱི་སྟེགས་ཡིན། །འགྲོ་བའི་ཉོན་མོངས་གདུང་སེལ་བའི། །སེམས་ཀྱི་ཟླ་བ་ཤར་བ་ཡིན། །འགྲོ་བའི་མི་ཤེས་རབ་རིབ་དག །དཔྱིས་འབྱིན་ཉི་མ་ཆེན་པོ་ཡིན། །དམ་ཆོས་འོ་མ་བསྲུབས་པ་ལས། །
མར་གྱི་ཉིང་ཁུ་ཕྱུང་བ་ཡིན། །ཞེས་གསུངས་པ་ལྟར་ཡིན། འདི་དག་གང་འཚམ་རིང་པོ་ཡིན་སྟབས་ཚིག་འགྲེལ་བརྒྱག་རྒྱུའི་དུས་ཚོད་མི་འདུག །

ཁ་སང་བཤད་པ་ལྟར། ཕན་པའི་བསམ་པ་ཡོད་ན་སེམས་སྐྱིད་པ་འོང་ལ། སེམས་སྐྱིད་པ་བྱུང་བས་ལུས་བདེ་བ་དང་། ལུས་བདེ་བས་ཚེ་རིང་བ་འོང་བས། འགྲོ་བའི་འཆི་བདག་འཇོམས་བྱེད་པའི། །བདུད་རྩི་མཆོག་ཀྱང་འདི་ཡིན་ནོ། །ཞེས་གསུངས། འགྲོ་བའི་ནད་རབ་ཞི་བྱེད་པའི། །སྨན་གྱི་མཆོག་ཀྱང་འདི་ཡིན་ནོ། །ཞེས་གསུངས་ཏེ། ད་ལྟ་ཞུས་པ་ལྟར་སེམས་སྐྱིད་པོ་བྱུང་ན། གཟུགས་པོ་བདེ་ཐང་འབྱུང་བས་སྨན་ལེགས་ཤོས་དེ་ཡིན། འགྲོ་བའི་དབུལ་བ་སེལ་བ་ཡི། །མི་ཟད་གཏེར་ཡང་འདི་ཡིན་ནོ། །ཞེས་གསུངས་པ་ལྟར། སེམས་བཟང་པོ་ཡོད་ན་གྲོགས་པོ་མང་པོ་འོང་ལ། གྲོགས་པོ་མང་པོ་ཡོད་ན་དཀའ་ངལ་འཕྲད་པའི་ཚེ། སྐུ་མཁྱེན། སྐུ་མཁྱེན་ཞེས་རེ་བ་བརྒྱག་ས་འོང་བ་ཡིན། གསུངས་ཏེ་བཞད།

སུ་གཅིག་ལ་ཡང་རེ་མི་དགོས་སྙམ་དུ་བསྡད་ན་དཀའ་ངལ་འཕྲད་པའི་སྐབས་སུ་རེ་བ་བརྒྱག་ས་མེད་པ་ལྟ་བུ་ཡོང་བཞིན་ཡོད། ཆེ་ས་ནས་བསམ་ན། སྲིད་ལམ་འཁྱམ་ཞིང་དུབ་པ་ཡི། །འགྲོ་བའི་ངལ་བསོའི་ལྗོན་ཤིང་ཡིན། །ཞེས་གསུངས་པ་ལྟར། ད་ལྟ་རང་རེ་རྣམས་ལས་དང་ཉོན་མོངས་པའི་གཞན་དབང་དུ་སོང་སྟེ་སྲིད་པ་འཁོར་བར་སྐྱེ་རྒ་ན་འཆིའི་སྡུག་བསྔལ་གྱིས་མནར་ཏེ་འགྲོ་བཞིན་ཡོད། དེ་ལྟར་འགྲོ་བཞིན་ཡོད་ཀྱང་བདག་པས་གཞན་གཅེས་པའི་བྱང་ཆུབ་ཀྱི་སེམས་ལ་བརྟེན་ནས་སེམས་ནང་ངལ་གསོ་ཐོབ་པ་འོང་བས། སྤྱོད་འཇུག་ལས། དེ་བས་སྐྱོ་ངལ་ཀུན་སེལ་བའི། །བྱང་ཆུབ་སེམས་ཀྱི་རྟ་ཞོན་ནས། །བདེ་ནས་བདེ་བར་འགྲོ་བ་ལ། །སེམས་ཤེས་སུ་ཞིག་སྒྱིད་ལུག་འགྱུར། །ཞེས་གསུངས།

དེ་ལྟ་བུའི་བསམ་བློ་འཁོར་ཐུབ་པ་བྱུང་ཚེ། ཇི་སྲིད་ནམ་མཁའ་གནས་པ་དང་། །འགྲོ་བ་ཇི་སྲིད་གནས་གྱུར་པ། །དེ་སྲིད་བདག་ནི་གནས་གྱུར་ནས། །འགྲོ་བའི་སྡུག་བསྔལ་སེལ་བར་ཤོག །ཅེས་གསུངས་པ་ལྟ་བུའི་སྙིང་སྟོབས་སྐྱེ་འོང་བ་ཡིན། དེ་ལྟ་བུའི་ཕན་སེམས་རྒྱུད་ལ་ལྡན་པའི་གང་ཟག་རྣམས་ཀྱིས་རྐྱེན་ངན་གྲོགས་སུ་བསྒྱུར་བའམ་རྐྱེན་ངན་བྱང་ཆུབ་ཀྱི་ལམ་ལ་བསྒྱུར་ནུས་པ་འོང་བས་སེམས་མི་སྐྱིད་པ་དང་སེམས་ཁྲལ་འོང་དགོས་པ་གཏན་ནས་མེད། གཞན་རྣམས་ཀྱིས་སྡུག་བསྔལ་ཞེས་བརྗོད་དེ་གཡོལ་ཐབས་བྱེད་པའི་སྡུག་བསྔལ་དེ་ཉིད་དང་དུ་བླངས་ཏེ། གོ་ཆོད་པར་མཐོང་བའི་སེམས་ལྡན་དེ་ལ་མི་སྐྱིད་པ་འོང་བའི་རྒྱུ་མཚན་གཏན་ནས་མེད་པ་ལྟ་བུ་ཡིན་པས་ངོ་མཚར་སྐྱེ་དགོས་པ་ཡིན། དེས་ན། རྗེ་རིན་པོ་ཆེའི་ལམ་རིམ་བསྡུས་དོན་ལས། སེམས་བསྐྱེད་ཐེག་མཆོག་ལམ་གྱི་གཞུང་ཤིང་སྟེ། །རླབས་ཆེན་སྤྱོད་པ་རྣམས་ཀྱི་གཞི་དང་རྟེན། །ཚོགས་གཉིས་ཀུན་ལ་གསེར་འགྱུར་རྩི་ལྟ་བུ། །རབ་འབྱམས་དགེ་ཚོགས་སྡུད་པའི་བསོད་ནམས་གཏེར། །དེ་ལྟར་ཤེས་ནས་རྒྱལ་སྲས་དཔའ་བོ་རྣམས། །རིན་ཆེན་སེམས་མཆོག་ཐུགས་དམ་མཐིལ་དུ་འཛིན། །ཅེས་གསུངས། འདི་དག་གིས་བྱང་ཆུབ་ཀྱི་སེམས་སྐྱེ་དགོས་པའི་རྒྱུ་མཚན་དང་ཕན་ཡོན་བཤད་དེ་དངོས་གཞིའི་སྒོམ་ཚུལ་ནི་གོང་དུ། ཤུགས་དྲག་ཆུ་བོ་བཞི་ཡི་རྒྱུན་གྱིས་འཁྱེར། །ཞེས་སོགས་ཀྱི་དོན་བཤད་པ་ལྟར་ཡིན། དེ་དག་ཀྱང་།

ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །
བཟློག་དཀའ་ལས་ཀྱི་འཆིང་བ་དམ་པོས་བསྡམས། །
བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །
མ་རིག་མུན་པའི་སྨག་ཆེན་ཀུན་ནས་འཐིབས། །

མུ་མེད་སྲིད་པར་སྐྱེ་ཞིང་སྐྱེ་བ་རུ། །
སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །
གནས་སྐབས་འདི་འདྲར་གྱུར་པའི་མ་རྣམས་ཀྱི། །
ངང་ཚུལ་བསམས་ནས་སེམས་མཆོག་བསྐྱེད་པར་མཛོད། །

ཅེས་གཞན་སྟེང་དུ་བསམ་པ་སྙིང་རྗེ་སྐྱེ་བའི་ཚུལ་དུ་འགྱུར་བ་ཡིན། བྱང་ཆུབ་ཀྱི་སེམས་བསྐྱེད་པའི་ཚད་ནི། གོང་དུ་ངེས་འབྱུང་གི་བསམ་པ་བསྐྱེད་པའི་ཚད་བསྟན་པ་ལས་ཤེས་ནུས་པས་འདིར་དངོས་སུ་མ་གསུངས།

སྟོང་ཉིད་རྟོགས་དགོས་པའི་རྒྱུ་མཚན།

དེ་ནས་སྟོང་ཉིད་ཀྱི་ལྟ་བ་དགོས་པའི་རྒྱུ་མཚན་ནི།

གནས་ལུགས་རྟོགས་པའི་ཤེས་རབ་མི་ལྡན་ན། །
ངེས་འབྱུང་བྱང་ཆུབ་སེམས་ལ་གོམས་བྱས་ཀྱང་། །
སྲིད་པའི་རྩ་བ་གཅོད་པར་མི་ནུས་པས། །
དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །

ཅེས་གསུངས་ཏེ། གནད་འགག་ཅིག་ནི། འདིར་རྗེ་རིན་པོ་ཆེས། དེ་ཕྱིར་སྟོང་ཉིད་རྟོགས་པའི་ཐབས་ལ་འབད། །ཅེས་གསུངས་ན་ཤིན་ཏུ་གོ་བདེ་པོ་ཡོད། རྒྱུ་མཚན་ནི་སྟོང་ཉིད་རྟོགས་པའི་ལྟ་བས་སྲིད་པའི་རྩ་བ་གཅོད་པར་བྱེད་པ་ཡིན། སྣང་བ་རྟེན་འབྲེལ་ཞེས་གསུངས་པ་ལྟར། རྟེན་འབྲེལ་ཞེས་པ་སྣང་བའི་ཕྱོགས་ཡིན་པས་སྣང་བ་རྟེན་འབྲེལ་མི་བསླུ་བར་མཐོང་བའི་བློ་དེ་བདག་འཛིན་དང་འཛིན་སྟངས་དངོས་སུ་འགལ་བ་མིན། འོན་ཀྱང་འདིར། དེ་ཕྱིར་སྟོང་ཉིད་རྟོགས་པའི་ཐབས་ལ་འབད། །ཅེས་མ་གསུངས་པར། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་གསུངས་པའི་རྒྱུ་མཚན་ནི། སྤྱིར་ནང་པའི་གྲུབ་མཐའ་སྨྲ་བ་བཞི་ཀས་རྟེན་འབྲེལ་གསུང་བཞིན་ཡོད། དེ་ཡང་རྟེན་འབྲེལ་ཡན་ལག་བཅུ་གཉིས་ཞེས་གསུངས་པ་ལྟར་རྒྱུ་རྐྱེན་ལ་བརྟེན་ནས་འབྱུང་བའི་རྟེན་འབྲེལ་དེ་ནང་པའི་གྲུབ་མཐའ་སྨྲ་བ་ཚང་མས་གསུང་བ་ཡིན།

ཚིག་གི་ཆ་ནས་རྟེན་འབྲེལ་ཞེས་གཅིག་གྱུར་དུ་གསུང་བཞིན་ཡོད་ཀྱང་དོན་གྱི་ཆ་ནས་བརྟེན་ནས་འབྱུང་བའི་རྟེན་འབྲེལ་ཞེས་པ་གཙོ་བོ་རྒྱུ་འབྲས་ཀྱི་རྟེན་འབྲེལ་དང་། བརྟེན་ནས་བཞག་པའི་རྟེན་འབྲེལ་ཞེས་པ་ཕལ་ཆེར་དབུ་མ་པ་ཐམས་ཅད་ཀྱིས་ཐུན་མོང་དུ་ཁས་ལེན་ཞིང་། བརྟེན་ནས་བཏགས་ཙམ་གྱི་རྟེན་འབྲེལ་ཞེས་པ་མིང་རྐྱང་བཏགས་ཡོད་ཙམ་གྱི་གོ་བ་དང་འབྲེལ་བས་ཐ་སྙད་དུ་རང་མཚན་མི་བཞེད་པའི་དབུ་མ་པའམ་ཡོངས་གྲགས་དབུ་མ་ཐལ་འགྱུར་བ་ཁོ་ནས་བཞེད་པ་ཡིན། རྟེན་འབྲེལ་ཕྲ་མོའི་དོན་ཤེས་ན་སྟོང་པ་ཉིད་ཀྱི་གོ་བ་དཔྱིས་ཕྱིན་པ་རྙེད་དེ་མཐའ་གཉིས་སེལ་བའི་ནུས་པ་དང་ལྡན་པས་འདིར་རྗེ་རིན་པོ་ཆེས། རྟེན་འབྱུང་གི་དེ་ཁོ་ན་ཉིད་གསུང་བཞེད་ནས། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་གསུངས་ཤིང་། རྟེན་འབྲེལ་བསྟོད་པར་ཡང་། འཇིག་རྟེན་རྒུད་པ་ཇི་སྙེད་པ། །དེ་ཡི་རྩ་བ་མ་རིག་སྟེ། །གང་ཞིག་མཐོང་བས་དེ་བཟློག་པ། །རྟེན་ཅིང་འབྲེལ་བར་འབྱུང་བར་གསུངས། །ཞེས་གསུངས། འདིར་ཡང་རྟེན་འབྲེལ་མཐོང་བའི་བློ་དེ་ཀུན་རྫོབ་ཀྱི་རྣམ་ཅན་ཡིན་པས་བདེན་འཛིན་དང་དམིགས་པ་གཅིག་ལ་དམིགས་ནས་འཛིན་སྟངས་དངོས་འགལ་མིན་པས་བདེན་འཛིན་ལ་མི་གནོད་ཅེས་དོགས་པ་འོང་བའི་ཉེན་ཁ་ཡོད། འོན་ཀྱང་རྟེན་འབྲེལ་བསྟོད་པའི་དབུར། གང་ཞིག་གཟིགས་ཤིང་གསུང་བ་ཡི། །མཁྱེན་དང་སྟོན་པ་བླ་ན་མེད། །རྒྱལ་བ་རྟེན་ཅིང་འབྲེལ་བར་འབྱུང་། །གཟིགས་ཤིང་འདོམས་པ་དེ་ལ་འདུད། །ཅེས་གསུངས་ཡོད།

རྗེ་རིན་པོ་ཆེའི་རྩ་ཤེའི་ཊཱིཀ་ཆེན་ནང་། རྟེན་འབྱུང་ཕྲ་མོའི་དོན་དཔྱིས་ཕྱིན་པར་ཤེས་པ་ཞིག་བྱུང་ན། གཤམ་དུ། རྟེན་འབྲེལ་མི་སླུར་མཐོང་བ་ཙམ་ཉིད་ནས། །ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །ཞེས་གསུངས་པ་ལྟར་འོང་བར་གསུངས། མདོར་ན། འདིར་རྗེ་རིན་པོ་ཆེས་སྟོང་ཉིད་རྟོགས་དགོས་པའི་རྒྱུ་མཚན་གསུངས་པ་དང་འབྲེལ། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་གསུངས། སྟོང་པ་ཉིད་དེ་ཡང་དོན་དམ་པར་ངོ་བོ་ཉིད་ཀྱིས་གྲུབ་པས་སྟོང་པའི་སྟོང་ཉིད་དམ་གཟུང་འཛིན་གཉིས་ཀྱིས་སྟོང་པའི་སྟོང་པ་ཉིད་ལྟ་བུ་མིན། ཚོགས་དྲུག་གི་ཡུལ་གང་དང་འཕྲད་ཀྱང་དེ་དག་བརྟེན་ནས་བཏགས་ཙམ་དུ་གཏན་ནས་མི་འཆར་བར་དོན་སྟེང་ནས་ཡོད་པར་འཆར་བཞིན་ཡོད། དོན་སྟེང་ནས་ཡོད་མེད་དཔྱད་དེ་དོན་སྟེང་ནས་གྲུབ་པས་སྟོང་པའི་དོན་ལ་ཁོ་ཐག་ཆོད་པའི་ངེས་པ་རྙེད་པའི་ཚེ་སྣང་ཙམ་ཉིད་ནས་དེ་ལྟར་དུ་གྲུབ་པ་མེད་སྙམ་དུ་གང་འཚམ་བློར་འཆར་བ་ཞིག་ཡོང་གི་འདུག །

སེར་བྱེས་ཀྱི་སོག་པོ་རྒན་དངོས་གྲུབ་ཚོགས་གཉིས་སྟོང་ཉིད་ལ་ཐུགས་སྣང་ཤིན་ཏུ་ཆེན་པོ་ཡོད། སྔར་གྱི་ལུགས་སྲོལ་ལ་སྨོན་ལམ་དམ་བཅའ་བཞག་གྲུབ་སྟེ་ལྷོ་གནས་ལ་འགྲོ་སྲོལ་ཞིག་ཡོད་པ་ལྟར། ངོས་དམ་བཅའ་བཞག་སྟེ་ལྷོ་གནས་ལ་ཕྱིན་གྲུབ་མཚམས་ལེགས་བཤད་སྙིང་པོ་དབུ་ནས་མར་བསྐྱར་ཞིབ་ཀྱི་ཚུལ་དུ་བལྟ་རྒྱུའི་བཀའ་མོལ་བྱུང་། འོན་ཀྱང་ཟིང་འཁྲུག་ལངས་ཏེ་མ་བྱུང་བ་རེད། གང་ལྟར་ཐོག་མར་ངོས་རང་རྒན་དངོས་གྲུབ་ཚོགས་གཉིས་ཀྱི་ཤུགས་རྐྱེན་ལ་བརྟེན་ནས་སྟོང་ཉིད་ཀྱི་ལྟ་བར་དོ་སྣང་སླེབས་པ་རེད། དེ་བཞིན་དུ་རྗེའི་གསུང་རྣམས་དང་ཀླུ་སྒྲུབ་ཀྱི་རིགས་ཚོགས་དྲུག་མཇལ་བ་ལ་བརྟེན་ནས་སྟོང་ཉིད་ཀྱི་ལྟ་བ་དེ་ཤིན་ཏུ་གནད་འགག་ཆེན་པོ་ཡིན་པ་ཤེས་ཤིང་། ཤེར་ཕྱིན་གྱི་གཞུང་དེ་དག་མཇལ་བའི་ཚེ་སྟོང་པ་ཉིད་ཀྱི་ལྟ་བ་ཞེས་པ་ཤིན་ཏུ་གལ་ཆེན་པོ་ཡིན་པར་མཐོང་སྟེ། སྟོང་པ་ཉིད་ཀྱི་དོན་ལ་བསམ་བློ་གང་འཚམ་གཏོང་གི་ཡོད། དེས་ན་ངོས་ལ་སྟོང་པ་ཉིད་ཀྱི་ལྟ་བར་དོ་སྣང་སླེབས་པའི་རྐྱེན་སོག་པོ་ཞིག་གིས་བྱས་ཤིང་དེ་རིང་ཁྱེད་ཚོ་སོག་པོ་རྣམས་ལ་སྟོང་ཉིད་ཀྱི་སྐོར་འཆད་ཀྱིན་ཡོད་པ་རེད།

རྒན་དངོས་གྲུབ་ཚོགས་གཉིས་ཀྱིས་ལྟ་བ་རྟོགས་པའི་ཚད། ལྟ་བའི་དཔྱད་པ་རྫོགས་པའི་ཚད་ཅེས་དབྱེ་བ་གཉིས་གསུང་གི་ཡོད། དེ་ལྟར་དབྱེ་བ་ཕྱེ་ཆོག་པ་ལྟ་བུ་ཞིག་རེད།

གང་ཞིག་འཁོར་འདས་ཆོས་རྣམས་ཐམས་ཅད་ཀྱི། །
རྒྱུ་འབྲས་ནམ་ཡང་སླུ་བ་མེད་མཐོང་ཞིང་། །
དམིགས་པའི་གཏད་སོ་གང་ཡིན་ཀུན་ཞིག་པ། །
དེ་ནི་སངས་རྒྱས་དགྱེས་པའི་ལམ་ལ་ཞུགས། །

ཞེས་གསུངས་ཏེ། འདིས་ཐོག་མར་ལྟ་བ་རྟོགས་པའི་འགོ་ལྟ་བུ་ཚུགས་བཞིན་པ་བསྟན། དེ་ཡང་འཁོར་འདས་ཀྱིས་བསྡུས་པའི་ཆོས་ཐམས་ཅད་ཅེས་གསུངས་པ་ལས། མྱང་འདས་འདུས་མ་བྱས་པ་ཡིན་པས་དེར་རྒྱུ་འབྲས་རྟེན་འབྱུང་གི་རྣམ་གཞག་བཤད་དུ་མེད། འཕྲད་ལྟོས་རྟེན་གསུམ་ལས་འཕྲད་ཅེས་པས་རྒྱུ་འབྲས་ཀྱི་རྟེན་འབྱུང་གསུངས་ལ། ལྟོས་ཞེས་པས་ཆ་ལ་ལྟོས་པའི་རྟེན་འབྱུང་གསུངས་ཤིང་དེ་རང་རྒྱུད་པ་དང་ཐུན་མོང་བ་ཡིན། རྟེན་ཞེས་པས་བརྟེན་ནས་བཏགས་ཙམ་ལས་གཞན་དུ་དོན་གྱི་ངོས་ནས་འདི་ཞེས་མཛུབ་མོ་འཛུགས་ས་ཏིལ་འབྲུ་ཙམ་ཡང་མེད་པའི་མིང་རྐྱང་བཏགས་ཡོད་ཙམ་གྱི་དོན་བསྟན་པ་ཡིན།

དེ་ལྟར་རྟེན་འབྱུང་ཞེས་པའི་གོ་བ་དེ་འཕྲད་ལྟོས་རྟེན་གསུམ་གྱི་སྟེང་ནས་བཤད་དགོས། འཕྲད་ཅེས་པས་རྒྱུ་འབྲས་ཕན་ཚུན་འཕྲད་པར་མི་འདོད་ཀྱང་རྒྱུ་འགག་པ་ལ་མངོན་དུ་ཕྱོགས་པ་དང་། འབྲས་བུ་སྐྱེ་བ་ལ་མངོན་དུ་ཕྱོགས་པའི་བྱ་བ་གཉིས་པོ་དུས་མཉམ་ཡིན་པར་བཤད་དེ་དེའི་སྟེང་ནས་འཕྲད་པའི་དོན་གསུངས། ལྟོས་ཞེས་པ་ཆ་ཤས་ལ་ལྟོས་པ་སྟེ། གཞི་གྲུབ་ན་ཆ་བཅས་ཡིན་པས་ཁྱབ་ཅེས་གསུངས་པས་འདུས་མ་བྱས་ཀྱི་ཆོས་རྣམས་ཀྱང་དེའི་ཁོངས་སུ་འདུས། ཐ་སྙད་དུ་ཡང་རང་མཚན་ཏིལ་འབྲུ་ཙམ་ཡང་མི་བཞེད་པར་ཆོས་ཐམས་ཅད་ངོ་བོ་ཉིད་ཀྱིས་གྲུབ་པས་སྟོང་པ་ཁས་ལེན་པའི་ལུགས་ལ་བརྟེན་ནས་བཏགས་ཙམ་འཐད་ལ། འདི་ཡང་མགོན་པོ་ཀླུ་སྒྲུབ་ཀྱི་རྩ་བ་ཤེས་རབ་ལས། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །ཞེས་གསུངས་པ་ལྟར་ཡིན།

སངས་རྒྱས་པའི་གྲུབ་མཐའ་སྨྲ་བ་བཞི་ཀས་འབྲས་བུ་རྒྱུ་ལ་ལྟོས་པའི་ཚུལ་གསུངས་ཤིང་། དུད་འགྲོའི་རིགས་འགའ་ཞིག་གིས་ཀྱང་ཕལ་ཆེར་རང་གི་འདོད་བྱའི་དོན་རྒྱུ་ལ་ལྟོས་པའི་ཚུལ་གང་འཚམ་ཤེས་ཀྱི་ཡོད། འབྲས་བུ་རྒྱུ་ལ་ལྟོས་པའི་ཚུལ་ལ་ཞིབ་ཏུ་བསམ་ན། རྒྱུ་ཞེས་པ་འབྲས་བུ་ལ་ལྟོས་ནས་འཇོག་པ་ལས་འབྲས་བུ་ལ་མ་ལྟོས་པར་རྒྱུ་འོང་ཐབས་མེད། འབྲས་བུ་དེ་ཡང་རང་རྒྱུ་ལ་ལྟོས་ནས་འབྲས་བུ་ཡིན་ཡང་རང་འབྲས་ལ་ལྟོས་ནས་རྒྱུ་ཡིན་པས། རྒྱུ་དང་འབྲས་བུ་གཉིས་ལྟོས་ནས་འཇོག་པ་ལས་ངོ་བོ་ཉིད་ཀྱིས་གྲུབ་པའི་རྒྱུ་འབྲས་འཇོག་མི་ནུས། ངོ་བོ་ཉིད་ཀྱིས་གྲུབ་ན་ལྟོས་པར་འགལ་ལ། ལྟོས་པ་དང་མ་ལྟོས་པ་གཉིས་དངོས་འགལ་ཡིན།

གལ་ཏེ་རྒྱུ་འབྲས་བུ་ལ་མི་ལྟོས་པར་ངོ་བོ་ཉིད་ཀྱིས་གྲུབ་ན་འབྲས་བུ་ལ་རག་མ་ལས་པར་འགྱུར་བས་དུས་ནམ་ཡང་རྒྱུའི་ངོ་བོར་གྲུབ་དགོས་མོད། རྒྱུ་དེ་ཡང་རང་གི་རྒྱུ་ལ་ལྟོས་ཏེ་འབྲས་བུར་འཇོག་པས་ལྟོས་ནས་གྲུབ་པ་ཤིན་ཏུ་གསལ་བ་ཡིན། དེས་ན་འབྲས་བུ་རྒྱུ་ལ་ལྟོས་པ་ཙམ་དུ་མ་ཟད་རྒྱུ་ཉིད་ཀྱང་རྒྱུའི་ངོ་བོར་གྲུབ་པ་འབྲས་བུ་ལ་ལྟོས་པར་གསུངས། དེ་བཞིན་དུ་བྱ་བྱེད་ལས་གསུམ་ལ་སོགས་པ་གང་དང་གང་ཡིན་ཡང་ལྟོས་ནས་བཏགས་པ་ཙམ་ཞིག་མ་གཏོགས་ལྟོས་མེད་རང་གིས་གྲུབ་པ་གཏན་ནས་མེད་པ་བསྟན་པའི་ཕྱིར། གང་ཞིག་འཁོར་འདས་ཆོས་རྣམས་ཐམས་ཅད་ཀྱི། །ཞེས་སོགས་གསུངས། དེ་ཡང་། རྒྱུ་འབྲས་ནམ་ཡང་སླུ་བ་མེད་མཐོང་ཞིང་། །ཞེས་ཕན་ཚུན་ལྟོས་ནས་གྲུབ་པའི་ཚུལ་བསྙོན་དུ་མེད་པར་མཐོང་བའི་ཚེ། ལྟོས་མེད་ངོ་བོ་ཉིད་ཀྱིས་གྲུབ་པར་སྣང་བཞིན་འདུག་ཀྱང་། དེ་ལྟར་དུ་གྲུབ་པ་གཏན་ནས་མེད་ཐག་ཆོད་ཡིན་སྙམ་དུ་བློར་འཆར་བ་ཞིག་འོང་བར་གསུངས།

སྣང་བ་རྟེན་འབྲེལ་བསླུ་བ་མེད་པ་དང་། །
སྟོང་པ་ཁས་ལེན་བྲལ་བའི་གོ་བ་གཉིས། །
ཇི་སྲིད་སོ་སོར་སྣང་བ་དེ་སྲིད་དུ། །
ད་དུང་ཐུབ་པའི་དགོངས་པ་རྟོགས་པ་མེད། །

ཅེས་གསུངས་ཏེ། སྟོང་པ་ཉིད་ཀྱི་གོལ་སའི་ཆ་ནས་གཅིག་དུ་བྲལ་ལ་སོགས་པའི་སྒོ་ནས་བཏགས་དོན་བཙལ་ཏེ་རྙེད་རྒྱུ་མེད་པར་འགྱུར་བས་ཁས་ལེན་དང་བྲལ་བ་ཡིན་ཞེས་བརྗོད་སྲོལ་བྱུང་བ། དཔེར་ན། ལེགས་བཤད་གསེར་ཕྲེང་དུ་ཡང་སྟོང་པ་ཉིད་ཅེས་པ་སྤྲོས་པ་མཐའ་དག་ཉེ་བར་ཞི་བ་ཙམ་ཞིག་ཡིན་པས་དེ་ལ་སྤྲོས་བྲལ་ཞེས་མིང་བཏགས་པ་ཙམ་ལས་བློས་གཟུང་བ་དང་རྟོགས་པར་བྱར་མེད་ཅེས་གསུངས་ཡོད། གོང་དུ་རྟེན་འབྱུང་རྒྱུ་མཚན་དུ་བྱས་ཏེ་དམིགས་གཏད་མཐའ་དག་བཤིག་ཐུབ་པ་ཞིག་བྱུང་ན། རྒྱལ་བ་དགྱེས་པའི་ལམ་ལ་ཞུགས་པ་ཡིན་ཞེས་གསུངས་ཤིང་། གཤམ་འདིར་དམིགས་གཏད་བཤིག་པའི་ཁུལ་བྱས་ཏེ་སྟོང་པའི་གོ་བ་ཙམ་ཞིག་སླེབས་ཀྱང་རྟེན་འབྲེལ་སླུ་བ་མེད་པའི་ཚུལ་འཇོག་མི་ཤེས་པར་གཞན་ངོར་སྐྱེལ་བ་དང་། སྣང་བ་རྟེན་འབྲེལ་མི་སླུ་བར་ངེས་པ་དྲངས་པའི་ཚེ་སྤྲོས་བྲལ་སྟོང་པའི་གནད་ལ་ངེས་པ་འདྲེན་མི་ནུས་པར་སྣང་སྟོང་གཉིས་པོ་རེས་འཇོག་ཏུ་སོང་བ་དེ་སྲིད་དུ་ཐུབ་པའི་དགོངས་པ་རྟོགས་པ་མེད་པར་གསུངས།

ནམ་ཞིག་རེས་འཇོག་མེད་པར་ཅིག་ཅར་དུ། །
རྟེན་འབྲེལ་མི་སླུར་མཐོང་བ་ཙམ་ཉིད་ནས། །

ཞེས་གསུངས་ཏེ། འདིའི་དོན་ལ་ཞིབ་ཚགས་པོའི་སྒོ་ནས་དཔྱད་དགོས་པ་ཡིན། བསྟན་དར་ལྷ་རམས་པའི་རྟེན་འབྲེལ་བསྟོད་པའི་འགྲེལ་པའི་ནང་འདིའི་སྐོར་དཔྱད་པ་ཞིག་གནང་ཡོད།

ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །
དེ་ཚེ་ལྟ་བའི་དཔྱད་པ་རྫོགས་པ་ལགས། །

ཞེས་གསུངས་ཏེ། པཎ་ཆེན་བློ་བཟང་ཆོས་རྒྱན་གྱི་བདེན་འཛིན་གཤགས་འདེབས་ནང་། ངེས་ཤེས་ཡུལ་གྱི་འཛིན་སྟངས་ཀུན་འཇིག་ནི། །བདེན་པར་གྲུབ་པའི་འཛིན་སྟངས་ཡིན་པར་གོ །ཞེས་ཆོས་ཅན་འཇལ་བའི་བློ་ལ་ཆོས་ཅན་དེ་ཉིད་དོན་གྱི་ངོས་ནས་ཡོད་པར་སྣང་ཞིང་སྣང་བ་ལྟར་དོན་གྱི་ངོས་ནས་གྲུབ་པར་འཛིན་པའི་བློ་དེའི་འཛིན་སྟངས་ཀྱི་ཡུལ་ལྷག་མེད་དུ་ཁེགས་པ་ཞིག་བྱུང་ན་ལྟ་བའི་དཔྱད་པ་རྫོགས་པར་གསུངས།

དེ་ལྟར་རྟེན་འབྱུང་གི་དེ་ཁོ་ན་ཉིད་དམ་བརྟེན་ནས་བཏགས་ཙམ་གྱི་སྟོང་པ་ཉིད་ཀྱི་གོ་བ་དཔྱིས་ཕྱིན་པ་ཞིག་བྱུང་ན་སྣང་དུས་ཉིད་ནས་ཕར་ངོས་ནས་ཡོད་པར་སྣང་བཞིན་འདུག་ཀྱང་། དེ་ལྟར་མེད་སྙམ་དུ་ཁོ་ཐག་ཆོད་པའི་ངེས་པ་འདྲེན་ནུས་པ་ཞིག་འོང་བས་སྣང་བས་ཡོད་མཐའ་སེལ་བ་དང་། སྟོང་པ་ཞེས་པ་ངོ་བོ་ཉིད་ཀྱིས་གྲུབ་པས་སྟོང་པའི་དོན་ཡིན་པས་དེའི་གོ་བ་རྙེད་པའི་ཚེ། ངོ་བོ་ཉིད་ཀྱིས་མ་གྲུབ་པ་ཡིན་པས་རྐྱེན་གཞན་ལ་རག་ལས་པ་དང་། རྐྱེན་གཞན་ལ་རག་ལས་པས་རྒྱུ་རྐྱེན་གྱི་རྣམ་གཞག་འཐད་པ་སོགས་རྣམ་གཞག་ཐམས་ཅད་འཇོག་ཐུབ་པས་སྟོང་པས་མེད་མཐའ་སེལ་བར་གསུངས།

གུང་ཐང་རིན་པོ་ཆེས་མཛད་པའི་བསྟོད་པ་དོན་ལྡན་མ་ལས། སྣང་སྟོང་རིམ་པས་ཆད་རྟག་མཐའ། །སེལ་བ་གྲུབ་མཐའ་ཀུན་འདོད་ཀྱང་། །བཟློག་སྟེ་སྨྲ་བ་འདི་ཁོ་ནས། །བརྒྱུད་མའི་ཀླན་ཀ་མཐའ་དག་བསལ། །ཞེས་གསུངས་ཏེ། སྣང་བ་དང་སྟོང་པ་གཉིས་ལས་སྣང་བས་མེད་མཐའ་སེལ་བ་དང་། སྟོང་པས་ཡོད་མཐའ་སེལ་བའི་ཚུལ་གྲུབ་མཐའ་སྨྲ་བ་ཀུན་གྱིས་འདོད་ཀྱང་། བཟློག་སྟེ་སྨྲ་བ་སྟེ་སྣང་བས་ཡོད་མཐའ་སེལ་བ་དང་སྟོང་པས་མེད་མཐའ་སེལ་བའི་ཚུལ་ངེས་པ་ཞིག་བྱུང་ན་རྟེན་འབྱུང་གི་དེ་ཁོ་ན་ཉིད་དཔྱིས་ཕྱིན་པར་རྟོགས་པ་ཞིག་འོང་བར་གསུངས་ཏེ།

གཞན་ཡང་སྣང་བས་ཡོད་མཐའ་སེལ་བ་དང་། །

སྟོང་པས་མེད་མཐའ་སེལ་ཞིང་སྟོང་པ་ཉིད། །

རྒྱུ་དང་འབྲས་བུར་འཆར་བའི་ཚུལ་ཤེས་ན། །

མཐར་འཛིན་ལྟ་བས་འཕྲོག་པར་མི་འགྱུར་རོ། །

ཞེས་གསུངས་ཏེ། གོང་དུ་བཤད་པ་ལྟར་སྣང་བས་ཡོད་མཐའ་སེལ་བ་དང་། སྟོང་པས་མེད་མཐའ་སེལ་བའི་ཚུལ་ངེས་པ་ཞིག་བྱུང་ན་སྟོང་པ་ཉིད་རྒྱུ་འབྲས་སུ་འཆར་བ་འོང་སྟེ། ངོ་བོ་ཉིད་ཀྱིས་གྲུབ་པས་སྟོང་པ་ཡིན་པས་རྐྱེན་གཞན་ལ་ལྟོས་པ་དང་། རྐྱེན་གཞན་ལ་རག་ལས་པར་གྲུབ་ལ། རྐྱེན་གཞན་ལ་རག་ལས་པའི་ཚུལ་འཐད་པས་རྒྱུ་འབྲས་དང་བྱ་བྱེད་ལས་གསུམ་ལ་སོགས་པ་འཐད་སྙམ་དུ་ངེས་པ་ཞིག་འོང་བ་ཡིན།

དེ་ལྟར་ལམ་གྱི་གཙོ་བོ་རྣམ་གསུམ་གྱི། །
གནད་རྣམས་རང་གིས་ཇི་བཞིན་རྟོགས་པའི་ཚེ། །

དབེན་པ་བསྟེན་ཏེ་བརྩོན་འགྲུས་སྟོབས་བསྐྱེད་ནས། །

གཏན་གྱི་མདུན་མ་མྱུར་དུ་སྒྲུབས་ཤིག་བུ། །

ཞེས་པ་འདི་ནི་མང་དུ་ཐོས་པའི་དགེ་སློང་བློ་བཟང་གྲགས་པའི་དཔལ་གྱིས་ཚ་ཁོ་དབོན་པོ་ངག་དབང་གྲགས་པ་ལ་གདམས་པའོ། །

ཞེས་གསུངས་ཏེ། རྗེ་རིན་པོ་ཆེས་བུ་ཞེས་པའི་ཉེ་ཚིག་གིས་གདམས་པ་ལྟར་རང་རེས་ཀྱང་བུའི་གྲས་སུ་ཨེ་ཚུད་མི་ཚུད་བལྟ་དགོས་པ་ཡིན།

བྱང་སེམས་དང་ཡང་དག་པའི་ལྟ་བ་བསྒོམ་དགོས་པའི་རྒྱུ་མཚན།

སྤྱོད་འཇུག་ལས། འཇིག་རྟེན་བདེ་བ་ཇི་སྙེད་པ། །དེ་ཀུན་གཞན་བདེ་འདོད་ལས་བྱུང་། །འཇིག་རྟེན་སྡུག་བསྔལ་ཇི་སྙེད་པ། །དེ་ཀུན་རང་བདེ་འདོད་ལས་བྱུང་། །ཞེས་གསུངས་པ་ལྟར་སྲིད་ཞིའི་རྒུད་པ་ཀུན་རང་གཅིག་པུའི་དོན་བསམ་པའི་རང་གཅེས་འཛིན་ལ་བརྟེན་ནས་འབྱུང་བ་དང་། དེའི་གཉེན་པོར་གཞན་གཅེས་པར་འཛིན་པའི་བྱང་ཆུབ་ཀྱི་སེམས་བསྒོམ་དགོས་པར་གསུངས། བྱང་ཆུབ་ཀྱི་སེམས་ཀྱིས་རང་གཅེས་འཛིན་གྱི་ནུས་པ་ཤུགས་ཆུང་དུ་གཏོང་བ་ཡིན། འཇིག་རྟེན་རྒུད་པ་ཇི་སྙེད་པ། །དེ་ཡི་རྩ་བ་མ་རིག་སྟེ། །ཞེས་གསུངས་པ་ལྟར། སྲིད་པ་འཁོར་བའི་རྒུད་པ་ཐམས་ཅད་མ་རིག་པའམ་མི་ཤེས་པའི་དབང་གིས་བྱུང་བར་གསུངས་ཤིང་། མི་ཤེས་པའི་རྩ་བ་དེ་ཁོ་ན་ཉིད་ལ་རྨོངས་པའི་མ་རིག་པར་ཐུག་ཅིང་། དེའི་གཉེན་པོ་སྟོང་ཉིད་རྟོགས་པའི་ལྟ་བ་ཡིན་པར་གསུངས་ཏེ། མདོ་དོན་སྙིང་པོ། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་གཉིས་ཀྱིས་བྱ་བ་གང་ཞིག་བྱེད་པ་ཡིན་ཞེ་ན། རང་རེར་སྡུག་བསྔལ་ཡོང་བའི་རྩ་བ་རང་གཅེས་འཛིན་དང་བདེན་འཛིན་གཉིས་པོ་དེ་ཡིན་ལ་དེ་ལ་ཁ་གཏད་གཅོག་གི་ཡོད།

དེས་ན་རང་ཉིད་གཏན་དུ་བདེ་བ་དང་སྐྱིད་པོ་ཡོང་བའི་དོན་དུ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་སྒོམ་པར་བྱེད་པའི་གནད་འགག་དེ་ཤེས་དགོས་པ་གལ་ཆེན་པོ་ཡིན། དེ་མིན་བྱང་ཆུབ་ཀྱི་སེམས་ཞེས་པ་ཧ་ཅང་ཡག་པོ་ཡིན་མོད། དེ་མེད་ཀྱང་ང་ལ་ཁྱད་པར་མེད་སྙམ་པ་ལྟ་བུའི་བསམ་བློ་འཁོར་འོང་ལ། དེ་བཞིན་དུ་སྟོང་ཉིད་ཀྱི་ལྟ་བ་ཞེས་པ་རྙོག་གྲ་ཆེ་རོགས་ཡིན་སྙམ་དུ་དྲན་པ་འོང་སྲིད། བསམ་བློ་ཞིབ་ཏུ་བཏང་ན་གནད་འགག་ལྟ་བུ་རང་རེ་རྣམས་ལ་སྡུག་བསྔལ་མི་འདོད་པ་དང་བདེ་བ་འདོད་པ་ལ་ཐུག་ཡོད། སྡུག་བསྔལ་མི་འདོད་པ་དང་བདེ་བ་འདོད་པ་རང་གི་ངང་གིས་ཡོད་པས་སྡུག་བསྔལ་གྱི་རྩ་བ་གང་ཡིན་ཤེས་པར་བྱས་ཏེ་དེ་ལ་གཉེན་པོ་བསྟེན་ཐུབ་པ་ཞིག་བྱུང་ན་གཏན་དུ་བདེ་བ་འོང་བ་ཡིན། རྗེ་རིན་པོ་ཆེའི་ལམ་རིམ་བསྡུས་དོན་ནང་། དེ་ལྟར་རྒྱུ་དང་འབྲས་བུའི་ཐེག་ཆེན་གྱི། །ལམ་མཆོག་གཉིས་ཀར་དགོས་པའི་ཐུན་མོང་ལམ། །ཇི་བཞིན་བསྐྱེད་ནས་མཁས་པའི་དེད་དཔོན་གྱི། །མགོན་ལ་བརྟེན་ནས་རྒྱུད་སྡེ་རྒྱ་མཚོ་ཆེར། །ཞུགས་ནས་ཡོངས་རྫོགས་མན་ངག་བསྟེན་པ་དེས། །དལ་འབྱོར་ཐོབ་པ་དོན་དང་ལྡན་པར་བྱས། །ཞེས་གསུངས།

ཡོན་ཏན་གཞིར་གྱུར་མའི་འཕྲོ།

དེ་ནས་ཡོན་ཏན་གཞིར་གྱུར་མའི་འཕྲོ་དེ་འདོན་རྒྱུ་ཡིན།

ཐུན་མོང་ལམ་སྦྱངས་སྣོད་དུ་གྱུར་པ་ན། །

ཐེག་པ་ཀུན་གྱི་མཆོག་གྱུར་རྡོ་རྗེའི་ཐེག །

སྐལ་བཟང་སྐྱེ་བོའི་འཇུག་ངོགས་དམ་པ་དེར། །

བདེ་བླག་ཉིད་དུ་འཇུག་པར་བྱིན་གྱིས་རློབས། །

སྤྱིར་མུ་སྟེགས་པ་ལ་ཡང་རྩ་རླུང་སྒོམ་པ་སོགས་གསང་སྔགས་ཀྱི་ཆོས་ཡོད་ཅིང་འཕོ་བ་དང་གྲོང་འཇུག་ཀྱང་ཡོད་པའི་སྐོར་གོ་ཐོས་བྱུང་། སྟོན་པ་བཅོམ་ལྡན་འདས་བྱོན་ནས་ལོ་ཉིས་སྟོང་དྲུག་བརྒྱ་ཙམ་ཕྱིན་ཟིན་ཅིང་། འགོ་སྟོད་ནས་ཐེག་པ་ཆེན་པོ་སངས་རྒྱས་ཀྱི་བཀའ་མིན་ཞེས་ཤུགས་ཆེན་པོས་གསུང་མཁན་བྱུང་ཡོད། ཁ་སང་ཞུས་པ་ལྟར་པཱ་ལིའི་གཞུང་དེ་དག་ཡོངས་གྲགས་ཀྱིས་གསུངས་པ་ཡིན་སྟབས་ལོ་རྒྱུས་སུ་འཁོད་ཡོད་ཀྱང་ཐེག་ཆེན་གྱི་གཞུང་རྣམས་གདུལ་བྱ་ལས་དག་ཉུང་ཤས་ཀྱི་ངོར་གསུངས་པ་ཡིན་སྟབས་ཡོངས་གྲགས་ཀྱི་ལོ་རྒྱུས་ནང་མ་འཁོད་པར་བརྟེན་སངས་རྒྱས་ཀྱི་བཀའ་མིན་ཞེས་གསུངས་པ་བྱུང་ཡོད།

མགོན་པོ་ཀླུ་སྒྲུབ་ཀྱི་དབུ་མ་རིན་ཆེན་ཕྲེང་བ་དང་། བྱམས་པ་མགོན་པོའི་མདོ་སྡེ་རྒྱན་གྱི་ལེའུ་གཉིས་པའི་ནང་ཐེག་ཆེན་བཀའ་སྒྲུབ་གསུངས་ཤིང་། དེ་དག་གི་རྗེས་སུ་འབྲངས་ཏེ་སློབ་དཔོན་ལེགས་ལྡན་གྱི་དབུ་མ་སྙིང་པོ་རྩ་འགྲེལ་གྱི་སྐབས་ཐེག་ཆེན་བཀའ་སྒྲུབ་ཀྱི་སྐོར་རྒྱས་པར་གསུངས་པ་དང་། ཞི་བ་ལྷའི་སྤྱོད་འཇུག་ཏུ་ཡང་ཐེག་ཆེན་བཀའ་སྒྲུབ་གསུངས་ཡོད། དེས་ན་སྔར་ནས་ཐེག་པ་ཆེན་པོའི་གཞུང་རྣམས་སངས་རྒྱས་ཀྱི་བཀའ་མིན་པར་སྨྲ་བའི་རྒོལ་བ་བྱུང་ཡོད་ལ། དེང་སང་ཡང་ཐེག་པ་ཆེན་པོའི་གཞུང་རྣམས་སངས་རྒྱས་ཀྱི་བཀའ་མིན་ཞེས་གསུང་མཁན་ཡོད།

ལྷག་པར་དུ་གསང་སྔགས་ཀྱི་ཆོས་དེ་ནང་པའི་ཆོས་མིན་ཞེས་གསུང་མཁན་སྔར་ཡང་བྱུང་ཡོད་ལ་ད་ལྟ་ཡང་ཡོང་བཞིན་ཡོད་སྟབས་དེ་དག་གི་གནད་འགག་ཇི་ཡིན་ཤེས་དགོས། ཁ་སང་མདོར་ཙམ་བཤད་པ་ལྟར་བདེན་པ་བཞི་ལས་གཙོ་བོ་འགོག་བདེན་གྱི་སྐོར་དཔྱིས་ཕྱིན་པའི་འགྲེལ་བཤད་ཐེག་པ་ཆེན་པོའི་ཤེར་ཕྱིན་གྱི་གཞུང་དུ་གསུངས་ཤིང་། མདོ་སྡེ་དགོངས་འགྲེལ་དུ་འཁོར་ལོ་དང་པོ་བདེན་བཞིའི་ཆོས་འཁོར་དང་། འཁོར་ལོ་བར་པ་མཚན་ཉིད་མེད་པའི་ཆོས་འཁོར། འཁོར་ལོ་མཐའ་མ་ལེགས་པར་རྣམ་པར་ཕྱེ་བའི་ཆོས་འཁོར་ཞེས་པའི་ཐ་སྙད་གསུངས་ཡོད། དེ་ཡང་གཞུང་དེ་ལས་སེམས་ཙམ་པའི་ལྟ་བ་གསུང་བཞེད་ནས་དེ་ལྟར་གསུངས་པ་ཡིན། སེམས་ཙམ་པའི་ལྟ་བ་ལྟར་ན། ཕྱི་དོན་འགོག་པར་བྱེད་ཀྱང་ནང་ཤེས་པ་བདེན་གྲུབ་ཏུ་འདོད་པས་བར་པ་མཚན་ཉིད་མེད་པའི་ཆོས་འཁོར་གྱི་སྐབས་ཆོས་ཐམས་ཅད་ངོ་བོ་ཉིད་མེད་པར་གསུངས་པ་སྒྲ་ཇི་བཞིན་པར་ཁས་ལེན་པ་མི་འགྲིག་པར་མཐོང་སྟེ། འཁོར་ལོ་མཐའ་མ་དགོངས་འགྲེལ་གྱི་ནང་ཆ་ཕྱེ་ནས་གསུངས་པ་ཡིན།

འཁོར་ལོ་མཐའ་མའི་ནང་རྒྱུད་བླ་མའི་བཤད་བྱའི་རྩ་བར་གྱུར་པའི་དེ་བཞིན་གཤེགས་པའི་སྙིང་པོའི་མདོ་ཞེས་པ་ཞིག་བཞུགས་ཤིང་། དེས་བདེན་པ་བཞིའི་ནང་གི་གཙོ་བོ་ལམ་གྱི་བདེན་པ་རྩལ་འདོན་མཛད་དེ་གསུངས། འཁོར་ལོ་མཐའ་མའི་གྲས་སུ་དྲང་དོན་གྱི་མདོ་ཡོད་ཀྱང་དེ་བཞིན་གཤེགས་པའི་སྙིང་པོའི་མདོ་འདི་ངེས་དོན་གྱི་མདོ་ཡིན་ལ། འཁོར་ལོ་བར་པ་ཤེར་ཕྱིན་གྱི་ནང་ཡུལ་གྱི་འོད་གསལ་གྱི་རྣམ་གཞག་དཔྱིས་ཕྱིན་པར་གསུངས་པ་དང་། དེ་བཞིན་གཤེགས་པའི་སྙིང་པོའི་མདོའི་ནང་ཡུལ་ཅན་གྱི་འོད་གསལ་གྱི་རྣམ་གཞག་གསུངས་ཏེ་འདིས་སྔགས་ལམ་གྱི་གཞི་བཏིངས་ཡོད། དེ་ཡང་། སྔགས་ལམ་གྱིས་སེམས་ཕྲ་རགས་ཕྱེ་སྟེ་སེམས་ཕྲ་མོ་ལམ་དུ་བྱེད་པའི་རྣམ་གཞག་གསུངས་ཤིང་། འདི་སྔགས་ལམ་གྱི་ཁྱད་ཆོས་གཙོ་བོ་ཡིན་ལ། འཁོར་ལོ་མཐའ་མའི་གྲས་ཀྱི་དེ་བཞིན་གཤེགས་པའི་སྙིང་པོའི་མདོར་དཔེ་དགུ་དོན་དགུའི་ལམ་ནས་སེམས་རང་བཞིན་གྱིས་འོད་གསལ་བའི་ཚུལ་རྩལ་དུ་བཏོན་ནས་གསུངས་ཡོད།

གསང་སྔགས་སྤྱོད་པ་སྤྱི་བསླབ་ཀྱི་ཁོངས་སུ་གཏོགས་ཚུལ།

འགའ་ཞིག་གིས་གསང་སྔགས་ཞེས་པ་ཟུར་དུ་ཡོད་པ་ལྟ་བུ་ཞིག་དང་། ཡང་འགའ་ཞིག་གིས་ཐེག་པ་ཆུང་ངུ་དང་ཐེག་པ་ཆེན་པོ་ཞེས་འབྲེལ་མེད་ཐ་དད་ལྟ་བུར་ངོས་འཛིན་བྱེད་པ་ཡོང་གི་འདུག །ཁ་སང་བཤད་པ་ལྟར་ཐེག་དམན་གྱི་པཱ་ལིའི་གཞུང་ནས་གསུངས་པ་རྣམས་བཅོམ་ལྡན་འདས་ཀྱི་ཆོས་ཀྱི་རྨང་གཞི་ལྟ་བུར་གྱུར་ཡོད་པས། དེའི་སྟེང་དུ་ཤེར་ཕྱིན་གྱི་མདོའི་སྐབས་ནས་གསུངས་པའི་ལམ་རྣམས་སྣོན་མ་བཏབ་སྟེ་འགྲོ་དགོས་པ་ལས་དེ་གཉིས་ཐ་དད་དུ་ཕྱེ་སྟེ་འགྲོ་བ་མི་རུང་། དེ་བཞིན་དུ་གསང་སྔགས་ཞེས་ཟུར་དུ་ངོས་འཛིན་བྱེད་རྒྱུ་གང་ཡང་མེད་པར་པཱ་ལིའི་གཞུང་ནས་གསུངས་པའི་བདེན་བཞིའི་ཆོས་འཁོར་རྣམས་གཞིར་བྱས། དེའི་སྟེང་དུ་ཤེར་ཕྱིན་གྱི་གཞུང་ནས་གསུངས་པའི་སྟོང་ཉིད་ཀྱི་ལྟ་བའི་སྣོན་མ་བཏབ། དེ་ནས་དེ་བཞིན་གཤེགས་པའི་སྙིང་པོའི་མདོ་ལས་གསུངས་པའི་འོད་གསལ་གྱི་རྣམ་གཞག་དེ་དག་བསྣན་ཏེ་ཉམས་སུ་ལེན་དགོས་པ་ཞིག་ཡིན། རྗེ་རིན་པོ་ཆེས་ལམ་རིམ་ཆེན་མོའི་ས་བཅད་གསུང་བའི་ཚེ། ཐེག་པ་ཆེན་པོ་སྤྱི་ལ་བསླབ་ཚུལ་དང༌། ཁྱད་པར་དུ་རྡོ་རྗེ་ཐེག་པ་ལ་སློབ་པའི་ཚུལ་ལོ་ཞེས་སྔགས་ལམ་ལ་སློབ་པ་དེ་བྱང་ཆུབ་སེམས་དཔའི་སྤྱོད་པའི་གྲས་སུ་བགྲངས་ཡོད།

དེ་ཡང་ཐེག་པ་ཆེན་པོ་སྤྱི་ལ་བསླབ་ཚུལ་ཞེས་པའི་ནང་ཕྱིན་དྲུག་ལ་སློབ་པ་གསུངས་ལ། དེ་ནས་ཁྱད་པར་དུ་རྡོ་རྗེ་ཐེག་པ་ལ་སློབ་ཚུལ་ཞེས་གསུངས་པ་ལྟར་དོན་ལ་ཡང་དེ་ལྟར་ཡིན་ཏེ། ཕྱིན་དྲུག་གི་ནང་ནས་བསམ་གཏན་གྱི་ཕར་ཕྱིན་དང་ཤེས་རབ་ཀྱི་ཕར་ཕྱིན་གཉིས་ཏེ་ཞི་ལྷག་གཉིས་པོ་སྔགས་ལམ་གྱིས་རྩལ་དུ་བཏོན་ནས་སྒོམ་པར་གསུངས་ཡོད། རྒྱུད་སྡེ་བཞི་ཀས་ཐུན་མོང་དུ་ལྷ་སྐུ་ལ་དམིགས་པའི་ཞི་གནས་སྒྲུབ་པ་དང་། དེ་དང་མཉམ་དུ་རླུང་སྦྱོར་གྱི་རིགས་དེ་འདྲ་ཡང་གསུངས་པ་དེ་དག་ཞི་གནས་སྒྲུབ་པའི་ཟབ་ཁྱད་ཡིན་ལ། ལྷག་མཐོང་སྒྲུབ་པ་རྒྱུད་སྡེ་བཞི་ཀར་ཡོད་ཀྱང་གཙོ་བོ་བླ་མེད་ཀྱི་གཞུང་ནས་གཉུག་མ་ལྷན་ཅིག་སྐྱེས་པའི་འོད་གསལ་གྱིས་སྟོང་ཉིད་སྒོམ་པའི་ལྷག་མཐོང་ཁྱད་པར་བ་ཞིག་གི་སྒྲུབ་ཚུལ་གསུངས་པ་ལྟ་བུ། ཟབ་ཏུ་དང་རླབས་ཆེ་རུ་བཏང་བ་ལས་རྨང་གཞི་བྱང་ཆུབ་སེམས་དཔའི་ཕྱིན་དྲུག་གི་སྤྱོད་པའི་ཁོངས་སུ་འདུས་ཡོད།

རིག་པ་རྒྱུན་ཆད་ཀྱི་རྣམ་གཞག་མི་འཐད་པའི་ཚུལ།

གཞུང་འདིར། སྐལ་བཟང་སྐྱེ་བོའི་འཇུག་ངོགས་ཞེས་གསུངས་པའི་དོན་ནི། ལོ་ཉིས་སྟོང་ལྔ་བརྒྱའི་གོང་དུ་བྱོན་པའི་སངས་རྒྱས་བཅོམ་ལྡན་འདས་དེ་མངོན་པ་མཛོད་ནས་གསུངས་པ་ལྟར་སྐུ་ཚེའི་སྟོད་ལ་སོ་སྐྱེ་དང་། དེ་ནས་ལོ་དྲུག་དཀའ་སྤྱད་མཛད་དེ་མཐར་རྡོ་རྗེ་གདན་དུ་སྲོད་ལ་བདུད་བཏུལ། གུང་ལ་མཉམ་པར་བཞག །ཐོ་རེངས་མངོན་པར་རྫོགས་པར་སངས་རྒྱས་པར་གསུངས་པ་ལྟར། དེ་ནས་སངས་རྒྱས་ཀྱི་མཛད་པ་མཛད་པ་ལས་དེའི་གོང་དུ་སོ་སྐྱེར་འདོད་པ་ཡིན། སྦྱོར་ལམ་ནས་བཟུང་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་གྱི་བར་མཉམ་གཞག་ཐུན་གཅིག་ལ་མངོན་དུ་མཛད་དེ་སངས་རྒྱས་པར་གསུངས། བྱེ་བྲག་སྨྲ་བས་མངོན་པར་རྫོགས་པར་སངས་རྒྱས་ཏེ་ལྷག་མེད་མྱང་འདས་མངོན་དུ་མཛད་པའི་རྗེས་སུ་རིག་པ་རྒྱུན་ཆད་ཀྱི་རྣམ་གཞག་འདོད་པ་ཡིན། མགོན་པོ་ཀླུ་སྒྲུབ་ཀྱིས་རིགས་པ་དྲུག་ཅུ་པའི་ནང་འདིའི་སྐོར་དོགས་སློང་གནང་ཡོད།

དེ་ཡང་བཅོམ་ལྡན་འདས་ཡོངས་གྲགས་ལ་དགུང་ལོ་སུམ་ཅུ་སོ་ལྔར་མངོན་པར་རྫོགས་པར་སངས་རྒྱས་པ་དེ་ནས་མྱ་ངན་ལས་མ་འདས་བར་ལོ་བཞི་བཅུ་ལྷག་ཙམ་མ་གཏོགས་མ་བཞུགས་པས། བྱ་དཀའ་བའི་རྒྱུ་གྲངས་མེད་གསུམ་གྱི་ཚོགས་བསགས་པའི་འབྲས་བུ་ལོ་བཅུ་གྲངས་འགའ་ཞིག་ཙམ་ལས་མ་བྱུང་བར་ཁས་ལེན་པ་མི་བདེ་ཞིང་། དེ་བཞིན་དུ་དགྲ་བཅོམ་པའི་གོ་འཕང་མངོན་དུ་བྱེད་པའི་བྱང་ཕྱོགས་སོ་བདུན་གྱི་ལམ་དེ་ཙམ་ཞིག་གིས་རྣམ་མཁྱེན་འཐོབ་པ་མི་འོང་ཞེས་སོགས་དཔྱད་པ་གནང་ཡོད།

སྤྱིར་བཏང་གོ་རྟོགས་ Common sense དང་འབྲེལ་ནས་བསམ་བློ་བཏང་ཡང་སངས་རྒྱས་བཅོམ་ལྡན་འདས་དེ་ཞེ་ས་མ་ཞུས་ན་སྐུ་ཚེའི་སྟོད་ལ་ཐ་མལ་པ་དང་། དེ་ནས་མངོན་པར་རྫོགས་པར་སངས་རྒྱས་པ་ཡིན་ཞེས་བརྗོད་རྒྱུ་ཅུང་ཟད་ཁག་པོ་ཡོད། མངོན་རྟོགས་རྒྱན་དང་རྒྱུད་བླ་མ་སོགས་ནས་གསུངས་པའི་སྐུ་བཞིའི་རྣམ་གཞག་བློར་འཆར་བ་ཞིག་བྱུང་ན་འཇོག་བདེ་པོ་ཡོད། དེ་ཡང་སྤྲུལ་སྐུ་ལ་སྐྱེ་བ་སྤྲུལ་སྐུ་དང་བཟོ་བོ་སྤྲུལ་སྐུ། མཆོག་གི་སྤྲུལ་སྐུ་བཅས་ཀྱི་དབྱེ་བ་ཡོད་པ་ལས། སངས་རྒྱས་བཅོམ་ལྡན་འདས་མཆོག་གི་སྤྲུལ་སྐུ་ཡིན་ཞིང་། མཆོག་གི་སྤྲུལ་སྐུ་དེ་ཡང་ལོངས་སྤྱོད་རྫོགས་པའི་སྐུའི་གང་འདུལ་གྱི་གདུལ་བྱ་ཡོད་པའི་གནས་རྣམས་སུ་སྤྲུལ་སྐུའི་རྣམ་པར་འཆར་བ་ཡིན་ཞེས་བརྗོད་ན་ཅུང་ཟད་གོ་བ་ཟབ་ཏུ་འགྲོ་བཞིན་ཡོད།

ངོས་ཀྱིས་ངོ་ཤེས་ཤིག་གིས། ཐའེ་ལནྜ་ལ་མངོན་པ་ནས་བཤད་པའི་བདེན་བཞི་མི་རྟག་སོགས་བཅུ་དྲུག་གི་ལམ་ཙམ་བསྒོམས་ཏེ། འདོད་པའི་ཉོན་མོངས་མངོན་གྱུར་པའམ་མངོན་པ་ནས་བཤད་པའི་དམིགས་རྣམ་ཅན་གྱི་ཉོན་མོངས་རེ་ཞིག་མངོན་གྱུར་པ་སྤངས་པའི་དགྲ་བཅོམ་པའི་རྣམ་གཞག་ཅིག་གསུངས་པ་ལྟ་བུའི་དགྲ་བཅོམ་པར་ངོས་འཛིན་བྱེད་པའི་འཕགས་པ་གནས་བརྟན་སྡེ་པའི་དགེ་སློང་ངོ་མཚར་སྐྱེ་དགོས་པ་ཞིག་ཡོད་འདུག་ཅིང་། ཁོང་ཐའེ་ལནྜ་ལ་བཞུགས་པའི་སྐབས་ཀྱི་ཉིན་གཅིག་སྟོན་པ་བཅོམ་ལྡན་འདས་འཁོར་དགྲ་བཅོམ་པས་བསྐོར་ནས་བཞུགས་ཡོད་པ་དངོས་སུ་གཟིགས་པའི་ཉམས་མྱོང་ཁྱད་པར་ཅན་བྱུང་འདུག །དེ་ནས་བཟུང་ཁོང་གིས་བཅོམ་ལྡན་འདས་ཀྱིས་ལྷག་མེད་མྱང་འདས་མངོན་དུ་མཛད་དེ་རིག་པ་རྒྱུན་ཆད་དུ་སོང་བ་ཡིན་ཟེར་བ་དེ་རེད་མི་འདུག །བཅོམ་ལྡན་འདས་དངོས་སུ་བཞུགས་འདུག་ཅེས་གསུངས་སྐོར་བཤད་བྱུང་། ཁོང་གི་དགེ་ཕྲུག་དགེ་སློང་ཡག་པོ་ཞིག་ཡོད་འདུག་པ་དེས་གཞི་ནས་ཐེག་ཆེན་གྱི་ཆོས་ལ་དོ་སྣང་བྱས་ཏེ་རྒྱ་ནག་གི་ས་མཚམས་ཤིག་ཏུ་ཡོད་པའི་ལྷ་ཁང་ཞིག་ཏུ་ཕེབས་འདུག་ཅིང་། ལྷ་ཁང་དེའི་ནང་གི་སྤྱན་རས་གཟིགས་ཀྱི་སྐུ་འདྲ་ཞིག་ཡོད་པ་དེའི་མདུན་དུ་ལུས་བཏུད་དེ་སྨོན་ལམ་འདེབས་པའི་སྐབས་སྤྱན་རས་གཟིགས་ཀྱི་སྐུ་འདྲ་ནས་འོད་དཀར་པོ་ཞིག་མར་འཕྲོས་ཏེ་དགེ་སློང་དེའི་དབུའི་སྟེང་དུ་ཕོག་པའི་འདྲ་པར་ཞིག་འདུག་ཅིང་། ངོས་ཀྱིས་པར་དེ་དང་ལྷ་ཁང་དེའི་ནང་གི་སྤྱན་རས་གཟིགས་ཀྱི་སྐུ་བརྙན་གྱི་པར་གཉིས་ཀ་མཐོང་བྱུང་།

གོང་དུ་དམིགས་རྣམ་ཅན་གྱི་ཉོན་མོངས་མངོན་གྱུར་པ་རེ་ཞིག་སྤངས་ཞེས་པ་མངོན་པ་རང་ནས་དེ་ལྟར་མི་གསུངས་ཀྱང་ཐེག་ཆེན་གྱི་ལུགས་ཀྱིས་མར་གཞལ་བའི་ཚེ་བདེན་བཞི་མི་རྟག་སོགས་བཅུ་དྲུག་རགས་པ་ཙམ་སྒོམ་པའི་ལམ་གྱིས་བདེན་འཛིན་གྱི་གཉེན་པོ་མི་བྱེད་པས་དེས་དམིགས་རྣམ་ཅན་གྱི་ཉོན་མོངས་རགས་པ་རེ་ཞིག་མགོ་གནོན་པར་བྱེད་ཀྱང་ཉོན་མོངས་སྤོང་བར་མི་བྱེད་ཅེས་གསུང་བཞིན་ཡོད།

སྐུ་བཞིའི་རྣམ་གཞག་ཁས་ལེན་དགོས་པའི་གནད།

གོང་གི་ལོ་རྒྱུས་དེ་ཙམ་དུ་མ་ཟད་ཡང་ངོས་ཀྱི་ངོ་ཤེས་བོད་ཀྱི་བླ་མ་ཞིག་ཡོད། ཁོང་གུང་ཁྲན་ཏང་གི་བཙོན་ཁང་ནང་ལོ་བཅོ་བརྒྱད་ཙམ་བཞུགས་ཏེ་ཕྱིས་སུ་རྒྱ་གར་དུ་སླེབས། རྒྱ་གར་དུ་སླེབས་རྗེས་ངོས་དང་བཀའ་མོལ་བྱུང་བར། ཁོང་གིས་ཉིན་གཅིག་བླ་མ་ཞིག་ལ་གསུང་ཆོས་གནང་བའི་སྐབས་ཤིག་གང་གནང་རྒྱུའི་ཆོས་སྐོར་དེའི་བླ་བརྒྱུད་ཡོངས་སུ་རྫོགས་པ་ཁོང་གིས་དངོས་སུ་གཟིགས་བྱུང་ཞེས་ངོས་ལ་གསུངས་པ་རེད། ཁོང་གིས་ངོས་ལ་རྫུན་བཤད་པར་རྒྱུ་མཚན་གང་ཡང་མེད། ཁོང་རྒྱ་མི་གུང་ཁྲན་གྱི་བཙོན་ཁང་ནང་བསྡད་དེ་དཀའ་ངལ་ཧ་ཅང་ཆེན་པོ་མྱངས་ཟིན་ཅིང་། ཕྱིས་སུ་རྒྱ་གར་དུ་ཕེབས་ཏེ་འབྲས་ལྗོངས་ཀྱི་རྒྱལ་པོ་དང་གཉེན་ཚན་ཡིན་པས་སེམས་ཁྲལ་གནང་དགོས་པ་གང་ཡང་མེད་ལ། ཡང་ངོས་ལ་ཁོང་གིས་བླ་མ་དེ་འདྲའི་ཞལ་གཟིགས་བྱུང་ཞེས་བཤད་པས་ངོས་ཀྱི་དད་པ་ཆེ་རུ་འགྲོ་འོང་སྙམ་པ་ལྟ་བུའི་རེ་བ་ཡང་མེད། གསུངས་ཏེ་བཞད། དེར་བརྟེན་རྫུན་བཤད་པར་རྒྱུ་མཚན་གང་ཡང་མེད། བླ་མ་ཁོང་དུས་རྒྱུན་མཁས་པོ་དང་སྙན་པོ་གསུང་མཁན་དེ་འདྲ་མིན་པར་བླ་མ་ཧ་ཅང་ཡག་པོ་ཞིག་ཡོད། ཁོང་གིས་ངོས་ལ་དེ་ལྟར་རང་བཞིན་བརྗོད་པའི་ཚུལ་དུ་གསུངས་བྱུང་།

དེ་དང་མཚུངས་པར་ལྷག་པའི་ལྷ་ཡི་ཞལ་གཟིགས་བྱུང་བ་དེང་སང་ཡང་ཡོང་གི་ཡོད། གལ་ཏེ་ལོངས་སྐུའི་རྣམ་གཞག་ཁས་མ་བླངས་ན་དེ་དག་ལ་འགྲེལ་བཤད་བྱ་རྒྱུ་ཤིན་ཏུ་ཁག་པོ་ཡིན་ལ། ལོངས་སྤྱོད་རྫོགས་པའི་སྐུ་ཞེས་པ་ཡེ་ཤེས་ཆོས་སྐུའི་དབྱིངས་ལས་ཤར་བའི་སྐུ་ཞིག་ལ་འཇོག་དགོས། གང་ལྟར་ཡང་མངོན་རྟོགས་རྒྱན་ལས། ངོ་བོ་ཉིད་ལོངས་རྫོགས་བཅས་དང་། །དེ་བཞིན་གཞན་པ་སྤྲུལ་པ་ནི། །ཆོས་སྐུ་མཛད་པ་དང་བཅས་པ། །ཞེས་གསུངས་པ་ལྟར་སྐུ་བཞིའི་རྣམ་གཞག་ཁས་མ་བླངས་ན་མཆོག་གི་སྤྲུལ་སྐུའི་མཛད་པ་རྣམ་ཐར་འགྲེལ་བཤད་དཔྱིས་ཕྱིན་པར་བརྒྱག་རྒྱུ་ཤིན་ཏུ་དཀའ་བ་ཡིན།

སྐུ་བཞིའི་རྣམ་གཞག་ཁས་བླངས་ན་འདུས་མ་བྱས་ཀྱི་སྐུ་རྣམས་ཉེར་ལེན་གྱི་རྒྱུ་སྔོན་སོང་གིས་འགྲུབ་དགོས་པ་མིན་ཡང་། འདུས་བྱས་ཀྱི་སྐུ་རྣམས་ཉེར་ལེན་གྱི་རྒྱུ་སྔོན་དུ་འགྲོ་བའི་སྒོ་ནས་འགྲུབ་དགོས་པ་དང་། སྔགས་ལུགས་ལ་འདུས་བྱས་ཀྱི་ངོ་བོ་ཉིད་སྐུ་ཡང་འཇོག་པས་དེ་དག་གི་ཉེར་ལེན་ས་བོན་གང་འཇོག་ལ་དཔྱད་པ་བྱེད་དགོས། དེ་ཡང་ཉེར་ལེན་ས་བོན་ཞེས་པ་སྔགས་བླ་མེད་ཀྱི་ལུགས་ལ་གཉུག་མ་ལྷན་ཅིག་སྐྱེས་པའི་འོད་གསལ་གྱི་སྟེང་དུ་སྐུ་གསུམ་འགྲུབ་བྱེད་ཉེར་ལེན་ས་བོན་གྱི་ཆ་ཞེས་པ་ཞིག་ཡོད་པར་གསུངས་པ་དེའི་སྟེང་ནས་ངོས་འཛིན་དགོས་པ་ལས་གཞན་དུ་ངོས་འཛིན་བྱ་རྒྱུ་དཀའ། རགས་པ་གློ་བུར་བའི་ཤེས་པ་རྣམས་རྒྱུན་འགག་པར་འགྱུར་ཞིང་། དེ་ཙམ་དུ་མ་ཟད་འབྲས་བུ་སངས་རྒྱས་ཀྱི་གོ་འཕང་དོན་དུ་གཉེར་བའི་རྒྱུ་མཚན་གཙོ་བོ་གཞན་དོན་གཟུགས་སྐུ་མངོན་དུ་བྱ་རྒྱུ་དེ་ཡིན་ལ། གཞན་དོན་གཟུགས་སྐུ་དེ་ཐེག་ཆེན་སེམས་བསྐྱེད་ཀྱི་ཆེད་དུ་གཉེར་བྱ་གཙོ་བོ་དེ་ཡིན་པ་དང་། དེའི་སྟེང་ནས་མངོན་རྟོགས་རྒྱན་ནས་འཕྲིན་ལས་ཉེར་བདུན་གསུངས་པ་ལྟ་བུའི་འཕྲིན་ལས་རྣམས་ཡོང་དགོས་པ་ཡིན།

གསང་གསུམ་རོ་གཅིག་གི་གོ་དོན།

དེ་ལྟ་བུའི་འཕྲིན་ལས་ཉེར་བདུན་ལ་སོགས་པའི་སྒོ་ནས་གདུལ་བྱའི་དོན་དུས་ལས་ཡོལ་བ་མེད་པའམ་འབད་མེད་ལྷུན་གྲུབ་ཏུ་སྒྲུབ་ནུས་པ་ཞིག་ཡོང་བ་ལ་གསང་གསུམ་རོ་གཅིག་ཏུ་གྱུར་པ་ཞིག་དགོས། དེ་ཡང་སྐུ་མི་ཟད་པ་རྒྱན་གྱི་འཁོར་ལོ། གསུང་མི་ཟད་པ་རྒྱན་གྱི་འཁོར་ལོ། ཐུགས་མི་ཟད་པ་རྒྱན་གྱི་འཁོར་ལོ་ཞེས་གསང་གསུམ་མི་ཟད་པ་རྒྱན་གྱི་འཁོར་ལོའི་སྒོ་ནས་གཞན་དོན་འབད་མེད་ལྷུན་གྲུབ་ཏུ་འཇུག་ནུས་པའི་ཚུལ་འགྲེལ་བཤད་བྱེད་རྒྱུ་ལས་གཞན་མེད། ལོ་ངོ་ཉིས་སྟོང་ལྔ་བརྒྱའི་གོང་དུ་བྱོན་པའི་སྟོན་པ་བཅོམ་ལྡན་འདས་དེ་ཉིད་ཀྱིས་ལྷག་མེད་མྱང་འདས་མངོན་དུ་བྱས་ཏེ་རིག་པ་རྒྱུན་ཆད་དུ་གྱུར་ན་འཕྲིན་ལས་འབད་མེད་ལྷུན་འགྲུབ་ཀྱི་རྣམ་གཞག་བཤད་རྒྱུ་གང་ཡང་མེད། འཕྲིན་ལས་གང་ལས་འབྱུང་སའི་གཞི་བཅོམ་ལྡན་འདས་ཉིད་མེད་པར་དེ་ལ་བརྟེན་ནས་འཕྲིན་ལས་འབྱུང་བའི་འགྲེལ་བཤད་བྱེད་རྒྱུ་ཁག་པོ་རེད། དེས་ན། གསང་གསུམ་རོ་གཅིག་པ་མེད་པར་འཕྲིན་ལས་འབད་མེད་ལྷུན་གྲུབ་ཏུ་འཇུག་པ་མི་འོང་ཞིང་། གསང་གསུམ་རོ་གཅིག་པ་འཇོག་ནུས་ཚེ། སྔགས་ཀྱི་གཞུང་ལས། ཡེ་ཤེས་ཇི་སྙེད་ཁྱབ་གྱུར་པ། །སྐུ་ཡིས་ཀྱང་ནི་དེ་སྙེད་ཁྱབ། །ཅེས་གསུངས་པ་ལྟར་སྐུ་མི་ཟད་པ་རྒྱན་གྱི་འཁོར་ལོ། གསུང་མི་ཟད་པ་རྒྱན་གྱི་འཁོར་ལོ། ཐུགས་མི་ཟད་པ་རྒྱན་གྱི་འཁོར་ལོ་རྣམས་རོ་གཅིག་ཏུ་གྱུར་ཏེ་ཐུགས་སམ་མཁྱེན་པས་གར་ཁྱབ་ལ་སྐུས་ཁྱབ་པ་དེ་འོང་བ་ཡིན།

ཕྲ་བ་གཉུག་མའི་ལུས་ངག་ཡིད་གསུམ་པོ་ངོ་བོ་གཅིག་པ་དང་། རགས་པ་གློ་བུར་བའི་ལུས་ངག་ཡིད་གསུམ་པོ་ངོ་བོ་ཐ་དད་ལས་ངོ་བོ་གཅིག་པ་མིན། གཞིའི་གནས་སྐབས་སུ་ཡང་ངག་གི་རྩ་བ་གཉུག་མ་ལྷན་ཅིག་སྐྱེས་པའི་འོད་གསལ་གྱི་སྟེང་ནས་ངོས་འཛིན་དགོས་ཤིང་། ལུས་ཤིན་ཏུ་ཕྲ་བ་དེ་ཡང་དེའི་སྟེང་ནས་གཞག་དགོས། སྤྱིར་མ་དག་པ་ཡིན་ཡང་གཞིའི་གནས་སྐབས་ནས་ལུས་ངག་ཡིད་གསུམ་པོ་རོ་གཅིག་པའི་ཚུལ་དེའི་སྟེང་ནས་གཞག་དགོས་པ་ཡིན། གཞི་ལ་ཤིན་ཏུ་ཕྲ་བའི་ལུས་ངག་ཡིད་གསུམ་ངོ་བོ་གཅིག་པའི་ཚུལ་དུ་ཡོད་པ་དེ་ཉིད་སྒྲིབ་བྲལ་དུ་གྱུར་པའི་ཚེ་སངས་རྒྱས་ཀྱི་ས་ཡི་གསང་གསུམ་རོ་གཅིག་པའི་སྐུར་གྱུར་པ་ཡིན། དེ་ལྟར་བསམ་བློ་གཏོང་ཐུབ་པ་བྱུང་ཚེ་སངས་རྒྱས་ཀྱི་གོ་འཕང་ཞེས་པ་དངོས་གནས་ཡོང་བ་འདུག་སྙམ་དུ་བློར་འཆར་བ་ཞིག་འོང་། དེ་མིན་དེ་ལྟར་ཡིན་པ་རེད་སྙམ་དུ་དྲན་རྒྱུ་ཙམ་ཞིག་མ་གཏོགས་རྒྱུ་མཚན་གྱི་ལམ་ནས་བསམ་བློ་གཏོང་རྒྱུ་ཤིན་ཏུ་དཀའ་བ་ཡིན། ཐེག་ཆེན་གྱི་གཞུང་རྣམས་སངས་རྒྱས་ཀྱི་གསུང་ཡིན་པ་ཡང་དེ་ལ་བརྟེན་ནས་འགྲུབ་འོང་ལ། གསང་སྔགས་རྡོ་རྗེ་ཐེག་པའི་ཆོས་རྣམ་མཁྱེན་སྒྲུབ་པའི་ཐབས་ཆ་ཚང་ཞིང་བླ་ན་མེད་པ་ཡིན་པའི་ཚུལ་ཡང་དེའི་ཐོག་ནས་ཤེས་དགོས་པ་དང་། གསང་སྔགས་རྡོ་རྗེ་ཐེག་པའི་ལམ་ལ་བསླབས་ཏེ་གཉུག་མ་ལྷན་ཅིག་སྐྱེས་པའི་འོད་གསལ་སྐུ་གསུམ་འགྲུབ་བྱེད་ཀྱི་ནུས་པ་རང་ཆས་སུ་ཡོད་པ་དེ་ཉིད་སྒྲིབ་བྲལ་དུ་བྱས་ཏེ་སྐུ་བཞི་མངོན་དུ་བྱེད་པ་ཡིན་པས་སྐལ་བཟང་སྐྱེ་བོའི་འཇུག་ངོགས་དམ་པ་ཞེས་གསུངས། ཉིན་གཉིས་པའི་སྔ་དྲོའི་ཆོས་ཐུན་གྲུབ་པར་མཛད།

ཉིན་གཉིས་པའི་ཕྱི་དྲོའི་ཆོས་ཐུན།

ཕྱི་ལོ་ ༢༠༡༣ ཟླ་ ༡༢ ཚེས་ ༣།

འཇིགས་བྱེད་ལྷ་བཅུ་གསུམ་མའི་དབང་ཆེན།

བགེགས་གཏོར་འདོན་པར་མཛད་མཚམས། ཐེག་ཆེན་གྱི་འཇུག་སྒོ་བྱང་ཆུབ་ཀྱི་སེམས་ཞེས་གསུངས་པ་ལྟར། གསང་སྔགས་རྡོ་རྗེ་ཐེག་པའམ་སྔགས་ཀྱི་འཇུག་སྒོ་དབང་ཡིན། དབང་ཐོབ་པ་སྔོན་དུ་མ་སོང་བར་ལྷ་སྐུ་སྒོམ་པ་མི་རུང་། ལྷ་སྐུ་སྒོམ་པ་དེ་སྔགས་ཀྱི་ལམ་ཉམས་སུ་ལེན་པའི་སྐབས་ཀྱི་ཁྱད་ཆོས་གཙོ་བོ་དེ་ཡིན། དབང་ཞེས་པའི་དོན་ནི་སྔགས་ཀྱི་ཉམས་ལེན་བྱེད་ཆོག་པའི་དབང་ཆ་སྤྲོད་པའི་དོན་ཡིན། དབང་ལ་དབྱེ་ན། སྨིན་བྱེད་རྒྱུའི་དབང་། གྲོལ་བྱེད་ལམ་གྱི་དབང་། གྲོལ་བ་འབྲས་བུའི་དབང་གསུམ་དུ་ཡོད། དཔེར་ན། ཞིང་འདེབས་པ་ལ་ཞིང་ས་ལེགས་པོ་ཞིག་དགོས་པ་ལྟར་དབང་ལ་ཡང་དབང་གི་བྱེད་པ་འཇུག་པའི་གཞི་ཞིག་དགོས་པས་སྔགས་ཀྱི་གཞུང་འགའ་ཞིག་ནས་གཞིའི་དབང་ཞེས་གསུངས་པའང་ཡོད།

གཞིའི་དབང་ཞེས་པ་གང་ཡིན་ཞེ་ན། ཁ་སང་ཞུས་པ་ལྟར་ཁམས་བདེ་གཤེགས་སྙིང་པོའི་སྟེང་ནས་ངོས་འཛིན་དགོས་ལ། གཞུང་གི་གསུང་སྟངས་ལ་བལྟས་ན། མངོན་རྟོགས་རྒྱན་དུ་ཁམས་བདེ་གཤེགས་སྙིང་པོ་ཞེས་པ་གཙོ་བོ་དྲི་མ་དང་བཅས་པའམ་རྒྱུན་མཐའི་བར་ཆད་མེད་ལམ་བསྡུས་པའི་དབང་དུ་བྱས་ན་དྲི་མ་མ་སྤངས་པའི་སེམས་ཀྱི་ཆོས་ཉིད་རང་བཞིན་གནས་རིགས་དེར་ངོས་བཟུང་ཞིང་། རྒྱུན་མཐའི་བར་ཆད་མེད་ལམ་དེ་དྲི་མའི་དངོས་གཉེན་ཡིན་པས་དྲི་མ་དང་བཅས་པ་མིན་ཡང་དྲི་མ་སྤངས་པ་མིན་པས་དེའི་སྟེང་གི་ཆོས་ཉིད་ལ་དྲི་མ་མ་སྤངས་པའི་སེམས་ཀྱི་ཆོས་ཉིད་ཅེས་བརྗོད། དེ་ཡང་མངོན་རྟོགས་རྒྱན་གྱིས་གསུངས་པའི་རིགས་དེ་གཙོ་བོ་ཡུལ་གྱི་འོད་གསལ་ལ་གཙོ་བོར་དགོངས་ནས་གསུངས། རྒྱུད་བླ་མར་ཁམས་བདེ་གཤེགས་སྙིང་པོ་དེ་ཡུལ་ཅན་གྱི་འོད་གསལ་ལ་གཙོ་བོར་དགོངས་ཏེ་གསུངས། དཔེར་ན། ༸རྒྱལ་མཆོག་བསྐལ་བཟང་རྒྱ་མཚོས་མཛད་པའི་འདའ་ཀ་ཡེ་ཤེས་ཀྱི་མདོ་འགྲེལ་ཞིག་བཞུགས་པའི་ནང་། ཆོས་ཉིད་རིགས་སུ་གསུངས་པ་ཙམ་དུ་མ་ཟད་སྐུ་གསུམ་འགྲུབ་བྱེད་ཉེར་ལེན་ས་བོན་གྱི་ཆ་ཞེས་པ་ཞིག་གསུངས་ཏེ་དེ་བདེ་གཤེགས་སྙིང་པོར་ངོས་འཛིན་གནང་ཡོད།

སྐུ་གསུམ་འགྲུབ་བྱེད་ཉེར་ལེན་ས་བོན་གྱི་ཆ་ཞེས་པ་འདུས་བྱས་ལས་གཞན་དུ་མེད་ལ། དེ་ལྟར་མདོ་ལས་སྐུ་གསུམ་འགྲུབ་བྱེད་ཉེར་ལེན་ས་བོན་གྱི་ཆ་ཞེས་པ་གསུངས་མོད། དེའི་ངོ་བོ་དཔྱིས་ཕྱིན་པ་སྔགས་བླ་མེད་ཀྱི་གཞུང་ནས་གསུངས་པའི་གཉུག་མ་ལྷན་ཅིག་སྐྱེས་པའི་འོད་གསལ་ལམ་གཞིའི་གནས་སྐབས་ཀྱི་ཤིན་ཏུ་ཕྲ་བའི་ལུས་ངག་ཡིད་གསུམ་རོ་གཅིག་པར་གྱུར་པ་དེའི་སྟེང་ནས་ངོས་འཛིན་དགོས་པ་ཡིན། དེ་ལྟར་སྐུ་གསུམ་འགྲུབ་བྱེད་ཀྱི་ནུས་པ་མཐར་ཐུག་པ་དེ་ཁམས་བདེ་གཤེགས་སྙིང་པོའི་སྟེང་དུ་ཡོད་ཅིང་། སྔགས་ཀྱི་སྐབས་སུ་དབང་བཞིའི་རྣམ་གཞག་གསུངས་ཏེ་དབང་བཞི་ལ་བརྟེན་ནས་སྐུ་བཞི་འགྲུབ་པར་བྱེད་པའི་ནུས་པ་མཐར་ཐུག་དེ་ཁམས་བདེ་གཤེགས་སྙིང་པོའམ་གཉུག་མ་ལྷན་ཅིག་སྐྱེས་པའི་འོད་གསལ་གྱི་སྟེང་དུ་ཡོད་པས་དེ་ལ་གཞིའི་དབང་ཞེས་བརྗོད་པ་ཡིན།

གཞིའི་དབང་ངམ་དབང་གི་བྱེད་པ་འཇུག་པའི་གཞི་དེའི་སྟེང་དུ་སྐུ་བཞི་འགྲུབ་པའི་ནུས་པ་རང་ཆས་སུ་ཡོད་པ་དེ་ཉིད་སྨིན་བྱེད་རྒྱུའི་དབང་གི་རྫས་སྔགས་ཏིང་ངེ་འཛིན་གྱི་རྒྱུ་རྐྱེན་འཚོགས་པའི་སྟེང་ནས་ཡར་སད་པར་བྱེད་པ་ལ་སྨིན་བྱེད་རྒྱུའི་དབང་ཞེས་བརྗོད། བུམ་དབང་གིས་སྤྲུལ་སྐུ་འགྲུབ་པའི་ནུས་པ་འཇོག་པ་དང་། གཙོ་བོ་རྫོགས་རིམ་གྱི་དབང་གོང་མ་གསུམ་པོ་དེ་ཡིན། དེ་ཡང་བསྐྱེད་རིམ་སྨིན་བྱེད་དང་རྫོགས་རིམ་གྲོལ་བྱེད་ཡིན་ལ། དངོས་གཞི་གྲོལ་བྱེད་ཀྱི་ལམ་ལས་གསང་དབང་གིས་སྐུ་འགྲུབ་པར་བྱེད་ཅིང་། ཤེར་དབང་གིས་ཐུགས་འགྲུབ་པར་བྱེད་པ་དང་། ཚིག་དབང་གིས་སྐུ་ཐུགས་ཟུང་འཇུག་འགྲུབ་པར་བྱེད་པ་ཡིན། ཡང་ན། གསང་བ་འདུས་པའི་ཆོས་སྐད་ལྟར་ན་དེ་ཁོ་ན་ཉིད་ཚིག་དབང་གིས་ཟུང་འཇུག་འགྲུབ་པར་གསུངས་ཀྱང་། སྤྱིའི་ཆོས་སྐད་ཀྱི་དབང་དུ་བྱས་ན་ངོ་བོ་ཉིད་སྐུ་ཞེས་གསུངས།

སྔགས་བླ་མེད་ཀྱི་སྐབས་འདིར་ངོ་བོ་ཉིད་སྐུ་ཞེས་པ་གཉུག་མ་ལྷན་ཅིག་སྐྱེས་པའི་ཡེ་ཤེས་ཀྱི་སྐུ་ལ་བརྗོད། ལྷན་ཅིག་སྐྱེས་པའི་སྐུ་ཞེས་པ་ཡང་གཉུག་མ་ལྷན་ཅིག་སྐྱེས་པའི་འོད་གསལ་གྱི་སྟེང་ནས་ངོས་འཛིན་དགོས་པ་ཡིན། གཉུག་མ་ལྷན་ཅིག་སྐྱེས་པའི་འོད་གསལ་དེ་ཉིད་ཐོག་མ་མེད་པ་ནས་ཡོད་པས་དེ་ལ་ངོ་བོ་ཉིད་སྐུའི་ཐ་སྙད་བཏགས་པ་ཡིན། དེ་ལྟ་བུའི་ལྷན་ཅིག་སྐྱེས་པའི་སྐུ་དེ་སྔགས་བླ་མེད་ནས་གསུངས་པའི་འདུས་བྱས་སུ་གྱུར་པའི་ངོ་བོ་ཉིད་སྐུ་དེར་འཇོག་པ་ཡིན། དེ་ཡང་། སྔགས་ལུགས་ལ་ངོ་བོ་ཉིད་སྐུར་འདུས་བྱས་སུ་གྱུར་པའི་ངོ་བོ་ཉིད་སྐུ་ཞིག་དང་། འདུས་མ་བྱས་སུ་གྱུར་པའི་ངོ་བོ་ཉིད་སྐུ་གཉིས་སུ་གསུངས་པ་ལས། སྒྲིབ་གཉིས་མཐའ་དག་བཅོམ་པའི་བྲལ་བའི་ཡོན་ཏན་གང་ལ་ལྡན་སའི་གཞི་རང་བཞིན་རྣམ་དག་གི་སྟེང་དུ་གློ་བུར་བའི་དྲི་མས་དག་པའི་དག་པ་གཉིས་ལྡན་གྱི་དབྱིངས་མཐར་ཐུག་དེ་འདུས་མ་བྱས་སུ་གྱུར་པའི་ངོ་བོ་ཉིད་སྐུ་ཡིན་ལ། དེ་དང་ངོ་བོ་དབྱེར་མེད་དུ་གྲུབ་པའི་གཉུག་མ་ལྷན་ཅིག་སྐྱེས་པའི་སྐུ་དེ་འདུས་བྱས་སུ་གྱུར་པའི་ངོ་བོ་ཉིད་སྐུར་འཇོག་པ་ཡིན། དོན་ལ་འདི་ཟུང་འཇུག་ཡིན་ཡང་ཐ་སྙད་ཀྱི་ཆ་ནས་ངོ་བོ་ཉིད་སྐུ་ཞེས་བརྗོད་ཅིང་། དབང་བཞི་པ་ལ་བརྟེན་ནས་སྐུ་འདི་འགྲུབ་པར་བྱེད་པ་ཡིན།

གྲོལ་བྱེད་ལམ་གྱི་དབང་ཞེས་པ། བསྐྱེད་རིམ་བུམ་དབང་དང་། རླུང་དབུ་མར་ཞུགས་གནས་ཐིམ་གསུམ་བྱས་པ་ལས་བྱུང་བའི་བདེ་བ་ཆེན་པོའི་ཡེ་ཤེས་ཀྱིས་སྟོང་ཉིད་སྒོམ་པའི་ལམ་གང་ཞིག །སྟོང་ཉིད་མངོན་སུམ་དུ་རྟོགས་པའི་དོན་གྱི་འོད་གསལ་གྱི་ཡེ་ཤེས་མངོན་དུ་མ་གྱུར་བར་གྱི་སོ་སྐྱེའི་རྫོགས་རིམ་ལ་གསང་དབང་དང་། འདི་ལོངས་སྐུ་འགྲུབ་བྱེད་དམ་སྒྱུ་ལུས་ཀྱི་སྨིན་བྱེད་ཡིན། བསྐྱེད་རིམ་སྤྲུལ་སྐུ་འགྲུབ་བྱེད་དུ་འཇོག །སྟོང་ཉིད་མངོན་སུམ་དུ་རྟོགས་པའི་དོན་གྱི་འོད་གསལ་གྱི་ཡེ་ཤེས་དེ་ལམ་དུས་ཀྱི་དབང་བཞི་བཤད་པའི་ནང་གི་ཤེར་དབང་དང་། ཟུང་འཇུག་ནས་བཟུང་སྐུ་ཐུགས་ཟུང་དུ་འཇུག་པའམ་ལྷན་ཅིག་སྐྱེས་པའི་སྐུ་དང་ངོ་བོ་གཅིག་པའི་གཟུགས་སྐུ་འགྲུབ་བྱེད་ཀྱི་རིམ་པ་རྣམས་དབང་བཞི་པར་འཇོག་པ་སྟེ། མདོར་ན། སྨིན་བྱེད་རྒྱུ་ཡི་དབང་བཞི། གྲོལ་བྱེད་ལམ་གྱི་དབང་བཞི། དེ་ལ་བརྟེན་ནས་གྲོལ་བ་འབྲས་བུའི་དབང་སྟེ་སྐུ་བཞིའི་བདག་ཉིད་ཀྱི་སངས་རྒྱས་ཀྱི་གོ་འཕང་མངོན་དུ་བྱེད་པ་ཡིན།

འབྲས་བུ་སངས་རྒྱས་ཀྱི་ས་ཡི་རང་དོན་ཡེ་ཤེས་ཆོས་སྐུ་དང་གཞན་དོན་གཟུགས་སྐུ་གཉིས་ཀ་རང་གི་རིགས་འདྲའི་ཉེར་ལེན་གྱི་རྒྱུ་ལ་བརྟེན་ནས་མངོན་དུ་བྱེད་དགོས་པ་ཐེག་པ་ཆེན་པོ་སྤྱིས་འདོད་པ་ལྟར། ཡེ་ཤེས་ཆོས་སྐུའི་རིགས་འདྲའི་ཉེར་ལེན་གྱི་རྒྱུ་སློབ་པའི་རྒྱུད་ཀྱི་མཉམ་གཞག་ཡེ་ཤེས་ཀྱིས་བྱེད་པ་ཡིན་ཡང་། ཕ་རོལ་ཏུ་ཕྱིན་པའི་ཐེག་པའི་སྐབས་ནས། བླ་མ་སྐྱེལ་ལ་སོགས་པ་དང་། །ཡང་དག་བླངས་པ་བརྟན་པ་དང་། །བསྡུ་བ་བསྟེན་དང་གྱ་ནོམ་པའི། །ཞེས་སོགས་མཚན་དཔེ་འགྲུབ་བྱེད་ཀྱི་རྒྱུ་དང་། བསོད་ནམས་ཀྱི་ཚོགས་ལ་བརྟེན་ནས་གཟུགས་སྐུ་འགྲུབ་པའི་ཚུལ་སྤྱི་ཙམ་ཞིག་གསུངས་པ་ལས་གཟུགས་སྐུའི་རིགས་འདྲའི་ཉེར་ལེན་གྱི་རྒྱུ་གསུངས་པ་མེད།

དེ་ཡང་རྒྱུད་བླ་མའི་ནང་མ་རིག་བག་ཆགས་ཀྱི་ས་དང་ཟག་མེད་ཀྱི་ལས་ལ་བརྟེན་ནས་བྱུང་བའི་ཡིད་ཀྱི་རང་བཞིན་གྱི་ལུས་ཀྱིས་གཟུགས་སྐུའི་ཉེར་ལེན་གྱི་རྒྱུ་བྱེད་པའི་ཚུལ་གསུངས་མོད། ཞིབ་ཏུ་བརྟགས་ན་ཕར་ཕྱིན་ཐེག་པར་ཉོན་མོངས་པའི་དབང་དུ་བྱས་པའི་བདུད་བཞི་རགས་པ་དང་། ཤེས་སྒྲིབ་ཀྱི་དབང་དུ་བྱས་པའི་བདུད་བཞི་ཕྲ་མོའི་རྣམ་གཞག་གསུངས་ཤིང་། ཡིད་ལུས་དེ་ཉིད་ལུས་རང་གི་ངོ་བོའི་ཆ་ནས་ཕྲ་མོ་ཡིན་ཡང་སྐྱེད་བྱེད་ཀྱི་རྒྱུའི་ཆ་ནས་མ་རིག་བག་ཆགས་ཀྱི་སའམ་ཤེས་སྒྲིབ་ལས་སྐྱེས་པ་ཡིན་པས་རྒྱུ་མ་དག་པ་ལས་སྐྱེས་པའི་ལུས་དེ་དྲི་མ་མཐའ་དག་སྤངས་པའི་ཐུགས་དང་ངོ་བོ་དབྱེར་མེད་དུ་འགྲོ་བ་མེད་པས། དེ་གཟུགས་སྐུའི་ཉེར་ལེན་ལ་མི་འཐད་ཅིང་། གཟུགས་སྐུའི་ཉེར་ལེན་གྱི་རྒྱུ་ལ་གཟུགས་སྐུ་དང་རྣམ་པ་མཐུན་པའི་ཐུན་མོང་མིན་པའི་རྒྱུ་ཞིག་དགོས་པར་གསུངས་ཏེ། སྔགས་བླ་མེད་སྤྱིའི་ལུགས་ལ་སྒྱུ་ལུས་དེ་གཟུགས་སྐུའི་ཉེར་ལེན་དུ་གསུངས་པ་དང་། དུས་འཁོར་གྱི་ལུགས་ནས་སྟོང་གཟུགས་དང་། མ་རྒྱུད་དང་རྫོགས་ཆེན་གྱི་གཞུང་ནས་འཇའ་ལུས་ཀྱི་སྐུ་ཞེས་པ་གསུངས་ཏེ། དེ་དག་གིས་གཟུགས་སྐུའི་རིགས་འདྲའི་རྒྱུ་བྱེད་པར་བཞེད་པ་ཡིན།

གསང་བ་འདུས་པའི་ཆོས་སྐད་ལྟར་ན། སངས་རྒྱས་ཀྱི་སར་འགྲོ་བའི་དག་པའི་སྒྱུ་མའི་ལུས་དེ་ཉོན་སྒྲིབ་ཀྱི་དངོས་ཀྱི་གཉེན་པོར་གྱུར་པ་དོན་གྱི་འོད་གསལ་གྱི་ཡེ་ཤེས་ཀྱི་བཞོན་པའི་རླུང་གིས་གྲུབ་པར་གསུངས། སློབ་པ་མཐའ་ཡི་དོན་གྱི་འོད་གསལ་གྱི་ཡེ་ཤེས་ཀྱིས་ཤེས་སྒྲིབ་ཀྱི་དངོས་ཀྱི་གཉེན་པོ་བྱེད་ཀྱང་རིམ་པ་བཞི་པའི་དོན་གྱི་འོད་གསལ་གྱི་ཡེ་ཤེས་ཀྱིས་ཤེས་སྒྲིབ་ཀྱི་དངོས་ཀྱི་གཉེན་པོ་མི་བྱེད། དེ་ཤེས་སྒྲིབ་དང་བཅས་པ་ཡིན་ནམ་མིན། ཞེས་བཀའ་རྩད་གནང་བར། བཅས་པ་ཡིན་ཞེས་ཞུས། ཤེས་སྒྲིབ་དང་བཅས་པ་ཡིན་ན་དེ་ལྟ་བུའི་དོན་གྱི་འོད་གསལ་གྱི་ཡེ་ཤེས་དེ་མ་རིག་བག་ཆགས་ཀྱི་སས་བསླད་པ་ཡིན་ནམ་མིན། རིན་པོ་ཆེ་གང་གསུང་རྒྱུ་ཡིན་ནམ། རྒན་ཡོན་ཏན་གང་གསུང་རྒྱུ་ཡིན་ནམ། ཞེས་བཀའ་རྩད་གནང་། མ་རིག་བག་ཆགས་ཀྱི་ས་དང་ཟག་མེད་ཀྱི་ལས་ལ་བརྟེན་ནས་བྱུང་བའི་ཡིད་ཀྱི་རང་བཞིན་གྱི་ལུས་ཀྱིས་དྲི་མ་མཐའ་དག་སྤངས་པའི་ཡེ་ཤེས་ཀྱི་རྟེན་བྱེད་མི་ནུས་པར་གསུངས་པ་དེ་ལྟ་ན། དག་པའི་སྒྱུ་མའི་ལུས་ཀྱི་སྐྱེད་བྱེད་དོན་གྱི་འོད་གསལ་གྱི་ཡེ་ཤེས་ཀྱི་བཞོན་པའི་རླུང་ལ་འཇོག་དགོས་ལ། དོན་གྱི་འོད་གསལ་གྱི་ཡེ་ཤེས་ཀྱི་བཞོན་པའི་རླུང་དེ་ཉོན་སྒྲིབ་ཀྱིས་དག་པ་ཡིན་ཡང་། ཤེས་སྒྲིབ་ཀྱིས་དག་པ་མིན་པས་དག་པའི་སྒྱུ་མའི་ལུས་དེ་མ་རིག་བག་ཆགས་ཀྱི་ས་དང་བཅས་པའི་བཞོན་པའི་རླུང་ལས་ཤར་བ་ལྟ་བུ་ཞིག་མི་འདུག་གམ། ངོས་ཀྱིས་ཐག་ཆོད་པར་མི་ཤེས། མ་འོངས་པར་ངོས་རང་གིས་སྒྱུ་ལུས་མངོན་དུ་བྱས་མཚམས་ཉམས་མྱོང་གི་ཐོག་ནས་བཤད་རྒྱུ་ཡོད་ན་ལས་ད་ལྟ་བཤད་ཐུབ་པ་མི་འདུག །གསུངས་ཏེ་བཞད། འདིའི་སྐོར་གང་འདྲ་ཡིན་ནམ་སྙམ་དུ་ཐེ་ཚོམ་བྱུང་། དབང་དོན་དེ་ཉིད་ཡང་གསལ་ནང་དེའི་སྐོར་གསལ་ཁ་ཡོད།

གང་ལྟར་ཡང་གཟུགས་སྐུ་དང་རྣམ་པ་མཐུན་པའི་ལམ་སྒོམ་པ་ཕ་རོལ་ཏུ་ཕྱིན་པའི་ཐེག་པ་ནས་མ་གསུངས། སྔགས་ཀྱི་ཐེག་པའི་སྐབས་ཡེ་ཤེས་ཆོས་སྐུ་དང་རྣམ་པ་མཐུན་པའི་ལམ་བསྒོམ་དུ་ཡོད་པ་ཙམ་དུ་མ་ཟད། གཟུགས་སྐུ་དང་རྣམ་པ་མཐུན་པའི་ལམ་བསྒོམ་དུ་ཡོད་པར་གསུངས་ཏེ་འདི་ལྷ་སྐུ་སྒོམ་པའི་ལམ་དེ་ཡིན། ལྷ་སྐུ་སྒོམ་ཞེས་པ་རང་དགར་ཐ་མལ་པའི་ལུས་འདིའི་སྣང་བ་བཀག་སྟེ། རང་ཉིད་ལྷ་ཡིན་སྙམ་དུ་སྒོམ་པ་ལྟ་བུ་ཞིག་མིན། ཐ་མལ་པའི་ཕུང་ཁམས་སྐྱེ་མཆེད་རྣམས་སྟོང་པ་ཉིད་ཀྱི་ངང་དུ་སྦྱངས་ཏེ། དེ་ལྟ་བུའི་སྟོང་ཉིད་རྩེ་གཅིག་ཏུ་སྒོམ་པའི་བློ་ངོ་ལ་ཐ་མལ་པའི་སྣང་བ་འགག་འགྲོ་བ་ཡིན། སྟོང་པ་ཉིད་ལ་རྩེ་གཅིག་ཏུ་དམིགས་པའི་བློ་དེ་ཉིད་མོས་ངོར་ལྷ་སྐུའི་རྣམ་པར་ཤར་བ་དེ་ལ་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཞེས་གསུངས། བྱ་རྒྱུད་ནས་བཟུང་སྟེ་ལྷ་སྐུ་སྒོམ་པར་གསུངས་པ་ཐམས་ཅད་སྟོང་ཉིད་རྟོགས་པའི་གཟུང་རྣམ་ལྷར་ཤར་བའི་སྒོ་ནས་བསྒོམ་དགོས་པ་ཡིན།

ལྷ་སྒོམ་པ་པོའི་གང་ཟག་དེའི་ཕུང་པོ་དང་ཁམས་དང་སྐྱེ་མཆེད། དབང་པོའི་ཁྱད་པར་དང་བསྟུན་ཏེ་བསྒོམ་བྱའི་ལྷ་དེ་རྣམ་པ་སྣ་ཚོགས་སུ་ཤར་འོང་བ་ཡིན། དཔེར་ན། བདེན་བཞིའི་ཆོས་འཁོར་དང་ཤེར་ཕྱིན་གྱི་ཆོས་འཁོར་ལྟ་བུར་མཚོན་ན་གདུལ་བྱ་ཁྲི་ཕྲག་འབུམ་ཕྲག་གི་དབུས་སུ་གསུངས་པ་ཡིན་ཞིང་། སྔགས་ཀྱི་ཆོས་སྐོར་རྣམས་གདུལ་བྱ་བྱེ་བྲག་པ་རེ་རེའི་དག་པའི་སྣང་ངོར་ཤར་བ་ལས་ཐུན་མོང་དུ་སྣང་ནས་གསུངས་པ་ཕལ་ཆེར་མིན། སྐབས་སུ་བབས་པ་འཇིགས་བྱེད་ཀྱི་ཆོས་སྐོར་ལ་མཚོན་ན། ལ་ལཱི་ཏར་དངོས་སུ་ལྷག་པའི་ལྷ་ཡི་ཞལ་གཟིགས་དང་འབྲེལ་ནས་བྱུང་བ་ཡིན་ལ། གསང་བ་འདུས་པ་ལྟ་བུར་མཚོན་ནའང་། རྒྱལ་པོ་ཨིནྡྲ་བུ་དྷིར་གསུངས་པ་ལས་རྒྱལ་ཁམས་ཡོངས་ལ་གསུངས་པ་ལྟ་བུ་ཞིག་ཕལ་ཆེར་མིན། འོན་ཀྱང་དུས་འཁོར་འདི་རྒྱལ་ཁམས་ལ་གསུངས་པ་ལྟ་བུ་ཞིག་ཡིན་ཡང་གཙོ་བོ་གང་ཟག་སྒོས་བཙན་ལ་གསུངས་པ་ཡིན།

དེས་ན་རྫོགས་ཆེན་གྱི་བླ་མ་འགའ་ཞིག་གིས་བསྟན་པ་སྤྱི་བཙན་དང་གང་ཟག་སྒོས་བཙན་ཞེས་པའི་ཐ་སྙད་གསར་པ་ཞིག་གསུངས་པ་ཤིན་ཏུ་ཡག་པོ་འདུག །བདེན་བཞིའི་ཆོས་འཁོར་ལ་སོགས་པ་རྣམས་བསྟན་པ་སྤྱི་བཙན་གྱི་དབང་དུ་བྱས་ཏེ་གསུངས་པ་ཡིན་ཞིང་། གསང་སྔགས་ཀྱི་ཆོས་སྐོར་རྣམས་གང་ཟག་བྱེ་བྲག་པ་ཞིག་གི་ཁམས་དང་མོས་པའི་ཁྱད་པར་ལ་བརྟེན་ནས་ལྷག་པའི་ལྷ་ཡི་རྣམ་པར་ཤར་ཏེ་གསུངས་པ་ཡིན་པས་གང་ཟག་སྒོས་སམ་བྱེ་བྲག་པ་དབང་བཙན་པར་བྱས་པ་སྟེ་གང་ཟག་སྒོས་བཙན་གྱི་ཆོས་ཡིན། སྐབས་སུ་བབས་པ་རྡོ་རྗེ་འཇིགས་བྱེད་ལ་མཚོན་ན་ཤེས་རྒྱུད་དམིགས་བསལ་ལམ་ཁྱད་པར་ཅན་གྱི་གང་ཟག་གི་དབང་པོའི་ཁྱད་པར་དང་བསྟུན་ནས་ལྷག་པའི་ལྷར་ཤར་བ་ཞིག་ཡིན།

སྤྱིར་རིགས་གསུམ་མགོན་པོ་ཞེས་པ་དག་པའི་ཞིང་ཁམས་ན་ཡོད་ཅེས་བརྗོད་རྒྱུ་ལྟ་བུ་ཞིག་མིན་ལ། འོག་མིན་སྟུག་པོ་བཀོད་པའི་ཞིང་ཁམས་ན་རྡོ་རྗེ་འཇིགས་བྱེད་ཀྱི་རྟེན་དང་བརྟེན་པའི་དཀྱིལ་འཁོར་ཡོད་ཅེས་བརྗོད་རྒྱུ་དེ་འདྲ་ཞིག་མིན་པར་རྣལ་འབྱོར་པ་རང་ཉིད་ཀྱི་ཁམས་དང་མོས་པ་དང་འཚམས་པར་དེ་བཞིན་གཤེགས་པའི་འཕྲིན་ལས་འབད་མེད་ལྷུན་གྲུབ་ཀྱི་ཚུལ་དུ་ཤར་བ་ཞིག་ཡིན། དེའི་ཕྱིར་རྒྱལ་ཀུན་མཁྱེན་པའི་རང་གཟུགས་རྗེ་བཙུན་འཇམ་པའི་དབྱངས་དང་། རྒྱལ་ཀུན་བརྩེ་བའི་རང་གཟུགས་འཕགས་པ་སྤྱན་རས་གཟིགས། རྒྱལ་ཀུན་ནུས་པའི་རང་གཟུགས་ཕྱག་ན་རྡོ་རྗེ་ཞེས་རྒྱལ་བ་ཀུན་གྱི་མཁྱེན་བརྩེ་ནུས་གསུམ་གདུལ་བྱའི་ཁམས་དང་མོས་པ་དང་འཚམས་པར་བཞིན་ལག་གི་རྣམ་པར་ཤར་བ་ལ་རིགས་གསུམ་མགོན་པོ་ཞེས་བརྗོད་པ་ཡིན། གལ་ཏེ་གང་ཟག་བྱེ་བྲག་པ་ཞིག་ཡིན་ན་དེ་ལ་རྒྱལ་བ་ཀུན་གྱི་མཁྱེན་པ་དང་བརྩེ་བའི་རང་གཟུགས་ཡིན་ཞེས་བརྗོད་མི་ནུས།

ཡང་གང་ཟག་བྱེ་བྲག་པར་གྱུར་པའི་རིགས་གསུམ་མགོན་པོ་ཞིག་ཀྱང་ཡོད་སྲིད་པ་རེད། དཔེར་ན། གང་ཟག་བྱེ་བྲག་པ་ཞིག་གིས་འཕགས་པ་སྤྱན་རས་གཟིགས་སམ་རྗེ་བཙུན་འཇམ་དཔལ་ལྟ་བུ་ཞིག་བསྒྲུབས་ཏེ་རང་ཉིད་ལྷག་པའི་ལྷ་དེ་དང་དེའི་གོ་འཕང་མངོན་དུ་བྱས་པའི་གནས་སྐབས་སུ་ལྷག་པའི་ལྷ་དེའི་རྣལ་འབྱོར་ལ་བརྟེན་ནས་སངས་རྒྱས་པའི་རྗེ་བཙུན་འཇམ་པའི་དབྱངས་བྱེ་བྲག་པ་ཞིག་དང་། སྤྱན་རས་གཟིགས་བྱེ་བྲག་པ་ཞིག་འོང་སྲིད་པ་ཡིན། ད་ལྟ་རང་རེས་སྒོམ་པའི་སྐབས་རྒྱལ་ཀུན་འཕྲིན་ལས་ཀྱི་རང་གཟུགས་དང་མཁྱེན་པའི་རང་གཟུགས་དང་བརྩེ་བའི་རང་གཟུགས། ནུས་པའི་རང་གཟུགས་སུ་ཤར་བ་ཞིག་ཏུ་སྒོམ་བཞིན་ཡོད། རྒྱལ་ཀུན་མཁྱེན་པའི་རང་གཟུགས་རྗེ་བཙུན་འཇམ་པའི་དབྱངས་ཉིད་གདུལ་བྱའི་ཁམས་དང་མོས་པ་མི་འདྲ་བའི་དབང་གིས་འཇམ་དབྱངས་གཅིག་ཉིད་བྱ་རྒྱུད་ལྟར་དུ་སྒྲུབ་པ་དང་། སྤྱོད་རྒྱུད་ལྟར་དུ་སྒྲུབ་པ། རྣལ་འབྱོར་གྱི་རྒྱུད་ལྟར་དུ་སྒྲུབ་པ། རྣལ་འབྱོར་བླ་མེད་ཀྱི་རྒྱུད་ལྟར་དུ་སྒྲུབ་པ་སྟེ་སྒྲུབ་སྟངས་མི་འདྲ་བ་ཡོད། དེ་ལྟ་བུའི་སྒྲུབ་སྟངས་མི་འདྲ་བ་དེ་ཡང་རྣལ་འབྱོར་པ་རང་ཉིད་ཀྱི་ཁམས་དང་མོས་པ་མི་འདྲ་བ་ཡོད་པ་དེ་དང་བསྟུན་ནས་འོང་བ་སྟེ། གདུལ་བྱའི་ཁམས་དང་མོས་པ་མི་འདྲ་བ་དང་ཕྱོགས་མཚུངས་པར་ལྷ་དེ་ཡང་ཞལ་གཅིག་ཕྱག་གཉིས་པ་དང་ཞལ་གསུམ་ཕྱག་དྲུག །ཕྱག་སྟོང་སྤྱན་སྟོང་ལྟ་བུའི་རྣམ་པ་མི་འདྲ་བ་འོང་བ་ཡིན།

སྐབས་སུ་བབས་པ་འཇིགས་བྱེད་ལྟ་བུར་མཚོན་ན། རྣལ་འབྱོར་པ་རང་ཉིད་ཀྱང་ཞེ་སྡང་ཤུགས་དྲག་པོ་ཡོད་པ་དང་། རྣལ་འབྱོར་པ་རང་ཉིད་ཀྱི་ཞེ་སྡང་གི་སྣང་ཆར་མི་དང་མི་མིན་གྱི་གདོན་བགེགས་འབྱུང་པོ་མི་སྡུག་པའི་རིགས་མང་པོ་འོང་བའི་དངོས་ཡོད་གནས་ཚུལ་དེ་དང་བསྟུན་ནས་ཞེ་སྡང་ལམ་བྱེད་ཀྱི་ལྷག་པའི་ལྷ་རྗེ་བཙུན་འཇམ་པའི་དབྱངས་ཁྲོ་བོའི་རྣམ་པར་ཤར་བ་རྡོ་རྗེ་འཇིགས་བྱེད་དུ་ཤར་བ་འོང་ལ། ཁྲོ་བོའི་རྣམ་པ་བསྟན་པའི་ལྷའི་རིགས་མང་དུ་ཡོད་ཀྱང་སྐབས་འདིར་མ་ཧེའི་ཞལ་ཅན་གྱི་རྣམ་པར་ཤར་བ་བདུད་དང་བཙན་དང་རྒྱལ་པོ་ལ་སོགས་པའི་རིགས་འགའ་ཞིག་ལ་མ་ཧེའི་ཞལ་ཅན་གྱི་རྣམ་པར་བསྟན་པས་ཟིལ་གྱིས་གནོན་པའི་ནུས་པ་ཆེ་བའམ་གནོད་ཆེ་བ་ཡོད། དེ་ལྟར་འཕྲིན་ལས་འབད་མེད་ལྷུན་གྲུབ་ཀྱི་གནད་ལས་གདུལ་བྱ་བྱེ་བྲག་པ་ཞིག་གི་ཁམས་དང་མོས་པའི་ཁྱད་པར་དེ་དང་འཚམས་པར་གཟུགས་སྐུའི་རྣམ་པ་སྣ་ཚོགས་པ་འབད་མེད་ལྷུན་གྲུབ་ཏུ་འཆར་འོང་བའི་གནད་འདི་ཤེས་དགོས་པ་ཡིན།

དེ་ཡང་། འཇམ་དཔལ་མཁའ་ལས་བྱུང་བའི་གསེར་མདོག་ཅན། །འཇམ་དཔལ་ཐུགས་ལ་ཆོས་ཀུན་རང་བཞིན་གསལ། །འཇམ་དཔལ་གསུང་གི་དབང་ཕྱུག་འཇམ་པའི་དབྱངས། །འཇམ་དཔལ་བདག་ནི་རེ་བའི་སེམས་ཀྱིས་འདུད། །ཅེས་གསུངས་པ་ལྟར། རྗེ་བཙུན་འཇམ་པའི་དབྱངས་སྒྲིབ་པ་མཐའ་དག་སྤངས་པའི་ཆོས་སྐུ་དེ་བཞིན་ཉིད་ཀྱི་མཁའ་འམ་དབྱིངས་ལས་ཤར་བ་ཡིན་པས། འཇམ་དཔལ་མཁའ་ལས་བྱུང་བའི་གསེར་མདོག་ཅན། །ཞེས་གསུངས་ཤིང་། དྲི་མ་མཐའ་དག་སྤངས་པའི་མཁྱེན་པའི་ཡེ་ཤེས་དེ་ཉིད་ཀྱིས་ཇི་ལྟ་ཇི་སྙེད་ཀྱི་ཆོས་ཐམས་ཅད་ཅིག་ཅར་དུ་གཟིགས་པས། འཇམ་དཔལ་ཐུགས་ལ་ཆོས་ཀུན་རང་བཞིན་གསལ། །ཞེས་གསུངས། འཇམ་དཔལ་གསུང་གི་དབང་ཕྱུག་འཇམ་པའི་དབྱངས། །ཞེས་པ་ནི། འཕགས་པ་སྤྱན་རས་གཟིགས་སྐུ་དང་། འཇམ་པའི་དབྱངས་གསུང་། ཕྱག་རྡོར་ཐུགས་ཞེས་སྐུ་གསུང་ཐུགས་སུ་སྦྱར་ནས་གསུངས་པ་ལྟར་འཇམ་དཔལ་ལ་གསུང་གི་དབང་ཕྱུག་ཏུ་གསུངས།

དེ་ལྟ་བུའི་འཇམ་པའི་དབྱངས་དེ་ཉིད་དྲག་པོའི་རྣམ་པར་ཤར་བ་འཇིགས་བྱེད་ཡིན་ལ། དེ་ལ་སློབ་དཔོན་ཞི་བའི་ཡེ་ཤེས་ཀྱིས། གཉིས་མེད་ཐུན་མོང་མ་ཡིན་ཁྱབ་པའི་སྐུ། །ཞེས་གསུངས་ཏེ། གཉིས་སུ་མ་མཆིས་པ་ཞེས་པ་བདེ་སྟོང་གཉིས་སུ་མ་མཆིས་པ་ཙམ་དུ་མ་ཟད། སྐབས་འདིར་སྐུ་ཐུགས་གཉིས་སུ་མེད་པ་ཟུང་འཇུག་གི་སྐུ་སྟེ། དྲི་མ་མཐའ་དག་སྤངས་པའི་ཟུང་འཇུག་གི་སྐུ་ལ་གོ་ཞིང་། དེ་ཡང་། ཡེ་ཤེས་ཇི་སྙེད་ཁྱབ་གྱུར་པ། །སྐུ་ཡིས་ཀྱང་ནི་དེ་སྙེད་ཁྱབ། །ཅེས་གསུངས་པ་ལྟར། ནམ་མཁས་གར་ཁྱབ་ལ་སྐུས་ཁྱབ་པའི་ཐུན་མོང་མིན་པའི་སྐུ་མངའ་བའི་ཆ་ནས་ཁྱབ་པ་ཞེས་གསུངས། ཀུན་ལ་སྙོམས་མཛད་རྒྱལ་བ་ཀུན་གྱི་ཡབ། །ཅེས་གསུངས་ཏེ། ཕལ་ཆེར་འཇུག་འགྲེལ་གྱི་ནང་འཚང་རྒྱ་བའི་གང་ཟག་མང་པོ་ཞིག་རྗེ་བཙུན་འཇམ་པའི་དབྱངས་ཀྱི་འཕྲིན་ལས་ལ་བརྟེན་ནས་ཐོག་མར་ཐུགས་བསྐྱེད་པའི་ཚུལ་གསུངས་པ་ལྟར་ཡིན། འཇམ་དབྱངས་ཉིད་སྟོང་ཉིད་རྟོགས་པའི་ཡེ་ཤེས་སམ་གཟུང་རྣམ་མཁྱེན་པའི་ལྷའི་རྣམ་པར་ཤར་བ་ཡིན་པས། ཆོས་ཀྱི་དབྱིངས་གྱུར་རྒྱལ་བ་ཀུན་གྱི་ཡུམ། །
ཞེས་གསུངས། རྣམ་འདྲེན་ཤཱཀྱ་སེངྒེ་རྒྱ་གར་དུ་བྱོན་པའི་ཚེ་འཁོར་གྱི་ཚུལ་དུ་ཉེ་བའི་སྲས་ཆེན་བརྒྱད་ཀྱི་ཡ་གྱལ་དུ་ཕེབས་ཏེ་ཟབ་མོའི་དོན་ལས་བརྩམས་པའི་དྲི་བ་དྲིས་ལན་གནང་ནས་བསྟན་པ་སྤེལ་བར་མཛད་པས། ཡེ་ཤེས་སེམས་དཔའ་རྒྱལ་བ་ཀུན་གྱི་སྲས། །ཞེས་གསུངས་པ་ཡིན།

དེ་ནས། ཕྱག་འཚལ་འཇམ་དཔལ་དཔལ་གྱུར་རྫོགས་པ་ཁྱོད། །ཆོས་ཀྱི་སྐུ་ལ་བྱམས་སྡང་མི་མངའ་ཡང་། །སྲིད་གསུམ་གདུག་པ་མ་ལུས་འདུལ་བའི་ཕྱིར། །
ཐུགས་རྗེའི་ཐབས་ཀྱིས་ཁྲོ་རྒྱལ་སྐུར་བསྟན་པ། །འཇིགས་བྱེད་གཤིན་རྗེ་གཤེད་ལ་ཕྱག་འཚལ་བསྟོད། །ཅེས་གསུངས་པ་ལྟར། སངས་རྒྱས་བཅོམ་ལྡན་འདས་མཆོག་གི་སྤྲུལ་སྐུའི་རྣམ་པར་ཕེབས་པ་དེ་སྲིད་པ་གསུམ་གྱི་གདུག་པ་མ་ལུས་འདུལ་བའི་དོན་དུ་ཡིན་ཞེས་སྤྱིར་བརྗོད་ནུས་ཀྱང་། དེ་ལྟར་བརྗོད་པར་དམིགས་བསལ་གྱི་ཁྱད་ཆོས་ཐོན་མི་ནུས། དེ་བཞིན་དུ་རྗེ་བཙུན་འཇམ་པའི་དབྱངས་ཞི་བའི་རྣམ་ཅན་དུ་ཕེབས་པ་དེ་ཤེས་རབ་སྩོལ་བའི་ལྷ་ཡིན་པ་ལས་སྲིད་གསུམ་གྱི་གདུག་པ་འདུལ་བའི་དམིགས་བསལ་ཁྱད་ཆོས་ཡོད་པར་བརྗོད་མི་ནུས། འཇིགས་པ་དག་ཀྱང་འཇིགས་པར་བྱེད། །ཅེས་གསུངས་པ་ལྟར་འཇིགས་བྱེད་སྒོམ་པའི་ཚེ་དམིགས་བསལ་གདུག་པ་འདུལ་བའི་ཁྱད་ཆོས་ཡོད།

ངོས་ཀྱིས་འདིར་སྒྲུང་ཞིག་བཤད་ན། སྔར་ལོ་མང་པོའི་གོང་དུ་ཉི་འོང་གི་མི་ཞིག་ངོས་དང་ཐུག་འཕྲད་བྱུང་། ཁོང་བོད་དུ་གནས་སྐོར་ལ་ཕྱིན་ཏེ་ངོས་ཐུག་འཕྲད་དུ་ཡོང་བ་ཡིན་ཞེས་བརྗོད་ཀྱི་འདུག །ཁོང་གིས། བོད་ཀྱི་དགོན་པ་འགའ་ཞིག་གི་ལྷ་ཁང་ནག་ཁུང་དེ་འདྲའི་ནང་མཆེ་བ་གཙིགས་པའི་ལྷ་འཇིགས་སྣང་སྐྱེ་དགོས་པ་དེ་འདྲ་འདུག །གནས་སྐོར་ལ་ཕྱིན་ཏེ་མཆོད་མཇལ་ཞུས་ནས་ལྷ་དེ་འདྲ་ཞིག་མཐོང་བའི་དགོང་དྲོ་ཞེད་སྣང་གིས་གཉིད་ཀྱང་ཁུག་ལ་མ་ཁུག་བྱས་སོང་། སངས་རྒྱས་པའི་ཆོས་དེ་སྙིང་རྗེའི་རྩ་བ་ཅན་གྱི་ཆོས་ཤིག་ཡིན་པ་ལ་ལྷ་དེ་འདྲའི་འཇིགས་སྣང་སྐྱེ་དགོས་པ་དེ་འདྲ་གང་འདྲ་ཡིན་ཞེས་བཤད་སོང་། གསུངས་ཏེ་བཞད། ཉི་ཧོང་བ་ཁོང་ཅུང་ཟད་ཞེད་སྣང་སྐྱེས་འདུག །གང་ལྟར་ཡང་ལྷ་ཁྲོ་བོའི་རྣམ་པར་ཤར་བ་དེ་དག་གདུག་པ་འདུལ་མཛད་ཅེས་གསུངས་པའི་གནད་དང་འབྲེལ་བ་ཡོད། ཐུགས་རྗེའི་ཐབས་ཀྱིས་ཁྲོ་རྒྱལ་སྐུར་བསྟན་པ། །ཞེས་གསུངས་པ་ལྟར་འཇིགས་བྱེད་དེ་ཁྲོ་བོ་འདྲ་འདྲའི་ནང་ནས་མ་ཧེའི་དབུ་ཅན་གྱི་རྣམ་པར་ཤར་བ་ཡིན་པས་མི་འདྲ་བ་ཞིག་ཡོད། དེ་ཡང་། འཇིགས་བྱེད་ཅེས་གསུངས་པ་ལྟར་ཚངས་པ་དང་། བརྒྱ་བྱིན། ཁྱབ་འཇུག་སོགས་འཇིག་རྟེན་གྱི་དྲེགས་པ་མཐུ་བོ་ཆེ་རྣམས་ཡིན་པས་འཇིགས་པ་ཡིན་ལ། དེ་ལྟ་བུའི་འཇིགས་པ་དག་ཀྱང་འཇིགས་པར་བྱེད་པས་འཇིགས་བྱེད་ཅེས་གསུངས།

འཇིགས་བྱེད་གཤིན་རྗེ་གཤེད་ལ་ཕྱག་འཚལ་བསྟོད། །ཅེས་གསུངས་པའི་གཤིན་རྗེ་ལ་ཕྱིའི་གཤིན་རྗེ་དང་ནང་གི་གཤིན་རྗེ། གསང་བའི་གཤིན་རྗེ་སྟེ་དབྱེ་བ་གསུམ་ཡོད་པ་ལས། ཕྱི་ཡི་གཤིན་རྗེ་བདུད་དང་བགེགས་ཀྱི་ཚོགས། །མ་ལུས་ཕྱེ་མར་འཐག་པའི་མཐུ་གྲུབ་ཅིང་། །ནང་གི་གཤིན་རྗེ་ཉོན་མོངས་ཀུན་རྟོག་ཚོགས། །མྱུར་དུ་ཞི་ནས་ལྷན་སྐྱེས་དཔལ་ཐོབ་ཤོག །ཅེས་གསུངས་ཤིང་། འཇིགས་བྱེད་ཀྱི་རྣལ་འབྱོར་པ་ཆེན་པོ་དརྤན་ཨཱ་ཙཱརྱའི་གཤིན་རྗེ་གཤེད་དམར་པོའི་འཚོ་བའི་དེ་ཁོ་ན་ཉིད་ལས། ལྷོ་ཕྱོགས་ས་འོག་རིམ་པ་བདུན། །སྒོ་མེད་མུན་ཁང་བཅུ་དྲུག་ན། །ཆོས་ཀྱི་རྒྱལ་པོ་ལས་ཀྱི་འཁོར། །བྱེ་བ་འབུམ་བཅས་གཤིན་རྗེ་སྟེ། །ཞེས་གསུངས་ཏེ་ཕྱི་ཡི་གཤིན་རྗེ་བསྟན་ཅིང་། བརྒྱད་གཉིས་གྲུབ་པ་ཕུན་སུམ་ཚོགས། །འཇམ་པའི་དབྱངས་གང་དེ་ཡི་གཤེད། །ཉི་མ་ཟླ་བའི་ལམ་གཉིས་པོ། །འགྲོ་བ་གང་ཡིན་གཤིན་རྗེ་སྟེ། །དེ་ཉིད་དབུས་སུ་གང་གནས་པ། །ཡེ་ཤེས་དེ་ནི་གཤེད་ཡིན་ནོ། །ཞེས་གསུངས་ཏེ་རྩ་རོ་མ་དང་རྐྱང་མའི་ནང་རྒྱུ་བའི་རླུང་རྣམས་གཤིན་རྗེ་དང་། རླུང་དེ་དག་བཙན་ཐབས་སུ་བཀག་སྟེ་དབུ་མའི་ནང་གཅིག་ཏུ་སྡོམ་པ་གཤིན་རྗེའི་གཤེད་དུ་གསུངས།

དེ་ལྟར་ཕྱི་ནང་གསང་གསུམ་གྱི་གཤིན་རྗེ་ལས་ནང་གི་གཤིན་རྗེ་ཉོན་མོངས་ལ་འཇོག་ཅིང་། དེའི་གཤེད་སྟོང་ཉིད་རྟོགས་པའི་ཡེ་ཤེས་ལ་འཇོག་པ་ཡིན། བདུད་དང་རྒྱལ་པོ་དང་བཙན་ལ་སོགས་པ་མ་རུངས་པ་རྣམས་དང་འཆི་བདག་བཅས་ཕྱིའི་གཤིན་རྗེར་འཇོག་ལ། དེའི་གཤེད་དམ་གཉེན་པོ་སྟོང་ཉིད་རྟོགས་པའི་ཡེ་ཤེས་བཞིན་ལག་གི་རྣམ་པར་ཤར་བ་རྡོ་རྗེ་འཇིགས་བྱེད་དེ་ཡིན། དེ་ལྟར་ཕྱི་ནང་གསང་གསུམ་གྱི་རྣམ་གཞག་གསུངས་པའི་གནད་རྣམས་ལེགས་པར་ཤེས་པ་ཞིག་བྱུང་ཚེ་ལྷ་སྐུ་བསྒོམ་པར་རྒྱུ་མཚན་ཡོད་པ་མཐོང་ནུས།

དེ་ལྟར་གནད་འགག་ཤེས་པ་མ་བྱུང་ཚེ། སྔར་བོད་དུ་བླ་མ་ཞིག་གིས་བཀའ་ཆོས་གནང་བའི་སྐབས་སློབ་མ་རྣམས་ལ་སངས་རྒྱས་ལ་དད་པ་བྱེད་དགོས་པ་སོགས་གསུངས་པར་སློབ་མ་ཞིག་ཡར་ལངས་ཏེ། སངས་རྒྱས་ཞེས་པ་གང་དུ་ཡོད་ཅེས་བཀའ་འདྲི་ཞུས་པར། བླ་མ་དེས་མངོན་རྟོགས་རྒྱན་ལ་སོགས་པ་ལེགས་པོ་མཁྱེན་གྱི་མེད་སྟབས། ཅུང་ཙམ་ཁུ་སིམ་མེར་བཞུགས་མཚམས། མཛུབ་མོ་གནམ་ལ་ཀེར་ཏེ། མི་མངོན་ནམ་མཁའི་དབྱིངས་ཤེད་ན་ཤེལ་གྱི་ཁང་པའི་ནང་འོད་འཚེར་རེ་བཞུགས་ཡོད་ཅེས་བཤད་པ་རེད། གསུངས་ཏེ་བཞད། གལ་ཏེ་ཕར་ཕྱིན་གྱི་གཞུང་ལ་སློབ་གཉེར་བྱས་མྱོང་བ་ཞིག་ཡིན་ན་དེ་ལྟར་གསུངས་པ་གད་མོ་ཤོར་དགོས་པ་ལྟ་བུ་ཞིག་ཡིན། དེས་ན་ཆོས་ཀྱི་འགྲོ་སྟངས་སམ་གནད་འགག་ཇི་ཡིན་ལེགས་པོ་ཤེས་པ་མ་བྱུང་ན་དེ་ལྟར་འགྱུར་རྒྱུའི་ཉེན་ཁ་ཡོད། དེ་ཡང་ཡི་དམ་རྡོ་རྗེ་འཇིགས་བྱེད་དང་འཕགས་པ་འཇམ་དཔལ་ཞེས་པ་འདི་ཤེད་ཅིག་ཏུ་ཡོད་ཅེས་བརྗོད་རྒྱུ་དང་། རང་རེས་ལེགས་པོ་མ་བྱས་ན་འཇིགས་བྱེད་ཀྱིས་བཟའ་འོང་ཞེས་བརྗོད་དགོས་པ་ལྟ་བུར་གྱུར་ན་སྙིང་པོ་གང་ཡང་མེད། གསུངས་ཏེ་བཞད།

འཇིགས་བྱེད་ཀྱི་ཁྱད་པར་གཅིག་ནི། ངོ་བོ་མཁྱེན་པའི་རང་གཟུགས་རྗེ་བཙུན་འཇམ་པའི་དབྱངས་ཡིན་པ་ལ་སྐུའི་རྣམ་འགྱུར་མི་འདྲ་བ་དྲག་པོའི་རྣམ་པར་བསྟན་པ་སྟེ། རྡོ་རྗེའི་རྟ་སྐད་དྲག་པོ་ཧ་ཧར་བཞད། །ཅེས་གསུངས་པ་ལྟར་འཇིགས་བྱེད་ཀྱི་སྐུ་ལ་ཡང་ཞལ་དགུ་ཡོད་པའི་ནང་གི་རྩ་ཞལ་མ་ཧེའི་ཞལ་ཡིན་པ་ལ་སྲིན་ཞལ་དེ་རྟ་མགྲིན་གྱི་ཞལ་དང་། དེའི་སྟེང་དུ་འཇམ་དཔལ་གྱི་ཞལ་དང་ལྡན་པས་མཁྱེན་པའི་རང་གཟུགས་འཇམ་དཔལ་དང་བརྩེ་བའི་རང་གཟུགས་སྤྱན་རས་གཟིགས། ནུས་པའི་རང་གཟུགས་གསང་བདག་འཇིགས་བྱེད་མ་ཧེའི་ཞལ་དང་ལྡན་པ་ཡིན། དེ་བཞིན་དུ་རྒྱུ་རྡོ་རྗེ་འཛིན་པ་བསྐྱེད་པའི་གནས་སྐབས་སུ་ཡང་འཇམ་པའི་དབྱངས་ལ་བསྐྱེད་དུ་ཡོད་ཅིང་། འབྲས་བུ་རྡོ་རྗེ་འཛིན་པའི་ཐུགས་ཀར་ཡང་ཡེ་ཤེས་སེམས་དཔའ་འཇམ་པའི་དབྱངས་བསྒོམ་དུ་ཡོད་པས་སྐུ་ལ་ཞི་ཁྲོ་གཉིས་ཀ་ཚང་བ་ཡིན། དེ་ལྟར་སྐུ་ལ་ཞི་ཁྲོ་གཉིས་ཀ་ཚང་བ་ཡིན་པས་བཟླས་པ་ལ་ཡང་ཞི་ཁྲོ་གཉིས་ཀའི་བཟླས་པ་ཚང་བ་ཡིན་པས། དྲག་པོ་གཙོ་བོར་བསྒྲུབས་པས་ཞི་བ་ཞར་ལ་འགྲུབ་པ་དང་། ཞི་བ་གཙོ་བོར་བསྒྲུབས་པས་དྲག་པོ་ཞར་ལ་འགྲུབ་པའི་ཁྱད་པར་དང་ལྡན་པ་སྟེ་ལས་བཞི་སྒྲུབ་པའི་ནུས་པ་ཐུན་མོང་མིན་པ་དང་ལྡན་པ་ཡིན།

དེས་ན་ཡི་དམ་རྡོ་རྗེ་འཇིགས་བྱེད་འདི་རྗེ་རིན་པོ་ཆེའི་ཐུན་མོང་མིན་པའི་ཡི་དམ་ཡིན། རྗེ་རིན་པོ་ཆེས་རྒྱུད་ཀྱི་གཞུང་བཤད་གནང་བའི་ཚེ་མགོན་པོ་ཀླུ་སྒྲུབ་ཀྱིས་གསུངས་པའི་གསང་འདུས་ཀྱི་གཞུང་རྣམས་གཙོ་བོར་གནང་བཞིན་ཡོད་ལ། བར་ཆད་སེལ་བ་ལ་སོགས་པའི་དགོས་དོན་དུ་ལྷག་པའི་ལྷ་འཇིགས་བྱེད་གཙོ་བོར་མཛད་པ་ཡིན་པས་འཇིགས་བྱེད་འདི་ཐུན་མོང་མིན་པ་ཞིག་ཡིན། རི་བོ་དགེ་ལྡན་པའི་སྔོན་གྱི་སྐྱེས་བུ་དམ་པ་ཕལ་མོ་ཆེ་ཡི་དམ་རྡོ་རྗེ་འཇིགས་བྱེད་ཀྱི་རྣལ་འབྱོར་ལ་བརྟེན་པ་ཡིན། སྤྱིར་གསང་བདེ་འཇིགས་གསུམ་ཡ་མ་བྲལ་བར་ཉམས་སུ་ལེན་པ་ཡིན་ལ། རྡོ་རྗེ་འཇིགས་བྱེད་ལ་བདེ་གསང་གི་གནད་རྣམས་ཚང་བས་ཐུན་མོང་མིན་པའི་ཁྱད་ཆོས་དང་ལྡན་པ་ཡིན། དེའི་ནང་ནས་ཀྱང་གཙོ་བོ་ནི་འཇིགས་བྱེད་ཀྱི་རྣལ་འབྱོར་ལ་བརྟེན་ནས་རྗེ་བཙུན་འཇམ་དབྱངས་བསྒྲུབས་ཏེ་ཤེས་རབ་གོང་ནས་གོང་དུ་སྤེལ་བའི་ཁྱད་ཆོས་ཡོད། འཇིགས་བྱེད་ཀྱི་མཆོད་པར་མཚོན་ནའང་ཨརྒྷཾ། པཱདྱཾ། གནྡྷེ་ཞེས་ཐུགས་ལ་དྲི་འབྱུག་པའི་རིམ་པ་སྔོན་ལ་གསུངས་པ་དེ་འཇིགས་བྱེད་ཀྱི་རྣལ་འབྱོར་པ་ལ་ཐུགས་ཀྱི་བྱིན་རླབས་སམ་ཆོས་རབ་ཏུ་རྣམ་འབྱེད་ཀྱི་ཤེས་རབ་འཕེལ་བའི་བྱིན་རླབས་དང་པོར་འོང་བའི་ཆ་ནས་ཐུགས་ཀར་དྲིའི་བྱུག་པ་འབུལ་བའི་རིམ་པ་སྔོན་ལ་གསུངས་པ་ཡིན།

མདོར་ན། ཁྱེད་ཚོས་ཡི་དམ་རྡོ་རྗེ་འཇིགས་བྱེད་ཀྱི་དབང་ཞུས་ཏེ་རྡོ་རྗེ་འཇིགས་བྱེད་ཀྱི་རྣལ་འབྱོར་རམ་བདག་བསྐྱེད་འདོན་ཐུབ་པ་མ་བྱུང་ཡང་ཐམས་ཅད་མཁྱེན་པ་དགེ་འདུན་རྒྱ་མཚོས་མཛད་པའི་འཇིགས་བྱེད་བཅུ་གསུམ་མའི་སྨོན་ལམ། རྣམ་དག་ཡིད་ཀྱི་ཟླ་ཤེལ་རྩིག་ངོས་ལ། །ཞེས་སོགས་གསུངས་པ་དེ་ཉིན་རེ་བཞིན་བཤར་སྒོམ་དང་འབྲེལ་ནས་བཏོན་ན་ལེགས་པོ་ཡོད། དེ་ནས་དགའ་ལྡན་ལྷ་བརྒྱ་མ་དང་འབྲེལ་ནས་དམིགས་བརྩེ་མ་ཕྲེང་སྐོར་རེ་དང་། ཐུན་དྲུག་བླ་མའི་རྣལ་འབྱོར་ཚར་དྲུག་འདོན་རྒྱུའི་ཁས་ལེན་བྱེད་དགོས། ཤེས་སོང་ངམ། དེ་བཞིན་དུ་འཇིགས་བྱེད་ཀྱི་རྣལ་འབྱོར་གྱི་སྒོ་ནས་ཨ་ར་པ་ཙ་ན་ཅུང་ཟད་གསོག་ཐུབ་ན་ཏན་ཏན་རིག་པ་ཡག་ཏུ་འགྲོ་ངེས་ཡིན། ངོས་ཆུང་དུས་ལེ་ལོ་ཅུང་ཟད་ཡོད་ཀྱང་རིག་པ་ལེགས་པོ་ཡོད། རྗེ་བཙུན་འཇམ་པའི་དབྱངས་ཀྱི་རྣལ་འབྱོར་ཉམས་སུ་ལེན་གྱི་ཡོད་ལ་འཇིགས་བྱེད་ཀྱི་བདག་བསྐྱེད་རྒྱུན་དུ་འདོན་བཞིན་ཡོད་པས་ཏན་ཏན་ཁྱད་པར་ཡོད། ཁྱེད་ཚོ་སོག་པོ་རྣམས་མགོ་ཆེན་པོ་ཡོད་པའི་སྟེང་ཤེས་རབ་རྒྱས་པ་ཞིག་བྱུང་ན་ཤིན་ཏུ་ལེགས་པོ་ཡོད། གསུངས་ཏེ་བཞད།

འཇིགས་བྱེད་ཀྱི་སྟ་གོན་ལས་དགེ་བསྙེན་གྱི་སྡོམ་གཟུང་།

དེས་ན་ཐོག་མར་འཇིགས་བྱེད་ཀྱི་སྟ་གོན་བྱ་རྒྱུ་དང་། དེ་རིང་འདིར་འདོན་རྒྱུའི་དཔེ་ཆ་དེ་རྗེ་རིན་པོ་ཆེས་མཛད་པ་ཡིན། དགེ་བསྙེན་གྱི་སྡོམ་པ་དེ་ཡང་དེ་རིང་བཟུང་ན་ཕལ་ཆེར་ཚར་ངེས་རེད། བཤད་པ་དེ་ཙམ་རྒྱས་པོ་བྱེད་མི་དགོས་པ་བྱ་རྒྱུ་ཡིན། སྟ་གོན་གྱི་ཆོ་གའི་གཞུང་དུ། རང་གི་བསླབ་ལྡན་འཁོར་བཞི་པོ། །ཐེག་ཆེན་གྱི་ནི་བློ་ཅན་རྣམས། །དེ་བཞིན་གཤེགས་པས་གསུངས་པ་ཡི། །ཡང་དག་ཆོ་ག་རྗེས་སུ་གནང་། །
ཞེས་གསུངས་པ་ལྟར། སྔགས་ཀྱི་དབང་ཞུ་བ་རྣམས་ཀྱིས་ཐོག་མར་རང་ཉིད་རབ་བྱུང་ཡིན་ན་དེའི་སྡོམ་པ་དང་། རབ་བྱུང་གི་སྡོམ་ལྡན་མིན་ན་དགེ་བསྙེན་གྱི་སྡོམ་པ་དང་ལྡན་པ་ཞིག་དགོས་པ་ཡིན། དགེ་བསྙེན་ལ་རིམ་པ་མང་པོ་ཡོད་པ་ལས་ཡོངས་རྫོགས་དགེ་བསྙེན་ཞེས་པ་མི་གསོད་པ་དང་། རྐུ་བྱེད་པ། ལོག་གཡེམ་མམ་བཙན་གཡེམ་བྱེད་པ། མི་ཆོས་བླ་མའི་རྫུན་སྨྲ་བ། ཆང་འཐུང་བ་བཅས་སྤོང་བ་ལ་བརྗོད།

སྡོམ་པ་ཁས་ལེན་མིན་ལ་མི་ལྟོས་པར་མི་གསོད་པ་དང་ལོག་གཡེམ་སོགས་ལས་ངེས་པར་བསྲུང་དགོས་པ་ཡིན། གལ་ཏེ་དེ་དག་ལས་མ་བསྲུངས་ན་ཁྲིམས་ལ་འགྲོ་དགོས་པ་རེད། མི་ཆོས་བླ་མའི་རྫུན་ལྟ་བུར་མཚོན་ན། སྤྱིར་བཏང་གི་མི་རྣམས་ལ་ཉེན་ཁ་ཕལ་ཆེར་མེད། བླ་མ་ཡིན་ཞེས་བརྗོད་དེ་ཁྲི་ཐོག་ཏུ་སྡོད་མཁན་རྣམས་ཀྱིས་འདུ་ཤེས་བསྒྱུར་ནས་རྟོགས་པ་མེད་བཞིན་དུ་རྟོགས་པ་ཡོད་ཁུལ་བྱས་ཏེ་རྫུན་སྨྲས་ན་མི་ཆོས་བླ་མའི་རྫུན་དུ་འགྱུར་བ་ཡིན། ཁྱེད་ཚོ་མི་མང་སྤྱི་ཡོངས་ལ་མི་ཆོས་བླ་མའི་རྫུན་ཕལ་ཆེར་མི་འོང་། ཆང་འཐུང་བ་ལ་མཚོན་ན་ཁྱེད་ཚོས་ཝོཌ་ཀ་མ་བཏུང་པར་ལོ་འགའ་ཤས་ཕྱིན་ཟིན་པ་རེད། གསུངས་ཏེ་བཞད། སྔར་ངོས་སོག་ཡུལ་སླེབས་པའི་སྐབས་ཤིག་ཁྱེད་ཚོར་ཝོཌ་ཀ་མ་འཐུང་། ཨེར་ཀེའམ་ཆི་ཀེ་མང་ཙམ་འཐུངས་ཞེས་བརྗོད་པ་ཡིན་ལ། ཁྱེད་ཚོ་མང་པོ་ཞིག་གིས་ཕལ་ཆེར་འཐུང་གི་མེད་པ་ལྟ་བུ་ཞིག་འདུག །

སྔར་སྤོ་ལགས་ཤིག་གིས་གླིང་རིན་པོ་ཆེའི་དྲུང་ནས་དགེ་བསྙེན་བསྒྲུབས་ཤིང་། གླིང་རིན་པོ་ཆེས་ཉེས་པ་བསྡམ་དགོས་པ་རྣམས་གསུངས་ཏེ་ཆང་འཐུང་མི་རུང་ཞེས་གསུངས་པར། སྤོ་ལགས་དེས་མགོ་འཕུར་བཞིན་དུ་ངས་ཆང་གཏན་ནས་སྤོང་ནུས་པ་མི་འདུག་ཅེས་ཞུས་པ་རེད། དེར་ཡོངས་འཛིན་རིན་པོ་ཆེས། འོ་ན། ཉུང་ཙམ་ཉུང་ཙམ་འཐུངས་ཞེས་གསུངས་ཡོད། གསུངས་ཏེ་བཞད། ཁྱེད་ཚོས་ཀྱང་ཆང་སྤོང་ནུས་ན་སྤང་རྒྱུ་དང་། གལ་ཏེ་སྤོང་མི་ནུས་ཀྱང་ཉུང་ཙམ་ཉུང་ཙམ་འཐུང་རྒྱུ་ལས་ར་བཟི་རག་བར་འཐུང་མི་རུང་། ཁྱེད་ཚོ་སོག་པོ་རྣམས་ལག་པ་ཤིན་ཏུ་སྦོམ་པོ་འདུག་པ་ལྟར་གལ་ཏེ་ར་བཟི་སྟེ་གཞན་ལ་གཞུས་ན་ཉེན་ཁ་ཡོད། གསུངས་ཏེ་བཞད།

དེས་ན་དགེ་བསྙེན་སྒྲུབ་འདོད་ཡོད་པ་རྣམས་ཀྱིས་རང་གི་དཔྲལ་བ་དང་མགྲིན་པ། སྙིང་ག་བཅས་སུ་འདི་ལྟར་ཐལ་མོ་ལན་གསུམ་སྦྱར་ཏེ་ཐོག་མར་སངས་རྒྱས་བཅོམ་ལྡན་འདས་ལ་ཕྱག་འཚལ་བའི་མོས་པ་དང་བཅས་ཕྱག་གསུམ་ཚོལ་ཅིག །དེ་ནས་དགེ་བསྙེན་གྱི་སྡོམ་པ་སྦྱིན་པར་བྱེད་པོ་ངོས་ལ་ཡང་ཕྱག་གསུམ་ཚོལ་ཅིག །སོ་ཐར་གྱི་སྡོམ་པ་སོགས་སྡོམ་པ་ཅི་འདྲ་ཞིག་ཡིན་ཡང་སྐྱབས་འགྲོ་རྩོམ་བྱེད་དུ་བྱས་ནས་ཞུ་དགོས་པ་ཡིན་པས་ཐོག་མར་ཁ་སེང་ནས་འགྲེལ་བཤད་ཟིན་པ་ལྟར། སངས་རྒྱས་དང་ཆོས་དང་དགེ་འདུན་གསུམ་གྱི་རྣམ་གཞག་གམ་དོན་དག་བློར་ལེགས་པར་ཤར་བར་བྱས་ཏེ་ཐར་པ་བསྒྲུབ་པའི་དོན་དུ་དེ་གསུམ་ལ་སྐྱབས་སུ་མཆི་བར་བྱ་སྙམ་དུ་བསམ་པ་དང་། དེའི་དོན་དུ་བསླབ་གཞི་ལྔ་འཛིན་པའི་དགེ་བསྙེན་གྱི་སྡོམ་པ་བསྩལ་དུ་གསོལ་སྙམ་དུ་མོས་པ་བྱེད་དགོས།

དགེ་བསྙེན་གྱི་སྡོམ་པ་ལེན་པ་རྣམས་ཀྱིས་ཚིག་འདིའི་རྗེས་ཟློས་བྱོས་ཤིག །སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བས་དུས་འདི་ནས་བཟུང་སྟེ། ཇི་སྲིད་འཚོ་ཡི་བར་དུ་རྐང་གཉིས་རྣམས་ཀྱི་མཆོག་སངས་རྒྱས་ལ་སྐྱབས་སུ་མཆིའོ། །འདོད་ཆགས་དང་བྲལ་བ་རྣམས་ཀྱི་མཆོག་ཆོས་རྣམས་ལ་སྐྱབས་སུ་མཆིའོ། །ཚོགས་རྣམས་ཀྱི་མཆོག་དགེ་འདུན་ལ་སྐྱབས་སུ་མཆིའོ། །བདག་ཇི་སྲིད་འཚོ་ཡི་བར་དུ་དགེ་བསྙེན་དུ་སློབ་དཔོན་གྱིས་གཟུང་དུ་གསོལ། །ཞེས་པ་ལན་གཉིས་ཟིན་མཚམས། ལན་གསུམ་པའི་དགེ་བསྙེན་དུ་ཞེས་པའི་ཚིག་འདིའི་མཚམས་སུ་ཁྱེད་ཚོའི་རྒྱུད་ལ་དགེ་བསྙེན་གྱི་སྡོམ་པ་སྐྱེ་རྒྱུ་ཡིན་པས་སྐབས་དེར་དགེ་བསྙེན་གྱི་སྡོམ་པ་ཐོབ་བྱུང་སྙམ་དུ་མོས་དགོས་ལ། དུས་དེར་ངོས་ཀྱིས་ལག་པས་སེ་གོལ་གཏོགས་རྒྱུ་ཡིན་ཅིང་དེས་ཁྱེད་ཚོའི་རྒྱུད་ལ་དགེ་བསྙེན་གྱི་སྡོམ་པ་ཐོབ་ཡོད་ཅེས་བརྡ་སྤྲོད་ཀྱི་ཡོད། སློབ་དཔོན་དགོངས་སུ་གསོལ། ཞེས་སོགས་ནས། བདག་ཇི་སྲིད་འཚོ་ཡི་བར་དུ་དགེ་བསྙེན་དུ་སློབ་དཔོན་གྱིས་གཟུང་དུ་གསོལ། ཐབས་ཡིན་ནོ། །ལེགས་སོ། །ཞེས་པའི་བར་ལན་གསུམ་པའི་རྗེས་ཟློས་ཟིན་མཚམས།

བསླབ་བྱའི་རྗེས་ཟློས་མི་དགོས་པ་བྱ་རྒྱུ་དང་། སྔོན་གྱི་བཅོམ་ལྡན་འདས་ཀྱི་རྗེས་འབྲང་དགེ་བསྙེན་གྱི་སྡོམ་པ་བཞེས་པ་རྣམས་ཀྱིས་དགེ་བསྙེན་གྱི་སྡོམ་པའི་བསླབ་བྱ་རྣམས་ལ་ཇི་ལྟར་བསླབ་པར་མཛད་པ་ལྟར། ངས་ཀྱང་བསླབ་བྱ་རྣམས་ལ་ཚུལ་བཞིན་དུ་བསླབ་པར་བྱ་སྙམ་དུ་དམ་བཅའ་འཇོག་པ་ཡིན། དེས་དགེ་བསྙེན་གྱི་སྡོམ་པ་བསྒྲུབས་ཟིན་ཏེ། སེམས་བསྐྱེད་གཤམ་དུ་འདོན་རྒྱུ་དང་། འདིར་མཎྜལ་འདོན་རྒྱུ་ཡིན་པས་ཁྱེད་ཚོས་ས་གཞི་སྤོས་བྱུགས་མ་སོག་པོའི་གདངས་དེའི་ཐོག་ནས་སྐད་ཚ་ཐག་ཆོད་ཅིག་བརྒྱབ་སྟེ་ཐོན་ཅིག །སྔར་ངོས་སོག་ཡུལ་དུ་ཐེངས་དང་པོ་སླེབས་པའི་སྐབས་ས་གཞི་སྤོས་བྱུགས་མ་འདོན་པའི་ཚེ་དབུ་མཛད་ལགས་ཀྱིས་སྐད་ཤིན་ཏུ་ཤུགས་ཆེན་པོ་བརྒྱབ་ཅིང་། མཁན་པོས་ཀྱང་སྐད་ཤིན་ཏུ་ཤུགས་ཆེན་པོ་བརྒྱབ་སྟེ་ངོ་གདོང་ཡང་དམར་པོར་གྱུར་པ་བྱུང་ཡོད། གསུངས་ཏེ་བཞད། དགོས་པའི་དབང་གིས་བླ་མ་རྡོ་རྗེ་འཇིགས་བྱེད་ཀྱི་རྟེན་དང་བརྟེན་པའི་དཀྱིལ་འཁོར་ཆ་ཚང་བ་ཞིག་ཏུ་མོས་ཏེ་ཁྱེད་ཚོས་སྟ་གོན་གྱི་བྱིན་རླབས་བསྩལ་དུ་གསོལ་སྙམ་པའི་སྒོ་ནས་གསོལ་བ་འདེབས་དགོས་པ་ཡིན།

ངོས་ལོ་ན་བདུན་ནམ་བརྒྱད་ཙམ་ལ་སོན་པའི་སྐབས་སྟག་བྲག་རིན་པོ་ཆེའི་སྐུ་མདུན་ནས་སྔགས་ཀྱི་དབང་དང་པོ་འཇིགས་བྱེད་ཀྱི་དབང་ཞུས་པ་ཡིན། དེ་ནས་ཕྱིས་སུ་གླིང་རིན་པོ་ཆེ་དགོངས་པ་རྫོགས་པའི་སྔ་ལོ་དེར་རྡོ་རྗེ་གདན་དུ་འཇིགས་བྱེད་ཀྱི་དབང་ཞིག་ཞུས་པ་དབང་མཐའ་མ་དེ་ཡིན། དེ་རིང་ཁྱེད་ཚོས་༸རྒྱལ་བ་རིན་པོ་ཆེའི་དྲུང་ནས་འཇིགས་བྱེད་ཀྱི་དབང་གི་སྟ་གོན་ཞུ་རྒྱུ་ཡིན་སྙམ་པའི་སྒོ་ནས་མཎྜལ་ཆ་ཚང་འདོན་མི་དགོས་པར་ས་གཞི་སྤོས་བྱུགས་མ་ཤློ་ཀ་གཅིག་པོ་དེ་ཐོན་ཅིག །མཎྜལ་བཏོན་གྲུབ་མཚམས།

ཀུན་སློང་བཅོས་ཤིང་ནང་དབང་བསྐུར་བ།

སྟ་གོན་གྱི་སྒྲུབ་ཆོག་བྱེད་པ་ལ་ས་ཡི་ཆོ་ག་དང་། སྟ་གོན་གྱི་ཆོ་ག །དངོས་གཞིའི་ཆོ་ག་དང་གསུམ་ལས། སྟ་གོན་ལ་ས་ལྷ་སྟ་གོན་དང་ལྷ་སྟ་གོན། བུམ་པ་སྟ་གོན། སློབ་མ་སྟ་གོན་བཅས་བཞི་གསུངས་པ་བསྡུས་པའི་དབང་དུ་བྱས་ན་ལྷ་ཡི་རྣལ་འབྱོར་སྔོན་ལ་བཏང་སྟེ། བུམ་པ་སྟ་གོན་བྱེད་པ་དེ་ཙམ་གྱིས་འཐུས་པས་དེ་རིང་འདིར་དུས་ཁོམ་མེད་པ་སོགས་ལ་བརྟེན་བུམ་པ་སྟ་གོན་གྱིས་འཐུས་པ་བྱ་རྒྱུ་ཡིན།

དངོས་གཞིའི་སློབ་མ་སྟ་གོན་ལ་ཀུན་སློང་བཅོས་ཤིང་ནང་དབང་བསྐུར་བ་ལ་སོགས་པ་རྣམས་རིམ་གྱིས་འགྲོ་དགོས་པས། ཐོག་མར་ཀུན་སློང་བཅོས་པ་ནི། ཁ་སང་ཞུས་ཟིན་པ་ལྟར་ཆོས་གང་འདྲ་ཞིག་ཡིན་ཡང་དེ་ཉམས་སུ་ལེན་པ་ལ་ཀུན་སློང་ལེགས་པོ་ཞིག་དགོས་པ་གལ་ཆེ་ཞིང་། དེ་རིང་འདིར་དབང་ཞུ་བའི་སྐབས་སུ་ཡང་ཚེ་འདིར་བར་ཆད་མེད་པ་དང་བྱ་བ་ལམ་འགྲོ་འོང་བའི་ཆེད་དུ་བསམ་པའམ། ཡང་ན། ཕྱི་མ་མངོན་མཐོའི་ལུས་རྟེན་འཐོབ་ན་སྙམ་པའི་འདུ་ཤེས་ཀྱིས་དབང་ཞུས་ཚེ་མི་འགྲིག་པར་གསུངས། དེ་བཞིན་དུ་རང་ཉིད་ཐར་པ་འཐོབ་པའི་དོན་དུ་དབང་ཞུས་ཀྱང་མི་འགྲིག་པར་གསུངས་པས། ཐུབ་རུང་མ་ཐུབ་རུང་ནམ་མཁའི་མཐས་གཏུགས་པའི་སེམས་ཅན་མཐའ་དག་ལ་དུས་ད་ནས་བཟུང་སྟེ་ཕན་པ་འབའ་ཞིག་བསྒྲུབ་པར་བྱ། གནོད་པ་གཏན་ནས་མི་བྱེད། མཐར་ཐུག་ནམ་མཁའི་མཐས་གཏུགས་པའི་སེམས་ཅན་མཐའ་དག་ལ་ཕན་པ་རྒྱ་ཆེར་འགྲུབ་པའི་དོན་དུ་སངས་རྒྱས་ཀྱི་གོ་འཕང་འཐོབ་པར་བྱ། དེའི་ཆེད་དུ་དབང་ཞུ་བར་བྱ་སྙམ་པའི་ཀུན་སློང་གསལ་འདེབས་པ་དང་། བླ་མ་རྡོ་རྗེ་འཇིགས་བྱེད་དུ་གསལ་བ་དེ་ཉིད་ཀྱིས་ཁྱེད་ཚོར་ཀུན་སློང་དེ་ལྟར་དགོས་ཞེས་གདམས་བྱུང་སྙམ་པའི་མོས་པ་མཛོད་ཅིག །

རང་གི་བསླབ་ལྡན་འཁོར་བཞི་པོ། །ཐེག་ཆེན་བློ་ཅན་རྣམས་ལ་ནི། །ཞེས་པ་ནས། འཇིག་རྟེན་ཕ་རོལ་དོན་གཉེར་སྐྱེས། །འཇིག་རྟེན་འདི་ཡི་འབྲས་བུ་རྒྱས། །ཞེས་པའི་བར་གསུངས་མཚམས། དེའི་རྗེས་སུ་ནང་དབང་བསྐུར་བ་ནི། སང་ཉིན་སློབ་མ་རྣམས་དཀྱིལ་འཁོར་དུ་བཅུག་སྟེ་རྡོ་རྗེ་སློབ་དཔོན་གྱི་དབང་བསྐུར་རྒྱུ་དང་། དེའི་རྗེས་སུ་དབང་གོང་མ་གསུམ་པོ་བསྐུར་རྒྱུ་ཡིན་པར་བརྟེན་ཁྱེད་རྣམས་སློབ་མའམ་སྲས་ཀྱི་ཐུ་བོར་འགྱུར་བ་ཡིན་པས། དེ་རིང་འདིར་བླ་མ་རྡོ་རྗེ་འཇིགས་བྱེད་ཡུམ་བཅས་སུ་གསལ་བ་དེའི་ཐུགས་ཀའི་ཧཱུཾ་གི་འོད་ཟེར་གྱིས་ཁྱེད་རང་རྣམས་ཡར་དྲངས་ཏེ་བླ་མའི་ཞལ་ནས་མར་ཞུགས། བླ་མའི་ཐུགས་དང་ཁྱེད་རང་རྣམས་ཀྱི་སེམས་ངོ་བོ་དབྱེར་མེད་དུ་འདྲེས་པར་མོས་དགོས་ཤིང་། ངོ་བོ་དབྱེར་མེད་དུ་འདྲེས་ཞེས་པ་ཡང་རྡོ་དང་རྡོ་གཉིས་ཕན་ཚུན་བསྲེས་ཏེ་དབྱེར་མེད་དུ་འདྲེས་པར་བྱེད་པ་ལྟ་བུའི་དོན་མིན་པར། རྫོགས་སངས་སྐུ་ནི་འཕྲོ་ཕྱིར་དང་། །དེ་བཞིན་ཉིད་དབྱེར་མེད་ཕྱིར་དང་། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་གསུངས་ཏེ། དེ་བཞིན་ཉིད་དབྱེར་མེད་ཕྱིར་དང་། །ཞེས་པ་ཕར་ཕྱིན་གྱི་གཞུང་དང་སྦྱར་ནས་བཤད་ན། སྲིད་ཞི་མཉམ་ཉིད་ཀྱི་སྦྱོར་བ་ཞེས་གསུངས་པ་དེ་ཡིན།

མགོན་པོ་ཀླུ་སྒྲུབ་ཀྱི་རིགས་པ་དྲུག་ཅུ་པ་ལས་ཀྱང་། སྲིད་པ་དང་ནི་མྱ་ངན་འདས། །གཉིས་པོ་འདི་ནི་ཡོད་མ་ཡིན། །སྲིད་པ་ཡོངས་སུ་ཤེས་པ་ཉིད། །མྱ་ངན་འདས་ཞེས་བྱ་བར་བརྗོད། །ཅེས་གསུངས་ཏེ། སྲིད་པ་འཁོར་བ་རང་བཞིན་གྱིས་མ་གྲུབ་པ་དང་མྱ་ངན་ལས་འདས་པ་ཡང་རང་བཞིན་གྱིས་མ་གྲུབ་པ་ཡིན་ཞིང་། རང་བཞིན་གྱིས་མ་གྲུབ་པའི་དབྱིངས་སུ་རོ་གཅིག་པར་གསུངས་པ་ལྟར། སྐབས་འདིར་ཡི་དམ་རྡོ་རྗེ་འཇིགས་བྱེད་དེ་ཉིད་རང་བཞིན་གྱིས་མ་གྲུབ་པ་དང་། སློབ་མ་རང་ཉིད་ཀྱང་རང་བཞིན་གྱིས་མ་གྲུབ་པ་ཡིན་པས། རང་བཞིན་གྱིས་མ་གྲུབ་པའི་དབྱིངས་སུ་རོ་གཅིག་པ་དང་། དེ་ཙམ་དུ་མ་ཟད་བླ་མ་རྡོ་རྗེ་འཇིགས་བྱེད་ཀྱི་ཐུགས་རྣམ་པ་ཐམས་ཅད་མཁྱེན་པའི་ཡེ་ཤེས་སམ། སྟོང་ཉིད་མངོན་སུམ་དུ་རྟོགས་པའི་ཟག་པ་མེད་པ་གཉུག་མ་ལྷན་ཅིག་སྐྱེས་པའི་འོད་གསལ། དྲི་མ་མཐའ་དག་སྤངས་ཏེ་ནམ་མཁའ་ཇི་སྲིད་ཀྱི་བར་མཉམ་གཞག་ལས་ལྡང་བ་མེད་པའི་ཇི་ལྟ་བ་རྟོགས་པའི་རྣམ་མཁྱེན་དེ་ཉིད་ཡེ་ཤེས་ཡིན་པའི་ལྡོག་ཆ་ནས་ཁྱད་པར་ཡོད་ཀྱང་གཉུག་མ་ལྷན་ཅིག་སྐྱེས་པའི་འོད་གསལ་ཡིན་པའི་ཆ་ནས་ཁྱེད་ཚོའི་རྒྱུད་ཀྱི་འོད་གསལ་དང་། བླ་མ་རྡོ་རྗེ་འཇིགས་བྱེད་ཀྱི་ཐུགས་རྒྱུད་ཀྱི་འོད་གསལ་གཉིས་ལ་དབྱེ་བ་གཏན་ནས་མེད། བཅུད་ཀྱི་སེམས་ཅན་གྱི་ངོས་ནས་རོ་མཉམ་པའི་ཚུལ་གཅིག་འདིའི་སྒོ་ནས་བཤད་དུ་ཡོད། ཡུལ་གྱི་འོད་གསལ་གྱི་སྒོ་ནས་མཉམ་པ་ཙམ་དུ་མ་ཟད། ཡུལ་ཅན་གཉུག་མ་ལྷན་ཅིག་སྐྱེས་པའི་འོད་གསལ་གྱི་ཆ་ནས་ཀྱང་མཐའ་དག་རོ་མཉམ་པའི་ཚུལ་བཤད་དུ་ཡོད་པ་དེའི་ཆ་ནས་བླ་མའི་ཐུགས་དང་རང་གི་སེམས་དབྱེར་མེད་དུ་འདྲེས་སོང་སྙམ་དུ་མོས་དགོས། བྱིན་རླབས་ཞེས་པ་ཡང་འདི་ལྟ་བུའི་སྒོ་ནས་འོང་དགོས།

དེ་ནས་བླ་མའི་ཐུགས་དང་དབྱེར་མེད་དུ་འདྲེས་པའི་རང་རྒྱུད་ཀྱི་གཉུག་མའི་འོད་གསལ་དེ་ཉིད་འཇིགས་བྱེད་ཞལ་གཅིག་ཕྱག་གཉིས་པའི་རྣམ་པར་གྱུར་སོང་སྙམ་དུ་མོས་ཤིག །བླ་མ་རྡོ་རྗེ་འཇིགས་བྱེད་ཞལ་དགུ་ཕྱག་སོ་བཞི་པའི་རྣམ་པ་ཅན་དུ་གསལ་བ་དེ་ཉིད་ཀྱི་ཐུགས་ཀའི་ཡེ་ཤེས་སེམས་དཔའ་འཇམ་དཔལ་གཞོན་ནུར་གྱུར་པ་དང་། དེའི་ཐུགས་ཀར་ཏིང་ངེ་འཛིན་སེམས་དཔའ་ཧཱུཾ་ཡིག་གསལ་བ་ལས། ཧཱུཾ་གི་འོད་ཟེར་གྱིས་སློབ་མ་རྣམས་རེ་རེ་ནས་ཡར་དྲངས། ཞལ་ནས་མར་ཞུགས། ཐུགས་ཀར་བླ་མའི་ཐུགས་རྒྱུད་དང་གཅིག་ཏུ་འདྲེས། སློབ་མ་རང་ཉིད་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཀྱི་ངོ་བོར་བསྐྱེད་པར་མོས་ནས་དེའི་ངང་དུ་གློ་བུར་བའི་ཆོས་རྣམས་ཐིམ་པའམ་འགག་པའི་མོས་པ་བྱས་ཏེ། འོད་གསལ་དེའི་ངང་ལས་སློབ་མ་རྣམས་འཇིགས་བྱེད་ཞལ་གཅིག་ཕྱག་གཉིས་པ་ཞིག་ཏུ་གསལ་བཏབ་ནས་རང་གནས་སུ་འཁོད་སོང་སྙམ་པའི་སྤྱན་དམིགས་གནང་བར་མཛོད།

དེ་ནས་དབང་ཞུ་བའི་དོན་དུ་སྔགས་སྡོམ་དང་བྱང་སྡོམ། སྐྱབས་འགྲོ་བཅས་གནང་དུ་གསོལ་ཞེས་གསོལ་བ་འདེབས་པ་ལ། ཐོག་མར་གསོལ་འདེབས་ཀྱི་ཚིག །རོ་ལངས་མ་དང་ལྷན་ཅིག་སྦྱོར། །ཞེས་ཡུམ་རྡོ་རྗེ་རོ་ལངས་མ་དང་ལྷན་ཅིག་སྦྱོར་བར་གསུངས་པའི་རོ་ལངས་མ་ཞེས་པའི་མཚན་ཙམ་གྱི་སྟེང་ནས་བདག་ཏུ་ལྟ་བ་དེ་ཉིད་རོ་ལྟར་བཅོམ་པའམ་བསད་པ་སྟེ་བདག་ཏུ་ལྟ་བ་དེ་ཉིད་རོ་ལྟར་སྒྲོལ་བྱེད་ཀྱི་བདག་མེད་རྟོགས་པའི་ཤེས་རབ་བམ་ཡེ་ཤེས་དེ་ཉིད་ཡུམ་གྱི་རྣམ་པར་གསལ་བ་ཞིག་ལ་གོ་ཞིང་། བདག་མེད་རྟོགས་པའི་ཡེ་ཤེས་ཡུམ་དུ་གསལ་བའི་དགོས་པ་ནི། གཉུག་མ་ལྷན་ཅིག་སྐྱེས་པའི་ཡེ་ཤེས་ཡུལ་འཇལ་རུང་གི་རྣམ་པར་བསྐྱེད་པ་ལ་རགས་པ་གློ་བུར་བའི་རླུང་སེམས་རྣམས་འགག་དགོས་པ་ཡིན་ལ། རྫོགས་ཆེན་གྱི་སྐབས་སུ་ཉམས་ལེན་བྱེད་སྟངས་ཕྲན་བུའི་མི་འདྲ་བ་ཡོད། བདེ་གསང་འཇིགས་གསུམ་སོགས་གསང་སྔགས་གསར་མའི་སྐབས་ནས་རགས་པ་གློ་བུར་བའི་སེམས་བག་ལ་ཞ་བའི་ཚེ་ཕྲ་བ་གཉུག་མའི་སེམས་མངོན་དུ་འགྱུར་བ་དང་། རགས་པ་གློ་བུར་བའི་སེམས་མངོན་དུ་གྱུར་པའི་ཚེ་ཕྲ་བ་གཉུག་མའི་སེམས་བག་ལ་ཞ་བའི་རྣམ་གཞག་གསུང་བཞིན་ཡོད། དེས་ན་རགས་པ་གློ་བུར་བའི་སེམས་རྣམས་འགག་དགོས་པ་ཡིན། དེ་དག་འགག་པ་ཡང་རྣམ་ཤེས་དེ་རླུང་གི་བཞོན་པ་ཅན་ཡིན་པས་རླུང་རགས་པ་རྣམས་ཐིམ་དགོས། རྣམ་ཤེས་ཀྱི་བཞོན་པར་གྱུར་པའི་རགས་པའི་རླུང་རྣམས་བསྡུ་ཐབས་བྱས་ཏེ་འགག་པའི་ཚེ་རྣམ་ཤེས་རགས་པ་དེ་དག་ཀྱང་འགག་པར་འགྱུར་བ་ཡིན།

རགས་པ་གློ་བུར་བའི་རླུང་སེམས་འགག་རིམ་ལ་དཔེར་ན། གཉིད་འཐུག་གི་གནས་སྐབས་སུ་དེ་དག་ཅུང་ཟད་ཤུགས་ཆུང་དུ་འགྲོ་བའམ་ཐིམ་པ་འོང་ལ། དེ་དག་འགག་ཚབས་ཆེ་ཤོས་འཆི་བའི་གནས་སྐབས་སུ་འབྱུང་ཞིང་། སྐབས་དེར་རླུང་སེམས་རགས་པ་རྣམས་ཡོངས་སུ་ཐིམ་པར་འགྱུར་བ་ཡིན། རླུང་སེམས་རགས་པ་དེ་དག་ཕྲ་རུ་འགྲོ་བ་དེ་ལུས་ཀྱི་རྩ་ཁམས་ཀྱི་འགྱུར་བ་ལ་བརྟེན་ནས་འོང་བ་ཡིན། འཆི་བའི་གནས་སྐབས་སུ་ལུས་ཀྱི་རྩ་ཕལ་ཆེར་གྱི་ནུས་པ་ཡོངས་སུ་ཉམས་པ་ལས་རགས་པ་གློ་བུར་བའི་རླུང་སེམས་རྣམས་འགག་པར་འགྱུར་བ་ཡིན། ཁམས་དཀར་དམར་གཉིས་རྩ་ལམ་དུ་མར་འབེབ་པ་དང་ཡར་ལྡོག་པ་སྟེ་དེ་གཉིས་ཀྱི་དབབ་ལྡོག་ལ་བརྟེན་ནས་རླུང་སེམས་རགས་པ་རྣམས་ཐིམ་པའི་གནས་སྟངས་ཤིག་འོང་རྒྱུ་ཡོད་པས་སྔགས་བླ་མེད་ཀྱི་ཚེ་ཐིག་ལེ་དཀར་དམར་གྱི་རྣལ་འབྱོར་ལ་བརྟེན་ནས་རགས་པ་གློ་བུར་བའི་རླུང་སེམས་རྣམས་འགག་ཐབས་བྱེད་པར་གསུངས། དེ་བཞིན་དུ་ཁམས་དཀར་དམར་འདུ་འཕྲོད་འོང་བའི་དོན་དུ་ཕྱག་རྒྱ་མ་བསྟེན་པའི་རྣམ་གཞག་ཀྱང་གསུངས་པ་ཡིན།

ཕྱག་རྒྱ་མ་བསྟེན་པའི་ཚེ་ཁམས་དཀར་པོ་རྩ་དབུ་མ་ནས་མར་འབེབས་པ་དང་ཡར་ལྡོག་པ་སྟེ་འཛག་མེད་དུ་བཅིང་དགོས་པ་ཡིན། ཁྱེད་ཚོས་གསན་མྱོང་ངམ། སྔར་བོད་དུ་སེར་བྱེས་ཀྱི་སོག་པོ་བྱེ་བྲག་སྨྲ་བ་ཁོང་གསང་སྔགས་ལ་མོས་པ་མེད། འོན་ཀྱང་རྗེ་རིན་པོ་ཆེར་དད་པ་ཡོད། ཉིན་ཞིག་ཁོང་རྗེ་རིན་པོ་ཆེའི་བཞུགས་གནས་གཟིམ་ཁང་ཆགས་ཡུལ་དགའ་ལྡན་ཡངས་པ་ཅན་དུ་(ཁྲི་ཐོག་ཁང་ངམ་འོད་གསལ་ཕུག)མཆོད་མཇལ་ལ་ཕྱིན་ཏེ། ཡ་གིའི་ནང་དུ་ཡང་འདི་ལྟར་(ཡུམ་ལ་འཁྱུད་པའི་ཕྱག་རྒྱ་དང་བཅས།)འདུག་ཅེས་བཤད་པ་རེད། གསུངས་ཏེ་བཞད། སྔགས་ཀྱི་གནད་འགག་མ་ཤེས་ན་འདོད་ཆགས་ལམ་བྱེད་ཅེས་གསུངས་པའི་ཡུམ་བཅས་ཀྱི་ལྷ་དེ་དག་ཁྱད་མཚར་ཞིག་ཏུ་མཐོང་སྲིད་ལ། ཞེ་སྡང་ལམ་བྱེད་ཅེས་གསུངས་པའི་ལྷ་དྲག་པོ་དེ་དག་ཀྱང་ཁྱད་མཚར་ཞིག་ཏུ་མཐོང་སྲིད་པ་ཡིན་པས་གནད་འགག་དེ་དག་ལེགས་པར་ཤེས་དགོས།

དཔལ་ལྡན་ཟླ་བས་མཛད་པའི་གསང་འདུས་རྩ་རྒྱུད་ཀྱི་འགྲེལ་པ་སྒྲོན་གསལ་ལ་རྗེ་རིན་པོ་ཆེས་མཆན་མཛད་པའི་གཞུང་ཤིན་ཏུ་ལེགས་པོ་ཞིག་ཡོད་པ་དེའི་དབུའི་མཆོད་བརྗོད་དུ། དངོས་གྲུབ་མཆོག་ནི་བདེ་ཆེན་གྱིས་ཐོབ་པའི། །ཚུལ་འདི་བསྟེན་ཕྱིར་རིག་མའི་མཆོག་དང་ནི། །མཉམ་སྦྱོར་བླ་མ་དང་པོའི་མགོན་པོ་ཡི། །ཞབས་ཀྱི་པདྨར་སྤྱི་བོས་ཕྱག་འཚལ་ཏེ། །ཞེས་གསུངས་པ་ལྟར། སངས་རྒྱས་ཀྱི་གོ་འཕང་འཐོབ་པ་ལ་ཕར་ཕྱིན་དུ་བདེན་གཉིས་ངོ་བོ་ཐ་དད་དུ་འཛིན་པའི་དྲི་མ་ཞེས་གསུངས་པའི་དྲི་མ་དེ་དག་ཟད་དགོས་ལ། དྲི་མ་དེ་དག་མ་ཟད་བར་དུ་མཉམ་རྗེས་རོ་གཅིག་པའམ་མཉམ་རྗེས་དུས་མཉམ་པ་མི་འོང་། བདེན་གཉིས་ངོ་བོ་ཐ་དད་དུ་འཛིན་པའི་དྲི་མ་ཟད་པ་ལ་གཉིས་སྣང་འཁྲུལ་པའི་དྲི་མ་འཇོམས་དགོས་ལ། གཉིས་སྣང་འཁྲུལ་པའི་བློ་རྣམས་རགས་པ་གློ་བུར་བའི་ཤེས་པའི་སྟེང་ནས་འོང་བ་ཡིན་པས། རང་བཞིན་བརྒྱད་ཅུའི་ཀུན་རྟོག་གམ་རགས་པ་གློ་བུར་བའི་ཤེས་པ་རྣམས་སླར་གཏན་དུ་ལྡང་བ་མེད་པའི་ཚུལ་གྱིས་འགག་དགོས་པ་ཡིན།

རླུང་དང་ཤེས་པ་ལ་ཕྲ་རགས་གསུམ་དུ་འབྱེད་དགོས་ཤིང་། ད་ལྟ་རང་རེའི་སྒོ་ལྔའི་ཤེས་པ་བཞོན་པའི་རླུང་དང་བཅས་པ་རྣམས་རླུང་སེམས་རགས་པ་ཡིན་ལ། རང་བཞིན་བརྒྱད་ཅུའི་ཀུན་རྟོག་བཞོན་པའི་རླུང་དང་བཅས་པ་རླུང་སེམས་ཕྲ་བ་དང་། སྣང་མཆེད་ཐོབ་གསུམ་མམ་གསང་བ་འདུས་པའི་ཆོས་སྐད་ལྟར་ན་སྟོང་པ་དང་པོ་དང་སྟོང་པ་གཉིས་པ། སྟོང་པ་གསུམ་པ། སྟོང་པ་བཞི་པ་སྟེ་སྟོང་པ་བཞིའི་གནས་སྐབས་ཀྱི་རླུང་སེམས་རྣམས་རླུང་སེམས་ཤིན་ཏུ་ཕྲ་བ་དང་། དེ་དག་ལས་ཀྱང་ཐམས་ཅད་སྟོང་པ་འོད་གསལ་གྱི་གནས་སྐབས་ཀྱི་རླུང་སེམས་གཉིས་པོ་ཆེས་ཤིན་ཏུ་ཕྲ་ཤོས་དེ་ཡིན་ཅིང་། སངས་རྒྱས་ཀྱི་སར་འགྲོ་བའི་ཤེས་པ་ཡང་ཐམས་ཅད་སྟོང་པ་འོད་གསལ་དེ་ཡིན།

རང་རེས་མདོ་ཕྱོགས་ནས་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་ཞེས་པ་ཞིག་གསུང་སྲོལ་ཡོད་པ་ལྟར། སྔགས་ལུགས་ལ་སློབ་པ་མཐའ་ཡི་དོན་གྱི་འོད་གསལ་གཉུག་མ་ལྷན་ཅིག་སྐྱེས་པའི་འོད་གསལ་དེ་ཉིད་མཐའ་མ་དེ་ཡིན་ལ། དེའི་སྔ་རོལ་ཏུ་སྣང་མཆེད་ཐོབ་གསུམ་སླར་སྐྱེ་མི་རུང་བའི་ཚུལ་གྱིས་འགགས་ཤིང་། དེ་ལྟར་འགགས་པ་ཞིག་འོང་བ་ལ་རགས་པ་གློ་བུར་བའི་རླུང་སེམས་རྣམས་ཐིམ་དགོས། དེ་དག་ཐིམ་པའི་ཐབས་སམ་ཆ་རྐྱེན་ལྟ་བུར་ཁམས་དཀར་དམར་དབབ་ལྡོག་བྱེད་དགོས་ལ། དེའི་ཡང་ཐབས་སམ་ཆ་རྐྱེན་ལ་རིག་མ་དང་མཉམ་པར་སྦྱོར་དགོས་པས། དངོས་གྲུབ་མཆོག་ནི་བདེ་ཆེན་གྱིས་ཐོབ་པའི། །ཚུལ་འདི་བསྟེན་ཕྱིར་རིག་མའི་མཆོག་དང་ནི། །མཉམ་སྦྱོར་ཞེས་གསུངས། དེས་ན་འདིའི་གནད་འགག་ལེགས་པར་ཤེས་དགོས། གོང་དུ་བཤད་པའི་གནད་འགག་དེ་དག་ལ་བརྟེན་ནས་སྔགས་བླ་མེད་ཀྱི་གཞུང་དུ་འདོད་ཆགས་ཐབས་རྒྱུད་དང་ཞེ་སྡང་ཐབས་རྒྱུད། གཏི་མུག་ཐབས་རྒྱུད་ཅེས་མི་འདྲ་བ་གསུམ་གསུངས་ཤིང་། འཇིགས་བྱེད་འདི་ཉིད་ཞེ་སྡང་ཐབས་རྒྱུད་ཡིན།

འདིར་ཐབས་རྒྱུད་ཅེས་གསུངས་པ་ལྟར་རྫོགས་ཆེན་གྱི་གཞུང་ནས་ཐེག་པ་རིམ་པ་དགུའི་རྣམ་གཞག་གསུངས་པ་ཤིན་ཏུ་ལེགས་པོ་ཡོད། ཉན་ཐོས། རང་རྒྱལ། བྱང་སེམས་ཏེ་ཕ་རོལ་ཏུ་ཕྱིན་པའི་ཐེག་པ་གསུམ་ལ་ཀུན་འབྱུང་འདྲེན་པའི་ཐེག་པ་ཞེས་གསུངས་ཏེ། ཀུན་འབྱུང་སྤང་བར་བྱ་ཞེས་ཀུན་འབྱུང་དང་དུ་མི་ལེན་པར་དེ་ལ་གཉེན་པོ་བསྟེན་པའི་སྒོ་ནས་སྤོང་བའི་རིམ་པ་གསུངས་པ་ཡིན། དེ་ནས་སྔགས་བླ་མེད་ལ་དབང་སྒྱུར་ཐབས་ཀྱི་ཐེག་པ་ཞེས་ཉོན་མོངས་ལ་ཐད་ཀར་གཉེན་པོ་བསྟེན་ནས་ཟློག་ཐབས་མི་བྱེད་པར་ཉོན་མོངས་མངོན་དུ་གྱུར་ཏེ། ཉོན་མོངས་ཀྱི་རང་བཞིན་ཤེས་པའི་སྒོ་ནས་སྤོང་བའི་རྣམ་གཞག་གསུངས། དེ་ཡང་རྒྱུན་དུ་རང་རེས་ཚོགས་འཁོར་སྐབས་འདོན་བཞིན་པའི་རྗེ་རིན་པོ་ཆེས་མཛད་པའི་གཞུང་དཔྱིད་ཀྱི་རྒྱལ་མོའི་གླུ་དབྱངས་ལས། ཆགས་ལས་སྐྱེས་ཀྱང་ཆགས་པའི་སྐྱོན་མ་གོས། །ཞེས་གསུངས་པ་དེ་དང་མཐུན་པ་ཡིན།

འདིའི་འགྲེལ་བཤད་ཞིབ་ཅིང་གསལ་བ་རྗེ་རིན་པོ་ཆེས་མཛད་པའི་བདེ་མཆོག་རྩ་རྒྱུད་ཀྱི་འགྲེལ་པ་སྦས་དོན་ཀུན་གསལ་ནང་ཡོད། མདོར་ན། ཆགས་པ་ལམ་དུ་བྱེད་ཅེས་པ་ཆགས་པ་མངོན་དུ་གྱུར་པའི་གནས་སྐབས་སུ་ཆགས་པའི་རང་བཞིན་ཤེས་པར་བྱེད་པ་སྟེ། ཆགས་པའི་རང་བཞིན་ལ་གཉིས་ལས་འདོད་ཆགས་རང་བཞིན་གྱིས་སྟོང་བའི་སྟོང་པ་དེ་དང་། ཡང་གཉུག་མ་ལྷན་ཅིག་སྐྱེས་པའི་འོད་གསལ་ལས་སྣང་མཆེད་ཐོབ་གསུམ་དང་། དེ་ལས་རང་བཞིན་བརྒྱད་ཅུའི་ཀུན་རྟོག་ཤར་བ་ཡིན་པས་འདོད་ཆགས་ཀྱི་རང་བཞིན་མཐར་གཏུགས་ན་གཉུག་མའི་འོད་གསལ་ལས་འཆར་ཞིང་གཉུག་མའི་འོད་གསལ་གྱི་དབྱིངས་སུ་ཐིམ་པའི་རང་བཞིན་ཅན་ཡིན་པས། ཉོན་མོངས་ལ་གདོང་གཏུགས་ཀྱིས་སྤོང་བའི་ཐབས་བྱེད་པ་མིན་པར་དེའི་རང་བཞིན་ཤེས་པའི་སྒོ་ནས་སྤོང་བའི་ཐབས་བྱེད་པའམ་ཉོན་མོངས་དབང་དུ་སྒྱུར་བར་བྱེད་པས་བླ་མེད་ཀྱི་ཐེག་པ་ལ་དབང་སྒྱུར་ཐབས་ཀྱི་ཐེག་པ་ཞེས་གསུངས།

དེ་ཡང་དབང་དུ་སྒྱུར་སྟངས་ཇི་ལྟར་ཡིན་ཞེ་ན། འདོད་ཆགས་ལས་སྐྱེས་ཀྱང་འདོད་ཆགས་དེའི་དབང་གིས་བློའི་རིམ་པ་ཕྲ་རུ་གཏོང་བ་དང་། བློ་ཅུང་ཟད་ཕྲ་རུ་ཕྱིན་པའི་མཚམས་སུ་སྟོང་ཉིད་བསྒོམས་ནས་ཆགས་པའི་གཉེན་པོ་བྱེད་པ་སྟེ་དེ་འདྲ་ཞིག་ལ་འདོད་ཆགས་ལམ་བྱེད་ཅེས་བརྗོད་པ་ལས། འདོད་ཆགས་ཉིད་ལམ་དུ་བྱེད་པའི་དོན་མིན་ལ། དེ་བཞིན་དུ་ཞེ་སྡང་ལམ་བྱེད་ཅེས་པ་ཡང་རྒྱུ་ཡི་ཀུན་སློང་སྙིང་རྗེ་དང་དུས་ཀྱི་ཀུན་སློང་ཞེ་སྡང་སྟེ་སེམས་ཅུང་ཟད་རྩུབ་པའི་སྒོ་ནས་དངོས་གཞི་སྟོང་ཉིད་ཀྱི་ལྟ་བ་བསྒོམས་ཏེ་མངོན་སྤྱོད་ཀྱི་ལས་སྒྲུབ་པར་གོ་བ་ཡིན།

དེས་ན་གསོལ་འདེབས་ཀྱི་རྗེས་ཟློས་མཛད་པར་ཞུ། རོ་ལངས་མ་དང་ལྷན་ཅིག་སྦྱོར། །དགའ་ཆེན་ཁྱོད་བདག་སྟོན་པ་སྟེ། །ཞེས་པ་ནས། ཐར་པ་ཆེན་པོའི་གྲོང་མཆོག་ཏུ། །མགོན་པོས་བདག་ནི་གཞུག་ཏུ་གསོལ། །ཞེས་པའི་བར་ལན་གསུམ་ཟིན་མཚམས།

དེའི་རྗེས་སུ་འཛིན་དུ་གཞུག་པ་གསུངས་ཏེ། དེའི་དོན་ནི་སྔགས་ལ་མོས་པ་བརྟན་པོ་འཛིན་དུ་གཞུག་པར་གོ་བ་ཡིན། གོང་དུ་འགྲེལ་བཤད་བྱས་པ་ལྟར། འདིར་གཙོ་བོ་གསང་སྔགས་ཀྱི་ཁྱད་ཆོས་གསུང་བཞིན་ཡོད་པས་དེ་དག་ཤེས་པར་བྱེད་དགོས། སངས་རྒྱས་ཀྱི་གོ་འཕང་འཐོབ་པ་ལ་གཉུག་མ་ལྷན་ཅིག་སྐྱེས་པའི་འོད་གསལ་ལམ་དུ་བསྐྱེད་པའི་སྒོ་ནས་ཤེས་སྒྲིབ་ཕྲ་ཞིང་ཕྲ་བའི་གཉེན་པོ་བྱེད་པ་ལས་གཞན་རགས་པ་གློ་བུར་བའི་བློར་གྱུར་པའི་སྟོང་ཉིད་རྟོགས་པའི་མཉམ་གཞག་ཇི་ཙམ་བསྒོམས་ཀྱང་ཤེས་སྒྲིབ་ཕྲ་ཞིང་ཕྲ་བའི་གཉེན་པོ་བྱེད་མི་ནུས་པས། སྔགས་བླ་མེད་ཀྱི་ལམ་ལ་མ་བརྟེན་པར་ཤེས་སྒྲིབ་ཕྲ་ཞིང་ཕྲ་བ་སྤོང་མི་ནུས་པ་དེའི་ཕྱིར། ཀུན་མཁྱེན་བླ་མ་འཇམ་དབྱངས་བཞད་པའི་གྲུབ་མཐའ་ཆེན་མོར། ཡུལ་མཆོག་བསྟན་ཀྱང་ཡུལ་ཅན་མཆོག་སྦས་བཞིན། །དྲི་གཙོ་བསྟན་ཀྱང་གཉེན་པོ་མཆོག་སྦས་ཕྱིར། །
ཤེས་སྒྲིབ་ཆུང་ཕྲ་སྔགས་ལས་མདོས་མི་ནུས། །ཞེས་གསུངས། དེས་ན་འདིར་སངས་རྒྱས་ཀྱི་གོ་འཕང་འཐོབ་པ་ལ་ངེས་པར་སྔགས་ལམ་ལ་བརྟེན་ནས་མངོན་པར་རྫོགས་པར་འཚང་རྒྱ་དགོས་པས་གསང་སྔགས་ལ་མོས་པ་བསྐྱེད་པ་དེ་ཉིད་དུས་ནམ་དུ་ཡང་འགྱུར་བ་མེད་པར་བརྟན་པོར་འཛིན་དགོས་ཞེས་གསུངས་པ་ཡིན།

འདི་ཡང་གསན་པར་ཞུ། བུ་ཚུར་ཤོག་ཅིག་ཐེག་ཆེན་པོ། །གསང་སྔགས་སྤྱོད་ཚུལ་ཆོ་ག་ནི། །ཞེས་པ་ནས། དེ་བས་ཀུན་མཁྱེན་ཐོབ་བྱའི་ཕྱིར། །བུ་ཡི་བློ་གྲོས་འདི་གྱིས་ཤིག །འདིས་སྔགས་ལ་མོས་པ་བརྟན་པོ་འཛིན་དུ་གཞུག་པ་ཞེས་པ་དེ་བསྟན་པ་ཡིན།

དེའི་རྗེས་སུ་བྱང་ཆུབ་སེམས་དཔའི་སྡོམ་པ་གཟུང་བ་ཡིན་ལ། དེ་ལ་རྒྱ་གར་མཁས་པའི་དབང་ཆོག་གམ་དཀྱིལ་ཆོག་འགའ་ཞིག་ཏུ་སྐབས་འདིར་སྡོམ་པ་གཟུང་བར་གསུངས་ཤིང་། དཀྱིལ་ཆོག་འགའ་ཞིག་ཏུ་དབང་དངོས་གཞིའི་ཚེ་སྡོམ་པ་གཟུང་བར་གསུངས་པ་ལྟ་བུ་མི་འདྲ་བ་ཡོད། འདིར་སྡོམ་གཟུང་དེ་སྐབས་འདིར་གསུངས་འདུག་ཀྱང་སྡོམ་པ་གཟུང་རྒྱུ་དེ་སང་ཉིན་དབང་དངོས་གཞིའི་སྐབས་འཐོན་རྒྱུ་ཡིན་སྟབས་འདིར་མི་དགོས་པ་བྱ་རྒྱུ་དང་། དེ་བཞིན་དུ་དཀྱིལ་ཆོག་འདིར། རིགས་ལྔའི་སྡོམ་པ་གཟུང་བའི་ཆོ་ག་ནི་འོག་ཏུ་སྟོན་ནོ། །ཞེས་གསུངས་པ་ལྟར་འོག་ཏུ་འདོན་རྒྱུ་དང་། སྐབས་འདིར་སེམས་བསྐྱེད་པ་ཙམ་ཞིག་བྱ་རྒྱུ་ཡིན།

སེམས་བསྐྱེད་དེ་སངས་རྒྱས་ཆོས་ཚོགས་མའི་སྒོ་ནས་བྱ་རྒྱུ་ཡིན། ངོས་ཀྱི་དགེ་རྒན་མཚན་ཞབས་དངོས་གྲུབ་ཚོགས་གཉིས་ཀྱིས། སོག་པོ་རྣམས་ཀྱིས་དམ་བཅའ་འཇོག་པའི་སྐབས་གང་དམ་བཅའ་གཞག་རྒྱུའི་དོན་དེ་ངེས་པོ་དེ་ཙམ་མེད་ན་སོག་སྐད་དམ་དུ་དམ་དུ་གཏོང་གི་ཡོད་ཅིང་། དོན་དག་ངེས་པོ་ཡོད་ན་དབུས་སྐད་རྒྱག་གི་ཡོད་ཅེས་གསུང་གི་ཡོད། དེ་ལ་བརྟེན་ནས་ང་ཚོས་སོག་པོ་ཐོན་མ་ཡོང་ཞེས་བརྗོད་ཀྱི་ཡོད་པ་རེད། གསུངས་ཏེ་བཞད། ཡང་དངོས་གྲུབ་ཚོགས་གཉིས་ཀྱིས། ངས་འདི་ནས་ཤེས་ཀྱི་མེད་ཀྱང་ངའི་འདིར་ཆ་ཚང་བ་ཡོད་ཅེས་བརྗོད་སྐོར་གསུང་གི་ཡོད། གསུངས་ཏེ་བཞད། (ཞལ་ལ་མཛུབ་མོ་བཙུགས་ཏེ་འདི་ནས་ཤེས་ཀྱི་མེད་ཀྱང་ཞེས་པ་གསུངས་ཤིང་། ཐུགས་ཀར་མཛུབ་མོ་བཙུགས་ཏེ་འདིར་ཆ་ཚང་ཡོད་ཅེས་བརྗོད་སྐོར་གསུང་བར་མཛད། སྐབས་དེར་སེམས་བསྐྱེད་གཞུང་གང་གི་སྒོ་ནས་འདོན་རྒྱུའི་སྐོར་བཀའ་རྩད་བསྐྱངས་པར་སོག་པོའི་སྐད་སྒྱུར་བ་སོགས་ཀྱིས་གོ་བརྡ་འཕྲོད་ལ་མ་འཕྲོད་བྱུང་བའི་སྐབས་ལོ་རྒྱུས་འདི་གསུངས།)

དེས་སངས་རྒྱས་ཆོས་ཚོགས་མའི་སྒོ་ནས་སེམས་བསྐྱེད་གཟུང་རྒྱུ་དང་། འདིའི་དོན་ཁ་སང་ཞུས་ཟིན་པ་ཡིན། སྐབས་འདིར་ཁྱད་པར་ནི་བླ་མ་རྡོ་རྗེ་འཇིགས་བྱེད་ཞལ་དགུ་ཕྱག་སོ་བཞི་པ་དངོས་སུ་ཡོད་སྙམ་པ་དང་། དེའི་སྟེང་གི་ནམ་མཁར་བཅོམ་ལྡན་འདས་ཉིད་སྟོན་པའི་གཏད་རབས་བདུན་དང་པཎ་གྲུབ་བཅུ་བདུན། གྲུབ་ཆེན་བརྒྱད་ཅུ་སོགས་ཀྱིས་བསྐོར་ནས་ཡོད་པ་དང་། བོད་གངས་ཅན་གྱི་ལྗོངས་ཀྱི་ས་དགེ་བཀའ་རྙིང་རིས་སུ་མ་ཆད་པའི་བླ་མ་གོང་མ་རྣམས་དང་། སྐབས་སུ་བབས་པ་འཇམ་མགོན་བླ་མ་ཙོང་ཁ་པ་ཆེན་པོ་ཡབ་སྲས་གཙོ་བོར་གྱུར་པའི་བསྟན་འཛིན་གྱི་སྐྱེས་བུ་ཐམས་ཅད་ཡོད་སྙམ་དུ་མོས་ཏེ། དེ་དག་གི་མདུན་དུ་མཆོག་གསུམ་ལ་སྐྱབས་སུ་འགྲོ་བ་སྔོན་དུ་འགྲོ་བའི་སྒོ་ནས་སེམས་ཅན་ཐམས་ཅད་ཀྱི་དོན་དུ་བྱང་ཆུབ་ཀྱི་མཆོག་ཏུ་སེམས་བསྐྱེད་དེ་སངས་རྒྱས་ཀྱི་གོ་འཕང་འཐོབ་པར་བྱ་སྙམ་པའི་བློ་བསྐྱེད་ཅིག །

སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །ཞེས་པ་ནས། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པའི་བར་ལན་གསུམ་ཟིན་མཚམས། ངོས་ཀྱིས་རྒྱུན་དུ་སངས་རྒྱས་ཀྱི་ཆོས་ཀྱི་སྙིང་པོ་སྤྱོད་པ་འཚེ་བ་མེད་པ་དང་ལྟ་བ་རྟེན་འབྱུང་ཡིན་ཞིང་། སྤྱོད་པ་འཚེ་བ་མེད་པ་ཞེས་པ་ཐུབ་ན་གཞན་ལ་ཕན་འདོགས་པ་དང་། གཞན་ལ་ཕན་འདོགས་པའི་གོ་སྐབས་མེད་པའམ་ཕན་འདོགས་མ་ཐུབ་ཀྱང་གནོད་པ་མི་བྱེད་པའི་སྤྱོད་པ་ཞིག་ལ་བརྗོད་པ་ཡིན། འདི་སངས་རྒྱས་པའི་ཆོས་ཀྱི་སྙིང་པོ་ཡིན་ཞེས་རྗོད་ཀྱི་ཡོད། དེ་རིང་འདིར་སེམས་བསྐྱེད་ཅིང་། དེ་ཡང་རྒྱལ་བ་སྲས་དང་བཅས་པ་གསལ་བཏབ་སྟེ་དེ་དག་གི་མདུན་དུ་སེམས་བསྐྱེད་པ་ཡིན་པས་དུས་ད་ནས་བཟུང་སྟེ་གཞན་ལ་གནོད་པ་གཏན་ནས་བྱེད་མི་རུང་། མི་ཚེ་འདི་ཉིད་དྲང་པོ་དྲང་བཞག་དང་བསམ་པ་རྣམ་དག་གི་སྒོ་ནས་བསྐྱལ་ན་རང་སྐྱིད་པ་འོང་། དེས་སེམས་བསྐྱེད་གྲུབ་ནས།

དེ་ནས་སློབ་མ་ལ་ལས་ཐམས་ཅད་པ་བཟླས་པའི་དྲིའི་ཆུ་ཡིས་གཏོར་ནས་བསྲུངས་ལ། ཞེས་གསུངས་ཏེ། སྡོམ་པ་བཟུང་ཞིང་བྱིན་གྱིས་བརླབས་པ་ཞེས་པའི་བྱིན་གྱིས་བརླབས་པ་ཞེས་པ་དེ་ཡིན། དེ་ཡང་སློབ་མའི་ལུས་ངག་ཡིད་གསུམ་བྱིན་གྱིས་བརླབས་པར་གོ །གླིང་རིན་པོ་ཆེས་བྱིན་ཞེས་པ་གཟི་བྱིན་དང་རླབས་ཞེས་པ་སྒྱུར་བའི་དོན་ཡིན་ཞེས་གསུང་གི་ཡོད། སྒྱུར་ཞེས་པ་རང་བཞིན་གྱིས་འགྱུར་བ་མིན་པར་བྱེད་པ་པོ་ཞིག་གིས་རྩོལ་བ་ལ་བརྟེན་ནས་སྒྱུར་བར་གོ་བས། ཐོག་མར་བཅོམ་ལྡན་འདས་ཀྱིས་གསུངས་ཤིང་དེ་ནས་ཀླུ་སྒྲུབ་ཡབ་སྲས་ལ་སོགས་པས་གཏན་ལ་ཕབ་ཅིང་། དེའི་རྗེས་སུ་རྗེ་རིན་པོ་ཆེས་ཞིབ་མོའི་ལམ་ནས་གཏན་ལ་ཕབ་པའི་ཆོས་དེ་ངོས་ཀྱིས་འཆད་ཀྱིན་ཡོད་པ་རེད། འདི་ལ་བརྟེན་ནས་རང་རྒྱུད་ལ་རྣམ་མཁྱེན་འགྲུབ་བྱེད་ཀྱི་རྒྱུ་ཞིག་ཡོད་པ་དཔེར་ན། མེ་ཏོག་ལ་མཚོན་ན་དེའི་སོན་ལྟ་བུ་དེ་ཡར་ཁ་འབུད་པའི་རྐྱེན་ལྟ་བུ་བྱེད་པ་ཡིན། རྐྱེན་དེ་ལ་བརྟེན་ནས་རླབས་ཞེས་བརྗོད་པ་ལྟར་རང་གི་སྒོ་གསུམ་གྱི་སྤྱོད་པ་བསྒྱུར་ཏེ། ག་ཏེ་ག་ཏེ་པཱ་ར་ག་ཏེ་པཱ་ར་སཾག་ཏེ་བོ་དྷི་སྭཱ་ཧཱ་ཞེས་གསུངས་པ་ལྟར། ལམ་བགྲོད་དགོས་པ་དེ་འདྲ་ཞིག་ལ་བྱིན་རླབས་ཞེས་བརྗོད།

སྐབས་འདིར་སློབ་མ་རྣམས་སྔར་ནས་བླ་མའི་ཐུགས་དང་ངོ་བོ་དབྱེར་མེད་དུ་འདྲེས་པར་མོས་པའི་འོད་གསལ་གྱི་གཟུང་རྣམ་དེ་ཉིད་འཇིགས་བྱེད་ཞལ་གཅིག་ཕྱག་གཉིས་པར་གསལ་བཏབ་ནས་ཡོད་མུས་དེའི་སྙིང་གར་ཧཱུཾ་དང་མགྲིན་པར་ཨཱཿ། དཔྲལ་བར་ཨོཾ་གསལ་འདེབས་རྒྱུ་དང་། དུས་ཚོད་ཡོད་ན་སློབ་མའི་གནས་གསུམ་དུ་རེག་དགོས་ཀྱང་འདིར་དུས་ཚོད་མེད་པས་ངོས་ཀྱིས་དུང་ཆོས་ཀྱི་དྲིའི་ཐིག་ལེ་ཧཱུཾ་ཨཱཿཨོཾ་ཞེས་བརྗོད་དེ་སློབ་མའི་གནས་གསུམ་དུ་རེག་པའི་སྟངས་ཀ་བྱེད་པའི་ཚེ། བླ་མ་རྡོ་རྗེ་འཇིགས་བྱེད་ཀྱི་སྐུ་གསུང་ཐུགས་ཀྱི་བྱིན་རླབས་འོད་ཟེར་མཐིང་ག་དང་དམར་པོ། དཀར་པོའི་རྣམ་པ་བཅས་སུ་བྱུང་སྟེ། ཁྱེད་རང་སློབ་མ་རྣམས་འཇིགས་བྱེད་དུ་གསལ་བའི་སྙིང་གའི་ཧཱུཾ་དང་། མགྲིན་པའི་ཨཱཿ དཔྲལ་བའི་ཨོཾ་བཅས་ལ་ཐིམ་ནས། རང་རྒྱུད་ཀྱི་སྒོ་གསུམ་གྱིས་བསགས་པའི་སྡིག་སྒྲིབ་རྣམས་དག་པའི་མོས་པ་དང་། བླ་མ་རྡོ་རྗེ་འཇིགས་བྱེད་ཀྱི་སྐུ་གསུང་ཐུགས་ཀྱི་བྱིན་རླབས་ཐམས་ཅད་ཐོབ་བྱུང་སྙམ་པའི་མོས་པ་མཛོད་ཅིག །

ཧཱུཾ་ཨཱཿཨོཾ། ཞེས་པའི་སྔགས་སྟངས་ཀ་དང་བཅས་བཟླས་མཚམས། འདིས་གནས་གསུམ་བྱིན་རླབས་ཟིན་པ་དང་། དེ་ནས་སྔར་ལུས་ངག་ཡིད་གསུམ་ཐ་མལ་པ་ཡིན་པ་ལྟར་དེ་ལྟར་ཞེན་པ་ཡིན་ལ། སྟོང་ཉིད་བསྒོམས་ཏེ་ཐ་མལ་པའི་སྒོ་གསུམ་པོ་སྟོང་པ་ཉིད་ཀྱི་ངང་དུ་སྦྱངས་ཏེ། སྟོང་ཉིད་རྟོགས་པའི་བློ་དེ་ཉིད་དངོས་སུ་ལྷ་སྐུར་འགྱུར་བ་མི་འོང་ཡང་ཡིད་ངོར་ལྷ་སྐུའི་ལུས་གསར་པ་ཞིག་ཏུ་མོས་དགོས་ལ། དེ་ཡང་རང་རེར་ཐ་མལ་པའི་ཤ་རུས་གདོས་བཅས་ཀྱི་ཕུང་པོར་གཟུགས་སྒྲ་དྲི་རོ་རེག་བྱ་ལ་སོགས་པའི་རྐྱེན་དང་འཕྲད་པའི་ཚེ་ཆགས་པ་སྐྱེ་འོང་བ་ཡིན་ཡང་། ཐ་མལ་པའི་ཕུང་ཁམས་སྐྱེ་མཆེད་འོད་གསལ་གྱི་ངང་དུ་བསྡུས་ནས་འོད་གསལ་དེའི་རང་བཞིན་གྱི་ལྷ་སྐུ་གསར་པ་ཞིག་བསྐྱེད་པའི་ཚེ་གང་སྣང་སྟོང་པ། སྟོང་པ་བདེ་བ། བདེ་བ་ལྷ་ཡི་རྣམ་རོལ་ཏུ་བལྟ་ནུས་པ་ཞིག་འོང་བ་ཡིན་ཏེ། དཔེར་ན། དམིགས་པ་མེ་ཏོག་ལྟ་བུའི་དངོས་པོ་བྱེ་བྲག་པ་ཞིག་སྔར་བློ་མ་དག་པའི་གནས་སྐབས་སུ་ཆགས་སྡང་སྐྱེ་བའི་རྐྱེན་བྱེད་ཀྱང་། བློར་འགྱུར་བ་ཕྱིན་པའི་དབང་གིས་དམིགས་པ་དེ་ཉིད་བདེ་སྟོང་གི་ཏིང་ངེ་འཛིན་སྐྱེ་བའི་རྐྱེན་དུ་འགྱུར་བ་ལྟར་ཡིན་པས་བྱིན་རླབས་ཞེས་པའི་རླབས་སམ་སྒྱུར་བའི་གོ་དོན་ངོ་མ་དེ་ཡིན།

༸རྒྱལ་མཆོག་བསྐལ་བཟང་རྒྱ་མཚོའི་ལྟ་ཁྲིད་དྲན་པ་བཞི་ལྡན་དུ། སྣང་བ་སྣ་ཚོགས་ཚོགས་དྲུག་གི་བཞི་མདོ་ན། །གཞི་རྩ་བྲལ་བའི་གཉིས་ཆོས་ཀྱི་ཟ་ཟི་མཐོང་། །
ཞེས་གསུངས་ཏེ། མིག་དང་རྣ་བ། སྣ། ལྕེ། ལུས། ཡིད་དེ་ཚོགས་དྲུག་གི་བཞི་མདོ་ན་མིག་གིས་གཟུགས་དོན་གྱི་ངོས་ནས་ཡོད་པར་སྣང་བ་དང་། དེ་བཞིན་དུ་རྣ་བས་སྒྲ་དང་། སྣས་དྲི་སོགས་དོན་གྱི་ངོས་ནས་ཡོད་པར་སྣང་ཡང་། སྣང་བ་ལྟར་དུ་མ་གྲུབ་པའི་ཚུལ་ལ་ཁོ་ཐག་ཆོད་པའི་ཉམས་མྱོང་དང་བཅས་ཚེ། བསླུ་བྲིད་སྒྱུ་མའི་ལྟད་མོ་ཞིག་དེ་ན་གདའ། །བདེན་ནོ་མ་སྙམ་སྟོང་ཉིད་ཀྱི་ངོ་བོར་ལྟོས། །ཞེས་གསུངས་པ་ལྟར། གང་སྣང་སྟོང་པ་དང་། སྟོང་པ་དེ་ཡང་རགས་པ་གློ་བུར་བའི་སེམས་ཀྱིས་ངེས་པ་ལྟ་བུ་ཞིག་མིན་པར་གཉུག་མ་ལྷན་ཅིག་སྐྱེས་པའི་འོད་གསལ་གསལ་བཏབ་སྟེ་དེས་ངེས་པ་འོང་ཞིང་། སྤྲོས་པས་དུབ་པའི་སེམས་ཀྱི་གཞོན་ནུ་དེ། །བརྗོད་བྲལ་ནགས་ཀྱི་ཁང་བུར་ངལ་གསོ་བསྟེན། །ཞེས་གསུངས་པ་ལྟར། རགས་པ་གློ་བུར་བའི་སེམས་དུབ་པར་གྱུར་པ་དེ་ཉིད་ཕྲ་བ་གཉུག་མའི་སེམས་མངོན་དུ་བྱས་པའི་ཚེ་ངལ་གསོ་ཐེབས་འོང་བ་ཡིན། དེ་ཡང་བདེ་མཆོག་གི་རྒྱུད་ལས། རྣལ་འབྱོར་ཆེན་པོར་ངལ་གསོ་བྱ། །ཞེས་གསུངས། དེས་ན་སྔར་ཐ་མལ་པའི་སྣང་བ་དང་བཅས་པའི་ཚེ་བདེན་གྲུབ་ཀྱི་སྣང་ཞེན་ལ་བརྟེན་ནས་ཆགས་སྡང་སྐྱེ་བའི་རྐྱེན་དུ་འགྱུར་བ་དེ་ཉིད་ད་ལྟ་རྣལ་འབྱོར་གྱི་སྟོབས་ལ་བརྟེན་ནས་གང་སྣང་སྟོང་པར་ཤར་ཞིང་། སྟོང་པ་བདེ་བར་ཤར་བ་དང་། བདེ་བ་ལྷ་ཡི་རྣམ་རོལ་ཏུ་ཤར་འོང་བར་གསུངས།

སོ་ཤིང་འདོར་ཞིང་ཁྱོར་ཆུ་སྦྱིན་པ།

ཨོཾ་ཁདྒ་དྷྲྀཀ་ཧཱུཾ་ཕཊ། ཨོཾ་ཨཱཿཧཱུཾ། ཞེས་པ་བགྲངས་པར་མཛད་མཚམས། དེའི་རྗེས་སུ་སོ་ཤིང་འདོར་བ་ཡིན། སང་ཉིན་དབང་དངོས་གཞི་བྱ་རྒྱུ་ཡིན་པས་དབང་ནོད་པ་ལ་བར་ཆད་ཀྱི་མཚན་མ་ཡོད་མེད་དང་དངོས་གྲུབ་གང་འགྲུབ་བརྟག་པའི་ཆེད་དུ་སོ་ཤིང་འདོར་བ་ཡིན། ཨོཾ་ཁདྒ་དྷྲྀཀ་ཧཱུཾ་ཕཊ། ཅེས་པ་བགྲངས་པར་མཛད་མཚམས། སོ་ཤིང་སོར་ནི་བཅུ་གཉིས་པ། །ཞེས་གསུངས་པ་ལྟར། སོར་བཅུ་གཉིས་ཡོད་པའི་སོ་ཤིང་ལག་ཐལ་མོ་སྦྱར་བའི་བར་དུ་བཟུང་སྟེ། ཨོཾ་བཛྲ་ཧཱ་ས་ཧ་ཞེས་བརྗོད་ནས་བལྟོས་པ་མེད་པར་སྟེགས་བུའི་སྟེང་དུ་འདོར་བ་ཡིན། དངོས་སུ་བླ་མའི་གེ་གེན་གྱིས་འདོར་རྒྱུ་དང་། སྐབས་དེར་ཐམས་ཅད་ཀྱིས་འདོར་བའི་མོས་པ་བྱས་ཏེ་སྔགས་འདིའི་རྗེས་ཟློས་མཛོད། ཨོཾ་བཛྲ་ཧཱ་ས་ཧ། ཞེས་རྗེས་ཟློས་ཟིན་མཚམས། རྩེ་མོ་བླ་མའི་ཕྱོགས་སུ་བསྟན་པ་ཡིན་པས་མཆོག་གི་དངོས་གྲུབ་འགྲུབ་པའི་རྟགས་སུ་ཤེས་དགོས་པ་ཡིན།

དེ་ནས་ཁྱོར་ཆུ་སྦྱིན་པ་ལ། དེའི་སྔགས། ཨོཾ་ཧྲཱིཿསུ་བི་ཤུདྡྷ་དྷརྨ་སརྦ་པཱ་པ་ནི་ཙཱ་ཨ་སྱ་བི་ཤོ་དྷ་ཡ་སརྦ་བི་ཀལྤཱན་ཨ་པ་ན་ཡ་ཧཱུཾ། ཞེས་པས་ཆོས་ཐམས་ཅད་རང་བཞིན་གྱིས་རྣམ་པར་དག་པ་ཡིན་པས་འདིའི་སྒྲིབ་པ་ཐམས་ཅད་རྣམ་པར་སོལ་ཞིག་ཅེས་པའི་དོན་ཡིན། དེ་ཡང་ཆོས་རྣམས་རང་བཞིན་གྱིས་གྲུབ་པས་སྟོང་པ་ཡིན་ལ། ཆགས་སྡང་གི་བློ་རྣམས་རྩ་བ་གཏི་མུག་བདེན་འཛིན་ལ་བརྟེན་པ་དང་། གཏི་མུག་བདེན་འཛིན་ཞེས་པ་ཆོས་རྣམས་ཀྱི་ཡིན་ལུགས་ལ་ཕྱིན་ཅི་ལོག་ཏུ་རྟོག་པའི་བློ་ཡིན་པས་གཏི་མུག་བདེན་འཛིན་ཇི་ཙམ་ཤུགས་ཆེ་ཡང་དེའི་འཛིན་སྟངས་ཀྱི་ཡུལ་ཐ་སྙད་དུ་མ་གྲུབ་ཅིང་རྒྱབ་རྟེན་ཚད་མ་མེད། ཆོས་རྣམས་རང་བཞིན་གྱིས་གྲུབ་པས་སྟོང་པའི་སྟོང་ཉིད་ཤེས་པའི་བློ་དེ་དངོས་པོའི་གནས་ཚུལ་ལ་ཞུགས་པའི་བློ་ཡིན་པས། ཇི་ཙམ་བསྒོམས་པ་དེའི་ཚོད་ཀྱིས་ཡུལ་ལ་གསལ་སྣང་ཇེ་ཆེར་འགྲོ་བ་ཡིན། དེ་ལྟར་ཆོས་རྣམས་རང་བཞིན་གྱིས་མ་གྲུབ་པ་ཡིན་པས་རང་བཞིན་གྱིས་གྲུབ་པར་ཞེན་པའི་དབང་གིས་བསྐྱེད་པའི་ཉོན་མོངས་ཐམས་ཅད་སོལ་ཞིག་སྟེ་དག་པར་ཤོག་ཅེས་པའི་དོན་ཡིན།

ཁྱོར་ཆུ་ཞེས་པ་ཁྱོར་བའི་ནང་བླུགས་པའི་ཆུ་དང་། བྱུང་ན་ཆུ་དེ་ཧུབ་གསུམ་ཙམ་དང་མ་བྱུང་རུང་ཉུང་ཙམ་བཏུང་སྟེ། དེ་ལ་བརྟེན་ནས་སེམས་རྒྱུད་ཀྱི་དྲི་མ་མཐའ་དག་བསལ་སོང་སྙམ་པའི་མོས་པ་བྱེད་དགོས་ཤིང་། འདིའི་སྐབས་སྟོང་ཉིད་སྒོམས་ཤིག །ཨོཾ་ཧྲཱིཿསུ་བི་ཤུདྡྷ་དྷརྨ་སརྦ་པཱ་པ་ནི་ཙཱ་ཨ་སྱ་བི་ཤོ་དྷ་ཡ་སརྦ་བི་ཀལྤཱན་ཨ་པ་ན་ཡ་ཧཱུཾ། ཞེས་པ་བཟླས་མཚམས།

ཀུ་ཤ་དང་སྲུང་སྐུད་སྦྱིན་པ།

ཨོཾ་ཁདྒ་དྷྲྀཀ་ཧཱུཾ་ཕཊ། ཧཱུཾ་ལས་བྱུང་བའི་ཀུ་ཤ །ཧཱུཾ་ཧཱུཾ་ཧཱུཾ། ཞེས་པ་ལན་འགའ་བགྲངས་མཚམས། དྷཱིཿལས་བྱུང་བའི་ཀུ་ཤ །དྷཱིཿདྷཱིཿདྷཱིཿ། ཞེས་པ་ལན་འགའ་བགྲངས་མཚམས། ཁྱེད་རང་སློབ་མ་རྣམས་རེ་རེར་རྩྭ་ཀུ་ཤ་ཐུང་བ་ཞིག་དང་རིང་བ་ཞིག་སྟེ་གཉིས་རེ་ཡོད། ཨོཾ་བཛྲ་ཏིཀྵྞ་བཾ།

དེ་ནས་སྲུང་སྐུད་སྦྱིན་པ་ནི། ཨོཾ་ཁདྒ་དྷྲྀཀ་ཧཱུཾ་ཕཊ། ཧཱུཾ་ལས་བྱུང་བའི་སྲད་བུ་དམར་པོའི་སྐུད་པ་ཧཱུཾ་ཧཱུཾ་ཧཱུཾ། སྲུང་སྐུད་དེ་མི་རེར་གཅིག་རེ་ཡིན། སྲུང་སྐུད་དཔུང་པ་གཡོན་པར་འཆིང་དགོས་པར་གསུངས་མོད། གང་དུ་བཏགས་ཀྱང་ཁྱད་པར་དེ་ཙམ་མེད་པས་སྐེ་ལ་བཏགས་པས་ཀྱང་འཐུས་པ་ཡིན། གལ་ཆེ་བ་ནི་མ་བོར་བར་བྱེད་དགོས། ཨོཾ་བུདྡྷ་མཻ་ཏྲི་རཀྵ་རཀྵ་སརྦཱན་སྭཱཧཱ། ཞེས་པ་བགྲངས་མཚམས། སྔགས་འདིས་སངས་རྒྱས་བྱམས་པས་སྲུངས་ཤིག་ཅེས་བསྟན་པ་སྟེ། བུདྡྷ་མཻ་ཏྲི་ཞེས་པ་སངས་རྒྱས་བྱམས་པ་དང་རཀྵ་རཀྵ་ཞེས་པ་དེས་སྲུངས་ཤིག་སྲུངས་ཤིག་ཅེས་པའི་དོན་ཡིན། འདིའི་གོ་དོན་ནི་སྐབས་གསུམ་པར། མདའ་མཚོན་གོ་ཆ་མ་བཟུང་བར། །རང་ཉིད་གཅིག་པུས་བྱེ་བའི་བདུད། །མ་ལུས་ཕམ་མཛད་གཡུལ་གྱི་ལས། །ཁྱོད་ལས་གཞན་པ་སུ་ཡིས་ཤེས། །དེ་ལྟར་ཁྱོད་ཀྱི་བྱམས་པའི་མེས། །འདོད་ལྷའི་སྙིང་ནི་རབ་གདུངས་ཀྱང་། །བརྩེ་བའི་གཏེར་ཁྱོད་ལུས་ཅན་ལ། །རིས་སུ་ཆད་པར་གྱུར་པ་མེད། །ཅེས་བྱམས་པའི་སྟོབས་ཀྱིས་བདུད་བགེགས་ཟིལ་གྱིས་གནོན་པའམ་ཚར་གཅོད་པར་གསུངས་པ་ལྟར། གདོན་དང་ལོག་འདྲེན་ལ་སོགས་པ་རྣམས་ཞེ་སྡང་གི་རྣམ་འགྱུར་ཙམ་ཡིན་པ་དང་། ཞེ་སྡང་གི་སུན་འབྱིན་པའི་གཉེན་པོ་བྱམས་པ་ཡིན་པས་སངས་རྒྱས་བྱམས་པ་བསྒོམས་ཏེ་གནོད་བྱེད་ཟློག་པར་བྱེད་པ་ཡིན། དེས་ན་བྱམས་པ་སྒོམ་པ་སྲུང་བའི་མཆོག་ཡིན།

ཆོས་བཤད་དེ་སྤྲོ་བ་བསྐྱེད་ཅིང་རྨི་ལམ་བརྟག་པར་གདམས་པ།

དེ་ནས་ཆོས་བཤད་དེ་སྤྲོ་བ་བསྐྱེད་ཅིང་བསྲུངས་ཏེ་རྨི་ལམ་བརྟག་པར་གདམས་པ་ནི། རང་རེ་རྣམས་མི་ལུས་ཐོབ། སངས་རྒྱས་ཀྱི་བསྟན་པ་དང་མཇལ། དེའི་ནང་ནས་ཀྱང་གསང་སྔགས་རྡོ་རྗེ་ཐེག་པའི་བསྟན་པ་དང་མཇལ་བ་འདི་ཤིན་ཏུ་སྐལ་བ་བཟང་པོ་ཡིན་ཞེས་གསུངས་པ་ཡིན། དེ་ཡང་བླ་མ་རྡོ་རྗེ་འཇིགས་བྱེད་ཀྱིས་འདི་ལྟར་གསུངས་བྱུང་སྙམ་པའི་མོས་པ་མཛོད་ཅིག །འཇིག་རྟེན་དུ་ནི་ཀུན་མཁྱེན་རྣམས། །རེས་འགའ་འབྱུང་ངམ་མི་འབྱུང་སྲིད། །ཨུ་དུམྦ་རའི་མེ་ཏོག་བཞིན། །བརྒྱ་ལམ་ན་ནི་རེས་འགའ་འབྱུང༌། །ཞེས་པ་ནས། ཐེག་པ་ཆེན་པོ་ཆེར་འབྱུང་བའི། །ལམ་མཆོག་འདི་ནི་དཔལ་དང་ལྡན། །གང་ལ་ཁྱེད་རྣམས་འགྲོ་འགྱུར་བས། །དེ་བཞིན་གཤེགས་པར་འགྱུར་བ་ཡིན། །ཞེས་པའི་བར་གསུངས་མཚམས། འདི་ཡན་ཆད་ཀྱིས་སྟ་གོན་ཟིན་པ་ཡིན།

ད་ལྟ་དབང་དངོས་གཞི་འཐོབ་རྒྱུ་ཡིན་སྟབས། རྣམ་དག་ཡིད་ཀྱི་ཟླ་ཤེལ་རྩིག་ངོས་ལ། །ཞེས་སོགས་ཀྱི་འཇིགས་བྱེད་ཀྱི་སྨོན་ལམ་འདིའི་ཁྲིད་སང་ཉིན་ཚར་ངེས་པས་སང་ཉིན་བྱ་རྒྱུ་ཡིན། དེ་རིང་དུས་ཁོམ་ཡོད་པ་ལྟ་བུ་ཞིག་ཡིན་ཡང་བསྐྱེད་རྫོགས་ཀྱི་གནད་རྣམས་དབང་ཐོབ་པའི་རྗེས་སུ་མ་གཏོགས་བཤད་མི་རུང་བས་དེ་རིང་འཁྲིད་མི་དགོས་པ་བྱ་རྒྱུ་ཡིན། ད་ལྟ་བྱིན་པའི་རྩྭ་ཀུ་ཤ་ཆེ་བ་དེ་སྟན་གྱི་ཚུལ་དང་། རྩྭ་ཀུ་ཤ་ཆུང་བ་སྔས་ཀྱི་ཚུལ་དུ་བྱས་ཏེ་རྨི་ལམ་ལ་བརྟག་དཔྱད་བྱ་དགོས་པ་དང་། དེ་ཡང་ནམ་གྱི་ཆ་བཞིར་བགོས་པའི་ཐོ་རངས་ཀྱི་དུས་ཀྱི་རྨི་ལམ་དེར་ཅུང་ཟད་བརྟག་དཔྱད་བྱ་རྒྱུ་ཡོད་པར་གསུངས། གཉིད་དུ་འགྲོ་ཁར་ཀུན་སློང་གི་ཆ་ནས་ལྷ་དང་བླ་མར་དད་པ་དང་། བྱང་ཆུབ་ཀྱི་སེམས་དང་། སྟོང་ཉིད་ཀྱི་ལྟ་བ་སྒོམ་པ་སོགས་གཙོ་བོར་བྱས་ཏེ་དགེ་བའི་བློ་ཤུགས་དྲག་པོ་ཞིག་སྐྱེ་བཞིན་པའི་མུར་གཉིད་དུ་འགྲོ་བའི་ཐབས་བྱེད་དགོས། སྲུང་བ་བྱེད་པའི་སྔགས་ཨོཾ་ཁདྒ་དྷྲྀཀ་ཧཱུཾ་ཕཊ་ཅེས་པ་འདི་ཡིན་པས་འདིར་སྔགས་འདིའི་རྗེས་ཟློས་མཛོད་ཅིག །རྗེས་ཟློས་ལན་གསུམ་ཟིན་མཚམས། སྔགས་འདི་འཇིགས་བྱེད་བཅུ་གསུམ་མར་སྒོ་སྐྱོང་བཞི་ཡོད་པའི་ནང་གི་བྱང་སྒོ་སྲུང་བའི་རལ་གྲི་གཤིན་རྗེ་གཤེད་ཀྱི་ལས་སྔགས་ཡིན་པས། སྔགས་འདི་བགྲང་བཞིན་དུ་སྨོན་ལམ་ལེགས་པོ་ཞིག་བཏབ་སྟེ་གཉིད་དུ་འགྲོ་བར་བྱོས་ཤིག །

དེས་ན་སང་ཉིན་དབང་དངོས་གཞི་བྱ་རྒྱུ་དང་འདིར་མཎྜལ་ཞིག་བཏོན་ཏེ་དེའི་རྗེས་སུ། དེ་ལྟར་ལམ་བཟང་སྟོན་པའི་བཤེས་གཉེན་དང་། །ཞེས་སོགས་དང་། སྐྱེ་བ་ཀུན་ཏུ་ཡང་དག་བླ་མ་དང་། །ཞེས་སོགས། དེ་ནས་ཁ་སང་དང་མཚུངས་པར། དེར་ནི་རིང་འབད་མ་བཅས་ཐོན་ཅིག །གསུངས་ཏེ་དེ་དག་འདོན་པའི་ཚེ་༸གོང་ས་༸སྐྱབས་མགོན་ཆེན་པོ་གང་ཉིད་ནས་མཇུག་ཆོག་གསུངས་པ་དང་མཐར་བདེན་ཚིག་སྨོན་ལམ་དང་། ༸རྒྱལ་བའི་ཞབས་བརྟན། སྨོན་ལམ་ལོག་པས་རྒྱལ་བའི་བསྟན་པ་ལ། །ཞེས་སོགས་གསུངས་གྲུབ་མཚམས་ཉིན་གཉིས་པའི་ཆོས་ཐུན་གྲུབ་པར་མཛད།

ཉིན་གསུམ་པའི་སྔ་དྲོའི་ཆོས་ཐུན།

ཕྱི་ལོ་ ༢༠༡༣ ཟླ་ ༡༢ ཚེས་ ༤།

འཇིགས་བྱེད་ལྷ་བཅུ་གསུམ་མའི་དབང་ཆེན་གྱི་འཕྲོ།

སྔ་དྲོའི་ཆོས་ཐུན་ཐོག་བླ་མཆོད་ཀྱི་སྒོ་ནས་བརྟན་བཞུགས་བསྟར་འབུལ་གྲུབ་མཚམས། རང་རེའི་དབར་ཆོས་དང་ཟང་ཟིང་གི་འབྲེལ་བ་ཤིན་ཏུ་ཆེ་བའི་ལོ་རྒྱུས་ཧ་ཅང་རིང་པོ་ཡོད་ལ། ལྷག་པར་དུ་༸རྒྱལ་དབང་གསུམ་པ་བསོད་ནམས་རྒྱ་མཚོའི་སྐབས་ནས་བཟུང་ཐུན་མོང་མིན་པའི་འབྲེལ་བ་ཡོད་པ་རེད། ད་ལན་འདིར་ཁྱེད་ཚོས་དད་པ་དང་དམ་ཚིག་གཡོ་བ་མེད་པའི་སྒོ་ནས་བརྟན་བཞུགས་གནང་བར་ཐུགས་རྗེ་ཆེ་ཞུ་རྒྱུ་ཡིན། ཐམས་ཅད་མཁྱེན་པ་བསོད་ནམས་རྒྱ་མཚོ་ལྷ་ས་ནས་ཧོར་གྱི་ཡུལ་དུ་ཆིབས་ཞལ་སྒྱུར་བའི་ཚེ་སྐབས་དེའི་ལྷ་སའི་དཔོན་པོ་ས་སྐྱོང་བཀྲ་ཤིས་རབ་བརྟན་པས་ཆིབས་རྟའི་ཡོབ་ལ་འཇུས་ནས། བསྟན་པའི་དཔལ་གྱུར་བླ་མའི་ཞབས་པད་བརྟན། །བསྟན་འཛིན་སྐྱེས་བུས་ས་སྟེང་ཡོངས་ལ་ཁྱབ། །ཅེས་ཚིག་རྐང་གཉིས་འཕྲལ་རྩོམ་མཛད་ཐོག་མཆི་མས་བརྣངས་ཏེ་གསུང་རྒྱུ་མ་བྱུང་བས། བསྟན་པའི་སྦྱིན་བདག་མངའ་ཐང་འབྱོར་པ་རྒྱས། །བསྟན་པ་ཡུན་རིང་གནས་པའི་བཀྲ་ཤིས་ཤོག །ཅེས་ཆིབས་ཐོག་ནས་གནང་འདུག །དེ་ལྟར་ཕེབས་སྐྱེལ་ཞུས་ཏེ། བསོད་ནམས་རྒྱ་མཚོས་ཆེན་པོ་ཧོར་ཡུལ་དུ་ཕེབས་ནས་སྤྱིར་སངས་རྒྱས་ཀྱི་བསྟན་པ་དང་ཡང་སྒོས་འཇམ་མགོན་བླ་མའི་བསྟན་པ་ཤིན་ཏུ་སྲ་བརྟན་ཞིག་བཙུགས་གནང་བ་ཡིན་པས་རང་རེའི་དབར་ཐུན་མོང་མིན་པའི་འབྲེལ་བ་ཡོད།

ཁ་སེང་བཤད་པ་ཟིན་པ་ལྟར། ཕྱི་ལོ་ ༡༩༧༩ ལོར་ངོས་སོག་ཡུལ་དུ་ཐེངས་དང་པོ་སླེབས་པའི་སྐབས་དགའ་ལྡན་དགོན་པའི་དགེ་འདུན་པ་རྣམས་ཀྱིས་བརྟན་བཞུགས་གསུངས་ཤིང་། ཐམས་ཅད་མཁྱེན་པ་བསོད་ནམས་རྒྱ་མཚོའི་སྐབས་ནས་འབྲེལ་བ་ཡོད་པར་བརྟེན་ཁོང་ཚོ་སོག་པོ་ཧ་ཅང་མང་པོ་ངུ་བཞིན་འདུག་ལ་ངོས་ཀྱང་སེམས་ཤིན་ཏུ་སྐྱོ་པོ་བྱུང་སྟེ་མིག་ཞག་འཁོར་བྱུང་ལ། བླ་མ་མཆོད་པའི་ཚོགས་འབུལ་བའི་སྐབས་སུ་མཆོད་གཡོག་མགོ་ལེབ་ལེབ་ཅིག་འདུག་པ་ཁོང་གི་མགོ་ཞྭ་མོའི་ནང་ཆུད་མི་ཐུབ་པར་ཞྭ་མོ་མགོ་ཐོག་ཏུ་བཞག་པ་མཐོང་སྟེ་གད་མོ་ཡང་ཤོར་དགོས་པ་དེ་འདྲ་བྱུང་། གསུངས་ཏེ་བཞད། དེ་ནས་བཟུང་སྟེ་སོག་ཡུལ་དུ་ཐེངས་འགའ་ཞིག་སླེབས་ཤིང་རང་རེ་ཕན་ཚུན་ངོ་ཤེས་སུ་གྱུར་ཏེ་ཧ་ཅང་ཡག་པོ་ཡིན། ཁྱེད་ཚོ་སོག་པོ་འགའ་ཞིག་གིས་ཏཱ་ལའི་བླ་མ་སོག་ཡུལ་དུ་ཕེབས་ཏེ་ངེད་ཚོ་ཝོཌ་ཀ་འཐུང་རྒྱུ་མེད་པར་གྱུར་སོང་སྙམ་དུ་དྲན་གྱི་ཡོད་སྲིད། གསུངས་ཏེ་བཞད།

སློབ་མའི་གྲས་ཀྱི་སོག་པོའི་དགེ་འདུན་པ་ཞིག་ལ་མགོ་གྲུ་བཞི་དེ་ཡར་ཤོག་ཅེས་བཞུགས་ཁྲིའི་ཉེ་འཁྲིས་སུ་འདུག་དགོས་པར་གསུངས་པ་དང་སྦྲགས་གཤམ་གྱི་ལོ་རྒྱུས་འདི་འབྲེལ་ཆགས་ལྟ་བུར་གསུངས། གསེར་ཀོང་རྡོ་རྗེ་འཆང་བོད་ཀྱི་བླ་མ་ཤིན་ཏུ་རྩ་ཆེ་ཞིང་མཁས་པ་ཆེན་པོ་ཞིག་ཡིན། ཉིན་ཞིག་ཁོང་གིས་གསུང་ཆོས་གནང་བའི་སྐབས་ཤིག་སློབ་མ་ཚོར་ཕར་ཕྱིན་ནམ་དབུ་མའི་སྐོར་གྱི་དཀའ་གནད་ཅིག་ལ་དྲི་བ་དྲིས་གནང་བ་རེད། མདུན་ལ་འཁོད་པའི་བླ་མ་དང་དགེ་བཤེས་ཆེན་པོ་དེ་འདྲ་སུས་ཀྱང་ལན་འབུལ་མཁན་མ་བྱུང་བར། གྲལ་གྱི་མཐའ་སྣེ་ཞིག་ནས་སོག་པོ་དཔེ་ཆ་བ་ཞིག་གིས་ལན་ཕུལ་བར་གསེར་ཀོང་རྡོ་རྗེ་འཆང་ཤིན་ཏུ་མཉེས་པོ་བྱུང་སྟེ། མགོ་གྲུ་བཞི་ཅན་དེ་ཡར་ཤོག་ཅེས་གསུངས་པ་རེད། གསུངས་ཏེ་བཞད།

སྐུ་མདུན་སྐུ་གོང་མས་སོག་སྐད་ལེགས་པོ་མཁྱེན་ཏེ་སོག་སྐད་བདེ་པོ་སྐྱོན་གྱི་ཡོད་པ་འདྲ། དངོས་གྲུབ་ཚོགས་གཉིས་ཕ་ཡུལ་ནས་ཡར་སླེབས་ཏེ་སྐུ་མདུན་སྐུ་གོང་མའི་དྲུང་ནས་རབ་བྱུང་བསྒྲུབས་པ་ཡིན་གསུང་གི་འདུག །ཁོང་རབ་བྱུང་སྒྲུབ་པའི་སྐབས་བོད་དུ་སླེབས་མ་ཐག་ཡིན་པར་བརྟེན་བོད་སྐད་ཤེས་ཀྱི་མེད་པས་ཤམ་ཐབས་བྱིན་རླབས་བྱེད་པའི་ཚེ་སྐུ་མདུན་སྐུ་གོང་མས་སོག་སྐད་བསྐྱོན་པར་དགའ་ཡང་དགའ་ལ་ཞེད་ཀྱང་ཞེད་པ་ཞིག་བྱུང་གསུང་གི་ཡོད། གསུངས་ཏེ་བཞད། དེ་སྔ་བོད་དུ་ཡོད་པའི་སོག་པོའི་གྲྭ་རྒྱུན་ཡིན་ན་དཔེ་ཆ་བ་ཡིན་པས་ཁྱབ་པ་ཡིན། དེང་སང་རྒྱ་གར་དུ་ཡང་གདན་ས་ཁག་ཏུ་སོག་པོའི་དཔེ་ཆ་བ་གང་འཚམ་ཡོད་པ་ཁྱེད་ཚོས་སློབ་གཉེར་ཧུར་ཐག་བྱེད་དགོས་ལ། མ་འོངས་པར་ཡང་སློབ་གཉེར་བྱེད་མཁན་མུ་མཐུད་ཡོང་ངེས་རེད་ལ་དེ་ལྟར་ཡོང་ཐུབ་པ་བྱུང་ན་ཡག་པོ་ཡོད།

སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །ཞེས་སོགས་དང་། ཤེར་སྙིང་གི་གཟུངས་སྔགས། ཉན་ཐོས་ཞི་ཚོལ་མ། གང་གིས་རྟེན་ཅིང་འབྲེལ་བར་འབྱུང་། །ཞེས་སོགས། རྟོག་པའི་དྲ་བ་རྣམ་བསལ་ཅིང་། །ཞེས་སོགས་གསུངས་མཚམས། ཐོག་མར་ངོས་ཀྱིས་བགེགས་གཏོར་འདོན་རྒྱུ་ཡིན། རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས། ཁྲོ་བོའི་ཚོགས་ཐམས་ཅད་མདུན་གྱི་ནམ་མཁར་བཛྲ་ས་མ་ཛཿ ཞེས་སོགས་ཀྱིས་བགེགས་གཏོར་བཏོན་གྲུབ་མཚམས།

རྨི་ལྟས་བཟང་ངན་དང་དེ་ལ་མངོན་ཞེན་བྱེད་མི་རུང་བའི་ཚུལ།

ཁ་སང་རྨི་ལམ་བརྟག་པར་གདམས་པ་ལྟར། ནམ་གྱི་ཆ་བཞིར་བགོས་པའི་ཐོ་རངས་ཀྱི་རྨི་ལམ་ཅུང་ཟད་གསལ་པོ་འོང་བ་དེ་འདྲ་ཡོད། དེ་ཡང་ཨཱརྱ་དེ་ཝའི་སྤྱོད་བསྡུས་ལས། སྐྱེས་བུ་རྣམས་ཁམས་དྲུག་འདུས་པ་ཡིན་པས་ཁམས་ཤས་ཆེ་ཆུང་གི་དབང་གིས་ས་མཐུག་གྱུར་པ་རྣམས་ལ་རྨི་ལམ་གསལ་བ་འོང་བ་ཡིན་ཞེས་གསུངས་ཡོད། ས་མཐུག་གྱུར་པ་ཞེས་པ་ཕལ་ཆེར་ས་ཁམས་ཤུགས་ཆེ་བའི་དོན་མིན་ནམ། མི་འགའ་ཞིག་ལ་རྨི་ལམ་ཤིན་ཏུ་གསལ་པོ་འོང་ལ། འགའ་ཞིག་ལ་དེ་ཙམ་གསལ་པོ་མི་འོང་བའི་ཁྱད་པར་ཡོད་པ་ཕལ་ཆེར་ཁམས་ཀྱི་ཁྱད་པར་ལ་བརྟེན་པ་ཡིན་པར་སྣང་། གང་ལྟར་ནམ་གྱི་ཆ་བཞིར་བགོས་པའི་ཐོ་རངས་ཀྱི་དུས་ཀྱི་རྨི་ལམ་ལ་ལྷ་དང་བླ་མ་མཇལ་བ་དང་མེ་ཏོག་གི་སྐྱེད་མོས་ཚལ་ལྟ་བུར་སླེབས་པ། ཆོས་ཉན་པ། ཟས་ལ་ལོངས་སྤྱོད་པ་ལྟ་བུའི་རྨི་ལམ་བྱུང་ན་ཅུང་ཟད་བཟང་བར་གསུངས། དགེ་སློང་རྣམས་དགོང་བཅད་ཡིན་པས་ཕྱི་དྲོའི་ཁ་ཟས་མེད་པར་བརྟེན་གྲོད་ཁོག་ལྟོགས་ཏེ་ལྟོ་ཆས་ཀྱི་རྨི་ལམ་གཏོང་གི་ཡོད། གསུངས་ཏེ་བཞད། གང་ལྟར་སེམས་ནང་དགའ་སྣང་སྐྱེད་བྱེད་ཀྱི་རྨི་ལམ་ལྟ་བུ་བྱུང་ན་རྨི་ལམ་བཟང་བ་དང་། ཡང་མེ་ཏོག་གི་སྐྱེད་མོས་ཚལ་གྱི་རྨི་ལམ་རྨིས་ཀྱང་མེ་ཏོག་དམར་པོ་རྐྱང་པས་ཁེངས་པ་ལྟ་བུའི་རྨི་ལམ་བྱུང་ན་འཆི་ལྟས་སུ་རྨི་ལམ་གྱི་བསྟན་བཅོས་ཁག་ཏུ་གསུངས། སྤྱི་རྒྱུད་ཀྱི་ནང་རྨི་ལམ་གྱི་སྐོར་ཞིབ་ཕྲ་གསུངས་ཡོད་པས་ཕལ་ཆེར་དེའི་ནང་གསུངས་ཡོད།

གང་ལྟར་རྨི་ལམ་བཟང་པོ་ཞིག་རྨིས་ཀྱང་བཟང་པོ་རྨིས་བྱུང་སྙམ་པའི་སྤྲོ་སྣང་བྱས་ན་ཨ་འཐས་ཀྱི་འཛིན་པ་འོང་བས་བར་ཆད་འབྱུང་བའི་སྐྱོན་ཡོད་པར་བརྟེན། རྨི་ལམ་བཟང་པོ་བྱུང་ཡང་བཟང་པོ་བྱུང་སྙམ་དུ་མངོན་ཞེན་གྱི་དགའ་བ་བྱེད་མི་རུང་བ་དང་། ཡང་རྨི་ལམ་ངན་པ་རྨིས་པ་ལས་རྣམ་རྟོག་འདྲ་མིན་སྐྱེས་ན་དེ་ལ་བརྟེན་ནས་ཨ་འཐས་ཀྱི་འཛིན་པ་འཇུག་པ་སོགས་ཀྱི་སྐྱོན་ཡོད་ཅིང་། རྨི་ལྟས་ངན་པ་ཟློག་པའི་ཐབས་ཡོད་པས་ཤིན་ཏུ་མི་དགའ་བ་ལྟ་བུ་བྱེད་མི་རིགས་པར་གསུངས། ཟློག་ཐབས་ནི་སྐབས་འདིར་ཆོས་ཐམས་ཅད་སྒྱུ་མ་ལྟ་བུ་དང་རྨི་ལམ་ལྟ་བུར་བསྒོམ་དགོས་ཤིང་། དེ་ལྟར་བསྒོམས་པས་བདེན་འཛིན་ཨ་འཐས་ཀྱི་འཛིན་པར་གནོད་པས་བར་ཆད་ཀྱིས་མི་ཚུགས་པ་སོགས་ཀྱི་ཁྱད་པར་ཡོད། བར་ཆད་བར་ཆད་ཅེས་པ་ཕྱི་ནས་འོང་རྒྱུ་ཞིག་མིན་པར་གཙོ་བོ་རང་གི་སེམས་རྒྱུད་ཀྱི་ཆགས་སྡང་གི་རྣམ་རྟོག་གི་རྐྱེན་ལ་བརྟེན་ནས་འོང་བ་ཡིན། ཆགས་སྡང་གི་རྣམ་རྟོག་ལ་བརྟེན་ནས་རེ་དོགས་སྣ་ཚོགས་སྐྱེ་བ་དང་། དེ་ལ་བརྟེན་ནས་ཨ་འཐས་ཀྱི་འཛིན་པ་ཤུགས་དྲག་པོ་སྐྱེ་ཞིང་། དེས་ཕྱི་རོལ་ནས་གནོད་བྱེད་འབྱུང་བའི་གོ་སྐབས་ལྟ་བུ་འབྱེད་བཞིན་ཡོད། རང་གི་སེམས་རྒྱུད་ལ་དེ་ལྟ་བུའི་ཨ་འཐས་ཀྱི་འཛིན་ཞེན་ཤུགས་དྲག་པོ་མེད་པར་ཆོས་ཐམས་ཅད་སྒྱུ་མ་ལྟ་བུ་དང་རྨི་ལམ་ལྟ་བུར་སྒོམ་པ་དང་། དེ་བསྒོམས་པས་འབྱུང་བའི་གནོད་པ་ལྟ་བུ་མི་འབྱུང་བར་ཕན་པ་ཡིན། གལ་ཏེ་རྒྱལ་པོ་དང་བཙན། ལྷ་དང་ཀླུ་དང་གནོད་སྦྱིན་དང་དྲི་ཟ་སོགས་ཀྱི་གནོད་བྱེད་དང་བཅས་ན་དེ་དག་ཞི་བའི་ཐབས་ལེགས་ཤོས་སྙིང་རྗེ་བསྒོམ་རྒྱུ་དེ་ཡིན། འདིར་སྐབས་སུ་བབས་པ་བར་ཆད་ཀྱི་རིགས་ཡོད་ན་ལས་སྔགས་བརྗོད་དེ་བསང་ཆུ་གཏོར་བའི་སྒོ་ནས་སེལ་ཐབས་བྱེད་པ་ཡིན།

ཨོཾ་ཁདྒ་དྷྲྀཀ་ཧཱུཾ་ཕཊ། ཅེས་པའི་ལས་སྔགས་གང་འཚམ་བཟླས་མཚམས། དབང་བསྐུར་བའི་སྔོན་དུ་དབང་སྒྲུབ་བྱེད་དགོས་ཤིང་། ཐོག་མར་ལྷ་ཡི་རྣལ་འབྱོར་བསྒོམ་པ་ལ་གཞུང་ཕལ་མོ་ཆེར་བདག་མདུན་ངོ་བོ་གཅིག་པར་གསུངས་ལ། སྐབས་འདིའི་འཇིགས་བྱེད་ཀྱི་ཆོ་གར་བདག་མདུན་འཇུག་པ་ཡང་གཅིག་པའི་ཚུལ་དུའམ་ངོ་བོ་དབྱེར་མེད་དུ་བསྒོམ་པར་གསུངས་པ་ལྟར་བདག་མདུན་བསྐྱེད་པ་དང་། བུམ་པ་སྒྲུབ་པ། བླ་མ་རང་ཉིད་ཀྱིས་བདག་འཇུག་གཏོང་བ་དང་། སློབ་མའི་དོན་དུ་གསོལ་བ་འདེབས་པ་བཅས་ཟིན་ཏེ། སྐབས་སུ་བབས་པ་སློབ་མས་མཎྜལ་འབུལ་དགོས་པ་ཡིན་པས་ས་གཞི་སྤོས་བྱུགས་མའི་མཎྜལ་ཤོ་ལོ་ཀ་གཅིག་པོ་དེ་སྐད་བརྒྱབ་སྟེ་ཐོན་ཅིག །

ཆོས་རྣམ་དག་སྒྲུབ་པའི་ཁྱད་ཆོས་ཐུན་མིན་ལྡན་ཚུལ།

མཎྜལ་ཟིན་མཚམས། རྗེ་རིན་པོ་ཆེས་འཇིགས་བྱེད་བཅུ་གསུམ་མའི་སྒྲུབ་ཐབས་ཟ་མ་ཏོག་དང་། འཇིགས་བྱེད་དཔའ་གཅིག་གི་སྒྲུབ་ཐབས་བདུད་ལས་རྣམ་རྒྱལ་མཛད་ཅིང་། བདུད་ལས་རྣམ་རྒྱལ་གྱི་དབུར། སྐལ་ལྡན་ཐར་ལམ་སྒྲུབ་ལ་གཙོ་བོའི་གེགས། །སེམས་འཇོམས་རྨོངས་པ་ལུས་འཇོམས་གཤིན་རྗེ་སྟེ། །ཞེས་ཐར་ལམ་སྒྲུབ་པའི་འགལ་རྐྱེན་ལྟ་བུར་ལུས་འདི་རིང་དུ་མི་གནས་པར་ཚེ་ཐུང་བར་འགྱུར་བ་དང་། གལ་ཏེ་ཚེ་རིང་དུ་གནས་ཀྱང་ཆོས་རབ་ཏུ་རྣམ་འབྱེད་ཀྱི་ཤེས་རབ་མེད་པར་རིག་པ་སྐྱོ་པོའི་ངང་གནས་ཚེ་དེས་ཆོས་ཀྱི་བསམ་བློ་དེ་ཙམ་འཁོར་བར་མི་ནུས་པས། ཚེ་ཐུང་བ་དང་རྣམ་དཔྱོད་ཀྱི་རིག་པ་མེད་པ་གཉིས་སྐལ་ལྡན་ཐར་ལམ་སྒྲུབ་པ་རྣམས་ཀྱི་གེགས་ཡིན་པར་གསུངས། དེ་ལྟ་བུའི་ཐར་ལམ་སྒྲུབ་པའི་གེགས་གཉིས་པོ་སེལ་བ་ལ། རྨོངས་འཇོམས་ཤེས་རབ་སྩོལ་ལ་འཇམ་དཔལ་མཆོག །འཆི་བདག་འཇོམས་པའི་ཕུལ་བྱུང་འཇིགས་བྱེད་དོ། །ཞེས་རྨོངས་པ་སེལ་བྱེད་རྗེ་བཙུན་འཇམ་པའི་དབྱངས་ལྷག་པའི་ལྷར་བསྟེན་པས་ཤེས་རབ་འཕེལ་བར་འགྱུར་བ་དང་། རྗེ་བཙུན་འཇམ་པའི་དབྱངས་ཡེ་ཤེས་སེམས་དཔའི་ཚུལ་དུ་ཡོད་པའི་སྟེང་དམ་ཚིག་སེམས་དཔའ་རྡོ་རྗེ་འཇིགས་བྱེད་ཀྱི་སྐུའི་རྣམ་པར་ཤར་བ་དེས་འཆི་བདག་གཤིན་རྗེས་མཚོན་པའི་ཕྱི་ནང་གཞན་གསུམ་གྱི་གཤིན་རྗེའི་གཉེན་པོ་བྱས་ཏེ་ཚེ་རིང་དུ་གནས་པར་བྱེད་པ་ཡིན་ཞེས་གསུངས། དེས་ན་ཆོས་རྣམ་དག་ཅིག་སྒྲུབ་པ་ལ་སྔ་འགྱུར་རྙིང་མར་མཚོན་ནའང་སྒྲུབ་པ་བཀའ་བརྒྱད་ཀྱི་ནང་ཚན་གཤིན་རྗེ་གཤེད་གསུངས་ལ། འདིར་གསང་སྔགས་གསར་མར་མཚོན་ནའང་གཤེད་དམར་དང་དགྲ་ནག །བཅུ་གསུམ་མ། གདོང་དྲུག་སོགས་གཤིན་རྗེ་གཤེད་ཀྱི་རིགས་མང་དུ་གསུངས་པ་ལས། སྐབས་སུ་བབས་པའི་གཤིན་རྗེ་གཤེད་རྡོ་རྗེ་འཇིགས་བྱེད་འདིར་འཇམ་དཔལ་གྱི་སྐུ་དངོས་སུ་བསྒོམ་རྒྱུ་ཡོད་པ་ཁ་སང་ཞུས་པ་ལྟར་ཡིན་པས་དམིགས་བསལ་ཟབ་ཁྱད་ཡོད་པ་ཞིག་ཡིན། དེ་ལྟ་བུའི་རྡོ་རྗེ་འཇིགས་བྱེད་ཀྱི་དབང་ནོད་པ་ལ།

དབང་དོན་ལམ་གྱི་རིམ་པར་སྒྲིག་པ།

ཐོག་མར་དབང་ཚད་དང་ལྡན་པ་ཞིག་ནོད་པ་ལ། དབང་སྐུར་བ་པོ་རྡོ་རྗེ་སློབ་དཔོན་གྱི་མཚན་ཉིད་དང་། དབང་ནོད་པ་པོ་རྡོ་རྗེ་སློབ་མའི་མཚན་ཉིད། གང་དུ་དབང་བསྐུར་བའི་དཀྱིལ་འཁོར་གྱི་རྣམ་གཞག །དེར་གང་བསྐུར་བར་འགྱུར་བའི་དབང་གི་ངོ་བོ་དང་གྲངས། གོ་རིམ་བཅས་ལེགས་པར་ཤེས་པར་བྱེད་དགོས་ཤིང་། དེ་ནས་དབང་དོན་ལམ་གྱི་རིམ་པར་སྒྲིག་པ་ཞེས་དབང་ཞུས་པའི་རྗེས་སུ་དབང་གི་དོན་རྣམས་ཇི་ལྟར་ཉམས་སུ་ལེན་ལུགས་རྣམས་ཤེས་དགོས་པ་ཡིན། འདིར་དུས་ཁོམ་མེད་པས་ཞིབ་ཕྲ་ཞུ་མི་ནུས་ཀྱང་དབང་དོན་ལམ་གྱི་རིམ་པར་སྒྲིག་པ་ལྟ་བུར་མཚོན་ན་རྗེ་རིན་པོ་ཆེའི་སྔགས་རིམ་ཆེན་མོར། བུམ་དབང་གངྒཱའི་ཆུ་རྒྱུན་བསྐུར་བ་ཡིས། །ཐ་མལ་སྣང་ཞེན་ལུས་ཀྱི་དྲི་མ་བཀྲུས། །ཞེས་གསུངས་ཏེ། བུམ་དབང་དེ་བསྐྱེད་རིམ་སྨིན་བྱེད་ཡིན་ཅིང་། བསྐྱེད་རིམ་བསྒོམ་པ་ཐ་མལ་པའི་སྣང་ཞེན་སྡོམ་བྱེད་དུ་གསུངས། གསང་དབང་ཡེ་ཤེས་བདུད་རྩི་མྱངས་པ་ཡིས། །ངག་གནས་རླུང་གི་རྒྱུ་བ་སྔགས་སུ་འཆར། །
ཞེས་གསང་དབང་ཞུས་ཏེ་རྩ་རླུང་ཐིག་ལེར་བྱིན་གྱིས་བརླབས་ནས་གཙོ་བོ་ངག་དབེན་རྡོ་རྗེའི་བཟླས་པ་བསྐྱེད་ཐབས་དང་དེ་ལ་བརྟེན་ནས་སྒྱུ་ལུས་འགྲུབ་པའི་ཚུལ་གསུངས་ཤིང་། དེ་གསང་དབང་གི་ལམ་ཡིན་པར་བསྟན།

གསུམ་པ་ལྷན་སྐྱེས་དགའ་བའི་ལྕགས་ཀྱུ་ཡིས། །ཡིད་ཀྱི་སྐྱེས་བུ་དོན་དམ་དབྱིངས་སུ་དྲངས། །ཞེས་གསུངས་ཏེ། དབང་གསུམ་པ་ཤེར་དབང་གི་སྐབས་ཕྱག་རྒྱ་མར་བརྟེན་ནས་ཁམས་དབབ་ལྡོག་གི་བྱེད་པས་རགས་པ་གློ་བུར་བའི་རླུང་སེམས་ཐམས་ཅད་འཆི་རིམ་ཇི་ལྟ་བ་བཞིན་དུ་སྙིང་གའི་མི་ཤིགས་པའི་ཐིག་ལེར་ཐིམ་པར་བྱས་ཏེ་འོད་གསལ་མངོན་དུ་བྱེད་པ་དང་། འོད་གསལ་དེ་ཡང་སེམས་དབེན་གྱི་དཔེ་ཡི་འོད་གསལ་དང་མི་འདྲ་བར་སྟོང་ཉིད་མངོན་སུམ་དུ་རྟོགས་ཏེ་དེ་ལ་གཉིས་སྣང་ནུབ་པའི་མ་ཡི་འོད་གསལ་ལམ་རིམ་པ་བཞི་པའི་དོན་གྱི་འོད་གསལ་སྒྲུབ་པར་བྱེད་པར་གསུངས་ཤིང་། དེས་ཉོན་སྒྲིབ་སྤོང་བར་བྱེད་པ་ཡིན། ཁ་སང་བཤད་པ་ལྟར་མ་རིག་བག་ཆགས་ཀྱི་ས་ཞེས་པ་དེ་ཕ་རོལ་ཏུ་ཕྱིན་པའི་ཐེག་པའི་སྐབས་ནས་གསུངས་པས་རགས་པའི་བློ་ཡི་དབང་དུ་བྱས་པ་ཡིན། དེ་དང་སྔགས་བླ་མེད་ནས་གསུངས་པའི་ཤེས་སྒྲིབ་ཕྲ་མོའི་དབར་ཕྲན་བུའི་ཁྱད་པར་ཞིག་མེད་དམ་སྙམ།

བཞི་པ་ཟུང་འཇུག་དོན་ལ་ངོ་སྤྲད་པས། །མཐར་ཐུག་སྐྱེལ་སོའི་གནད་ལ་ཐེ་ཚོམ་བཅད། །ཅེས་གསུངས་ཏེ། དབང་བཞི་པ་ཚིག་དབང་གིས་སློབ་མི་སློབ་ཀྱི་ཟུང་འཇུག་ངོ་སྤྲོད་པར་བྱེད་ལ། ཐོག་མར་སློབ་པའི་ཟུང་འཇུག་མངོན་དུ་བྱས་ཏེ་དེ་ནས་དེའི་རྒྱུན་དེ་ག་སངས་རྒྱས་ཀྱི་ས་ཡི་མི་སློབ་པའི་ཟུང་འཇུག་ཏུ་འགྱུར་བ་ཡིན། དེ་ཡང་སློབ་པའི་ཟུང་འཇུག་གི་མཐའ་སློབ་པ་མཐའ་ཡི་དོན་གྱི་འོད་གསལ་མངོན་དུ་བྱས་ཏེ་དེས་ཤེས་སྒྲིབ་ཕྲ་མོའི་ཕྲ་མོའི་དངོས་ཀྱི་གཉེན་པོ་བྱས་ནས་དེ་སྤངས་པའི་སྐད་ཅིག་གཉིས་པ་ལ་མི་སློབ་པའི་ཟུང་འཇུག་མངོན་དུ་བྱེད་པ་དང་། དེ་མངོན་དུ་བྱས་ཏེ་ནམ་མཁའ་ཇི་སྲིད་ཀྱི་བར་འཕྲིན་ལས་རྒྱུན་མི་ཆད་དུ་འཇུག་པ་ཞེས་པ་དེ་གསུངས་པ་ཡིན། དེའི་མཇུག་ཏུ། དབང་བཞིའི་གནད་དོན་ཚུལ་བཞིན་ངེས་པ་ལས། །མཆོག་ཏུ་གྱུར་པའི་གདམས་པ་ཡོད་མིན་ཞེས། །རང་གི་རྟོགས་པ་གླུ་རུ་བླངས་པ་འདི། །བླ་མ་རྣམས་དང་འཇམ་པའི་དབྱངས་ལ་འབུལ། །ཞེས་གསུངས་པ་ལྟར། དབང་དོན་ལམ་གྱི་རིམ་པར་སྒྲིག་ཚུལ་སྙིང་པོ་དེ་འདྲ་ཞིག་ཡིན།

ཡོན་ཏན་གཞིར་གྱུར་མའི་འཕྲོ།

འདིའི་མཚམས་སུ་ཡོན་ཏན་གཞིར་གྱུར་མའི་འཁྲིད་འཕྲོ་དེ་འཆད་རྒྱུ་ཡིན།

དེ་ཚེ་དངོས་གྲུབ་རྣམ་གཉིས་འགྲུབ་པའི་གཞི། །

རྣམ་དག་དམ་ཚིག་སྡོམ་པར་གསུངས་པ་ལ། །

བཅོས་མ་མིན་པའི་ངེས་པ་རྙེད་གྱུར་ནས། །

སྲོག་དང་བསྡོས་ཏེ་བསྲུང་བར་བྱིན་གྱིས་རློབས། །

ཞེས་གསུངས་ཏེ། རྣལ་འབྱོར་བླ་མེད་ཀྱི་ལུགས་གཞིར་བཞག་སྟེ་བཤད་ན། དེའི་ལུགས་ཀྱི་དབང་བཞི་པོ་དེས་རང་རེའི་རྒྱུད་ཀྱི་གཞིའི་དབང་གཉུག་མ་ལྷན་ཅིག་སྐྱེས་པའི་འོད་གསལ་གྱི་སྟེང་དུ་སྐུ་གསུམ་འགྲུབ་བྱེད་ཀྱི་ནུས་པ་ཞིག་ཡོད་པ་དེ་ཉིད་སད་པར་བྱེད་པ་སྟེ། དཔེར་ན། ས་བོན་ལ་མཚོན་ན་ད་ལྟའི་བར་བསྐམས་ནས་གནས་པ་དེ་ཉིད་བཞའ༌རླན་དང་འཕྲད་པ་ལས་མྱུ་གུ་སྐྱེ་བའི་ནུས་ལྡན་དུ་བྱས་པ་ལྟར། སྐུ་གསུམ་འགྲུབ་བྱེད་ཀྱི་ནུས་པ་སད་པར་བྱེད་པ་ཡིན། དེ་ཡང་ས་བོན་དེ་ཉིད་ཆུའི་རླན་དང་བྲལ་བའི་ཚེ་བསྐམས་ནས་མྱུ་གུ་སྐྱེ་བའི་ནུས་པ་ཉམས་པར་འགྱུར་བས་ཆུའི་རླན་དང་འཕྲད་དེ་འབྲས་བུ་སྐྱེ་བའི་ནུས་ལྡན་དུ་གྱུར་པ་དེ་ཉིད་མུ་མཐུད་འཚར་ལོངས་དང་ཡར་རྒྱས་ཡོང་བར་བྱེད་དགོས་པ་ལྟར། སྐུ་གསུམ་འགྲུབ་བྱེད་ཀྱི་ནུས་པ་དེ་ཉིད་སད་པར་བྱེད་པ་ལ་ནུས་པ་དེ་ཉིད་ལེགས་པར་བསྲུང་དགོས་ཤིང་། དེ་ལ་འགལ་རྐྱེན་སྡོམ་པ་དང་མཐུན་རྐྱེན་སྒྲུབ་པའི་དོན་དུ་དམ་ཚིག་དང་སྡོམ་པ་ལེགས་པར་བསྲུང་དགོས་པ་ཡིན། གཤམ་དུ་འཐོན་པར་འགྱུར་བ་ལྟར་སྔགས་ཀྱི་སྡོམ་པ་གསུང་བའི་ཚེ་རྩ་ལྟུང་བཅུ་བཞི་དང་སྦོམ་པོ་བརྒྱད་ལ་སོགས་པ་གསུངས་ཡོད། དེ་ལྟ་བུའི་སྔགས་སྡོམ་ནོད་པ་ལ་བྱང་ཆུབ་སེམས་དཔའི་སྡོམ་པ་ནོད་དགོས་ཤིང་། དེ་ལ་རྩ་ལྟུང་བཅོ་བརྒྱད་དང་ཉེས་བྱས་ཞེ་དྲུག་ལེགས་པར་ཤེས་པར་བྱས་ཏེ་བསྲུང་དགོས་པ་ཡིན།

རྫོགས་རིམ་རྣལ་འབྱོར་བཞི།

དེ་ནས་རྒྱུད་སྡེའི་སྙིང་པོ་རིམ་གཉིས་ཀྱི། །

གནད་རྣམས་ཇི་བཞིན་རྟོགས་ནས་བརྩོན་པ་ཡིས། །

ཐུན་བཞིའི་རྣལ་འབྱོར་སྤྱོད་ལས་མི་གཡེལ་བར། །

དམ་པའི་གསུང་བཞིན་སྒྲུབ་པར་བྱིན་གྱིས་རློབས། །

ཞེས་གསུངས་ཏེ། ཁ་སང་དབང་སྒྱུར་ཐབས་ཀྱི་ཐེག་པའི་སྐོར་ཞུས་པ་ལྟར། སྔགས་བླ་མེད་ཀྱི་ཚེ་ཉོན་མོངས་ལམ་དུ་བྱེད་པའི་རྣམ་གཞག་གསུངས་ཤིང་། ཉོན་མོངས་ལམ་དུ་བྱེད་ཚུལ་ཡང་། ཨཱརྱ་དེ་ཝའི་སེམས་ཀྱི་སྒྲིབ་སྦྱོང་ལས། དུག་ཟོས་ན་གནོད་ཀྱང་དུག་སྦྱོང་བྱས་ན་དུག་གིས་ཕན་པའི་སྐབས་ཡོད་པར་གསུངས་ཏེ། དཔེར་ན། དངུལ་ཆུ་དུག་ཡིན་ཡང་དུག་སྐྱོན་སྦྱངས་པ་ལས་ལུས་ལ་ཕན་པར་འགྱུར་བ་ལྟར། ཉོན་མོངས་ཉིད་ལམ་དུ་བསྐྱེད་པ་མིན་ཡང་ཐབས་མཁས་ཀྱི་སྒོ་ནས་ཉོན་མོངས་དབང་དུ་སྒྱུར་ནུས་པ་ཞིག་བྱུང་ན་ཉོན་མོངས་ཀྱིས་ལམ་གྱི་རྟོགས་པ་བསྐྱེད་པ་ལ་ཕན་པར་འགྱུར་བར་གསུངས།

རྒྱུད་སྡེའི་སྙིང་པོ་ལ་ཐོག་མར་བསྐྱེད་རིམ་དང་། དེ་ནས་འཇིགས་བྱེད་ལ་མཚོན་ན་རྫོགས་རིམ་རྣལ་འབྱོར་བཞི་སྟེ། སྔགས་ཀྱི་རྣལ་འབྱོར་དང་། དམ་ཚིག་གི་རྣལ་འབྱོར། དབྱིབས་ཀྱི་རྣལ་འབྱོར། རྣམ་དག་ཡེ་ཤེས་ཀྱི་རྣལ་འབྱོར་བཅས་གསུངས། དེ་ནས་དབྱེར་མེད་ཟུང་འཇུག་གི་རྣལ་འབྱོར་ཞེས་པ་ཞིག་འཇོག་ཏུ་རུང་ཡང་དོན་གྱིས་དམ་ཚིག་གི་རྣལ་འབྱོར་འོད་གསལ་དང་། དབྱིབས་ཀྱི་རྣལ་འབྱོར་སྒྱུ་ལུས་གཉིས་པོ་ཟུང་དུ་འཇུག་པའི་ཟུང་འཇུག་དང་རིགས་མཐུན་པ་ཡིན་པས་རྣལ་འབྱོར་བཞི་གསུངས་པའི་ཚེ་ཟུར་དུ་མ་བགྲངས་པར་སྣང་། དེ་ལྟར་འཇིགས་བྱེད་ཀྱི་རྫོགས་རིམ་གོང་དུ་བཤད་པའི་རྣལ་འབྱོར་བཞི་པོ་དེ་ཡིན་ལ། དེ་ལྟ་བུའི་བསྐྱེད་རྫོགས་གཉིས་པོ་དེར་རྒྱུད་སྡེའི་སྙིང་པོ་རིམ་པ་གཉིས་ཞེས་གསུངས། འདིའི་སྐོར་མཇུག་ཏུ་འཇིགས་བྱེད་ཀྱི་སྨོན་ལམ་གྱི་སྒོ་ནས་ངོ་སྤྲོད་ཅིག་བྱེད་དགོས་སྙམ་དུ་དྲན་བྱུང་། ཁ་སེང་བཤད་ཟིན་པ་ལྟར་ཁྱེད་ཚོས་ཀྱང་སྨོན་ལམ་འདི་ཉིད་ཉིན་རེ་བཞིན་ཆག་མེད་དུ་འདོན་ཐུབ་པ་བྱས་ན་ལེགས་པོ་ཡོད།

ངོ་མཚཪ་ཆེ་བའི་གཞུང་དེ་དག་ལ་སློབ་གཉེར་བྱེད་དགོས།

དེ་ལྟར་ལམ་བཟང་སྟོན་པའི་བཤེས་གཉེན་དང༌། །

ཚུལ་བཞིན་སྒྲུབ་པའི་གྲོགས་རྣམས་ཞབས་བརྟན་ཅིང༌། །

ཕྱི་དང་ནང་གི་བར་དུ་གཅོད་པའི་ཚོགས། །

ཉེ་བར་ཞི་བར་བྱིན་གྱིས་བརླབ་ཏུ་གསོལ། །

ཞེས་གསུངས་ཏེ། འདིས་ཕྱི་ནང་གི་བར་ཆད་སེལ་བའི་སྨོན་ལམ་གསུངས། དེ་ནས།

སྐྱེ་བ་ཀུན་ཏུ་ཡང་དག་བླ་མ་དང༌། །

འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང༌། །

ས་དང་ལམ་གྱི་ཡོན་ཏན་རབ་རྫོགས་ནས། །

རྡོ་རྗེ་འཆང་གི་གོ་འཕང་མྱུར་ཐོབ་ཤོག །

ཅེས་རབ་ཚེ་འདི་ལ་རྫོགས་བྱང་མངོན་དུ་བྱེད་ནུས་པ་ཞིག་དང་། དེ་ལྟར་མ་ནུས་ཀྱང་ལམ་སྣེ་ཟིན་ནུས་པ་ཞིག་དང་། དེ་ཡང་མ་བྱུང་ན་ཚེ་རབས་ནས་ཚེ་རབས་སམ་སྐྱེ་བ་བརྒྱུད་དེ་རྒྱུད་ཇེ་བཟང་ཇེ་བཟང་དུ་ཕྱིན་པའི་སྒོ་ནས་རིམ་གྱིས་ས་ལམ་བགྲོད་དེ་རྣམ་མཁྱེན་རྒྱལ་བའི་གོ་འཕང་འཐོབ་པར་ཤོག་ཅེས་གསུངས་པ་ཡིན། གསང་སྔགས་བླ་མེད་ཀྱི་ལམ་གྱི་རྣམ་གཞག་ལ་གོ་བ་ལེགས་པར་རྙེད་པ་ལ་རྗེ་རིན་པོ་ཆེས་གསང་སྔགས་སྤྱིའི་རྣམ་གཞག་གསུངས་པའི་སྔགས་རིམ་ཆེན་མོ་དང་། བླ་མེད་ཀྱི་སྐོར་རྒྱས་པ་འགྲེལ་པ་བཞི་སྦྲགས། རྫོགས་རིམ་གྱི་ཉམས་ལེན་གྱི་གནད་བསྡུས་ཏེ་གསུངས་པ་རིམ་ལྔ་གསལ་སྒྲོན། དངོས་གཞི་ཇི་ལྟར་ཉམས་སུ་ལེན་ལུགས་སྟོན་པ་རིམ་ལྔ་གདན་རྫོགས་སོགས་ཀྱི་གཞུང་དེ་དག་མཇལ་དགོས་ལ། དེ་དག་མཇལ་བའི་ཚེ། ཨ་ཙི་འདི་ལྟ་བུའི་འགྲེལ་བཤད་གསལ་པོ་གསུངས་ཏེ་ཉམས་སུ་བླང་ཆོག་ཆོག་ཡོད་བཞིན་དུ་རང་རེས་ཉམས་སུ་མི་ལེན་པར་འདོན་པ་འདྲ་བཏོན། སྔགས་འདྲ་བགྲངས་ཏེ་སྡོད་པ་ཤིན་ཏུ་ཐབས་རྡུགས་དང་རྗེ་རིན་པོ་ཆེ་ལྟ་བུ་ཐུགས་ཁྲེལ་བའི་རྐྱེན་ཡིན་ལ། དེ་ནས་ཡར་དེད་ན་དཔལ་ལྡན་ཟླ་བ་གྲགས་པ་དང་། མགོན་པོ་ཀླུ་སྒྲུབ་ལ་སོགས་པ་རྣམས་ཀྱིས་བསམ་གྱིས་མི་ཁྱབ་པའི་ངོ་མཚར་ཅན་གྱི་གཞུང་མཛད་པ་དེ་དག་བེད་མེད་ལྟ་བུར་བཞག་ན་ཤིན་ཏུ་སེམས་སྐྱོ་དགོས་པ་ལྟ་བུ་ཞིག་ཡིན།

ཐུན་མོང་ལམ་སྦྱངས་སྣོད་དུ་གྱུར་པ་ན། །ཞེས་གསུངས་པ་ལྟར། ཐུན་མོང་ལམ་སྦྱངས་སྔོན་དུ་མ་སོང་བར་གཞུང་དེ་དག་ནས་བསྟན་པའི་སྔགས་བླ་མེད་ཀྱི་ལམ་ཐད་ཀར་ཉམས་སུ་ལེན་པ་ཡང་དཀའ་ལ། ཐུན་མོང་ལམ་སྦྱངས་མེད་པར་རྩ་རླུང་ལ་སོགས་པ་སྒོམ་པ་ཙམ་མུ་སྟེགས་པ་དང་ཡང་ཐུན་མོང་བ་ཡིན་པས་དམིགས་བསལ་ཁྱད་ཆོས་ཐོན་པ་མི་འོང་། དེས་ན་ཐུན་མོང་ལམ་སྦྱངས་ཞེས་གསུངས་པའི་གཙོ་བོ་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་གཉིས་ཡིན་ལ། དེ་གཉིས་ལ་བཅོས་མ་མིན་པའི་མྱོང་བ་ཐོན་པ་མ་བྱུང་ཡང་གང་འཚམ་མྱོང་བ་ཐོན་པ་ཞིག་དགོས་ཤིང་། དེ་ལྟ་བུ་གཞི་མར་བྱས་ཏེ་བསྐྱེད་རིམ་གྱི་རྣལ་འབྱོར་ལ་སློབ་པ་དང་། སེམས་རྩེ་གཅིག་པའི་ཏིང་ངེ་འཛིན་གྱི་ནུས་པ་གང་འཚམ་ཐོབ་པའི་མཚམས་སུ་རྩ་རླུང་ཐིག་ལེའི་རྣལ་འབྱོར་ལ་སློབ་པ་ཡིན།

རང་རེ་མང་དག་ལ་ཆོས་ལ་དད་པ་ཡོད་ཀྱང་ཆོས་བྱེད་ཅེས་པ་དད་པ་བྱེད་པ་ཙམ་དང་སྔགས་བགྲང་བ་ཙམ་ལས་ཐོས་བསམ་སློབ་གཉེར་བྱེད་པར་དོ་སྣང་དེ་ཙམ་མེད། སངས་རྒྱས་པའི་ཆོས་ཞེས་པ་ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་བརྟེན་ནས་བློར་འགྱུར་བ་བཏང་སྟེ་བྱེད་དགོས་པ་ཞིག་ཡིན་པས་ཐོས་བསམ་སློབ་གཉེར་བྱ་རྒྱུ་ཤིན་ཏུ་གལ་ཆེན་པོ་ཡིན། དགེ་འདུན་པ་རྣམས་ཀྱིས་ཐོས་བསམ་སློབ་གཉེར་བྱེད་དགོས་པ་སྨོས་ཅི། ཁྱིམ་པ་རྣམས་ཀྱིས་ཀྱང་ཐོས་བསམ་སློབ་གཉེར་བྱེད་རྒྱུར་དོ་སྣང་བྱེད་དགོས།

ངོས་ཀྱིས་དཀྱིལ་འཁོར་བསྒྲུབས་པ་ལྟར་འདིར་རྡོ་རྗེ་འཇིགས་བྱེད་ཀྱི་རྟེན་དང་བརྟེན་པའི་དཀྱིལ་འཁོར་ཆ་ཚང་བ་ཞིག་གསལ་བའི་ཤར་སྒོའི་འགག་དེར་ཁྱེད་རྣམས་ཡོད་པར་མོས་ཏེ། དཀྱིལ་འཁོར་གྱི་གཙོ་བོར་དབང་བསྩལ་དུ་གསོལ་ཞེས་གསོལ་བ་འདེབས་པ་དང་། དེའི་སྔོན་འགྲོར་སྐྱབས་འགྲོ་དང་བྱང་སྡོམ། སྔགས་སྡོམ་བཅས་གནང་དུ་གསོལ་ཞེས་གསོལ་བ་འདེབས་པ་ཡིན་པས་འདིའི་རྗེས་ཟློས་བྱོས་ཤིག །

སོག་ཡུལ་དུ་གནམ་གྲང་མོ་ཡིན་པས་འདིར་ཚ་གདུག་གི་དཀའ་ངལ་འདུག་གམ། ངོས་ཚ་གདུག་འཚིག་བཞིན་འདུག །ཅུང་ཟད་གྲང་དུ་གཏོང་ཐབས་མེད་དམ། མཁན་ཟུར་ཁོང་དཱ་གོ་ཙེ་ཆེན་པོ་ཞིག་གྱོན་ཏེ་ཚ་གདུག་ཆེན་པོ་མེད་དམ་བསམ་གྱི་འདུག །ཚ་གདུག་འཚིག་ན་དེས་གཅིན་པ་མི་འབྱུང་བར་ཕན་གྱི་ཡོད། གསུངས་ཏེ་བཞད།

རོ་ལངས་མ་དང་ལྷན་ཅིག་སྦྱོར། །དགའ་ཆེན་ཁྱོད་བདག་སྟོན་པ་སྟེ། །ཞེས་པ་ནས། ཐར་པ་ཆེན་པོའི་གྲོང་མཆོག་ཏུ། །མགོན་པོས་བདག་ནི་གཞུག་ཏུ་གསོལ། །ཞེས་པའི་བར་ལན་གསུམ་རྗེས་ཟློས་ཟིན་མཚམས།

ཐ་མལ་པའི་སྣང་ཞེན་སེལ་ཚུལ།

དབང་ནོད་པའི་སྐབས་ནས་བཟུང་ཐ་མལ་པའི་སྣང་ཞེན་བསལ་ཏེ། ལྷ་ཡི་སྣང་ཞེན་གྱི་སྒོ་ནས་དབང་བསྐུར་བ་དང་སློབ་མས་དབང་ནོད་པར་བྱེད་དགོས་ཤིང་། ཐ་མལ་པའི་སྣང་ཞེན་ཞེས་པ་གང་ཡིན་སྙམ་ན། རང་རེར་ཤ་རུས་གདོས་བཅས་ཀྱི་ཕུང་པོ་ཞིག་ཡོད་པ་ལྟར་བློ་ངོར་ཡང་དེ་ལྟར་འཆར་བཞིན་ཡོད་ལ། ཕུང་པོ་དེ་ལ་བརྟེན་ནས་བཏགས་པའི་ཐ་མལ་པའི་ང་ཞིག་ཡོད་པ་ལྟར་ངའོ་སྙམ་དུ་བློར་འཆར་གྱི་ཡོད། དེ་ལྟར་རྒྱུན་དུ་ཐ་མལ་པའི་ཕུང་པོ་དང་ཐ་མལ་པའི་ང་གཉིས་བློར་འཆར་བཞིན་པ་ལྟར་དེ་གཉིས་ཡོད་ཀྱང་། ད་ལྟའི་ཐ་མལ་པའི་ཕུང་ཁམས་སྐྱེ་མཆེད་ཀྱི་ཆོས་འདི་དག་མ་འོངས་པར་སློབ་པའི་ཟུང་འཇུག་གི་ངོ་བོར་འགྲོ་བ་མེད་ལ། དེ་མེད་པས་སངས་རྒྱས་ཀྱི་སར་འགྲོ་བ་མེད། སངས་རྒྱས་ཀྱི་སར་འགྲོ་བའི་ཕུང་པོ་དང་ང་ནི་གཉུག་མ་ལྷན་ཅིག་སྐྱེས་པའི་འོད་གསལ་དང་དེའི་བཞོན་པར་གྱུར་པའི་རླུང་སྟེ། ཤིན་ཏུ་ཕྲ་བའི་རླུང་སེམས་དང་དེ་ལ་བརྟེན་ནས་བཏགས་པའི་ང་དེ་ཡིན་པ་ལས། ད་ལྟའི་རང་རེའི་ཤ་རུས་གདོས་བཅས་ཀྱི་ཕུང་པོ་འདི་དང་དེ་ལ་བརྟེན་ནས་བཏགས་པའི་རགས་པའི་ང་དེ་མིན།

དེས་ན་ང་ལ་རགས་པའི་ང་དང་ཤིན་ཏུ་ཕྲ་བའི་ང་སྟེ་ཕྲ་རགས་གཉིས་སུ་དབྱེར་ཡོད་པ་ལས། འབྱུང་འགྱུར་སངས་རྒྱས་ཀྱི་སར་འགྲོ་བའི་ང་དང་དེ་གང་དུ་གདགས་པའི་གཞི་ཤིན་ཏུ་ཕྲ་བའི་རླུང་སེམས་གཉིས་རྩལ་འདོན་གྱིས་ཉམས་ལེན་བྱེད་དགོས་པ་ཡིན་པས། རགས་པ་གློ་བུར་བའི་ཕུང་ཁམས་སྐྱེ་མཆེད་དང་དེ་ལ་བརྟེན་ནས་བཏགས་པའི་ང་དེ་ཡིད་ངོ་ནས་བསལ་ཏེ་སྟོང་ཉིད་ཀྱི་དོན་བསྒོམ་དགོས་པ་ཡིན། སྟོང་ཉིད་སྒོམ་པ་པོ་དེ་ཉིད་སྔགས་བླ་མེད་ཀྱི་ཉམས་ལེན་གང་འཚམ་ལྡན་པ་ཞིག་ཡིན་ན་སྟོང་ཉིད་ལ་དམིགས་པའི་ཚེ་རགས་པ་གློ་བུར་བའི་རླུང་སེམས་རྣམས་རིམ་པས་འགག་པ་ཞིག་འོང་ལ། བླ་མེད་ཀྱི་ལུགས་ཀྱི་ལྷ་སྒོམ་པའི་ཚེ་རགས་པ་གློ་བུར་བའི་རླུང་སེམས་རྣམས་འགགས་ཏེ་གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་བྱས་པའི་མོས་པ་བྱེད་དགོས་ཤིང་། དེ་ལྟ་བུའི་སྟོང་ཉིད་ངེས་པའི་གཉུག་མ་ལྷན་ཅིག་སྐྱེས་པའི་འོད་གསལ་དེ་ཉིད་ལྷ་སྐུའི་རྣམ་པར་ཤར་བར་མོས་དགོས་པ་ཡིན།

མགོན་པོ་ཀླུ་སྒྲུབ་ཀྱིས། སྐྱེས་བུ་ས་མིན་ཆུ་མ་ཡིན། །མེ་མིན་རླུང་མིན་ནམ་མཁའ་མིན། །ཞེས་རང་རེའི་ལུས་འདི་སྲ་ཞིང་འཐས་པའམ་མཁྲེགས་པོའི་རང་བཞིན་གྱི་ས་དང་། རླན་ཞིང་གཤེར་བའི་ཆུ་དང་། དྲོད་ཀྱི་རང་བཞིན་གྱི་མེ་དང་། ཡང་ཞིང་གཡོ་བའི་རླུང་སྟེ་དེ་དག་ཐམས་ཅད་ཀྱི་རང་བཞིན་ལ་ང་ཞེས་པ་གྲུབ་མིན་བཙལ་ན་རྙེད་དུ་མེད། དེ་བཞིན་དུ་རྣམ་པར་ཤེས་པ་དེ་ང་ཡིན་ནམ་ཞེ་ན། དེ་ལ་ཡང་ཁ་སང་ཕན་ཆད་ཀྱི་རྣམ་པར་ཤེས་པ་ནི་འགགས་ཟིན་ཅིང་། སང་ཉིན་ཕན་ཆད་ཀྱི་རྣམ་པར་ཤེས་པ་ནི་འབྱུང་རྒྱུ་ཡིན་པས་ད་ལྟའི་རྣམ་པར་ཤེས་པའི་སྟེང་ནས་ང་གྲུབ་མིན་བཙལ་དགོས་ལ། དེ་ཡང་ཆ་བཅས་ཡིན་པས་ཞིབ་ཏུ་དཔྱད་དེ་བཙལ་ན་སྐད་ཅིག་སྔ་མ་འདས་ཟིན་པ་དང་། སྐད་ཅིག་ཕྱི་མ་འབྱུང་རྒྱུ་ཡིན་ལ། ད་ལྟ་བའི་རྣམ་པར་ཤེས་པ་དེ་ཡང་ཕྱེད་འདས་ཤིང་ཕྱེད་འབྱུང་རྒྱུ་ཡིན་པས་བཙལ་ན་རྙེད་དུ་མེད། དེ་ལྟར་ལེགས་པར་དཔྱད་ན་གང་ཟག་གང་དུ་གདགས་པའི་གཞི་ཤེས་པ་དེ་ཉིད་རྙེད་དུ་མེད་པས་དེ་ངའི་མཚན་གཞིར་གཞག་ཏུ་མི་རུང་བའི་ཕྱིར། རྣམ་ཤེས་མ་ཡིན་ཞེས་གསུངས།

ནམ་མཁའ་མིན་གསུངས་པའི་ནམ་མཁའ་ནི་ལུས་ཀྱི་ནང་གི་སྦུབ་སྟོང་དུ་གྱུར་པའི་བུ་ག་ནམ་མཁར་འཇོག །དེས་ན་ཀུན་མིན་ན་ཞེས་ས་ཆུ་མེ་རླུང་སོགས་ང་མིན་པར་མ་ཟད་དེ་དག་ཚོགས་པའི་ཚོགས་པ་ཡང་ང་མིན་ན་དེ་ལས་གཞན་དུ་སྟེ་གཟུགས་ཕུང་ལ་སོགས་པ་ལས་གཞན་ཕྱི་རོལ་ཏུ་ང་གཞག་ཏུ་མེད་པར་གསུངས་པ་ལྟར་བཙལ་ན་རྙེད་དུ་མེད། རྒྱུན་དུ་རང་རེའི་རྒྱུད་ལ་ངའོ་སྙམ་དུ་འཆར་བའི་བློ་དེ་དང་བློ་དེའི་དམིགས་པར་གྱུར་པའི་ང་གཉིས་པོ་འདྲེས་ནས་གནས་པ་ལྟ་བུར་འཆར་བཞིན་ཡོད་ཀྱང་། ངའོ་སྙམ་པའི་བློ་དེའི་དམིགས་པར་གྱུར་པའི་ང་དེ་ཇི་འདྲ་ཡོད་ཞིབ་ཏུ་དཔྱད་དེ་བཙལ་ན་གཏན་ནས་རྙེད་དུ་མེད།

རྒྱུན་དུ་རང་རེས་ངའོ་སྙམ་དུ་ཤིན་ཏུ་རྩ་ཆེ་བར་བརྩི་བའི་ང་དེ་ལིང་ལིང་དུ་གྲུབ་པ་ལྟ་བུར་བློར་འཆར་གྱི་ཡོད་ཀྱང་། བཙལ་བའི་ཚེ་ན་དེ་ལྟར་གྲུབ་པའི་ང་མི་འདུག་སྙམ་དུ་བློར་འཆར་གྱི་འདུག་གམ། ཁྱེད་ཚོས་འདིར་ཏཱ་ལའི་པཀྵི་ཡོད་པར་མཐོང་བཞིན་ཡོད་ཀྱང་དངོས་སུ་མཐོང་རྒྱུ་དེ་ཏཱ་ལའི་པཀྵིའི་གཟུགས་ཀྱི་ཕུང་པོ་དེ་ཡིན། ཏཱ་ལའི་པཀྵིའི་གཟུགས་ཀྱི་ཕུང་པོ་མཐོང་བ་ལ་བརྟེན་ནས་ཏཱ་ལའི་པཀྵི་མཐོང་ཞེས་བརྗོད། ལུས་ཀྱི་ཕུང་པོ་དེ་ཏཱ་ལའི་པཀྵིའི་ལུས་ཡིན་ཅིང་། དེ་བཞིན་དུ་ངོས་ཀྱིས་ཆོས་འཆད་པའི་ཚེ་ཁྱེད་ཚོས་ཏཱ་ལའི་པཀྵིའི་ངག་གི་སྒྲ་ཐོས་བཞིན་ཡོད་པ་ཏཱ་ལའི་པཀྵིའི་ངག་ཡིན་པ་ལས་ཏཱ་ལའི་པཀྵི་དངོས་མིན། ཏཱ་ལའི་པཀྵིའི་སེམས་དེ་ཡང་གོང་དུ་བཤད་པ་ལྟར་སྐད་ཅིག་སྔ་ཕྱིའི་ཆ་ཕྱེ་བའི་ཚེ་རྙེད་རྒྱུ་གཏན་ནས་མེད། ཏཱ་ལའི་པཀྵིའི་སད་དུས་ཀྱི་ཤེས་པ་དང་རྨི་ལམ་གྱི་གནས་སྐབས་ཀྱི་ཤེས་པ་གང་གི་སྟེང་ནས་ཏཱ་ལའི་པཀྵི་འཇོག་མིན་དཔྱད་ན། གལ་ཏེ་སད་དུས་ཀྱི་ཤེས་པ་དེ་ཏཱ་ལའི་པཀྵིའི་ང་ཡིན་པར་བཞག་ན་རྨི་ལམ་གྱི་གནས་སྐབས་སུ་སད་དུས་ཀྱི་ཤེས་པ་འགགས་ཟིན་ནས་མེད་པས་སྐབས་དེར་ཏཱ་ལའི་པཀྵི་མེད་དགོས་པ་ཡིན་མོད། རྨི་ལམ་གྱི་གནས་སྐབས་སུ་ཏཱ་ལའི་པཀྵི་ཡོད་ཅིང་དེ་གཉིད་ཁུགས་ཏེ་གནས་པར་རྗོད་ཀྱི་ཡོད། ཡང་གཉིད་དུས་ཀྱི་ཤེས་པའི་སྟེང་ནས་ཏཱ་ལའི་པཀྵི་བཞག་ན་གཉིད་དུས་ཀྱི་ཤེས་པ་སད་དུས་སུ་འགགས་ཟིན་ནས་མེད་པས་སྐབས་དེར་ཏཱ་ལའི་པཀྵི་མེད་པར་ཐལ་བ་སོགས་ཞིབ་ཏུ་བསམས་ཏེ་དཔྱད་ན། ཁྱེད་ཚོས་ཡ་གིར་ཏཱ་ལའི་པཀྵི་འདུག་སྙམ་དུ་མཐོང་བའི་ཏཱ་ལའི་པཀྵི་དེ་འདི་ཡིན་ཞེས་མཛུབ་མོ་བཙུགས་ནས་རྙེད་རྒྱུ་གཏན་ནས་མེད།

རང་རེས་དེ་བཞིན་གཤེགས་པར་སངས་རྒྱས་བཅོམ་ལྡན་འདས་ཞེས་སྐྱབས་དང་མགོན་དང་དཔུང་གཉེན་དམ་པ། མཁྱེན་བརྩེ་མཐར་ཐུག་པར་བལྟས་ཏེ་དད་པ་ཤིན་ཏུ་ཆེན་པོ་བྱེད་ཀྱི་ཡོད་མོད། དད་པ་བྱ་ཡུལ་གྱི་དེ་བཞིན་གཤེགས་པའི་ཟག་མེད་ཀྱི་ཕུང་པོ་དེ་དེ་བཞིན་གཤེགས་པ་མིན་ལ། དེ་བཞིན་གཤེགས་པའི་ཕུང་པོ་ལས་གཞན་དུ་ཡང་དེ་བཞིན་གཤེགས་པ་མེད་ཅིང་། དེ་གཉིས་ཕན་ཚུན་བརྟེན་པ་ཡང་མིན་ལ། དེ་བཞིན་གཤེགས་པ་ལ་དེ་བཞིན་གཤེགས་པའི་ཕུང་པོ་ལྡན་པ་ཡང་མིན་པར་གསུངས་ཏེ། མགོན་པོ་ཀླུ་སྒྲུབ་ཀྱི་རྩ་ཤེའི་རབ་བྱེད་ཉེར་གཉིས་པ་དེ་བཞིན་གཤེགས་པ་བརྟག་པ་ལས། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །དེ་བཞིན་གཤེགས་པ་ཕུང་ལྡན་མིན། །དེ་བཞིན་གཤེགས་པ་གང་ཞིག་ཡིན། །ཞེས་གསུངས། དེ་ལྟར་དད་པ་བྱ་ཡུལ་གྱི་དེ་བཞིན་གཤེགས་པ་དེ་བཙལ་ན་རྙེད་དུ་མེད་པ་ལྟར། ཕུང་མིན་ཕུང་པོ་ལས་གཞན་མིན། །དེ་ལ་དེ་མེད་དེར་དེ་མེད། །བདག་ཅེས་བྱ་བ་ཕུང་ལྡན་མིན། །བདག་ཅེས་བྱ་བ་གང་ཞིག་ཡིན། །ཞེས་རང་རེར་ཚུར་སྦྱར་ཏེ་བསམས་ན་རྒྱུན་དུ་རང་རེས་ཤིན་ཏུ་རྩ་ཆེན་པོར་བརྩི་བའི་ང་ཞེས་པ་དེ་ཡང་བཙལ་ན་རྙེད་རྒྱུ་མེད་པར་བློར་འཆར་རྒྱུ་ཡོད།

འོ་ན་དེ་ལྟ་བུའི་བདག་དེ་མེད་དམ་ཞེ་ན། དབུ་མ་རིན་ཆེན་ཕྲེང་བ་ལས། སྐྱེས་བུ་ཁམས་དྲུག་འདུས་པའི་ཕྱིར། །ཞེས་བདག་དེ་མེད་པ་མིན་པར་སྐྱེས་བུའམ་གང་ཟག་ཅེས་པ་ས། ཆུ། མེ། རླུང་། ནམ་མཁའ། རྣམ་ཤེས་ཏེ་ཁམས་དྲུག་འདུས་པ་ལ་བརྟེན་ནས་བཏགས་པར་གསུངས། དེང་རབས་ཚད་རྡུལ་དངོས་ཁམས་རིག་པས་ཀྱང་ཕྱི་དངོས་པོའི་ཆོས་རྣམས་རྡུལ་ཕྲ་རབ་ཀྱི་བར་དཔྱད་ན་མཐར་གཏན་ནས་མཛུབ་མོ་འཛུགས་ས་མེད་པའི་རྣམ་གཞག་ཅིག་འཆད་བཞིན་པ་ལྟར། སངས་རྒྱས་བཅོམ་ལྡན་འདས་ཀྱིས་ལོ་ཉིས་སྟོང་ལྔ་བརྒྱའི་གོང་ནས་ཆོས་རྣམས་བཙལ་ན་ཡུལ་གྱི་ངོས་ནས་རྙེད་རྒྱུ་གཏན་ནས་མེད་པ་དང་། བཙལ་ནས་རྙེད་རྒྱུ་མེད་པ་ཙམ་གྱིས་མེད་པ་ཡིན་པར་འགྲུབ་མི་ནུས་པ་དང་། ཡུལ་གྱི་ངོས་ནས་གྲུབ་པ་མ་རྙེད་པས་ངོ་བོ་ཉིད་ཀྱིས་མ་གྲུབ་པར་གསུངས། འོ་ན་ཆོས་རྣམས་ཡོད་ཀྱང་ངོ་བོ་ཉིད་ཀྱིས་གྲུབ་པ་མིན་ན་དེའི་ཡོད་ཚུལ་ཇི་ལྟར་ཡིན་ཞེ་ན། ཁམས་དྲུག་འདུས་པ་ལ་བརྟེན་ནས་བཏགས་པའམ་ཆ་ཤས་འདུས་པ་ལ་བརྟེན་ནས་བཏགས་པའི་ཚུལ་དུ་ཡོད་པར་གསུངས། དེ་ཡང་མཐར་གཏུགས་ན་ཡུལ་གྱི་ངོས་ནས་མ་གྲུབ་པར་ཐ་སྙད་བཏགས་པའི་སྒོ་ནས་ཡོད་པ་ཙམ་ཞིག་ཏུ་གསུངས།

འོ་ན་དེ་ལྟར་གསུངས་པས་གང་ལ་ཕན་པ་ཡིན་ཞེ་ན། རང་རེས་ང་ཞེས་པ་ཤིན་ཏུ་རྩ་ཆེན་པོར་བརྩི་ཡུལ་ཞིག་ཡོད་པ་བློའི་ཞེ་ཕུགས་སུ་བཞག་སྟེ། དེ་ལ་བརྟེན་ནས་དགྲ་དང་གཉེན་གྱི་ཕྱོགས་རིས་སུ་བཅད་ནས་ཆགས་སྡང་ལ་སོགས་པའི་ཉོན་མོངས་རྣམས་སྐྱེ་བཞིན་ཡོད་སྟབས། ཆགས་སྡང་ལ་སོགས་པའི་ཉོན་མོངས་པ་རྣམས་གཞི་རྩ་ང་ཞེས་ཚུགས་ཐུབ་ཏུ་གྲུབ་པར་སྣང་ཞིང་སྣང་བ་ལྟར་བཟུང་བ་ལ་བརྟེན་ནས་འབྱུང་བ་ཡིན་པས། ང་དེ་དེ་ལྟར་མ་གྲུབ་པར་མཐོང་བའི་ཚེ་ཆགས་སྡང་ལ་སོགས་པའི་ཉོན་མོངས་པ་རྣམས་ཀྱི་རྒྱབ་རྟེན་བཅོལ་ས་ལྟ་བུ་མེད་པར་འགྱུར་བས་ཆགས་སྡང་ལ་སོགས་པ་རྣམས་མི་འབྱུང་བ་ཡིན།

འོ་ན་དད་པ་དང་སྙིང་རྗེ་ལ་སོགས་པའི་བློ་རྣམས་ཇི་ལྟར་སྐྱེ་བ་ཡིན་ཞེ་ན། དེ་དག་སྐྱེ་བ་བདེན་འཛིན་ལ་མི་ལྟོས་པས་དེ་དག་བདེན་འཛིན་ལ་བརྟེན་ནས་འབྱུང་བ་མིན། ཆགས་སྡང་ལ་སོགས་པ་རྣམས་བདེན་འཛིན་ལ་ལྟོས་ཤིང་བདེན་འཛིན་ལ་བརྟེན་ནས་འབྱུང་བར་དབུ་མ་བཞི་བརྒྱ་པའི་ནང་ཤིན་ཏུ་གསལ་བར་གསུངས་ཤིང་། མགོན་པོ་ཀླུ་སྒྲུབ་ཀྱི་རྩ་བ་ཤེས་རབ་ལས་ཀྱང་། ལས་དང་ཉོན་མོངས་ཟད་པས་ཐར། །ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་ལས་སྤྲོས་པ་ནི། །སྟོང་པ་ཉིད་ཀྱིས་འགག་པར་འགྱུར། །ཞེས་གསུངས་པ་ལྟར་ཡིན། དེ་ལྟར་ལེགས་པར་བསམས་ན་ཆོས་རྣམས་མིང་བརྡས་བཞག་ཙམ་ལས་གཞན་གྱི་གྲུབ་ལུགས་མེད་པ་འོས་མེད་ཀྱི་རིགས་པས་འགྲུབ་འོང་བ་ཡིན། ཆགས་སྡང་ལ་སོགས་པའི་བློ་རྣམས་གང་ལ་དམིགས་ནས་ཆགས་སྡང་སྐྱེ་བའི་ཡུལ་དེ་མིང་བརྡས་བཞག་ཙམ་མིན་པར་དོན་གྱི་ངོས་ནས་རང་མཚན་པར་གྲུབ་པ་ལྟ་བུར་བཟུང་བ་ལས་སྐྱེ་བཞིན་ཡོད་པས། ཆོས་རྣམས་མིང་བརྡས་བཞག་ཙམ་དུ་མཐོང་བའི་ཚེ་ཆགས་སྡང་སྐྱེ་བའི་གཞི་མེད་པར་འགྱུར་བ་ཡིན།

གྲང་དུ་གཏོང་ཐབས་མེད་ན་སྒོ་ཕྱེ་སྟེ་རླུང་བུ་རྒྱུ་ས་ཞིག་བྱུང་ན་ཅུང་ཟད་ཕན་པ་མེད་དམ། གསུངས་ཏེ་བཞད། ཤར་ཕྱོགས་ཀྱི་སྒོ་དེ་འབྱེད་ཐབས་མི་འདུག་གམ། ཚ་གདུག་ཤུགས་ཆེ་བྱུང་ན་དབང་བྱིན་རླབས་ཆེན་པོ་ཡིན་ཡང་མགྱོགས་ཙམ་ཚར་ན་སྙམ་དུ་དྲན་སྲིད། གསུངས་ཏེ་བཞད།

མདོར་ན། ང་དེ་བརྟེན་ནས་བཏགས་ཙམ་དུ་གྲུབ་པ་ཡིན་ཡང་རང་རེར་བརྟེན་ནས་བཏགས་ཙམ་དུ་མི་འཆར་བར་དོན་གྱི་ངོས་ནས་གྲུབ་པ་ལྟ་བུར་འཆར་བ་ཡིན་ལ། དེ་ལྟར་ཤར་བ་ལྟར་གྲུབ་པ་གཏན་ནས་མེད་སྙམ་དུ་ཡུད་ཙམ་སྒོམས་ཤིག །ང་དེ་རྒྱུན་དུ་རང་རེའི་བློར་འཆར་བ་ལྟ་བུ་ཞིག་ཏུ་མ་གྲུབ་པས་དེ་ལྟར་གྲུབ་པ་མེད་སྙམ་པའི་བློ་དེ་ཉིད་ལྷ་ཡི་རྣམ་པར་ཤར་བའི་མོས་པ་བྱོས་ཤིག །དེ་ལྟར་ཡིད་ངོར་ལྷ་ཡི་རྣམ་པ་གསལ་འདེབས་པའི་ཚེ་རང་ཉིད་སྐྱེས་པ་དང་བུད་མེད་གང་ཡིན་ལ་ཁྱད་པར་མེད། རང་གི་སེམས་ངོར་ཐ་མལ་པའི་ལུས་འདི་མི་དམིགས་པར་སྦྱངས་ཏེ་རང་བཞིན་སྟོང་པ་ཉིད་ངེས་པའི་བློ་དེ་ཉིད་སྐབས་འདིར་བསྒོམ་བྱའི་ལྷ་གཏི་མུག་གཤིན་རྗེ་གཤེད་ཀྱི་རྣམ་པར་ཤར་བར་མོས་དགོས་པ་ཡིན། དེ་ལྟར་སློབ་མ་རྣམས་གཏི་མུག་གཤིན་རྗེ་གཤེད་དཀར་པོ་དཀར་སྔོ་དམར་བའི་ཞལ་གསུམ་ཕྱག་དྲུག་གི་དང་པོ་གཉིས་ཀྱིས་གྲི་གུག་དང་ཐོད་པ་ཐུགས་ཀར་འཛིན་ཞིང་། ལྷག་མ་གཡས་གཉིས་འཁོར་ལོ་དང་རལ་གྲི། གཡོན་གཉིས་ནོར་བུ་དང་པདྨ་འཛིན་པར་གྱུར། ཅེས་གསུངས་པ་ལྟར། འཇིགས་བྱེད་ལྷ་བཅུ་གསུམ་ཡོད་པ་ལས་ཤར་གྱི་གཟུགས་ཕུང་རྣམ་དག་གཏི་མུག་གཤིན་རྗེ་གཤེད་དུ་བསྐྱེད་པར་མོས་ཏེ་སྒོམས་ཤིག །ཨཱཿཁཾ་བཱི་ར་ཧཱུཾ།

མཇུག་ཏུ་དཀྱིལ་འཁོར་གྱི་ལྷ་མཇལ་བའི་ཚེ་དེ་དག་ལ་འབུལ་བའི་དོན་དུ་མེ་ཏོག་གི་ཕྲེང་བ་རེ་སྦྱིན་བྱུང་སྙམ་དུ་མོས་ཤིག །ཨོཾ་ཙཀྵུ་བནྡྷ་ཝཱ་ར་མ་ནཱ་ཡ་ཧཱུྃ། ཨོཾ་ཁདྒ་དྷྲྀཀ་ཧཱུཾ་ཕཊ། དེ་ནས་མིག་དར་ཆིངས་ཤིག །

བྱང་ཆུབ་སེམས་དཔའི་སྡོམ་པ་གཟུང་བ།

དེ་ནས་བྱང་ཆུབ་སེམས་དཔའི་སྡོམ་པ་གཟུང་བ་ནི། གོང་དུ་ཞུས་པ་ལྟར་ཐེག་ཆེན་གྱི་མདོ་སྡེའི་གཞུང་ནས་བྱང་ཆུབ་སེམས་དཔའི་སྡོམ་པ་གཟུང་བ་གསུངས་ཤིང་། སོ་ཐར་གྱི་སྡོམ་པའི་སྐབས་གཞན་ལ་གནོད་པའམ་ལུས་ངག་གི་ཉེས་སྤྱོད་སྡོམ་པ་གཙོ་བོ་དང་། བྱང་ཆུབ་སེམས་དཔའི་སྡོམ་པའི་སྐབས་རང་གཅིག་པུའི་དོན་སེམས་པའི་རང་དོན་ཡིད་བྱེད་ཀྱི་བློ་བསྡམས་ཏེ་གཞན་ལ་ཕན་བདེ་སྒྲུབ་པའི་བསམ་པ་བསྐྱེད་པ་གཙོ་བོ་དང་། སྔགས་ཀྱི་སྡོམ་པའི་སྐབས་གཙོ་བོ་ཐ་མལ་པའི་སྣང་ཞེན་སྡོམ་པར་བྱེད་པ་སྟེ། སྔགས་དང་བྱང་སེམས་ཀྱི་སྡོམ་པའི་སྐབས་ཡིད་ཀྱི་ཉེས་པ་སྡོམ་པ་གཙོ་བོར་གསུངས།

སྐབས་འདིར་བྱང་ཆུབ་སེམས་དཔའི་སྡོམ་པ་གཟུང་བ་ལ་དཀྱིལ་འཁོར་གྱི་ལྷ་ཚོགས་རྣམས་ཀྱི་སྟེང་། ཁ་སང་ཞུས་པ་ལྟར་སངས་རྒྱས་བཅོམ་ལྡན་འདས་དང་འཕགས་ཡུལ་གྱི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་རྣམས། བོད་གངས་ཅན་གྱི་ལྗོངས་དང་ཆེན་པོ་ཧོར་གྱི་ཡུལ་གྲུའི་སྔོན་གྱི་སྐྱེས་བུ་དམ་པ་རྣམས་ཡོད་སྙམ་དུ་མོས་རྒྱུ་དང་། དེ་བཞིན་དུ་འདིར་ཀོ་རི་ཡ་དང་རྒྱ་ནག་གི་དད་ལྡན་པ་འགའ་ཞིག་ཀྱང་ཡོད་པ་དེ་དག་གིས་རང་རང་གི་ཡུལ་གྲུར་བྱོན་པའི་སྔོན་གྱི་བསྟན་འཛིན་གྱི་སྐྱེས་བུ་དམ་པ་རྣམས་ཡོད་པར་མོས་ཏེ་དེ་དག་གི་མདུན་དུ་བྱང་ཆུབ་སེམས་དཔའི་སྡོམ་པ་གཟུང་རྒྱུ་ཡིན།

བྱང་ཆུབ་སེམས་དཔའི་སྡོམ་པ་ཞེས་པ། མགོན་པོ་ཀླུ་སྒྲུབ་ཀྱིས། ས་དང་ཆུ་དང་མེ་དང་རླུང་། །སྨན་དང་དགོན་པའི་ཤིང་བཞིན་དུ། །རྟག་ཏུ་སེམས་ཅན་ཐམས་ཅད་ཀྱིས། །རང་དགར་དགག་མེད་སྤྱད་བྱར་ཤོག །ཅེས་གསུངས་པ་ལྟར། དུས་ད་ནས་བཟུང་སྟེ་རང་གཅིག་པུའི་དོན་སེམས་པའི་བློ་བཀག་སྟེ་རང་གི་ལུས་ངག་ཡིད་གསུམ་ནམ་མཁའི་མཐས་གཏུགས་པའི་སེམས་ཅན་གྱི་བཀོལ་བྱར་འགྱུར་བར་ཤོག་སྙམ་པའི་བློ་བསྐྱེད་དགོས་ཤིང་། མདུན་ན་བཞུགས་པའི་སངས་རྒྱས་བཅོམ་ལྡན་འདས་ནས་ཉེ་བར་བཟུང་སྟེ་ཀླུ་སྒྲུབ་ཡབ་སྲས་ལ་སོགས་པའི་རྩ་བརྒྱུད་ཀྱི་བླ་མ་དེ་དག་གིས་བྱང་ཆུབ་སེམས་དཔའི་སྡོམ་པ་བཟུང་སྟེ་རང་དོན་ཡིད་བྱེད་ཀྱི་བློ་སྡོམ་པར་མཛད་པ་དང་། བྱང་ཆུབ་སེམས་དཔའི་སྡོམ་པ་ཚུལ་བཞིན་དུ་བསྲུངས་ཏེ་ས་ལམ་གྱི་རྟོགས་པ་རིམ་གྱིས་བགྲོད་པར་མཛད་པ་ལྟར། ངས་ཀྱང་དེ་དག་དང་མཚུངས་པ་ཞིག་ཅི་ནས་ཀྱང་བྱ་སྙམ་པའི་བློ་བསྐྱེད་དེ་སྡོམ་པ་བླང་དགོས།

ཁྱེད་ཚོ་རྐུབ་སྟེགས་ཀྱི་ཐོག་ཡོད་པ་རྣམས་དེ་མུར་བཞུགས་རྒྱུ་དང་། གཞན་རྣམས་ཀྱིས་ཙོག་པུར་བཞུགས་ནས་ལག་ཐལ་མོ་སྦྱར་ཏེ་མདུན་ན་བཞུགས་པའི་རྒྱལ་བ་སྲས་དང་བཅས་པ་རྣམས་ཀྱིས་ཇི་ལྟར་ཐུགས་བསྐྱེད་དེ་སྤྱོད་པ་ལ་བསླབས་པར་མཛད་པ་ལྟར་བདག་གིས་ཀྱང་བྱང་ཆུབ་ཀྱི་མཆོག་ཏུ་སེམས་བསྐྱེད་དེ་སྤྱོད་པ་མཐའ་དག་ལ་ཚུལ་བཞིན་དུ་བསླབ་པར་བྱ་སྙམ་པ་དང་། མདུན་ན་བཞུགས་པའི་རྒྱལ་བ་སྲས་དང་བཅས་པ་རྣམས་ཀྱིས་རྩ་ལྟུང་བཅོ་བརྒྱད་དང་ཉེས་བྱས་ཞེ་དྲུག་གིས་མ་གོས་པར་ཇི་ལྟར་བསླབས་པར་མཛད་པ་ལྟར། ངས་ཀྱང་དེ་ལྟར་བསླབ་པར་བྱ་སྙམ་དུ་དམ་བཅའ་འཇོག་དགོས་པ་ཡིན། དེས་ན་རྗེས་ཟློས་གནང་ཞིག །

དཀོན་མཆོག་གསུམ་ལ་བདག་སྐྱབས་མཆི། །སྡིག་པ་ཐམས་ཅད་སོ་སོར་བཤགས། །ཞེས་པ་ནས། བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པའི་བར་རྗེས་ཟློས་ལན་གཉིས་པ་ཟིན་མཚམས། ལན་གསུམ་པའི། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པའི་ཚིག་དེའི་མཚམས་སུ་རང་རྒྱུད་ལ་བྱང་ཆུབ་སེམས་དཔའི་སྡོམ་པ་སྔར་ཐོབ་ལ་མ་ཉམས་པའི་ཚུལ་དུ་ཡོད་ན་དེ་ཉིད་གོང་ནས་གོང་དུ་འཕེལ་སོང་སྙམ་དུ་མོས་པ་དང་། གལ་ཏེ་སྔར་མ་ཐོབ་པ་ཞིག་ཡིན་ན་གསར་དུ་ཐོབ་སོང་སྙམ་པ་དང་། སྔར་ཐོབ་ཀྱང་ཉམས་པ་ཞིག་ཡིན་ན་དེ་ཉིད་སླར་སོར་ཆུད་སོང་སྙམ་དུ་མོས་དགོས། གལ་ཏེ་འགའ་ཞིག་བྱང་ཆུབ་སེམས་དཔའི་སྡོམ་པ་བཟུང་སྟེ་བསླབ་བྱ་འདི་དག་ལ་སློབ་ནུས་པ་མི་འདུག་སྙམ་པའི་བསམ་པ་ཅན་ཡིན་ན་སེམས་བསྐྱེད་པ་ཙམ་གྱིས་རུང་བས་སྡོམ་པ་གཟུང་བའི་དམིགས་པ་བྱེད་མི་དགོས་ཤིང་། དེ་དག་གིས་དཀྱིལ་འཁོར་དུ་ཞུགས་པ་ཙམ་རུང་གི་དབང་དངོས་གཞི་ཐོབ་མི་ནུས། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་ཀྱི་རྗེས་ཟློས་ལན་གསུམ་པ་ཟིན་མཚམས། ད་མར་བཞུགས་ཤིག །

སྔགས་ཀྱི་སྡོམ་པ་གཟུང་བ།

དེའི་མཇུག་ཏུ་སྔགས་ཀྱི་སྡོམ་པ་གཟུང་བ་ཡིན་པས་དེའི་དོན་དུ་གསོལ་བ་འདེབས་པ་འདིའི་རྗེས་ཟློས་མཛོད། འཁོར་ལོ་ཕྱིར་མི་ལྡོག་པའི་དབང་། །དམ་པ་བདག་ལ་སྩལ་ནས་ནི། །ཞེས་པ་ནས། སེམས་ཅན་ཀུན་གྱི་དོན་བགྱིད་ཕྱིར། །སློབ་དཔོན་བདག་འགྱུར་བསྲུང་དུ་གསོལ། །ཞེས་པའི་བར་ཟིན་མཚམས། འདིའི་རྗེས་སུ་སྔགས་ཀྱི་སྡོམ་པ་གཟུང་རྒྱུ་དང་། དེར་རྗེས་ཟློས་ཀྱང་གང་འཚམ་རིང་པོ་ཡོད་མོད། སྡོམ་པ་གཟུང་བའི་ཚེ་རྗེས་ཟློས་ཆ་ཚང་བ་བྱེད་དགོས་པ་ལས་མདོར་བསྡུས་བྱས་པས་མི་རུང་། དོན་དག་སྙིང་པོ་ནི། གོང་དུ་བྱང་ཆུབ་ཀྱི་མཆོག་ཏུ་སེམས་བསྐྱེད་པ་དེ་ཉིད་བརྟན་པོར་གཟུང་བར་བྱ་སྙམ་པ་དང་། བྱང་ཆུབ་སེམས་དཔའི་སྡོམ་པ་རྣམ་པར་དག་པ་བསྲུང་བར་བྱ་སྙམ་པའི་འདུན་པ་སྔོན་དུ་བཏང་སྟེ། སྔགས་ཀྱི་སྡོམ་པ་ལ་རིགས་ལྔ་སོ་སོའི་དམ་ཚིག་བཅུ་དགུ་དང་རིགས་ལྔ་སྤྱིའི་དམ་ཚིག་གམ་རྩ་ལྟུང་བཅུ་བཞི་དང་སྦོམ་པོ་ལ་སོགས་པ་རྣམས་ཚུལ་བཞིན་དུ་བསྲུང་བར་བྱ་སྙམ་པ་དང་། སྔགས་སྡོམ་ལ་ཚུལ་བཞིན་དུ་སློབ་པའི་དགོས་དོན་ནི། མ་བསྒྲལ་བ་རྣམས་བདག་གིས་བསྒྲལ། །མ་གྲོལ་བ་རྣམས་བདག་གིས་དགྲོལ། །དབུགས་མ་ཕྱིན་པ་དབུགས་དབྱུང་ཞིང་། །སེམས་ཅན་མྱ་ངན་འདས་ལ་འགོད། །ཅེས་གསུངས་པ་ལྟར། མདོར་ན། སྡོམ་པ་བཟུང་བའི་ལས་དང་པོ་བའི་གནས་སྐབས་ནས་བཟུང་སྟེ་ཅི་ཙམ་ཐུབ་ཚོད་ཀྱིས་སེམས་ཅན་ལ་ཕན་བདེ་སྒྲུབ་པ་དང་། སེམས་ཅན་མྱ་ངན་འདས་ལ་འགོད། །ཅེས་གསུངས་པ་ལྟར། མཐར་ཐུག་ནམ་མཁའི་མཐས་གཏུགས་པའི་སེམས་ཅན་མཐའ་དག་རྣམ་མཁྱེན་རྒྱལ་བའི་གོ་འཕང་ངམ་མི་གནས་པའི་མྱང་འདས་ཀྱི་ས་ལ་འགོད་ནུས་པ་ཞིག་ཅིས་ཀྱང་བྱ་སྙམ་པ་དང་། དེའི་ཆེད་དུ་སྔགས་ཀྱི་སྡོམ་པ་ཞུས་ཏེ་ཚུལ་བཞིན་དུ་གཟུང་བར་བྱ་སྙམ་དུ་བསམ་དགོས་པ་སྟེ། དོན་དག་སྙིང་པོ་དེ་འདྲ་ཞིག་ཡིན།

སྡོམ་པ་གཟུང་བའི་ཚེ་ཙོག་པུར་འདུག་པ་ལེགས་པས་ཙོག་པུར་གནས་ཏེ་རྗེས་ཟློས་མཛོད་ཅིག །སངས་རྒྱས་བྱང་ཆུབ་སེམས་དཔའ་ཀུན། །བདག་ལ་དགོངས་པར་མཛད་དུ་གསོལ། །ཞེས་པ་ནས། དབུགས་མ་ཕྱིན་པ་དབུགས་དབྱུང་ཞིང་། །སེམས་ཅན་མྱ་ངན་འདས་ལ་འགོད། །ཅེས་པའི་བར་ལན་གཉིས་པ་ཟིན་མཚམས། ལན་གསུམ་པའི་སྐབས་ཀྱི། སེམས་ཅན་མྱ་ངན་འདས་ལ་འགོད། །ཅེས་པའི་ཚིག་རྫོགས་པ་དང་མཉམ་དུ་སྔགས་ཀྱི་སྡོམ་པ་རྣམ་པར་དག་པ་སྔར་མ་ཐོབ་པ་ཡིན་ན་གསར་དུ་ཐོབ་བྱུང་སྙམ་པ་དང་། སྔར་ཐོབ་ནས་མ་ཉམས་པ་ཡིན་ན་དེ་ཉིད་གོང་ནས་གོང་དུ་འཕེལ་སོང་སྙམ་པ་དང་། སྔར་ཐོབ་ཟིན་ཉམས་པ་ཞིག་ཡིན་ན་དེ་ཉིད་སོར་ཆུད་སོང་སྙམ་དུ་མོས་དགོས། སངས་རྒྱས་བྱང་ཆུབ་སེམས་དཔའ་ཀུན། །ཞེས་སོགས་ལན་གསུམ་པའི་རྗེས་ཟློས་ཟིན་མཚམས། ད་མར་བཞུགས་ཤིག །བདེ་མཆོག་གི་རྒྱུད་ལས། གོང་ནས་གོང་གི་སྡོམ་པ་ནི། །བུ་ཁྱོད་ཀྱིས་ནི་གཟུང་བྱ་སྟེ། །གྲོལ་བའི་རྒྱུ་ནི་དེ་ལས་གཞན། །ཐབས་ནི་ཅི་ཡང་ཡོད་མ་ཡིན། །ཞེས་གསུངས་པ་ལྟར། སོ་ཐར་གྱི་སྡོམ་པའི་གོང་མ་བྱང་ཆུབ་སེམས་དཔའི་སྡོམ་པ་དང་། དེའི་གོང་མ་སྔགས་ཀྱི་སྡོམ་པ་སྟེ་དེ་དག་བུ་ཁྱོད་ཀྱིས་ནི་གཟུང་བར་བྱ་ཞེས་ལམ་གྱི་ནུས་པའི་ཆ་ནས་རྣམ་མཁྱེན་རྒྱལ་བའི་གོ་འཕང་ཚེ་གཅིག་ལ་སྒྲུབ་ནུས་པའི་ཐབས་ལམ་འདི་ཉིད་གཟུང་དགོས་པར་གསུངས། སྔ་དྲོའི་ཆོས་ཐུན་འདིར་མཚམས་འཇོག་མཛད།

ཉིན་གསུམ་པའི་ཕྱི་དྲོའི་ཆོས་ཐུན།

ཕྱི་ལོ་ ༢༠༡༣ ཟླ་ ༡༢ ཚེས་ ༤།

འཇིགས་བྱེད་ལྷ་བཅུ་གསུམ་མའི་དབང་ཆེན་གྱི་འཕྲོ།

རིགས་དང་མོས་པ་འདྲི་བ།

འདིར་རིགས་དང་མོས་པ་འདྲི་བ་ནི། སངས་རྒྱས་པའི་ཆོས་པའི་གྲས་སུ་རང་ཉིད་གཅིག་པུའི་དོན་དུ་ཐར་པ་སྒྲུབ་པའི་བློ་ཅན་ཞིག་དང་། མཐའ་ཡས་པའི་སེམས་ཅན་མཐའ་དག་གི་དོན་སྒྲུབ་པར་འདོད་པའི་བློ་ཅན་གྱི་རིགས་གཉིས་ལས་གང་ཡིན་འདྲི་བ་ཡིན་ལ། མོས་པ་འདྲི་བ་ནི། མཐའ་ཡས་པའི་སེམས་ཅན་གྱི་དོན་སྒྲུབ་པའི་བློ་ཅན་གྱི་གྲས་སུ་ཡང་སྔགས་ལམ་ལ་མོས་པ་ཡོད་པ་དང་མེད་པ་གཉིས་ལས་གང་ཡིན་འདྲི་བ་ཡིན། དེ་ལྟར་འདྲི་བའི་ཚེ་ཁྱེད་རྣམས་ཀྱིས་ཇི་ཙམ་ཐུབ་ཚོད་ཀྱིས་བྱང་ཆུབ་ཀྱི་སེམས་སྒོམ་པ་དང་། དེའི་སྟེང་ངོས་ཀྱིས་གོང་དུ་འགྲེལ་བཤད་བྱས་པ་ལྟར་སྔགས་ཀྱི་ཟབ་ཁྱད་བློར་ཤར་བར་བྱས་ཏེ། སངས་རྒྱས་ཀྱི་གོ་འཕང་བསྒྲུབ་པ་ལ་སྔགས་ལམ་འདི་ཤིན་ཏུ་རྩ་ཆེན་པོ་ཡིན་སྙམ་པའི་མོས་པ་བསྐྱེད་ནས་ལན་བྱོས་ཤིག །

བླ་མ་དང་དཀྱིལ་འཁོར་ཐ་མི་དད་པས་འདི་ལྟར་དྲིས་བྱུང་སྙམ་པའི་མོས་པ་དང་། དེའི་ལན་རྗེས་ཟློས་བྱེད་པ་ལ་ཐོག་མར་དྲི་བ་ནི། ཀྱེ་ཁྱོད་སུ་ཡིན་ཅི་ལ་དགའ། ཞེས་དྲིས་པའི་ལན་འདིའི་རྗེས་ཟློས་མཛད་པར་ཞུ། སྐལ་བཟང་བདག་བདེ་བ་ཆེན་པོ་ལའོ། །དེ་ནས། དེ་ཡིས་བུ་ལ་ཅི་ཞིག་བྱ་ཞེས་དགོས་པ་དྲིས་པ་ལ། སངས་རྒྱས་མཆོག་གི་དམ་ཚིག་བགྱི་འཚལ། ཞེས་ལན་འདེབས་པ་ཡིན་པས། དེ་ཡིས་བུ་ལ་ཅི་ཞིག་བྱ། འདིའི་ལན་རྗེས་ཟློས་མཛད་པར་ཞུ། སངས་རྒྱས་མཆོག་གི་དམ་ཚིག་བགྱི་འཚལ། རྗེས་ཟློས་ཟིན་མཚམས།

ཐམས་ཅད་རྣལ་འབྱོར་གྱི་སེམས་བསྐྱེད་པ།

དེ་ནས་ཐམས་ཅད་རྣལ་འབྱོར་གྱི་སེམས་བསྐྱེད་པ་ཡིན་ལ། དེ་ལ་མགོན་པོ་ཀླུ་སྒྲུབ་ཀྱི་རིགས་པ་དྲུག་ཅུ་པར། དགེ་བ་འདི་ཡིས་སྐྱེ་བོ་ཀུན། །བསོད་ནམས་ཡེ་ཤེས་ཚོགས་བསགས་ཏེ། །བསོད་ནམས་ཡེ་ཤེས་ལས་བྱུང་བའི། །དམ་པ་སྐུ་གཉིས་འཐོབ་པར་ཤོག །ཅེས་བསྔོ་བ་མཛད་དེ། སངས་རྒྱས་ཀྱི་སར་ཆོས་སྐུ་དམ་པ་དང་གཟུགས་སྐུ་དམ་པ་ཞེས་སྐུ་བཞིར་གསུངས་པ་ཚུར་བསྡུས་ན་རང་དོན་ཆོས་སྐུ་དམ་པ་དང་གཞན་དོན་གཟུགས་སྐུ་དམ་པ་གཉིས་སུ་འདུས་པར་གསུངས་པ་ལྟར། དེ་ལྟ་བུའི་སྐུ་གཉིས་སྒྲུབ་པའི་རྒྱུར་བསོད་ནམས་དང་ཡེ་ཤེས་ཀྱི་ཚོགས་གཉིས་གསུངས་ཤིང་། དེ་གཉིས་ལ་བརྟེན་ནས་སྐུ་གཉིས་པོ་དེ་བསྒྲུབ་དགོས་པར་གསུངས།

ཐམས་ཅད་རྣལ་འབྱོར་གྱི་སེམས་བསྐྱེད་པ་ཞེས་པ། ཀུན་རྫོབ་བྱང་ཆུབ་ཀྱི་སེམས་དང་དོན་དམ་བྱང་ཆུབ་ཀྱི་སེམས་གཉིས་སྒོམ་པ་སྟེ། དེ་གཉིས་བསྒོམས་ཏེ་བསོད་ནམས་དང་ཡེ་ཤེས་ཀྱི་ཚོགས་གཉིས་གསོག་པའི་འགོ་འཛུགས་པ་ཡིན། ཁ་ས་ཁ་ཉིན་འགྲེལ་བཤད་ཞིབ་ཕྲ་བྱས་ཟིན་པ་ལྟར་བདག་པས་གཞན་གཅེས་པའི་བྱང་ཆུབ་ཀྱི་སེམས་ནི་སངས་རྒྱས་ཀྱི་གོ་འཕང་འཐོབ་པའི་རྒྱུའི་གཙོ་བོ་དེ་ཡིན། བྱང་ཆུབ་ཀྱི་སེམས་ཡོད་ན་བླ་མེད་རྫོགས་བྱང་གི་གོ་འཕང་ཡོད་པ་དང་བྱང་ཆུབ་ཀྱི་སེམས་མེད་ན་བླ་མེད་རྫོགས་བྱང་གི་གོ་འཕང་མེད་པ་སྟེ་བླ་མེད་རྫོགས་བྱང་དང་མེད་ན་མི་འབྱུང་གི་རྒྱུ་འབྲས་ཀྱི་འབྲེལ་བ་གྲུབ་པ་དེ་བྱང་ཆུབ་ཀྱི་སེམས་ཡིན། རྣམ་མཁྱེན་མངོན་དུ་བྱེད་པར་སྟོང་ཉིད་རྟོགས་པའི་ལྟ་བ་དགོས་ཀྱང་། དེ་ཡོད་པ་ཙམ་གྱིས་རྣམ་མཁྱེན་མངོན་དུ་བྱེད་པའི་ངེས་པ་མེད། དེ་ཡང་ངེས་འབྱུང་གི་བསམ་པ་དང་འབྲེལ་ཏེ་སྟོང་ཉིད་སྒོམ་པ་ཙམ་ཐར་པའི་རྒྱུར་འགྱུར་བ་ལས་ཐམས་ཅད་མཁྱེན་པའི་རྒྱུར་མི་འགྲོ།

བྱང་ཆུབ་ཀྱི་སེམས་ཞེས་པ་མངོན་རྟོགས་རྒྱན་ལས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གསུངས་པ་ལྟར། གཞན་དོན་དོན་གཉེར་གྱི་འདུན་པས་དྲངས་ཤིང་། རང་དོན་བྱང་ཆུབ་དོན་གཉེར་དང་མཚུངས་ལྡན་དུ་སོང་བའི་གཙོ་བོ་ཡིད་ཀྱི་རྣམ་རིག་སྟེ་འདུན་པ་གཉིས་ལྡན་གྱི་བློ་ཞིག་ལ་སེམས་བསྐྱེད་ཅེས་བརྗོད་པ་ཡིན་པས། ཐོག་མར་དེའི་དོན་ཅུང་ཟད་གསལ་ཐོབས་ཤིག །འདིའི་སྐབས་སྐར་མ་གཅིག་རིང་སེམས་བསྐྱེད་བསྒོམ་དུ་འཇུག་པར་མཛད་མཚམས།

མདོར་ན། སྤྱོད་འཇུག་ལས། བདག་བདེ་གཞན་གྱི་སྡུག་བསྔལ་དག །ཡང་དག་བརྗེ་བར་མ་བྱས་ན། །སངས་རྒྱས་ཉིད་དུ་མི་འགྲུབ་ཅིང་། །འཁོར་བ་ན་ཡང་བདེ་བ་མེད། །ཅེས་གསུངས་པ་ལྟར། གཞན་གཅེས་པར་འཛིན་པའི་བློ་མེད་པར་སངས་རྒྱས་ཀྱི་གོ་འཕང་འགྲུབ་མི་ནུས་པ་སྨོས་ཅི། སྲིད་པ་འཁོར་བའི་གནས་སྐབས་སུ་ཡང་སྐྱིད་པ་མེད་ཅེས་གསུངས། དེ་ལྟ་བུའི་འདུན་པ་གཉིས་ལྡན་གྱི་སེམས་དེ་ཉིད་རང་ཉིད་གཏི་མུག་གཤིན་རྗེ་གཤེད་དུ་གསལ་བའི་སྙིང་གར་འོད་དཀར་པོ་སྒོར་སྒོར་ཞིག་ཏུ་གྱུར་སོང་སྙམ་དུ་མོས་ཤིག །

དེ་ནས་དོན་དམ་བྱང་ཆུབ་ཀྱི་སེམས་ཞེས་པ་བྱང་ཆུབ་ཀྱི་སེམས་ཀྱིས་ཟིན་པའི་སྟོང་ཉིད་མངོན་སུམ་དུ་རྟོགས་པའི་བློ་ཞིག་ལ་བརྗོད་ཅིང་། དེ་ལྟ་བུའི་བློ་དེ་འོང་བར་ཐོག་མར་སྟོང་ཉིད་བསྒོམ་དགོས་པས་འདིར་ཡུད་ཙམ་སྟོང་ཉིད་བསྒོམ་རྒྱུ་དང་། མགོན་པོ་ཀླུ་སྒྲུབ་ཀྱི་གསུང་དབུ་མ་རྩ་བ་ཤེས་རབ་ལ་རབ་བྱེད་ཉེར་བདུན་ཡོད་པ་ལས་གཙོ་བོ་ནི་རབ་བྱེད་ཉེར་བཞི་པ་ཡིན་ལ། དེའི་ནང་གི་ཚིག་གལ་ཆེ་ཤོས་ནི། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །ཞེས་གསུངས་པ་འདི་ཡིན། དེ་ནི་བརྟེན་ནས་གདགས་པ་སྟེ། །ཞེས་གསུངས་ཏེ། ཆོས་རྣམས་བརྟེན་ནས་བཏགས་པའམ་བརྟེན་ནས་གྲུབ་པ་དང་། བརྟེན་ནས་གྲུབ་པ་ཡིན་པས་རང་དབང་གིས་མ་གྲུབ་པས་དེས་རྟག་པའི་མཐའ་སེལ་ཞིང་། བརྟེན་ནས་བཏགས་པའི་ཚུལ་དུ་ཡོད་པས་མེད་པ་མིན་པ་སྟེ་དེས་མེད་པའི་མཐའ་སེལ་བར་གསུངས།

དེས་ན་བརྟེན་ནས་བཏགས་པའི་གོ་བ་ལེགས་པོ་ཞིག་རྙེད་ན་རྟག་ཆད་ཀྱི་མཐའ་གཉིས་ཀ་བསལ་བའི་དབུ་མའི་དོན་ལེགས་པར་ངེས་པ་འོང་བས་དེ་ལ་དབུ་མའི་ལམ་ཞེས་བརྗོད་པར་གསུངས། གོང་གི་གཞུང་དེའི་མཇུག་ཏུ། གང་ཕྱིར་རྟེན་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་པ། །དེ་ཕྱིར་སྟོང་པ་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །ཞེས་གསུངས་ཏེ། གོང་དུ་བཤད་པའི་རྒྱུ་མཚན་དེ་ལྟ་བས་ན་བརྟེན་ནས་བཏགས་པ་མིན་པའམ་རྟེན་ཅིང་འབྲེལ་བར་འབྱུང་བ་མིན་པའི་ཆོས་གང་ཡང་མེད་པ་དང་། སྣང་ཞིང་སྲིད་པའི་ཆོས་ཐམས་ཅད་བརྟེན་ནས་བཏགས་པ་དང་ལྟོས་ནས་གྲུབ་པ་ཡིན་པས་ཐམས་ཅད་རང་བཞིན་གྱིས་གྲུབ་པས་སྟོང་པ་ཡིན་པར་གསུངས།

རང་རེས་རྒྱུན་དུ་འདོན་བཞིན་པའི་ཤེས་རབ་སྙིང་པོར། གཟུགས་སྟོང་པའོ། །སྟོང་པ་ཉིད་གཟུགས་སོ། །གཟུགས་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ། །ཞེས་གསུངས་པ་ལྟར། གཟུགས་དེ་ཉིད་བཙལ་བའི་ཚེ་ན་རྙེད་དུ་མེད་པ་སྟེ། གཟུགས་དེ་ཉིད་སྣང་ཙམ་གྱིས་མ་ཚིམ་པར་གཟུགས་ཀྱི་ཡིན་ལུགས་ཇི་ལྟར་ཡིན་དཔྱོད་པའི་བློས་བཙལ་ནས་མ་རྙེད་པ་དེ་གཟུགས་དོན་དམ་མམ་ངོ་བོ་ཉིད་ཀྱིས་མ་གྲུབ་པའི་རྟགས་ཡིན་པས་གཟུགས་སྟོང་པའོ། །ཞེས་གསུངས།

སྟོང་པ་ཉིད་གཟུགས་སོ་ཞེས་གསུངས་པ་ནི། ཁ་སང་ཞུས་ཟིན་པ་ལྟར་གཟུགས་ངོ་བོ་ཉིད་ཀྱིས་མ་གྲུབ་པ་ཡིན་པས་གཞན་ལ་ལྟོས་ནས་གྲུབ་པའི་རྣམ་གཞག་འཐད་ཅིང་། ལྟོས་ནས་གྲུབ་པའི་རྣམ་གཞག་འཐད་པས་གཟུགས་དེ་རྒྱུ་དང་རྐྱེན་ལ་བརྟེན་ནས་གྲུབ་པ་དང་། གཟུགས་ཀྱི་ཆེ་ཆུང་དང་བཟང་ངན་ལ་སོགས་པ་ཀུན་འཇོག་ནུས་པ་ཡིན། གལ་ཏེ་གཟུགས་ངོ་བོ་ཉིད་ཀྱིས་གྲུབ་ན་གཟུགས་ཀྱི་ཆེ་ཆུང་དང་བཟང་ངན་ལ་སོགས་པའི་རྣམ་གཞག་འཇོག་རྒྱུ་ཤིན་ཏུ་དཀའ་བས་སྟོང་པ་ཉིད་གཟུགས་སོ་ཞེས་གསུངས། མདོར་ན། གོང་དུ་ཞུས་ཟིན་པ་ལྟར་ང་ཞེས་པ་བཙལ་ན་རྙེད་དུ་མེད་པའི་ཚུལ་དང་། སྣང་ཞིང་སྲིད་པའི་ཆོས་ཐམས་ཅད་བརྟེན་ནས་བཏགས་པ་དང་ངོ་བོ་ཉིད་ཀྱིས་གྲུབ་པ་མེད་སྙམ་དུ་སྐར་མ་གཅིག་ཙམ་རིང་སྒོམས་ཤིག །

དེ་ལྟར་ཆོས་རྣམས་རྟེན་ཅིང་འབྲེལ་བར་འབྱུང་བའམ་བརྟེན་ནས་བཏགས་པ་ཡིན་པ་རྒྱུ་མཚན་དུ་བྱས་ཏེ་ངོ་བོ་ཉིད་ཀྱིས་གྲུབ་པས་སྟོང་པ་ལས་འོས་མེད་སྙམ་དུ་ཐག་ཆོད་པའི་ཚུལ་དུ་ངེས་པའི་བློ་དེ་ཉིད་རྡོ་རྗེ་དཀར་པོ་རྩེ་ལྔ་པ་ཞིག་ཏུ་གྱུར་ཏེ། གོང་དུ་བཤད་ཟིན་པའི་ཀུན་རྫོབ་བྱང་ཆུབ་སེམས་ཀྱི་ངོ་བོ་འོད་དཀར་པོ་སྒོར་སྒོར་ཞིག་ཏུ་གསལ་བཏབ་པ་དེའི་སྟེང་དུ་ལངས་སྟབས་སུ་གསལ་བཏབ་སྟེ། དེ་ལྟ་བུའི་སེམས་གཉིས་པོ་དེ་དུས་ད་ནས་བཟུང་ནམ་ཡང་མི་བརྗེད་པར་ཉིན་རེ་བཞིན་དུ་དྲན་པར་བྱ་སྙམ་པའི་ཁས་ལེན་དམ་བཅའ་དང་བཅས་སྔགས་འདིའི་རྗེས་ཟློས་བྱོས་ཤིག །ཨོཾ་སརྦ་ཡོ་ག་ཙིཏྟཾ་ཨུཏྤ་ཏ་ཡཱ་མི། ཞེས་པའི་རྗེས་ཟློས་ལན་གསུམ་ཟིན་མཚམས། ཐམས་ཅད་རྣལ་འབྱོར་གྱི་སེམས་ཉེ་བར་བསྐྱེད་པར་བགྱིའོ། །ཞེས་སེམས་དེ་བདག་གིས་གཟུང་བར་བྱ་ཞེས་པའི་དོན་ཡིན། དེ་ལྟར་སེམས་བསྐྱེད་པ་ལྟར་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་གཉིས་པོ་མ་བརྗེད་པར་ཉིན་རེ་བཞིན་དུ་དྲན་གསོ་གཏོང་དགོས།

ལྷག་པར་དུ་ནད་དང་ན་ཚ་བྱུང་བའམ། རྒ་བའི་སྡུག་བསྔལ་གྱིས་ནོན་ཏེ་རྒད་པོ་རྒད་མོར་གྱུར་པའི་སྐབས་བྱང་ཆུབ་ཀྱི་སེམས་གཉིས་པོ་བསྒོམ་རྒྱུ་དང་། མཐར་འཆི་ཁ་མའི་གནས་སྐབས་སུ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་གཉིས་པོ་མ་བརྗེད་པར་ཅི་ཙམ་ཐུབ་ཚོད་ཀྱིས་སྒོམ་ཐུབ་པ་བྱུང་ན་སྐྱེ་བ་རྗེས་མར་མི་ལུས་བཟང་པོ་ཞིག་འཐོབ་ནུས་པ་ངོས་ཀྱིས་བརྒྱ་ཆ་བརྒྱ་ཁས་ལེན་བྱེད་ཐུབ། འདི་ཡང་ངོས་ལ་མངོན་ཤེས་ཡོད་ཅེས་བརྗོད་དེ་མངོན་ཤེས་ཀྱིས་སམ་རང་དགར་བཤད་པ་ལྟ་བུ་ཞིག་མིན་པར་བཅོམ་ལྡན་འདས་ཀྱི་བཀའ་དང་ཀླུ་སྒྲུབ་ཡབ་སྲས་ལ་སོགས་པས་མཛད་པའི་བསྟན་བཅོས་ཁྱོན་པོད་སུམ་བརྒྱ་ལྷག་ཅིག་བཞུགས་པ་དེ་དག་དཔང་པོར་བཞག་སྟེ་ཁས་ལེན་བྱེད་ཐུབ་པ་ཡིན།

ངོས་ལ་མཚོན་ནའང་ཉམས་ལེན་བྱེད་ཁུལ་བྱེད་ཀྱི་ཡོད། ཉིན་ལྟར་སྔ་དྲོ་གཉིད་སད་པ་དང་དེ་མ་ཐག་བཅོམ་ལྡན་འདས་དྲན་པར་བྱས་ཏེ། བཅོམ་ལྡན་འདས་ཀྱི་གསུང་སྟོང་ཉིད་ཀྱི་ལྟ་བ་དང་བྱང་ཆུབ་ཀྱི་སེམས་གཉིས་པོ་སྒོམ་གྱི་ཡོད་ལ། ངོས་འཆི་ཁར་ཡང་སེམས་འདི་གཉིས་ཏན་ཏན་བསྒོམ་ངེས་ཡིན། རང་གི་ངོས་ནས་བསམ་བློ་བཏང་སྟེ་ཉམས་ལེན་ལེགས་པོ་བྱེད་པ་མ་བྱུང་ན་གཞན་ལ་སྐྱབས་འཇུག་ཞུས་ནས་ཕན་ཐོགས་འོང་རྒྱུ་ཤིན་ཏུ་དཀའ། དེ་ཡང་བཅོམ་ལྡན་འདས་ཀྱིས་བདག་ཉིད་བདག་གི་མགོན་ཞེས་གསུངས་ཡོད་ལ། དེ་ལྟར་གསུངས་པ་ཡང་། ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །
ཅེས་གསུངས་པ་ལྟར། རང་རེའི་སྡུག་བསྔལ་རྣམས་བཅོམ་ལྡན་འདས་ཀྱི་ཕྱག་གིས་སེལ་མི་ནུས་པ་དང་། སྡུག་བསྔལ་གྱི་རྒྱུ་སྡིག་པ་རྣམས་ཆུས་བཀྲུས་ཏེ་དག་པར་བྱར་མེད་པ། བཅོམ་ལྡན་འདས་ཉིད་ཀྱི་ཐུགས་རྒྱུད་ཀྱི་ཡོན་ཏན་རྣམས་རང་རེར་གསོལ་རས་ཀྱི་ཚུལ་དུ་གནང་རྒྱུ་ཡང་མེད་པར། བཅོམ་ལྡན་འདས་ཀྱིས་ཇི་ལྟར་བསྟན་པའི་ལམ་དེའི་རྗེས་སུ་ཞུགས་ཏེ་རང་གི་ཉམས་ལེན་བྱེད་པ་ཁོ་ནའི་ལམ་ནས་གྲོལ་དགོས་པར་གསུངས།

བླ་མ་རྡོ་རྗེ་འཇིགས་བྱེད་ཀྱི་ཐུགས་ཀ་ནས་ཟླ་བ་རྡོ་རྗེ་རང་འདྲ་ཞིག་བྱུང་སྟེ་ཁྱེད་རྣམས་ལ་ཐིམ་ནས་བརྟན་པར་བྱས་སོང་སྙམ་དུ་མོས་ཤིག །ཨོཾ་སུ་ར་ཏེ་ས་མ་ཡ་སྟྭཾ་ཧོཿསིདྷྱ་བཛྲ་ཡ་ཐཱ་སུ་ཁཾ། ཞེས་པ་ལན་འགའ་གསུངས་རྗེས།

གསང་བ་གདམས་ཏེ་དཀྱིལ་འཁོར་གྱི་ནང་དུ་ཞུགས་པ།

དེ་ནས་གསང་བ་གདམས་པ་སྟེ། དེའི་དོན་ནི་ཁ་སང་བཤད་པ་ལྟར་གསང་སྔགས་ཀྱི་ཆོས་དེ་གང་ཟག་སྒོས་བཙན་གྱི་དབང་དུ་བྱས་པ་ཡིན་པས་སྒེར་སོ་སོས་ཉམས་སུ་བླང་རྒྱུ་ཞིག་ལས་ཡོངས་གྲགས་བྱ་རྒྱུ་ཞིག་མིན་པར་གསུངས་ཏེ། དེང་ཁྱོད་ལ་དེ་བཞིན་གཤེགས་པ་ཐམས་ཅད་ཀྱིས་བྱིན་གྱིས་རློབ་པར་འགྱུར་གྱིས། ཁྱོད་ཀྱིས་ཀྱང་དེ་བཞིན་གཤེགས་པ་ཐམས་ཅད་ཀྱི་མཆོག་ཏུ་གསང་བའི་དཀྱིལ་འཁོར་འདི། དཀྱིལ་འཁོར་དུ་མ་ཞུགས་པ་རྣམས་ལ་སྨྲ་བར་མི་བྱ་ཞིང་མ་དད་པ་རྣམས་ལའང་མ་ཡིན་ནོ། །ཞེས་གསུངས་མཚམས། དེ་ནས་དཀྱིལ་འཁོར་གྱི་ཤར་སྒོ་ཕྱེ་སྟེ་ནང་དུ་ཚུད་སོང་སྙམ་དུ་མོས་ཤིག །ཨོཾ་ཨཱཿམུངྒ་ར་དྷྲྀཀ་ཧཱུཾ། ཨཱཿཁཾ་བཱི་ར་ཧཱུཾ། དཀྱིལ་འཁོར་གྱི་ལྷ་ཚོགས་རྣམས་ལ་སྐོར་བ་ལན་གསུམ་བསྐོར་བའི་མོས་པ་དང་བཅས་ཏེ་སྔགས་འདིའི་རྗེས་ཟློས་བྱོས་ཤིག །མཧཱ་ར་ཏ་སུ་དྲི་ཌྷ་སུ་ཏོ་ཥོ། སུ་སུ་ཥོ། བཛྲ་སཏྭ་ཨཱཿདྷྱ་སིདྷྱ་མཾ། རྗེས་ཟློས་ལན་གསུམ་ཟིན་མཚམས།

དཀྱིལ་འཁོར་གྱི་སྒོ་བཞིར་ཕྱག་བྱ་བ།

དེ་ནས་སྒོ་བཞིར་ཕྱག་བྱ་བ་ལ། ཐོག་མར་གཙོ་བོ་ལ་ཕྱག་འཚལ་བ་ཡིན་པས་སློབ་མ་རྣམས་གོང་དུ་གཏི་མུག་གཤིན་རྗེ་གཤེད་དུ་གསལ་བ་དེ་ཉིད་རྡོ་རྗེ་འཇིགས་བྱེད་ཞལ་གཅིག་ཕྱག་གཉིས་པ་ཞིག་ཏུ་གྱུར་སོང་སྙམ་དུ་གསལ་བཏབ་སྟེ། གཙོ་བོ་ལ་ཕྱག་འཚལ་ནས་གཙོ་བོ་འཇིགས་བྱེད་ཞལ་དགུ་ཕྱག་སོ་བཞི་པ་དེ་ལས་རང་འདྲ་ཞིག་བྱུང་ནས་རང་ལ་ཐིམ་སོང་སྙམ་པའི་མོས་པ་དང་བཅས་འདིའི་རྗེས་ཟློས་མཛོད་ཅིག །ཨོཾ་སརྦ་ཏ་ཐཱ་ག་ཏ་པཱུ་ཛ་ཨུ་པསྠཱ་ནཱ་ཡ་ཨཱཏྨཱ་ནཱཾ་ནིརྱཱ་ཏ་ཡཱ་མི་སརྦ་ཏ་ཐཱ་ག་ཏ་བཛྲ་སཏྭ་ཨ་དྷི་ཏིཥྛ་སྭ་མཾ། བོད་སྐད་ཀྱི་རྗེས་ཟློས་མི་དགོས་པ་བྱ་རྒྱུ་ཡིན། རྗེས་ཟློས་ཟིན་མཚམས།

སློབ་མ་རྣམས་ཤར་སྒོའི་འགག་དེ་ཉིད་དུ་གཏི་མུག་གཤིན་རྗེ་གཤེད་དུ་གསལ་བར་གྱུར་ཏེ་ཤར་གྱི་དེ་བཞིན་གཤེགས་པ་རྣམས་ལ་གཙོ་བོར་དམིགས་ནས་ཕྱག་བྱ་བའི་མོས་པ་དང་བཅས་འདིའི་རྗེས་ཟློས་མཛད་པར་ཞུ། ཨོཾ་སརྦ་བུདྡྷ་པཱུ་ཛ་ཨུ་པསྠཱ་ནཱ་ཡ་ཨཱཏྨཱ་ནཱཾ་ནིརྱཱ་ཏ་ཡཱ་མི་སརྦ་ཏ་ཐཱ་ག་ཏ་བཛྲ། བཻ་རོ་ཙ་ན་ཨ་དྷི་ཏིཥྛ་མཾ། རྗེས་ཟློས་ཟིན་མཚམས། གཏི་མུག་གཤིན་རྗེ་གཤེད་ལས་རང་འདྲ་ཞིག་རང་ལ་ཐིམ་སོང་སྙམ་དུ་མོས་ཤིག །

དེ་ནས་སློབ་མ་རྣམས་ལྷོ་སྒོར་འཁོད་ནས་སེར་སྣ་གཤིན་རྗེ་གཤེད་དུ་གྱུར་ཏེ་ལྷོ་ཡི་སེར་སྣ་གཤིན་རྗེ་གཤེད་ལ་གཙོ་བོར་དམིགས་ནས་ཕྱག་བྱ་བའི་མོས་པ་དང་བཅས་ཏེ་སྔགས་འདིའི་རྗེས་ཟློས་མཛད་པར་ཞུ། ཨོཾ་སརྦ་ཏ་ཐཱ་ག་ཏ་པཱུ་ཛ་ཨ་བྷི་ཥེ་ཀཱ་ཡ་ཨཱཏྨཱ་ནཱཾ་ནིརྱཱ་ཏ་ཡཱ་མི་སརྦ་ཏ་ཐཱ་ག་ཏ་བཛྲ་རཏྣ་ཨ་བྷི་ཥི་ཉྩ་མཾ། རྗེས་ཟློས་ཟིན་མཚམས། སེར་སྣ་གཤིན་རྗེ་གཤེད་ལས་རང་འདྲ་ཞིག་རང་ལ་ཐིམ་སྟེ་བྱིན་གྱིས་བརླབས་བྱུང་སྙམ་དུ་མོས་ཤིག །

དེ་ནས་སློབ་མ་རྣམས་ནུབ་སྒོར་འཁོད་ནས་འདོད་ཆགས་གཤིན་རྗེ་གཤེད་དུ་གྱུར་ཏེ་ནུབ་ཀྱི་འདོད་ཆགས་གཤིན་རྗེ་གཤེད་ལ་གཙོ་བོར་དམིགས་ནས་ཕྱག་འཚལ་བའི་མོས་པ་དང་སྔགས་འདིའི་རྗེས་ཟློས་མཛད་པར་ཞུ། ཨོཾ་སརྦ་ཏ་ཐཱ་ག་ཏ་པཱུ་ཛ་པྲ་བར་ཏ་ནཱ་ཡ་ཨཱཏྨཱ་ནཱཾ་ནིརྱཱ་ཏ་ཡཱ་མི་སརྦ་ཏ་ཐཱ་ག་ཏ་བཛྲ་དྷརྨ་པྲ་བར་ཏ་ཡ་མཾ། རྗེས་ཟློས་ཟིན་མཚམས། འདོད་ཆགས་གཤིན་རྗེ་གཤེད་ལས་རང་འདྲ་ཞིག་རང་ལ་ཐིམ་སྟེ་བྱིན་གྱིས་བརླབས་བྱུང་སྙམ་དུ་མོས་ཤིག །

དེ་ནས་སློབ་མ་རྣམས་བྱང་སྒོར་འཁོད་ནས་ཕྲག་དོག་གཤིན་རྗེ་གཤེད་དུ་གྱུར་ཏེ་བྱང་གི་ཕྲག་དོག་གཤིན་རྗེ་གཤེད་ལ་གཙོ་བོར་དམིགས་ནས་ཕྱག་བྱ་བའི་མོས་པ་དང་བཅས་སྔགས་འདིའི་རྗེས་ཟློས་མཛད་པར་ཞུ། ཨོཾ་སརྦ་ཏ་ཐཱ་ག་ཏ་པཱུ་ཛ་ཀརྨཱ་ཎེ་ཨཱཏྨཱ་ནཱཾ་ནིརྱཱ་ཏ་ཡཱ་མི་སརྦ་ཏ་ཐཱ་ག་ཏ་བཛྲ་ཀརྨཱ་ཀུ་རུ་མཾ། རྗེས་ཟློས་ཟིན་མཚམས། ཕྲག་དོག་གཤིན་རྗེ་གཤེད་ལས་རང་འདྲ་ཞིག་རང་ལ་ཐིམ་སྟེ་བྱིན་གྱིས་བརླབས་བྱུང་སྙམ་དུ་མོས་ཤིག །

དེ་ནས་བླ་མ་དང་གཙོ་བོ་ཐ་མི་དད་པ་དེ་ཉིད་བླ་མའི་ལྡོག་ཆ་ནས་མོས་ཏེ་ཕྱག་འཚལ་བའི་མོས་པ་དང་བཅས་སྔགས་འདིའི་རྗེས་ཟློས་མཛད་པར་ཞུ། ཨོཾ་གུ་རུ་ཙ་ར་ཎཱ་ཡ་པཱུ་ཛ་ཨུ་པསྠཱ་ནཱ་ཡ་ཨཱཏྨཱ་ནཱཾ་ནིརྱཱ་ཏ་ཡཱ་མི་སརྦ་ས་ཏྭ་པ་རི་དྲ་ཎཱ་ཡ་ཨཱཏྨཱ་ནཱཾ་ནིརྱཱ་ཏ་ཡཱ་མི། རྗེས་ཟློས་ཟིན་མཚམས། བླ་མ་དང་གཙོ་བོ་ཐ་མི་དད་པ་ལས་རང་འདྲ་ཞིག་རང་ལ་ཐིམ་སྟེ་བྱིན་གྱིས་བརླབས་བྱུང་སྙམ་པའི་མོས་པ་མཛོད།

དམ་ལ་བཞག་པ།

དེ་ནས་དམ་ལ་བཞག་པ་སྟེ་དེའི་དོན་ནི་གསང་བ་བྱ་དགོས་པར་གདམས་པ་ཡིན། འདིར་རྣམ་གྲངས་མི་འདྲ་བ་འགའ་ཞིག་ཡོད། སློབ་དཔོན་གྱིས་སློབ་མ་རྣམས་ཀྱི་མགོ་བོར་རྡོ་རྗེ་བཞག་ལ། དེང་ཁྱོད་དེ་བཞིན་གཤེགས་པ་ཐམས་ཅད་ཀྱི་རིགས་སུ་ཞུགས་ཀྱི། དེས་ན་ངས་ཁྱོད་ལ་རྡོ་རྗེ་ཡེ་ཤེས་བསྐྱེད་པར་བྱ་སྟེ། ཡེ་ཤེས་གང་གིས་ཁྱོད་དེ་བཞིན་གཤེགས་པ་ཐམས་ཅད་ཀྱི་དངོས་གྲུབ་རྣམས་ཀྱང་ཐོབ་པར་འགྱུར་ན། དངོས་གྲུབ་གཞན་རྣམས་ལྟ་སྨོས་ཀྱང་ཅི་དགོས། ཁྱོད་ཀྱིས་ཀྱང་འདི་དཀྱིལ་འཁོར་མ་མཐོང་བ་རྣམས་ཀྱི་མདུན་དུ་སྨྲ་བར་མི་བྱ་སྟེ། ཁྱོད་དམ་ཚིག་ཉམས་པར་འགྱུར་ཏ་རེ། ཞེས་བརྗོད་དེ་ཕན་ཡོན་གྱི་སྒོ་ནས་དམ་ལ་བཞག་གོ །

དེ་ནས་སྤྱི་བོར་རྡོ་རྗེ་བཞག་ལ། འདི་ནི་ཁྱོད་ཀྱི་དམ་ཚིག་གི་རྡོ་རྗེ་སྟེ། གལ་ཏེ་ཚུལ་འདི་སུའང་རུང་བ་ལ་སྨྲས་ན་འདིས་ཁྱོད་ཀྱི་མགོ་བོ་འགེམས་པར་འགྱུར་རོ། །དེ་ནས་རྡོ་རྗེ་སྙིང་གར་བཞག་ལ། ཨོཾ་དེ་རིང་རྡོ་རྗེ་སེམས་དཔའ་རང༌། །ཁྱོད་ཀྱི་སྙིང་ལ་ཡང་དག་ཞུགས། །གལ་ཏེ་ཚུལ་འདི་སྨྲས་ན་ནི། །དེ་མ་ཐག་ཏུ་དྲལ་ཏེ་གཤེགས། །ཞེས་བརྗོད་དེ་དེ་གཉིས་ནི་ཉེས་དམིགས་ཀྱི་སྒོ་ནས་དམ་ལ་བཞག་པའོ། །

ཨོཾ་བཛྲ་ཨུ་ད་ཀ་ཋ། ཞེས་པ་བགྲངས་མཚམས། འདི་ནི་ཁྱོད་ཀྱི་དམྱལ་བའི་ཆུ། །དམ་ཚིག་འདས་ན་སྲེག་པར་བྱེད། །དམ་ཚིག་བསྲུངས་ན་དངོས་གྲུབ་སྟེར། །རྡོ་རྗེ་བདུད་རྩིའི་ཆུ་འཐུངས་ཤིག །དེས་རྡོ་རྗེའི་མནའ་ཆུ་བླུད་དེ་རྩ་ལྟུང་སྤྱི་ལ་དམ་ལ་བཞག་པའོ། །དེ་ནས་སློབ་མའི་ལག་པ་ནས་བཟུང་སྟེ། དེང་ཕྱིན་ཆད་ཁྱོད་ཀྱི་ཕྱག་ན་རྡོ་རྗེ་ང་ཡིན་གྱི་ངས་འདི་བྱོས་ཤིག་ཅེས་བྱ་བ་དེ་ཁྱོད་ཀྱིས་བྱ་དགོས་སོ། །ཁྱོད་ཀྱིས་ང་ལ་བརྙས་པར་ཡང་མ་བྱེད་ཅིག་བྱས་ན་ཁྱོད་ཡ་ང་བ་མ་སྤངས་པར་འཆི་བའི་དུས་བྱས་ནས་དམྱལ་བར་ལྟུང་བར་གྱུར་ཏ་རེ། ཞེས་བརྗོད་པས་སློབ་དཔོན་གྱི་བཀའ་ཉན་པའི་སྒོ་ནས་དམ་ལ་བཞག་པ་སྟེ་རྩ་ལྟུང་དང་པོ་ལ་ཁྱད་པར་དུ་དམ་གཞག་མཛད་པའོ། །

ཡེ་ཤེས་པ་འབེབས་པ།

དེ་ནས་ཡེ་ཤེས་པ་དབབ་པ་ལ། སེམས་མེད་བེམ་པོའི་ཆོས་ལ་ཡེ་ཤེས་པ་དབབ་ཅེས་བརྗོད་པར་གོ་རྒྱུ་མེད་པས་སེམས་ལྡན་གྱི་ཆོས་ཤིག་ལ་ཡེ་ཤེས་པ་དབབ་པའི་རྣམ་གཞག་བཤད་དགོས། དེ་ཡང་རང་རེའི་རྒྱུད་ཀྱི་ཁམས་བདེ་གཤེགས་སྙིང་པོའམ་སྔགས་ལུགས་ཐུན་མོང་མིན་པའི་བཞེད་པ་གཉུག་མ་ལྷན་ཅིག་སྐྱེས་པའི་འོད་གསལ་དེ་དང་། སངས་རྒྱས་ཀྱི་ཐུགས་རྒྱུད་ཀྱི་རྣམ་པ་ཐམས་ཅད་མཁྱེན་པའི་ཡེ་ཤེས་གཉིས་ལ་དྲི་མས་དག་མ་དག་གི་ཁྱད་པར་ལས་འོད་གསལ་གྱི་ངང་དུ་ཁྱད་པར་གཏན་ནས་མེད། རྒྱུད་བླ་མ་ལས། དྲི་མ་གློ་བུར་བ་ཉིད་དང་། །ཡོན་ཏན་རང་བཞིན་ཉིད་ལྡན་ཕྱིར། །ཞེས་གསུངས་པ་ལྟར། རང་རེའི་རྒྱུད་ཀྱི་གཉུག་མ་ལྷན་ཅིག་སྐྱེས་པའི་འོད་གསལ་རང་སྟེང་གི་ཆོས་ཉིད་དང་བཅས་པ་དུས་ནམ་གྱི་ཚེ་ཡང་སྒྲིབ་བྲལ་དུ་འགྱུར་བའི་གོ་སྐབས་དང་བཅས་པ་སྟེ། དྲི་མ་རྣམས་གློ་བུར་བ་ཡིན་པའི་ཕྱིར་གཉེན་པོ་སྟོབས་ལྡན་དང་བཅས་པས་ནམ་ཡང་འབྲལ་རུང་གི་ཚུལ་དུ་གནས་ཤིང་། སྟོབས་སོགས་འགྲུབ་པའི་ནུས་པ་རང་ཆས་སུ་གྲུབ་པར་གསུངས་པ་ལྟར་དེའི་དོན་བསམ་དགོས།

ཐོག་མར་གསོལ་བ་འདེབས་པ་འདིའི་རྗེས་ཟློས་མཛད་པར་ཞུ། དེ་བཞིན་གཤེགས་པ་ཐམས་ཅད་ཀྱིས་བྱིན་གྱིས་བརླབས་ཏེ། རྡོ་རྗེ་སེམས་དཔའ་བདག་ལ་དབབ་པར་མཛད་དུ་གསོལ། རྗེས་ཟློས་ཟིན་མཚམས། ཡེ་ཤེས་པ་འབེབས་པ་ལ་སློབ་མ་རྣམས་འདོད་ཆགས་རྡོ་རྗེར་བསྐྱེད་དགོས་པ་ཡིན་ལ། དེ་ལ་ཡང་ཐོག་མར་སྟོང་ཉིད་བསྒོམས་ཏེ། སྟོང་ཉིད་སྒོམ་པའི་གཟུང་རྣམ་ལྷར་ཤར་བ་ཞིག་དགོས་པས། སྟོང་ཉིད་རྟོགས་པའི་བློ་དེ་ཉིད་འདོད་ཆགས་གཤིན་རྗེ་གཤེད་དམར་པོ་ཞིག་ཏུ་གྱུར་སོང་སྙམ་པའི་མོས་པ་མཛོད་ཅིག །

ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། སྟོང་པ་ཉིད་དུ་གྱུར། སྟོང་པའི་ངང་ལས། ཡང་སྟོང་ཉིད་སྒོམས་ཤིག །སྔོན་གྱི་བླ་མ་རྣམས་ལ་གསུང་རྒྱུན་ཞིག་ཡོད་པ་ནི། སེམས་ཅན་གྱི་རྒྱབ་ཁལ་གཅིག་ལ་མཚོན་ན། དོ་པོའམ་ཁལ་གཉིས་དགོས་པ་ལྟར་གསང་སྔགས་ཀྱི་ཆོས་ལ་ཁལ་ཡ་གཅིག་གི་ཚོད་དུ་སྟོང་ཉིད་ཀྱི་ལྟ་བ་དང་ཁལ་ཡ་གཅིག་གི་ཚོད་ལྟ་བུར་ལྷ་ཡི་རྣལ་འབྱོར་དགོས་ཤིང་། ནམ་ཡིན་ཡང་དེ་གཉིས་ཟུང་འབྲེལ་དུ་ཉམས་སུ་ལེན་དགོས་པར་གསུངས། སློབ་མ་རྣམས་མེ་ལས་པདྨ་མེས་མཚན་པ་ཡོངས་སུ་གྱུར་པ་ལས་འདོད་ཆགས་གཤིན་རྗེ་གཤེད་དམར་པོ་དམར་སྔོ་དཀར་བའི་ཞལ་གསུམ་ཕྱག་དྲུག་གི་དང་པོ་གཉིས་ཀྱིས་གྲི་གུག་དང་ཐོད་པ་ཐུགས་ཀར་འཛིན་ཅིང་། ལྷག་མ་གཡས་གཉིས་པདྨ་དང་རལ་གྲི། གཡོན་གཉིས་ནོར་བུ་དང་འཁོར་ལོ་འཛིན་པར་གྱུར་པའི། ཞེས་གསུངས་པ་ལྟར། འདོད་ཆགས་གཤིན་རྗེ་གཤེད་ཞལ་གསུམ་ཕྱག་དྲུག་པ་ཞིག་ཏུ་གསལ་བཏབ་པ་དེའི། སྤྱི་བོར་བཾ་ལས་བྱུང་བའི་ཆུའི་དཀྱིལ་འཁོར་དཀར་པོ་ཟླུམ་པོ་བུམ་པས་མཚན་པ་ལ་ཧཿདང༌། སྙིང་གར་ལཾ་ལས་བྱུང་བའི་སའི་དཀྱིལ་འཁོར་གྲུ་བཞི་པ་སེར་པོ་ཟུར་དུ་རྡོ་རྗེ་རྩེ་གསུམ་པས་མཚན་པ་ལ་ཧཱུཾ་དང༌། ལྟེ་བར་རཾ་ལས་བྱུང་བའི་མེའི་དཀྱིལ་འཁོར་ཟུར་གསུམ་པ་དམར་པོ་རྣོ་ཞིང་འབར་བ་ལ་ཨཱཿདང༌། རྐང་འོག་ཏུ་ཡཾ་ལས་བྱུང་བའི་རླུང་གི་དཀྱིལ་འཁོར་སྔོན་པོ་གཡོ་བ་གཞུའི་དབྱིབས་ཅན་མཐའ་མར་བ་དན་གྱིས་མཚན་པ་ལ་ཛྷཻཿཡིག །ཅེས་གསུངས་པའི་ཛྷཻཿལས་མེ་འབར་ཏེ་དེས་ལྟེ་བའི་མེ་དྲོད་འབར་བ་ལས་སྙིང་གའི་ས་བསྲེགས་ཤིང་། དེའི་དྲོད་ཀྱིས་སྤྱི་བོའི་ཆུ་ལས་བདུད་རྩིའི་རྒྱུན་ནམ་བྱང་སེམས་ཞུ་བའི་བདེ་བ་ཆེན་པོའི་ཡེ་ཤེས་རྒྱུད་ལ་སྐྱེས་ཤིང་། དེ་ལྟ་བུའི་ཁམས་དབབ་པ་ལས་སྐྱེས་པའི་བདེ་བས་སྟོང་པ་ཉིད་ངེས་པར་བྱས་ཏེ་བདེ་སྟོང་གི་ཏིང་ངེ་འཛིན་རྒྱུད་ལ་སྐྱེས་བྱུང་སྙམ་པ་དང་། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་ཕྱོགས་བཅུའི་སངས་རྒྱས་ཐམས་ཅད་རྡོ་རྗེ་འཇིགས་བྱེད་ཀྱི་སྐུའི་རྣམ་པ་དཔག་ཏུ་མེད་པར་སྤྱན་དྲངས་ཏེ་སློབ་མ་རྣམས་ལ་ཐིམ་པས་བྱིན་གྱིས་བརླབས་བྱུང་སྙམ་པའི་མོས་པ་བྱོས་ཤིག །

ཨོཾ་ཧྲཱིཿཥྚཱིཿབི་ཀྲི་ཏཱ་ན་ན་ཧཱུཾ་ཧཱུཾ་ཕཊ་ཕཊ་ཨ་བེ་ཤ་ཡ་སྟཾ་བྷ་ཡ། ར་ར་ར་ར། ཙཱ་ལ་ཡ་ཙཱ་ལ་ཡ། ཧཱུཾ་ཧཿཨཱཿཛྷཻཿཧཱུཾ་ཕཊ། ཅེས་པའི་སྔགས་དང་། ཏིཥྛ་བཛྲ། ཞེས་པ་བགྲངས་མཚམས། ཁྱེད་རྣམས་ཀྱི་མིག་ལ་ཇི་ལྟར་སྣང་། དེ་ནས་མིག་དར་གྱིས་མིག་བཀབ་ནས་སླར་ཧོབ་དེ་ཕྱེ་ནས་བར་སྣང་ལ་ལྟོས་དང་། བར་སྣང་ལ་ལྟོས་ཟེར་བ་ལས་ངོས་ལ་ལྟོས་ཟེར་གྱི་མེད། ཅེས་གསུངས་ཏེ་བཞད། སྐབས་རེར་དབང་ཞུ་བའི་ཚེ་ཚོས་གཞི་ལྗང་ཁུ་ལ་སོགས་པ་འདྲ་མིན་མཐོང་བའི་སྐབས་འོང་བཞིན་ཡོད། སྔར་ངོས་ཀྱིས་ཀྱཻ་རྡོར་རམ་ཕྱག་རྡོར་འཁོར་ཆེན་གང་ཡིན་གྱི་དབང་ཞིག་ཞུ་བའི་སྐབས་བར་སྣང་གི་ཁ་དོག་དྲིས་ཏེ་ནམ་མཁར་མཇལ་བའི་ཚེ་འོད་ལྗང་ཁུ་ཞིག་མཐོང་བ་ལྟ་བུ་སྐབས་རེར་དེ་འདྲ་མཐོང་རྒྱུ་འདུག །

དེ་ལྟར་བར་སྣང་གི་ཁ་དོག་དྲི་བ་སོང་སྟེ་དེའི་རྗེས་སུ་དུས་ཁོམ་བྱུང་ན་བླ་མས་རས་བྲིས་ཀྱི་དཀྱིལ་འཁོར་གྱི་མདུན་ནས་གསོལ་བ་འདེབས་དགོས་ཀྱང་། འདིར་དུས་ཁོམ་མེད་པ་དང་ངོས་ཡར་ལངས་མར་སྡོད་བྱེད་པར་པུས་མོར་དཀའ་ངལ་འདུག་པས་དེ་ལྟར་མི་དགོས་པ་བྱས་ཏེ་འདི་ནས་གསོལ་བ་འདེབས་རྒྱུ་ཡིན། ཡང་དག་པ་ཡི་དཀྱིལ་འཁོར་འདིར། །བདག་གིས་སློབ་མ་བཅུག་པ་འདིའི། །ལྷ་རྣམས་རིགས་ཀྱི་རིམ་པ་ནི། །བསོད་ནམས་ཇི་ལྟར་དེ་ལྟར་ཤོག །འདི་ཡི་དངོས་གྲུབ་ཇི་ལྟར་འགྱུར། །རིགས་ནི་གང་གི་སྣོད་དུ་འགྱུར། །བསོད་ནམས་མཐུ་ཡང་ཇི་འདྲ་བ། །དེ་འདྲ་དཀྱིལ་འཁོར་དུ་གྱུར་ཅིག །ཅེས་པ་ལན་གསུམ་གསུངས་མཚམས། དེ་ནས་སློབ་མ་རྣམས་དཀྱིལ་འཁོར་གྱི་ཤར་སྒོའི་ནང་ཚུད་སོང་སྙམ་པ་དང་། གོང་དུ་བྱིན་པའི་མེ་ཏོག་གི་ཕྲེང་བ་དེ་ལག་ཐལ་མོ་སྦྱར་བའི་བར་དུ་གཟུང་། དངོས་སུ་བླ་མས་མེ་ཏོག་འདོར་རྒྱུ་དང་། མེ་ཏོག་འདོར་བའི་ཚེ་སློབ་མ་རྣམས་ཀྱིས་དཀྱིལ་འཁོར་གྱི་ལྷ་ཚོགས་ལ་མེ་ཏོག་འབུལ་བའི་མོས་པ་དང་བཅས་སྔགས་འདིའི་རྗེས་ཟློས་མཛད་པར་ཞུ། པྲ་ཏཱིཙྪ་བཛྲ་ཧོཿ མེ་ཏོག་ལྷོར་བབས་པས་སེར་སྣ་གཤིན་རྗེ་གཤེད་ཀྱི་རིགས་དང་། ལྷོར་གཤིན་རྗེ་དང་དེའི་ཕྱོགས་སུ་བབས་པས་ཕལ་ཆེར་ཚེ་རིང་པོར་གནས་པའི་རྟེན་འབྲེལ་ཞིག་ཡོད་པར་སྣང་། བླ་མར་ཡར་ཕུལ་བའི་མེ་ཏོག་དེ་ཉིད་མར་གནང་སྟེ་སློབ་མ་སོ་སོའི་མགོར་བསྐོན་པས་བདེ་སྟོང་གི་ཏིང་ངེ་འཛིན་རྒྱུད་ལ་སྐྱེས་བྱུང་སྙམ་པའི་མོས་པ་མཛོད་ཅིག །ཨོཾ་པྲ་ཏི་གྲྀཧྞ་སྟྭཾ་ཨི་མཾ་སཏྭ་མ་ཧཱ་བཱ་ལ། སེམས་དཔའ་སྟོབས་པོ་ཆེས་སློབ་མ་འདི་རྣམས་བྱང་ཆུབ་མ་ཐོབ་ཀྱི་བར་དུ་རྗེས་སུ་ཟུངས་ཤིག །

དེ་ནས་སློབ་མ་རྣམས་ཀྱི་སྙིང་གར་ཟླ་བ་ལ་ཧཱུཾ། དཔྲལ་བར་རཾ། མིག་གཉིས་ལ་ཨོཾ་འོད་ཟེར་འབར་བ་རེ་རེ། ཨོཾ་རྡོ་རྗེ་སེམས་དཔའ་དེང་ཁྱོད་ཀྱི། །མིག་འབྱེད་པར་ནི་བརྩོན་པར་མཛད། །ཕྱེ་བས་ཐམས་ཅད་མཐོང་འགྱུར་བ། །རྡོ་རྗེའི་མིག་ནི་བླ་ན་མེད། །སྤྱན་དར་བསལ་བར་ཞུ། ད་ནི་དད་པའི་ཤུགས་ཀྱིས་སུ། །དཀྱིལ་འཁོར་འདི་དེ་ཉིད་ལ་ལྟོས། །ཁྱོད་ནི་སངས་རྒྱས་རིགས་སུ་སྐྱེས། །ཕྱག་རྒྱ་སྔགས་ཀྱིས་བྱིན་གྱིས་བརླབས། །དངོས་གྲུབ་ཀུན་ནི་ཕུན་སུམ་ཚོགས། །དམ་ཚིག་མཆོག་ཏུ་ཁྱོད་འགྱུར་གྱིས། །རྡོ་རྗེ་པདྨ་རྩེ་རོལ་པས། །གསང་སྔགས་རྣམས་ལ་སྒྲུབ་པ་གྱིས། །ཧེ་བཛྲ་པཱ་ཤྱ། སྤྱན་དར་དེ་མུ་མཐུད་ཉོར་ཅིག །རྡོ་རྗེ་འཇིགས་བྱེད་ཀྱི་རྟེན་དཀྱིལ་འཁོར་དང་བརྟེན་པ་ལྷ་བཅུ་གསུམ། གཙོ་བོ་སེམས་དཔའ་སུམ་བརྩེགས་དངོས་གནས་པ་མཇལ་སོང་སྙམ་དུ་མོས་ཤིག །

དགའ་བའི་གླུ་ལེན་པའི་ཚིག་འདིའི་རྗེས་ཟློས་མཛོད་ཅིག །ཨོཾ་རྡོ་རྗེའི་དཀྱིལ་འཁོར་དཀྱིལ་འཁོར་ཆེན་པོར་བདག་ཞུགས་སོ། །ཨོཾ་རྣལ་འབྱོར་དཀྱིལ་འཁོར་དཀྱིལ་འཁོར་ཆེན་པོ་བདག་གིས་མཐོང༌། །ཨོཾ་གསང་བའི་དཀྱིལ་འཁོར་དཀྱིལ་འཁོར་ཆེན་པོར་བདག་དབང་བསྐུར། །ས་མ་ཡ་ཧོཿཧོཿཧོཿ རྗེས་ཟློས་ཟིན་མཚམས། ཞེས་གསུངས་ཏེ། འདིའི་དོན་ནི་དཀྱིལ་འཁོར་དུ་ཞུགས་ཤིང་དཀྱིལ་འཁོར་མཇལ་བ་དང་། མེ་ཏོག་གི་ཕྲེང་བའི་དབང་ཡང་ཐོབ་བྱུང་ཞེས་པའི་དོན་ཡིན།

བུམ་དབང་ལས་ཆུའི་དབང་།

དེ་ཡན་ཆད་ཀྱིས་དཀྱིལ་འཁོར་དུ་ཞུགས་པའི་སྐོར་ཟིན་ཏེ། ཞུགས་ནས་དབང་བསྐུར་བ་ལ་གོང་དུ་ཞུས་པ་ལྟར་བུམ་དབང་དང་གསང་དབང་། ཤེར་དབང་། ཚིག་དབང་བཅས་ལས། དང་པོ་བུམ་དབང་ལའང་རྡོ་རྗེ་སློབ་མའི་དབང་དང་རྡོ་རྗེ་སློབ་དཔོན་གྱི་དབང་གཉིས། རྡོ་རྗེ་སློབ་མའི་དབང་ལ་ཡང་རིག་པའི་དབང་ལྔ་ཡོད་པ་ལས། འདིར་ཐོག་མར་མི་བསྐྱོད་པ་ཆུ་དབང་བསྐུར་བ་ལ། དེའི་དོན་དུ་མཎྜལ་མདོར་བསྡུས་ཤིག་འབུལ་བར་ཞུ། ས་གཞི་སྤོས་བྱུགས་མ་གསུངས་མཚམས། གསོལ་བ་འདེབས་པ་འདིའི་རྗེས་ཟློས་མཛོད། སངས་རྒྱས་ཤེས་རབ་ཆེན་པོ་ཡིས། །རྡོ་རྗེ་སེམས་དཔའ་དབང་བསྐུར་ལྟར། །བདག་ཀྱང་མགོན་པོས་དབང་བསྐུར་ཞིང༌། །མཆོག་ཀྱང་བདག་ལ་སྩལ་དུ་གསོལ། །རྗེས་ཟློས་ཟིན་མཚམས། དེ་ནས་བླ་མ་རྡོ་རྗེ་འཇིགས་བྱེད་ཞལ་དགུ་ཕྱག་སོ་བཞི་པར་གསལ་བའི་ཐུགས་ཀའི་འོད་ཟེར་གྱིས་སློབ་མ་རྣམས་རེ་རེ་ནས་ཡར་དྲངས། བླ་མའི་ཞལ་ནས་མར་ཞུགས། ཐུགས་ཀར་རང་གི་སེམས་དང་བླ་མའི་ཐུགས་བདེ་སྟོང་གཉིས་སུ་མེད་པའི་ཡེ་ཤེས་གཉིས་དབྱེར་མེད་རོ་གཅིག་ཏུ་འདྲེས་ཤིང་། དེ་ནས་སློབ་མ་རྣམས་ཡུམ་རོ་ལངས་མའི་སྐུ་ལུས་ཀྱི་ནང་དུ་མི་བསྐྱོད་པར་བསྐྱེད་དེ་མཆོད་པ་དང་དབང་བསྐུར་རྒྱས་བཏབ་ཟིན་པ་དང་། སློབ་མ་རྣམས་ཤར་སྒོའི་འགག་ཏུ་འཁོད་སོང་སྙམ་པའི་མོས་པ་བྱོས་ཤིག །

ཨོཾ་ཁདྒ་དྷྲྀཀ་ཧཱུཾ་ཕཊ། ཅེས་པ་བགྲངས་མཚམས། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་སློབ་མ་རྣམས་རེ་རེ་ནས་དྲངས་ཏེ་ཞལ་ནས་ཞུགས། སྐུའི་དབྱིབས་བརྒྱུད་རྡོ་རྗེའི་ལམ་ནས་ཡུམ་གྱི་པདྨར་ཐོན་པ་སྐད་ཅིག་གིས་སྟོང་པར་གྱུར། སྟོང་པའི་ངང་ལས། སློབ་མ་རྣམས་ཧཱུཾ་དང་རྡོ་རྗེ་ལས་མི་བསྐྱོད་པ་སྔོན་པོ་ཞལ་གཅིག་ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པ། ཡུམ་མཱ་མ་ཀཱི་སྔོན་པོ་གྲི་གུག་དང་ཐོད་པ་འཛིན་པ་ལ་འཁྱུད་པ། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་རང་བཞིན་གྱི་གནས་ནས་བསྒོམས་པ་དང་འདྲ་བའི་ཡེ་ཤེས་པ་སྤྱན་དྲངས་ཏེ་གཉིས་སུ་མེད་པར་གྱུར། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་ཕྱོགས་བཅུ་ན་བཞུགས་པའི་རྒྱལ་བ་རྣམས་མདུན་གྱི་ནམ་མཁར་སྤྱན་དྲངས། ཨོཾ་སརྦ་ཏ་ཐཱ་ག་ཏ་ཨརྒྷཾ། པཱདྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱེ། ཤཔྟ་པྲ་ཏཱིཙྪ་སྭཱཧཱ། རྡོ་རྗེ་ཅན་གྱིས་སངས་རྒྱས་ལ། །འགྲོ་བ་བསྐྱབ་པའི་ཆེད་དུ་དབང༌། །ཡོན་ཏན་འབྱུང་གནས་ཇི་ལྟར་སྩལ། །དེ་ལྟར་འདི་ལ་སྩལ་དུ་གསོལ། །ཞེས་གསོལ་བ་བཏབ་པས་ནམ་མཁའི་རྒྱལ་བ་ཡབ་ཡུམ་རྣམས་སྙོམས་པར་ཞུགས། འདོད་ཆགས་ཆེན་པོའི་མེས་ཞུ། བླ་མ་དང་གཙོ་བོ་ཐ་མི་དད་པའི་སྤྱི་བོ་ནས་ཞུགས་རྡོ་རྗེའི་ལམ་ནས་བྱུང་བའི་བྱང་ཆུབ་ཀྱི་སེམས་ཀྱིས་སློབ་མ་རྣམས་མི་བསྐྱོད་པར་བྱས་པ་ལ་དབང་བསྐུར་ཏེ། ཡུམ་གྱི་པདྨ་ནས་ཕྱུང་ནས་རང་གནས་སུ་འཁོད་པར་གྱུར།

དེ་ནས་དབང་རྫས་བུམ་ཆུ་མི་བསྐྱོད་པར་བསྐྱེད་དེ་བྱིན་གྱིས་བརླབས་པ་ཡིན་པས་འདི་ཡང་གསན་པར་ཞུ། ཨོཾ་ཁདྒ་དྷྲྀཀ་ཧཱུཾ་ཕཊ། ཅེས་པ་བགྲངས་མཚམས། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། དབང་རྫས་བུམ་ཆུ་སྟོང་པ་ཉིད་དུ་གྱུར། སྟོང་པའི་ངང་ལས་ཧཱུཾ་དང་རྡོ་རྗེ་ལས་མི་བསྐྱོད་པ་སྔོན་པོ་ཞལ་གཅིག་ཕྱག་གཉིས་པ་རྡོ་རྗེ་དང་དྲིལ་བུ་འཛིན་པས་མཱ་མ་ཀཱི་སྔོན་མོ་གྲི་གུག་དང་ཐོད་པ་འཛིན་པ་ལ་འཁྱུད་པ། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་རང་བཞིན་གྱི་གནས་ནས་བསྒོམས་པ་དང་འདྲ་བའི་ཡེ་ཤེས་པ་དང་དབང་གི་ལྷ་རྣམས་སྤྱན་དྲངས། ཛཿཧཱུཾ་བཾ་ཧོཿ གཉིས་སུ་མེད་པར་གྱུར། དབང་གི་ལྷ་རྣམས་ཀྱིས་དབང་བསྐུར། མི་བསྐྱོད་པས་དབུ་བརྒྱན་པར་གྱུར། ཨོཾ་སརྦ་ཏ་ཐཱ་ག་ཏ་ཨརྒྷཾ། པཱདྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱེ། ཤཔྟ་པྲ་ཏཱིཙྪ་སྭཱཧཱ། མི་བསྐྱོད་པ་ཡབ་ཡུམ་ཞུ་བ་ལས་བྱུང་བའི་དབང་རྫས་བུམ་ཆུར་གྱུར།

བྱིན་གྱིས་བརླབས་པའི་དབང་རྫས་བུམ་པས་ཁྱེད་སློབ་མ་རྣམས་ལ་མི་བསྐྱོད་པ་ཆུ་དབང་བསྐུར་བ་ཡིན་པས་དབང་སྐུར་བ་པོས་དབང་ལྷ་གསར་དུ་སྤྱན་དྲངས་ཏེ་དེ་དག་གིས་དབང་བསྐུར་བའི་མོས་པ་མཛད་པར་ཞུ།

བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་རྒྱལ་བ་འཁོར་བཅས་ཐམས་ཅད་རང་ལ་དབང་བསྐུར་བའི་ཕྱིར་དུ་བསྐུལ་ཏེ་སྤྱན་དྲངས་པ་རྣམས་ནམ་མཁར་འཁོད། ཅེས་པ་ནས། དབང་བསྐུར་རྡོ་རྗེ་ཆེན་པོ་སྟེ། །ཁམས་གསུམ་པ་ཡིས་ཕྱག་བྱས་པ། །སངས་རྒྱས་ཀུན་གྱི་གསང་གསུམ་པའི། །གནས་ལས་བྱུང་བ་སྦྱིན་པར་བྱ། །ཨོཾ་ཨཱཿབཛྲ་ཨུ་ད་ཀ་ཨ་བྷི་ཥིཉྩ་ཧཱུཾ་སུ་ར་ཏ་སྟྭཾ་ཨ་ཧཾ། ཞེས་པ་བགྲངས་མཚམས། དབང་བསྐུར་རྡོ་རྗེ་ཆེན་པོ་སྟེ། །ཞེས་པ་ནས། གནས་ལས་བྱུང་བ་སྦྱིན་པར་བྱ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུཾ་སྭཱཧཱ། ཞེས་བདུད་རྩིའི་ཆུས་དབང་བསྐུར། ལུས་ཐམས་ཅད་གང་། བདེ་བ་ཆེན་པོ་མྱོང་། དྲི་མ་ཐམས་ཅད་དག །
ཆུའི་ལྷག་མ་སྤྱི་གཙུག་ཏུ་འཁྱིལ་བ་ཡོངས་སུ་གྱུར་པ་ལས་མི་བསྐྱོད་པས་དབུ་བརྒྱན་པར་གྱུར།

དབང་རྫས་བུམ་ཆུ་མྱངས་པ་ཙམ་གྱིས་བདེ་བ་ཆེན་པོའི་ཡེ་ཤེས་དང་། བདེ་བས་སྟོང་པ་ངེས་པའི་བདེ་སྟོང་གཉིས་སུ་མེད་པའི་ཡེ་ཤེས་ཁྱད་པར་ཅན་རྒྱུད་ལ་སྐྱེས་ཏེ་དེས་ཞེ་སྡང་གི་དྲི་མ་སྦྱོང་བའི་ནུས་པ་ཁྱད་པར་ཅན་བཞག་བྱུང་སྙམ་པའི་མོས་པ་མཛོད་ཅིག །དེ་ཡང་ཆུ་དབང་བསྐུར་བའི་ཆུའི་ལྷག་མ་ཡར་ལུད་པ་ལས་སློབ་མ་མི་བསྐྱོད་པར་གསལ་བའི་སྤྱི་བོར་མི་བསྐྱོད་པ་གསལ་བཏབ་སྟེ་དེས་དབུ་བརྒྱན་པ་དང་དབང་ལྷ་རྣམས་ཁྱེད་རང་སློབ་མ་རྣམས་ལ་ཐིམ་སོང་སྙམ་དུ་མོས་ཤིག །

བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་དབང་གི་ལྷ་རྣམས་སྤྱན་དྲངས། ཛཿཧཱུཾ་བཾ་ཧོཿ སློབ་མ་རྣམས་ཀྱི་ལུས་ཀྱི་བ་སྤུའི་སྒོ་ནས་ཐིམ་པར་གྱུར། དེ་ནས་མཆོད་པ་ནི། ཨོཾ་སརྦ་ཏ་ཐཱ་ག་ཏ་ཨརྒྷཾ། པཱདྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱེ། ཤཔྟ་པྲ་ཏཱིཙྪ་སྭཱ་ཧཱ། དེ་ལྟར་མི་བསྐྱོད་པ་ཆུའི་དབང་ཐོབ། ཞེ་སྡང་གི་དྲི་མ་སྦྱངས། རྣམ་ཤེས་ཀྱི་ཕུང་པོ་གནས་བསྒྱུར། ཆོས་ཀྱི་དབྱིངས་ཀྱི་ཡེ་ཤེས་མངོན་དུ་བྱས། མི་བསྐྱོད་པ་དང་དེའི་རིགས་ཀྱི་དངོས་གྲུབ་བསྒྲུབ་པ་ལ་དབང་བར་བྱས་སོ། །

ཅོད་པན་གྱི་དབང་།

དེ་ནས་སློབ་མ་རྣམས་དང་དབང་རྫས་ཅོད་པན་རིན་འབྱུང་དུ་བསྐྱེད་དེ་དབང་ལྷ་སྤྱན་དྲངས་ནས་རིན་ཆེན་འབྱུང་ལྡན་ཅོད་པན་གྱི་དབང་བསྐུར་བ་ལ། ཨོཾ་ཁདྒ་དྷྲྀཀ་ཧཱུཾ་ཕཊ། ཅེས་པ་བགྲངས་མཚམས། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་སློབ་མ་རྣམས་རེ་རེ་ནས་དྲངས་པ་ཞལ་ནས་ཞུགས། ཞེས་པ་ནས། ཨོཾ་སརྦ་ཏ་ཐཱ་ག་ཏ་ཨརྒྷཾ། པཱདྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱེ། ཤཔྟ་པྲ་ཏཱིཙྪ་སྭཱཧཱ། དེ་ལྟར་རིན་ཆེན་འབྱུང་ལྡན་ཅོད་པན་གྱི་དབང་ཐོབ། ང་རྒྱལ་དང་སེར་སྣའི་དྲི་མ་སྦྱངས། ཚོར་བའི་ཕུང་པོ་གནས་བསྒྱུར། མཉམ་པ་ཉིད་ཀྱི་ཡེ་ཤེས་མངོན་དུ་བྱས། རིན་ཆེན་འབྱུང་ལྡན་དང་དེའི་རིགས་ཀྱི་དངོས་གྲུབ་སྒྲུབ་པ་ལ་དབང་བར་བྱས་སོ། །

རྡོ་རྗེའི་དབང་།

དེ་ནས་འོད་དཔག་མེད་རྡོ་རྗེའི་དབང་བསྐུར་བ་ལ། ཨོཾ་ཁདྒ་དྷྲྀཀ་ཧཱུཾ་ཕཊ། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་སློབ་མ་རྣམས་དྲངས་པ་ཞལ་ནས་ཞུགས། སྐུའི་དབྱིབས་བརྒྱུད་རྡོ་རྗེའི་ལམ་ནས་ཡུམ་གྱི་པདྨར་ཐོན་པ་སྐད་ཅིག་གིས་སྟོང་པར་གྱུར། སྟོང་པའི་ངང་ལས་རང་ཉིད་ཧྲཱིཿདང་པདྨ་ལས་འོད་དཔག་མེད་དམར་པོ་ཞལ་གཅིག །ཕྱག་གཉིས་ཀྱིས་པདྨ་དང་དྲིལ་བུ་འཛིན་པས་ཡུམ་གོས་དཀར་མོ་དམར་མོ་གྲི་གུག་དང་ཐོད་པ་འཛིན་པ་ལ་འཁྱུད་པ། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས། ཞེས་པ་ནས། ཨོཾ་སརྦ་ཏ་ཐཱ་ག་ཏ་ཨརྒྷཾ། པཱདྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱེ། ཤཔྟ་པྲ་ཏཱིཙྪ་སྭཱཧཱ། དེ་ལྟར་འོད་དཔག་མེད་རྡོ་རྗེའི་དབང་ཐོབ། འདོད་ཆགས་ཀྱི་དྲི་མ་སྦྱངས། འདུ་ཤེས་ཀྱི་ཕུང་པོ་གནས་གྱུར། སོ་སོར་རྟོག་པའི་ཡེ་ཤེས་མངོན་དུ་བྱས། འོད་དཔག་མེད་དང་དེའི་རིགས་ཀྱི་དངོས་གྲུབ་སྒྲུབ་པ་ལ་དབང་བར་བྱས་སོ། །འདིས་འོད་དཔག་མེད་རྡོ་རྗེའི་དབང་ཟིན་ཏེ། གོང་གི་ཅོད་པན་གྱི་དབང་གིས་གཙུག་ཏོར་འགྲུབ་པའི་ནུས་པ་འཇོག་པ་དང་། རྡོ་རྗེའི་དབང་གིས་སངས་རྒྱས་ཀྱི་ཐུགས་འགྲུབ་པའི་ནུས་པ་འཇོག་པ་ཡིན།

དྲིལ་བུའི་དབང་།

དེ་ནས་སངས་རྒྱས་ཀྱི་གསུང་འགྲུབ་བྱེད་དོན་ཡོད་གྲུབ་པ་དྲིལ་བུའི་དབང་ནི། ཨོཾ་ཁདྒ་དྷྲྀཀ་ཧཱུཾ་ཕཊ། བླ་མ་དང་གཙོ་བོ། ཞེས་པ་ནས། ཨོཾ་སརྦ་ཏ་ཐཱ་ག་ཏ་ཨརྒྷཾ། པཱདྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱེ། ཤཔྟ་པྲ་ཏཱིཙྪ་སྭཱཧཱ། དེ་ལྟར་དོན་ཡོད་གྲུབ་པ་དྲིལ་བུའི་དབང་ཐོབ། ཕྲག་དོག་གི་དྲི་མ་སྦྱངས། འདུ་བྱེད་ཀྱི་ཕུང་པོ་གནས་གྱུར། བྱ་བ་གྲུབ་པའི་ཡེ་ཤེས་མངོན་དུ་བྱས། དོན་ཡོད་གྲུབ་པ་དང་དེའི་རིགས་ཀྱི་དངོས་གྲུབ་སྒྲུབ་པ་ལ་དབང་བར་བྱས་སོ། །དེ་ལྟར་དོན་ཡོད་གྲུབ་པ་དྲིལ་བུའི་དབང་ཐོབ་པས་བདེ་སྟོང་གི་ཏིང་ངེ་འཛིན་རྒྱུད་ལ་སྐྱེས་ཏེ་སངས་རྒྱས་ཀྱི་གསུང་འགྲུབ་པའི་ནུས་པ་ཁྱད་པར་ཅན་བཞག་བྱུང་སྙམ་དུ་མོས་དགོས།

མིང་གི་དབང་།

དེ་ནས་སངས་རྒྱས་ཀྱི་མཚན་འགྲུབ་བྱེད་རྣམ་སྣང་མིང་གི་དབང་ནི། ཨོཾ་ཁདྒ་དྷྲྀཀ་ཧཱུཾ་ཕཊ། བླ་མ་དང་གཙོ་བོ་ཐ་མི་དད་པའི། ཞེས་པ་ནས། སྟོང་པའི་ངང་ལས་སློབ་མ་རྣམས་ཨོཾ་དང་འཁོར་ལོ་ལས། རྣམ་སྣང་དཀར་པོ་ཞལ་གཅིག་ཕྱག་གཉིས་ཀྱིས་འཁོར་ལོ་དང་དྲིལ་བུ་འཛིན་པས་ཡུམ་སྤྱན་མ་དཀར་མོ་གྲི་གུག་དང་ཐོད་པ་འཛིན་པ་ལ་འཁྱུད་པ། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས། ཞེས་པ་ནས། སློབ་མ་རྣམས་རྣམ་སྣང་དུ་བྱས་པ་ལ་དབང་བསྐུར། ཡུམ་གྱི་པདྨ་ནས་ཕྱུང་སྟེ་རང་གནས་སུ་འཁོད་པར་གྱུར།

བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས། ཞེས་པ་ནས། བགེགས་བསྐྲད་པར་གྱུར། བཀྲ་ཤིས་གང་ཞིག་མཐའ་དག་འཁོར་ལོའི་རིགས་དང་ལྡན། །རྣམ་པར་སྣང་མཛད་འཁོར་བའི་སྡུག་བསྔལ་རྟག་འཕྲོག་ཅིང་། །རྨོངས་པས་ཟིལ་མནན་སྐྱེ་བོ་ཡོངས་སུ་སྦྱོང་མཛད་པ། །བཀྲ་ཤིས་དེས་ནི་དེ་རིང་ཁྱོད་ལ་དབང་རབ་བསྐུར། །དབང་བསྐུར་རྡོ་རྗེ་ཆེན་པོ་སྟེ། །ཞེས་པ་ནས། གནས་ལས་བྱུང་བ་སྦྱིན་པར་བྱ། །ཨོཾ་བཛྲ་སཏྭ་སྟྭཾ། ཨ་བྷི་ཥིཉྩ་མི། བཛྲ་ནཱ་མ་ཨ་བྷི་ཥེ་ཀ་ཏ། ཀྱཻ་དཔལ་རིན་ཆེན་རྡོ་རྗེ་ཞེས་བྱ་བའི་དེ་བཞིན་གཤེགས་པའོ། །དབང་བསྐུར་རྡོ་རྗེ་ཆེན་པོ་སྟེ། །ཞེས་པ་ནས། གནས་ལས་བྱུང་བ་སྦྱིན་པར་བྱ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུཾ་སྭཱཧཱ། ཞེས་པ་ནས། རྣམ་པར་སྣང་མཛད་ཀྱིས་དབུ་བརྒྱན་པར་གྱུར། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་དབང་གི་ལྷ་རྣམས་སྤྱན་དྲངས། ཞེས་པ་ནས། ཤཔྟ་པྲ་ཏཱིཙྪ་སྭཱཧཱ། དེ་ལྟར་རྣམ་པར་སྣང་མཛད་མིང་གི་དབང་ཐོབ། གཏི་མུག་གི་དྲི་མ་སྦྱངས། གཟུགས་ཀྱི་ཕུང་པོ་གནས་གྱུར། མེ་ལོང་ལྟ་བུའི་ཡེ་ཤེས་མངོན་དུ་བྱས། རྣམ་པར་སྣང་མཛད་དང་དེའི་རིགས་ཀྱི་དངོས་གྲུབ་སྒྲུབ་པ་ལ་དབང་བར་བྱས་སོ། །

གོང་དུ་མེ་ཏོག་ལྷོའི་སེར་སྣ་གཤིན་རྗེ་གཤེད་ལ་ཕོག་པ་ལྟར་ཁྱེད་རྣམས་ཀྱི་མིང་རིན་ཆེན་རྡོ་རྗེ་ཡིན་པས། འདིར་དབང་རྫས་ཟུར་དུ་མེད་པར་དབང་ལྷ་སྤྱན་དྲངས་ཏེ། ཀྱཻ་དཔལ་རིན་ཆེན་རྡོ་རྗེ་ཞེས་བྱ་བའི་དེ་བཞིན་གཤེགས་པའོ། །ཞེས་གསང་མཚན་བོས་པ་ཐོས་པ་ཙམ་གྱིས་བདེ་སྟོང་གི་ཏིང་ངེ་འཛིན་རྒྱུད་ལ་སྐྱེས་ཏེ་སངས་རྒྱས་ཀྱི་མཚན་འགྲུབ་པའི་ནུས་པ་བཞག་བྱུང་སྙམ་དུ་མོས་ཤིག །

རྡོ་རྗེ་སློབ་དཔོན་གྱི་དབང་།

དེ་དག་གིས་རྡོ་རྗེ་སློབ་མའི་དབང་ཟིན་ཏེ། རྡོ་རྗེ་སློབ་དཔོན་གྱི་དབང་བསྐུར་བ་ལ། རྡོ་རྗེ་སློབ་དཔོན་གྱི་དབང་ཞེས་པ་སློབ་མ་རྣམས་ཀྱིས་གཞན་རྗེས་སུ་འཛིན་པའི་དོན་དུ་རྡོ་རྗེ་སློབ་དཔོན་གྱི་ཐོབ་ཐང་ལྟ་བུ་སློབ་མ་རྣམས་ལ་དབང་བསྐུར་བ་ཡིན་ལ། དེའི་དོན་དུ་མཎྜལ་མདོར་བསྡུས་ཤིག་འབུལ་བར་ཞུ། ས་གཞི་སྤོས་བྱུགས་མའི་སྒོ་ནས་མཎྜལ་གསུངས་མཚམས། གསོལ་བ་འདེབས་པ་འདིའི་རྗེས་ཟློས་མཛོད། གང་གིས་བདག་ནི་ཁྱོད་དྲིན་ལས། །རང་དང་གཞན་དོན་ནུས་འགྱུར་བ། །རྡོ་རྗེ་སློབ་དཔོན་གྱི་ནི་དབང་། །སྙིང་བརྩེའི་གཏེར་ཀྱེ་བདག་ལ་སྩོལ། །

ཨོཾ་ཁདྒ་དྷྲྀཀ་ཧཱུཾ་ཕཊ། རྡོ་རྗེ་སློབ་དཔོན་གྱི་དབང་བསྐུར་བའི་ཚེ་སློབ་མ་རྣམས་རིགས་ཀུན་ལ་དབང་སྒྱུར་བའི་རིགས་ཀྱི་གཙོ་བོ་རྡོ་རྗེ་འཆང་དུ་བསྐྱེད་པ་ཡིན་ལ། དེའི་ཚུལ་ནི། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས། ཞེས་པ་ནས། སྟོང་པའི་ངང་ལས་སློབ་མ་རྣམས་ཧཱུཾ་དང་རྡོ་རྗེ་ལས་རྡོ་རྗེ་འཆང་དཀར་པོ་ཞལ་གཅིག་ཕྱག་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་རྡོ་རྗེ་དབྱིངས་ཀྱི་དབང་ཕྱུག་མ་དཀར་མོ་གྲི་གུག་དང་ཐོད་པ་འཛིན་པ་ལ་འཁྱུད་པ། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས། ཞེས་པ་ནས། རང་ཉིད་རྡོ་རྗེ་འཆང་དུ་བྱས་པ་ལ་དབང་བསྐུར། ཡུམ་གྱི་པདྨ་ནས་ཕྱུང་སྟེ་རང་གནས་སུ་སེང་གེའི་ཁྲིའི་སྟེང་དུ་སྣ་ཚོགས་པདྨ་དང་ཟླ་བའི་གདན་ལ་འཁོད་པར་གྱུར། དེ་ཡང་རྡོ་རྗེ་ཐུགས་ཀྱི་དམ་ཚིག །དྲིལ་བུ་གསུང་གི་དམ་ཚིག །ཕྱག་རྒྱ་སྐུ་ཡི་དམ་ཚིག་སྟེ་དམ་ཚིག་གསུམ་སྦྱིན་པ་སྔོན་དུ་འགྲོ་བའི་སྒོ་ནས་རྡོ་རྗེ་སློབ་དཔོན་གྱི་དབང་སྦྱིན་པ་ཡིན་ལ། ཕྱག་རྒྱ་སྐུ་ཡི་དམ་ཚིག་ཅེས་པ་ལུས་བདེ་སྟོང་གཉིས་སུ་མེད་པའི་ཡེ་ཤེས་ཀྱི་རྣམ་རོལ་གྱི་ལྷ་སྐུ་ཡབ་ཡུམ་དུ་གསལ་འདེབས་པ་དེ་ཡིན།

ཨོཾ་ཁདྒ་དྷྲྀཀ་ཧཱུཾ་ཕཊ། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། དབང་རྫས་རྡོ་རྗེ་སྟོང་པ་ཉིད་དུ་གྱུར། སྟོང་པའི་ངང་ལས་ཧཱུཾ་ལས་བྱུང་བའི་རྡོ་རྗེ། ཁམས་གསུམ་པ་ཡི་རལ་གྲི་ཆེ། །སངས་རྒྱས་ཀུན་གྱིས་ཕྱག་བྱས་པ། །ལས་ཀྱི་རལ་གྲི་མཆོག་ལྟ་བུ། །བདུད་ལས་རྒྱལ་བར་བྱ་ཕྱིར་བཟུང་། །སྟོང་པ་ཉིད་དང་དབྱེར་མི་ཕྱེད་པའི་ཡེ་ཤེས་རྒྱལ་བའི་ཐུགས་ཀྱི་ངོ་བོ་ནི་གསང་བའི་རྡོ་རྗེ་ཡིན་ལ། དེ་དྲན་པའི་དོན་དུ་རྡོ་རྗེ་འཛིན་པ་རྡོ་རྗེ་དེ་ཁོ་ན་ཉིད་ཀྱི་སྒོ་ནས་ཟུངས་ཤིག །

ཨོཾ་ཁདྒ་དྷྲྀཀ་ཧཱུཾ་ཕཊ། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། དབང་རྫས་དྲིལ་བུ་སྟོང་པ་ཉིད་དུ་གྱུར། སྟོང་པའི་ངང་ལས་ཨཱ་ལས་བྱུང་བའི་དྲིལ་བུ། ཤེས་རབ་ཐབས་ཀྱི་རང་བཞིན་ཉིད། །རྡོ་རྗེ་དྲིལ་བུ་རབ་བསྒྲུབ་ཕྱིར། །བུ་ཡིས་ཡང་དག་གུས་པས་བཟུང་། །ཁྱོད་ཀྱིས་སློབ་མར་བསྡུ་བར་གྱིས། །ཆོས་ཐམས་ཅད་རང་བཞིན་མེད་པའི་སྒྲ་དྲིལ་བུས་སྒྲོག་པར་སེམས་པའི་སྒོ་ནས་དྲིལ་བུ་འཛིན་པ་དྲིལ་བུ་དེ་ཁོ་ན་ཉིད་ཀྱི་སྒོ་ནས་ཟུངས་ཤིག །

རྡོ་རྗེས་ཐུགས་བདེ་བ་ཆེན་པོའི་ཡེ་ཤེས་སམ་གཉུག་མ་ལྷན་ཅིག་སྐྱེས་པའི་ཡེ་ཤེས་བདེ་ཆེན་གྱི་ངོ་བོར་བསྐྱེད་པ་དེ་མཚོན་ཞིང་། དྲིལ་བུས་ཡུལ་སྟོང་པ་ཉིད་མཚོན་པ་སྟེ། དེ་གཉིས་འབྲལ་མེད་དུ་ལག་ཏུ་བཟུང་བས་དུས་ནམ་གྱི་ཚེ་ཡང་དབྱེར་མི་ཕྱེད་པའི་ཐབས་ཤེས་བདེ་སྟོང་གཉིས་སུ་མེད་པའི་ཡེ་ཤེས་དེ་ཉིད་རྣལ་འབྱོར་གྱི་གཙོ་བོར་བྱས་ཏེ་ཉམས་སུ་ལེན་དགོས་པ་མཚོན་པ་ཡིན།

ཚིག་རྐང་མཐའ་མར་དྲིལ་བུ་གསིལ་བ་དང་བཅས་ཏེ་འདིའི་རྗེས་ཟློས་མཛད་པར་ཞུ། སྲིད་པ་ངོ་བོ་ཉིད་ཀྱིས་དག །ཅེས་པ་ནས། སྲིད་པ་དམ་པ་བྱེད་པར་འགྱུར། །རང་ཉིད་བདེ་སྟོང་གཉིས་སུ་མེད་པའི་ཡེ་ཤེས་ཀྱི་གཟུང་རྣམ་རྡོ་རྗེ་འཆང་ཡབ་ཡུམ་དུ་གསལ་བ་དེར་དམིགས་པ་གཏད་དེ་བདེ་སྟོང་གཉིས་སུ་མེད་པའི་ཡེ་ཤེས་སྐྱེ་བའི་རྐྱེན་དྲན་པར་བྱེད་པ་སྟེ། དེ་ལ་ཕྱག་རྒྱ་སྐུ་ཡི་དམ་ཚིག་ཅེས་བརྗོད། ཡིད་ཀྱི་ལུས་ནི་བརྟན་པ་ཉིད། །ཕྱག་རྒྱའི་དམ་ཚིག་རབ་ཏུ་བརྗོད། །གང་གི་ལུས་ནི་ཐམས་ཅད་བརྟན། །དེས་ན་ཕྱག་རྒྱར་རབ་ཏུ་གྲགས། །རང་རྡོ་རྗེ་འཆང་དུ་གསལ་བས་ཡེ་ཤེས་ཀྱི་ཕྱག་རྒྱ་འདུ་བྱས་ནས་འདོད་ཡོན་ལ་ལོངས་སྤྱོད་པའི་ཚུལ་གྱིས་དངོས་གྲུབ་ཐམས་ཅད་བསྒྲུབ་པར་བྱའོ། །

དེ་ནས་བུམ་དབང་སྤྱིའི་མཐའ་རྟེན་ལ། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་རྒྱལ་བ་འཁོར་བཅས། ཞེས་པ་ནས། བགེགས་བསྐྲད་པར་གྱུར། བཀྲ་ཤིས་གང་ཞིག་སེམས་ཅན་ཀུན་གྱི་སྙིང་ལ་གནས། །ཀུན་གྱི་བདག་ཉིད་དམ་པའི་རིགས་རྣམས་ཀྱི་ནི་རྗེ། །མ་ལུས་སེམས་ཅན་སྐྱེད་བྱེད་བདེ་བ་ཆེན་པོ་སྟེ། །བཀྲ་ཤིས་དེས་ནི་དེ་རིང་ཁྱོད་ལ་དབང་རབ་བསྐུར། །དབང་བསྐུར་རྡོ་རྗེ་ཆེན་པོ་སྟེ། །ཞེས་པ་ནས། གནས་ལས་བྱུང་བ་སྦྱིན་པར་བྱ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུཾ་སྭཱཧཱ། ཞེས་བདུད་རྩིའི་ཆུས་སྤྱི་བོ་ནས་དབང་བསྐུར། ཞེས་པ་ནས། མི་བསྐྱོད་པས་དབུ་བརྒྱན་པར་གྱུར། བླ་མ་དང་གཙོ་བོ་ཐ་མི་དད་པའི་ཐུགས་ཀའི་ཧཱུཾ་གི་འོད་ཟེར་གྱིས་དབང་གི་ལྷ་རྣམས་སྤྱན་དྲངས། ཛཿཧཱུཾ་བཾ་ཧོཿ སློབ་མ་རྣམས་ཀྱི་ལུས་ཀྱི་བ་སྤུའི་སྒོ་ནས་ཐིམ་པར་གྱུར། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཨོཾ་སརྦ་ཏ་ཐཱ་ག་ཏ་ཨརྒྷཾ། པཱདྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱེ། ཤཔྟ་པྲ་ཏཱིཙྪ་སྭཱཧཱ།

དེ་ཁོ་ན་ཉིད་དང་ལས་ཀྱི་རིམ་པ་བཤད་པ།

དེ་ནས་དེ་ཁོ་ན་ཉིད་བརྗོད་པ་སྟེ། དོན་དག་སྙིང་པོ་ནི། སྒོམ་པའི་ཚེ་སྣོད་ཀྱི་ཚུལ་དུ་རྟེན་དཀྱིལ་འཁོར་དང་། བཅུད་ཀྱི་ཚུལ་དུ་བརྟེན་པ་ལྷ་ཚོགས་སྒོམ་པར་གསུངས་པ་ཡིན། རང་རེ་ཐ་མལ་པར་མཚོན་ན་སྣོད་ཅེས་པ་སེམས་མེད་དང་བཅུད་ཅེས་པ་སེམས་ལྡན་དུ་གྲུབ་པ་ཡིན་ཡང་། འབྲས་དུས་ཀྱི་རྡོ་རྗེ་འཆང་གི་རྟེན་དང་བརྟེན་པ་ཀུན་ཡེ་ཤེས་ཀྱི་རང་བཞིན་ཡིན་པས། འབྲས་བུའི་ས་ལ་སེམས་མེད་བེམ་པོ་དང་སེམས་ལྡན་གྱི་དབྱེ་བ་མེད། འོ་ན་འབྲས་དུས་ཀྱི་གྲུ་བཞི་སྒོ་བཞི་ལ་སོགས་པའི་ཁྱད་པར་དང་ལྡན་པའི་གཞལ་ཡས་ཁང་ལ་སོགས་པ་དེ་དག་ཇི་ལྟར་ཡིན་ཞེ་ན། གཙོ་བོའི་ཡེ་ཤེས་གཅིག་ཉིད་དམ་བྱང་ཕྱོགས་སོ་བདུན་ལ་སོགས་པའི་གཙོ་བོའི་ཐུགས་ཀྱི་ཡོན་ཏན་རྣམས་གཞལ་ཡས་ཁང་གི་གྲུ་བཞི་སྒོ་བཞི་ལ་སོགས་པའི་རྣམ་པར་ཤར་བར་གསུངས་ཏེ། དེ་དག་ངོ་སྤྲོད་པར་བྱེད་པ་ཡིན། རྟེན་གྱི་ལྷ་ཚོགས་གཙོ་བོ་ཡབ་ཡུམ་དང་འཁོར་གྱི་ལྷ་ཡབ་ཡུམ་རྣམས་ཀྱང་གང་ཟག་རྒྱུད་ཐ་དད་པ་ལྟ་བུ་མིན་པར་དེ་ཐམས་ཅད་ཀྱང་གཙོ་བོའི་གཉུག་མ་ལྷན་ཅིག་སྐྱེས་པའི་འོད་གསལ་གྱི་རང་བཞིན་ནམ་བདེ་སྟོང་གཉིས་སུ་མེད་པའི་ཡེ་ཤེས་ཀྱི་རོལ་པ་ཉག་གཅིག་ཏུ་གྲུབ་པ་ཡིན། དེ་ཡང་སྔགས་ཀྱི་གཞུང་རྣམས་སུ་རང་སྣང་གི་རིག་མ་ཞེས་གསུངས་པ་ལྟར་རང་གི་བདེ་སྟོང་གི་ཡེ་ཤེས་དེ་ལས་ལྷ་ཡི་རྣམ་པར་ཤར་བ་ཉག་གཅིག་ཡིན།

འདིར་དབང་ཆོག་གི་ཚིག་ཡོངས་རྫོགས་བཀླག་མི་དགོས་པར་བྱ་རྒྱུ་ཡིན། དེ་ནས་རྡོ་རྗེ་སློབ་དཔོན་གྱི་ལས་རིམ་བསྟན་པ་ལ། སྲུང་བའི་དམ་ཚིག་དང་། བཟའ་བའི་དམ་ཚིག་དང༌། གཏོར་མའི་ཆོ་ག་དང་སྲུང་བ་དང༌། ཕྱིར་ཟློག་དང་དཀྱིལ་འཁོར་བསྒྲུབ་པ་དང༌། དེར་སློབ་མ་གཞུག་པའི་མཚན་ཉིད་ནི་སློབ་དཔོན་གྱི་ལས་སུ་བྱ་བའི་རིམ་པ་ཡིན་ནོ། །ཞེས་གསུངས་ཏེ། རྡོ་རྗེ་སློབ་དཔོན་གྱི་དབང་བསྐུར་ནས་རང་གིས་ཀྱང་སྲུང་བ་དང་བཟའ་བའི་དམ་ཚིག་ལ་སོགས་པ་རྣམས་བསྟེན་དགོས་པ་དང་། སློབ་མ་གཞན་རྣམས་ལ་ཡང་ཆོས་འཆད་པ་ལ་སོགས་པའི་སྒོ་ནས་གཞན་དོན་བསྒྲུབ་དགོས་པར་གསུངས་པ་ཡིན།

སྔགས་གཏད་པ་དང་མིག་སྨན་བསྐུ་བ།

བླ་མ་དང་གཙོ་བོ་ཐ་མི་དད་པ་དཔལ་རྡོ་རྗེ་འཇིགས་བྱེད་སེམས་དཔའ་སུམ་བརྩེགས་ཅན་དུ་གྱུར། བཅོམ་ལྡན་བདག་གིས་སྦྱིན་ལགས་ཀྱི། །འདི་ལ་ཉེ་བར་མཛད་དུ་གསོལ། །ལན་གསུམ། སྔགས་དབང་ཞུ་བའི་དོན་དུ་འདིའི་རྗེས་ཟློས་མཛད་པར་ཞུ། བཅོམ་ལྡན་བདག་གིས་བཟུང་ལགས་ཀྱི། །བདག་ལ་ཉེ་བར་མཛད་དུ་གསོལ། །ལན་གསུམ་ཟིན་མཚམས། བླ་མ་རྡོ་རྗེ་འཇིགས་བྱེད་ཞལ་དགུ་ཕྱག་སོ་བཞི་པར་གསལ་བཏབ་པ་དེའི་ཐུགས་ཀར་འཇམ་དཔལ་གཞོན་ནུར་གྱུར་པའམ། ཡང་ན། འཇམ་དབྱངས་ཨ་ར་པ་ཙ་ནར་བསམས་ཀྱང་འཐུས་པ་དེའི་ཐུགས་ཀར་ཏིང་ངེ་འཛིན་སེམས་དཔའ་རྡོ་རྗེ་སྔོན་པོ་རྩེ་ལྔ་པ་ཞིག་དང་། དེའི་ལྟེ་བར་ཧཱུཾ་ཡིག །དེའི་ནང་དུ་ཧཱུཾ་ཡིག་གིས་མཚན་པ། ཉི་གདན་གྱི་སྟེང་གི་ནང་མ་ལ་ཡ་མཱནྟ་ཀ །དེའི་ཕྱི་ལོགས་སུ་ཧྲཱིཿཥྚྲཱིཿཡི་གེ་བཅུ་པ་དང་། དེའི་ཕྱི་ལོགས་སུ་ཡ་མ་རཱ་ཛཱའི་སྔགས་ཀྱིས་བསྐོར་བར་བསམས་ཏེ། རྗེས་ཟློས་བྱེད་པའི་ཚེ་སྔགས་ཀྱི་ཕྲེང་བ་བླ་མའི་ཞལ་ནས་བྱུང་སྟེ། ཁྱེད་རང་སློབ་མ་རྣམས་སྐད་ཅིག་གིས་སེམས་དཔའ་སུམ་བརྩེགས་སུ་གསལ་བ་དེའི་ཞལ་ནས་ཞུགས་ཤིང་། དེ་ཡང་ཡེ་ཤེས་སེམས་དཔའི་ཞལ་ནས་ཞུགས་ཏེ་ཐུགས་ཀའི་ཏིང་ངེ་འཛིན་སེམས་དཔའི་མཐའ་སྐོར་དུ་རྗེས་ཟློས་དང་པོའི་ཚེ་འཁོད། གཉིས་པས་དབྱེར་མེད་དུ་བྱས། གསུམ་པས་བརྟན་པར་བྱས་ཏེ་སྔགས་ཀྱི་བྱིན་རླབས་མ་ལུས་པ་ཐོབ་བྱུང་སྙམ་པའི་མོས་པ་དང་བཅས་སྔགས་འདིའི་རྗེས་ཟློས་མཛད་པར་ཞུ། ཨོཾ་ཡ་མ་རཱ་ཛཱ་ས་དོ་མེ་ཡ། ཡ་མེ་དོ་རུ་ཎ་ཡོ་ད་ཡ། ཡ་ད་ཡོ་ནི་ར་ཡ་ཀྵེ་ཡ། ཡ་ཀྵེ་ཡཙྪ་ནི་རཱ་མ་ཡ་ཧཱུཾ་ཧཱུཾ་ཕཊ་ཕཊ་སྭཱཧཱ། ཨོཾ་ཧྲཱིཿཥྚྲཱིཿཝི་ཀྲྀ་ཏཱ་ན་ན་ཧཱུཾ་ཕཊ། ཨོཾ་ཡ་མཱནྟ་ཀ་ཧཱུཾ་ཕཊ། རྗེས་ཟློས་ལན་གསུམ་ཟིན་མཚམས།

དེ་ལྟར་བདེ་སྟོང་གཉིས་སུ་མེད་པའི་ཡེ་ཤེས་ཀྱི་རང་བཞིན་གྱི་ལྷ་བསྒོམས་ཏེ་ཚོགས་གསོག་པ་དང་བར་ཆད་ལས་སྲུང་བ། སྒྲིབ་པ་སྦྱོང་བ་སོགས་རིམ་གྱིས་བྱེད་པ་དང་། གཙོ་བོ་ལྷ་སྐུ་དམིགས་རྟེན་དུ་བྱས་ཏེ་ཞི་གནས་བསྒྲུབས་པ་ལ་བརྟེན་ནས་སེམས་རྩེ་གཅིག་པའི་ཞི་གནས་དེ་ཉིད་བརྟན་པོར་གྱུར་མཚམས་སྔར་ནས་ཡོད་པའི་སྟོང་ཉིད་ཀྱི་ལྟ་བ་དེ་ཉིད་སྟོང་ཉིད་ལ་དམིགས་པའི་བསྒོམས་བྱུང་གི་ཤེས་རབ་ཀྱི་ངོ་བོར་འཕོ་ཐུབ་པ་ཞིག་འོང་བ་ཡིན། དེ་ལྟ་བུའི་སྟོང་ཉིད་དོན་སྤྱིའི་ཚུལ་གྱིས་རྟོགས་པའི་ནུས་པ་འཇོག་པའི་སླད་དུ་མིག་སྨན་བསྐུ་བ་དང་། དེ་ནས་རིམ་གྱིས་བསྒོམས་པ་ལས་སྟོང་ཉིད་ལ་གཉིས་སྣང་ཕྲ་མོས་ཀྱང་མ་ཆོད་པར་སྟོང་པ་ཉིད་མངོན་སུམ་དུ་རྟོགས་པའི་འཕགས་རྒྱུད་ཀྱི་མཐོང་ལམ་གྱི་ཡེ་ཤེས་སྐྱེས་པའི་ཚེ་ས་དང་པོའི་ཡེ་ཤེས་ཐོབ་པར་འཇོག་ཅིང་། མཉམ་གཞག་གི་གནས་སྐབས་སུ་སྟོང་པ་ཉིད་ཀྱི་གོ་བ་ཇི་ཙམ་ཟབ་པར་གྱུར་པ་དེ་ཚོད་ཀྱིས་རྗེས་ཐོབ་ཀྱི་གནས་སྐབས་སུ་གང་སྣང་སྒྱུ་མ་ལྟ་བུར་འཆར་ནུས་པ་ཞིག་དང་། དེ་ཡང་བདེ་བའི་རྣམ་རོལ་དང་ལྷ་སྐུའི་རྣམ་པར་འཆར་བའི་ནུས་པ་འཇོག་པ་ཡིན།

ཐོག་མར་ཁྱེད་རང་སློབ་མ་རྣམས་ཀྱི་མིག་ལ་དེ་ཁོ་ན་ཉིད་མཐོང་བ་ལ་སྒྲིབ་བྱེད་ཀྱི་སྐྱོན་རྣམས་ལིང་ཏོག་གི་ཚུལ་དུ་ཡོད་པར་མོས་པ་དང་། དེ་ལྟ་བུའི་ལིང་ཏོག་དེ་ཉིད་བླ་མས་ལེན་པའི་སྟངས་ཀ་བྱེད་པའི་ཚེ་དེ་ཁོ་ན་ཉིད་ཤེས་པ་ལ་སྒྲིབ་བྱེད་ཀྱི་དྲི་མ་རྣམས་བསལ་སོང་སྙམ་དུ་མོས་ཤིག །སློབ་མ་རྣམས་ཀྱི་མིག་གཉིས་ལ་ཡི་གེ་པྲཾ་རེ་རེ། ཨོཾ་བཛྲ་ནཻ་ཏྲཾ་ཨཿཔ་ཧ་ར་པ་ཊ་ལཾ་ཧྲཱིཿ ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་ལིང་ཏོག་བསལ་བ་ལྟར། །བུ་ཁྱོད་ཀྱི་ནི་མི་ཤེས་པའི། །རབ་རིབ་རྒྱལ་བ་རྣམས་ཀྱིས་བསལ། །མ་རིག་པའི་ལིང་ཏོག་དང་བྲལ་ནས་ཡེ་ཤེས་ཀྱི་སྤྱན་བྱེ་བར་གྱུར།

མེ་ལོང་དང་མདའ་འཕང་བ།

ཨཱཿལས་བྱུང་བའི་མེ་ལོང་། དེ་ཁོ་ན་ཉིད་མཐོང་བ་ལ་སྒྲིབ་བྱེད་ཀྱི་དྲི་མ་བསལ་ནས་དེ་ཁོ་ན་ཉིད་མཐོང་བའི་ཚེ་རྗེས་ཐོབ་ཏུ་གང་སྣང་སྒྱུ་མའི་རྣམ་རོལ་ཏུ་འཆར་ནུས་པ་འོང་བས་འདི་མེ་ལོང་བྱིན་པས་མཚོན་པ་ཡིན། ཨཱཿ ཆོས་རྣམས་གཟུགས་བརྙན་ལྟ་བུ་སྟེ། །གསལ་ཞིང་དག་ལ་རྙོག་པ་མེད། །ཅེས་པ་ནས། སེམས་ཅན་དོན་ནི་མཉམ་མེད་བྱོས། །སྐྱོབ་པ་རྣམས་ཀྱི་སྲས་སུ་སྐྱེ། །སྤྱིར་ཆོས་ཐམས་ཅད་གཟུགས་བརྙན་ལྟ་བུ་དང་། ཁྱད་པར་དུ་རང་གི་སྙིང་ལ་ཞུགས་པའི་རྡོ་རྗེ་སེམས་དཔའ་ནི་མེ་ལོང་ནང་གི་གཟུགས་བརྙན་ལྟར་ཤེས་པར་གྱིས་ཤིག །

དེ་ནས་སྟོང་ཉིད་མངོན་སུམ་དུ་རྟོགས་པའི་བག་ཆགས་འཇོག་པའི་དོན་དུ་མདའ་སྦྱིན་པ་ནི། ཧོ་ལས་སྐྱེས་པའི་མདའ་གཞུ། ཧོ། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཡཱ་སྭཱ། སྟེང་འོག་ཕྱོགས་མཚམས་དྲུག་ལ་འཕེན་པའི་སྟངས་ཀ་དང་བཅས་འདིའི་རྗེས་ཟློས་མཛད་པར་ཞུ། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཡཱ་མི།

སྤྱི་དང་བྱེ་བྲག་གི་རྗེས་སུ་གནང་བ།

དེ་ནས་ཆོས་བཤད་ཀྱི་རྗེས་གནང་ནི། བྷྲཱུཾ་ལས་བྱུང་བའི་འཁོར་ལོ། ཨོཾ་བཛྲ་ཧེ་ཏུ་མཾ། དབྱངས་ཐ་མ་ཨཿལས་བྱུང་བའི་དུང་། ཨོཾ་བཛྲ་བྷ་ཥ་རཾ། དབྱངས་དང་པོ་ཨ་ལས་བྱུང་བའི་གཤིན་རྗེ་གཤེད་ཀྱི་རྒྱུད་ཀྱི་པོ་ཏི། དེང་ནས་བརྩམས་ཏེ་སེམས་བསྐྱེད་པ། །ཙམ་གྱིས་ཆོས་དུང་བླ་མེད་པ། །ཀུན་ནས་ཡོངས་སུ་བཀང་ནས་ནི། །ཆོས་ཀྱི་འཁོར་ལོ་བསྐོར་བར་གྱིས། །དབྱངས་ཐ་མ་ཨཿལས་བྱུང་བའི་དྲིལ་བུ། ཚིག་རྐང་མཐའ་མར་དྲིལ་བུ་གསིལ་བ་དང་བཅས་འདིའི་རྗེས་ཟློས་མཛད་པར་ཞུ། ཐམས་ཅད་ནམ་མཁའི་མཚན་ཉིད་དེ། །ནམ་མཁའ་ལ་ཡང་མཚན་ཉིད་མེད། །ནམ་མཁའ་མཉམ་པ་ཉིད་སྦྱོར་བས། །ཐམས་ཅད་མཆོག་ནི་མཉམ་ཉིད་གསལ། །རྗེས་ཟློས་ཟིན་མཚམས།

སློབ་མ་རྣམས་རྡོ་རྗེ་འཇིགས་བྱེད་དུ་གྱུར། སེམས་ཅན་ཀུན་ལ་ཕན་དོན་ཕྱིར། །འཇིག་རྟེན་ཀུན་ཏུ་ཐམས་ཅད་ནས། །ཇི་ལྟར་སྣ་ཚོགས་འདུལ་འགྱུར་བ། །
ཆོས་ཀྱི་འཁོར་ལོ་རབ་ཏུ་བསྐོར། །སེམས་ཅན་ཀུན་ལ་ཕན་དོན་ཕྱིར། །ཞེས་པ་ནས། རྡོ་རྗེའི་འཁོར་ལོ་རབ་ཏུ་བསྐོར། །སེམས་ཅན་ཀུན་ལ་ཕན་དོན་ཕྱིར། །ཞེས་པ་ནས། པདྨའི་འཁོར་ལོ་རབ་ཏུ་བསྐོར། །སེམས་ཅན་ཀུན་ལ་ཕན་དོན་ཕྱིར། །ཞེས་པ་ནས། ལས་ཀྱི་འཁོར་ལོ་རབ་ཏུ་བསྐོར། །

རྡོ་རྗེའི་བརྟུལ་ཞུགས་དང་ལུང་བསྟན་པ།

དེ་ནས་རྡོ་རྗེའི་བརྟུལ་ཞུགས་སྦྱིན་པ་འདི་ཡང་གསན་པར་ཞུ། སློབ་མ་རྣམས་རྡོ་རྗེ་སེམས་དཔར་གྱུར། ཧཱུཾ་ལས་བྱུང་བའི་རྡོ་རྗེ། འདི་དེ་སངས་རྒྱས་ཐམས་ཅད་ཉིད། །རྡོ་རྗེ་སེམས་དཔའི་ཕྱག་ན་གནས། །ཁྱོད་ཀྱིས་ཀྱང་ནི་རྟག་ཏུ་བཅང་། །ཕྱག་ན་རྡོ་རྗེའི་བརྟུལ་ཞུགས་བརྟན། །ཡེ་ཤེས་ལྔའི་རང་བཞིན་གྱི་རྡོ་རྗེའི་བརྟུལ་ཞུགས་དང་རྟག་ཏུ་མི་འབྲལ་བར་གྱིས་ཤིག །རྡོ་རྗེ་སྙིང་གར་བཟུང་སྟེ་སྔགས་འདིའི་རྗེས་ཟློས་མཛོད་ཅིག །ཨོཾ་སརྦ་ཏ་ཐཱ་ག་ཏ་སིདྡྷི་བཛྲ་ས་མ་ཡ་ཏིཥྛ་ཨེ་ཥ་ཏྭཾ་དྷཱ་ར་ཡཱ་མི་བཛྲ་སཏྭ་ཧོཿ ཧི་ཧི་ཧི་ཧི་ཧཱུཾ། རྗེས་ཟློས་ཟིན་མཚམས།

དེ་ནས་ལུང་བསྟན་ལ། རྒྱུན་གྱི་ཕྱག་ལེན་ལྟར་ན་བླ་མ་ཡར་བཞེངས་ཏེ་ཆོས་གོས་ཀྱི་གྲྭ་ཟུར་སེངྒེའི་རྣ་བ་ལྟ་བུར་བྱས་ཏེ་ལུང་བསྟན་གནང་སྲོལ་ཡོད། འོན་ཀྱང་ངོས་ཡར་ལངས་བདེ་པོ་མི་འདུག་པས་ལངས་མི་དགོས་པར་བྱ་རྒྱུ་ཡིན། བཅོམ་ལྡན་འདས་ཀྱིས་ཀྱང་ལུང་བསྟན་གནང་ཚད་བཞེངས་ནས་གནང་གི་ཨེ་ཡོད། སྐབས་རེར་མར་བཞུགས་ཏེ་ལྷོད་ལྷོད་ངང་ལུང་བསྟན་གནང་གི་ཡོད་སྲིད་ཅེས་རྗོད་ཀྱི་ཡོད། གསུངས་ཏེ་བཞད། གང་ལུང་དུ་བསྟན་ཞེ་ན། ཁྱེད་རྣམས་ལ་ཁམས་བདེ་གཤེགས་སྙིང་པོ་ཡོད་ཅིང་། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ། གསང་སྔགས་རྡོ་རྗེ་ཐེག་པའི་ཆོས་ལ་མོས་པ་དང་ལྡན་པ་ཡིན་པས་ཁྱེད་རྣམས་ཀྱི་རྒྱུད་ཀྱི་ཁམས་བདེ་གཤེགས་སྙིང་པོའི་སྟེང་གི་སྐུ་བཞི་འགྲུབ་བྱེད་ཀྱི་ནུས་པ་དེ་ཉིད་རིམ་གྱིས་སད་དེ་མཐར་གཟུགས་སྐུ་དམ་པ་དང་ཆོས་སྐུ་དམ་པ་འཐོབ་པར་འགྱུར་བ་ཡིན་ཞེས་ལུང་སྟོན་པ་ཡིན། དེ་ཡང་། འདིར་ནི་ཁྱེད་རྣམས་ངས་ལུང་བསྟན། །རྡོ་རྗེ་སེམས་དཔའ་དེ་བཞིན་གཤེགས། །སྲིད་པ་ཤིན་ཏུ་དག་པས་ན། །སྲིད་པའི་ངན་འགྲོ་རྣམས་ལས་བཏོན། །ཀྱཻ་དཔལ་རིན་ཆེན་རྡོ་རྗེ་ཞེས་བྱ་བའི་དེ་བཞིན་གཤེགས་པ་སིདྡྷི་ས་མ་ཡ་སྟྭཾ། བྷུ་ར་བྷུ་ཝ་སྭ་ཨ། གང་ལ་ཕྱག་རྒྱ་འདིས་ལུང་བསྟན་པ་དེ་ལ་དེ་བཞིན་གཤེགས་པ་ཐམས་ཅད་དང་། བྱང་ཆུབ་སེམས་དཔའ་འཁོར་དང་བཅས་པའི་དཀྱིལ་འཁོར་པ་ཐམས་ཅད་ཀྱིས་མགྲིན་གཅིག་ཏུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ལུང་བསྟན་པར་མཛད་དེ། ཕྱག་རྒྱ་འདི་ཉིད་ཀྱི་མཐུ་དང་སྔགས་འདིའི་སྟོབས་ཡིན་ནོ། །

གསང་བ་བཤད་པ་དང་དབུགས་དབྱུང་བ།

གསང་བ་བཤད་པ་ནི། འདོད་ཆགས་བྲལ་བ་ལྟ་བུའི་སྡིག །ཁམས་གསུམ་ན་ནི་གཞན་མེད་དེ། །དེ་བས་འདོད་ལ་ཆགས་བྲལ་ཉིད། །ཁྱོད་ཀྱིས་ནམ་ཡང་མི་བྱའོ། །
མཧཱ་ས་མ་ཡ་ཧ་ན་ཧཱུཾ་ཕཊ།

དེ་ནས་དབུགས་དབྱུང་བ་ནི། ཁྱེད་རང་སློབ་མ་རྣམས་སྤྱིར་གསང་སྔགས་རྡོ་རྗེའི་ཐེག་པ་དང་དེའི་ནང་ནས་ཀྱང་གསང་སྔགས་བླ་མེད་ཀྱི་དཔལ་རྡོ་རྗེ་འཇིགས་བྱེད་ཀྱི་དབང་ཐོབ་པ་ཤིན་ཏུ་སྐལ་བ་བཟང་པོ་ཡིན་ཞེས་དབུགས་དབྱུང་མཛད་པ་ཡིན། མཆོག་ཏུ་གསང་བ་དམ་པ་ཡི། །དཀྱིལ་འཁོར་མཐོང་ཞིང་བཞུགས་པ་ཡིས། །སྡིག་པ་ཀུན་ལས་ངེས་པར་གྲོལ། །དེ་རིང་ཁྱེད་རྣམས་ལེགས་པར་གནས། །ཞེས་པ་ནས། སེམས་ཅན་རྣམས་ལ་རྗེས་བརྩེ་བས། །ཁྱོད་ཀྱིས་དཀྱིལ་འཁོར་ཆོ་ག་བཞིན། །རབ་ཏུ་འབད་དེ་བྲི་བར་བྱ། །སྒྲུབ་པ་པོ་རྣམས་རྒྱུད་ལ་སྦྱོར། །

འཇིགས་བྱེད་སྨོན་ལམ་གྱི་བཤད་པ།

དེ་ནས་དབང་གི་དག་པ་སྦྱིན་པའི་དོན་དུ་འཇིགས་བྱེད་སྨོན་ལམ་གྱི་བཤད་པ་བྱེད་པ་ལ།

རྣམ་དག་ཡིད་ཀྱི་ཟླ་ཤེལ་རྩིག་ངོས་ལ། །

བཅོམ་ལྡན་རྡོ་རྗེ་འཇིགས་བྱེད་དཀྱིལ་འཁོར་ནི། །

ཏིང་འཛིན་པིར་གྱིས་དབང་པོའི་གཞུ་ལྟ་བུར། །

རབ་བཀོད་སྒོམ་དང་མཆོད་བསྟོད་བཟླས་སོགས་ཀྱི། །

རྣམ་དཀར་ཟླ་འོད་དུང་དང་ཀུན་ད་ལྟར། །

མཆོག་ཏུ་དཀར་བ་གང་ཞིག་བསགས་པ་དེས། །

དངོས་གྲུབ་རྩ་བ་ཐེག་མཆོག་དགེ་བའི་བཤེས། །

མཚན་ཉིད་ལྡན་པས་རྗེས་སུ་འཛིན་པར་ཤོག །

ཅེས་ཐོག་མར་བཤེས་གཉེན་བསྟེན་ཚུལ་གྱི་སྐོར་གསུངས་ཤིང་།

ཚེ་འདིའི་ཆོས་བརྒྱད་བྱིས་པའི་རོལ་རྩེད་དང་། །

འཁོར་བའི་ཕུན་ཚོགས་དུག་སྦྲུལ་ཚང་ལྟ་བུར། །

རིག་ནས་བྱང་ཆུབ་མཆོག་ཏུ་སེམས་བསྐྱེད་དེ། །

ཕྱིན་དྲུག་སྤྱོད་པས་རྟག་ཏུ་འཚོ་བར་ཤོག །

ཅེས་པ་འདིས་ཐུན་མོང་ལམ་སྦྱོང་གི་སྐོར་གསུངས།

རྣམ་དག་དབང་བཞིའི་ཆུ་བོས་སྒོ་གསུམ་གྱི། །

དྲི་མ་ཀུན་བཀྲུས་སྐུ་བཞིའི་ས་བོན་བཞག །

དམ་ཚིག་སྡོམ་པ་མིག་གི་འབྲས་བུ་ལྟར། །

བསྲུངས་པས་རིམ་གཉིས་ལམ་གྱི་སྣོད་གྱུར་ཅིག །

སྐྱེ་ཤི་བར་དོའི་མུན་པ་ཀུན་སེལ་ཞིང་། །

སྐུ་གསུམ་འོད་བརྒྱའི་དྲ་བ་འགྱེད་བྱེད་པ། །

བསྐྱེད་རིམ་ཟབ་མོ་ཐུན་བཞིར་བསྒོམས་པ་ལས། །

རྫོགས་རིམ་ཡོངས་རྫོགས་སྐྱེ་བའི་རྒྱུད་སྨིན་ཤོག །

ཅེས་གསུངས་ཏེ། གསང་སྔགས་བླ་མེད་ཀྱི་བསྒྲུབ་བྱ་སངས་རྒྱས་ཀྱི་གོ་འཕང་དེ་ཉིད་སྐུ་སྤྲུལ་སྐུ་དང་གསུང་ལོངས་སྐུ། ཐུགས་ཆོས་སྐུ་སྟེ་སྐུ་གསུམ་གྱི་བདག་ཉིད་ཅན་དང་། སྐུ་དེ་ཡང་ཕྱེ་ན་སྐུ་བཞི་དང་སྐུ་ལྔར་ཕྱེ་རུང་། དེ་ལྟ་བུའི་འབྲས་བུ་སངས་རྒྱས་ཀྱི་ས་ཡི་སྐུ་གསུམ་པོ་རྣམས་ཀྱི་བསྒྲུབ་གཞི་གཞི་ཡི་གནས་སྐབས་ཀྱི་འཆི་བ་དང་བར་དོ། སྐྱེ་བ་གསུམ་དང་ཆོས་མཚུངས་པ་ཡིན་པས་མགོན་པོ་ཀླུ་སྒྲུབ་ཀྱིས་འཛམ་བུ་གླིང་པ་མངལ་སྐྱེས་ཁམས་དྲུག་ལྡན་གྱི་གང་ཟག་གི་རྒྱུད་ཀྱི་འཆི་བ་འོད་གསལ་དང་བར་དོ། སྐྱེ་སྲིད་དུ་ཉིང་མཚམས་སྦྱར་བའི་སྐྱེ་བ་གསུམ་ལ་གཞིའི་སྐུ་གསུམ་ཞེས་གསུངས་ཡོད། དེ་ཡང་འཆི་བ་འོད་གསལ་ཆོས་སྐུ་དང་། བར་དོ་ལོངས་སྐུ། སྐྱེ་བ་སྤྲུལ་སྐུ་ཞེས་གསུངས། རྫོགས་རིམ་གྱི་གནས་སྐབས་སུ་སྐྱེ་འཆི་བར་དོ་གསུམ་གྱི་རྣལ་འབྱོར་སྒྲུབ་པར་བྱེད་ལ་དེའི་ཐོག་མའི་སྨིན་བྱེད་ཀྱི་ཚུལ་དུ་བསྐྱེད་རིམ་གྱི་གནས་སྐབས་སུ་འཆི་བ་ཆོས་སྐུའི་ལམ་འཁྱེར་དང་། བར་དོ་ལོངས་སྐུའི་ལམ་འཁྱེར། སྐྱེ་བ་སྤྲུལ་སྐུའི་ལམ་འཁྱེར་གྱི་སྒོ་ནས་སྐྱེ་འཆི་བར་དོ་གསུམ་སྦྱོང་བར་བྱེད་པ་ཡིན།

རང་རེ་འཛམ་བུ་གླིང་པ་མངལ་སྐྱེས་ཁམས་དྲུག་ལྡན་གྱི་གང་ཟག་ཅིག་ཤི་ནས་སྐྱེ་གནས་བཟང་པོ་ཞིག་ལེན་པ་ལ་ཐོག་མར་སྐྱེ་གནས་བཟང་པོ་དེ་ལེན་པའི་དོན་དུ་ཚོགས་གསོག་དགོས་ཤིང་། དེའི་ཚོད་ལྟ་བུར་བསྐྱེད་རིམ་གྱི་འཆི་བ་ཆོས་སྐུའི་ལམ་འཁྱེར་གྱི་སྔོན་དུ་ཚོགས་ཞིང་བསྒོམ་པ་གསུངས་ཏེ།

བླ་མ་གཤིན་རྗེ་གཤེད་ཀྱི་ལྷ་ཡི་ཚོགས། །

ནམ་མཁའ་གང་བའི་བསོད་ནམས་ཞིང་མཆོག་ལ། །

འཁོར་གསུམ་རྣམ་པར་དག་པའི་མཆོད་སྦྱིན་གྱིས། །

རང་གི་རྒྱུད་ནི་ཡོངས་སུ་སྨིན་པར་ཤོག །

ཅེས་སྐྱེས་ནས་མྱོང་འགྱུར་གྱི་ལས་བཟང་པོ་གསོག་པ་དང་ཆོས་མཐུན་པར་ཚོགས་ཞིང་མཆོད་པའི་སྒོ་ནས་ཚོགས་གསོག་པ་དེ་གསུངས།

སྔགས་གཉིས་ཀྱི་བཤད་པ།

དེ་ནས།

སྔགས་གཉིས་དོན་ལྟར་གདོད་ནས་དག་པའི་དབྱིངས། །

བདེ་ཆེན་རང་གི་སེམས་དང་རོ་གཅིག་པ། །

ཡེ་ཤེས་ཚོགས་རྫོགས་འཆི་བའི་སྐྱོན་སྤངས་ཤིང་། །

འོད་གསལ་ལམ་གྱིས་ཆོས་སྐུ་ཐོབ་པར་ཤོག །

ཅེས་གསུངས་ཏེ། གཞུང་འདིས་འཆི་བ་ཆོས་སྐུའི་ལམ་འཁྱེར་དངོས་གཞི་དེ་གསུངས་ཤིང་ཡེ་ཤེས་ཀྱི་ཚོགས་ཀྱང་འདིའི་སྒོ་ནས་གསོག་པ་ཡིན། སྔགས་གཉིས་གསུངས་པ་ནི། འཇིགས་བྱེད་ཀྱི་བདག་བསྐྱེད་ནང་། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཞེས་པ་དང་། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་གསུངས་པ་གཉིས་པོ་དེ་ཡིན་ཞིང་། དེ་གཉིས་ཀྱི་བཤད་པ་ཅུང་ཟད་བྱས་ན། ཨོཾ་སྭ་བྷཱ་ཝ་ཤུདྡྷ་ཞེས་པའི་ཨོཾ་ཡིག་དེ་ཨ་ཨུ་མ་གསུམ་གྱི་བདག་ཉིད་དང་དེས་ལུས་ངག་ཡིད་གསུམ་དང་དེ་དག་ལ་བརྟེན་ནས་བཏགས་པའི་བདག་མཚོན་ཞིང་། དེ་ལྟ་བུའི་བདག་དེའི་རང་བཞིན་བཙལ་ན་རྙེད་དུ་མེད་པས་སྭ་བྷཱ་ཝ་ཤུདྡྷ་སྟེ་རང་བཞིན་གྱིས་དག་པ་ཡིན་ཞེས་གང་ཟག་གི་བདག་མེད་བསྟན། སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཞེས་པའི་སརྦ་དྷརྨཱའི་དོན་ནི། གང་ཟག་གང་ལ་བརྟེན་ནས་བཏགས་པའི་གཞི་ཕུང་སོགས་ཀྱི་ཆོས་ཀྱིས་བསྡུས་པའི་སྣང་ཞིང་སྲིད་པའི་ཆོས་འདི་དག་དང་། དེ་ཐམས་ཅད་སྭ་བྷཱ་ཝ་ཤུདྡྷོ་སྟེ་རང་བཞིན་གྱིས་དག་པ་ཡིན་ཞེས་ཆོས་ཀྱི་བདག་མེད་བསྟན་པ་ཡིན། མདོར་ན། ྅ཧཾ་ཞེས་པ་ང་རྒྱལ་འཇོག་པའི་དོན་ཏེ། གོང་དུ་བསྟན་པའི་གང་ཟག་གི་བདག་མེད་དང་ཆོས་ཀྱི་བདག་མེད་གཉིས་རྩེ་གཅིག་ཏུ་བསྒོམས་ཏེ་དེ་ལ་མཉམ་པར་འཇོག་པ་ལ་ང་རྒྱལ་འཇོག་པ་ཞེས་བརྗོད་པ་ཡིན།

དེ་ནས། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པའི་སྐབས་ཀྱི་ཨོཾ་ཞེས་པ་སྔགས་ཀྱི་འགོ་འདྲེན་ལྟ་བུ་དང་། ཤཱུ་ནྱ་ཏཱ་ཞེས་པས་ཡུལ་གྱི་འོད་གསལ་སྟོང་པ་ཉིད་ཀྱི་དོན་བསྟན་ཅིང་། ཛྙཱ་ན་ཞེས་པས་ཡུལ་གྱི་འོད་གསལ་སྟོང་པ་ཉིད་ངེས་བྱེད་ཡུལ་ཅན་གྱི་འོད་གསལ་དེ་བསྟན་པ་ཡིན། དེ་ཡང་སྐབས་འདིར་སྔགས་བླ་མེད་ཀྱི་ལུགས་ལ་ཡུལ་ཅན་གྱི་འོད་གསལ་ཞེས་པ་སྟོང་ཉིད་རྟོགས་པའི་བློ་རགས་པ་ཙམ་ཞིག་ལ་གོ་རྒྱུ་མིན་པར་གོང་དུ་བཤད་པའི་འཆི་བ་ཆོས་སྐུའི་ལམ་འཁྱེར་གྱི་ཚེ་སྡུད་རིམ་གྱི་དམིགས་པ་བྱས་ཏེ་མོས་ངོར་མངོན་དུ་བྱས་པའི་ཡུལ་ཅན་གྱི་འོད་གསལ་ཁྱད་པར་བ་དེ་ཡིན།

བཛྲ་ཞེས་པ་མི་ཕྱེད་པའི་དོན་ཏེ། གང་མི་ཕྱེད་པ་ཡིན་ཞེ་ན། སྐབས་འདིའི་ཡུལ་གྱི་འོད་གསལ་སྟོང་པ་ཉིད་ཅེས་པ་བུམ་པ་ལ་སོགས་པའི་ཆོས་ཉིད་མིན་པར་སེམས་ཀྱི་ཆོས་ཉིད་དམ་གཉུག་མ་ལྷན་ཅིག་སྐྱེས་པའི་འོད་གསལ་རང་སྟེང་གི་ཆོས་ཉིད་ལ་འཇོག་པས། གཟུགས་སྟོང་པའོ། །སྟོང་པ་ཉིད་གཟུགས་སོ། །གཟུགས་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ། །ཞེས་གསུངས་པ་ལྟར། གཉུག་མ་ལྷན་ཅིག་སྐྱེས་པའི་འོད་གསལ་དེ་ཉིད་སྟོང་པ་དང་། སྟོང་པ་དེ་ཉིད་གཉུག་མ་ལྷན་ཅིག་སྐྱེས་པའི་འོད་གསལ་དུ་ཤར་བ་སྟེ། དཔེར་ན། གཟུགས་སྟོང་པའོ་ཞེས་པའི་སྟོང་པ་དེ་སྟོང་པ་སྤྱི་ཙམ་པ་ལ་མི་འཇོག་པར་གཟུགས་ཉིད་ཀྱི་ཆོས་ཉིད་ལ་ངོས་འཛིན་དགོས་པ་ལྟར། གཉུག་མ་ལྷན་ཅིག་སྐྱེས་པའི་འོད་གསལ་ཉིད་སྟོང་པ་ཉིད་ཀྱི་རང་བཞིན་དང་། སྟོང་ཉིད་དེ་ཉིད་ཀྱི་ངང་ལས་རྐྱེན་ལ་ལྟོས་ནས་ཤར་བ་གཉུག་མའི་ཡེ་ཤེས་ཏེ། དེ་གཉིས་ངོ་བོ་གཅིག་ཏུ་གྲུབ་པ་ཡིན། དབུ་མ་འཇུག་པ་ལས། དངོས་ཀུན་ཡང་དག་རྫུན་པ་མཐོང་བ་ཡིས། །དངོས་རྙེད་ངོ་བོ་གཉིས་ནི་འཛིན་པར་འགྱུར། །ཞེས་བདེན་གཉིས་ངོ་བོ་གཅིག་ལ་ལྡོག་པ་ཐ་དད་དུ་གསུངས་པ་ལྟར། ཆོས་ཅན་གཉུག་མ་ལྷན་ཅིག་སྐྱེས་པའི་འོད་གསལ་དང་དེའི་ཆོས་ཉིད་སྟོང་པ་ཉིད་གཉིས་ངོ་བོ་གཅིག་ཏུ་གྲུབ་པ་ཡིན་པས་དབྱེར་མི་ཕྱེད་པ་སྟེ་བཛྲ་ཞེས་གསུངས།

སྭ་བྷཱ་ཝ་ཞེས་པ་རང་བཞིན་གྱི་དོན་ཏེ། དེ་ཡང་གཉུག་མ་ལྷན་ཅིག་སྐྱེས་པའི་འོད་གསལ་དང་། དེའི་ཆོས་ཉིད་སྟོང་པ་ཉིད་གཉིས་དབྱེར་མི་ཕྱེད་པར་ངོ་བོ་གཅིག་ཏུ་གྲུབ་པ་དེ་ཉིད་གསར་དུ་བློས་བཅོས་པ་མིན་པར་གཉུག་མ་ལྷན་ཅིག་སྐྱེས་པའི་འོད་གསལ་རང་ཉིད་གྲུབ་ཙམ་ཉིད་ནས་རང་སྟེང་གི་ཆོས་ཉིད་ཀྱི་རང་བཞིན་དུ་རང་གི་ངང་གིས་གྲུབ་པ་ཡིན་པས་རང་བཞིན་ཞེས་བརྗོད་པ་ཡིན། འདིའི་སྐོར་སྔགས་རིམ་ཆེན་མོར་རྣལ་འབྱོར་དེ་དག་རྒྱ་ཆེ་བར་འཇོག་ལུགས་ཞེས་པའི་ས་བཅད་མདོར་བསྡུས་ཤིག་གི་ནང་བསྡུས་ཙམ་ཞིག་གསུངས་ཡོད། འདིའི་སྐོར་ཤིན་ཏུ་གནད་འགག་ཆེན་པོ་ཡིན། ཆོས་ཉིད་ཡིན་པ་གཅིག་གྱུར་ཡིན་ཡང་དག་པའི་ཆོས་ཅན་གྱི་དབང་དུ་བྱས་པའི་ཆོས་ཉིད་དང་། མ་དག་པའི་ཆོས་ཅན་གྱི་དབང་དུ་བྱས་པའི་ཆོས་ཉིད་ཀྱི་དབྱེ་བ་ཕྱེ་ནས་གསུངས་ཡོད།

ཨཱཏྨ་ཀོ྅ཧཾ་ཞེས་པ་ང་རྒྱལ་འཇོག་པའི་དོན་ཏེ། གཉུག་མ་ལྷན་ཅིག་སྐྱེས་པའི་འོད་གསལ་གྱི་རང་བཞིན་སྟོང་པ་ཉིད་ལ་མཉམ་པར་འཇོག་པ་ལ་ང་རྒྱལ་འཇོག་པའི་བརྡ་སྦྱར་བ་སྟེ། མདོར་ན། སྔགས་གཉིས་དོན་ལྟར་གདོད་ནས་དག་པའི་དབྱིངས། །ཞེས་གསུངས་པའི་སྔགས་གཉིས་ཀྱི་དང་པོ། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཞེས་པས་ཡུལ་གྱི་འོད་གསལ་གང་ཟག་དང་ཆོས་ཀྱི་བདག་མེད་གསུངས་ཤིང་། ཕྱི་མ། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པས་ཡུལ་ཅན་གྱི་འོད་གསལ་གྱིས་ཡུལ་གྱི་འོད་གསལ་དེ་ཉིད་གཉིས་སྣང་ནུབ་པའི་ཚུལ་གྱིས་གཟིགས་སྟངས་དེ་གསུངས་པ་ཡིན། གཉིས་སྣང་ནུབ་པའི་ཚུལ་གྱིས་རིག་ཅེས་པ། རིག་བྱེད་ཀྱི་སེམས་དེ་ཉིད་ཆོས་ཉིད་དེའི་རང་བཞིན་དུ་གནས་པས་རང་གི་རང་བཞིན་རིག་པ་ལྟ་བུ་ཞིག་ལ་བརྗོད་པ་ཡིན།

དེ་ནས། ཡེ་ཤེས་ཚོགས་རྫོགས་འཆི་བའི་སྐྱོན་སྤངས་ཤིང་། །ཞེས་པའི་འཆི་བའི་སྐྱོན་སྤོང་ཚུལ་ནི། འཆི་བ་ཆོས་སྐུའི་ལམ་འཁྱེར་དང་འབྲེལ་ནས་ཉམས་སུ་ལེན་པ་ཡིན་པས་སྟོང་ཉིད་སྒོམ་པ་ཙམ་མིན་པར་ཐོག་མར་ས་ཆུ་ལ་ཐིམ། ཆུ་མེ་ལ་ཐིམ། མེ་རླུང་ལ་ཐིམ། རླུང་རྣམ་ཤེས་ལ་ཐིམ། རྣམ་ཤེས་ནམ་མཁའ་ལ་ཐིམ། ནམ་མཁའ་ལ་སྟོང་པ་དང་པོ་དང་། སྟོང་པ་གཉིས་པ། སྟོང་པ་གསུམ་པ། སྟོང་པ་བཞི་པ་སྟེ་སྟོང་པ་བཞིར་ཕྱེ་བའི་སྔ་མ་སྔ་མ་ཕྱི་མ་ཕྱི་མ་ལ་ཐིམ་པའི་ཐིམ་རིམ་བརྒྱད་པོ་བསྒོམ་དགོས་ཤིང་། འདི་དག་གསང་བ་འདུས་པའི་གཞུང་ནས་གསུངས། དེ་ལྟར་ཐིམ་རིམ་རྣམས་བསྒོམས་པས་སྨིག་སྒྱུ་ལྟ་བུ། དུ་བ་ལྟ་བུ། མཁའ་སྣང་མེ་འཁྱེར་ལྟ་བུ། མར་མེ་ཏ་ལ་ལ་འབར་བ་ལྟ་བུ། སྣང་བ་དཀར་ལམ་པ། དམར་ལམ་པ། ནག་ལམ་པ། ཐམས་ཅད་སྟོང་པ་འོད་གསལ་ཏེ་ཐིམ་རིམ་བརྒྱད་དང་ཐིམ་རྟགས་བརྒྱད་རྣམས་འབྱུང་ལ། འདི་དག་འཆི་བ་ཆོས་སྐུའི་ལམ་འཁྱེར་གྱི་སྐབས་བསྒོམ་དགོས་པ་ཡིན།

རང་རེ་རྣམས་དངོས་སུ་འཆི་བའི་གནས་སྐབས་སུ་གོང་གི་ཐིམ་རིམ་བརྒྱད་པོ་དེ་འོང་ལ། ད་ལྟ་འཆི་བ་ཆོས་སྐུའི་ལམ་འཁྱེར་སྒོམ་པའི་ཚེ་བློའི་ཤུགས་ལྟ་བུ་རང་བཞིན་མེད་པའི་དོན་ཐོག་ཏུ་ཇི་ཙམ་ཐུབ་ཚོད་ཀྱིས་བཞག་སྟེ་དེའི་རྩི་མ་ཡལ་བའི་ངང་ནས་འཆི་བའི་གནས་སྐབས་ཀྱི་ཐིམ་རིམ་དང་ཐིམ་རྟགས་སྨིག་སྒྱུ་ལྟ་བུ། དུ་བ་ལྟ་བུ་ལ་སོགས་པ་རྣམས་ཇི་ལྟ་བ་བཞིན་བསྒོམས་ཏེ་སྟོང་པ་དང་པོ་དང་སྟོང་པ་གཉིས་པ། སྟོང་པ་གསུམ་པ། མཐར་སྟོང་པ་བཞི་པ་ཐམས་ཅད་སྟོང་པ་འོད་གསལ་མངོན་དུ་བྱས་པའི་ཚེ། རགས་པ་གློ་བུར་བའི་རླུང་སེམས་ཐིམ་ཚབས་ཆེ་བའི་རྐྱེན་གྱིས་གཉིས་སྣང་འགག་འགྲོ་བ་ཡིན་པས། མཁས་གྲུབ་ནོར་བཟང་རྒྱ་མཚོས་འཆི་བ་འོད་གསལ་མངོན་དུ་གྱུར་པའི་གནས་སྐབས་སུ་སྟོང་ཉིད་མངོན་སུམ་དུ་རྟོགས་པ་ལྟ་བུའི་ཡུལ་སྣང་ཅན་ཞེས་རང་ཅག་ཕལ་པ་རྣམས་ལ་ཡང་དེ་ལྟ་བུའི་སྣང་བ་འབྱུང་བར་གསུངས་པ་ལྟར། སྟོང་ཉིད་ཀྱི་གོ་བ་ལྡན་པའི་རྣལ་འབྱོར་པ་རྣམས་ལ་དེ་ལྟ་བུའི་སྟོང་ཉིད་མངོན་སུམ་དུ་རྟོགས་པ་ལྟ་བུའི་ཡུལ་སྣང་ཅན་གྱི་བློ་དེ་མངོན་དུ་གྱུར་པའི་ཚེ་སྟོང་ཉིད་ལ་ངེས་པ་དྲངས་ཏེ་སོ་སྐྱེའི་གནས་སྐབས་ནས་སྟོང་ཉིད་ཀྱི་ལྟ་བ་གཞན་དང་མི་འདྲ་བའི་ཁྱད་ཐོན་པ་ཞིག་འོང་བ་ཡིན།

དེ་ནས། འོད་གསལ་ལམ་གྱི་ཆོས་སྐུ་ཐོབ་པར་ཤོག །ཅེས་གོང་དུ་བཤད་པ་ལྟ་བུའི་ལམ་དུས་ཀྱི་དཔེ་དོན་གྱི་འོད་གསལ་སྨིན་བྱེད་འཆི་བ་ཆོས་སྐུའི་ལམ་འཁྱེར་བསྒོམས་པ་ལས་འབྲས་བུ་ཆོས་སྐུ་ཐོབ་པར་ཤོག་ཅེས་གསུངས་པ་ཡིན།

གཏུམ་ཆེན་གནོད་མཛེས་དཔལ་ལྡན་ཁྲོ་བོ་བཅུས། །

ཡོངས་སུ་བསྐོར་བའི་ཏིང་འཛིན་ལ་གཞོལ་བས། །

བདུད་དང་བགེགས་སོགས་ནག་པོའི་རྩ་ལག་ཀུན། །

སྐད་ཅིག་ཉིད་ལ་དྲུངས་ནས་འབྱིན་པར་ཤོག །

ཅེས་གསུངས་ཏེ། འཇིགས་བྱེད་ཀྱི་འཆི་བ་ཆོས་སྐུའི་ལམ་འཁྱེར་སྒོམ་པའི་ཚེ་བློ་བྱིངས་པོ་འཆི་བ་ཆོས་སྐུའི་ལམ་འཁྱེར་གྱི་ངང་དུ་བཞག་སྟེ། བློའི་ཟུར་ཞིག་གིས་ཐུན་མོང་བའི་སྲུང་འཁོར་དང་ཐུན་མོང་མིན་པའི་སྲུང་འཁོར་སྐབས་ཀྱི་ཁྲོ་བོ་བཅུ་ལ་སོགས་པ་གསལ་འདེབས་དགོས་པར་བསྟན་པ་ཡིན།

རྣམ་མང་རིན་ཆེན་ཚོགས་འབར་གཞལ་མེད་ཁང་། །

རྣམ་སྣང་རྣམ་པར་དག་པའི་བདག་ཉིད་ཅན། །

རྣམ་པར་བསྒོམས་པས་མ་དག་ཞིང་སྦྱངས་ཏེ། །

རྣམ་དག་ཡེ་ཤེས་གཞལ་ཡས་ཁང་འགྲུབ་ཤོག །

ཅེས་སྲུང་འཁོར་གྱི་དབུས་སུ་རྡོ་རྗེ་སེམས་དཔའ་ལས་སྣ་ཚོགས་རྡོ་རྗེ་དང་། རྣམ་སྣང་ལས་གཞལ་ཡས་ཁང་ལ་སོགས་པ་བསྐྱེད་དགོས་པར་གསུངས། དེ་ནས་བར་དོ་ལོངས་སྐུའི་ལམ་འཁྱེར་བསྟན་པ་ལ།

དེར་ནི་གུར་ཀུམ་ལྷུན་པོ་བརྩེགས་པ་བཞིན། །

རྒྱུ་ཡི་རྡོ་རྗེ་འཛིན་པའི་རྣལ་འབྱོར་གྱིས། །

བར་དོའི་སྲིད་སྦྱངས་སྒྱུ་ལུས་སྣོད་གྱུར་ཅིང་། །

རྒྱལ་བའི་ལོངས་སྐུ་མྱུར་དུ་འགྲུབ་པར་ཤོག །

ཅེས་བར་དོ་སྦྱོང་བྱེད་བར་དོ་ལོངས་སྐུའི་ལམ་འཁྱེར་བསྟན། གསང་འདུས་མི་བསྐྱོད་པའི་ལུགས་ཀྱི་རྣལ་འབྱོར་སྒོམ་པ་ལྟ་བུར་མཚོན་ན། སྤྱིར་གསང་འདུས་ཀྱིས་སྒྱུ་ལུས་གཏན་ལ་འབེབས་པ་རྩལ་འདོན་མཛད་པ་ལྟར་རྒྱས་པའི་དབང་དུ་བྱས་ཏེ་མངོན་བྱང་ལྔ་ཡི་སྒོ་ནས་ལོངས་སྐུ་དང་པོའི་མགོན་པོ་བསྐྱེད་པ་ཡིན་ལ། འདིར་མངོན་བྱང་ལྔ་ཡི་སྒོ་ནས་འབྲས་བུ་རྡོ་རྗེ་འཛིན་པ་བསྐྱེད་པའི་ཚུལ་གསུངས་ཏེ།

ཟླ་ཉི་ས་བོན་ཕྱག་མཚན་སྐུ་རྫོགས་པའི། །

རིམ་པས་ཡེ་ཤེས་ལྔ་ཡི་མངོན་བྱང་ལས། །

འབྲས་བུ་རྡོ་རྗེ་འཛིན་པའི་རྣལ་འབྱོར་གྱིས། །

སྐྱེ་སྲིད་སྦྱོང་ཞིང་སྤྲུལ་སྐུ་འགྲུབ་པར་ཤོག །

ཅེས་ཟླ་བ་ལས་བྱང་ཆུབ་པ་དང་ཉི་མ་ལས་བྱང་ཆུབ་པ། ས་བོན་ལས་བྱང་ཆུབ་པ། ཕྱག་མཚན་ལས་བྱང་ཆུབ་པ། སྐུ་རྫོགས་པ་ལས་བྱང་ཆུབ་པ་སྟེ་སྤྲུལ་སྐུ་རྡོ་རྗེ་འཛིན་པ་བསྐྱེད་པའི་ཚུལ་གསུངས་ཤིང་། རླུང་སེམས་ཙམ་གྱི་བདག་ཉིད་ཨ་ཡིག་ལས་ཟླ་བའི་དཀྱིལ་འཁོར་བསྐྱེད་པ་ཟླ་བ་ལས་བྱང་ཆུབ་པ་དང་། འཇམ་དཔལ་གྱི་ཐུགས་ཀར་ཉི་མ་གསལ་བཏབ་སྟེ་འཇམ་དཔལ་དང་བཅས་པ་འོད་དུ་ཞུ་ནས་ཉི་མའི་དཀྱིལ་འཁོར་དུ་གྱུར་པ་ཉི་མ་ལས་བྱང་ཆུབ་པ་དང་། དེའི་སྟེང་དུ་ཧཱུཾ་ཡིག་གསལ་འདེབས་པ་ས་བོན་ལས་བྱང་ཆུབ་པ་དང་། དེ་ཡོངས་སུ་གྱུར་པ་ལས་ཁྲོ་བོའི་རྡོ་རྗེ་དཀར་པོ་རྩེ་ལྔ་པར་གསལ་འདེབས་པ་ཕྱག་མཚན་ལས་བྱང་ཆུབ་པ་དང་། ཟླ་བ་དང་ཉི་མ། རྡོ་རྗེ་ཧཱུཾ་དང་བཅས་པ་ཡོངས་སུ་གྱུར་པ་ལས་འབྲས་བུ་རྡོ་རྗེ་འཛིན་པར་བསྐྱེད་པ་སྐུ་རྫོགས་པ་ལས་བྱང་ཆུབ་པ་སྟེ་མངོན་པར་བྱང་ཆུབ་པ་ལྔ་པོ་དེ་ཡིན།

འབུམ་ཕྲག་ཉི་འོད་སྤུངས་པའི་གཟི་བརྗིད་ཅན། །

རང་ཉིད་སེམས་དཔའ་གསུམ་གྱི་བདག་ཉིད་དང་། །

རང་རིགས་ཕྱག་རྒྱར་སྦྱོར་བའི་རྣལ་འབྱོར་གྱིས། །

ཞེས་བདེ་སྟོང་གི་ཏིང་ངེ་འཛིན་རྩལ་དུ་འདོན་པའི་དོན་དུ་རིག་མ་འདུ་བྱ་བའི་ཚུལ་གསུངས། གོང་དུ་བཤད་པ་དེ་དག་དཔའ་གཅིག་དང་མཐུན་པར་དང་པོར་སྦྱོར་བའི་ཏིང་ངེ་འཛིན་དང་། འདི་ནས་མར་ཡུམ་གསལ་བཏབ་སྟེ་མཁའ་གསང་བྱིན་གྱིས་བརླབས་པ་སོགས་དཀྱིལ་འཁོར་རྒྱལ་མཆོག་གི་ཏིང་ངེ་འཛིན་གསུངས།

སྤྲུལ་པའི་སྤྲིན་གྱིས་ས་གསུམ་ཁྱབ་བྱས་ནས། །

མ་དག་སྣོད་བཅུད་དྲི་མ་ཀུན་སྦྱངས་ཏེ། །

དག་པའི་རྟེན་དང་བརྟེན་པར་རྟག་འཆར་བའི། །

གཞན་དོན་ཕུན་སུམ་ཚོགས་པའི་བདག་ཉིད་ཅན། །

དཀྱིལ་འཁོར་རྒྱལ་མཆོག་ཏིང་འཛིན་མཐར་ཕྱིན་ཤོག །

ཅེས་གསུངས་ཏེ། འདིའི་སྐབས་ཏིང་ངེ་འཛིན་ནམ་རྩེ་གཅིག་པའི་ཞི་གནས་སྒྲུབ་པར་བྱེད་པ་ཡིན།

ཕྱི་ནང་བཟླས་བརྗོད་མཐར་ཕྱིན་བསམ་གཏན་དང་། །

རྫས་སོགས་རྟེན་འབྲེལ་འཁྲུལ་འཁོར་རིམ་པ་ལ། །

བརྟེན་ནས་ཞི་སོགས་རབ་འབྱམས་ཀུན་འགྲུབ་པའི། །

ལས་ཀྱི་རྒྱལ་པོ་མཆོག་ནི་འགྲུབ་པར་ཤོག །

ཅེས་གསུངས་ཏེ། ཕྱི་ནང་གི་བཟླས་བརྗོད་ཅེས་པས་ཕྱིའི་བཟླས་པ་དང་ནང་གི་བཟླས་པ། ཚོགས་ཀྱི་བཟླས་པ་དང་གོང་བུའི་བཟླས་པ། དམ་ཚིག་གི་བཟླས་པ་སོགས་ཀྱི་བཟླས་པ་རྣམས་གསུངས་ཤིང་། དེ་དག་མཐར་ཕྱིན་ཏེ་བསམ་གཏན་གྱི་ལས་སྦྱོར་དང་འཁྲུལ་འཁོར་གྱི་ལས་སྦྱོར། སྦྱིན་བསྲེག་གི་ལས་སྦྱོར་སོགས་གསུངས། བུམ་དབང་ཐོབ་སྟེ་དེའི་སྨིན་བྱེད་བསྐྱེད་རིམ་གྱི་རྣམ་གཞག་དེ་འདྲ་ཞིག་ཡིན།

དེ་ལྟར་ཕྱི་ནང་གི་དཀྱིལ་འཁོར་གཉིས་ལས་ཕྱི་རས་བྲིས་ཀྱི་དཀྱིལ་འཁོར་དུ་དབང་བསྐུར་བའི་སློབ་དཔོན་གྱི་དབང་དང་། ཕྱིར་མི་ལྡོག་པའི་དབང་ཞེས་པ་དང་། བུམ་དབང་ཞེས་བྱ་བ་ཐོབ་པས་གཙོ་བོར་ལུས་ཀྱི་དྲི་མ་གསུམ་སྔར་བསགས་སྦྱོང་ཞིང་ཕྱི་མ་སྡོམ་པ་དང་། ལུས་ཐ་མལ་དུ་འཛིན་པའི་སྣང་ཞེན་གྱི་དྲི་མ་འཁྲུད་པས་ན་སྐུ་རྡོ་རྗེ་སྦྱོང་། ཞེས་བསྐྱེད་རིམ་བསྒོམས་ཏེ་ཐ་མལ་པའི་སྣང་ཞེན་སྦྱོང་བར་གསུངས་ཤིང་། ལམ་བསྐྱེད་རིམ་ཡན་ལག་དང་བཅས་པ་སྒོམ་པ་ལ་དབང་། ཞེས་ཞི་སོགས་ཀྱི་ལས་སྒྲུབ་པའི་རིགས་ལ་དབང་བར་གསུངས་པ་དང་དེ་དག་ལ་བརྟེན་ནས། འབྲས་བུ་སྤྲུལ་སྐུ་འགྲུབ་པའི་ནུས་པ་ཁྱད་པར་ཅན་འཇོག་གོ །ཞེས་གསུངས།

དབང་གཉིས་པ་གསང་དབང་།

དེ་ནས་རྫོགས་རིམ་སྨིན་བྱེད་དབང་གོང་མ་གསུམ་བསྐུར་བ་ལ། ཡིད་འོང་ལང་ཚོའི་དཔལ་འཛིན་དྲུག་ཅུ་བཞིའི། །ཞེས་སོགས་མཎྜལ་གསུངས་མཚམས། འདིའི་རྗེས་ཟློས་མཛད་པར་ཞུ། བྱང་ཆུབ་རྡོ་རྗེ་སངས་རྒྱས་ལ། །ཞེས་པ་ནས། ནམ་མཁའི་རྡོ་རྗེ་དེང་བདག་སྩོལ། །ཅེས་པའི་བར་ལན་གསུམ་ཟིན་མཚམས། སློབ་མ་རྣམས་གཏི་མུག་གཤིན་རྗེ་གཤེད་དང་བླ་མ་གཙོ་བོ་དང་ཐ་མི་དད་པ་དཔལ་རྡོ་རྗེ་འཇིགས་བྱེད་སེམས་དཔའ་སུམ་བརྩེགས་ཅན་དུ་གྱུར། གོང་དུ་བཤད་པ་ལྟར་འདི་ནས་རྫོགས་རིམ་སྨིན་བྱེད་ཀྱི་དབང་བསྐུར་རྒྱུ་དང་། དེ་དག་རེ་རེ་ནས་ངོ་སྤྲོད་བྱེད་མི་དགོས་པ་བྱས་ཀྱང་རུང་སྙམ། འདིར་བཤད་པ་བྱས་ཀྱང་དེ་མ་ཐག་གོ་བ་རྙེད་རྒྱུ་ཡང་དཀའ་ཞིང་བཤད་པ་བྱེད་པའི་དུས་ཚོད་ཀྱང་མི་འདུག །

མིག་དར་ཆིངས་ཤིག །རིག་མ་སྟོང་པ་ཉིད་དུ་གྱུར། སྟོང་པའི་ངང་ལས་ཡུམ་རྡོ་རྗེ་རོ་ལངས་མ་སྔོན་མོ་ཞལ་གཅིག་ཕྱག་གཉིས་ཀྱི་གཡས་རྡོ་རྗེ་གྲི་གུག་འཕྱར་ཞིང་གཡོན་ཐོད་པ་གདུག་པའི་ཁྲག་གིས་གང་བ་འཛིན་པས་ཡབ་ལ་འཁྱུད་པ་ཐོད་པ་སྐམ་པོ་ལྔའི་དབུ་རྒྱན་དང་། ཞེས་སོགས་ནས། ཡབ་ཡུམ་སྙོམས་པར་ཞུགས་པའི་དགའ་བའི་སྒྲས་སངས་རྒྱས་ཡབ་ཡུམ་དཔག་ཏུ་མེད་པ་སྤྱན་དྲངས་སྤྱི་བོ་ནས་ཞུགས། བྱང་ཆུབ་ཀྱི་སེམས་སུ་ཞུ་བ་རྡོ་རྗེ་ནོར་བུའི་ནང་དུ་བསྐྱེད་པ་བརྟན་པར་བྱས། བཏུང་བ་རིན་ཆེན་འདི་ཡིས་ནི། །ཞེས་པ་ནས། ཡིད་ལས་བྱུང་བའི་ཆུ་འཐུང་ཞིག །དེ་ལྟར་བྱིན་གྱིས་བརླབས་པའི་རྫས་མྱངས་པ་ལ་བརྟེན་ནས་རང་གི་ལུས་ཀྱི་རྩ་ནང་ཐམས་ཅད་ལ་ཁྱབ་སྟེ་རྩ་དང་རླུང་དང་ཁམས་བྱིན་གྱིས་བརླབས་ཤིང་། དེ་ལ་བརྟེན་ནས་འབྱུང་འགྱུར་རྩ་རླུང་ཐིག་ལེའི་ཉམས་ལེན་བྱེད་པའི་ཚེ་རྩ་གེགས་རླུང་གེགས་ཐིག་ལེའི་སྐྱོན་ལ་སོགས་པས་མ་གོས་པར་རྩ་རླུང་ཐིག་ལེའི་ཉམས་ལེན་བདེ་བླག་ཏུ་འགྲུབ་པའི་ནུས་པ་བཞག་བྱུང་སྙམ་དུ་མོས་ཤིག །

རྟོགས་པ་འབུལ་བ་འདིའི་རྗེས་ཟློས་མཛད་པར་ཞུ། ཨ་ཧོ་མཧཱ་སུ་ཁ། རྗེས་ཟློས་ཟིན་མཚམས།

འཇིགས་བྱེད་སྨོན་ལམ་གྱི་འཕྲོ།

དེ་ནས་དབང་གི་དག་པ་བཤད་པ་ལ། སྨོན་ལམ་དེར་གཟིགས་ཤིག །

ཟབ་ལམ་རིམ་པ་ལྔ་ཡི་གནད་ཀྱི་དོན། །

ཞེས་གསུངས་ཏེ། གསང་བ་འདུས་པའི་རྫོགས་རིམ་ལ་ལམ་རིམ་པ་བཞིར་ཕྱེ་བ་དང་རིམ་པ་ལྔར་ཕྱེ་བ། དྲུག་ཏུ་ཕྱེ་བའི་ཚུལ་མི་འདྲ་བ་ཡོད་ཅིང་། མགོན་པོ་ཀླུ་སྒྲུབ་ཀྱི་གསང་བ་འདུས་པའི་རྫོགས་རིམ་སྟོན་པའི་གཞུང་རིམ་ལྔ་མཛད་དེ་རྫོགས་རིམ་ལ་ངག་དབེན་དང་སེམས་དབེན། སྒྱུ་ལུས། འོད་གསལ། ཟུང་འཇུག་སྟེ་རིམ་པ་ལྔར་གསུངས།

མ་ལུས་བསྡུས་པ་རྣལ་འབྱོར་རྣམ་པ་བཞི། །

སྤྱོད་པ་གསུམ་དང་བཅས་པའི་ལམ་བཟང་གིས། །

སྐུ་གསུམ་གོ་འཕང་ཚེ་འདིར་ཐོབ་པར་ཤོག །

ཅེས་གསུངས་ཏེ། རྣལ་འབྱོར་བཞི་ནི་གོང་དུ་ཞུས་ཟིན་པ་དེ་དག་ཡིན། ཐོག་མར་སྔགས་ཀྱི་རྣལ་འབྱོར་གང་ཡིན་ཞེ་ན། དེ་ལ་སྔགས་ཀྱི་གཞིའི་རྣལ་འབྱོར་དང་། སྔགས་ཀྱི་རྣལ་འབྱོར་དངོས་བཤད་པ་གཉིས་ལས། དང་པོ་བསྟན་པ་ལ།

སྤྲུལ་པའི་འཁོར་ལོར་འདོད་ལྷ་ཡབ་ཡུམ་ལ། །

ཞེས་གསུངས་ཏེ། རྩ་གསུམ་འཁོར་ལོ་དྲུག་དང་རྩ་གསུམ་འཁོར་ལོ་བཞི། རྩ་གསུམ་འཁོར་ལོ་ལྔར་འབྱེད་ཚུལ་མི་འདྲ་བ་ཡོད་པ་ལས། ལྔར་ཕྱེ་བ་ལྟར་ན། སྤྱི་བོ་བདེ་ཆེན་གྱི་འཁོར་ལོ། མགྲིན་པ་ལོངས་སྤྱོད་ཀྱི་འཁོར་ལོ། སྙིང་ག་ཆོས་ཀྱི་འཁོར་ལོ། ལྟེ་བ་སྤྲུལ་པའི་འཁོར་ལོ། གསང་གནས་བདེ་སྐྱོང་གི་འཁོར་ལོ་བཅས་ལྔར་ཕྱེ་ཞིང་། ལྟེ་བ་སྤྲུལ་པའི་འཁོར་ལོར་རྩ་འདབ་དྲུག་ཅུ་རྩ་བཞི་ཡོད་པའི་དབུས་ཀྱི་དྷཱུ་ཏཱིའི་ནང་མར་འདོད་ལྷ་སྟེ་འཇིགས་བྱེད་ཞལ་གཅིག་ཕྱག་གཉིས་པ་སྐུ་མདོག་དཀར་པོ་ཡུམ་བཅས་ཆུང་ངུ་ཞིག་གསལ་བཏབ་ནས་སྒོམ་པ་དང་།

སེམས་གཞོལ་རྗེས་གཞིག་སྡུད་རིམ་མཆོག་གིས་ནི། །

ཞེས་གསུངས་པ་ལྟར། རྗེས་གཞིག་དང་རིལ་འཛིན་གྱི་སྡུད་རིམ་གཉིས་ལས། སྣོད་ཞུ་བ་སྔོན་དུ་བཏང་ནས་དེའི་རྗེས་སུ་བཅུད་ཞུ་བའི་དམིགས་པ་བྱེད་པ་ལ་རྗེས་གཞིག་གི་སྡུད་རིམ་ཞེས་བརྗོད་ཅིང་། དེ་ལྟ་བུའི་རྗེས་གཞིག་གི་སྡུད་རིམ་སྒོམ་པའི་ཏིང་ངེ་འཛིན་མཆོག་གིས་ནི།

ཟླ་ཉིའི་རྒྱུ་བ་སྒྲ་གཅན་ལམ་བཀག་པས། །

ཞེས་རྩ་རོ་མ་དང་རྐྱང་མའི་ནང་རྒྱུ་བའི་རླུང་རྩ་དབུ་མ་སྒྲ་གཅན་གྱི་ལམ་ལ་བཙུད་དེ་དབུ་མའི་ནང་དུ་རླུང་ཞུགས་གནས་ཐིམ་གསུམ་བྱས་པ་ལས་ལྟེ་བའི་གཏུམ་མོ་སྦར་ཏེ་བདེ་དྲོད་སྐྱེ་ཞིང་། དེ་ལ་བརྟེན་ནས་ཁམས་དཀར་པོ་མར་དབབ་པ་དང་། ཁམས་བབས་པ་ཕྱི་རོལ་ཏུ་ལྷུང་བ་གཏན་ནས་མི་རུང་བས་གང་ཕབ་པའི་ཁམས་དེ་ཉིད་འཛག་མེད་དུ་བཅིངས་ཏེ་སྡོམ་པར་བྱས་པ་ལས་ཡས་བབས་མས་བརྟན་གྱི་དགའ་བཞི་སྐྱེ་བ་ཡིན་ཏེ།

ཡས་བབས་མས་བརྟན་དགའ་བཞི་སྐྱེ་བར་ཤོག །

ཅེས་གསུངས། དེ་ནས།

ཆོས་ཀྱི་འཁོར་ལོར་སྔགས་ཀྱི་རྣལ་འབྱོར་མཆོག །

ཅེས་གསུངས་ཏེ། ཆོས་ཀྱི་འཁོར་ལོ་ཞེས་པ་སྙིང་ག་ཆོས་ཀྱི་འཁོར་ལོ་ཡིན་ལ། སྔགས་ཀྱི་རྣལ་འབྱོར་ལ་སྔགས་ཀྱི་གཞིའི་རྣལ་འབྱོར་དང་སྔགས་ཀྱི་དངོས་ཀྱི་རྣལ་འབྱོར་དངོས་གཉིས་ལས། སྔགས་ཀྱི་རྣལ་འབྱོར་དངོས་ནི་སྙིང་གའི་རླུང་བུམ་ཅན་གཟུང་བ་དེ་ཡིན། བུམ་ཅན་བཟུང་སྟེ་རླུང་གང་འཚམ་གནས་འགོ་ཚུགས་མཚམས་རྡོར་བཟླས་བྱེད་པར་གསུངས་ཏེ།

བུམ་པ་ཅན་དང་རྡོ་རྗེའི་བཟླས་པ་ཡིས། །

སྙིང་གའི་རྩ་མདུད་མ་ལུས་གྲོལ་བྱས་ནས། །

ལྷན་སྐྱེས་བདེ་བས་ཡིད་ལ་མྱོས་ཐོབ་ཤོག །

ཅེས་གསུངས། དེ་ཡང་ཐོག་མར་ལྟེ་བའི་རྗེས་གཞིག་གི་སྡུད་རིམ་གྱི་དམིགས་པ་བྱས་ཏེ་ལྟེ་བའི་རྩ་འཁོར་ཅུང་ཟད་ལྷུག་ཏུ་བཏང་ནས་དེའི་རྩ་འཁོར་ནང་རླུང་དབུ་མར་ཞུགས་གནས་ཐིམ་པར་བྱེད་པ་དང་། དེའི་ཉམས་མྱོང་བྱུང་མཚམས་གཞི་ནས་སྙིང་ག་ཆོས་ཀྱི་འཁོར་ལོར་བུམ་ཅན་གཟུང་བ་ཡིན། དེ་ལྟ་བུའི་བུམ་པ་ཅན་བསྒོམས་པ་ལས་རིམ་གྱིས་སྙིང་གའི་རྩ་མདུད་རྫོགས་པར་གྲོལ་ནུས་པར་གསུངས། དེ་ནས།

སླར་ཡང་བྱིན་གྱིས་བརླབས་པའི་རྣལ་འབྱོར་གྱིས། །

ནང་གི་རྗེས་གཞིག་བསམ་གཏན་རིམ་པ་དང་། །

ཕྱག་རྒྱ་གཉིས་དང་སྦྱོར་བའི་ཐབས་མཁས་ལས། །

སེམས་དབེན་མཐར་ཐུག་ཏིང་འཛིན་འདྲེན་པར་ཤོག །

ཅེས་གསུངས་ཏེ། བུམ་ཅན་དང་རྡོར་བཟླས་ཀྱི་ཉམས་ལེན་གང་འཚམ་བྱས་པ་ལས་རླུང་དབུ་མར་ཞུགས་པ་དང་གནས་པ་གང་འཚམ་འབྱུང་བ་དང་། ཐིམ་པ་ལ་རིམ་པ་མང་དག་ཡོད་པ་ལས་རིམ་གྱིས་སེམས་དབེན་མཐར་ཐུག་དཔེ་ཡི་འོད་གསལ་མངོན་དུ་འགྱུར་འོང་ལ། དེ་དམ་ཚིག་གི་རྣལ་འབྱོར་ཞེས་གསུངས་པ་དེ་ཡིན། ཕྱག་རྒྱ་གཉིས་ནི་ལས་ཀྱི་ཕྱག་རྒྱ་དང་བསམ་གཏན་གྱི་ཕྱག་རྒྱ་སྟེ་ལས་རྒྱ་དང་ཡེ་རྒྱ་གཉིས་ཡིན་ཞིང་། དེ་ལྟ་བུའི་ཐབས་མཁས་ལ་བརྟེན་ནས། སེམས་དབེན་མཐར་ཐུག་ཏིང་འཛིན་འདྲེན་པར་ཤོག །ཅེས་གསུངས།

འཆི་རིམ་ཇི་བཞིན་རླུང་རྣམས་མ་ལུས་པ། །

སྙིང་གར་ཐིམ་པའི་འོད་གསལ་དེ་ཉིད་ལས། །

ཞེས་གསུངས་ཏེ། སེམས་དབེན་མཐར་ཐུག་དཔེ་ཡི་འོད་གསལ་འཆར་བ་ལ་འཆི་རིམ་ཇི་ལྟ་བ་བཞིན་དུ་རླུང་རྣམས་སྙིང་གར་ཐིམ་པ་ཞིག་དགོས་ལ། དེ་ལ་བརྟེན་ནས་འོད་གསལ་མ་བུ་བསྲེས་པ་ཞེས་པ་དེ་འབྱུང་བ་ཡིན། དེ་ཡང་རྣལ་འབྱོར་པས་བསྒོམས་སྟོབས་ཀྱིས་བསྐྱེད་པའི་བུ་ཡི་འོད་གསལ་དང་མ་ཡི་འོད་གསལ་དུ་གྱུར་པ་འཆི་བ་འོད་གསལ་གཉིས་བསྲེས་པའམ་འཆི་བ་འོད་གསལ་ལམ་གྱི་འོད་གསལ་གྱི་ངོ་བོར་བསྐྱེད་པ་ལ་འོད་གསལ་མ་བུ་བསྲེས་པ་ཞེས་བརྗོད། ད་ལྟ་རང་རེར་འཆི་བ་འོད་གསལ་མིན་པར་འཆི་བ་འོད་གསལ་དང་རྣམ་པ་ཇི་བཞིན་མཐུན་པའི་འོད་གསལ་ཞིག་རྣལ་འབྱོར་གྱི་སྟོབས་ལ་བརྟེན་ནས་འོང་བ་ཡིན་ལ། དེ་ལ་བརྟེན་ནས།

དབྱིབས་ཀྱི་རྣལ་འབྱོར་མཚན་དཔེའི་དྲ་བ་ཅན། །

སྒྱུ་མ་ལྟ་བུའི་ཏིང་འཛིན་རྫོགས་པར་ཤོག །

ཅེས་གསུངས་ཏེ། དབྱིབས་ཀྱི་རྣལ་འབྱོར་ཞེས་པ་མ་དག་པའི་སྒྱུ་ལུས་ལ་གོ་ཞིང་། གསང་དབང་ཐོབ་པས་འདི་དག་ཉན་བསམ་སྒོམ་པ་ལ་དབང་བར་བྱེད་པ་ཡིན།

དེ་ལྟར་ཡབ་ཡུམ་གྱིས་བྱིན་པའི་བྱང་སེམས་དཀར་དམར་མྱངས་པ་ལས་བདེ་བ་ཆེན་པོ་སྐྱེས། བདེ་བ་དེས་སྟོང་པ་ངེས་པའི་བདེ་སྟོང་དབྱེར་མེད་དེ་ཉིད་གསང་དབང་གི་དངོས་གཞི་ཡིན་ནོ། །ཁྱོད་ཀྱིས་དཀྱིལ་འཁོར་བཞི་ལས་ཀུན་རྫོབ་བྱང་ཆུབ་ཀྱི་སེམས་ཀྱི་དཀྱིལ་འཁོར་དུ། རྫས་གསང་བ་ལས་བྱུང་བའི་དབང་ལ་གསང་བའི་དབང་བསྐུར་བ་ཞེས་བཤད་པ་དེ་ཐོབ། ཐུན་མོང་བ་ངག་གི་དྲི་མ་རྫུན་དུ་སྨྲ་བ་སོགས་སྔར་བསགས་འདག་ཅིང་ཕྱི་མ་སྡོམ་པ་དང་། ཐུན་མོང་མ་ཡིན་པ་རླུང་ལ་ངག་ཏུ་གསུངས་པའི་དྲི་མ་རླུང་སྔགས་སོ་སོར་སྣང་ཞིང་ཞེན་པའི་དྲི་མ་འཁྲུད་པས་ན་གསུང་རྡོ་རྗེ་སྦྱོང་། ཞེས་གསུངས་ཏེ་རྡོར་བཟླས་ཀྱིས་འཁྲུད་པར་བྱེད་ཅིང་དེའི་འབྲས་བུར། ཀུན་རྫོབ་སྒྱུ་མའི་སྐུའི་རང་བཞིན་ཅན་གྱི་རྡོ་རྗེའི་སྐུ་བདག་བྱིན་གྱིས་བརླབ་པ་སྒོམ་པ་ལ་དབང་བར་བྱས། འབྲས་བུ་ལོངས་སྤྱོད་རྫོགས་པའི་སྐུ་འགྲུབ་པའི་ནུས་པ་ཁྱད་པར་ཅན་བཞག་གོ །ཞེས་གསུངས་ཏེ། གོང་དུ་བུམ་དབང་ཐོབ་པ་ལ་བརྟེན་ནས་སྤྲུལ་སྐུ་འགྲུབ་པའི་ནུས་པ་ཁྱད་པར་ཅན་བཞག་གསུངས་པའི་སྤྲུལ་སྐུ་དེ་ལོངས་སྤྲུལ་གཉིས་གཅིག་ཏུ་བྱས་པའི་སྤྲུལ་སྐུ་དེ་དང་། འདིར་ལོངས་སྤྱོད་རྫོགས་པའི་སྐུ་གསུངས་པའི་ལོངས་སྐུ་དེ་སངས་རྒྱས་ཀྱི་གསུང་རྣམ་པ་ཐམས་ཅད་པ་ཞེས་པ་དེ་ཡིན་ཅིང་། དེ་འགྲུབ་པའི་ནུས་པ་ཁྱད་པར་ཅན་བཞག་པ་ལ་གོ་བ་ཡིན།

དབང་གསུམ་པ་ཤེར་དབང་།

དེ་ནས་ཤེར་དབང་བསྐུར་བ་ལ། ཡིད་འོང་ལང་ཚོའི་དཔལ་འཛིན་དྲུག་ཅུ་བཞིའི། །ཞེས་སོགས་ཀྱི་མཎྜལ་ཕུལ་མཚམས། གསོལ་བ་འདེབས་པ་འདིའི་རྗེས་ཟློས་མཛོད། བྱང་ཆུབ་རྡོ་རྗེས་སངས་རྒྱས་ལ། །ཞེས་པ་ནས། ནམ་མཁའི་རྡོ་རྗེ་དེང་བདག་སྩོལ། །ཅེས་པ་ལན་གསུམ་ཟིན་མཚམས། སྤྱན་དར་འཆིང་བར་ཞུ། གཟུངས་མ་ཡིད་འོང་འདི་དེ་ནི། །ཞེས་པ་ནས། དེ་ལ་མཆོག་གི་དངོས་གྲུབ་མེད། །ཅེས་གསུངས་ཤིང་ཤེས་རབ་མ་གཏད་པས། རིག་མ་དེས་ཀྱང་ཙནྡན་དང་གུར་ཀུམ་ལ་སོགས་པས་བྱུགས་ཤིང་། ཤིན་ཏུ་དྲི་ཞིམ་པའི་མེ་ཏོག་གི་ཕྲེང་བས་བརྒྱན་ཏེ་གོས་མེད་པར་པདྨ་རབ་ཏུ་རྒྱས་པ་གསལ་པོར་སྟོན་ཅིང་། དྲི་ཆེན་དྲི་ཆུ་བཟའ་བ་དང་། །ཞེས་པ་ནས། ཇི་ལྟར་བདེ་བར་བུས་སྨྲོས་ཤིག །ཕྱག་རྒྱ་མ་བསྟེན་པ་ལ་རླུང་སེམས་ལ་དབང་ཐོབ་པ་ཞིག་དགོས་ཤིང་། རླུང་སེམས་ལ་དབང་ཐོབ་ཅེས་པ་ཏིང་ངེ་འཛིན་གྱི་ནུས་པར་བརྟེན་ནས་འོང་དགོས། དེ་ཡང་ཏིང་ངེ་འཛིན་གྱི་དམིགས་པ་བརྟན་པོས་འབྲས་བུ་ཅན་གྱི་ཤིང་ལ་སྡིགས་མཛུབ་བྱས་པས་འབྲས་བུ་སར་ལྷུང་བ་དང་། ཡང་སྡིགས་མཛུབ་བྱས་པས་འབྲས་བུ་སླར་སྔར་གནས་སུ་འབྱར་བར་བྱེད་པའི་གསུང་རྒྱུན་ཡོད་ཅིང་། དེ་ལྟ་བུའི་ཏིང་ངེ་འཛིན་གྱི་ནུས་པ་ཆེན་པོ་དང་ལྡན་ན་རླུང་སེམས་ལ་འདོད་དགུར་དབང་སྒྱུར་བའི་ནུས་པ་གང་འཚམ་ཐོབ་པ་ཞིག་འོང་ལ། དེ་འདྲའི་ནུས་པ་དང་ལྡན་པའི་གང་ཟག་གིས་ཕྱག་རྒྱ་མ་བསྟེན་ཏེ་ཁམས་མར་ཞུ་བར་བྱེད་པ་དང་ཡང་རླུང་སྟོབས་ཀྱིས་རང་གནས་སུ་སྡོག་པར་བྱེད་དགོས་ལ། དེ་ལྟ་བུའི་ནུས་པ་དང་ལྡན་པའི་རྣལ་འབྱོར་པ་དེར་རགས་པ་གློ་བུར་བའི་བློ་དང་འབྲེལ་བའི་བཟང་ངན་གྱི་རྣམ་རྟོག་ཕལ་ཆེར་མི་འབྱུང་བས་འདིར་གོང་གི་དྲི་བར། དྲི་ཆེན་དྲི་ཆུ་སོགས་བཟའ་བ། །ཞེས་སོགས་ཀྱི་ལན་གསུངས་པ་ལྟར། ལན་འདེབས་པ་འདིའི་རྗེས་ཟློས་ཀྱང་མཛད་པར་ཞུ། དྲི་ཆེན་དྲི་ཆུ་སོགས་བཟའ་བ། །ཞེས་པ་ནས། བྷ་ག་ཉིད་ལ་ཙུམ་པ་ན། །ཞེས་པའི་བར་རྗེས་ཟློས་ཟིན་མཚམས། ཞེས་བརྗོད་པས་ལྷ་མོ་དེ་དགྱེས་ནས། ཨེ་མ་བདག་གི་པདྨ་འདི། །ཞེས་པ་ནས། འདི་ཉིད་དུ་ནི་རྟག་ཏུ་བཞུགས། །བྷ་ཛ་མོཀྵ་ཧོཿ ཞེས་གསུང་བར་གྱུར།

ཕྱག་རྒྱ་དང་སྙོམས་པར་ཞུགས་པ་ལ་ལུས་ལ་ལྷ་ཡི་འདུ་ཤེས་དང་། མཁའ་གསང་བྱིན་གྱིས་བརླབས་ཏེ་ངག་ལ་སྔགས་ཀྱི་འདུ་ཤེས། ཡིད་ལ་ཆོས་ཀྱི་འདུ་ཤེས་ཏེ་འདུ་ཤེས་གསུམ་དང་ལྡན་པ་དགོས་ཤིང་། དེ་ལྟ་བུའི་འདུ་ཤེས་གསུམ་དང་ལྡན་པའི་སྒོ་ནས་སྙོམས་པར་འཇུག་དགོས་པ་ལས། འདུ་ཤེས་གསུམ་བྲལ་གྱི་སྒོ་ནས་སྙོམས་པར་ཞུགས་ན་སྔགས་ཀྱི་སྦོམ་པོ་སྟེ་ཉེས་པ་འབྱུང་བར་གསུངས་པས་དེ་གསུམ་གྱི་དམིགས་པ་བྱེད་པ་ལ།

སློབ་མ་རྣམས་ཧཱུཾ་ལས་རྡོ་རྗེ་ཧཱུཾ་གིས་མཚན་པ་ཡོངས་སུ་གྱུར་པ་ལས་དཔལ་རྡོ་རྗེ་འཇིགས་བྱེད་ཆེན་པོ་སྐུ་མདོག་མཐིང་ནག་ཞལ་དགུ་ཕྱག་སོ་བཞི། ཞབས་བཅུ་དྲུག་པ། གཡས་བསྐུམས་ཤིང་གཡོན་བརྐྱངས་པའི་སྟབས་ཀྱིས་བཞུགས་པ། དེའི་པང་ན་རིག་མ་ཡུམ་རྡོ་རྗེ་རོ་ལངས་མ་སྔོན་མོ། ཞེས་པ་ནས། དབང་གི་ལྷ་རྣམས་ཀྱིས་དབང་བསྐུར་མི་བསྐྱོད་པས་དབུ་བརྒྱན་པར་གྱུར།

དེ་ནས་མཁའ་གསང་བྱིན་གྱིས་བརླབ་པ་ནི། ཡབ་ཀྱི་གསང་གནས་མི་དམིགས་པའི་ངང་ལས། ཞེས་པ་ནས། ཟེའུ་འབྲུའི་བུ་ག་ཕཊ་ཀྱིས་བཀག་པ། རྣལ་འབྱོར་པ་ཡིས་ཇི་སྲིད་དུ། །བྱང་སེམས་འབྱིན་པར་མི་བྱེད་པ། །དེ་སྲིད་ཐོབ་འགྱུར་རྒྱུན་མི་ཆད། །དགའ་བ་ལས་སྐྱེས་བདེ་གཞན་ཅི། །དངོས་གྲུབ་ཀུན་གྱི་གཏེར་གྱུར་པའི། །བྱང་ཆུབ་སེམས་ནི་ལྷུང་གྱུར་ན། །ཕུང་པོ་རྣམ་ཤེས་བརྒྱལ་བ་ལ། །མ་སྨད་དངོས་གྲུབ་ག་ལ་ཡོད། །ཅེས་གསུངས་ཏེ། འདི་དག་གཤེད་དམར་གྱི་རྒྱུད་ཀྱི་ཚིག་ཡིན་ཅིང་། དོན་ནི། ཕྱག་རྒྱ་བསྟེན་ནས་ཁམས་འཛག་པ་མི་རུང་བས་ཁམས་འཛག་མེད་དུ་བཅིང་དགོས་པར་གསུངས། མཁའ་ཁམས་རྡོ་རྗེ་ཀུན་སྦྱོར་དང་། །རིག་བཅས་ཀྱིས་ནི་རྨད་བྱུང་ཆེའི། །བདེ་བ་སྐྱེད་པར་བྱེད་པ་གང་། །དེ་ནི་མཆོག་དགའ་བྱེད་པ་པོ། །དགའ་བྲལ་དག་གི་དབུས་སུ་ནི། །མཚོན་པར་ལྟོས་ལ་བརྟན་པར་གྱིས། །པདྨའི་ནམ་མཁར་རྡོ་རྗེ་ཡི། །ལྟེ་བས་མནན་པའི་གནས་དག་ཏུ། །རྡོ་རྗེ་སྐྱིལ་དཀྲུང་དག་གིས་སེམས། །ནོར་བུའི་ནང་དུ་སོན་ལྟ་ཞིང་། །ཡེ་ཤེས་སྐྱེ་བ་གང་ཡིན་དེ། །ཡེ་ཤེས་ངོ་བོ་ཞེས་པ་བརྒྱན། །ཆགས་པ་མ་ཡིན་ཆགས་བྲལ་མིན། །ཞེས་གསུངས་ཏེ། འདིས་སྣང་མཆེད་ཐོབ་གསུམ་གསུངས་པ་ཡིན། དེ་ཡང་སྟོང་པ་བཞི་དང་དགའ་བ་བཞི་བྲང་སྤྲོད་ཀྱི་ཚུལ་དུ་འགྲོ་བ་སྟེ། བྱང་སེམས་སྤྱི་བོ་ནས་མགྲིན་པར་སླེབས་པ་ན་དགའ་བ། མགྲིན་པ་ནས་སྙིང་གར་སླེབས་པ་ན་མཆོག་དགའ། སྙིང་ག་ནས་ལྟེ་བར་སླེབས་པ་ན་ཁྱད་དགའ། ལྟེ་བ་ནས་གསང་གནས་སུ་སླེབས་པ་ན་ལྷན་སྐྱེས་ཀྱི་དགའ་བ་སྐྱེ་ཞིང་། དེ་དག་ཏུ་སྟོང་པ་དང་པོ་དང་སྟོང་པ་གཉིས་པ། སྟོང་པ་གསུམ་པ། སྟོང་པ་བཞི་པ་རྣམས་འཆར་བ་ཡིན།

ལུགས་ལྡོག་གི་ཚེ་ལྷན་སྐྱེས་ཀྱི་དགའ་བ་ཉིད་ལ་དགའ་བ་བཞིར་ཕྱེ་སྟེ། འདི་ཐམས་ཅད་སྟོང་པ་འོད་གསལ་དེ་ག་ཡིན་པར་སྣང་། སྤྱིར་ཁམས་གཡོ་བ་རླུང་ལ་བརྟེན་དགོས་ཤིང་འོད་གསལ་དེའི་ངང་ནས་རླུང་གཡོ་བ་མེད་པས་ཐིག་ལེ་གྱེན་དུ་ལྡོག་པ་དེ་ཕལ་ཆེར་རྣལ་འབྱོར་པའི་འཕེན་པའི་སྟོབས་ཀྱིས་འབྱུང་བ་ཡིན་ཞེས་བརྗོད་དགོས་པ་ཡིན་སྙམ། ཁམས་འཛག་མེད་དུ་འཆིང་བའི་གནད་ལ་རྫོགས་རིམ་པ་ཡིན་ན་དམིགས་བསལ་དམིགས་པ་བྱེད་མི་དགོས་པར་ཁམས་མར་བཞུ་བ་ལས་ཁམས་གཡོ་བྱེད་ཀྱི་རླུང་གི་ནུས་པ་ཇེ་ཞན་ཇེ་ཞན་དུ་འགྲོ་ལ། དེའི་དབང་གིས་ཁམས་གསང་གནས་བདེ་སྐྱོང་གི་འཁོར་ལོར་སླེབས་པའི་ཚེ་རླུང་གི་གཡོ་བ་ཤིན་ཏུ་ཤུགས་ཆུང་ངུར་གྱུར་ཏེ་དེ་ལ་བརྟེན་ནས་ཐིག་ལེ་སྡོམ་པ་འོང་ཞིང་། བསྐྱེད་རིམ་པ་རྣམས་ཀྱིས་ཕཊ་ཡིག་བསྒོམས་ཏེ་ཐིག་ལེ་འཛག་མེད་དུ་འཆིང་བར་གསུངས་ཏེ་འདི་དག་ལ་གནད་འགག་ཡོད།

དེ་ནས། གང་ཚེ་རྣལ་འབྱོར་ཡེ་ཤེས་མཐོང་། །བདེ་ལ་གནས་བྱ་འགྱུར་མི་བྱ། །ཐུན་ནམ་ཡང་ན་ཉིན་གཅིག་གམ། །ཟླ་ཕྱེད་ཟླ་བ་ལོ་དང་ནི། །བསྐལ་པ་བསྐལ་པ་སྟོང་དུ་ཡང་། །ཡེ་ཤེས་མངོན་སྦྱོར་གྱིས་གནས་བྱ། །ཞེས་གསུངས་ཏེ། དེ་ལྟ་བུའི་ཁམས་དབབ་ལྡོག་གི་འདུ་འཕྲོད་ལ་བརྟེན་ནས་གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་གྱུར་པའི་ཚེ་འོད་གསལ་དེའི་ངང་ནས་སྟོང་ཉིད་བསྒོམས་ཏེ་མཉམ་པར་གཞག་དགོས་ལ། དེ་ལྟར་མཉམ་པར་བཞག་པ་ན་ཡུལ་ཅན་འོད་གསལ་གྱི་ཆ་ནས་བསོད་ནམས་ཀྱི་ཚོགས་དང་ཡུལ་སྟོང་པ་ཉིད་འཛིན་སྟངས་ཀྱི་ཡུལ་དུ་བྱེད་པས་ཡེ་ཤེས་ཀྱི་ཚོགས་ཏེ་ཚོགས་གཉིས་ཀ་འདིའི་སྟེང་ནས་རྫོགས་པར་འགྱུར་ཞིང་། གསང་འདུས་ལྟར་ན་གཟུགས་སྐུ་འགྲུབ་བྱེད་ཉེར་ལེན་གྱི་རྒྱུ་དེ་ཡང་འོད་གསལ་དེ་ཉིད་ཀྱི་བཞོན་པའི་རླུང་གི་སྟེང་ནས་འགྲུབ་པ་ཡིན་པས་མཉམ་གཞག་དེ་ཉིད་ཀྱི་སྟེང་ནས་ཆོས་གཟུགས་ཀྱི་སྐུ་གཉིས་ཀ་འགྲུབ་པའི་རྒྱུ་ཚོགས་ཆ་ཚང་སྒྲུབ་པར་བྱེད་པ་ཡིན། དུས་འཁོར་གྱི་ལུགས་ལ་འོད་གསལ་གྱི་སྣང་ཆའི་སྟོང་གཟུགས་ཀྱི་སྟེང་ནས་གཟུགས་སྐུ་སྒྲུབ་པར་བྱེད།

དབུ་མ་འཇུག་པར། རྒྱལ་བ་རྣམས་ཀྱིས་འགོག་ལས་སློང་བར་མཛད། །ཅེས་གསུངས་པ་ལྟར་འགོག་པ་ཡང་དག་མཐའ་ལ་མཉམ་པར་བཞག་པ་དེ་ཙམ་གྱིས་སངས་རྒྱས་ཀྱི་གཟུགས་སྐུ་འགྲུབ་པའི་རྒྱུ་ཚོགས་ཚང་བར་སྒྲུབ་མི་ནུས་པས་རྒྱལ་བ་རྣམས་ཀྱིས་འགོག་ལས་སློང་བར་མཛད་པར་གསུངས་ཤིང་། སྔགས་བླ་མེད་ཀྱི་ལུགས་ལ། གོང་གི་ཚིག །ཐུན་ནམ་ཡང་ན་ཉིན་གཅིག་གམ། །ཟླ་ཕྱེད་ཟླ་བ་ལོ་དང་ནི། །བསྐལ་པ་བསྐལ་པ་སྟོང་དུ་ཡང་། །ཡེ་ཤེས་མངོན་སྦྱོར་གྱིས་གནས་བྱ། །ཞེས་གསུངས་པ་ལྟར་ཡེ་ཤེས་གཅིག་ཉིད་ཀྱི་སྟེང་ནས་ཆོས་གཟུགས་ཀྱི་སྐུ་གཉིས་ཀ་འགྲུབ་པའི་རྒྱུ་ཚོགས་ཚང་བར་གསུངས་ཏེ། དེ་ལྟ་བུའི་དོན་དྲན་བཞིན་པའི་ངང་ནས་སྔགས་འདིའི་རྗེས་ཟློས་མཛད་པར་ཞུ། ཨོཾ་སརྦ་ཏ་ཐཱ་ག་ཏ་ཨ་ནུ་ར་ག་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། རྗེས་ཟློས་ཟིན་མཚམས།

སློབ་མ་ཡབ་ཡུམ་སྙོམས་པར་ཞུགས་པའི་བྱང་ཆུབ་ཀྱི་སེམས་སྤྱི་བོ་ནས་མགྲིན་པར་སླེབས་པ་ན་དགའ་བ། མགྲིན་པ་ནས་སྙིང་གར་སླེབས་པ་ན་མཆོག་དགའ། སྙིང་ག་ནས་ལྟེ་བར་སླེབས་པ་ན་ཁྱད་དགའ། ལྟེ་བ་ནས་གསང་གནས་ཀྱི་རྩེར་སླེབས་པ་ན་ལྷན་ཅིག་སྐྱེས་པའི་དགའ་བ་སྐྱེས། བདེ་སྟོང་དབྱེར་མེད་ཀྱི་ལྷན་སྐྱེས་ཀྱི་དགའ་བ་ནི་དབང་གསུམ་པའི་ངོ་བོ་ཡིན་ནོ། །

འཇིགས་བྱེད་སྨོན་ལམ་གྱི་འཕྲོ།

དེ་ནས་སྨོན་ལམ་ལ་གཟིགས་ཤིག །གོང་དུ། དབྱིབས་ཀྱི་རྣལ་འབྱོར་མཚན་དཔེའི་དྲ་བ་ཅན། །སྒྱུ་མ་ལྟ་བུའི་ཏིང་འཛིན་རྫོགས་པར་ཤོག །ཅེས་གསུངས་པའི་སྒྱུ་མ་ལྟ་བུའི་ཏིང་འཛིན་ཞེས་པ་ཤེར་ཕྱིན་གྱི་གཞུང་དུ་སྒྱུ་མ་ལྟ་བུ། སྨིག་སྒྱུ་ལྟ་བུ། དྲི་ཟའི་གྲོང་ཁྱེར་ལྟ་བུ་ཞེས་གསུངས་པའི་སྒྱུ་མ་དེ་མིན་པར་འདིའི་སྒྱུ་མ་ཞེས་པ་སྒྱུ་ལུས་ལ་གོ་ཞིང་། གསང་བ་འདུས་པའི་གཞུང་སྒྲོན་གསལ་དུ། སྒྱུ་མ་ལྟ་བུའི་ཏིང་འཛིན་གནས། །ཐམས་ཅད་དེ་དང་འདྲ་བའོ། །ཞེས་རིམ་ལྔའི་ལུང་དྲངས་པའི་དོན་སྒྱུ་ལུས་དང་གཉུག་མ་ལྷན་ཅིག་སྐྱེས་པའི་ཡེ་ཤེས་ལ་གོ་བ་དང་མཚུངས་པ་ཡིན།

དབང་པོའི་གཞུ་ལྟར་དང་བའི་སྐུ་དེ་ཉིད། །

ཅེས་གསུངས་ཏེ། དམ་ཚིག་གི་རྣལ་འབྱོར་དཔེ་ཡི་འོད་གསལ་གྱི་བཞོན་པའི་རླུང་གིས་གྲུབ་པའི་སྒྱུ་མའི་ལུས་དེ་ཉིད་རྒྱུ་མ་དག་པ་ལས་སྐྱེས་པ་ཡིན་པས། སྒྱུ་མའི་ལུས་དེ་ཉིད་འབྲས་བུ་སངས་རྒྱས་ཀྱི་སྒྲིབ་གཉིས་མཐའ་དག་སྤངས་པའི་ཡེ་ཤེས་ཀྱི་རྟེན་དུ་འགྱུར་བ་མེད་པས།

ནམ་མཁའི་དབྱིངས་སུ་ཆུ་འཛིན་ཞུ་བ་བཞིན། །

སྦྱངས་པའི་རྣམ་དག་ཡེ་ཤེས་རྣལ་འབྱོར་གྱིས། །

བདེན་པར་འཛིན་པའི་ས་བོན་དྲུངས་འབྱིན་ཤོག །

ཅེས་རྣམ་དག་ཡེ་ཤེས་ཀྱི་རྣལ་འབྱོར་དོན་གྱི་འོད་གསལ་མངོན་དུ་བྱས་པའི་ཚེ་མ་དག་པའི་སྒྱུ་ལུས་དེ་ཉིད་ནམ་མཁའི་དབྱིངས་སུ་ཆུ་འཛིན་ཏེ་སྤྲིན་ཞུ་བ་བཞིན་དུ་འགག་པར་འགྱུར་བར་གསུངས། རྣམ་དག་ཡེ་ཤེས་ཀྱི་རྣལ་འབྱོར་གྱིས་ཉོན་སྒྲིབ་ཀྱི་དངོས་ཀྱི་གཉེན་པོ་བྱས་ཏེ་དེ་སྤོང་བའི་ཆ་ནས་རྣམ་དག་ཅེས་བརྗོད། བདེན་པར་འཛིན་པའི་ས་བོན་དྲུངས་འབྱིན་པར་བྱེད་ཚུལ་ནི། མདོ་ལུགས་ལ་ཉོན་སྒྲིབ་ཀུན་བཏགས་མཐོང་སྤང་དང་ཉོན་སྒྲིབ་ལྷན་སྐྱེས་སྒོམ་སྤང་དུ་བཞག་སྟེ་དེ་གཉིས་རིམ་ཅན་དུ་སྤོང་བའི་རྣམ་གཞག་གསུངས་མོད། སྔགས་བླ་མེད་ཀྱི་ལུགས་ལ་ལྷན་ཅིག་སྐྱེས་པའི་དོན་གྱི་འོད་གསལ་གཅིག་ཉིད་ཀྱིས་མཐོང་སྤང་དང་སྒོམ་སྤང་དུ་གྱུར་པའི་བདེན་འཛིན་ཀུན་བཏགས་དང་ལྷན་སྐྱེས་གཉིས་ཀ་ཅིག་ཅར་དུ་སྤོང་བ་ཡིན། དེ་ནས་དབང་ཆོག་ལ་ཕེབས།

ཁྱོད་ཀྱི་བྷ་གའི་དཀྱིལ་འཁོར་དུ་ཤེས་རབ་མ་ལ་བརྟེན་ནས་ཐོབ་པའི་དབང་ལ། ཤེས་རབ་ཡེ་ཤེས་ཀྱི་དབང་ཞེས་བཤད་པ་དེ་ཐོབ། ཐུན་མོང་བ་ཡིད་ཀྱི་དྲི་མ་བརྣབ་སེམས་ལ་སོགས་པ་སྔར་བསགས་འདག་ཅིང་ཕྱི་མ་སྡོམ། ཐུན་མོང་མིན་པ་གང་སྣང་ཀུན་བདེ་སྟོང་དབྱེར་མེད་དུ་འཆར་བ་ལ་སྒྲིབ་པའི་དྲི་མ་འཁྲུད་པས་ཡིད་དག་པར་བྱེད། ཅེས་གསུངས་ཏེ། གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་བྱས་ཏེ་དེ་ལས་ལངས་པའི་རྣལ་འབྱོར་པ་དེ་གོང་དུ་བཤད་པ་ལྟར། བློ་རགས་པའམ་ཕལ་པའི་དབང་དུ་བྱས་པའི་དགེ་སྡིག་དང་བཟང་ངན་ལ་སོགས་པའི་རྣམ་རྟོག་ལས་ཕལ་ཆེར་འདས་པ་ཡིན་པས། རྣལ་འབྱོར་པ་དེ་དག་གིས་རྟོགས་པ་གོང་མ་གོང་མའམ་ཕྱི་མ་ཕྱི་མ་སྐྱེ་བའི་དོན་དུ་རི་དྭགས་གཤོར་བ་དང་། འདོད་ཡོན་ལ་རང་དགར་སྤྱོད་པ་ལྟ་བུ་སྤྲོས་བཅས་དང་སྤྲོས་མེད། ཤིན་ཏུ་སྤྲོས་མེད་ཀྱི་ཉམས་ལེན་ལ་འཇུག་པ་ཡིན།

འདོད་ཡོན་བསྟེན་པ་ལ་བརྟེན་ནས་བདེ་བ་ཆེན་པོའི་ཡེ་ཤེས་གོང་ནས་གོང་དུ་འཕེལ་ནུས་པའི་འགྲེལ་བཤད་བྱེད་རིགས་ཀྱང་། རི་དྭགས་གཤོར་བ་ཞེས་པར་རྣམ་རྟོག་ལ་ཐོག་བརྫིས་གཏོང་བའི་ཚུལ་ཙམ་ལས་རྒྱུ་མཚན་བཤད་རྒྱུ་གང་ཡང་མེད། དེ་ཡང་རྒྱུན་དུ་རང་རེས་འཇོག་པའི་དགེ་སྡིག་ལ་སོགས་པའི་རྣམ་གཞག་རྣམས་བློ་རགས་པའི་དབང་དུ་བྱས་པ་ཡིན་ལ། འོད་གསལ་གྱི་རྟོགས་པ་མངོན་དུ་གྱུར་པའི་རྣལ་འབྱོར་པ་རྣམས་བློ་རགས་པ་ལས་འདས་ཏེ་གཉུག་མ་ལྷན་ཅིག་སྐྱེས་པའི་འོད་གསལ་དེ་གས་རླུང་སེམས་ལ་དབང་སྒྱུར་བྱེད་ནུས་པ་ཡིན་པས། རླུང་སེམས་རགས་པའི་དབང་དུ་བྱས་པའི་དགེ་སྡིག་སྤང་བླང་ལ་སོགས་པའི་རྣམ་གཞག་ཕལ་ཆེར་གཞག་ཏུ་མེད་པར་འགྱུར་བ་ཡིན། ཐུན་མོང་མ་ཡིན་པ་གང་སྣང་ཀུན་བདེ་སྟོང་དབྱེར་མེད་དུ་འཆར་བ་ལ་སྒྲིབ་པའི་དྲི་མ་འཁྲུད་ཅེས་གསུངས་པ་ལྟར། ཐུན་མོང་མིན་པའི་བདེ་སྟོང་འཆར་ལུགས་ཤིག་ཡོད་པར་སྣང་། འོད་གསལ་ཕྱག་རྒྱ་ཆེན་པོ་བསྒོམ་པ་ལ་དབང་བར་བྱས། འབྲས་བུ་ཆོས་ཀྱི་སྐུ་མངོན་དུ་འགྱུར་བའི་ནུས་པ་ཁྱད་པར་ཅན་འཇོག་གོ །

དབང་བཞི་པ་ཚིག་དབང་།

དེ་ནས་དབང་བཞི་པ་བསྐུར་བ་ལ། སྒྲིབ་བྲལ་ལྷན་སྐྱེས་བདེ་བའི་ཡེ་ཤེས་ཆེ། །ཞེས་སོགས་མཎྜལ་ཕུལ་མཚམས། འདིའི་རྗེས་ཟློས་མཛད་པར་ཞུ། ཁྱོད་ཞབས་པདྨོའི་བཀའ་དྲིན་གྱིས། །ཞེས་པ་ནས། བཀའ་དྲིན་གྱིས་ནི་བསྐྱབ་ཏུ་གསོལ། །རྗེས་ཟློས་ཟིན་མཚམས། དབང་གསུམ་པ་དཔེར་བྱས་ནས་དབང་བཞི་པ་ངོ་སྤྲོད་པ་ཡིན་ལ། དེའི་ཚུལ་ཇི་ལྟར་ཡིན་ཞེ་ན། དབང་གསུམ་པའི་གནས་སྐབས་སུ་ཡིད་ངོར་ལུས་འདོད་ལྷ་ཡབ་ཡུམ་དུ་གསལ་བཏབ་ཅིང་། ཡིད་གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་གྱུར་པའི་མོས་པ་བྱས་པའི་ལུས་དང་ཡིད་གཉིས་རྟེན་དང་བརྟེན་པར་དུས་གཅིག་ཏུ་ཚོགས་པ་དེ་ཉིད་དཔེར་བླངས་ཏེ། གཉུག་མ་ལྷན་ཅིག་སྐྱེས་པའི་འོད་གསལ་ལས་ཤར་བའི་ལུས་དཔལ་རྡོ་རྗེ་འཇིགས་བྱེད་ཀྱི་རྟེན་དང་བརྟེན་པའི་དཀྱིལ་འཁོར་ཡོངས་སུ་རྫོགས་པ་དེ་དང་། ཐུགས་གཉུག་མ་ལྷན་ཅིག་སྐྱེས་པའི་འོད་གསལ་ཏེ་དེ་ལྟ་བུའི་སྐུ་དང་ཐུགས་དུས་གཅིག་ཏུ་ཚོགས་པ་ཞིག་འོང་བ་དེ་ཉིད། ཇི་སྲིད་སྒྲིབ་པ་དང་བཅས་པའི་རིང་ལ་སློབ་པའི་ཟུང་འཇུག་དང་། སྒྲིབ་པ་སྤངས་པའི་གནས་སྐབས་སུ་མི་སློབ་པའི་ཟུང་འཇུག་ཡིན་ཞེས་ངོ་སྤྲོད་པར་བྱེད་པ་ཡིན།

ཁྱོད་ཀྱིས་དབང་གསུམ་པ་ཐོབ་པའི་སྐབས་སུ་རང་དང་རིག་མ་གཉིས་ཀྱི་ལུས་འདོད་ལྷ་ཡབ་ཡུམ་དུ་སྣང་བཞིན་པའི་དུས་ན། སེམས་ལྷན་ཅིག་སྐྱེས་པའི་དགའ་བས་དེ་ཁོ་ན་ཉིད་ཀྱི་དོན་ངེས་པ་གཉིས་མཉམ་དུ་ཡོད་པ་དེ་བཞིན་དུ། དོན་འདི་གོམས་པར་བྱས་པ་ལས་མཐར་རླུང་སེམས་ཙམ་ལས་གྲུབ་པའི་ལོངས་སྤྱོད་རྫོགས་པའི་ཡེ་ཤེས་ཀྱི་སྐུ་རང་སྣང་གི་རིག་མ་དང་ཁ་སྦྱོར་བའི་ལུས་ཅན་དང་། དེའི་དུས་ཉིད་ན་ཐུགས་ལྷན་ཅིག་སྐྱེས་པའི་དགའ་བ་དང་སྟོང་པ་ཉིད་གཉིས་རོ་གཅིག་ཏུ་ཞུགས་པའི་འོད་གསལ་ཐམས་ཅད་སྟོང་པ་གཉིས་ངོ་བོ་དབྱེར་མེད་པའི་གཉིས་སུ་མེད་པའི་ཡེ་ཤེས་ཟུང་འཇུག་གི་གོ་འཕང་མངོན་དུ་བྱེད་དེ། དེ་ནི་འཐོབ་བྱ་དོན་གྱི་དབང་བཞི་པ་ཡིན་ནོ། །འདིའི་ཐམས་ཅད་སྟོང་པ་ཞེས་པ་སྟོང་པ་བཞི་གསུངས་པའི་ནང་གི་ཐམས་ཅད་སྟོང་པ་འོད་གསལ་ཞེས་པ་དེ་ཡིན།

འཇིགས་བྱེད་སྨོན་ལམ་གྱི་འཕྲོ།

དེ་ནས་སྨོན་ལམ་ནི།

དོན་གྱི་ལྷན་ཅིག་སྐྱེས་པ་དེ་ཉིད་ལས། །

ཞེས་པས་རིམ་པ་བཞི་པའི་དོན་གྱི་འོད་གསལ་བསྟན་པ་ཡིན།

མཚན་དཔེས་བརྒྱན་པའི་ཡོངས་སུ་དག་པའི་སྐུ། །

ཞེས་གསུངས་ཏེ། དོན་གྱི་འོད་གསལ་གྱི་མཉམ་གཞག་དེ་ལས་ལངས་པའི་ཚེ་དོན་གྱི་འོད་གསལ་དེས་ལྷན་ཅིག་བྱེད་རྐྱེན་དང་དེའི་བཞོན་པའི་རླུང་གིས་ཉེར་ལེན་བྱས་ཏེ་སྒྱུ་མའི་ལུས་སུ་ལྡང་བ་ཡིན། རིམ་པ་གསུམ་པའི་སྒྱུ་ལུས་སམ་དབྱིབས་ཀྱི་རྣལ་འབྱོར་གྱི་སྒྱུ་ལུས་དང་དབྱེར་མེད་ཟུང་འཇུག་གི་སྒྱུ་ལུས་གཉིས་ལ་ཉོན་སྒྲིབ་ཀྱིས་དག་མ་དག་གི་ཁྱད་པར་ཡོད་པ་ལས་རླུང་སེམས་ཙམ་གྱི་བདག་ཉིད་ཅན་ཡིན་པར་མཚུངས་པ་ཡིན།

དོན་དམ་འོད་གསལ་ཐུགས་དང་མཉམ་སྦྱོར་བའི། །

ཟུང་དུ་འཇུག་པའི་རྣལ་འབྱོར་མཆོག་འགྲུབ་ཤོག །

ནམ་མཁའ་ཇི་སྲིད་སྐུ་ལྔའི་བདག་ཉིད་ཅན། །

ཁ་སྦྱོར་བདུན་ལྡན་གོ་འཕང་མངོན་གྱུར་ནས། །

མཐའ་དག་འགྲོ་འདི་གོ་འཕང་དེ་ཉིད་ལ། །

སྐད་ཅིག་ཉིད་ལ་བདེ་བླག་འགོད་པར་ཤོག །

ཅེས་གསུངས་པ་ལྟར། གོང་དུ་བཤད་པའི་སློབ་པའི་ཟུང་འཇུག་མངོན་དུ་བྱས་ཏེ། ཤེས་སྒྲིབ་ཕྲ་ཞིང་ཕྲ་བའི་དངོས་གཉེན་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་ནམ་སློབ་པ་མཐའ་ཡི་དོན་གྱི་འོད་གསལ་མངོན་དུ་བྱས་ཏེ། སྐད་ཅིག་གཉིས་པ་ལ་སྐུ་ལྔའི་བདག་ཉིད་ཁ་སྦྱོར་ཡན་ལག་བདུན་ལྡན་གྱི་གོ་འཕང་མངོན་དུ་བྱེད་པ་དང་། གོ་འཕང་དེ་ཡང་མཐའ་ཡས་པའི་སེམས་ཅན་རྣམས་ཀྱི་དོན་དུ་བསྒྲུབས་པ་ཡིན་པས་ནམ་མཁའ་ཇི་སྲིད་ཀྱི་བར་དུ་སྐུ་དེས་གཞན་དོན་མཛད་པ་ཡིན་ཞེས་གསུངས།

སྐུ་ལྔའི་བདག་ཉིད་ཅེས་པ་དུས་འཁོར་གྱི་ལུགས་ལྟར་ན། ལྡན་བྱ་དག་པའི་སྐུ་དང་ལྡན་བྱེད་སྐུ་གསུམ། དེའི་སྟེང་དུ་དག་པ་གཉིས་ལྡན་གྱི་དབྱིངས་མཐར་ཐུག་ངོ་བོ་ཉིད་སྐུ་བཅས་སྐུ་ལྔ་པོ་དེ་ཡིན་ལ། དག་པའི་སྐུ་ཞེས་པ་ལྷན་ཅིག་སྐྱེས་པའི་སྐུ་ལ་གོ་བ་ཡིན། ཁྱེད་ཚོ་ཕ་ཡུལ་དུ་སླེབས་རྗེས་ཅུང་ཟད་ཤེས་མཁན་རྣམས་ཀྱིས་ངོས་ཀྱིས་བཤད་པ་དེ་དག་ངེས་པར་བྱས་ཏེ་དོན་གཉེར་ཡོད་པ་རྣམས་ལ་འགྲེལ་བཤད་བྱེད་ཐུབ་ན་ལེགས་པོ་ཡོད། གསང་བ་འདུས་པ་དང་བདེ་མཆོག་གི་སྨོན་ལམ་རྗེ་རིན་པོ་ཆེས་མཛད་པ་ཡོད་ཀྱང་འཇིགས་བྱེད་ཀྱི་སྨོན་ལམ་མཛད་མེད། འཇིགས་བྱེད་བཅུ་གསུམ་མའི་སྨོན་ལམ་འདི་ཐམས་ཅད་མཁྱེན་པ་དགེ་འདུན་རྒྱ་མཚོས་མཛད་ཅིང་བྱིན་རླབས་ཅན་ཞིག་ཡིན་པས་ཉིན་རེ་བཞིན་དུ་འདི་འདོན་པ་དང་། འདིའི་སྒོ་ནས་བསྐྱེད་རིམ་གྱི་བཤར་སྒོམ་ཡང་མདོར་ཙམ་བྱེད་ནུས་ཤིང་། གཙོ་བོ་རྫོགས་རིམ་གྱི་བཤར་སྒོམ་བྱེད་དགོས་པ་ཡིན།

དེའི་སྟེང་དུ་སྣོན་མའི་ཚུལ་དུ་རྫོགས་རིམ་སྒོམ་པའི་ཐོག་མར་སྟོང་ར་སྒོམ་པ་དང་། དེ་ནས་རྩ་གསུམ་འཁོར་ལོ་དྲུག་སོགས་གསལ་བཏབ་སྟེ་རྩ་ལམ་སྦྱོང་བ་སོགས་ཉམས་སུ་ལེན་དགོས་ཤིང་། མ་རྒྱུད་ཀྱཻ་རྡོར་ནས་གསུངས་པའི་གཏུམ་མོའི་ཉམས་ལེན་འོང་བའི་དོན་དུ་དམིགས་བསལ་གཏུམ་མོ་སྒོམ་པ་དང་། དེ་དང་འབྲེལ་བའི་འཕོ་བ་དང་གྲོང་འཇུག་ལ་སོགས་པའི་ཆོས་དྲུག་གི་ཉམས་ལེན་རྣམས་སྣོན་མ་འདེབས་པ་དང་། དེ་བཞིན་དུ་མ་རྒྱུད་འཁོར་ལོ་སྡོམ་པའི་སྐབས་ནས་གསུངས་པའི་དགའ་བཞིའི་རྣལ་འབྱོར་གྱི་རིམ་པ་དང་། ཕ་རྒྱུད་གསང་བ་འདུས་པའི་གཞུང་ནས་གསུངས་པའི་སྒྱུ་ལུས་ཀྱི་རྣམ་གཞག་རྣམས་ཀྱང་སྣོན་མ་འདེབས་པ་སྟེ། མདོར་ན། འདི་དག་འཇིགས་བྱེད་ཀྱི་རྣལ་འབྱོར་གཅིག་གི་ཉམས་ལེན་ནང་སྣོན་པ་བཏབ་སྟེ་ཉམས་སུ་ལེན་ལུགས་ཤེས་དགོས་པ་ཡིན།

དེ་དག་གིས་འཇིགས་བྱེད་ཀྱི་དབང་ཟིན་པ་ཡིན། ཉམས་ལེན་ཚད་ལྡན་བྱེད་པའི་རྣལ་འབྱོར་པ་རྣམས་ཀྱིས་རང་རྒྱུད་ལ་རྟོགས་པ་སྐྱེ་བའི་མཚམས་ལ་སླེབས་པ་ན་དབང་ཞུ་བ་ཡིན། དེ་ཡང་སྲོད་ལ་བླ་མར་ཚོགས་ཀྱི་འཁོར་ལོས་མཆོད་དེ་བུམ་དབང་དང་གསང་དབང་། ཤེར་དབང་། ཚིག་དབང་གདམས་ངག་དང་བཅས་པ་ཐད་ཀ་ཐད་ཀར་ཞུས་ཏེ་སྒོམ་པར་བྱེད་པ་ཡིན།

སྡོམ་པ་བསྒྲགས་པ་འདི་ཡང་གསན་པར་ཞུ། མཆོག་ཏུ་གསང་བ་དམ་པ་ཡི། །ཞེས་པ་ནས། མཚུངས་པའི་རྟག་པ་ཉིད་དུ་ཁྱེད་རྣམས་ཕྱིན་པར་འགྱུར། །དེ་ནས་དམ་ཚིག་དང་སྡོམ་པ་རྣམས་ཚུལ་བཞིན་དུ་གཟུང་བར་བྱ་སྙམ་དུ་ཁས་ལེན་པ་འདིའི་རྗེས་ཟློས་མཛད་པར་ཞུ། གཙོ་བོས་ཇི་ལྟར་བཀའ་སྩལ་པའི། །གསུང་ནི་འདི་ལྟར་བདག་གིས་བགྱི། །རྗེས་ཟློས་ཟིན་མཚམས། དེ་དག་གིས་དོན་དམ་པ་བྱང་ཆུབ་ཀྱི་སེམས་ཀྱི་དཀྱིལ་འཁོར་དུ་དབང་བཞི་པ་ཚིག་དབང་རིན་པོ་ཆེ་ཐོབ། ལུས་ངག་ཡིད་གསུམ་གྱི་སྒྲིབ་པའི་བག་ཆགས་འཁྲུད་པའི་ནུས་པ་བཞག །བདེན་གཉིས་དབྱེར་མེད་ཟུང་འཇུག་གི་རྫོགས་རིམ་བསྒོམ་པ་སོགས་ལ་དབང་བར་བྱས། འབྲས་བུ་ཟུང་འཇུག་རྡོ་རྗེ་འཆང་གི་སྐུ་མངོན་དུ་འགྱུར་བའི་སྐལ་བ་ཅན་དུ་བྱས་སོ། །འདིས་སློབ་མི་སློབ་ཀྱི་ཟུང་འཇུག་གཉིས་པོ་དེ་གསུངས། དེ་ཡང་བདེན་གཉིས་དབྱེར་མེད་ཅེས་པའི་བདེན་གཉིས་ལ་མདོ་སྔགས་ཐུན་མོང་བའི་དབང་དུ་བྱས་པའི་བདེན་པ་གཉིས་དང་སྔགས་བླ་མེད་ཀྱི་དབང་དུ་བྱས་པའི་བདེན་པ་གཉིས་ལ་སོགས་པ་བདེན་གཉིས་ཀྱི་འཇོག་ལུགས་ལ་མི་འདྲ་བ་ཡོད་པ་ལས། འདིར་སྔགས་བླ་མེད་ཀྱི་དབང་དུ་བྱས་པའི་བདེན་གཉིས་ལ་ཡང་ཐབས་ཀུན་རྫོབ་བདེན་པ་བདེ་བ་ཆེན་པོ་དང་། སྟོང་པ་དོན་དམ་བདེན་པ་གཉིས་སྦྱར་བའི་བདེ་སྟོང་དབྱེར་མེད་དང་། ཡང་བདེན་གཉིས་དབྱེར་མེད་ཀྱི་གོ་བ་གཅིག་ནི་ཐབས་ཀུན་རྫོབ་སྒྱུ་མའི་ལུས་དང་དོན་དམ་འོད་གསལ་གཉིས་སྐུ་ཐུགས་གཅིག་ཏུ་ཚོགས་པའི་ཟུང་འཇུག་ལ་གོ་བ་ཡང་ཡོད།

འདིར་ངོས་ཀྱི་ཆོས་གྲོགས་ཁལ་ཁ་རིན་པོ་ཆེའི་མྱུར་བྱོན་གསོལ་འདེབས་དེ་འདོན་རྒྱུ་ཡིན། མྱུར་བྱོན་གསོལ་འདེབས་བཏོན་གྲུབ་མཚམས། དེ་དག་གིས་ཆོས་འབྲེལ་ལེགས་པར་ཟིན་པ་ཡིན། གཙོ་ཆེ་ཤོས་གོང་དུ་ཆོས་བཤད་བྱས་པ་རྣམས་སེམས་ལ་ངེས་པར་བྱས་ཏེ། བྱམས་སྙིང་རྗེ་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བར་ཇི་ཙམ་ཐུབ་པའི་ཚོད་ཀྱིས་བསམ་བློ་བཏང་སྟེ་གོམས་འདྲིས་བསྟེན་དགོས་པ་གལ་ཆེན་པོ་ཡིན། དེ་ནས་མཎྜལ་ཕུལ་མཚམས་ཚོགས་འབུལ་མཛད་དེ་བཀའ་དབང་ཁྲིད་དང་བཅས་པ་མཇུག་ཡོངས་སུ་གྲུབ་པར་མཛད།

དཔར་བྱང་སྨོན་ཚིག །

༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་། །ཚིག་གི་གཟེགས་མ་རེས་ཀྱང་དུག་གསུམ་གྱི། །དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །
ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །
ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང་། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ། ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།